
DAMIAN, de 55 ani, poartă haine largi: antereu, briu, blană şi că- 
ciulă brumărie. 

GÎNGU, de 50 ani poartă asemene costum ca pitarul Damian. 

PRIETENII, de deosebite virste, sint îmbrăcaţi ca boierii provin- 
ciali. 

KIULAFOGLU, de 45 ani, poartă ochelari, cravată albă, giletcă 
galbănă, surtuc lung şi fes roş mare pe cap. 

ZO A, de 22 ani, este simplu îmbrăcată. 

GAHIȚA ROSMARINOVICI, de 40 ani, poartă toaletă preten- 
țioasă şi ridiculă: beretă cu pene, rochie umflată de culoare vie 
şi evantail. Umerile şi brațele ei sint goale, obrazul dres cu 
roş şi îimpestriţat cu benghiuri. 

KLEINE SCHWABE e un neamt sarae, de 35 de ani, 


Scenele se petrec în Moldova. Actul I se petrece la moșia pita- 
rului Enachi Damian, 


ACTUL 1 


Teatrul reprezintă o odaie mobilată după moda veche în pro- 

vinţie: un pat lung, în stînga, cu perine la părete, şi mai în fund o 

sobă; uşă în fund; altă uşă în stînga, care dă în odaia pitarului 

Damian; o a treia ușă în dreapta, care duce în sala de mîncare, 
și o fereastră alăture. 


SCENA I 


DAMIAN (întrînd în fund): Să dai degrabă curcanii la bucătărie, 
să-i puie-n frigare ... și să spui lui Gheorghi bucătariul ca să mi-i 
ruminească frumos, că i-oi da bacșiș bun... (Viind în scenă.)'Ah! 
ziua de astăzi este cea mai norocită pentru mine! . Astăzi vine Ior- 
gul de la Sadagura, unde l-am trimes să-nvețe cârte!. . De doi ani 
nu l-am văzut, şi cînd gîndesc că poate peste-un ceas am să-l string 
în brațe.  parcă-mi furnică ceva pin inimă... ochii mi se painji- 
nesc, şi-mi vine sughiț ... (Cu dragoste și ștergindu-și ochii.) lorgule! 
dragul moșului! Gugulea moșului! cît necaz o mincat el pin 
țări străine! cît s-o strădănuit drăguţul cu învăţătura pin afcade- 
miile din Sadagura! parcă-l văd zi și noapte cu ochii pe carte, 
nemîncat, nebăut și nedorind altă-n lume decît să se procopsască, 
după cum mi-au scris în toate răvaşele Dragă gugule! bine zicea 
răposatul dascalul Ieni, Dumnăzău să-l ierte, c-ai s-agiungi om ma- 


re! ... Să deie Domnul, fătul meu, să mi te-nalți ca ciocîrlia, şi cu 
tine să-ţi înalţi şi neamul! ... Să deie Domnul s-agiungi și ispravnic, 
pentru ca să faci stare mare! ... Dar ce stau eu ca să vorbesc sîngur 


ca un nebun, cînd am o grămadă de trebi? Astăzi dau masă mare 
prietinilor de buna venire a lui Iorgu... Am poroncit să-i facă borş 
cu găluștele, și curechi cu rață, și mămăliguță ... Că ştiu că-i plăcea 
păn-a nu să porni, și le-a fi dorind ca niște zaharicale, dragul moşu- 
lui! Am adus înadins pe Barbul de la Iași, ca să-i cînte: „Frunză 
verde ...“, pentru că pe-acolo, pin afcademiile din Sadagura, nu cred 
să mai fi auzit cîntece de-a noastre de cele bătrineşti... Măcar că şi 
pe-acolo or fi mojicanţi ... da geaba... n-au haz... Eu cînd aud ţîr- 
liituri de cele nemţești, îmi vine să-i ieu cu toropala ... Îţi scîrţie, 
frate, cîte două ceasuri la ureche niște bazaconii, de nici dracul nu-i 
înțălege ... ş-apoi zic că fac corțent... mări, ducă-se la naiba cu 
corțentu-le cu tot! 

SCENA II 
DAMIAN, IFTIMI 


IFTIMI (întrînd cu sfială pe ușa din fund): Cucoane Enachi... 
cucoane Enachi . . . 

DAMIAN: Ce este, prostule? 

IFTIMI: Cucoane! ... am dat curcanii la bucătărie . 

DAMIAN: Ș-ai spus bucătariului să-i ruminească bine 

IFTIMI: Ba nu... 

DAMIAN: Ce fel, ba nu? 

IFTIMI: D-apoi ... n-are cu ce să-i ruminească. 

DAMIAN: Ce zici, măi? 

IFTIMI: După ce n-ai cumpărat rumineală din tîrg... 

DAMIAN: leşi afară, dobitocule... Auzit-ai tontul! să rumi- 
nească curcanii cu rumineală! 

IFTIMI: Ei, doar nu sînt bucătar. 

DAMIAN: Hai, lipsești şi du-te de stă la poartă ca să-mi dai de 
ştire cînd a veni Iorgu. 

IFTIMI: Iaca mă duc. 

DAMIAN: Aşteaptă! ... Fost-ai, după cum ţi-am zis, să pofteşti 
la masă boierii la care te-am trimes? 

IFTIMI: Am fost şi la boieri şi la boieriţe . 

DAMIAN: Nu cumva ai făcut iar vro dobitocie, după obiceiul tău? 

IFTIMI: Da cum, Doamne iartă-mă? ... am fost pe la toți și le-am 
spus curată vorbă: M-o poftit boieriu să vă poroncesc ca să veniţi la 
masă la d-lui. ” 

DAMIAN: Ce fel? să le poronceşti ... măi hoțule, tot pe dos ai să 
vorbesti? 

IFTIMI: Ei, iar m-ai apucat la sucit ca pe-un fus.. Dă-mi pace 
să vorbesc cum pot... ce dracu! dac-aș fi și eu prost ca d-ta, n-aş fi 
un biet boier. 

DAMIAN: Iar? bată-te cucul să te bată! Hai, du-te de te 
pune la pîndă. 

IFTIMI: Mă duc. şi cum oi videa pe cuconașu Iorgu . 

DAMIAN: S-alergi iute să-mi dai de știre. 

IFTIMI (în parte): Mă duc la crîşmă peste drum, doar l-oi videa 
mai degrabă. (Iese prin fund.) 





SCENA III 


DAMIAN: Mai pe dos om n-am văzut de cînd sînt şi, slavă Dom- 
nului! sînt de multișor. Toate lucrurile le spune și le face anapoda; 
cînd îi zic să-mi aducă dulceţi, el îmi aduce ligheanul de spălat; cînd 

îi zic să-mi aducă de spălat, îmi aduce cafe. Mai dăunăzi îl trimet în 
tirg să-mi cumpere de zăce parale tabac, și el îmi aduce pipărușşi 
roşi... 


SCENA IV 
DAMIAN, GAHIȚA (intrînd prin fund miîntoasă) 


DAMIAN: Cine vine?... A! Cucoana Gahiţa Rosmarinovici! 
.... Sărut mina, cucoană Gahiţo. 

GAHIŢA (dîndu-și vint cu evantailul): Bonjour, mon cher arhon 
pitar... lan spune-mi, je vous prie, de unde-ai luat moda să trimeţi 
mojicii din ogradă ca șă facă invitaţii în case cinstite? 

DAMIAN: €e spui, cucoană Gahiţo?... argații mei au făcut vro 
bazaconie la d-ta în casă? ... nu mă-nebuni! 

GAHIȚA: Nu te face, mă rog, că nu ştii... 

DAMIAN: De știu ceva, să fiu afurisit! .. Da cum socoți c-aş da 
eu voie să se facă acest fel de lucruri? Mă rog, cucoană Gahiţă, 
nu mă socoti un om așa făr' de ispravă, încît eu însuşi să poroncesc 
slugilor mele ca să facă pozne în case străine... Păn-acum, slavă 
Domnului! pitariul Enachi Dămian n-au dat sămne de nebunie, şi 
numele lui au fost totdeauna cinstit. 

GAHIŢA: Da cine-ți vorbeşte de nebunie și pozne? Cine-ti 
zice că n-ai reputație bună? 

DAMIAN: Apoi dacă am respuntație bună, cum o chemi d-ta. 
ce zici că am trimes oamenii din ogradă? 

GAHIȚA: Da n-ai trimes pe Iftimi să mă poftească la masă? . 
şi tocmai pe el l-ai găsit mai cu cap pentru ca să-mi facă invitație? 
DAMIAN: Da ce ți-au făcut? pentru numele lui Dumnezău! 

ce-i înghitația ceea? 

GAHIȚA: Nici învitație nu știi ce însămnează? Elei! mon cher 
arhon pitar, tare ești arriéré. 

DAMIAN: Ce sînt? ... rierel? Mări, ce vorbe sînt aieste? Ha, ha, 
ha... Auzi, înghitaţie, rierel, bonjur? ... Auzi parascovenii poci- 
te? Nu cumva, soro dragă, s-o mutat țara Moldovii din loc? 
Nu cumva sîntem franțuzi, nemți, jidovi?... şi noi, ca niște proşti, 
ne credem tot moldoveni! Ha, ha, ha, rierel, înghitațtie! 

GAHIȚA: D-ta rîzi, pentru că nu te-ai adăpat de delicateța de 
eleganța și de sublimitatea limbei franceze. 

DAMIAN: Ce să fac? .. Să mă adăp?... Trebuie să ştii, cucoană 
dragă, că numai vitele s-adapă, dar oamenii beu... și să mă ferească 
Dumnezău de cateţie, de ganț și de bliblitatea d-tale! Cînd mi-i 
sete, eu beau vin de Cotnar şi de Odobeşti; beu vin de cel moldove- 
nesc curat, iar nu ganţuri, nici bliblităţi ... Aşa să ştii. 

GANHIȚA: Îi superflu să mai cozarisim împreună asupra acestui 
suget, pentru că nu ne înțălegem. 

DAMIAN: Superfliur sau nesuperfliur ... nu știu... dar că nu 
te înțăleg? ... asta-i adevărat... şi mă pot giura pe cei patruzăci de 
sfinţi părinţi de pricep ceva din toate cimiliturile cîte le înşirați 
d-voastră, işti de vremea nouă, care vă ziceţi... cum, Doamne iar- 
tă-mă? civirasilisiţi ... Ha! civirasalisiţi; d-voastră, ipochime- 
ne alese, cărora vă este rușine a trăi și a grăi ca părinţii voștri; 
d-voastră, oameni procopsiîţi și mai-ales pricopsiţi, care vă faceţi mo- 
mițele altora, împrumutînd de la străini numai cele rele, nemaipu- 
tind trăi decît cu bonjur, cu blamange şi cu parle, marle cheschevu; 
și cărora, în sfîrșit, vă e ruşine să fiţi moldoveni curaţi, români get- 
beget ... (În parte.) De mi-a veni și Iorgu cu superfliururi, îl ciomă- 
gesc. 

GAHIŢA: Cucoane Enachi ... n-am venit în casa d-tale pentru ca 
să mă ofansariseşti ... şi dar te poftesc să-ți mai ţii gura, c-apoi... 

DAMIAN: C-apoi poate mi-i cere duel?... Atît ar mai trebui... 
să iasă și femeile la duel! c-apoi s-au pricopsit de tot biata Mol- 
dovă! (Cu blîndeţă). Ian ascultă-mă, dragă cucoană Gahiţă ... nu te 
miînia ... eu te-am văzut mititică cît o şchioapă ș-am fost bun prie- 
ten cu tatăl d-tale și cu bărbatul d-tale, Dumnezău să-i ierte! în 
urmare, mi se poate trece cîte le zic. În vremea mea, dragă cucoană 
Gahiţă, bătrînii aveau voie să grăiască ce le plăcea, pentru că pe- 
atunci tot omul cu părul alb era cinstit .. . şi cred că străinii nu ne-au 
stricat încă toate obiceiurile cele bune. 

GAHIȚA: Departe de a ni le strica, arhon pitar, străinii ni le-au 
adus în perfecție. 

DAMIAN: În ce, mă rog? 

GAHIŢA: În gradul civilizaţiei care domnește astăzi în Europa. 

DAMIAN: Unde? 

GAHIȚA: Aici în provinţie nu poţi judeca reformatia care s-au 
întrodus în ţară; dar du-te, je vous prie, în capitalie; du-te de vezi 
magaziile lui monsiu Miculi; du-te de vezi paveua cea nouă... 

DAMIAN (în parte): Ba că chiar! hodoronc-tronc. 

GAHIŢA: Du-te de te întilneşte cu cavalerii de acolo... și să ad- 
mirezi amabilitatea lor să-i auzi ce complimente delicate îţi fac; 
iar nu cum faceți d-voastră, care vă slujiţi de cuvinte groase şi zi- 
ceţi fiecărui lucru pe nume, fără a vă închietarisi de urechile dame- 
lor! Du-te ... întră în saloanele briliante, unde ard sute de bugii, 
iar nu lumînări de său ca pe-aici... du-te de vezi oglinzile acele 
mari care îţi reflectarisesc tot trupul ... canapelile acele elastice care 
te saltă cu plăcere, iar nu scaune de lemn ce-ţi întră în oase... Du-te 
mai ales de vezi damele acele educarisite, care stau toată ziua la 
oglindă de-şi împodobesc grațiile figurei și a trupului, iar nu ca pe 

la noi, să meargă la bucătărie și la spălătorie ca să-și feștelească ro- 
chia şi degetile. Du-te de le vezi toate acele, ș-apoi mi-i zice dacă in- 
fluența străinilor ne-au stricat mintea sau dacă ne-au developat-o. 

DAMIAN: Vel-Lopată? ... Destul! Am înțăles. (În parte.) Să- 


racă limbă! ... de te-or fi sucind și pe-acolo tot aşa, apoi te-ai sfinţit! 
eşti bună de pus la zvîntat în pod... (Tare.) Cucoană Gahiţă! ai toate 
dreptăţile, şi eu sînt un nătărău! te mulțămesti cu atîta? 


GAHIȚA: Fie... îţi dau pardon. 
DAMIAN: Foarte mulțămesc. (În parte.) De mi-a veni și Iorgu 
în doaga ei, îl trimit la Golia. 


SCENA V 
DAMIAN, GAHIȚA, GINGU (viind din fund) 


GÎNGU (vorbind tare ca un surd): Ei, măi Enachi! . adevărat că 
vine astăzi Iorgu de la Sadagura? 

GAHIŢA (în parte): Carnacsi! că m-am spăriet... quel manant! 
GINGU: Mi-au spus-o azi Iftimi, cînd a venit să mă poftească . 
Cînd ai şti cît îi de veselă Marghioliţa, fiică-mea, că-i vine logodni- 
cul? .. parcă are argint viu într-însa... Sare pin casă, frate, și gioa- 

că drăgaica ca o nebună!... Măi, măi, măi!.  Ce-s fetele ieste! . 
cum le pomeneșşti de bărbat, îţi sar în cap de bucurie... Marghiolița, 
cît pe ce era să mă gituie... 

GAHIȚA (în parte): Of! nu pot să sufăr surdul ista... răcneşte 
parc-ar fi toţi surzi ca dînsul. 

GÎNGU (către Gahiţa): Aud? bunătatea matale ... eu sînt să- 
nătos ... da mata? 

GAHIȚA: Nu te-am întrebat cum te afli. 


GINGU: Eşti sănătoasă?.. îmi pare foarte bine... Vezi mata, 
dragă ... sănătatea-i ca o iapă albă. cum trece dealul, nu se mai 
vede. 


GAHIȚA (în parte): Auzi vorbe de provinţie! 

GÎNGU: Să te păzeșşti, dragă cucoană Gahiţă, pentru că, la vîrsta 
noastră, cataroile sînt foarte şugubeţe. 

GAHIȚA (mînioasă): Cine ti-au spus d-tale că am cataroi? ... 

GINGU: Precum zici foarte bine ele deodată, nitam-nisam, 
te trîntesc alivanta plăcinta-n groapă... mai ales la vîrsta noastră. 

DAMIAN (în parte, rîzînd): Alta-i zice, alta-i răspunde are 
haz... 

GAHIȚA (apropiindu-se de Gîngu și strigindu-i tare la ureche): 


N-auzi, surdule? ține-ţi vorbele-n gură şi nu te obrăznici mai 
mult... 
GÎNGU: Ei! aud! ce strigi aşa tare? că doar nu-s surd. 

GAHIȚA (în parte): Îmi vine nu ştiu ce să-i fac... Quel manant, 
oh ciel! 

GÎNGU: Măi Enachi! ce are Rosmarinovicioaia, de-mi zice că mă 
obrăznicesc? .., 

DAMIAN (tare): Ce-o năpăstuieşti şi tu de-i zici că pătimeşte de 
cataroi ca babele? 

GINGU: D-apoi n-o spus-o ea singură mai dinioare? ce dracu, 
doar aud bine... nu-s... l 

GAHIȚA: Destul, je vous prie, cu astfel de vorbe, c-apoi mă-nchin 
cu plecăciune. 

GĪNGU: Bine-ai face, bine-ai face, cucoană. Gahiţo... Ceaiul de 
soc, după cum zici, îi tare folositor pentru 'cataroi; dar socot că floa- 
rea teiului îi și mai bună... Întreabă, dacă nu mă crezi,- pe baba 
Anghelușa, ştii... cea care face dresuri de obraz... o cunoşti... 

GAHIȚA (lui Damian): Mon cher arhon pitar, se vede că dofești 
ca să ies din casa d-tale, de vreme ce siuportarisești o astfel de infa- 
mie. (Se pune pe un jilt în dreapta, mânioasă). 

GINGU (Gahiţei): Aud? Grăsimea de gîscă îți pare mai bună? 

DAMIAN (trăgînd departe pe Gîngu): Taci, măi Gîngule... nu 
vezi că cucoana Gahiţa-i damă de moda nouă, care, cu cît îmbătri- 
nește, se socoate mai tînără? Ce dracu-i vorbeşti tot de leacuri? 

GÎNGU (rîzînd): Ba zău? Iaca dracul! ... și poate mai gîn- 
deşte la măritiş? 

DAMIAN: Mai ştii pozna? 

GÎNGU (rîzînd): Da bine, măi Enachi, dacă le-a veni în cap ba- 
belor să se mărite . . . ce-or face fetele? de pildă: Marghiolița mea? 

DAMIAN: Pentru dînsa nu-i nici o grijă... Ştii c-am hotărît 
amîndoi, s-o dăm după Iorgu . . 

GINCU: Și cînd giucăm la nuntă? 

DAMIAN: Într-o săptămînă. 

GÎNGU: Ișala! 

*  GAHIȚA (în parte): Garnacsi! iar m-au spăriet... parcă l-au um- 
flat Rusaliile. 


(Se aud pași la ușa din fund.) 


SCENA VI 
DAMIAN, GINGU, GAHIŢA, PRIETENI 


DAMIAN: Ce s-aude?... vin prietinii... Iată-i buluc! Bine- 
ați venit, prieteni buni, să vă împărtășiți de bucuria mea! Astăzi 
sosește Iorgu şi cred că-ţi bea cu toţii voiniceşte în sănătatea lui. 

UN PRIETEN: Las’ pe noi, vere Enachi.. dacă-i treaba pe-nghi- 
te-Agachi ... Helbet! nu te-om da noi de ruşine. 

GAHIȚA (în parte): lan auzi-i cum vorbesc! ş-apoi mai au 
curaj să critice tinerii noştri! 

PRIETENUL: Vere Enachi! scos-ai încalte vin de cel din vremea 
lui Han-Tatar? 

GÎNGU (apropiindu-se de el): Aud? Eu sînt sănătos, slavă Dom- 
nului! da d-voastră? cum o mai duceţi? 

PRIETENUL: Ce să ducem, vere Gingule? 

GINGU: O duceți bine? .. mă bucur Videţi d-voastră că 
sănătatea-i șugubeaţă! ,.. cînd îi zici: „Sus, Gahiţo!“ îţi răspunde: 
„Cîrc, Frangoleo!“ (Toţi rîd, afară de Gahița.) 

GAHIȚA (în parte): Iar să leagă surdul de mine... se vede că-l 
paşte păcatul astăzi. 

DAMIAN: Da ian poftim, fraților ce şideţi în picioare? că doar 
nu vin turcii... Poftim de șideţi în.. 

GAHIŢA '(curmiîndu-i vorba): Pe scaune. 


(Toţi se pun pe divan și pe scaune, Gîngu șede în. picioare.) 


DAMIAN: Vere Gîngule, da nu şăzi? 

GINGU: Ba mi-i foame, dar oi mai aștepta păn' ce-a veni Iorgu. 

PRIETENUL: Vere Enachi.. lan mai spune-ne ceva de Iorgu... 
ce-o mai făcut el pe-acolo, pin ţara Neamţului? ce-o mai învă- 
tat? ... trebuie să fie acu plin de az-buchi ca un stup. 

DAMIAN: Mai ştiu eu, fraților, cîte-o mai învăţat bietu copil! 
El mi-au scris că au trecut din scoarță-n scoarță și Miftorloghia și 
Fisolofia şi Mantemadica și Historia! unde să le ţin minte cîte 
mi-au înșirat pe hîrtie? 

PRIETENUL: Bre! s-a fi făcut dobă de carte ş-a fi întrecut pe 
răposatul dascalul Ieni, Dumnezău să-l ierte! 

DAMIAN: Ce întrecut, vere! l-o lăsat în urmă, cale de-o 
poştă. | 

(S-aud afară pocnete de bici.) . 


PRIETENUL: Na poștă; cînd vorbeşti de lup, lupu-i la uşă. Oare 
nu cumva îi Iorgu, vere Enachi? 


SCENA VII 
Cei denainte, IORGU 


DAMIAN (alergând la ușă): Ba-i el! Inima-mi spune că-i él... 
Iată-l . .. 

IORGU (întră și se aruncă în brațele moșului său): Mon oncle! 

DAMIAN: Vin’, gugulea moșului! (Îl sărută ș-apoi caută la el cu 
dragoste.) Ian videţi-l ce moţpan mare s-o făcut! parcă-i Alexandru 
Machedon. 

IORGU (în parte): Uf! (Tare.) Mon cher oncle, cît sînt de feri- 
cit! ... 

DAMIAN: D-apoi eu, fătul meu! d-apoi eu! Vin să te mai să- 
rut o dată... (Plingînd.) Cînd gîndesc că nu l-am văzut doi ani de 
zile! Ce vă pare, fraţilor? aşa că-i nostim? așa că-mi seamănă 
mie? 

GIÎNGU: Aud? . cîte ceasuri? 

DAMIAN (luînd pe Iorgu de mînă): Vină să faci cunoştinţă cu 
prietenii mei. D-lui îi slugeriul Gîngu, un prietin vechi a băbacă-tău. 
Nu-ţi aduci aminte de el? 

IORGU: Ha. Ian stă Nicidecum. 

DAMIAN: Da cum dracu l-ai şi uitat? El te-au purtat în bra- 
te... adă-ți aminte cînd te giucai de-a baba-oarba cu Marghiolița, cu 
fata lui. 

IORGU (căutînd cu lornionul la Gîngu): Ha . acum mă suvena- 
risesc. (Apropiindu-se de Gîngu.) Mon cher monsiu Gingu, îmi pare 
bine că reînnoiesc amiciția cu d-ta. 

GINGU: Așa ș-aşa, nici prea-prea, nici foarte-foarte numai 
că mi s-au cam lungit urechile de foame. (În parte.) Ce dracu are de 
se uită la mine prin geam?... (Tare.) Ian ascultă, Iorgușşorule, nu 
cumva ai prins orbul găinilor? 

DAMIAN: Cu adevărat. Iorgule, ce însămnează stecluța asta care 
ţi-o -tot bagi în ochi? 

IORGU: Mon cher oncle, cetirea necontenită a uvrajelor mi-au 
cam slăbit puterea razelor vizuale. 

DAMIAN: Ce ţi-au slăbit, fătul meu? 

GAHIȚA: Puterea razelor vizuale. . Aceste cuvinte tehnice vreau 
să zică că i-au slăbit ochelnica. 

IORGU (în parte): Cine să fie dama asta care mă înţelege atît de 
bine? (Apropiindu-se de Gahiţa.) Madamă, cu toate că n-am avut 
felicitatea de a-ţi fi recomendat, dar mă folosesc de ocazia aceasta, 
pentru ca să te rog să mă norocești cu declinaţia numelui d-tale. 

DAMIAN (cu mirare, în parte): Ce dracu-i zice? 

GAHIȚA: Monsiu Georges, desirul unui cavaler amabil ca d-ta 
nu poate rămiînea neîmplinit.. par conséquence, mă grăbesc a-ți 
declinarisi numele meu eu mă numesc Gahiţa de Rosmarinovici, 
votre servante. 

IORGU: Eu sînt, au contraire, votre serviteur, madamă, şi de do- 
resc ceva, este numai să se prezenteze vro ocazie, pentru ca să-ţi pot 
dovedi admiraţia de care sînt cuprins pentru grațiile persoanei d-tale. 

GAHIŢA (în parte): Na cavaler! 

DAMIAN (luînd pe Gîngu deoparte): Măi Gingule, înțălegi tu ce 
limbă vorbeşte Iorgu cu Gahiţa? 

GÎNGU: Zici c-a ploua? Nu cred... n-am auzit buraticul 
azi-dimineaţă. 

PRIETENUL (cătră alt prieten): Pare-mi-se, vere Constandine, că 
şi Iorgu s-o nemțit. 

DAMIAN (în parte): Oare nu cumva o uitat și Iorgu româneşte? 
(Tare.) Iorgule, Iorgule! ian mai întoarce-te şi spre noi... mai spu- 
ne-ne ceva de la Sadagura ... despre călătoria ta... 

IORGU: Pardon, mon cher oncle; n-am vreme acu, că prezentez 
omajurile mele sexului frumos... asta-i datoria fiecărui galant om. 

DAMIAN: Mări, băiete, lasă deoparte, majurile şi: sescul şi răs- 
punde-mi curat la ceea ce te-ntreb. 

IORGU: Apoi ce să-ţi spun, mon cher oncle? Cînd au trăit cineva 
într-un tîrg civilizat ca Sadagura și cînd este silit în urmă a veni 
într-o țară ticăloasă ca a noastră, contrastul i se pare atît de pirami- 
dal, încît nu poate găsi cuvinte destul de energice pentru ca să es- 
plice ceea ce simţeşte înlăuntru. 


GAHIŢA: Rezon... are rezon monsiu Georges. Iaca, de pildă, 
eu, care am voiajarisit şi care am fost la Cernăuţi... nu pot să 
mă deprind nicidecum cu Moldova. Of! de-aş scăpa mai de- 


grabă de ţara asta! 

DAMIAN: Da bine, mă rog, ce are Moldova de nu vă mai place 
cum aţi călcat peste graniță? 

IORGU: Ah, mon cher oncle! nu mă sili să-ţi spun cîte are și 
cîte n-are... 

DAMIAN: Da spune, spune... N-are și ea tîrguri?... N-are şi 
ea oameni ca și celelalte ţări? N-are munți, copaci, ape, vite? 

GAHIŢA: Ba are prea multe... prea multe! 

DAMIAN: Nu te-ntreb pe d-ta. (Lui Iorgu.) Spune ce-i lipsește 
bietei Moldove? ... Nu-s oamenii buni și cu frica lui Dumnezeu? 
Nu este grîu bun? Nu este vin bun? Nu-i, în sfîrşit, belșug în 
țară? ... ce vă trebuie mai mult? ... N-am dreptate, vere Gingule? 

GÎNGU (căutînd la ornic): Aud?... opt ceasuri. 

IORGU: Ah, mon cher oncle!... Ce-mi pomeneșşti d-ta de grîu, 
de'vin şi de vite? ... Aceste materialuri sînt bune cu adevărat, dar 
nu aduc nici o înaintire inteligenţii ... Ce ne folosește că avem cele 
trebuincioase pentru hrana trupului, dacă mintea moare de foame? 

PRIETENUL (cătră alt prieten): Ian auzi, vere Constandine, zice 
că mintea moare de foame .. (Pufnește de îs.) 

IORGU: Ce-i o ţară fără canaluri, fără comerț, fără industrie, 
fără drumuri, fără lib... 

GÎNGU (strănută tare): Aferim! 

PRIETENUL (cătră alt prieten); Auzi, vere, zice că n-avem dru- 
muri? ... dar el pe ce-o venit cu poșta? 


` 


.58 


DAMIAN: lan ascultă, lorgule .. dacă vrei să-mi faci mulţămire, 
te poftesc ... altă dată să nu mă mai ameţeşti cu astfel de fleacuri ... 
“Țara Moldovei îi binecuvîntată de Dumnezău! și cine nu ştie s-o iu- 
bească și s-o prețuiască nu-i vrednic să-i mănînce pînea şi sarea. 

GINGU (strănută): Aferim! vrei tabac? 

DAMIAN (luînd o priză): Foarte mulțămesc. (Strănută.) 

TOŢI: Să-ţi fie de bine! 

DAMIAN: Amin! 


(Se aud lăutarii afară.) 


DAMIAN: Iaca şi scripcarii! ... Hai să ne punem la masă. 

TOȚI: Haideţi, haideţi! 

IORGU (dă brațul Gahiţei): Madamă, fi-voi destul de felice ca 
să nu-mi refuzarisești braţul? 

GAHIŢA: Ce se potriveşte! sînt foarte flatarisită .... 

IORGU: Fiind lîngă d-ta la masă, mă voi crede în sînul civilizației 
din Sadagura. 

GAHIŢA: Nu mai puţin și eu mă voi suvenarisi de Cernăuţi. 
(Lăutarii intră cîntînd pe uşa din fund, trec scena și ies pe ușa din dreapta. 
După ei ies Iorgu și Gahiţa, dîndu-și brațul, pe urmă ies prietenii și, în 

sfîrșit, Damian și Gîngu.) 


DAMIAN (lui Gîngu): Tare-s îngrijit, măi Gîngule, despre Ior- 
gul... ce socoți și tu? 
GINGU: Dac-a ploua, pun rămășag. (les amindoi.) 


(În iot timpul scenei a 8-a se aud lăutarii în culisele din dreapta și din timp 
în timp cîte un „Vivat!“) 


SCENA VIII 


IFTIMI (întră beat pe ușa din fund): Păn-acu am şăzut la pîn- 
dă-n crîşmă, şi degeaba... cu toate că m-am și uitat eu într-o pă- 
rere, doar l-oi zări.... Se vede că cuconaşu Iorgu n-are de gînd să 
vie astăzi ... Facă cum a vrea... De-a veni, a fi bun venit! iar de nu, 
nu. lan să videm eu pe degite (numărind pe degete): ... n-a veni, a 
veni, n-a veni, a veni, n-a veni!... curată socoteală.. Mă duc dar 
iar la crîșmă să-l pîndesc... Mos Niron m-așteaptă c-o sîngeapă de 
pelin .. „ṣi ce pelin! ... cînd gîndesc, îmi vine să cînt (cîntă): „Frunză 
verde peliniță“. 

(Se aud răcnete de „Vivat!“ alăturea.) 


Măi! ... cine chiuie în sofragirie... Īra! ... boierii-s la masă ... lan 
vezi-i cum chilesc! ... Înghite-Agachi ... să te văd... înc-o dată... 
ha... ha... dăi, dăi, dăi. (În parte.) Dacă-s boieri, tot mai voinici de- 

cît noi! beu boierește, cu oca. (Uitîndu-se iar pe ușă.) Cine-i flă- 
cău cela care nici nu bea, nici nu mănîncă? ... ce dracu-i tot șoptește 
cucoanei Gahiţei la ureche? și-i place babei... îi place, da... 
Dec! se scoală flăcău de la masă si vine-ntr-acoaci? . dos la față 
ş-amandea la moş Niron. (Iese alergind pe ușa din fund.) 


SCENA IX 


IORGU (întră pe ginduri, avind șervetul prins de frac): Uf!.. 
am scăpat! ... Să mă mai răsuflu puţin... Borșul mi-au înăcrit sto- 
mahul; mămăliga mi s-au prins în gît, şi curechiul cel cu rață... 
(oţerindu-se) hrrrr de-aş avea un pic de colonie să-mi mai dreg 
mirosul... (Cu desperare). Ainsi donc! Iată viitorimea ce mă aşteap- 
tă! .. iată viaţa ce mi se pregăteşte! ... Bucate țărănești cu ceapă 
şi usturoi, pentru plăcerea gurei!. . Miros de curechi murat, pentru 
plăcerea nasului! ... Scîrţiituri şi răcnete ţigăneşti, pentru plăcerea 
urechilor! și priveliștea unor persoane uriîte, ruginite și necio- 
plite, pentru plăcerea ochilor! . Iată în ce se-ncheie tot traiul ce am 
să sufăr, păn' la moartea me!... O! Sadagură, Sadagură! . Unde 
sînt mulțămirile ce cuprinzi în sînul tău? ... Unde-s chiflele? Unde-i 
berea? Unde-s cartofele? Unde-i șnițelul tău cel chesaro-crăiesc? .. . 
Dar valțurile tale cele șvăbeşti?.... Dar soțietatea ta cea plină de 
graţii? ... Vai ş-amar! Ce-o să mă fac? îmi vipe să ieu cîmpii, 
să fug în lume.. departe de casa părintească; departe de provinţialii 
acești fără de sentimente şi fără ideile veacului meu; departe de 
toți... şi de rude, şi de țigani, și de curechi cu rață. 


SCENA X 
IORGU, GAHIȚA; mai pe urmă, DAMIAN 


GAHIȚA: Monsiu Georges . 

IORGU: (tresărind): Cucoana Gahiţa! 

GAHIȚA: Ce ai, mon cher monsiu Georges? .. văzînd că te-ai 
sculat de la masă, am gîndit că te-au apucat vro durere la. 

IORGU: La suflet? dar! 

GAHIȚA: Eşti cu adevărat indisposé? 

IORGU: Şi mă mai întrebi?... Ah! nu vezi palida mea faţă? 
nu vezi progresurile durerii pe trăsăturile obrazului? nu vezi că, 
de cînd am întrat în casa asta, mă usuc, mă topesc din picioare, ca 
o pansea arsă de vînt. 

GAHIŢA: Ce nu bei oleacă de apă de nintă? 

IORGU: Apă de nintă! . Ah!. nici o băutură nu poate vin- 
deca patimile sufleteşti şi intelectuale. 

GAHIȚA (oftînd): Te înțăleg! 
IORGU (apropiindu-se de ea şi luînd-o de mînă): Mă înţălegi? ... 
A! Slavă Domnului! că am găsit, în sfîrşit, un suflet botezat care să 
mă înțăleagă! 
(Damian, cu șervetul legat de gît apare la ușă şi ascultă.) 


DAMIAN (în parte): De înţăleg ceva, să mă ieie dracul! ian 
s-ascultăm . . 

IORGU (cu foc): Simţești ce sufere inima mea aici, în atmosfera 
asta barbară, unde nu răzbate nici o rază a civilizaţiei? Eu, care 
sînt copilul ei și care-s hrănit cu laptele ei! 

DAMIAN (în parte): Cu a cui lapte? 

IORGU: Gîndeșşte ce efect ti-ar pricinui, cînd ţi-ar pica peste cap 


turnul Trisfetitelor .. Asemine efect îmi pricinuiesc toate lucrurile 
ce mă-ncungiură ... Nimic nu-mi place, nimic nu mă mulțămeș- 
te! . parcă-mi stă o greutate nemistuitoare la stomah... Nu știu 


ce să fie? mămăliga, sau altă? dar, te rog, scapă-mă din haosul acesta 
în care, cu cît merg, mă dau de-a rostogolu mai afund. 

DAMIAN (în parte): O-nebunit! 

GAHIŢA: Mon cher monsiu Georges! eu nu doresc altă decît 
să te scap. dar cum? 

IORGU (cu mare foc): Cum? jărtfindu-mi toate simţirile ini- 
mei tale, celei pline de poezie, de melodie şi de melanholie! Dă-mi 
amoriul tău cel de înger tutelaire; căci de mă poate scăpa ceva pe 
lume, este numai dragostea ta, vergură divină și senină! 

DAMIAN (în parte): Ce să-i deie? Îmi vine mie să-i dau o 
palmă. 

GAHIȚA (în parte): Ah! quel bonheur! mă iubeşte! (Tare.) Piu- 
doarea sexului meu nu mă iartă ca să răspund îndată dorințelor 
d-tale, dar  .(Coboară ochii.) 


IORGU: Ah! Gahiţo! suflet ceresc și-naripat! nu mă ecra- 
zarisi cu astfel de vorbe! Lasă modestia oamenilor de rînd: las-o 
la de-alde Gîngu. la persoane nensufleţite de spiritul veacului, 


precum sînt provințţialii de aici. 

DAMIAN (în parte): Aşa! 

IORGU: Iar tu, Gahițo!.. tu, care ţi-ai dezvălit mintea ca o co- 
nopidă la căldura civilizaţiei; tu, care ai făcut voiajuri; tu care ai 
văzut Cernăuţii! nu te supune la niște cuvinte deșărte, precum 
modestia și piudoarea... Mărturiseşte ritos sentimentele inimei 
tale. spune-mi: Georges, ie iubesc! precum îţi zic eu în patru 
limbi. Gahiţo! Gahiţo! te iubesc! sas agapo! ich liebe Ihnen! je vous 
aime! (Cade în genunchi.) Ah! fie-ţi milă și mă mîngiie de nenoro- 
cirea ce-am avut a mă întoarce în țara mea şi-n casa asta! 

DAMIAN (apropiindu-se de Iorgu, tare): Așa, tălhariule! Casa 
părintească-i o nenorocire pentru tine? Afară să ieşi, neruşina- 
tule! afară, ticălosule... şi să nu te mai arăţi în ochii mei, că, 
să n-am parte de bătrîneţile mele 


(Prietenii întră, unul cu şervetul la git, altul cu paharul în mînă, 
și încungiur pe Damian, căutînd să-l liniștească.) 


SCENA XI 
Cei denainte, PRIETENII; mai pe urmă, GINGU şi IFTIMI 


PRIETENII: Ce este? ce este? 

DAMIAN: Auziţi, mă rog, fraților? Dumnealui cuconu Iorgu, 
nepotul meu, găseşte casa moşului său o năpaste pentru dînsul!. 
auzit-ați așa lucru? Eu care m-am strădănuit, Dumnezău ştie! 
pentru ca să-l trimit în şcoli, cu cheltuieli mai pe sus decît starea 
mea... Eu care l-am dorit şi l-am plîns doi ani de zile. , Eu care 
l-am aşteptat din zi în zi, din ceas în ceas, cu bătaie de inimă.. și 
toate aceste pentru ca să-l fac om de treabă!... auziţi răsplătirea 
ce-mi dă, ticălosul? auziți! casa moşu-său! casa unde s-au 
născut el! casa unde-au murit maică-sa! ... îi o nenorocire pentru 
dînsul! Afară, păn' nu uit de tot că-ți sînt moş. 

IORGU (în parte): Îmi vine să mă-mpuşc! (lese prin fund 
foarte turburat.) 

GAHIȚA (în parte): Acu-i vremea să-i dovedesc ce este pasia 
amoriului ... Mă duc să fiu îngerul tutelaire a lui mon cher Georges! 
(Iese după Iorgu). 

DAMIAN: Degeaba vreţi să mă mîngiieţi, fraților! ... de-acum 
toate nădejdele mi s-au stîns! Un nepot am avut, s-acela... l-am 
perdut! Blăstămat să fie ceasul cînd mi-au venit în gînd să-l tri- 
mit peste graniţă, la Sadagura! 

GÎNGU (întră iute): Cum ai zis, vere Enachi? vrei tabac? 

(Îi dă tabacherea.) 

DAMIAN (zvîrlindu-i tabacherea jos): Du-te la dracu cu tabacu-ţi 
cu tot, surdule. 

GÎNGU (în parte): Iaca! Se vede că s-o cîrchit vărul Enachi. 

IFTIMI (alergind pe ușa din fund): Cucoane, cucoane de cînd 
zăresc n-am pîndit pe nime. 

DAMIAN (furios): Lipseşti, prostule, că te ie dracul! 

IFTIMI (ieşind fuga): Să te duci, duluţă... 


(Cortina cade) 

ACTUL II 


Actul se petrece în casa comisului Kiulafoglu, la Iaşi. Teatrul 

reprezintă o sală nemobilată cu trei uşi; una în fund, care duce 

afară; alta în dreapta, ce dă în odăile lui Iorgu; şi o a treia în 

stînga, care se deschide în apartamentul lui Kiulafoglu. Lîngă uşa 

din fund, un dulap mare cu pendulă şi cu o ferestruică sub cadran. 
Scaune pempregiur. 


SCENA I 


IORGU (intră pe ușa din dreapta, posomorit și pe ginduri): De 
cînd m-o alungat moşul meu din casa lui, fatalitatea s-au legat de 


capul meu! . toate-mi merg pe dos şi nu-i zi în care șă nu am cîte-o 
supărare! Am alergat aici în Iaşi, nădăjduind c-oi găsi distracții 
care să-mi gonească gîndurile cele posomorite: în zădar! Cine 


caută distracţii în capitala noastră samănă cu nebunul care caută 
cai morţi să le scoată potcoavele... Am cercat de toate, făr-a da de 
mulțămire! . Mi-am zdruncinat șelile pin droșce pe paveua noas- 
tră... cea vîndută caritaşilor! .. făr-a cîştiga altă plăcere, decît o 
durere în şolduri, care m-au ținut la pat vro două săptămîni... Am 
alergat ca un iepure pe cîmpul Copoului, făr-a căpăta altceva decît 
o ocă de colb în pept și deplina încredințare că locuitorii Iașului au 
fost și sînt oamenii cei mai colbăiţi din toată lumea... Am fost la 
balurile măscărite ... vreu să zic, măscuite ... şi m-am întors acasă 
cu ideea că cei mai mulți care-și pun mască o fac pentru că li-e ru- 
șine de obrazele lor!.. În sfîrşit, m-am dus la opera nemţțască, la 
vodevilul franţez şi la bietul teatru naţional, sărmanul! cînd moare, 
cînd învie... da-i mai mult răposat!... Şi ce mulțămire am tras din 
toate aceste pitreceri ale Iașului?... Nimic!... (Se preumblă puţin pe 
ginduri.) D-apoi creditorii care-mi stau de strajă la ușă, cum se face 
ziuă... dă!... parcă eu le-am zis să-mi facă credit... D-apoi Ițic zara- 
ful cărui sînt dator două sute de galbini, cu dobîndă de șăizăci la 
sută pe lună!... şi care mă îngrozăște pe tot ceasul c-a da jalbă la 
Agie... (Cu mânie.) Dă!... cine dracul mi-au zis mie să mă potrivesc 
Gahiţei!... Las’ că din pricina ei m-au! dat moșul meu afară din ca- 
să... dar apoi s-au și legat de mine, nebuna, ca un scai!... Nu pot să 
mă desfac de dînsa nici printr-un chip!... De şăse luni acum de cînd 
șăde cu mine tot într-o casă... Ce să fac?... Am scris moșului meu să 
mă ierte, şi nici nu mi-au răspuns... Cum dracul să scap de Ițic şi să 
plătesc chiria odăilor comisului Agamemnon?... (Stă pe ginduri.) O! 
ce idee!... Comisul Kiulafoglu șăde tot într-o casă cu mine; (arătînd 
în stînga) iată apartamentul său... iată şi al meu... (Arată în dreapta.) 

Comisul Agamemnon, îi după alte păcate, și însurat cu o femeie fru- 
muşică ce nu-mi pare prea haină... Tot îi fac ceva curte... ian s-o 
string mai de-aproape... poate că... mai știi ce?... lubindu-mă cu ne- 
vasta, bărbatul negreșit trebuie să-mi facă credit, si poate că m-a şi 
împrumuta cu bani!... Bărbaţii au fost totdeauna birnicii amorezaţi- 
lor... Bravo, lorgule! se vede că ţi-ai ascuţit mintea pe tocila civi- 
lizaţiei din -Sadagura!... A!... cine vine?... De-ar fi cucoana Zoiţa, 
femeia comisului! (Zărind pe Gahiţa.) A!... iaca dracul pe uscat! 


SCENA II 


IORGU, GAHIȚ'A (intrînd pe uşa din fund, cu capela pe cap 
şi cu șalul pe umeri) 


GAHIȚA: Ah! Georges, îmi vine lesin de mînie! 

IORGU: Ce ai? 

GAHIŢA: Pune-ţi în gînd, mon adoré, că m-am dus la Miculi 
ca să-mi aleg o coafiură verde cu pene roșii și aflu că au luat-o co- 
misoaja. 

IORGU: Care comisoaie? 

GAHIȚA: Femeia lui Agamemnon Kiulafoglu, gazda noastră. 

IORGU: Și numai pentru atîta îți vine istericale? 

GAHIȚA: Numai pentru atîta?... Ce-ntrebare-i asta?... Îmi pare 
curios, Georges, să-mi faci o astfel de-ntrebare mie, care am jărtfit 
pentru tine și reputație, şi nume, şi... 

IORGU: Mă rog, nu mă mai ameţi cu pomelnicul jărtfelor d-tale... 
le știu și iar le ştiu pe de rost... Slavă Domnului! nu-i zi în care să 
nu-mi aduci aminte; că te-ai legat de capul meu ca boala de om 
sănătos. 

GAHIȚA: Ce vorbe sînt aceste? Tu, Georges... care mă numeai 
îngerul tău tutelaire!... tu, care mă numeai vergură lină şi senină! tu 
să-mi zici că ţi-am picat năpaste!... Ah! cîtă deosebire-i între tine şi 
între nobilul baron von Kleine Schwabe, care... 

IORGU: Care te slăvea cînd ai fost la Cernăuţi?... știu... Mi-ai 
spus povestea asta de-o mie de ori... o cunosc!... Îi chiar degeaba dar 
să-mi mai pomenești de el. 

GAHIȚA: Auzi, auzi tiranie!... nici nu mă lasă acum să vorbesc! 
(Plingind). Ah!... văd că amoriul tău începe a să răci şi că nu-mi mai 
rămîne altă decît să mor!... 

IORGU: Nu-ţi mai uda basmaua degeaba!... Schimositurile aceste 
mă strîng de gît!... În toate zilele, tot țipete şi bocete!... destul, pen- 
tru numele lui Dumnezău!... că m-am săturat acum. 

GAHIŢA: Te-ai săturat de-a mă videa plîngînd, om fără suflet ce 
eşti!... Cînd tu însuţi ești pricina că mi s-au schimbat ochii în pîraie 


64 


de lacrimi... Vaf de mine! cît sînt de nenorocită!... Eu, care i-am 
jărtfit toate palpitațiile inimei mele! și care l-am ridicat în fantasia 
mea pănă la al nouăsprezăcelea cer!... Ce descepție crudă! ce deştep- 
tare fioroasă!... ce... 

IORGU: Şi celelalte multe... Le ştiu pe de rost... și, de vrei, pot 
să ți le spun eu însumi... (Imitînd pe Gahiţa.) Ce deznădăjduire ama- 
ră! ce lovire cumplită pentru inima mea! ce durere sfișiitoare!... 
Toate aceste, soro dragă, sînt bune în Malvina şi în Gonzalv de Cor- 
dova... iar pentru mine, toate aceste suspinări mă fac să casc păn-îmi 
strămut fălcile... și cît pentru lacrimile cu care mă stropeşti neconte- 
nit, trebuie să știi că-mi dau gutunari. 

GAHIȚA (cu minie): Infame!... cum de îndrăznești să mă calci 
în picioare, pe mine care te-am învăluit în toate fericirile lumesti şi 
te-am legănat pe sînul meu ca un copil rătăcit. în calea vieţii?... 

IORGU: Și aceste le știu... așteaptă... (Imitînd pe Gahiţa.) Pe 
mine care te-am legănat și te-am înviat, ca pe-o floare vestejită, la 
razele amoriului meu!... şi care, priveghind ca un înger binevoitor 
asupra ta, am depărtat toate furtunele ce ar fi putut să zbuciume 
coardele inimei tale!... şi celelalte... Vezi, cucoană Gahiţă, că le știu 
toate de-a rîndul, deşi nu le-am învăţat şi eu din romanțuri ca d-ta... 
În sfîrşit însă, vreu să mă tălmăcesc curat... Cucoană Gahiţă, m-am 
săturat de toate parascoveniile și de toate farafasticurile d-tale. 

GAHIȚA: Farafascovenii, eu!... Oh ciel! 


IORGU: Dar; din pricina d-tale am făcut pe moșul meu să mă 
deie afară din casa lui... Atunci eram un nebun, ş-acum mă căiesc... 
ai înțăles?... De şăse luni de zile, de cînd te-ai legat de mine, m-ai 
scos din toate minţile și m-ai adus aici în Iași... 

GAHIŢA: Ingratule! 

IORGU: Aici nu numai că m-ai înglodat în datorii păn-în urechi, 
ba încă m-ai şi făcut să-mi lepăd numele tătîni-meu!... și să ieu pe-al 
d-tale... Auzi poznă!... să nu mă mai chem eu Dămian, ci de Rosmari- 
novici!... zicîndu-mi că Rosmarinovici bate mai bine la urechi. 

GAHIŢA: Misérable! 

IORGU: Şi eu, ca un prost, mă potrivesc ei!... Ce-ar zice moşul 
meu cînd ar afla că mi-am schimbat porecla familiei și că mă alung 
datornicii pe uliţi?... Destul, cucoană Gahiţă!... foarte-ţi mulțămese 
de dragoste și te rog de-acum înainte să-mi dai bună pace. 
„"GAHIȚA: O! quel înfăme!... Să-ţi dau pace, după ce m-ai com- 
prometarisit?... Ah! ştiu eu de ce mă depărtezi tu acum de la sufle- 
tul tău... pentru că iubești pe alta, pe comisoaie. 

IORGU: Ai-nebunit? 

GAHIŢA: Te-am înţăles eu de mult că-mi câlci într-aiurea... 
însă bun îi Dumnezău!... Mi-a veni prilejul să-mi răzbun... ș-atunci... 
ceriul va fulgera, mările s-or clătina şi pămîntul s-a cutremura! (lese 
turburată pe ușa din dreapta.) 


IORGU: Şi dracul te-a lua! 


SCENA III 


IORGU: Du-te, rusalie, pe ceea lume, și să vii înapoi cînd or ieşi 
caraşii fripți din Bahlui!... Mă mir cum de-am putut trăi șăse luni 
de zile cu o dihanie înveninată ca dînsa? . Da de-acum, să ştiu 
c-oi videa tîrgul Iașului curat şi fără jidani! mă duc de-aici... fug 
unde m-or duce picioarele, ca să scap și de Gahiţa, şi de Iași, și 
de Ițic... 


SCENA IV 
IORGU, IȚIC (în fund) 


IŢIC: Parche vorbeai de mine, chicănaşule... poate che ai bani? 

IORGU: Piei, drace! 

IŢIC: Acum o trecut de mult vadeua sinetului... Cred che mi-i 
pleti acei două sute de galbini... 

IORGU: Giupîne Ițic, nici vorbă nu-i că ţi-oi plăti, dar mai 
tîrziu: 

IȚIC: Mai tirziu nu pot; trebuie se me refuieşti îndată destul 
de chind me porţi cu vorbe. 

IORGU: Dragă giupîne Ițic. mai îngădui-mă măcar vro două 
luni. 

IŢIC: Două luni? nici două ceasuri.  Pleteşti indată sau me 
duc pe agie? zic zeu! 

IORGU: Iţicule dragă! nu te miînia, ce dracul! doar sîntem prie- 
tini. 

IŢIC: Nu știu nimichi. Frate, frate brînza-i pe bani. 

IORGU: Iţică, Iţicuţule ... 


IȚIG: Aşa mi se cade mie dache am a face cu birbanți. ~ 
IORGU (mîniindu-se): Măi tîrtane, ce te obrăznicești? nute, 
gîndeşti că ți-oi smulge perciunii? 
„ao (cam cu frică): Perciunii? nu me tem.  Perciunii mei sînt 
sudiți. 

IORGU: Ian așteaptă să ţi. sudițesc eu mai bine. 

IŢIC: Nu veni, nu, che strig ghevalt, zic zeu! .. Ce! vrei să mi 
şi baţi dache nu-mi pletești? Am se te spun pe Conţu. 

IORGU: Măi tîrtane, se vede că te mănîncă chica. 

IŢIC: Eu n-am chichi; eu sint ras. 

IORGU: Baţă-i crucea, Juzi! de i-ar da mai degrabă afară din 
țară, să scăpăm de dinşii ... 

IȚIC: Mie nu-mi pasă, che am bani. 

IORGU: Du-te dracului cu banii-ţi cu tot, litfă afurisită! 

IŢIC: Me duc, dar se ştii che am se mi-ntorc cu totă agie, ca se 
te ridic pe sus. 

IORGU (alergind după el): Iaca litfa că nu iese 

IŢIC (fugînd): Ghevalt! 


SCENA V 


IORGU: Îi în stare s-o facă tîrtanul.. Cum să scap? De m-aş 
întîlni cu cucoana Zoiţa, poate c-aș îndupleca-o să puie pe bărba- 
tu-său chizăș.. Cine iasă din apartamentul comisului Kiulafo- 
glu? (Se apropie de ușă și se uită.) El îi tocmai, cu femeia lui . Mă 
duc degrabă să-mi fac toaleta, ş-apoi.. vai de capul tău, kir Aga- 
memnon (lese pe ușa din dreapta.) 


SCENA VI 
KIULAFOGLU, ZOITA (intrînd amândoi pe ușa din stînga) 


KIULAFOGLU (fără surtuc, cu fes mare şi cu ochelari): Ma psihi 
mu, Zoiţa, nu m-ai inselațo.. crede mu che nu m-ai inselato... 
efi na ziso! 

ZOIŢA: Ei! te cred, te cred... dă-mi pace. 

KIULAFOGLU: Ma ochi eți. Se me crezi din tot sufletu mataluțţi. 
ZOIȚA: Şi din tot sufletul mataluţi, dacă vrei Te cred. 
mai mult, pofteşti? De cînd am pus iedeș, amîndoi, n-am cap să 

mă odihnesc. 

KIULAFOGLU: Mite ego; ma ţe se fațem?.. iadesu-i mare.. 
stii? Un salo pentru mata daca mi-i insala, ke o chisa de capnos 
cusuta pentru mine, daca te-oi insala ego pe mataluți. Lipon, fi- 
ind che mune nadazduesco a me fațe ispravnicos, elpizo se castigo 
totodată si chisaoa pentru sohpeti. 

ZOIŢA (cu bucurie): Zău, miîni te faci ispravnic? 

KIULAFOGLU: Oriste? 

ZOIȚA: Mîni te pun în slujbă? 

KIULAFOGLU: Malista; de mult alergo, psihi mu; omos impre- 
zurerile nu mi-au fostu cu favori Ostoson tora ime siguros. 

ZOIȚA: Cît îmi pare de bine! îmi vine să te sărut de bucurie. 

KIULAFOGLU (zîmbind): Saruta, matia mu, saruta. 


(Zoița voiește să-l sărute, Kiulafoglu o oprește.) 


KIULAFOGLU: Ba nu, sirata ţe esti; vrei să-mi dai o sărutare, 
s-apoi se ziţi iadesi? ... (Rizînd.) Acus sirata! cum vrea se me insele 
ca se castize to sali... Ma si eu palicaris... nu me prindo asa lesne. 

ZOIŢȚA: Ha, ha, ha. da fricos mai ești! 

KIULAFOGLU: Ego sinto comisos Agamemnon Kiulafoglu si am 
capo nu kefali.. te zic eu?.. nu bostani... A! vrei mata numai- 
dechit se porți salo de ispravnițesa? ma cu asta fel de tesmecherii nu 
me prinzi pe mine.. Vezi... Zoi mu, sint necontenit cu ghindul tot 
la iadesi, si pentru ca se nu-l uit, am hoterito se zic stiu! de dimi- 
neața eos tin seara... Paradigmatos harin; chind mi aduţe fiţorul 
dulțeţi, eu zic stiu!.. chind me-ntreaba ţineva de sint senatos, zic 
stiu! de-mi zițe ţineva: Arhon, comise, femeia d-tale. stiu, 
frațico, si dar stiu! 

ZOIȚA (în parte): Bine, bine. 

KIULAFOGLU: Ma se lasemu iadesu deoparte... lan spune-mi, 
psihi mu, a platito chiria odailor monsu de Rosmarinopulos? 

ZOIȚA: Ba încă nu. 

KIULAFOGLU: 'Ţe fel nu? omos vadeoa a trecut-o de mult, 
fos mu, si eu am trebuința acum de parale, pentru ca se me fac is- 
pravnicos mai degraba. 

ZOIȚA: Lasă, frate, că ţi-a plăti; mai îngăduie-l puţintel. 

KIULAFOGLU: Pentru hatiro mataluți te n-asi faţe? daca vrei, 
zocu to piperi. 

(Intră o slugă cu un răvaș.) 

SLUGA: Iaca un răvaş pentru d-ta, cucoane Agămemnule. 

ZOIŢȚA (luînd răvașul): De unde să fie oare? na, dragă, des- 
chide-l. 

KIULAFOGLU (întinzind mâna și trăgînd-o iute înapoi): Ştiu 
A! sirata! iar ai vruto se me prinzi, ma ţi-am spuso che sint pali- 
caris ... (Ia răvașul rizînd.) Se videm ţine-mi scrie. (Citește:) 

„Cu frățască dragoste mă închin d-tale, arhon Agamemnon! 

Mai întîi nu lipsesc a cerceta despre întregimea fericirei sănătă- 
ţii d-tale, ca aflind că eşti după cum doresc, nu puţin să se bucure 

sufletul meu; al doilea, vei şti că, din mila cerescului împărat, şi eu 
sînt sănătos; al 3-lea, te înștiințăz că vin la Iași, ca să caut pe ne- 
potul meu lorgu, care mi-au scris că s-au pocăit pentru cele trecute. 
Deci, în puterea prieteșugului nostru, am gînd să trag la d-ta în gaz- 
dă, rămiîind al d-tale preaplecată şi supusă slugă, 


Enachi Dămian, pitar“. 


ZOIȚA: Pitariu Enachi Dămian?.. cine-i, dragă? 

KIULAFOGLU: Un prietinos vechi a meu, cu care am fuzito pes- 
te Pruto, in vremea turților. 

ZOIŢA: Ce fel? ai fugit? Parcă mi-ai spus că te-ai bătut cu 
dînşii la Sculeni?.. . 

KIULAFOGLU: Malista psihi mu, m-am batut-o, ma de depar- 
te... Eu sidemu pe ţelalalt mal a Prutului chind a sosit urdia tur- 
țesca si recneam „Elate kakohrononaki diavoli ... Ela incoaţe, daca 
ve da inima, se ve aretu eu“ ma niţi unu n-a indreznit-o se treca 
Pruto. che pe toţi îi fațeam kes. 

ZOIȚA (rizînd): Auzi voinic! 

KIULAFOGLU: Ma cum socoţi? 

ZOIȚA: Ştiu că ești din cei care întră-n doi ca-n doisprezăce şi 
nu-i pot scoate nici douăzeci și patru. 

KIULAFOGLU: Ian lasa saga, ke se gatim mai bine conacu pen- 
tru pitaris Enachi. 

ZOIŢA: Odaia-i gata, nu te-ngriji. 

KIULAFOGLU: Un lucru numai nu ințelego in ravasul ista... 
zițe che vine se caute un nepoto a dimisale ţe s-a pocaitu... țe ne- 
pot? 

ZOIȚA: Las’ că te-i tălmăci cu pitariu Enachi. 

KIULAFOGLU: A! natos ke monsu de Rosmarinopulos. 


SCENA VII 
KIULAFOGLU, ZOIȚA, IORGU 


IORGU: Bonjur, cucoană Zoiţă; bonjur, cucoane Agamemnon; 
de mult nu am avut norocire să vă văd. 

KIULAFOGLU: Kalimera sas, monsu de Rosmarinoviţi. 

IORGU: Îmi pare curios să ne întîlnim așa de rar, mai ales că 
şidem tot într-o casă. 

KIULAFOGLU: Neski, ma te fațe cocona d-tale? senatosa-i? 

IORGU (în parte): Ducă-s-ar pe pustii! (Tare.) li cam zaifă, dră- 
guţa! . 

ZOIŢA: Zaită? ce are? 

IORGU: Au răgușşit. 

KIULAFOGLU: A! poli me kakofeni! Parca esti gata se 
iesi? .., unde te duți? 

IORGU: Mă duc să ieu o lojie pe desară la Teatru Naţional. 

KIULAFOGLU: Ha, ha, ha... la teatro moldovenesco! Nu-ţi 
e mila se dai parale dezeaba, ca se vezi nişte baieţi care nu știu niți 
se vorbeasca macar! . si se asculţi niste piese ca vai de ele? 

IORGU: Dac-ar giudeca toţi ca d-ta, domnule, apoi teatrul naţio- 
nal nu s-ar putea întemeia niciodată în ţară; dar, slavă Domnului! 
sînt persoane care ştiu să prețuiască greutățile unei scene începă- 
toare ca a noastră; care nu se rușinează de a merge să vadă piese 
naţionale și care, în sfîrșit, iertînd greşelele actorilor, îi încuragează 
şi le dă agiutorul cuviincios... Acele persoane sînt vrednice de toa- 
tă lauda, şi teatrul național le va fi totdeauna recunoscător. 

KIULAFOGLU: Stiu che eu nu am curazi ca se mergo se casco 
patru ţeasuri pentru hatirul patriotismosmului. 

IORGU: Cît pentru d-ta, domnule, teatrul naţional te lasă-n pace 
să faci ce ţi-a plăcea; cu astă condiţie însă, ca şi d-ta să-i dai pace 
ca să-şi urmeze cariera, cum poate, şi să nu-l critici cu ochii închişi. 

ZOIȚA (trecînd între amândoi): Lăsaţi, vă rog, vorba teatrului, că 
iar o să-ncepeţi a vă sfădi. 

KIULAFOGLU: Bine ziţi, psihi mu. Lipon, monsu Rosmarinoviţi, 
ma inchino cu plecaţune ma duc si eu se ma imbraco. Ela, Zoiţa 
mu. (Iese prin stînga). 


(Iorgu se face că iese pe ușa din fund și cînd vede că Kiulafoglu 
a ieșit, se întoarce iute pe scenă și oprește pe Zoița.) 


SCENA VIII 
IORGU, ZOIȚA 


IORGU: Slavă Domnului, că mă găsesc, în sfîrșit, singur cu d-ta, 
cucoană Zoiță. . 

ZOIȚA (voind să iasă, în parte): Degrabă ţi-a fi? 

IORGU: Nu fugi, îngeraşule! nu mă lipsi de fericirea ce simt 
a te videa şi a-ţi spune cît te iubesc. 

ZOIȚA: Domnule 

IORGU: Ah! cînd ai ști cîte pătimesc în sufletul meu din ceasul 
cum te-am zărit! Zi şi noapte te visez cu ochii deschişi și nu pot nici 
să mănînc, nici să beu, nici să trag ciubuc. 

ZOIŢA: Vai de mine! vorbeşte mai încet că te-aude bărbatu- 
meu. 

IORGU: Te iubesc mai presus decît cum iubește un giudecător au- 
rul! Pune-ţi dar în gînd cît te iubesc! 

ZOIŢȚA: Adevărat grăiești? . 

IORGU: Să n-am parte de bărbatu-tău, dacă-ți spun minciuni... 
Zoiţo ... Zoiţo! 

KIULAFOGLU (strigînd din culise): Zoiţa ... Zoiţa! 

ZOIȚA (lui Iorgu): Fugi că vine. 

IORGU (voind să fugă): M-am dus. 

ZOIȚA (în parte): Îmi vine-o idee. (Lui Iorgu, oprindu-l.) Nu 
pe-acolo. 

IORGU: Da pe unde? 

ZOIŢȚA: Ascunde-te aici în ceasornic, păn' ce-oi depărta pe băr- 
batu-meu. 

IORGU: Cum dracu? în ceasornic? 

ZOIŢA: Dacă mă iubeşti! 

IORGU: Te iubesc; dar ce are-a face dragostea mea cu ceasorni- 
cul? 

KIULAFOGLU (asemene): Zoiţa ... Zoița! 

ZOIȚA: Întră degrabă că ţi-oi tălmăci eu mai pe urmă 

IORGU: Da nu se poate, soro.. 

ZOIŢA: Ţi-i frică poate? 

IORGU: Frică? ha, ha, ha! Nu cunoşti pe Iorgu. 

ZOIŢA: Ei; apoi ce te mai opreşte? 

IORGU: Zi dintîi că mă iubesti ş-apoi întru şi în tartar. 

ZOIŢA (deschizînd ornicul): Te iubesc. 

IORGU: Încă o dată.. (Întră în ornic.) 

ZOIȚA: Te iubesc. (În parte.) Am cîştigat rămășagul. 


(Agamemnon întră şi vede pe Zoiţa închizind uşa ornicului.) 


SCENA IX 
KIULAFOGLU, ZOIȚA 


KIULAFOGLU: Zoița, te strigo de un ţeaso. ma ţe faţeai la 
ţeasornico? 

ZOIŢA: Nu făceam nimică. 

KIULAFOGLU (în parte): S-a tulburato... (Tare.) Cu ţine erai 
aițe? 

ZOIȚA: Cu nimine. 

KIULAFOGLU (în parte): Negresit, a ascunso pe țineva îs to ţea- 
sornico mesa. (Tare.) Zoiţa! Zoiţa, kitakse drept la ochi a mele. 


(Zoița coboară ochii.) 
KIULAFOGLU (mâniindu-se). Pes mu drepto, ţine-i in orologhion? 
ZOIŢA: Da cine vrei să fie? nu-i nime. 

KIULAFOGLU: Nime? sirata ţe esti! vrei si tu se me fați de 
mașcara! Nu auzi che a statuto ţeasornico? 


(Iorgu imitează cu limba bătăile ornicului.) 


ZOIŢA: Ge fel s-au oprit? n-auzi că merge? 
KIULAFOGLU: Merze? ma de ţe merze așa iute? 


(Iorgu imitează mai rar.) 


ZOIŢA: Se vede că-ți ţiuie urechile. 
KIULAFOGLU: Ian asculta... Acum merze ințet. 


(Iorgu imitează iute.) 


KIULAFOGLU: Zoița, Zoiţa, ai ascunso pe țineva acolo... Un- 
de-i cheia? 

ZOIȚA: Nu-i la mine. 

KIULAFOGLU (mînios): Dă-mi cheia, che m-am aprinso ca un 
zaratico. 

ZOIȚA (dindu-i cheia): Dacă nu mă crezi, poftim cheia.. des- 
chide și vezi... (Kiulafoglu ia cheia.) Iladeș! am cîștigat rămășagul. 

KIULAFOGLU (scăpind cheia jos): Karnaksi! m-ai insalato! (Se 
bate cu pumnii peste cap.) Na, na, bostani fără kefali! se perdo eu 
remeşagu! eu cari mi sinto palicaris! Ah, Zoița mu! îți ţero iertațu- 
ne in zenunchi, pentru che am prepuso nevinovația ta, sirata ţe esti! 

ZOIȚA: Mai bine hai să-mi cumperi şalul. 

KIULAFOGLU: Haide, psihi mu... haide. (În parte.) Tin patzi- 
risa hiotiki. 

(les amândoi prin fund.) 


SCENA X 


IORGU (deschizind ferestuica dulapului): Ai văzut diavolul de 
Zoiță cum şi-o bătut gioc de bărbatu-său și de mine! şi toate 
aceste pentru ce?... pentru un şal! . Apoi, pas de nu zi că intere- 
sul poartă fesul.. Uf! mă înăduș aici m-am săturat de ceasor- 
nicărie . Gum dracul să ies? (Zgilfiie ușa.) Usa-i închisă cu cheia 
pe din afară Ar avea haz să mă lase ca să mă zvîntez aici! ba 
mai bucuros aş fi să mănînc mere acre, decît... Parc-au întrat ci- 
neva-n Casă la loc, Iorgule. (Închide ferestuica.) 


SCENA XI 
DAMIAN (întră prin fund): Măi, măi, măi! . ce casă pustie! 
Nici că aș întilni vrun suflet botezat! În sfîrșit, iată-mă-s în 
Iași! Nepotul meu mi-au scris că s-au pocăit, berbantul! Auzi 

d-ta, să fugă din tîrgul nostru la Iași, cu cine? cu Rosmarinovi- 
Cioaia!.. ce blăstămat! . Da ce dracul!... n-a să vie nimine as- 
tăzi să-mi spuie dacă comisul Agamemnon îi acasă? Ei, Toader, 
Nastasă, Chirilă. 

IORGU (desthizind ferestuica, în parte): Parc-am auzit un glas 
de rudă. 

DAMIAN: Vasile, Gavril, Pricochi! Tufă, pustii. ca cînd au 
trecut turcii. 

IORGU (asemene): Săracul de mine! moşu-meu! ... de m-a găsi, 
aici, sînt prăpădit ... Numai de nu mi-ar veni să strănut. (Strănută.) 

DAMIAN: Dec! cine strănută-n dulap? 


(Iorgu mai strănută.) 


DAMIAN: Ce să fie?... Ian să videm. (Voiește să deschidă dula- 
pul.) Îi închis cu cheia. Hei! cine-i acolo? 


(Iorgu face ca cucoșii.) 


DAMIAN: Ian auzi-l acu... îmi cîntă ca cocoșii... Spune, măi... 
cine-i acolo? 
(Iorgu face ca miîţile.) 


DAMIAN: Ştii că are haz? .. Poate că-i vrun ceasornic cu mo- 
jică Tocmai... ha. ha... ha!..  Răposatul dascalul Ieni, 
Dumnezău să-l ierte! avea unul care cînta ca cucul. 


(Iorgu face ca cucul.) 


DAMIAN: Măi! da aista-i cu mai multe meşteşuguri... Cînd 
aș găsi cheia, ca să văd cum dracu-i lucrat înlăuntru. (Găsind cheia 
jos.) Iaca o cheie; oare nu cumva-i de la ceasornic? (Deschide.) Piei, 
drace! ... Iorgu! în ceasornic. Ce faci aici, tălhariule? 

IORGU: Mă mă primblu, moșule. 

DAMIAN: Așa mi te-ai pocăit, blăstămatule? Te ascunzi prin du- 
lapurile oamenilor şi cînți ca cucoşii, și miorlăiești ca miţile, pentru 
ca să-ți baţi gioc de mine? 

IORGU: Moșule 

DAMIAN: Să mă facă să cred că-i ceasornic cu mojică! A, ho- 
tule, mă faci de mă scol de-acasă, eu, om bătrîn, și vin la Iaşi pentru 
tine! şi tu, în loc să te arăţi înaintea mea blind și supus, te-apuci 
să-mi cînți cucul? Las’ că te-oi învăța eu Socoţi că te-oi face 
clironomul meu? Pune-ţi pofta-n cui, dragă.. Îi cînta tu mult ca 
cucoșii şi-i miorlăi ca mîţile, păn' ce-i videa o para de la mine. 

IORGU: Moşule, ascultă-mă și pe mine 

DAMIAN: Lipsești dinaintea mea... Auzi, împușcă-n lună, aşa! 
îl trimet în ţara nemţțască ca să se facă om de treabă, și el învaţă 
acolo a-şi urî pămîntul unde s-au născut. 

IORGU: Nu-i adevărat... nu-i adevărat Eu îmi iubesc patria 
mai mult decît d-voastră, pentru că știu cum s-o iubesc, 

DAMIAN: Așa! vrea să zică, spun şi minciuni? . Atîta mi-au 
mai rămas, ca să mă faci şi mincinos. Trage-mi încalte ş-o bătaie, 
ca să se mintuie comedia. Mă mir ce mă opreşte de nu-ţi sfărm 
capul. 

IORGU: Moşule, ești aspru cu mine N-am meritat să mă tra- 
tezi astfel. 

DAMIAN: Ţi-oi da un tartat acuş de nu l-îi putea duce. 


SCENA XII 
DAMIAN, IORGU, IȚIC, DOI COMISARII 


IȚIE (la comisari): Veniţi cu mine se-l ridicaţi. 

IORGU (în parte): Iaca şi Ițic! ca cînd dracul l-au adus. 

DAMIAN: Pe cine cauţi, giupîne? 

IŢIG: Pe chicănaş Rosmarinovici. 

DAMIAN: Care Rosmarinovici? ... El o murit de mult. 

IȚIG (zărind pe Iorgu): Ba nu?; iată-l după d-ta. 

DAMIAN: Cine? Iorgu? 

IŢIG: Dumnelui. 

DAMIAN (lui Iorgu): Vrea să zică ţi-ai schimbat și numele? ţi-o 
fost ruşine de numele tătîni-tău? 

IORGU: Nu crede, moșule. 

IŢIC: Ba crede, chicone. . zic zeu. Dumnelui chicon Rosmarino- 
vici mi-i dator cu 200 de galbeni, şi nu vrea se-mi plitească. 

DAMIAN: Încă şi dator cu 200 de galbini! Da bine, că-i bun de 
dat Ja ocnă. 

IŢIE: Și dache nu mi-a pleti acu indată am adus poronchi de 
la Departament ca se-l ridic cu comisari. 

DAMIAN: Dar, dar, să-l închideţi! bine-ţi face. 

IȚIC: Pliteşti, chicon Rosmarinovici, ori nu? 

IORGU: Moşule pentru numele lui Dumnezeu, scapă-mă de-o 
necinste ca asta. nu mă lăsa să mă ridice Giîndeşte-te că-ţi sînt 


nepot. 

DAMIAN: Tu, nepot mie? Se ferească Dumnezeu! Eu mă nu- 
mesc Dămian, iar nu Rosmarinovici Du-te de-ți găseşte moși 
aiurea. 


IORGU: Moşule, mă aduci în deznădăjduire. 

DAMIAN: Ba la agie, dragă. Du-te la închisoare, fătul meu; 
acolo-i fi mult mai în huzur decît în dulapul ista şi-i putea cînta 
cucul cît ţi-a plăcea. 

IȚIC: Nu plitești?  Giupîne comisari, umflaţi-l! 
(Comisarii pun mîna pe Iorgu.) 

IORGU: Piei, tîrtane, câ te rup în bucăți. 

IȚIC (fugind deoparte): Ghevalt! nu lesați. 

IORGU (cătră comisari): Nu vă apropiaţi, guleraţilor, că vă zdro- 
besc săbiile de cap. 

(Comisarii voiesc să-l ducă; Iorgu se zbuciumă.) 

DAMIAN: Nu te da, monsiu baron. Nu te da. odată să te 

văd vîrtos. 


IORGU: Să dai samă moșule, de nenorocirile ce s-or întîmpla. 
DAMIAN: Auziţi, domnişorilor, vi-l dau în samă. 


SCENA XIII 
Cei denainte, GAHIȚA, ZOIȚA, KIULAFOGLU 


TOȚI: Ce vuiet? ce este? 

DAMIAN: Monsiu baron Rosmarinovici se duce la agie... ha, 
ha, ha. 

TOŢI: La agie! 

GAHIȚA: La agie! Ah! (Leșină.) 

DAMIAN: Vrea să cerce dacă temnițele din Iaşi sînt ca cele din 
Sadagura. 


(Comisarii duc pe Iorgu.) 


KIULAFOGLU: Arhon pitaris! 
DAMIAN: Arhon comis! 


(Se îmbrățișează amâîndoi.) 
ZOIȚA (în parte): Sărmanul Iorgu! 


(Cortina cade.) 


ACTUL III 


Actul se petrece la moșia lui Gîngu. 
Teatrul reprezintă o piaţă de sat: în stinga, o crișmă cu laiți 
dinainte; doi stilpi mari de lemn pentru exerciţiile acrobatice ale 
lui Kleine Schwabe; în dreapta, un scrînciob, în fund, satul. 

SCENA I 


TARANI şi ȚĂRANCE 
(jucînd hora) 


Iată, hora se porneşte 

Sub stejar la rădăcină, 

Iată, hora se-nvîrteşte 
Vină, puico, vină. 


Mi-am pus flori la pălărie, 
Mi-am pus flori, mi-am pus mărgele; 
Să caţi vesel cu mîndrie, 

Puicuţo, la ele. 


Sînt sătul de biruri grele 
Și de plug, şi de lopată, 
De ciocoi, de zapciele 

Și de sapă lată. 


Daţi, copii, într-o lovire, 

Să vuiască-n fund pămîntul; 

Lumea-ntreagă să se mire 
Și Dumnezeu sîntul! 


SCENA II 
Cei dinainte, IORGU 


(Iorgu întră prin dreapta în costum de vrăjitor, țăranii spărieți fug în crîşmă, 
strigînd: „Iaca dracu, mă! iaca dracu!“) 


IORGU (cătră ţărani): Nu fugiți, oameni buni, că doar nu-s Sca- 
raoţchi! Cînd vrea dracul să muncească oamenii, el se face giu- 
decător sau ispravnic.. Au fugit! . s-au dus! Aşa fug toți cei 
ce mă-ntilnesc. Iată-mă-s, în sfîrşit, și şarlatan.. De patru luni de 
zile alerg acum din sat în sat și dau reprezentații acrobatice. Eu, 
Iorgu Dămian! Și ce dracul era să fac? Cînd m-au găsit moşul 
meu în blăstămatul cel de ceasornic și cînd m-au dat pe mîna comi- 
sarilor, era să-nebunesc; însă m-am smuncit voiniceşte din ghearele 
ce mă prinsesără de gît; mi-am luat călcăile de-a umere şi m-am 
dus, m-am dus, m-am dus, păn' ce m-am văzut departe de capitalie, 
şi de Ițic, și de agie, și mai ales de stahia cea de Gahiţă. Atunci am 
întrat într-o crișmă ca să mă odihnesc! Cînd, în crîşmă, ce să 
văd? pe Herr von Kleine Schwabe! ... un neamț ce cunoscusem 

la Sadagura și care se ducea la Iași ca să deie reprezentații gimnas- 
tice Deodată-mi trăsnește prin cap o idee de cele cornorate. 
Mă apropii de neamțul meu și-i zic: „Măi şonţule!... deschide-ţi 
urechile-n patru la glasul adevărului... Tu te duci la Iaşi ca să 
arăţi locuitorilor lui că știi să te dai de-a tumba și că poți rîdica 
multe oci de Bere și de fer?... Sărmane cartoflariule! Nu stii că 
acolo sînt acrobaţi care pot să-ţi fie profesori în meșteșugul paiați- 
lor! . Tu poţi, de pildă, ridica 50 sau 80 de ocă de fer; iar acolo 
sînt voinici care umflă stări întregi! Tu știi să te dai peste cap; iar 
acolo sînt paiați care ştiu a să da, nu numai ei însuși de-a tumba, 
dar a da și pe alţii peste cap! Nu-ţi cerca norocul în Iaşi, neferi- 
citule șonţ! că-i muri de foame... Vin mai bine cu mine și haideţi 
amindoi să facem o asociaţie pentru ca să speculăm nevinovăția pro- 
vințialilor Tu te-i face că-mi eşti rob, şi eu te-oi arăta peste tot 
locul, ca pe-un sălbatic din America. . Îi videa cît de bine-i fi prii- 
mit sub numele de sălbatic, într-o epohă ca aceasta mai ales, unde 
oamenii civilizaţi sînt socotiți de nebuni!“ Neamţul meu se uita la 
mine ca o broască la soare, şi, în sfîrşit, au priimit... De-atunci, 
slavă Domnului, ne curge bine laptele-n păsat! . Nu-i sat unde 
să nu cîştigăm cîte 50 de ouă și cîte 10 pui de găină... Să trăiască 
șarlatanismul! ... El și aurul sînt domnitorii veacului! Cine știe dacă 
prin agiutorul lui nu voi agiunge un om însămnat?. . Poate să mă 
fac vrun prinț. . de Sadagura... (Văzind pe Kleine Schwabe.) 
Iaca și baron von Kleine Schwabe! Bre posomorit îi! 


SCENA [II 
IORGU, SCHW ABE (intră prin dreapta foarte posomorit) 


IORGU: Ce ai, măi neamţule, de ţi-si zbîrcit sprincenile? 

SCHWABE: Am superar la inima. (Oftează.) 

IORGU: Nu cumva te-au înecat vro cartoflă? Trage o stacană 
de bere, că ţi-a trece. 

SCHWABE: O! niks Erdăpfel! Mi-am adus aminte de un ma- 
dam ce am iubit la Cernoviez! 

IORGU: Ce era? spălătoriţă sau bucătăriță? 

SCHWABE: Terteifel! spălătoriț! Nein... un madam de la 
Moldau. 

IORGU: Ge spui, șonțule? De la noi? Gum o chema? 

SCHWABE: Gahizen! 

IORGU: Gahiţa Rosmarinovici poate? 

SCHWABE: Mein Got! ... o cunoşti? 

IORGU (în parte): Ha, ha, ha... Aista-i graful cel vestit despre 
care-mi rodea urechile cucoana Gahiţa? ha, ha ha... 

SCHWABE: Ce rizi, domnule? Ich bin Baron... 

IORGU: Nu te bosumfla, șonțule.. Ian spune-mi: Gahiţa te iu- 
bea? 

SCHWABE: O, ia! şi eu pe dîns o iubeam mai mult de chit cel 
mai bun Bier in Oesterreich. 

IORGU (în parte): Îmi vine-o idee (Tare.) Măi neamțule, ce-ai 
zice dacă te-aş însura cu Gahița? 

SCHWABE: Vai mir! te-aș învăța ciubotăria. 

IORGU: 'Ţine-o pentru tine Şi du-te-acum de te gătește ca să 
începem reprezentaţia! Mai pe urmă îți făgăduiesc să te pun la 
cale. 

SCHWABE: O! ich danken! (Iese prin dreapta.) 


SCENA IV 


IORGU: Auzit-ai gust din partea Gahiţei? Să se drăgostească ... 
cu cine? cu şvabul meu! . Mă miram eu de ce-i era așa de dragă 
țara nemțască?. . Ar avea haz să-i însor . Dar cu chipul aces- 
ta scap pentru totdeauna de Gahiţa, cu toate c-am numit-o înger tu- 
telaire ... Să te ferească Dumnezeu de îngeri, cînd se îndrăcesc de-ți 
stau năpaste! 


SCENA V 
IORGU, ȚĂRANII (ieșind din crîşmă) 


IORGU: Veniţi, oameni buni.. nu vă temeți . veniţi mai 
aproape, că doar nu-s privighitor și eu sînt om pămîntean ca și 
voi! . Auzit-aţi de vestitul Cocus Mocus imperator ce-au sosit 


acum din America, aducînd cu dînsul un om sălbatic? 

ȚĂRANII: Ba nu, giupîne. 

IORGU: Eu sînt acel vestit vrăjitor! şi știu să proorocesc tot 
ce are să se întîmple peste două sute de ani. 

ȚĂRANII: Ian auzi poznă şi minune! 

IORGU: Dacă vreţi, vă pot spune la fiecare ce-o să pățască pănă 
mîni... dar fiindcă nu vreţi, apoi v-oi arăta omul cel sălbatic care 
mănîncă foc şi bea smoală clocotită ... Hai duceți-vă de dați de știre 
stăpînilor voştri și tuturor boierilor vecini, ca să alerge degrabă aici, 
să vadă minunea minunilor! (În parte.) Minciuna minciunilor. 


(Cîţiva ţărani ies.) 
IORGU: Nu uitaţi însă a le spune ca să aducă svanțihi fără bortă 
şi galbini netăieți, pentru ca să cerce ei însuşi cu ce plăcere sălbaticul 


78 


mănîncă bani Eu mă duc să mă gătesc; dar vă înştiințăz să nu 
căscaţi gura prea tare de mirare, pentru că sălbaticul are patimă pe 


guri căscate. 
(Iese prin stînga.) 


SCENA VI 
CIȚIVA TARANI și ȚĂRANCE 


UN ŢĂRAN: Aţi auzit, măi? ... zice că bea smoală! 

ALT ŢĂRAN: Mări, las’, măi Ioane, nu mai crede. Minciuna 
nemțască, ca și cea boierească, trece-n țara ungurească.. știi vor- 
ba ceea.. 

CEL DINTII: Ba zău, mai ştii ce? Nemţii iştia sînt cu 
dracu. 

CEL D-AL DOILEA: Poate d-aceea îi şi ie dracu păn' în sfîr- 
sit. 


SCENA VII 


TARANII TOȚI, GINGU, DAMIAN, PRIETENI 
(Intră toți prin stînga.) 


DAMIAN: Ce ziceți, măi proștilor, de Cocus Mocus şi de sălba- 
tic?... unde-i? să-l văd şi eu cum mănîncă foc şi bea smoală cloco- 
tită?... auzi poznă, măi Gîngule? 

GÎNGU: Cine? Elenuţa?  sărmana! toată ziua plînge de cînd au 
aflat că şi-au perdut pe Iorgu, logodnicul ei. 

DAMIAN: Nu-mi mai pomeni de el, că mă supăr. 

GINGU: Ei, da, şi tu te-ai arătat prea aspru . ce dracul... Ior- 
gu-i tînăr şi trebuie să-i iertăm dacă-i zburdă inima..  Adă-ţi 
aminte ce făceam noi cînd eram de vîrsta lui cînd beam vutca în 
fesuri şi-n papucii cucoanelor 

DAMIAN: Foarte bine; dar pentru ce să mă-nşele? de ce să-și 
lepede numele tătîni-său? de ce să facă datorii ca un boier ma- 
re?.. Auzi! monsiu Rosmarinovici şi nu Dămian!... asta, frate, 
nu i-oi ierta-o niciodată. Cine se ruşinează de numele tătini-său 
nu merită să fie nici om! De-aceea l-am lăsat și eu pe mînile 
comisarilor doar i s-a mai linişti sîngele săzînd cîtăva vreme la 
răcoare. 

GINGU: Aud?... să se-mpuşte? mai știi ce? Ea!. se 
poate ... Tinerilor de astăzi nu le prea sufli-n borş .. 

DAMIAN: Ce vorbeşti, surdule, de împuşcat? El! ... lorgu!... 
Ba să ferească Dumnezău! Auzi? Gugulea moşului!... să-l 


ferească Dumnezău! 
(Se preumblă turburat.) 

UN ȚARAN: Cucoane Enachi, s-aude-o poștă. 

DAMIAN: Cine să fie? 

KIULAFOGLU (în culise): Ma staso, Zoița, psihi mu se vino şi eu, 
te fuzi asa iute? ca o capriţa? 

DAMIAN: Îi comisul Agamemnon . 


SCENA VIII 


Cei denainte, ZOIȚA, KIULAFOGLU (urmărit de un slujitor 
ce-i ține ciubucul.) 


KIULAFOGLU: E! natos si yeru, Enaki! Ma cum de te intilnesco 


aițe? 
DAMIAN: Da, d-ta, arhon comise, de unde şi pănă unde? Iată 
şi cucoana Zoița! ... Sărut mînile, cucoană Zoiță. 


KIULAFOGLU: Ego sinto ispravnicos telos panton! ... cu mila 
lui Dimnezeu m-am facuto ispravnicos la ținutul ațesta, ke acum 
vin de la Iasi ca se mi sui pe scauno ispravniției! .. Am munat ta- 
tareste... Adeca chind zic tatareste, efi vine vorba, dioti caii de 
poțta nu mergo niți ca vintul, niți ca ghindul, ma ca. nu știu 
te.. Deziaba suruzii ... dos tu ke dos tu cu harapnico! dimialor din 
pas nu iese... din prițina ke nu stiu care filosofos a ziso: ințet merzi, 
mai departe azunzi! ... Se vede che ațel filosofos nu se facuse niți o 
data ispravnicos... ha, ha, ha! Ma se nu spuneți, ma rogo, che 
am riso de poțte, pentru che ma cam temo de chihai 

DAMIAN: N-ai frică, arhon comise... La noi, ce întră pe-o ure- 
che iese pe alta. 

KIULAFOGLU: Nu de alta, file, ma fiind che sinto ispravnicos 
ințalezi? Chind nu eram in sluzba, aveam tota voie sa racnesco 
si racneam chit septe, dioti eram patriotis. Patrida frate! alt cu- 
vînt nu-mi iesa din gura. omos tora.. înțalezi! 

DAMIAN: Da cum nu? lupul cînd vrea să se apropie de tur- 
mă latră ca cîinii păn’ ce prinde oaia. 

KIULAFOGLU: Sss! sas parakalo, frate nu vezi che sinto 
ispravnicos? ma se lasemo asta. Spune-mi unde mă gasesco, si 
cum se fațe de te intilnesco aiți linga poțta, in mizloco drumului? 

DAMIAN: Aici sîntem la moşia lui Gîngu, unde am venit de vro 
două zile ca să sărbăm ziua Marghioliții. 

KIULAFOGLU: Pios? ... Ghingos? 

DAMIAN: Nu-l cunoşti? Iată-l. 

KIULAFOGLU (cu un aer de protecție): A! Arhon Ghingos, mi 
pare bine, mi pare bine 

GÎNGU: Câte fălci? . numai patru sute, 

KIULAFOGLU (lui Damian, încet): Se vede che are podagra la 
urechi arhon Ghingos? ( Ride.) 

DAMIAN: Norocire pentru dînsul că n-aude toate dobitociile ce 
zic unii şi alţii. 

ZOIŢA: Frate, d-ta stai la vorbă şi biata cucoana Gahiţă ne-aş- 
teaptă-n trăsură. 

KIULAFOGLU: Las-o se astepte. 

DAMIAN: Ce zici, cucoană Zoiţă? ... Gahiţa-i cu dumneavoastră? 

KIULAFOGLU: Neski, fraţico I cocona Gahiţa ne-a rugat-o. 
chind ne-am pornito de la Iași, ca s-o luam cu noi, ke s-o aduțem 
inapoi la casa dimisale... Ma ţe nebuna kira! A! me sinho- 
rese ... uitasem che-ți este nepoțica ... ha, ha, ha... 

DAMIAN: Lasă, șaga, arhon, că mă supăr. 

KIULAFOGLU: Țe berbanto! Se ne insale, si pe Zoiţa, si pe mine, 
si pe d-ta, si pe toți! . Ti puskis! Ma pes mu, țe ai mai facuto cu 
el? ... l-ai scoso de la adzie?.. 

DAMIAN: Ba nici m-am gîndit. 


(Se aude în culisa din dreapta trîmbiţe şi o dobă.) 


KIULAFOGLU: 'Ţe este asta? nu vine oare vreo urdie de turți? 

DAMIAN: Nu te teme. Se vede că tot îţi aduci aminte de la 
Sculeni? 

KIULAFOGLU: Katergari! ha, ha, ha. 


SCENA IX 
Cei denainte, IORGU şi SCHWABE (întră prin dreapta întovă- 
rășiți de doi oameni îmbrăcaţi ca şarlatani, din care unul sună din 
trîmbiţă şi cellalt dintr-o dobă. Schwabe este în costum de acrobat.) 


IORGU: (în parte): Valeu! moşu-meu aici! am păţit-o 

KIULAFOGLU: Țe kabazliki asta, arhon Enaki? 

DAMIAN: Așteaptă că-i videa. (Lui Iorgu.) Domnule, am auzit că 
vrei să ne-arăţi niște lucruri de pe ceea lume. 

IORGU (în parte): Nu mă cunoaște. . curaj! (Tare.) Oameni 
buni! (În parte.) Ce dracu! parcă şi-au dat cuvînt cu toţii Iată și 
Giîngu, și Kiulatfoglu, şi Zoița. numai Gahiţa lipseşte, din norocire. 
(Tare.) Creştini blagosloviţi! 

DAMIAN (în parte): Curios glas! 

IORGU (suindu-se pe o laiţă): Oameni buni! boieri, ţărani, ți- 
gani, jidani! Gătiţi-vă urechile şi ochii, că o s-auziți şi să videţi 
lucruri care n-au văzut neam de neamul vostru! Eu sînt vestitul 
Cocus Mocus imperator, care-am încungiurat pămîntul ş-am trecut 
peste nouă mări şi peste nouă ţări. 

DAMIAN: Chiar ca Făt-Frumos din poveste. 

IORGU: Tocmai! Eu știu toate descîntecele de dragoste şi de 
diochet şi pot prooroci viitorul! Am descîntat în Iași și în Bucu- 
reşti cîteva cucoane de sluţenie şi le-au trecut. Am descîntat de 
dragoste unei babe de 60 de ani și peste 5 minute au văzut viind 
iubitul ei călare pe prăjină. . prăjina însă era de aur! Am des- 
cîntat cîțiva patrioţi de tălhărășug (în parte) și tot tălhari au ră- 
mas! ... 

KIULAFOGLU: Bre, bre, bre! ţe mora stricata! 

DAMIAN: Auzi, măi Gîngule? 

GÎNGU: Ce să fie, franțuz?  ba-i neamţ. 

IORGU: Am descîntat. 

DAMIAN: N-auzi, domnule, nu stii să descînți și de lehăit? 

IORGU: Am descîntat şi de lehăit pe oarecine care poartă min- 
ciuni pin casele oamenilor, răstălmăcind toate lucrurile în rău, și 
i-au crescut 70 de puşchineţe pe limbă. Dar toate aceste nu-s nimi- 
că, oameni buni! știința mea cea mare stă în proorocii. 

DAMIAN: Lasă, domnule, proorociile mai pe urmă.  Arată-ne 
acu ce-ai să ne-arăţi. Nu ne trece vremea cu vorbe. 

IORGU: Foarte bine. (Arătînd pe Schwabe.) Vă arat acum un om 
sălbatic din codrii Americei, care-au venit înot pin ocean păn-în Eu- 
ropa. . El îi ficioru! împăratului Ghildiririm Kleaf-kleaf! s-au fugit 
din palatul tătini-său, pentru ca să vie să facă voiajuri pin Moldo- 
va... fiindcă auzise că-i o țară foarte poznașă.. adică o țară unde 
se fac multe pozne . Acest tînăr și interesant străin are o mare 
procopsală, căci au fost crescut în Academia Azbucovniană, unde 
pintre multe altele au învăţat a să da de-a tumba, a să acăţa pe 
frînghii şi a ridica mii de oca de fer în mîni. 

DAMIAN: Frumoasă poveste, dar mare minciună! 

IORGU: El se hrăneşte numai cu jăratic, și bea numai smoală 
clocotită! . În ţara lui doctorii au hotărît că acest soi de hrană 
prelungeşte viaţa şi că împuternicește vinele întocmai ca apa răce. 
Iată, spre pildă, tînărul Ghildiririm Kleaf-kleaf! el au dobiîndit 
o putere atît de mare. încît acum poate să ieie turnul Trisfetitilor 
în spinare și să fugă cu el păn' la Hîrlău... 

DAMIAN: Își bate gioc de noi şonţul! (Tare.). Ian aşteaptă, dom- 


nule . De vreme ce zici că sălbaticul mănîncă foc. să-l videm 
şi noi.  (Cătră un ţăran.) Du-te, măi, în crîşmă de adă un tăciune 
aprins. 

IORGU (în parte): Au păţit-o neamţul... (Tare.) li de prisos 
să mai aducă foc, pentru că sălbaticul îi sătul... Ţi-i foame, ame- 
ricanule? 

SCHWABE: Ia. 


IORGU: Auziţi că nu? Nu-i e foame. Ţi-i sete? 
SCHWABE: O, ia. 

IORGU: Nici sete. 

DAMIAN: lan să-ţi spun, măi neamțule. . după cite înțăleg, tu 
vrei să ne-nsăli. Ori începe comedia și lasă vorba, ori îți trag o 
bătaie de cele sfinte. 

IORGU (în parte): Ar avea haz să iau un kaftan.  (Tare.) De 
vreme ce-i treaba pe ciomag. apoi încep îndată. (Cătră trîmbițas 
și toboșer.) Cîntaţi uvertura. 

(Trâmbiţașul şi doboșarul sun din instrumentele lor.) 

DAMIAN: Destul, că ne-aţi asurzit. 

IORGU: Se vede că nu vă plac concerturile?.  Fie!.  Tăceți, 
măi! Acum înalta nobleţă şi onorabilul public sînt poftiți a şădea, 
căci comedia are să înceapă... Vestite Ghildiririm Kleaf-kleaf! 
ein, zwei, drei. marş. 

(Schwabe face „brațele de fer“.) 
IORGU: Vă rog, domnilor, să însămnați puterea vinelor prin care 


sălbaticul se pune în poziţie orizontală. Această exerciţie se nu- 
meşte „brațele de fer“ sau spinzurătoarea ... Cine din d-voastră do- 
reşte a să spînzura... este rugat a să grăbi, pentru că o să trecem 


la „rotirea de moarte“. 

DAMIAN: Ce zici, măi Giîngule?... ai gust să te spînzuri? 

GÎNGU: lan nu vorbi de-aieste, măi Enachi Fă-ţi cruce mai 
bine. 

(Schwabe face „rotirea de moarte“.) 

IORGU: lată „rotirea de moartei!... Această exerciție primej- 
dioasă au atras laudele tuturor capitaliilor din lume, (în parte) pe 
unde n-am trecut! . Bravo, bravo, americanule! Domriilor, vă 
poftesc să bateţi în palme. (Toţi bat în palme.) 

(Schwabe face „piciorul de fer“.) 


IORGU: Exerciţia aceasta este numită „piciorul de fer“. Toată 
puterea stă în virful călcăiului.  Vestitul Ghidiririm Kleaf-kleaf 
va ridica deosebite greutăţi, precum şi un bou de cîţiva viței.. Nu 
cumva aveţi, domnilor, o asemine vită la îndămînă? 

KIULAFOGLU: Ha, ha, ha... isos che socoţi, anoite, che pur- 
tamu zirezi de boi ist to buzunari? l 

IORGU: În locul boului, dacă vrei, te poate rîdica pe d-ta. 

KIULAFOGLU: Du-te îs to diavolo, puski! 


(La finele acestui esercițiu se aude vocea Gahiţei.] 


GAHIȚA (în culise): Monsig Agămemnon, monsiu Kiulafoglu. 
IORGU: Ce-am auzit? Glasul Gahiţei! 
DAMIAN: Ira! Biata cucoana Gahiţa! ați uitat-o-n trăsură. 
Haideţi s-o aducem aici. 
(Toţi se duc în fund, înaintea Gahiţei.) 

IORGU (încet, lui Schwabe): Ai auzit ceva, neamţule? 

SCHWABE: Ia! ... am auzit un glas care m-a petruns în das Herz. 

IORGU: Norocul! se-apropie de ţine, măi șonţule... fugi de te 
ascunde. 

SEHWABE: Ich verstehe nicht. 

IORGU: Gahiţa von Rosmarinovici vine aici. 

SCHWABE: Mein Gott! 

IORGU: Fugi degrabă să nu te vadă, că de te-a cunoaşte sîntem 
prăpădiți. 

SCHWABE (alergînd în crîşmă): Sapperment! noch einmal! 
fort... 


SCENA X 
Cei dinainte, GAHIȚA (viind din fund) 


GAHIȚA: Frumoasă politică... Monsiu Agamemnon . Bra- 
vo. vă duceți şi mă lăsați în mijlocul drumului, de vă aştept un 
ceas. 

KIULAFOGLU: Nu-i vina nostra, kera mu... Ma a lui arhon 
Enaki, care ne-a ţinut-o cu de-a sila. 

GAHIȚA (văzînd pe pitarul Enachi, coboară ochii): Cuconu 
Enachi! ... 

DAMIAN: Nu-ţi cobori ochii, dragă cucoană... cele ce-au fost 
s-au trecut. 

KIULAFOGLU: Omos bine che ai venit si d-ta, cocona Gahiţa, 
ca se vezi omul aţel selbatico, care fațe o mulţime de kabaziikia. 

GAHIŢA: Ce om sălbatic? 

KIULAFOGLU: Ma pu ine, bre? 

DAMIAN: Ba că zău, unde-i? ce s-o făcut? 

IORGU: Nu vă îngrijiţi de el c-a veni acuş... S-o dus să-și ră- 
corească gitul c-o stacană de smoală. 

KIULAFOGLU: Lipon, te mai sidem aițe? as pame si noi, se 
ne recorimo . 

IORGU: Mai staţi că încă n-am sfîrşit comedia. Acum au să 
înceapă proorociile Cine vrea din d-voastră să-i spun trecutul și 
viitoriul? Eu, vestitul Cocus Mocus imperator, am proorocit de 
mult că are să vie o vreme unde oamenii au să meargă pe brînci şi, 
slavă Domnului! azi videm mulţi culbeci cu fețe de om. Am 
proorocit iar că vinzătorii au să fie schimbaţi în măgari, şi moldo- 
venii în... jidani! . Am proorocit unui însurățel că femeia lui. 

KIULAFOGLU (mînios): Cum indreznesti, katergari, se vorbesti 
de surăţei me katigoria? Nu stii che si eu sinto surațelos? 

IORGU: Ba ești sur cumsecade, nu surăţel. 

KIULAFOGLU: Ghidi, puski. Moi sluzitori, umfla la dinsu. 
DAMIAN: lan lasă-l, arhon comise, să sfiîrșască. (Lui Iorgu.) 
Ziceai, domnișorule, că ştii să spui toate lucrurile trecute și viitoa- 
re? ... Spune-mi dar mie, unde se găseşte acum Iorgu, nepotul meu? 

IORGU: El se află aici în sat. 

DAMIAN: Minciuni spui, șonţule, că-i la laşi, închis la agie. 
Auzi cum le croiește! 

IORGU: Ei, pui rămășag că eu, vestitul Cocus Mocus imperator, 
îți aduc pe Iorgu aici păn-într-un şfert de ceas? 

DAMIAN: De la laşi în 15 minute?. cale de 5 poști? 

KIULAFOGLU: Cu caii de poţta de-acum, ţe nu se pote! 

IORGU: Însă, dacă m-oi ţinea de cuvînt, d-ta să-l ierți pe Iorgu 
şi să-i plătești toate datoriile 

DAMIAN: lar de nu? 

IORGU: Să mă faci chisăliță de bătaie. 

GAHIȚA: Mă mir, mon cher arhon pitar, cum de stai ca un prost 
de-l asculți?. Nu vezi că domnişorul vrea să ne ieie în rîs cu mi- 
nunile d-sale? D-lui socoate poate că nici unul din noi n-au făcut 
voiajuri. 

IORGU: Ştiu, dimpotrivă, cucoană Gahiţă, că d-ta ai fost la 
Cernăuți. 

GAHIȚA: Cine ţi-o spus-o? 

IORGU (apropiindu-se de Gahiţa, încet): Baronul ven Kleine 
Schwabe. 

GAHIŢA: Oh ciel! îl cunoşti? 

IORGU: Pe cine nu cunosc eu? 

GAHIȚA: Oare... nu l-ai putea şi pe dînsul aduce de la Cer- 
năuți... tot în 15 minute? 

IORGU: Şi mai degrabă, dacă vrei. 

GAHIȚA: Cum nu? mai vîrtos, te poftesc. 

DAMIAN (căutînd la ornic): Domnule, au trecut zăce minute! 
iți mai rămîn încă cinci.. dacă-n vremea asta n-a veni Iorgu... 
te stropşesc. 

IORGU: Bunătatea d-tale... Staţi puţin să-mi fac descînticul 
(Face semne cabalistice cu băţul.) Cocus Mocus imperator, ein, zwei, 
drei.. (În parte.) Să vii, Iorgule, să mă scapi de bătaie, că de nu-i 
veni, îi rău de pelea mea. 

DAMIAN: Șfertul o trecut. Unde-i Iorgu, şonțule? 

IORGU: Acuş trebuie să vie. 

DAMIAN: Pe dînsul, băieţi învățaţi-l să-și mai bată gioc de 
creştini. 

(Toţi se răped spre Iorgu.) 


IORGU: Ho, ţară! să-mi sfîrșesc descînticul. Mars, pantalon, 
ein Cocus, zwei Mocus, drei imperator (În parte.) Marş şi tu, Ior- 

gule, că atît îi scăparea ta. (Tare.) Marş, pantalon... (Fuge iute 
pintre oameni, de întră în crâşmă şi închide ușa după el.) ` 
DAMIAN: Nu-l scăpați, flăcăi; stricați ușa şi mi-l aduceţi aici, 
ca să-i dau un pantalon pe spinare. 
(Ciţiva țărani se încerc să deschidă ușa.) 


KIULAFOGLU (furios): Ai vazuto maskaraliki! se ne rida un 
sonți pe toți, și mai ales pe mine care sinto coscoze ispravnicos! 
prindeţi-l, moi. 

GAHIȚA (furioasă): Îrifame charlatan! să mă facă să cred că-mi 
aduce pe Kleine Schwabe! 

DAMIAN (la ţărani): Da ce dracul! ... nu puteţi da gios o biată 
ușă? Iar să-mi pun eu umerile. Măi Giîngule, vin de ne-agiută 
și tu. 

GÎNGU: Ce să faci? să dai foc casei? Da cum, Doamne 
iartă-mă, să-mi arzi crîșma. 

(Uşa se deschide și deodată se înfățișează Iorgu şi Kleine Schwabe, 


schimbaţi în haine civile. Iorgu merge de pică în genunchi la moșul 
său, şi Schwabe dinaintea Gahiţei.) 


TOŢI: Ce minune-i asta? 

DAMIAN: Iorgu, aici? 

GAHIȚA: Kleine Schwabe! oh ciel! 

IORGU: Ai făgăduit să mă ierţi, moșule! 

SCHWABE: Ah! liebe Gahizen! 

DAMIAN: Bre, bre, bre! 

KIULAFOGLU: Bre, bre, bre! ţe boţcarie! 

DAMIAN (ridicînd pe Iorgu): Parcă nu-i lucru curat Da spu- 
ne-mi, măi băiete, cum ai scăpat de la agie? cum şi cînd ai ve- 
nit?... 

GÎNGU: Măi Enachi, crede și nu cerceta. Nu vezi că giupînu 
Mocus era dracu pe uscat? 

(Toți își fac cruce, zicînd: „Piei drace!“) 


KIULAFOGLU: Fevghe satana. Ma ţe s-a facuto kir Mocus? 

UN 'ŢĂRAN (aducînd costumul vrăjitorului din crîșmă): Iaca, 
cucoane ... numai pielea i-o rămas. 

ZOIȚA (în parte): Pare-mi-se că nici vrăjitorul nu-i departe. 

KIULAFOGLU: Na scaso an den itan Skaraoțki! Zoiţa, Zoi- 
ţa  . vin' linga mine, se nu te umfla o diavolos cornoratos. 

IORGU (în parte): Ba că chiar! .. scapă de unul și dă peste al- 
tul. . (Tare.) Nu vă mai spărieți degeaba. Mai bine haideţi cu 
toţii să sărbăm ziua astă fericită în care un copil nebun au cîştigat 
iar iertăciunea și dragostea moșului său... (Cătră Gîngu.) Unde mi-i 
logodnica, cucoane Gingule? 

GÎNGU: Acasă... caută-n cărți. 

IORGU: Prietinilor! vă poitesc peste trii zile la punta me cu 
duduca Marghioliţa, fiica sulgeriului Gîngu. 

GÎNGU: Ura! strigați ura, măi! 

ȚĂRANII: Ura! 

GAHIŢA: Totodată, domnilor, vă poftesc şi eu la nunta me cu 
d-lui baronul von Kleine Schwabe. 

GÎNGU: îra! 

ȚĂRANII: Īra! 

DAMIAN: Dec! da aista de unde-o ieşit? 

IORGU (încet, moșului său): Ți-oi spune mai pe urmă.. 

SCHWABE: Liebe Gahizen! du bist meine Lieben! 

GAHIȚA: Pour toujours? 

SCHWABE: Tusṣsur! 

IORGU (încet, Gahiţei): Vrea să zică noi sîntem cfit de-acum? 

GAHIȚA (furioasă): Monstre! 

GÎNGU: Măi Enachi!... ştii ce?.. De vreme ce Iorgu tău s-o 
îndreptat pe calea adevărului, hai să tragem o horă cu toții. 

DAMIAN: Märi, bine zici, surdule.. Unde-s scripcarii?... 
Iatä-i... Ian ascultați, dancilor să-mi cîntați o horă de cele bă- 
trîneşti, cum le plăcea părinților noștri. 

(Scripcarii cînt hora. Damian, Gingu, Zoița, prietenii şi ţăranii 
se prind la joc.) 


DAMIAN: Măi, Iorgule! da tu vii să joci? Tot nu-ți plac obi- 
ceiurile noastre? 

IORGU: Ba acum îmi sînt dragi. Acum știu să preţuiesc bu- 
nătățile care ne-au rămas de la strămoși și să deie Domnul să le 
păstrăm totdeauna, pentru ca să rămînem tot români şi să ne fie 
dragă ţara noastră!. (Se prinde în horă.) 

TOȚI: Ura! să trăiască Moldova! 


(Toți joc hora, afară de Kiulafoglu care trage ciubuc deoparte; 
Gahiţa și Kleine Schwabe joc valțul împregiurul horei.) 


COR FINAL 


Sînt român și tot român 
Eu în veci voi să rămîn! 
Țara noastră să trăiască, 
Şi-n veci steua să-i lucească! 


(Cortina cade.) 


IAŞII ÎN CARNAVAL 


Tablou în trei acte 


PERSOANE: 


Postelnicul TACHI LUNATESCU 
TARSIȚA, femeia lui 

Jignicerul VADRA ot Nicorești 
ALECU, nepotul său 

LEONIL, cadet de cavalerie 

Șatrariul SĂBIUŢĂ, comisar şchiop 
MARGHIOLIȚA, fiica lui 

CATI, modistă 

TREI PRIETENI a postelnicului Tachi 


UN IROD 
UN PAZITOR DE NOAPTE 
UN TURC 

UN JIDOV măşti 

UN DRAC 


UN: NEAMȚ beat 
IROZI, STEA, PĂPUȘI, LĂUTARI, SLUJITORI, MAȘTI, DRACI. 


ACTUL I 


Acest act se petrece în casa postelnicului Tachi Lunătescu. Tea- 
trul reprezintă un salon bine mobilat, cu uşi în stinga, în dreapta 
şi în fund; două divanuri: unul în dreapta, altul în stinga, şi În 
mijlocul scenei o masă de cărţi întinsă, cu scaune pempregiur. 


SCENA I 
LUNĂTESCU, TARSIȚA 


(Amândoi, lungiţi pe divanuri, dorm horăind.) 


LUNĂTESCU (trezindu-se şi căscînd): Soro? 

TARSIŢA (asemene): Ce-i? 

LUNĂTESCU: Cite ceasuri sînt? 

TARSIŢȚA: Cîte-au fost și ieri pe astă vreme. 

LUNĂTESCU: Da mult am mai dormit! bre! bre! ian cată c-au 
însărat. 

TARSIȚA: Cum nu-i dormi dacă ești cît un somn? 

LUNĂTESCU: Aud, dragă? 

TARSIȚA: Zic că alta nu știi să faci decît să horăieşti. 

LUNĂTESCU: Aşa să trăieşti? 

TARSIȚA: Mai bine ie sama să nu te trezești într-o dimineață 
mort de damla. 

LUNĂTESCU: Ba să ferească Dumnezău! auzi vorbă? nu-i 
destul c-am visat grozăviile lumii; încă mă și sparii cu damlale! 
Foarte-ţi mulțămesc de bunătate. 

TARSIȚA: Ce grozăvii zici c-ai mai visat? Or fi iar niscaiva 
fleacuri. 

LUNĂTESCU (serios): Ba nu, dragă. Astă dată am avut un vis 
care m-au încrețit din talpă păn-în creșştet. 

TARSIŢA: Ce vis? 

LUNĂTESCU: O revoluție! un complot înfricoșat! 

TARSIȚA: Ha, ha, ha! 

LUNĂTESGU: Nu ride, soro, că, zău, nu-i de șagă. De cîteva zile 
mi se bate ochiul stîng; și sînt sigur că are să se-n-timple în curînd 
vro blăstămăție grozavă. 

TARSIŢA: Ha, ha, ha, ha! 

LUNĂTESCU: Ian auzi-o cum rîde cînd îi vorbesc de revoluţie! 
ş-apoi pas de nu zi: poale lungi, minte scurtă. 

TARSIȚA: Zi mai bine: haine strimte, minte-ngustă. 

LUNĂTESCU: Da-nţălege-mă, ființă nătîngă ce ești. Acum lu- 
mea s-au deschis. s-au deschis peste măsură! Acum toți vreu să 
fie deopotrivă, zicînd că toţi sînt de-o făptură: cu ochi, cu nas, cu 
gură... şi că nici unul nu-i coborit cu hîrzobul din cer. Auzi vorbe! 
deopotrivă! dacă se potriveşte... eu să fiu totuna cu un ciocoi... 
şi tu, ce ești cucoană protipenda, să fii totuna c-o giupîneasă din 
casă! 

TARSIȚA: Taci, frate, că-mi vin istericale au căpchiet lu- 
mea! 

LUNĂTESCU: De tot, dragă Tarsiţă! de-aceea mă și tem de 
comploturi. 

TARSIŢA: Dar cine vrei să le facă aceste? 

LUNĂTESGU: Cine? Parcă nu sînt ei o mulţime de bonjuri 
care ne numesc pe noi ruginiți. 

TÂRSIȚA (furioasă): Eu ruginită! 

LUNĂTESCU: Dar, dar; nu te-aprinde degeaba. Las’ că nu se 
mai catadicsesc să ne sărute mîna ca mai-nainte; apoi îi auzi că-ţi 
stropşesc urechile cu vorbe de pe ceea lume: cu opinia publică! Auzi? 
opinia publică! parcă eu am trebuinţă de dînsa, cînd moșii şi 
strămoșii mei au trăit foarte bine, făr-a ști ce soi de mîncare-i ea. 
Ah! soro, în rele vremi am agiuns! Numai Dumnezău să-și aibă 
milă de noi, că toate merg pe dos! (Bate din palme.) Bre! fa! 


SCENA II 
LUNĂTESCU, TARSIȚA, SAFTA (intră prin fund) 


SAFTA: Aud, cucoane. 

LUNĂTESCU: Adă dulceţi, Safto. 

TARSIȚA: Şi să spui ficiorului să meargă la marșan-de-mod s-o 
poftească aici. 

SAFTA: Aud, cuconiţă. (Iese prin fund.) 

LUNĂTESCU: Aşa, aşa, soro dragă! Din zi în zi lumea se face 
mai sumeaţă şi trebile să încilcesc mai urît. Eu, unul, știu că mă 
tem! îmi mărturisesc păcatul. mai ales de cînd am visat com- 
plotul de care ţi-am vorbit. 

TARSIȚA (îngrijită): Mări, nu şuguieşti, frate? 

LUNĂTESCU: Nu, suflete, nicidecum. Revoltanţii își daseră 
cuvînt să se îmbrace în costiume de irozi, pentru ca să nu deie pre- 
pusuri, și... parcă-i văd avidoma ș-acum alergînd pe uliți cu coifuri 
de hîrtie poliită si strigînd în gura mare: Iroood! opinia publică! 
Uf! îmi curg sudori fierbinți pe spinare. 


(Safta întră cu dulceţi.) 

TARSIȚA: Bea apă răce că te-i răcori. 

LUNĂTESGEU (luînd dulceţi): Eu unul mă-ngrijăsc foarte mult... 
Ce dulceţi sînt aieste? 

SAFTA: Şerbet de nufăr. 

LUNĂTESCU: Nu pentru mine, ci pentru obștie..  dulceți de 
chitru mai avem? 

SAFTA: Mai sînt încă două chisele. 

LUNĂTESCU: Îmi vine să dau ştire poliţiei ca să ieie măsurile 
cuviincioase. 

TARSIŢA: Să-ţi fie de bine, dragă. 

LUNĂTESCU: Sărut ochișorii. (Își aprinde ciubucul.) 

TARSIȚA (luînd dulceți, zice încet Saftei): Mai trecut-au azi că- 
lare pe-aici? 

SAFTA: Cine? Ofiţeriul? 

TARSIȚA (cu blîndeță): Dar, Săftico ofițeriul Leonil. 

SAFTA: Au trecut de vro două ori. 

TARSIȚA (pătrunsă): Şi. s-au uitat la ferestrile mele? 

SAFTA: Ba nu. 

TARSIȚA (mînioasă): Lipsești, toanto! 

LUNĂTESCU: Să-ţi fie de bine, soro. 

TARSIŢA: Sărut gurița. 

LUNĂTESCU: Safto, zi unui ficior ca să poftească aici pe șatra- 
riul Săbiuţă, comisarul cfartalului nostru. 


(Safta voiește să iasă prin fund, dar se loveşte în ușă cu Alecu, 
şi paharele se stric.) 


TARSIŢȚA: Carnacsi! 
LUNĂTESCU (răsărind): Ce este? revoluţie! 


SCENA III 
LUNATESCU, TARSIȚA, ALECU 


ALECU (întră prin fund): Ba nu, cucoane Tachi. un duel între 
chisele și pahare. 

LUNĂTESCU: A! tu eşti, Alecule? 

ALECU: Eu, care mă închin cu sara bună.  (Sărutînd mîna 
Tarsiţei.) Cucoana Tarsiţa-i sănătoasă? 

TARSIȚA: Noi sîntem bine; dar d-ta cum te mai proslăvești cu 
slujba dicanicească? | 

ALECU: Mă primblu și eu pintre cele dele cum dă Dumnezău. 

LUNĂTESCU: Şi nu te împedici vrodată? 

ALECU (cu mândrie): Deşi slujba mea este favoritoare cîrciocu- 

rilor, mă pot însă făli că încă n-am făcut nici un pas necumpănit. S3 
că n-am picat în opinia publică. 

LUNĂTESEU: Na și altul cu opinia publică! Nu ţi-am spus, 
soro, că toţi se molipsesc de boala asta?.. Sărmane Alecu!.. ce-ar 
zice moșul tău, bietul jignicerul Vadră, din fundul Nicoreștilor, cînd 
ar afla că tu în loc să te folosești de slujbă, ca oamenii, pentru ca să 
te chivernisești, alergi după visuri deșărte și te închini la nişte cu- 
vinte săci? 

ALECU: Cît mi-a fi cugetul curat, nu-mi pasă de cele ce-ar zice 
moșul meu și alții. Mai bine să fiu sărac și curat, decît bogat şi hulit 
de lume; pentru că cinstea-i cea mai frumoasă avere pentru un om 
cu simțiri bune. Cît pentru moșul meu... el, care n-au ieşit nici- 
odată din Nicorești, știe să facă vin şi bani; eu ştiu să cheltuiesc 
banii și să beu vinul. Prin urmare iarăși cfit. 

TARSIȚA: Bravo, Alecu! bine faci. 

LUNĂTESCU (în parte): Ş-aista-i bonjour. (Tare.) Ei! da ce mai 
veste prin tîrg? 

ALECU: Bine; veselie peste tot locul, căci sîntem în carnaval. 
În toate ulițele întîlnești măști, păpuși, irozi . 

LUNĂTESCGU: (spăriet): Irozi! (În parte.) Revoluţia-i gata! 
Visul mi se împlinește! 

ALECU: Da ce ai, cucoane Tachi, de te-ai îngălbinit? 

TARSIȚA (viind lingă Lunătescu): Cu adevărat! ce? nu ţi-e bine, 
dragă? 

LUNĂTESCU: N-am nimică. Esti sigur că sînt irozi pe uliți? 

ALECU: După ce i-am văzut cu ochii.. dar.. ce are-a face? 

LUNĂTESCU (în parte): Sîntem perduţi! Mă duc să-mi încare 
pistoalele. (Fuge pe ușa din stînga.) 

TARSIȚA (spărietă): Săracan de mine, că mi-au nebunit bărbatul! 
mă duc să mă-nchid în casă, că mi-e frică. (Fuge în dreapta.) 


ALECU: Iaca pozna că au sturluibat amîndoi! . Oare ce dracul 
i-au apucat? Mări, ducă-se naibei! ce-mi pasă? (Căutînd la ornic.) 
ȘŞăse ceasuri n-am vreme de perdut. Trebuie să mă-ntîlnesc cu 


prietenii cu care am vorbit să merg la bal masche. Avem să ne îm- 
brăcăm în păpușşeri; ha, ha, ha! Ce-or să mai rîdă prin lojii! (Işi ia 
pălăria.) lan să-mi fac socoteală .. Pănă la începutul balului măi 
sînt încă vro două ceasuri şi giumătate așadar, am toată vremea 
ca să trec pe la Marghioliţa, fiica comisariului Săbiuţă.. (Scoţîna 
o scrisoare din buzunar.) Dar ce dracul să fac acum cu răvașul mo- 
gului meu? El mi l-au trimes ca să-l dau cuconului Tachi, și cu- 
conul Tachi s-au făcut nevăzut. Ce să fac? A! iată vine ci- 
neva. (Văzind pe Cati.) Dumnezeule, Cati, modista! (Se închină 
Catii.) 

SCENA IV 
ALECU, CATI (intră prin fund, aducând o cutie cu bonete) 


ALECU: Negreșit, cauţi pe cucoana Tarsiţa, mademuasel Cati? 

CATI: Dar, cucoane Alecule; îi aduc o bonetă nouă. 

ALECU: Ce? mă cunosti? Eum de-mi ştii numele? 

CATI: Tot asemenea precum mi-l știi și d-ta pe al meu. 

ALECU: Pentru d-ta nu-i de mirat, mademuaselă, pentru că cine 
te vede doreşte să te şi cunoască. 

CATI: De vreme ce-mi faci complimenturi, apoi dă-mi voie să-ţi 
spun şi eu că ai mult talent pe ghitară. 

ALECU (rîzînd): Da de unde-ai aflat? 

CATI: Las” că te-am auzit eu însumi; dar mi-au spus-o ş-o per- 
soană care iubește foarte mult muzica de cînd te-au auzit pe d-ta 
cîntînd pe sub ferestrile sale. 

ALECU: Marghioliţa! o cunosti? . 

CATI: Mi-i bună prietină și ne videm în toate zilele. 

ALECU: Cu adevărat, şideţi față-n faţă. 

CATI: Și vorbim adeseori de d-ta. 

ALECU: Ah, mademuaselă, cît mă noroceşti cu cuvintele aceste! 
Dă-mi voie dar să mă număr şi eu de-acum pintre prietinii d-tale. 

CATI (dîndu-i mîna): Cu mare bucurie. 

ALECU: De-acum te rog să-mi poronceşti la cîte te voi putea 


sluji. 
CATI: Bucuros; dar şi d-ta să urmezi asemine cu mine. 
ALECU: Frățeşte ... şi, spre dovadă, iată o scrisoare pe care te 


rog s-o dai cucoanei Tarsiţei ca s-o deie boierului d-sale. 
CATI (luînd scrisoarea): Adă. 
ALECU: Mademuasel Cati. sărut miînile.. (Voieşte să iasă.) 
CATI (zimbind): Şi. ce să spun Marghioliţii? 
ALECU: Spune-i c-o iubesc din tot sufletul. 
CATI: Foarte bine. Oi spune că tînărul ce-o iubeşte meritează 


dragostea ei. 
(Alecu se închină și iese.) 


CATI (singură): Ce de treabă tînăr!.  D-apoi și Leonil al meu 
mor după el cînd îmi zice că mă iubește ca o sabie turcească. 
numai îi cam nebun, cam berbant... dar ce să-i faci? nu-i degeaba 
cornet la cavalerie. lan să videm ce-mi scrie? (Scoate un ravaș din 
sîn şi-l citește:) 


„Ingerul meu! 

Tu eşti steagul la care ochii mei stau ţintiți cu dragoste şi cu fală. 
Glasul tău e mai dulce decît trîmbița scadronului! . Pentru tine 
doresc cinuri şi slavă; pentru tine aş birui lumea toată. Desară mă 

duc la bal masche! Vină şi tu, puiule, să petrecem împreună. "Eu 
oi fi îmbrăcat în Irod-împărat. Al tău pentru vecii vecilor. 


Leonil Crişu.* 
Auzi cît e de nebun! ha! ha, ha! 


SCENA V 


CATI, LUNĂTESCU (întră prin stînga posomorit şi cu două 
pistoale, în mini) 


LUNĂTESCU (Cu glasul amorţit): Revoluţie! 

CATI (spăriindu-se): A! 

LUNĂTESCU: Ce văd?  Modista cea frumoasă! 

CATI (în parte): Oare nu cumva-i turbat? 

LUNĂTESCU (lăsînd pistoalele pe canape şi apropiindu-se iute 
de Cati): Madmuaselă  văzut-ai irozi pe uliţi? 

CATI (cu frică): Ba.. nu. 

LUNĂTESCU A! slavă Domnului parcă m-am mai răcorit! 

CATI (în parte): Negreşit că-i lipseste o doagă. 

LUNĂTESCU: Cînd ai şti, madmuaselă, cît bine mi-ai făcut cu 
două cuvinte . crede că mi-ai dat viaţă, (luînd-o de mînă) şi de la 
voința matale atîrnă ca să-mi dai și inimă. 

CATI (cu mirare): 'Ți-am dat viață? şi vrei inimă? . nu te-nţăleg. 

LUNĂTESCU: Nu-nţălegi, scumpă și frumoasă modistă ce esti, 
că ochii matale m-au prins de suflet? 

CATI (rîzînd): Ochii mei te-au luat de suflet? (În parte.) Vor- 
beşte-n bobot. 

LUNĂTESCU: Nu-mi întoarce vorbele-n cabazlic. Vreu să-ţi zic 
că, din ceasul ce te-am văzut, mi-ai plăcut aşa de mult încît sînt 
gata a cheltui pentru mata tot venitul moșiilor mele. 

CATI: Şi ce-i va rămînea cucoanei d-tale? 

LUNĂTESCU: Tarsiţii? Ah, nu te îngriji de dînsa; îngrijeş- 
te-te mai bine de starea în care m-au adus nurii matale. 

CATI: De cîți ani eşti? 

LUNĂTESCU: Nu căuta că-s sur, îs verde încă. 

CATI: Eşti sur-verde? foarte bine. Mă duc s-o spun cucoanei 
Tarsiţii, pentru ca să se bucure. (Voiește să iasă prin dreapta.) 

LUNĂTESCU: Nu face pozna, madmuasel Cati. . aşteaptă. 

CATI (ieşind): A! vrei să-mi dai zăstrea cucoanii? ha, ha, ha! 

LUNĂTESCU (aleargă după ea): Cati, Cati. ascultă, modistă 


împelițată. Au fugit! .. Ar avea haz să mă pirască nevestii! .. Ba, 
zău n-ar avea haz nicidecît, pentru că Tarsiţa mi-ar scoate ochii 
A dracului modistă! să nu vreie să se boierească! . Ce să fac ca 


s-o înduplec? (Stă pe gînduri.) 

SCENA VI 
LUNĂTESCU, SĂBIUȚĂ (dînd busna în odaie pe ușa din fund.) 


SĂBIUȚĂ: Iată-mă-s cucoane Tachi. Ce-mi poronceşti? 

LUNĂTESCU (răsărind): Ho, că m-ai spăriet! .. Dar bine c-ai 
venit, arhon sșatrar, pentru că am să-ți descopăr nişte lucruri care 
au să te-ngrozască din talpă păn-în creștet. 

SĂBIUȚĂ: Sînt gata să te-ascult, cucoane. 

LUNĂTESCU: Prea bine!... dar mai întîi răspunde: te simţi 
în stare să te jărtfeşti pentru patrie? 

SĂBIUȚĂ (îngrijit): Ce fel... să mă jărtfesc? 

LUNĂTESCU (serios): Cu totul. și cu viaţa, poate! după 
împregiurări. 

SĂBIUȚĂ (spăriet): Cu viața mea? ori cu alta? 

LUNĂTESCU: Cu a d-tale! 

SĂBIUȚĂA: Cu.. a... mea? 

LUNĂTESCU: Dar! 

SĂBIUȚŢĂ: D-apoi ştiu eu? 

LUNĂTESCU: Ce fel? dacă știi? Nu ești însărcinat cu liniș- 
tea şi cu siguranța publică? Nu ești un mădular al poliţiei? Nu ești 
comisar? . 

SĂBIUȚĂ (oftînd): Ba sînt. 

LUNĂTESCU: Aceste cinstite titluri trebuie deci să te-ndemne 
a nu cruța nimică pentru binele obştesc... pentru patrie! 
Patria! înțălegi? 

SĂBIUŢĂ: Înțăleg, dar nu te pricep. 

LUNĂTESCU: Mi-i pricepe prea mult, nefericitule, cînd ţi-oi 
împărtăși taina înfricoşată de la care spînzură viața noastră! 

SĂBIUȚĂ: Săracan de mine, cucoane! Ce taină? 

LUNĂTESCU (se apropie de Săbiuţă, îl trage deoparte și-i zice la 
ureche serios): Văzut-ai irozi pe uliţi? 

SĂBIUȚĂ (se uită la Lunătescu lung ş-apoi zice): Am văzut. 

LUNĂTESCU: Sîntem perduti! 

SĂBIUȚĂ: Cum? 

LUNĂTESCU: Acei irozi, pe care i-ai văzut d-ta nu erau irozi, 
cum nu sînt eu Nastratin Hogea, ci complotiști ascunși în costiumuri 
de irozi.  buntaşi care au de gînd să deie foc tirgului în astă- 
noapte! 

SĂBIUȚĂ(răsărind): Elei! 

LUNĂTESCU: Ba mai bine zi: Kirie eleison... Dar să nu-i lă- 
săm, arhon şatrar, ca să-și împlinească planul cel nelegiuit... Și 
dacă vom izbuti a-i prinde, dragă Săbiuţă, să știi că te faci agă. 

SĂBIUȚĂ: Agă! da. . d-ta? 

LUNĂTESCU (zîmbind): Eu? ... Helbet! 

SĂBIUȚĂ (aprinzindu-se): Bine zici, cucoane Tachi; datoria 
noastră de patrioți este să înădușim complotul în fașă. Trebuie să 
facem, si să dregem, şi să închipuim . . . și să facem :. . și să dregem . 
într-un cuvînt, vină cu mine. 

LUNĂTESCU: Ba nu... eu șăd acasă. Du-te d-ta de fă ce-i 
‘sti pentru ca să depărtezi primejdia si adă-ţi aminte că patria aş- 
teaptă scăparea sa din mînile unui comisar de cfartal! 

SĂBIUȚĂ (cu entuziasm, voiește să-și scoată sabia): Mă giur 

LUNĂTESCU (tăindu-i vorba): Lasă giurămîntul pe altă dată, 
că nu-i vreme de perdut. 

SĂBIUŢĂ: M-am dus... (Iese iute prin fund.) 

LUNĂTESCU: Să ne videm sănătoși. 

SĂBIUȚĂ (întrînd iar): Agă? 

LUNĂTESCU: Agă! 


(Săbiuță iese.) 


LUNĂTESCU: Cînd ar ști Moldova ce slujbă i-am făcut eu, mi-ar 
ridica un monument de patru lei aduși de peste graniță!. 
Dar aud glasul nevestii. Oare să-i fi spus ceva modista?. . Ce-i bine 
nu-i rău; mă duc să mă-mbrac. (leșind prin stînga.) Nici pe dracu 
să-l vezi, nici cruce să-ţi faci! 


SCENA VII 
TARSIȚA, CATI (viind din dreapta) 


TARSIȚA (purtînd o bonetă încărcată ca flori multe, pene și 
cordele): Şi zici, Cati, că mă prinde boneta asta nouă? 

CATI: Cum să nu te prindă? Cînd îi cineva tînără și fru- 
moasă. . orice pune pe cap îi merge. 

TARSIȚA (cu cochetărie): Asa-i? Asta ziceam şi eu cumnăţicăi 
mai alaltaieri, și nu vrea să mă creadă. 

CATI: A fi bătrină. poate. 

TARSIȚA: Dar, ar putea să-mi fie bunică. 

CATI: De-aceea! . îi zuliară de tinerețile d-tale.. 

TARSIȚA: Nu-i vina mea dacă m-au înzăstrat natura cu grații. 
(În parte.) Ah! cînd m-ar videa acum Leonil. 

CATI (în parte): Cînd ar videa-o Leonil ar zice că-i stahia ca- 
zarmei. 

TARSIȚA: Şi cît zici că ţin bonetele amîndouă? 

CATI: Doisprezăce galbini. 

TARSIŢA: Nu-i prea scump? 

CATI: Poate fi ceva scump în lume pentru o cucoană mare ca 
d-ta? Iată nota. 

TARSIȚA (luînd nota): Socoteală veche: 20 de galbini; două bo- 
nete, 12 galbini; peste tot 32 de galbini. (Dînd nota Catii.) Foarte 
bine; s-o arăţi boieriului. | 

CATI: Da oare mi-a plăti îndată? ... Vezi c-aștept acum de-un ăn. 

TARSIȚA: Cum să nu plătească? că doar nu dă din banii lui. 

CATI: Prea bine . Sărut mînile, cuconiță. (Voiește să iasă.) A! 
uitam răvașşul cuconului Alecu. 

TARSIȚA: Ce răvaș? 

CATI: Cuconu Alecu m-au însărcinat să-l dau d-tale ca să-l dai 
boierului. 

TARSIȚA: Adă-l încoaci. (Ia ravașul). 


(Cati se închină și iese.) 


SCENA VIII 


TARSIŢA: Ce răvaş să fie?. . de la cine? îi despecetluit . 
ian să videm. (Deschide ravașul.) Ce văd? ... de la Leonil! Ah! (Pică 
pe un scaun.) Leonil îmi scrie! Leonil! Leonil! (Sărută ravașul 
şi citește:) 


„Îngerul meu! 


Tu ești steagul la care ochii mei stau ţintiți cu dragoste şi cu 
fală!“ (Vorbind.) Ah!... mă asemeluiește cu un steag! voinicelul meu, 
voinicel! ... cît de frumos scrie! (Cetind.) „Glasul tău e mai dulce 
decît trîmbiţa scadronului! . .« (Vorbind.) Decît trîmbiţa scadronu- 
lui! cît mă iubește! (Cetind.) „Pentru tine doresc cinuri și slavă! 
pentru tine aş birui lumea toată!“ (Vorbind.) Te cred, îngerul meu, 
dacă m-ai biruit si pe mine! (Cetind.) „Desară mă duc la bal masche; 
vină și tu, puiule, ca să petrecem împreună. Eu oi fi îmbrăcat în 
Irod-împărat“. (Vorbind.) Irod-împărat! Vezi dacă-i militar, tot a 
vitejie trage! (Cetind.) „Al tău pentru vecii vecilor!“ (Vorbind și 
sculindu-se.) Ah! Leonil, și eu sînt a ta pentru vecii vecilor. Ce 
fericire! . . unde-i Cati s-o sărut de mii de ori că mi-au adus un 
răvaş atit de slăvit!. Şi eu oi merge la bal masche, și m-oi în- 
tîlni cu tine, scumpul meu Leonil! viteazul meu Irod-împărat (Stri- 
gă.) Safto, Safto! 


SCENA IX 
TARSIȚA, SAFTA (întrînd prin fund) 
SAFTA: Aud, cucoană. 


TARSIȚA: Du-te degrabă, Săftico, la teatru, şi să-mi iei două 
domino de catife. 


SAFTA: Ce mîncare-i aceea, cucoană? 

TARSIȚA: Du-te de spune acolo cum îţi zic eu: să-ţi deie două 
domino. domino, auzi tu? şi să le duci la cumnăţica. 

SAFTA: Și-apoi? 

TARSIŢA: Ş-apoi să m-aştepţi acolo păn' ce-oi veni eu. Na şi 
bani. (li dă o pungă.) 

SAFTA: Foarte bine; două. cum le-ai zis? 

TARSIȚA: Domino. 

SAFTA (iese prin fund, zicînd): Două domino, două donimo, două 
dimono 

TARSIȚA (alergînd după Safta): Domino, proasto! (Viind în faţa 
scenei.) Cît îmi bate inima de tare! parc-am alergat două poște pe 
jos... Ah! ce putere are amoriul asupra inimilor celor gingașe! 


SCENA X 
TARSIȚA, LUNĂTESCU 


LUNĂTESCU (în parte): Tarsiţa! Aflat-au. oare ceva? 

TARSIŢA (în parte): Bărbatul meu! de n-ar afla 

LUNĂTESCU (cu dragoste): Dragă? 

TARSIŢA (asemene): Frățioare? 

LUNĂTESCU: Ce facem în astă-sară? 

TARSIŢA: Eu mă duc să petrec la cumnăţica; dar mata? 

LUNĂTESCU: Eu, surioară? zău, nu ştiu. 

TARSIȚA: Nu gioci cărţile, puiule? 

LUNĂTESCU: Ba aş giuca, sufletul meu, dac-aș avea cu cine. 

TARSIȚA: Iată, tocmai că ne vin prietinii pentru partidă. Pu- 
neţi-vă la gioc, că eu mă duc să mă gătesc. (Iese prin dreapta.) 


SCENA XI 
LUNĂTESCU, TREI PRIETINI 


A LUNĂTESCU: Bine-aţi venit, fraților, că v-aşteptam cu nerăb- 
are. 

UN PRIETEN: Așa, hoţule, pentru ca să ne iei paralele. 

LUNĂTESCU: În puterea prieteşugului 

PRIETENUL: Foarte-ţi mulțămesc de prieteșug, vere. Iată trii 
sări de-a rîndul de cînd perd necontenit. Nu mă pot scula o dată 
fără ca să nu întru platcă. 

LUNĂTESCU: A cui e vina, dacă nu ştii să gioci? 

PRIETENUL: Nu mi-i în șăța d-ta cărțile? Eu care le gioc de două- 
zeci de ani! Ian să vezi cum am să te frec în astă-sară. 


(În timp ce vorbesc, un fecior așează masa de cărți, aduce lumânări, 
cărți ș.c.l.) 


LUNĂTESCU: Vorbă multă, sărăcie. (Arătînd masa.) În faptă se 
cunoaşte omul.. Poftim. 


(Tachi cu doi prieteni se pun la cărți; al treilea privește.) 


PRIETENUL: Preferanţul giucăm? Cite zăce parale fisa? 

LUNĂTESCU: Cum îţi vroi .. Eu fac cărţile. (Arnestecă cărțile 
și le împarte3 Ce noutăţi aţi mai aflat astăzi? 

PRIETENUL: Tot cele de ieri şi de-alaltaieri. Nimic. 

LUNĂTESCU: Cum? N-ai văzut pe nime? 

PRIETENUL: Ba am văzut o mulțime de irozi pe uliți. 

LUNĂTESCU (scăpînd cărţile din mâni): Irozi! (În parte.) Iar 
irozi şi tot irozi! 

PRIETENUL: Na! c-ai făcut mal-donnă şi ce cărţi bune 
aveam! 

LUNĂTESCU: Pardon! 

PRIETENUL: Pardon, pardon, dar preferanțu-i pe bani. 





SCENA XII 
Cei denainte, TARSIȚA (cu mantelă şi capelă) 


TARSIȚA (intrînd prin dreapta): Sluga, d-voastră, boieri. 

PRIETENII (închînîndu-se): Sărut mînușițile, cucoană Tarsiţă. 

TARSIŢA (apropiindu-se de Lunătescu): Cum îţi merge norocul 
dragă? 

LUNĂTESCU: De-abia am început: dar nădăjduiesc că mi-a fi în 
favor, de vreme ce te interesezi mata, sufletul meu. 

TARSIŢA: Îţi proorocesc că ai să cîştigi mult în astă-sară. 

LUNĂTESCU (în parte): De-ar fi şi Cati modista cuprinsă în 
acel mult! 

TARSIȚA: Eu vă las cu sara bună. (Sărutînd pe Lunătescu pe 
frunte.) Noroc bun, dragă, şi gioacă cu minte. (Iese prin fund.) 

LUNĂTESCU: Să nu mă lași multă vreme sîngur, sufletul meu, 
că mor de urit făr' de mata. 

PRIETENUL (cătră ceialalţi): Cît de bine trăiesc împreună! 

LUNĂTESCU (în parte): S-au pornit! De-acum mă pot duce un- 
de mă cheamă amoriul ... la magazia modistei!.. şi cât pentru irozi, 
mi-oi lua pistoalele. (Cătră prietenul care nu joacă.) Vină, te rog, 
prietine, de gioacă în locul meu vro giumătate de ceas, că am puţină 
7 

treabă păn-în tirg. (Se scoală; prietenul se pune în locul lui Lună- 
tescu.) 

PRIETENUL: Da, bine... ne lași? încotro? 

LUNĂTESCU: Mă duc să cumpăr o bonetă nevestei. (Își ia pă- 
lăria și pistoalele şi iese prin fund.) 

PRIETENUL 1: Ce casă blagoslovită! se iubesc de 20 de ari ca 
niște hulubași. 

PRIETENUL II: Protos. 

PRIETENUL IJI: Defteros. 

PRIETENUL I: Preferanţ! 


(Cortina cade.) 


ACTUL II 


Teatrul reprezintă partea Uliței Mari dinspre Trii-lerarhi. fn 
dreapta, magazia modistei Cati, avînd pe la fereste bonete şi ca- 
pele. În stînga, în față, casa comisarului Săbiuță. Ulița este pus- 
tie şi întunecoasă; numai un culucciu se zăreşte în stînga, la colțul 
casei comisarului. La ridicarea cortinei un orologiu îndepărtat bate 
şepte ore şi, după ce încetează, culucciul strigă: 

„Raita.“ 


SCENA I 


LEONIL (ieșind din magazia modistei): Adio, scumpă si nepre 
țuită modistă! . înger cu bonetă şi cu papiliote, care-mi îndulceș: 
viața si-mi tiveşti basmalele! Aşteaptă-mă păn’ într-un ceas, că ar 
să mă-nfățoşez ochilor tăi de şopirlă în costium de Irod-împărat, că 
ești vrednică a te numi împărăteasa modistelor și amoreza unui cra 

CATI (iese pe pragul uşii): Adio, craiule, berbantule. (Închîa 
ușa.) 

LEONIL (viind în fața scenei): Ca modista lighioaie plăcută r 
este pe fața pămîntului. Cu inima te iubeşte şi cu degetele-ţi coa: 
cămeși dacă nu-ţi scoate ochii... Dar apropo de bal masche 
cu ce-oi să mă duc la teatru? Prietinii care-or să vie cu mine, în 
brăcați în irozi, mi-au mărturisit că-s tufă de parale; pe de altă pa 
te, casieru] nu face credit, și cît pentru bătuţi... (își pipăie buz: 
narele) i-au bătut vîntul de mult!.. ş-aşa de mult, încît a răm 
pustie-n urmă ... Mări, ce-mi pasă! bun îi Dumnezău, mai ales pe 
tru cadeți de cavalerie. (Se pune drept ca un soldat.) În stînga! | 
ciorul drept înainte, marş! (Porneşte cătră fund, făcînd marș.) Ran 
planplan, ranplanplan, plan, plan, plan. (Iese prin fund în stînga.) 

SCENA II | 
SĂBIUŢĂ (ieșind din casa lui), MARGHIOLIȚA (pe pragul ușii) 


SĂBIUŢĂ: Închide bine ușa pe dinlăuntru, Marghioliţă, și nu mă 
aştepta în astă-noapte, că eu poate n-oi veni acasă păn-in ziuă. 

MARGHIOLIȚA: Cum?. toată noaptea ai să te trudeşti? 

SĂBIUȚŢĂ: Așa cere slujba, fata mea. Cu sara bună. 

MARGHIOLIȚA: Noapte bună, tată. (Închide ușa.) 

SĂBIUŢĂ (viind în fața scenei): Agă!agă!. De cînd gîndesc să 
mă fac agă, eu șatrariul Săbiuță. îs bun de dus la agie... Brrr 
da frig îi! da frig îi! . Auzi, comploturi de irozi, brrr.. 
parcă-mi curg sloiuri de gheață pe spinare . Desară-s rînduit la 
teatru. Am să mă-mbrac şi eu în irod, să m-amestec pintre măști şi 
să trag cu urechea, doar oi descoperi ceva. Hei! culucciu 

CULUCEIUL: Aud. 

SĂBIUŢĂ: Să iei sama, dacă-i videa irozi, s-asculți ce-or vorbi. 
Auzi? 

CULUCEIUL: Aud. 


(Săbiuţă iese prin fund, în dreapta.) 


SCENA II 
CATI, MARGHIOLIȚA 


CATI (ieșind pe pragul uşii): Marghioliţă, Marghioliţă! 

MARGHIOLIȚA (asemene): Ce doreşti, Cati? 

CATI (viind în mijlocul scenei): Vin’ degrabă să-ţi spun ceva. 

MARGHIOLIȚA (asemene): Ce lucru? 

CATI: M-am întîlnit astăzi cu iubitul tău, cu Alecu, într-o casă 
şi m-au însărcinat să-ţi zic că nu te iubeşte nicidecum. 

MARGHIOLIȚA: Ha, ha, ha, nebunọ... Dar Leonil al tău cum 
se mai poartă cu tine? 

CATI: Ca un leu. Mă iubește mai mult decît trîmbița scadronu- 
lui şi mi-au făgăduit că m-a lua. 

MARGHIOLIŢA: Ce bine-ar fi să ne mărităm odată amîndouă! 

CATI: Poate-o da Dumnezău. Da, ian spune-mi: gătitu-ţi-ai 
costiumul de bal masche? 

MARGHIOLIŢA: Îi gata... însă mă tem să mă-mbrac cu el. 

CATI: Pentru ce? 

MARGHIOLIŢA: Cînd gîndesc să merg la bal masche fără ştirea 
tătîni-meu, mi se taie tot glasul. 

CATI: Nu fi copilă. Ce te temi, după ce ai să mergi cu mine? 

MARGHIOLIȚA: Ştiu; dar dac-a afla tată-meu? 

CATI: Îi zice că s-au înşălat şi te-a crede. 

MARGHIOLIŢA: Dar Alecu? 

CATI: Lui Alecu îi spune că te-ai dus la bal masche cu nădejde 
de a-l întîlni pe dînsul. Și, cine știe poate să-l găsim acolo. 
(Trece prin fund un neamt beat care zice: „Gott verlasst kein 
Deitscher nicht! ...“) 
MARGHIOLIŢA (spărietă): Vine cineva. (Fuge în casă.) 
CATI: La opt ceasuri să vii la mine. (Intră în magazie.) 


SCENA IV 


ALECU (vine prin fund din stînga, purtînd o ghitară pe sub man- 
ta): Oare să fi ieşit comisariul de-acasă? (Se apropie de casa lui Să- 
biuță şi caută pe fereastă.) Perdelile sînt trase. Nu se vede nimic. 
Ian să cerc a da de ştire Marghioliţii, după chipul obicinuit... să-i 
cînt pe sub ferești. (Işi acordă ghitara.) Bre! da frig îi! îmi îngheaţă 
degetile pe strune Ah, Marghioliţă! cît trebuie să te iubesc, pen- 
tru ca să fac strajă noaptea pe la mezul iernei!. . numai un amor 
înflăcărat ca al meu poate răbda 17 graduri de frig. Haide.. cum 
a da Dumnezău într-un noroc! (Se primblă pe sub ferestele Mar- 
ghioliții, cîntînd din ghitară și din gură:) 

Vină, dragă, păn'te-aștept, 
Să te string la pept, 
Că de frig și de-al tău dor 
Eu îngheţ și mor. 
(Cîntă iar la fereastra Marghioliţii.) 


Nimic nu se iveşte! oare ce-au pățit azi de nu m-aude, c-am ră- 
gușşit cîntînd Să cerc şi de-al doilea oară. (Cearcă ghitara.) Tronc! 
s-au discordat ghitara! Pas acum de-o acordează cu miînile în- 


gheţate! (O acordă.) 


SCENA V 


ALECU, LUNĂTESCU (invălit în manta, întră prin fund din 
dreapta urmat de patru lăutari) 


LUNĂTESCU (cătră lăutari): Staţi aici în colț puţintel şi vă gă- 
titi scripcele. (Viind în fața magaziei Catii, fără a vedea pe Alecu.) 
Iată-mă-s, în sfîrşit, lîngă casa Afroditei inimii mele! Mi-au ve- 
nit în gînd să-i dau o serenadă prin care să-i pot face cunoscută 
starea jalnică a sufletului meu. . şi nădăjduiesc că, după oftările 
ce va auzi, se va milostivi a priimi cîte i-am propus azi după-masă. 
(Caută pe fereasta Catii). 

ALECU (nevăzind pe Lunătescu): În sfîrşit am acordat-o! (Cer- 
cînd ghitara.) Sună bine acum. 

LUNĂTESCU: Îi acasă! Acu-i vremea. (Face semn ţiganilor să 
înceapă.) 
ALECU: Curaj, Alecule. 


(În timp ce Alecu, cîntă, lăutarii se pornesc din fund grămadă 

şi vin păn'în fața scenei, cîntînd: „Ah, noroc noroace!“, pe urmă 

se întorc înapoi, iar vin și iar se duc la fund. Lunătescu stă cu 
dosul la Alecu și priveşte cu dragoste la ferestele Catii.) 


ALECU 


(cîntînd) 
Vină, dragă, păn'te-aștept. 
LUNĂTESCU: Cîntă cu suflet, bălaure. 


ALECU (mînios): Cine dracu au adus cioarele aieste? (Voiește să 
cînte, dar nu poate din pricina lăutarilor carii răcnesc în gura mare: 


„Ah, noroc noroace!“) La 
LUNĂTESCU: Oftează, baragladină! 

ALECU 

(cîntînd) 


Să te string la piept, 
Ei, geaba! nu-i chip de cîntat! (Cătră Lunătescu): N-auzi, domnișo- 
rule? N-ai putea să te duci să urli mai departe? 
LUNĂTESCU (neîntorcîndu-se): Uliţa-i cît a mea, cît a d-tale. 
(Cătră lăutari.) Trage of grozav, cioroiule! 


(Lăutarii ţip cât le ține gura.) 


ALECU 
(odată cu lăutarii) 
Că de frig şi de-al tău dor 
Eu îngheţ şi mor. 
(Ferestele se deschid la amiîndouă casele. Cati şi Marghiolița se arăt.) 


SCENA VI 


Cei denainte, CATI, MARGHIOLIŢA 
CAL i Ce vpiet îi în uliţă? 
ALECU (zărind pe Marghiolița și alergînd la fereastă): Marghio- 
lița! 
MARGHIOLIȚA: Tu eşti, Alecu? 


(Se pun amindoi la "vorbă, încet.) 

LUNĂTESCU (zărind pe Cati): Modista! (Cătră lăutari.) Tăceţi, 
măi. (Se apropie de fereastă.) 


(Lăutarii tac şi se duc.) 


CATI: Ce văd? Cuconul Yachi! 

LUNĂTESCU: Eu şi iar eu, frumoasă Afrodită! 

CATI: Dar ce cauţi noaptea pe uliți cu lăutari? 

LUNĂTESCU: Nu mă osîndi, scumpă modistă ce eşti, că numai 
amoriul ce am pentru tine au putut să mă scoată din sărite. 

CATI: Nu ţi-e rușine să vorbeşti aşa, d-ta, om însurat? 

LUNĂTESCU: Ei! dragă, cu rușinea astăzi n-o scoţi la cap. Dar 
nu-i vorba de rușine îi vorba că te iubesc aşa de năstruşnic, încît 
acum sînt adiafor păn' şi de ciubuc! eu, care eram în stare să-mi 
vînd sufletul pentr-o liule de tiutiun. 

CATI: Ha, ha, ha! Ș-apoi ai obraz să-mi zici că mă iubeşti ca 
sufletul? 

LUNĂTESCU: Ascultă-mă: Ce vrei de la mine? capele? bonete? 

CATI: Foarte-ţi mulțămesc, că am prea multe. 

LUNĂTESCU: Cu adevărat!. ti-i magazia plină! Spune-mi dar 
ce doreşti? Droșcă de birjă cu luna? mobile? Poronceşte supusei 
slugi a matale. 

CATI (scoţind o notă din buzunar): Vreau să-mi plăteşti soco- 
teala cucoanei d-tale. 

LUNĂTESCU (în parte): M-au prins în căpcană, diavoloaica. 
(Tare.) Cu mare bucurie . Cît îi acea socoteală? 

CATI: Triizăci și doi de galbini. 

LUNĂTESCU: O bagatelă. Iată banii, șpre dovadă că sînt gata 
a împlini toate dorinţile matale . numai de mi-i da o dulce nădej- 
de .. (Scoate punga și numără banii pe fereastă.) 

ALECU: Zău? mergi la bal masche, Marghioliţă? 

MARGHIOLIŢA: Merg cu Cati.  Nădăjduiesc însă că mi-i sluji 
de cavaler, Alecule? 

ALECU: Păn' la moarte, scumpa mea. (Vorbesc iar încet.) 


(În timp ce Lunătescu numără, jignicerul Vadră întră din dreapta, 
prin fund, șuierînd cu mirare și căutînd cu curiozitate împregiu- 
rul lui, fără a vedea însă pe Alecu şi Lunătescu,) 


SCENA VII 
Cei dinainte, VADRĂ 


VADRA: Măi! măi! măi! da mare tîrg! . Ce de minunăţii! 
Ian priveşte uliți, să mergi cale de-o poștă și să nu le mai dai de 
fund. Bre! bre! şi cînd gindesc... puteam să mor făr-a videa 

Ieşu, eu jignicerul Vadră ot Nicorești, care de cînd m-au făcut mama 
nici c-am ieșit din Nicorești.  Slavă ţie, Doamne, că m-ai învred- 
nicit a întra şi eu o dată în capitaţie! Atita numai îmi pare rău, 
că am sosit noaptea. şi nu ştiu cum să fac ca să găsăsc gazda ne- 
potului meu Alecu sau măcar casa cuconului Tachi Lunătescu ... 
Pe alţii nici că cunosc în capitaţie 


(Tot vorbind, se apropie încet de culucciu fără a-l vedea.) 
LUNĂTESCU (numărînd): Triizăci, triizăci şi unul, triizăci şi doi 
Tocmai? 

CATI: Tocma .. Foarte-ți mulțămesc. 
CULUCCIUL (la urechile lui Vadră): Raita! 
VADRĂ (spăriet): Ho! (Viind iute în faţa scenei.) Ce dracu au 
oamenii pe-aici de se sparg aşa, noaptea? (Îşi stupește în sîn.) 
(La răcnitul culucciului, Alecu și Lunătescu se întorc şi zăresc pe 
Vadră; iar Cati și Marghiolița închid degrabă ferestele.) 


ARAT. | (în parte): Nu cumva m-au văzut? 


(Se apropie amindoi de Vadră, ascunși în mantale, și apucindu-l 
fiecare de cîte o mînă, îi zic cu voce groasă.) 


ALECU: De-i spune ce-ai văzut, te stropşesc! 

LUNĂTESCU (arătind pistoalele): De-i zice-un singur cuvint, 
eşti mort! 

VADRĂ (spăriet): Elei! 


(Vadră rămîne încremenit; iar Alecu și Lunătescu se depărtez 
de el, mergînd spre fundul scenei.) 


SCENA VIII 


Cei denainte, LEONIL (îmbrăcat în costum de irod) 


LEONIL (ieșind din stînga, se pune dinaintea lui Alecu și a lut 
Lunătescu, declamînd cu voce tare): 


Eu sînt Irod-împărat, 
Care pe cal am încălecat, 
Şi pămîntul s-a cutremurat! 


ALECU: Să fii d-ta sănătos. (Fuge în dreapta.) 
LUNĂTESCU (spăriet): Valeu! (Scapă pistoalele jos, tremurînd.) 


LEONIL: Închină-te dinaintea stăpînului tău, ființă fricoasă, su- 
pusă sabiei mele. 

LUNĂTESCU (plecîndu-se pănă la pămînt): Nu te-ndura de mine 
păcătosul, domnule revoltant, că am o casă de copii și sînt patriot 
bun, moldovan curat. 

LEONIL: Moldovan? ba, mai degrabă jidan, că eşti prea voi- 
nicos da fricos. Haide, caută-ţi de drum şi adă-ţi aminte cît îi trăi 
de vestitul şi preaputernicul Irod-împărat, luceafărul Răsăritului! 

LUNĂTESCU (fugind prin stinga): Aud, slăvirea-ta. 

LEONIL (luînd pistoalele de jos): Ha, ha, ha! fricoasă lighi- 
oaie! și încă purta pistoale ca giupînul Leiba din codru! Herţii... 
Ştii că-s bune pistoalele? Numai bune de scos plata de la bal 
masche. (Le pune la briîu.) 

VADRĂ (pe ginduri): Unul m-a stropși și altul m-a omori de-oi 
zice vrun cuvint. Unde m-am vîrît eu? . Nu cumva am întrat 
într-un tîrg de ieniceri? (Stă cu ochii ţintiţi în jos.) 

LEONIL (zărind pe Vadră): Cine să fie acest blagoslovit creștin 
încoronat cu căciulă brumărie și înfăşurat cu contăș de vulpe? Ami- 
rosă a provinţie cale de-o poştă! Ian să videm. (se apropie de Vadră 
pe dinapoi şi strigă:) 


Eu sînt lrod-împărat! 


VADRĂ (răsărind): Ho, drace! Ce dihanie-i asta? 

LEONIL (în parte): Li chiar provinţial! . Am să-l spariiu şi pe 
dînsul (Tare.) Răspunde-mi cine ești? şi ce cauţi noaptea, fără 
finar, pe uliţile capitaliei noastre? 

VADRA (în parte): Da  vorbă-i? Numaidecit ţi-oi răspunde, ca 
să mă omoare ceialalți doi. 

LEONIL: Ei! auzi? ești surd ori mut? 

VADRĂ (în parte): Sfinte Panteleimoane! Sfinte Nastasi! 

LEONIL: Uită-te la mine, provinţialule, şi te supune la poroncile 
lui Irod-impărat, că de nu mi-i asculta, va fi rău pe pelea ta. 

VADRĂ (în parte): Na și altul! aista m-a ucide dacă n-oi 
grăi! Mări, unde dracu mă găsăsc? (Tare.) Nu te miînia, măria-ta, 
dacă nu-ţi răspund . Mă tem de ceialalți. 

LEONIL: Care ceialalţi? (În parte.) Ha, ha, ha Se vede că 


şi-au mai bătut gioc cineva de dînsul (Tare.) Eu îţi dau voie să 
vorbeşti. 
VADRA: Aşa? Ei! apoi, spune-mi, te rog, măria-ta. nu știi 


unde şăde nepotul meu, Alecu Mădian? 

LEONIL: Nepotul d-tale? (În parte.) Să fiu al dracului de-l cu- 
nosc. 

VADRA: Eu sînt jignicerul Vadră ot Nicorești ș-am venit la leş 
ca să-l văd. 

LEONIL: Să vezi Iaşul sau nepotul? 

VADRĂ: Pe-amînâoi. 

LEONIL: Dacă vrei să cunoşti Iaşul, caută-mpregiur şi l-îi videa; 
mirosă şi I-îi simţi. Cît pentru cuconu Alecu Mădian, trebuie să te 
hotăreşti a veni cu mine unde te-oi duce eu. dar să nu-ți fie frică. 
(În parte.) Am să-l duc la bal masche să-mi plătească bileturile. 
(Tare.) Parale ai? 

VADRĂ: Am vro cîteva! dar pentru ce? 

LEONIL: Nu-ţi pasă şi nu te teme, că te ieu sub ocrotirea mea. 

VADRĂ: Sărut minile. (in parte.) De treabă împărat! 

LEONIL: Dar pentru ca să poți intra acolo unde vreu să te duc 
ca să vezi pe nepotul tău, trebuie să-ți pun o decorație neapărat. 

VADRA: Ce-i cocoraţia ceea? 

LEONIL: Un sămn de cinste. Vin dar să te decorez. Întinde nasul. 

VADRĂ: Nasul? 

LEONIL: Ot!.Nu mă supăra şi întinde-l fără grijă. (li anină lui 
Vadră un nas minciunos.) 

VADRĂ: Da bine, mă rog, acole se pun cocoraţiile? 

LEONIL: Unii le poartă la pept, alţii le spînzură de gît; dar fiind- 
că decorația ce-ţi hărăzesc este mai șucada, ţi-o anin de nas. 

VADRĂ (rîzînd): Pentru că nasul îi mai sus decît gâtul. am 
gicit? 

LEONIL: Ai gicit, o! preacinstite Vadră! Acum te sfătuiesc 
să ţii nasul tot mai sus, pentru că sîntem într-o vreme cînd ridicatul 
nasului e de bon ton. 

VADRĂ: De monton? 

LEONIL: Dar, de monton. (În parte.) Bravo, Leonil, te-ai pus la 
cale despre bileturi. Acum hai să dăm de ştire Catii. 

VADRĂ: Ei! mergem? 

LEONIL: Acuş.  Aşteaptă-mă puţin aici că vin îndată. (Merge 
spre magazia Catii.) 

VADRĂ: Ce! mă lași sîngur? 

LEONIL: Nu te teme, că eşti decorat. ridică nasul mai sus, 
frate. (Intră la Cati.) “ 


- 


SCENA IX 
VADRĂ; mai pe urmă, MARGHIOLIȚA 


VADRĂ: Măi, că şugubaţă-i capitaţia asta! Bietul frate-meu, 
Dumnezău să-l ierte! îmi spusese cu adevărat că aici se fac multe 
pozne ziua meaza-mare; iar de cele ce se întîmplă noaptea nu mi-au 
pomenit. Se vede că şi aici, ca şi la Nicorești, el se culca odată cu 
găinile. | 

MARGHIOLIȚA (îmbrăcată în costum de fantazie și purtînd pe 
obraz o mască de catife neagră, iese din casa ei și zice în parte): Cind 

ar şti tatăl meu că mă duc la bal masche, m-ar închide la monăstire. 
(Trece pe lîngă Vadră şi întră la Cati.) 

VADRĂ (răsărind): Mai iată o dihanie! asta-i cu obraz negru! 
trebuie să fie vro arăpoaică Bre, bre, bre! a dracului tîrg! 


(Trec prin fundul scenei mai multe măşti, cu finare în miini 
și cîntînd:) 
Haideţi, fraţi, să trăim bine, 
Să trăim noi între noi, 
Căci curînd timpul ne vine 
Încărcat tot de nevoi. 


VADRĂ: Mai iată şi alte lighici! Bre, bre, bre! da multe soiuri 
de dihănii mai sînt în leş! 

(După măşti, trec doi draci sărind şi împungînd cu coarnele pe un 
jidan care strigă: „Ah vei! ghevalt!“) 

VĂDRĂ (spăriet de tot): Iaca și dracu! (Își ascunde capul în bla- 
nă şi-şi face cruce zicînd:) Fevghe satana! (După ce nu se mai aude 
nimic, el scoate capul din blană.) Am asudat! sărmane Vadră! 
cine te-o îndemnat să vii tu în capitație? Of, of! Se vede c-am 
agiuns în vremea lui Antihîrţ. (Işi face cruce.) Brr tare mi-i 
frică. şi cînd aș putea tare-aș fugi înapoi la Nicorești Leha- 
mite și de nepot și de Ieş, dacă nu poți face două pasuri făr-a da de 
dracu pe.uscat. Mă duc, fug în lume, de-oi sti că m-oi întoarce 
pe gios acasă. (Face doi pași cătră fund și se oprește.) Iar dihănii! 


SCENA X 
VADRĂ, ALECU (îmbrăcat în păpușer, întră prin dreapta, pur- 
tînd un coș cu păpuși), DOI PRIETENI (costumaţi, ai lui Alecu, 
îl urmează, ducînd cusca păpuşilor), UN LĂUTAR (cîntînd din 
vioară, vine după ei), IROZI, PRIETENII LUI LEONIL (întră prin 
stînga totodată, fiind precedaţi de steua pe care o duc doi băieţi. 
Toţi port nasuri minciunoase.) 


ALECU (strigă întrînd): La păpuși! păpuşele româneşti tot să stai 
să le priveşti! 

TROZII (strig): Irozi! Irozi! Steua! 

VADRĂ: Aș giura că-s pe ceea lume. 


(Irozii și păpușerii se opresc față-n faţă, la mijlocul scenei.) 
UN IROD: Fă-te-n lături, păpușăriule, și dă pas ostașilor lui Irod- 
împărat. 

ALECU: Faceţi voi în lături, irozi nerozi ce sînteţi. Nu ştiţi că 
trăim în veacul păpușăriilor? 

IRODUL: În lături îţi zic, păn' ce nu te rup în două ca pe-o pă- 
puşă. 

ALECU: Tu pe mine? ha, ha, ha! Vină dacă-ţi dă curăua și dacă 
vrei să te vîr în cosciugul ista cu Vasilachi țiganul. 

IRODUL (cătră ceialalţi irozi): La săbii, copii, în numele lui Irod- 
împărat. 

ALECU (cătră păpușeri): La pari, băieţi, în numele lui Vasilachi 
tiganul. 


(Irozii trag săbiile. Păpușerii ridic ciomegele.) 


VADRĂ laca pozna! Păpușile or să facă moarte de om! 


SCENA XI 


Cei denainte, LUNĂTESCU și SĂBIUȚĂ (arătîndu-se în fund), 
LEONIL, CATI și MARGHIOLIȚA (ieşind din magazie cu măşti de 
catife neagră pe obraz. Leonil poartă nas minciunos.) 


LEONIL (cătră dame): Veniţi cu mine. (Văzînd scena din fund.) 
Ce văd? Irozii mei încăieraţi cu niște păpușări! (Aleargă iute de se 
pune între dînșii.) Staţi, voinicilor, că mai sînt şi pe pe-aici. Ce? 
vreţi să vă bateţi în vreme de pace şi să v-aprindeţi în vreme de iar- 
nă? . Cine v-au însuflat dorinţa de-a tulbura liniștea publică, toc- 
mai sub nasul cinstitului culucciu care vă priveşte din colţ?... Vă 
poroncesc în numele meu să puneţi satîrele-n teacă, şi vouă, să lă- 
saţi ciomegele-n odihnă păn” ce-a cînta cucoșul . 

ALECU: Şi cine eşti tu ca să ne dai poronci? 

LEONIL: Eu sînt Irod-împărat, care pe cal am încălecat şi pămîn- 
tul s-au cutremurat! 

CATI (cunoscînd vocea lui Alecu): Şi eu sînt Cati, prietina d-tale, 
cucoane Alecu. 

ALECU: Madmuazel Cati? 

LUNĂTESCU (în parte): Cati! 

CATI: Şi mai iată ș-o tînără copilă care doreşte a se face păpuşa 
d-tale. (Arată pe Marghioliţa.) 


(Marghioliţa se duce lîngă Alecu.) 


CATI: Haideţi, dar cu toţii împreună la bal masche. 

TOŢI: Haideţi, haideţi! 

LEONIL: Care vra să zică, am închiet pace! Și din ceasul acesta 
sîntem prietini? Păpuşile cu irozii se prind fraţi de cruce! hai- 
deţi dar să giurăm cu toţii pe steua aceasta (arată steua), că ne vom 

da tot soiul de agiutor, la tot soiul de întîmplări ce vom avea în 
astă-noapte! 

TOȚI (întinzînd mânile spre stea): Giurăm! 

LUNĂTESCU: Ai auzit giurămîntul complotului, dragă Săbiuţă? 

SĂBIUŢĂ: L-am auzit, cucoane Tachi. 

LEONIL: Acum, daţi-mi voie să vă recomendez un suflet blago- 
slovit, care-au venit înadins din fundul provinţiei pentru ca să ne 
plătească bileturile la locul știut. (Arată pe Vadră.) lată sufletul! 

VADRĂ (în parte): Ce zice? 

TOŢI: Hura! să-l luăm în triumf! 

(Irozii se arunc asupra lui Vadră și-l umflă pe sus.) 


VADRA (zbătîndu-se în brațele lor): Da dați-mi pace; că mi-ți 
rupe vro mînă. (În parte.) Ah, Sfinte Panteleimoane! scapă-mă din 
ghearele lor, că ți-oi da trii paraclisuri. 

LEONIL: Haideţi, fraţilor! balul ne-așteaptă; gloria ne cheamă! 
Steua aceasta să ne lumineze drumul, căci fînarele de pe uliți s-au 
lăsat în nădejdea lunei pe astă-sară, și luna în nădejdea fînarelor. 


(Se pornesc cu toţii prin dreapta. Steua merge înainte; după dinsa, 

Leonil dînd brațul Catii; pe urmă irozii, ce duc în triumf pe Va- 

dră; după aceștia, Alecu cu Marghioliţa și, în sfîrşit, păpușerii cu 

cușca. În timpul acestei ieșiri, Leonil, comandă în gura mare mar- 

şul; irozii strig: „lrodul!“; păpușerii răcnesc: „La păpuși!“; or- 
chestra cîntă un marș triumfal.) 


LUNĂTESCU (viind în mijlocul scenei): După dînşii, voinice Să- 
biuţă! Patria are ochii asupra noastră! | 

SĂBIUŢĂ: Agă? 

LUNĂTESCU: Agă. 


(Se răped amindoi după irozi. Calucciul strigă: „Raita!“) 
(Cortina cade.) 


ACTUL III 


Teatrul reprezintă sala teatrului în timp da bal masche. Lumi- 
nație mare. Măşii multe în diverse costume joc polca în fund. 


SCENA I 
TARSIȚA și SAFTA (în domino) 


TARSIȚA (cetind ravaşul lui Leonil): „Vină, puiule, la bal mas- 
che. Eu voi fi îmbrăcat în lrod-împărat! .“ Iată acum un ceas de 

cînd aştept, şi nici un Irod încă n-am zărit. Safto! nu l-ai întîlnit 
pin sală? 

SAFTA: Pe ofițerul? 

TARSIȚA: Dar, pe Leonil. 

SAFTA: Nu, cucoană. Am auzit însă că s-au suit la bunfet cîte- 
va măşti nouă.. Poate-a fi acolo? 

TARSIȚA: Hai degrabă, Săftico, să luăm un ceai. (În parte.) Ah, 
Leonil! Cît trebuie să te iubesc, pentru ca să mă pun în primejdie de 
a bea un ceai la bufet! 


(Ies amîndouă prin stînga.) 


(Polca încetează.) 


SCENA II 


MĂȘTILE (strig): Mazurca ... valțul... polca hora! 

UN TURC (cătră orhestră): Banabak! cînta la mine un mane ghiu- 
zel, ghiuzel, ha! să zicem la tine: aferim ciugiuk. 

UN JIDOV (asemene): Inchi și vezi, jupine cu doba, chinta pe 
balabusta, că ţi-oi lua măsur de-un ciubot. 

UN DRAC (împingînd pe jidov): Fugi, ludă! 

JIDOVUL;: Avei! ghevalt ... Urzichi. 

DRACUL (la muzicanți): Vă poruncesc, în numele lui Scaraoțchi, 
să-mi cîntaţi un valț drăcesc că de nu, vă umflu pe sus. 


(Orchestra cîntă valjul pe jumătate de ton. Măştile joc în fund. 
Dracul joacă valțul cu jidovul.) 


SCENA III 
LEONIL, CATI, ALECU, MARGHIOLIȚA, VADRĂ, IROZI, 
PĂPUȘI, STEUA (toți întră prin stînga, păstrînd rînduiala în- 
semnată la finele actului-al II[-lea]. Valțul contenește și măștile 
s-adun împregiurul irozilor.) 


LEONIL;: Irod! Irod! 

ALECU: Păpușele româneşti.. tot să stai să le priveşti! 

VADRĂ (căutînd cu spaimă împregiur): Săracul de mine! ce de 
mai drăcii! Ce de mai minunăţii! Bre! bre! . parcă-i halima! 

TURCUL (lui Alecu): Hei, banabak! nu-i jucam la mine kara- 
ghioz? 
i ALECU: Ba giucam, efendi . dar tu ce dam la mine? 

TURCUL: Dam bakșiș! cinci butelci de vin cu buuum! 

ALECU: Aferim, kapioldaș! Hai dar la bufet îndată să mai prin- 
dem la inimă, c-am îngheţat de frig afară. 

TURCUL: Peki, peki. Hade sus la cafenea. 

TOȚI: Haideţi ... hai! 

LEONIL (lui Vadră): Vin’ cu noi, provinţie blagoslovită. 
VADRĂ: Unde? 

LEONIL: La bufet! să bei şampanie de la Nicorești. 
VADRA: Ce să beu? Şampan? ba, mă ferească Dumnezău! 
LEONIL (împingindu-l): Ei! marş înainte şi nu mai cîreni. 
VADRA: Mări, unde dracu m-au adus păcatele? Bre, bre! 


(Toți ies prin dreapta, afară de citeva măști ce stau în fund.) 


SCENA IV 


LUNĂTESCU, SABIUȚĂ (îmbrăcați în irozi şi purtînd nasuri 
minciunoase, întră prin stînga. Trei comisari îi urmează.) 


LUNĂTESCU (arătînd măștile ce ies): Îi vezi, arhon şatrar? 

SĂBIUȚŢĂ: Îi văd, cucoane! 

LUNĂTESCU: Ceasul primejdiei se apropie! 

SĂBIUȚĂ: Aşa mă tem. 

LUNĂTESCU: Te temi? 

SĂBIUŢĂ: Vorba vine. 

LUNĂTESCU: Că te poftesc să nu cumva să mă laşi la dică. Eu 
am venit cu d-ta, precum m-ai rugat. iar apoi n-am gust să-mi 
dau pelea popii. 

SĂBIUȚĂ: Nici popii, nici preutesii, cucoane, că doar sîntem în 
putere; şi de vreme ce ne-am îmbrăcat și noi în irozi, revoltanţii 
ne-or crede din partida lor. 

LUNĂTESCU: Din partida lor? eu! asta-mi vine cam parak- 
sîn, arhon şatrar. dar d-tale? 

SĂBIUŢĂ: Ei, cucoane! mai bine paraksîn așa, decît pe spi- 
nare. (Cătră comisari.) Voi făcut-aţi pregătirile trebuincioase, pre- 
cum v-am poroncit? 

COMISARII: Avem vro triizăci de slujitori. 

SĂBIUȚĂ: Nu-s tocmai destui, 

LUNĂTESCU (spăriet): Oare? 

SĂBIUȚĂ: Cu toate aceste, duceţți-vă de vă împărțiți pe la 
locurile știute; și cînd oi striga îuruș! să săriţi cu toţii. V-am spus 
că revoltanţii sînt îmbrăcați în irozi? | 

COMISARII: Dar, ca d-voastră? 

SĂBIUȚĂ: Hi, hî!. Hai, duceţi-vă! dar să nu mă lăsaţi cînd 
îți auzi strigînd: iturus! 

COMISARII: Ni boisa. 

LUNĂTESCU: Gîndiţi că patria își încredințează soarta în mîinile 
a patru comisari: voi trii şi șatrariul al patrule. 

SĂBIUȚĂ: Cu adevărat... Unul și cu trii fac patru. 
LUNĂTESCU: Aşa-i? Hai.. duceţi-vă. 


(Comisarii ies.) 


SCENA V 
LUNĂTESCU, SĂBIUȚA (se primbl turburați) 


SĂBIUȚĂ: Acum au sosit vremea să dovidesc lumei că această 
sabie nu-i în zădar aninată de Săbiuţă vel șatrar și biv-vel comisar! 

LUNĂTESCU: Dar, Săbiuță dragă, să dovidești ce ţi-a plăcea, şi 
mai ales să dovidești complotiştii, căci patria .. . 

SĂBIUŢĂ: Patria?... O! Patrie! nu ai frică că eu te-aş lăsa în 
primejdie . . . cînd e nădejde de agie. 

LUNĂTESCU: Mai ales.. 

SĂBIUȚĂ: Am să-i fac praf! ... 

LUNĂTESCU: Și pulbere, ca să nu mai rămiie nimic din ei. 

SĂBIUȚA: Nimic! 

LUNĂTESCU: Nimic! 

“SĂBIUȚĂ: Da unde-s ticăloşii, să-i mănînc! Unde-s, să-i hă- 
cuiesc ca... 

LUNĂTESCU (în parte): Măi, că hapsîn îi şatrariul! 

SĂBIUŢĂ: Unde-s, să le-arăt eu răsmiriți şi volintirii. 

LUNĂTESCU: S-au dus la bufet sus ca să beie şampanie. 

SĂBIUȚĂ: Șampanie? ticăloşii! . vreu să prindă la curaj. 

LUNĂTESCU: Ştii ce? n-ar fi bine oare să tragem și noi o 
duşcă? 

SĂBIUŢĂ: Doar pentru hatîrul d-tale. 

LUNĂTESCU: Eu plătesc .. Mergi înainte că te-agiung. Să caut 
numai de am parale. (Caută prin buzunare.) 

SĂBIUȚĂ: Vin’ degrabă că mi s-au uscat gitlejul. (Iese prin 
stînga.) 

LUNĂTESCU: Unde, Doamne iartă-mă, să-mi fie punga? 
Oare nu cumva mi-au șters-o vrun moţpan? 


(În timp ce Lunătescu își caută buzunarele, Tarsiţa și Safta întră 
prin stînga.) 


SCENĂ VI 
TARSIȚA, SAFTA, LUNĂTESCU, MASTI 
TARSIȚA: În' zădar am așteptat la bufet. n-am zărit nici un 
irod. 


SAFTA (arătînd pe Lunătescu): Iaca unul, cucoană! 

TARSIŢA: Bine zici, Săftico El trebuie să fie.,. Leonil! 

LUNĂTESCU: Ba mi-au șters-o ca mai bine. 

TARSIȚA: Stăi deoparte, Săftico! Ah! cit îmi tremură ini- 
mioara! 


(Safta se amestecă cu măștile în fund. Tarsița se apropie încet 
de Lunătescu.) 


LUNĂTESCU (în parte): Pas de bea șampanie dacă poți 

TARSIȚA: La cine gîndești așa, iubite irodule? 

LUNĂTESCU (răsărind): Ce face? 

TARSIŢA: Ştiu că sufletul tău arde în flacăra unui amor învă- 
păiat pentru un alt suflet ce tot asemine se usucă la para dragostei 
nemărginite. 

LUNĂTESCU: Ce face? 

TARSIŢA: Ah! cînd ai şti cît de mult te adorează acel suflet. 
tu n-ai sta cufundat în gînduri triste, ci ai sări în pod. 

LUNĂTESCU: Să sar în pod? (În parte.) Mări, ce pacoste-i asta, 
de se leagă de mine nitam-nisam? 

TARSIȚA: Dar, scumpul meu, bucură-te şi te veseleşte, căci da- 
ma gingașă ce iubeşti. . te iubește!... şi cum să nu te iubească, tu 
care sameni chiar un Făt-logofăt cu părul de aur! 

LUNĂTESCU (în parte): Ei! to paroksilose! (Tare.) Ian ascultă, 
madamă, cată-ţi de drum şi-ţi găsește logofeţi aiurea, că eu n-am 
vreme de-ascultat poveşti cu Feţi-logofeţi. (În parte.) Mări, că a dra- 
cului! ... 

TARSIŢA: Poveşti! .. Ce vorbe sînt aieste? Da... nu mi-ai 
scris tu astăzi c-ai să vii aici îmbrăcat în Irod-împărat, și că glasul 
meu e mai dulce decît trîmbiţa scadronului? 

b LUNĂTESCU: Ian fugi încolo, nebuno, că ți-oi da acuş o trîm- 
iță . 

TARSIȚA: Aşa, blăstămatule? ... aşa mă priimești, cînd eu pen- 
tru hatirul tău mi-am lăsat bărbatul la cărţi și l-am făcut să creadă 
că mă duc la cumnățica! Da nu știi că-s în stare să-ţi scot ochii? 

LUNĂTESCU (în parte): La cumnăţica! Oare nu cumva-i Tar- 
siţa! ... 

TARSIȚA: Auzi, puşchiu! să mă facă să beu un ceai la bufet... 
să mă puie în primejdie de moarte! ş-apoi să se facă că nu mă cu- 
noaşte ... Vai! furnica-te-ar dracii, calindroiule 

LUNĂTESCU (în parte): Calindroiule! îi Tarsiţa pe-aici 
mi-i drumul! (Fuge prin dreapta.) 

TARSIȚA: A! îs nebună? .. lan aşteaptă, mangosîtule, să-ți arăt 
eu... (Aleargă după Lunătescu.) 

SAFTA: Dec! da unde-aleargă cucoana? Cucoană Tarsiţă ... 
cucoană ... (Voiește să iasă după Tarsiţa.) 

SCENA VII 
SAFTA, VADRĂ (ţiind calea Saftei) 


VADRĂ: Ho, cumătră! că mai sînt și eu pe-aici. 

SAFTA: Ian șăzi binișor. 

VADRĂ: Ba, zău, nu, puiule, că doar eu nu-s din capitaţie, cu 
je vous prie şi cu pardon, mardon, lesebon şi triton. eu sînt, dra- 
gă, tocmai din Nicorești. 

SAFTA: Poţi fi şi de la Cotnari Ce-mi pasă mie? 

VADRĂ: Că de-ai videa nici mie nu-mi pasă de-ți pasă sau 
de nu-ţi pasă. Eu vreu să gioc o horă cu tine, că de cînd am băut 
sus, în sofragerie, vin de cel cu spumă, parc-am întinerit de 20 de 
ani. 

SAFTA: Da ce? ești poate și bătrîn? 

VADRĂ: Sînt ca vinul cel de Nicoreşti. Cu cît îi mai vechi, cu 
atita-i mai bun. 

SAFTA (în parte): Ştii că are haz moșneagu! (Tare.) Dă-mi dru- 
mul să mă duc. 

VADRĂ: Ba, zău, nu: n-ai să scapi din mînile mele cu una, cu 
două. Ai să gioci, de-oi şti că s-or prăbuși scîndurile. Doar n-am băut 
eu degeaba un șiîp de vin de cel cu dopu-n pod. 

SAFTA (în parte): Adică de ce n-aş giuca și eu? (Tare.) Prea 
bine, cucoane; dacă vrei numaidecît, om giuca; dar știi contrădanțul? 

VADRA: Știu! ... îi ca cel de briu. 

SAFTA: Şi poalca? 

VADRĂ: Şi... o băteam virtos cînd eram mic. Vrea să zică te-ai 
domolit? Cu atîta mai bine, că almintrele, zău, n-aveai ce face. 
Acum scoate-ţi cocorația. 

SAFTA: Ce să-mi scot? 

VADRĂ: Cocoraţia . . să te văd cum ești la față? 

SAFTA: Ba, mă iartă. Numai mașca nu mi-oi mai scoate-o. 

VADRĂ: Da eu nu-ţi grăiesc de mașcă, soro dragă Îți grăiesc 
de cocorație. 

SAFTA: Fie ş-asa, dar n-o scot. 

VADRĂ: N-am şi eu atîta hatîr la mata? 

SAFTA: Nu. 

VADRĂ: Mă rog matale, puică . 

SAFTA: Nu te mai ruga degeaba. 

VADRA: Puicuţă ... 

SAFTA: În zadar. 

VADRA: Puiculiţă . 

SAFTA: Nu se poate. 

VADRA: Suflete ... (În timp ce zice aceste, îi dezleagă masca pe 
furiș.) Lumina ochilor mei... Să mă vezi mort 

SAFTA: Măcar să te şi-ngrop... (Masca cade de pe obrazul Saf- 
tei.) 

VADRA: Pei, drace! 

SAFTA: Ce-ai pățit? 

VADRA: Ian vezi dihanie! 

SAFTA: Dihanie eşti tu, blăstămatule! 

VADRA: Şi eu o numeam lumina ochilor mei! Înc-așa rușine! 
(Fuge prin stînga.) 

SAFTA (furioasă): Vai! mînca-te-ar cioarele, zbirciogule Să-ţi 
dau eu dihanie! ... (Aleargă după Vadră.) 


SCENA VIII 


ALECU, CATI, LEONIL, MARGHIOLIȚA, PÂPUȘI, 
IROZI, MĂȘTI şi, la urmă, SĂBIUȚĂ 
(vin prin fund) 


ALECU: Păpuși! păpuşi... 
LEONIL: Irozi! Irozi! 
TURCUL: Ei banabak... Băut la cafenea vin cu buuum, hade 
joca la mine karaghioz. 
(Păpușerii așează cuşca pe două scaune în fața publicului. Alecu 


se pune în dos. Măştile s-adun împregiur. În timpul acesta Săbiuță 
se arată în dreapta.) 


SĂBIUȚAĂ (în parte): Cu gitul uscat m-am suit la bufet cu gîtul 
uscat m-am întors. Parcă am iască cole... 

TURCUL: Ei, gata, captan? 

ALECU: Gata, efendi.  deschide-ţi ochii și urechile, în patru. 

SĂBIUȚAĂ (în parte): Iaca irozii mei.. ce au de gînd să facă? 
Să gioace păpușile în bal? 

ALECU: Măi, copii! cum vreţi să spun ... de-a dreptul? ori pe de 
lături? 

TOŢI: De-a dreptul! de-a dreptul! 

SĂBIUȚĂ (în parte): De-a dreptul?... Că atîta le trebuie! 

ALECU: Bine, fie și de-a dreptul. Tăceţi chitic de-acu. 


(El scoate o păpuşică mică şi o închină publicului prin cușcă.) 


„Hei! bine v-am găsit, bine v-am văzut, cinstiți boieri şi cava- 
leri de toată mîna, şi mai mari şi mai mici! Eu sînt vestitul Statu- 
Palmă-Barba-Cot din poveste, care trăiesc în lume de cînd se pot- 
covea puricii cu nouăzăci şi nouă de ocă de fer şi sărea păn-în cer 
şi tot le părea uşor. Ș-acum am venit aici tocmai din ţara păpuşilor, 
unde multe pozne-am văzut și multe-am auzit... De vreţi să vi le 
povestesc? eu sînt gata... aud?.., vreți? bucuros ...& (Cătră 

lăutari.) Măi, bălaure, cîntă ţiitura... dar pe gitul scripcei, ca să 
nu te-aud nici eu, nici tu. 


(Lăutarii cânt slab cînticul păpușilor și Alecu acompaniază.) 


Într-a păpușşilor ţară, 
Din hotare, la hotară, 
Am văzut şi buni, şi răi, 
Şi cu duh, și nătărăi. 


Unii mîndri 'și-ngîmfați 
Ca beşici cu vînt umflaţi! 
În cea lume cît trăiesc, 
La tot vîntul se-nvîrtesc. 


(Cătră lăutari.) Cîntă cu inimă, baragladină! 
SĂBIUŢĂ (în parte): Auzi, tălhariul, cum batgiocoreşte lumea! 
ALECU 


Alţii iar cu fudulie, 

De neam mare vrînd să fie, 
Se lipesc tot de cei mari... 
Nu-s nici copoi, nici ogari! 


SĂBIUŢĂ (în parte): În mine bate... lasă, lasă... 


ALECU 


Alţii, vrednici patrioți, 

Dar mai vrednici patri-hoţi, 
Latră, urlă furios 

Păn' ce-apucă cîte-un os. 


SĂBIUŢĂ (în parte): Unde-i cuconu Tachi s-asculte? 


ALECU 

Într-a păpuşilor ţară 

Mulţi netoţi pe bani se-nsoară; 

Fie fata cît de rea, 

Lada numai de-a fi grea, 

Fie stahie, fără dinți, 

Galbenii să aibă zimţi. 

SĂBIUȚĂ (în parte): Asta-i cam așa; n-am ce zice nici eu. 

ALECU 


Într-a păpuşilor ţară, 
La mulţi cinstea-i chiar de ceară; 

Cit rușfetul se ivește, 
Cinstea-ndată se topeşte! 


SĂBIUȚA (în parte): Valeu! că iar ne-au pocnit! 
ALECU 


În cea ţară de păpuși 
Tălharii poartă mănuși, 
Și se jură pe dreptate, 
Că le-s mîinile curate! 


SABIUȚA (căutindu-și mînile): Asta nu-i în pilda mea. 
ALECU 


Așa-i lumea! așa-i veacul! 
Unii seamănă cu dracul, 
Alţii, cu niște momiţe 

Care sar din schițe-n schiţe; 
Alţii, cu painji postiţi 

Ce tot prind la musculiţi; 
Alţii, cu lei-paralei 

Ce nu fac nici chiar doi lei 
Că-s păpuși, păpuși lumești! 
Tot să stai să le priveşti. 


TURCUL: Aferim . .. aferim ... aferim! 

TOȚI: Bravo! bravo! 

SABIUȚĂA (în parte): Acu-i vremea să pun mîna pe dînșii! (Tare.) 
luruş. (Iese puțin prin dreapta.) 


(Păpușerii ridic iute cușca şi se retrag în fund.) 


SCENA IX 
Cei denainte, VADRA (alergind spăriet din stinga), LUNĂTESCU 
(viind fuga din dreapta) 
A 


VADRA (trecînd repede scena): Înc-aşa dihanie, să m-alunge 
de-un ceas! bre! 
LEONIL: Ha, ho! provinție! cale bună! 


(Vadră intră puţin în culisele din stînga şi se întoarce îndată 
foarte spăriet.) 


LUNĂTESCU (trecînd răpede scena): La fugă, Tachi, că nu-i 
şagă Tarsiţa vrea să-ţi scoată ochii! 

ALECU: Bre! da aiştia se gioacă de-a puia-gaia ... 


(În timpul acesta, Lunătescu se întoarce răpede din culisele din 
stînga și, ajungind la mijlocul scenei, se lovește de Vadră, care 
fuge ca şi dinsul.) ' 


VADRA: Ho! 

LUNĂTESCU: Ho! 

VADRA: Na, că mi-ai turit cocorația. 

LUNĂTESCU: Valeu! că mi-ai strîmbat nasul. 

VADRĂ: Chiorule! 

LUNĂATESCU: Chior ești tu! 

VADRĂ (ridicînd palma): Te cîrpesc... 

LUNĂTESGU: Ian dă, ian dă, să te văd... Ian dă... 

ALECU: (despărțindu-i): Hei, domnişorilor nu-i iertat să vă 
bateţi în bal. 

VADRA: Da cum nu l-oi cîrpi, cînd mă batgiocorește de la ochi? 

LUNĂTESCU: Sărace sărace! că nu te-mpinge păcatul... 


(Măştile despart pe Vadră şi Lunătescu; ei se sfădesc în fund. În 
timpul acesta, Săbiuță se arată cu comisari şi slujitori.) 


SĂBIUȚĂ: Iată-i toţi buluc! acu-i vremea Iuruş!... pe 
dînşii, flăcăi! 
(Comisarii şi slujitorii încungiur pe irozi şi păpușeri, între carii se 
află: Lunătescu, Vadră, Leonil, Cati, Marghiolița şi Alecu.) 


TOŢI: Ce vrea să zică asta? 
SĂABIUȚŢĂ: Iuruş! prindeţi irozii şi mi-i legaţi vîrtos. 


(Comisarii leg cot la cot pe Vadră și Lunătescu.) 


TOŢI: Da pentru ce? pentru ce? / 

SĂBIUŢĂ: N-am să vă fac raporturi vouă. volintirilor! 
Tineţi-i bine, voinici! 

LEONIL: Dacă-i astfel treaba... apoi cine-a face un pas spre 


mine îl trimet să vadă pe bunică-sa. (Scoate două pistoale). 

SABIUȚĂ (tupilindu-se): Să nu cumva să tragi, că te-am pră- 
pădit! 

VADRA: (zbuciumîndu-se): Că eu nu mă dau cu una, cu două... 
La ce să mă opriți? pentru c-am turtit o cocorațţie? Eu sînt boier, 
măi!.. neam de neamul meu n-o fost legat.  auziţi voi, boier! 

SĂBIUȚĂ: Dacă ești boier, nu te face complotar. 

VADRA: Clopotar a fost ficiorul tătîni-tău. Auzi, tu, guleratule? 


(În tot timpul acesta, lupta urmează între îrozi şi slujitori.) 


LUNATESCU (cătră Săbiuţă): Arhon șatrar arhon șatrar ... 
Nu mă lăsa, frate, că doar nu-s din taraful lor. 

LEONIL (aruncîndu-se asupra lui Săbiuţă): Pe dinsul irozi 
aista au poroncit să ne oprească... Pe dînsul, cu toţii! 
SĂBIUȚA: Cine? eu? Doamne fereşte! Eu sînt irod ca 'd-voastră. 
(În parte). Na, c-am păţit-o. 
(Luptătorii, după o scurtă luplă, se împart în două cete, una a 
slujitorilor în stînga, avind între dînşii pe Vadră si Lunătescu 
legaţi, cealaltă, a irozilor, în dreapta, cu Săbiuţă legat între ei.) 
LUNĂTESCU: Măi, surzilor.. vă spun de-un ceas că eu nu-s 
revoltant.... Arhon șatrar! (Se zbuciumă.) 
VADRĂ (lui Lunătescu): Mări, omule, nu te zbuciuma așa, că-mi 
rupi coastele. 
SĂBIUŢĂ: (la irozi): Fraţilor, vă zic cinstit că n-am poroncit eu 
nimic. (Arătînd pe Lunătescu). la, dumnealui a strigat: „iuruș“, 
LUNĂTESCU: Cine? eu? auzi minciună! ba tu! 
SĂBIUȚŢĂ: Ba tu! 
-VADRA (furios): lan auzi-i cum se tutuesc! ba tu, ba tu, ba tu! 
Da cine sînteţi voi, în sfîrșit? scoateţi-vă cocoraţiile, ca să se lămu- 
rească pricina. (Vine răpede în mijlocul scenei, trăgind după el pe 
Lunătescu.) 
LUNĂTESCU: Încet, bre, că doar nu-s cotiugă. 
VADRA (arătînd pe Săbiuță): Împingeţi-l încoaci şi pe moţpanu 
cela, ca să ne cunoaștem la feţe. 
LEONIL (împingind pe Săbiuță): Hai încolo la sprafcă 


SCENA X 


ALECU, LEONIL, CATI, MARGHIOLIȚA, IROZI (în dreapta), 

COMISARII cu SLUJITORII (în stînga), SĂBIUȚĂ, LUNĂTESCU, 

VADRĂ (în mijlocul scenei), MĂȘTILE (în fund), TARSIȚA, SAF- 
TA (întrând prin fund) 


TARSIȚA: Ce este-aici? ce este? 
VADRĂ: Gios cocorațiile, ş-apoi om videa ce este. 
TOȚI: Gios măştile cu toţii. 
(Toţi își desnod măștile unii la alții. Marghiolița desleagă mîinile 


şi nasul lui Săbiuţă, în timp ce acesta îi desleagă ei masca: Tarsiţa 
asemene lui Lunătescu, Alecu asemene lui Vadră.) 


VADRĂ Alecu! _ 
ALECU Moşu-meu! 
SĂBIUŢĂ (răpede și  Marghioliţa! 
MARGHIOLIȚA cu mirare): 'Tată-meu! 
TARSIŢA Tachi! 
LUNĂTESCU Tarsiţa! 


(Celeialte măști rîd cu hohot.) 

SĂBIUŢĂ (Marghioliţei): Ce cauţi aici, dimoni? 

TARSIŢA (lui Tachi): D-ta la bal? în Irod! 

LUNĂTESCU: Ia păcate, soro, 

TARSIŢA: Ba-ncă și legat? frumos! 

LUNĂTESCU: Frumos, nefrumos nu mă supăra. 

TARSIȚA: Ce face?... poate că te-ai şi bosumflat? Ian pof- 
tim acasă... să ne răfuim. (Îl ia de mînă.) 

LUNĂTESCU: Dacă-i pe răfuială. apoi ian poftim să te spo- 
văduiesc despre cel logofăt cu părul de aur! şi despre trimbiţa sca- 
dronului. . 

TARSIŢA (în parte): Au aflat tot! (Tare) Ah... ah.. mor 
am murit! 

LUNĂTESCU: Iaca pozna! 

(Tachi duce pe Tarsiţa în braţe în mijlocul scenei, o pune pe scaun 


şi caută să o desleșine. În timpul acesta, Alecu vorbeşte cu Vadră 
arătîndu-i pe Săbiuţă şi pe Marghiolița.) 


VADRĂ (lui Alecu): Bine, fătul meu. am înţeles. Îţi place, 
fata șatrariului Săbiuţă... Ţi s-au aprins călcăile? Las’ pe mine, 
că ţi le stîng eu. (Se îndreaptă cătră Săbiuță.) 

LUNĂTESCU: N-are cineva apă de colonie sau oţet de tran- 
dafir? 

VADRĂ: Da ce este? ce-i? .. (Zărind pe Lunătescu.) Ge-mi vă- 
zură ochii? ... Cuconu Tachi Lunătescu! 

LUNĂTESCU: Eu, arhon jignicer Mi-au leșinat odorul, şi 
n-am cu ce să-l disleșîn. 

VADRĂ: Cheamă un tulumbagiu să-i toarne o cofă de apă în 
cap. 
LUNĂTESCU: Că doar îi botezată o dată 
VADRA: Ei, stăi că eu îi sînt doftor Hora, măi, împregiurul 
cucoanii Tarsiţii . .. hora pe zdravîn. 

TOȚI: Hora, hora! 

(Orchestra începe o horă răpide; toţi se prind la joc împregiurul 
lui Lunătescu şi a Tarsiţei.) 


SĂBIUŢĂ (Marghioliţii): Ce-ai zis? că nu vrei să mergi la 
monăstire? auzi, drăcoaica! (O ia de mînă şi voiește să iasă.) 

VADRA (oprind pe. Săbiuţă): Ho, viteazule! Stăi pe loc și nu-mi 
mai ciondăni nepoţica. 

SĂBIUŢĂ: Care nepoţică, boierule? 

VADRA: Ian, Marghiolița. . mireasa nepotului meu Alecu. 

ALECU (închinîndu-se la Săbiuţă): Alecu, biv-vel păpuşăr şi 
supusul ginere al d-tale. 

SĂBIUŢĂ: Cum... boieriule? Vrei să te-ncuscreşti cu mine? 


121 


VADRA: Se vede că vreu, măcar că mi-ai zis clopotar Da, mă 
rog, ian spune-mi, ce te-apucase mai dinioare s-amuţi cazacii asu- 
pra noastră? 

SĂBIUȚA: Ia, nebunii de-a lui cuconu Tachi... Visează un com- 
plot. 

VADRĂ: Iar compot! De vă înţălăg, să fiu anaftima. Hora, 
măi ... vîrtos, vîrtos! 

SĂBIUȚĂ (în parte): De nu agă, dar măcar socru... Tot m-am 
căptușit cu ceva! (Merg amindoi de se amestec în horă.) 


(În vuietul horei Tarsiţa se trezește şi voiește să fugă cu Lună- 
tescu, dar nu au pe unde.) 


(Cortina cade.) 


CHIRIȚA ÎN IAȘI 


sau 


DOUĂ FETE 9-0 NENEACĂ 


Comedie cu cîntice, în 3 acte 


PERSOANE: 


CUCOANA CHIRIȚA 

GRIGORI BIRZOI, soţul ei. 

ARISTIȚA 

CALIPSIȚA fetele lor. 

PUNGESCU, coțcar bucureştean. 

BONDICI, coțcar iaşan. 

GULIȚĂ, copilul Chiriţei. 

VĂDUVA AFIN. 

LULUȚA, copila ei. 

SARDARUL CUCULEŢ, director de Agie. 

UN FECIOR BOIERESC. 

IOANA ŢȚIGANCA. 

UN SLUJITOR DE BARIERĂ. 

UN SURUGIU. 

UN NEAMȚ CU ORGA. 

POFTIŢI LA BAL. — SLUGI. — SURUGII. 
— CAI DE POȘTA. 


ACTUL 1 t 


Teatrul reprezintă ulița Păcurarii plină de omăt, în stînga, în 
fund, se vede bariera închisă. — La ridicarea cortinei se aud chiote 
şi pocnete surugieşti. Bariera se ridică şi încep a trece, în fund, 
vreo 16 cai de poştă, care trag o trăsură veche pusă pe tălpi de 
sanie. Caii întră în culisele din dreapta, dar trăsura rămîne 
troienită în mijlocul scenei. În coada trăsurii sint aninate o mul- 
time de sipete şi de cutii; iar pe deasupra lor şede o ţigancă în- 
vălită într-o cergă strențeroasă; ea ţine în mînă o cutie cu bonete. 
Pe capră stă un fecior boieresc, ţiind altă cuţie. Înîntru se află 
cucoana Chiriţa, Aristița, Calipsiţa şi Guliţă Birzoi. — Începe a 
însera şi a ninge. 


SCENA 1 


CHIRIȚA, ARISTIȚA, CALIPSIȚA, GULIŢĂ, 
TIGANCA, FECIORUL, SLUJITORUL DE 
BARIERĂ, UN SURUGIU 


SLUJITORUL (alergind după trăsură, zice țigancei din coadă): 
Cine zici că-i în trăsură? ... 

ȚIGANCA: Cucoana Chiriţa. 

SLUJITORUL: Cum? Crița? 

ȚIGANCA: Chiriţa ... surdule! 

SLUJITORUL: Chiriţa Surdulea? Da’ cască-ți pliscul mai 
tare... cioară, și cîrîie mai dizgheţat... Ce cucoană-i în trăsură? 

ȚIGANCA: Du-te piîrlii! că doar n-am să-ți toc la ureche pănă 
mâne. 

SLUJITORUL: De! Baragladină, te-ai pichirisît. 

ȚIGANCA: Baragladină eşti tu, guleratule! 

SLUJITORUL: lan, vezi, moachia, că s-o fudulit.  (Azvirle în 
țigancă cu omăt.) Hiși, cîrîitoare! 

ȚIGANCA: Șăzi binișor, blăstămatule, că te ia dracu. 

SLUJITORUL: Hîşi, ciocănătoare! 

ȚIGANCA: Bată-te pîrdalnicu, să te bată! Şăzi binișor! 

SLUJITORUL;: Hîși, duh de baltă! . 

CIIIRIȚA (scoțind și primind omătul în obraz): Ce este? ce-aţi 
păţit?  . Carnaxi! că era să mă chiorască! Cine azvirle cu bulgări . 
(Către țigancă:) Ce te-o apucat, mă rog, coţofano, de cîrii ca cioa- 
ra-n par? Ie sama la lucruri bine, și taci din plisc. (Întorcându-se 
cătră jecior:) Şi tu, mojicule, ce stai în capră ca un degerat și nu 
zici surugiilor să meargă? Vai, bată-vă crucea, mangosiților, c-a 
să-mi faceţi zile fripte! 

SLUJITORUL (la oblon): Cucoană... 

CHIRIŢA: Ce-i? 

SLUJITORUL: Cum îi numele dumitale? 

CHIRIȚA: Cum mi l-o dat nînașu... Lipsăști de-a-cole! 

SLUJITORUL: Așa ştiu şi eu..  d-apoi vezi, cucoană, că tre- 
buie să te trecem la catastiful barierii. 

CHIRIŢA: Să mă treci la catastif pe mine?! . Da' ce sînt eu, 
să mă treci la izvod?! Auzi vorbă! Măi! că obraznici mai sînt 
guleraţii işti cu săbiuțe! 


Lipsăşti, mojice! 

Lipsăşti de-aice, 

Că-ți sär în păr 
Și te bat măr! 


Auzi dîrziie! blăstămăţiie! 
Obrăznicie 
Şi mojicie! 

În catastifuri el să mă scrie; 
Să-mi facă mie 
Catagrafie, 

Parcă-aș fi marfă de băcălie 
Braşovenie 
Sau lipscănie! 


TOŢI 


Lipsăști, mojice! 
Lipsăști de-aice, 
Că-ţi sar în păr 
Și te bat măr! 


SLUJITORUL (astupindu-și urechile): Ho, ţară! că doar n-am 


urechi de săftian.. Cucoană, avem poroncă să nu lăsăm pe nime-n 
tîrg, păn-a nu-l întreba de nume. 
CHIRIŢA: Ei! c-or să-mi scoată sufletul! Du-te de scrie c-o 


venit în Iași: cucoana Chiriţa a banului Grigori Birzoi, de la Bir- 
zieni, cu Aristiţa, Calipsîţa şi Guliţă, copiii lor. 

SLUJITORUL (în parte): Mă! ce pomelnic! (Tare:) Cum zi- 
săşi cucoană? 

CHRIŢA: Iaca surdu!... (Răpide): Chiriţa, Aristiţa, Calipsîţa şi 
Guliță Birzoi ot Bîrzoieni. (La surugiu): Mînaţi, măi, și luaţi seama 
la covăţăle. (În parte:) Aice-n capitalie eşti tot cu zilele-n mînă. 

SLUJITORUL (în parte): Criţa, Răstița, Lăpșiţa si Gurluiţă Brîn- 
zoi! Da”... a dracului nume! Parcă să bat babele-n-gură.. Mă 

duc să-i torn în catastif. (Merge spre barieră.) Gurluiţă, Lăpşiţa ... 
Crița .(Iesă.) 

CHIRIȚA (la surugii): Pornit-aţi, jărpanilor? 

SURUGIUL (îndemnind caii): Hi, hi, hi! hi, copii... nu mă lä- 


saţi. Hi, hi, tătucă!.. Hi, hi, mînca-v-ar lupii! (Pocnește.) Hi, 
iudă! Hi, jupitule! Iaca, mă! c-or să mă lase-n troian. Hi, hi, 
dahi... lua-v-ar dalacu!... prohodi-v-ar cioarăle! ... 


CHIRIŢA (scoțind capul, răpide): Tacă-vă gura, beţivilor, că vă 
aud copilele! 

SURUGIUL: lan lasă-ne, cucoană hăi . nu ne mai năcăji, că 
destul năcaz avem noi cu rădvanul ista, ardă-l focu! . 

CHIRIŢA: Ba să te ardă pe tine focul.  Auzi?!.  Rădvan!. 


trăsura mea de nuntă, nouă-nouășoară! ... de-abia din vremea be- 
jăniei! . Hai, mînați și nu mai faceţi vorbă! 

SURUGIUL: Hi! hi! odată copii, cu toții! .. Hi! lăsa-v-ați 
oasăle cioarălor şi pielea vamișului! Ha, ho, ha, ho, tbrr! De- 
geaba! .. De-acum ne-am troienit! 

CHIRIŢA: Ne-am troienit?!... Iaca! na, şi alta acum... chiar 
colac piste pupăză. (Feciorului:) Ce stai ca un butuc în capră, man- 
gositule.. Goboară de-agiută la trăsură.. lan vez-îl, mă rog, par- 
că-i un boieri! ... nu-i bun nici de-o treabă. 


FECIORUL (leneș): Da’ că-i chiar în zădar Nu ne scoate de- 
aici nici dracu. i 

CHIRIŢA: Sărmane, sărmane.. ț-oi arăta eu acuș pe dracu, 
somnorosule... dă. dă! 

FECIORUL (scoborindu-se): Somnoros, da! Şi eu n-am închis 
ochii de două nopţi! 

CHIRIŢA (sărind din trăsură): lan auz-il că şi răspunde! .. (Lu- 
necînd:) Carnaxi! că era să-mi rup sălele! (Împingînd feciorul:) Ia, 
colo... colo la răzor, tontule . pune umăru de-mpinge, că eşti 
coşcoge .. (La surugiu:) Hai, măi, opintiți vîrtos! 

SURUGIUL: Hi, hi, zvînta-v-ar vîntu şî v-aş vinde păstrama! 

CHIRIȚA: Tacă-vă gura, blăstămaţilor, că vă aud copilele! (La 
fete:) Astupaţi-vă urechile! (În parte:) Îi un păcat, cu niște ghior- 
lani! (La ţigancă:) Da’ tu, cheramă, ce stai acolo, parcă clocești ouă? 

„Dă-te gios, să să mai uşureză trăsura. 

ȚIGANCA: Cuconiţă, nu mă pot scobori făr' de scară. 

CHIRIŢA: Scară?.  Ţ-oi da eu la scară, coţofană.  Deschide-ţi 
aripele șî sai la pămînt. Da’ doar’ mi-i strica cutia.  c-atita-ţi 
trebuie. 

ȚIGANGA (sărind): Valeu! că mi-am sclintit piciorul! Valeu! (Să- 
rind, scapă cutia, care se strică.) 

CHIRIȚA: Tronc! parcă-nadins i-am zis să mi-o strice! . Of! 
săracan de mine! că-mi vine să ţip şi să ieu cimpii! Mult oi să mai 

stau în drum? (Aleargă la oblon și lunecă.) Carnaxi! că mi-o plesnit 
șîreturile de la rochie!. . Aristito, Calipsîţo, daţi-vă gios şi voi, 
doar ne-om distroini mai degrabă... Ia așa... frumos... încet, să 
nu lunecați. 


(Aristița şi Calipsiţa se cobor. Guliţă vrea şi el să 
iasă, dar Chiriţa îl opreşte.) 


GULIȚA (cepeleag și alintat): Să mă cobor și eu cu ţițacele? 

CHIRIŢA: Ba nu, Guliţa mamei... nu, drăguță; mată şăzi în 
trăsură, ca să nu răcești. 

GULIŢA: E! nineacă, vreau să mă cobor .. na... 

CHIRIȚA: Ba nu, suflete... dacă mă iubeşti... șăzi mătăluţă 
locului, puiule, și te învălește cu contășu băbacăi. 

GULIȚĂ: Ei, m-am săturat de contăș; vreu să mă dau pe ghea- 

CHIRIȚA: Ba. să nu faci pozna, Guliţa nineacăi, c-apoi s-a 
miînia nineaca şi nu ţi-a mai cumpăra minavet... ştii mată... mi- 
navetu care ţi l-am făgăduit.. 

GULIŢA: Așa! De trii ani de cînd mă porți cu făgăduinţa... 

CHIRIŢĂ (sărutîndu-l): Gulita mamei!... că nostim ești... nu 
fi de diochi. (Închide oblonul și zice surugiilor:) Hai, flăcăi, de-a- 
cum, că vă făgăduiesc bacşiș bun. cîte un fifirig, de om... (Cău- 
tînd în culise:) Iaca poznă! Da’ unde-s surugiii? 

FECIORUL: Or fi fugit! cine ştie? la vro crîşmă poate... 
(În parte:) Hei, că nu-s și eu cu dînşii? 

CHIRIȚA: O fugit și m-o lăsat lată în mijlocu drumului! 
Bre! c-o să mă lovească ceva! (Furioasă:) Ei, apoi să nu te-apuce 
șăptezăci de năbădăici? Kirie eleison! (Vine iute în fața publi- 
cului.) Mă rog, cine ţîne postele? cine-i otcupcicul ghipcanilor? 

Să deie ochi cu mine, dacă-l ţine curăua ... să-i zic doua vorbe... 
da’ vorbe! să le pominească cît a trăi.. știi? cole ... engol- 
pion de anul nou 1844. 


I 


Ian să-ți spun, otcupcic dragă, 
Vel-otcupcic de ghipcani! 
Toţi motanii, fără şagă. 
Nu-ţi plătesc nici chiar doi bani! 
Of! mări, frate, 
De ai păcate, 
Cu cai de poștă să te pornești, 
De multă ciudă, 
De multă trudă, 
Te sîmţi, cu poşta, că-mbătrîneşti! 

Ba nu-s propele, 
Nici căpițăle: 
Ba ştreangu-i putred de ars în foc! 
Hi, pliosca, trosca, 
Hi, trosca, pliosca! 
Sluga-n pricină... ești tot pe loc. 


II 


Drept să-ţi spun, otcupcic dragă, 
Vel-otcupcic de ghipcani! 
Toţi motanii, fără șagă, 
Nu-ţi plătesc nici chiar doi bani! 
Căci, dacă pleacă, 
Colbul te-neacă; 
Glodu-ţi lipește benghiuri pe nas; 
Biciul pocneşte 
De te-asurzăște, 
Şi caii poștei alerg... la pas! 
Ba stau la dealuri 
Te dau de maluri, 
Îţi sfarmă trupul de nu mai poţi! 
Şi, de nu-ţi pasă, 
Ajungi acasă, 
C-un ochi, c-o mînă şi cu trei roţi! 


(Alergind în fund:) Poftim poște!... Dacă nu merg caii, fug suru- 
giii! Da’ unde s-o înfundat blăstămaţii? (Intră în culisa din 
dreapta, din fund.) Vai! că buni-s de spînzurat în iarmaroc! ... Auzi! 

Carnazi, că lunecuşu-i! Valeu! (Se aude căzind pe gheaţă.) 

ARISTIȚA: | Vai de mine! o căzut nineaca pe 

CALIPSIŢA | gheaţă! 

(Alerg amiîndouă după Chiriţa și se aud picînd și 
țipînd în culise: „Valeu!'... Valeu!...“) 

FECIORUL (căutînd în dreapta): Haita. buf! na, c-o căzut 

şi duducile Ha, ha, ha! una piste alta. 


(În vremea aceasta, Guliţă se coboară furiș 
din trăsură şi începe a se da pe gheaţă). 
GULIŢĂ: Uţa. a...a. . Bine-i de dat de-a săniişul.. Uţa... 
a. .a..  Nineaca s-o dus. bine- -mi pare! 
ȚIGANCA (ghemuită în "cergă, lîngă coada trăsurei): Da' astim- 
pără-te, cuconaşule, că-i cade gios și ţi-i sparge capu. 
GULIȚĂ: Taci, coţofană ... nu cîrîi. 

ȚIGANCA: Haida-hai, că te-a vidă ea cucoana acuş. 

GULIȚĂ: Taci, îţi zic, c-apoi ştii. (Către fecior:) Măi, fecior 
boieresc, vin’ de te dă pe gheaţă cu mine. 

FECIORUL: Ce să fac?!.., Că doar n-am zăce capete de stri- 
cat. . 

GULIȚĂ (mînios): D-apoi, dacă-ți poroncesc eu... nu vrei? 
Ei las’, măi bade, că te-oi drege eu! 

FECIORUL (în parte): Ba-i drege tu pe cine-ai mai dres, sfriji- 
tule! 

GULIŢĂ: Uţa... a... Las’, că te-oi spune eu și bunicăi, și mă- 
tușicăi, și babacăi, și nineacăi.. Uţa...a... 

(Se aude dincolo de barieră un sunet de 
zurgalai și un glas de jidov strigînd: „vio, vio“!) 


SCENA 2 


FECIORUL (lîngă oblon), ȚIGANCA (lîngă coada trăsurei), GULIȚĂ 
(dîndu-se de-a săniușul pe dinaintea ei); BONDICI, PUNGESCU, UN 
NEAMȚ CU ORGA şi SLUJITORUL 


BONDIGI (la barieră): Mă! cel cu trăsura... fă înainte! Ce-ai 
închis șosăua? 

FECIORUL, (căutînd în stînga): Dec! cum oi să fac înainte, dacă 
ne-am troieniţ? 

BONDICI: Ce-mi pasă mie?... Dă-te-n lături, că n-am să şăd 
aici toată noaptea pentru hatîrul tău. 

FECIORUL: Măi omule, da’ n-auzi că ne-am troienit? 

PUNGESCU (asemene la barieră): Înhamă-te pă tine şi trage 
zdreavăn pînă ce-i ieşi din zăpadă. 

FECIORUL: Ba-ţi pune pofta-n cui. 

PUNGESCU: Hait! o păţirăm dă la roate.. Ei, ce facem acum? 

BONDICI: Hai să lăsăm harabagiul şî să ne suim într-o sanie 
de birjă. 

PUNGESCU: Fie ş-așa.., Haig’ vină și tu neamţțule, cu noi. 

NEAMȚUL: No gut... maine heren. 

(Bondici, Pungescu și neamţul cu orga întră pe 
la barieră. Slujitorul îi oprește.) 

SLUJITORUL: Cum îi numele d-voastră, domnilor? 

BONDICI: D-lui îi spatariul Haţmaţuchi, și eu, aga Crastaveţo- 
vici; amîndoi cu săzutul şi cu avutul în Focșani... Cît pentru d-lui, 
neamţul, îi vestitul baron fon Șonţberg, care vine de la Podul-Iloaiei 
ca să deie conțerturi instrumentale în folosul său. Drept care avem 
cinste a ne închina d-tale cu tot respectul, noi, sus-pomeniţii şi 

jos-iscăliții: spatariul Haţmaţuchi, i aga Grastaveţovici, î baron fon 
Șoacățănberg. (Se închină și vine în faţa scenei.) Zi cruce-agiută și 
dă înainte la catastih, dacă poți, cenușărule. 

(Slujitorul rămîne încremenit şi şuieră de mirare. Neamţul începe 


a cînta din orgă și se trage în fund, lîngă trăsură, Bondici și Pun- 
gescu vin în faţa scenei.) 


PUNGESCU: Ha, ha, ha! repede mi-l luași pă bietul doro- 


bant, nene.. 

BONDICI: Nume vroia? nume i-am dat; să să sature. 

GULIŢĂ: Íra! Iaca un minavet de canari, cum vreu eu. 
(Aleargă lîngă neamț, împreună cu feciorul și cu tiganca.) 

BONDICI: Iaca neamțu dracului!. nici n-o apucat a întra în 


Iaşi şi o și început a rupe urechile iașănilor. Nu-i destul că ne-o 
asurzît pe noi, în harabaua cea jidovească, de la Roman şi tot dru- 
mul!.. Ia să vezi cum o să-mi gologănească sîmpatrioții!. Pà- 
cat numai că n-are vro momiță sau vrun urs, că s-ar face stup de 
bani. 

PUNGESCU: Ce spui, vere? Care vrea să zică... dobitoa- 
cele aci în laşi?... 

BONDICI: Hai, hai! .. 

PUNGESCU: Apoi dar .. ne-am sfințitără noi doi? 

BONDICI: Ni boisa, fricosule!. nu mi te da, păcătosule! 
Dar, ia lasă vorba asta. să venim la treaba noastră. Am scăpat 
din Focşani cum am putut.. cu nepus în masă că de punea 
mîna ispravnicul pe noi, ne trintea poate la gros. 

PUNGESCU: Vrei să zici la puşcărie. 

BONDICI: Şi asta din pricina ta; dacă ești prost, și lași să te 
prindă la cărți cu mîța-n sac! 

PUNGESCU: Ge pisică-n sac, neneo? Vina mea-i dacă s-a găsi- 
tără alt cartofor mai ţeapăn decît mine şi m-a zăritără cînd am tras 
pă riga dă desubtul cărţilor? 

BONDICI: În sfîrșit, ce-o fost s-o trecut... am scăpat de-acolo; 
acum ne rămîne să ne păzîm aici vro cîtăva vreme, păn' ce s-o face 
lucru mușama ... De aceea trebuie mai întăi să ne prifacem numele; 
să le mai lungim. Tu te-i chema de azi înainte Pungescovici şi eu 
Bondicescu. 

PUNGESCU: Ei, ş-apoi! despre trai, cum o s-o ducem? Că 
numai cu escu și cu ovici, tot covrigi, tot spanac. 

BONDICI: Despre trai? .. Helbet! Feţi-logofeţi de soiul nos- 
tru, cu meseria stosului şi a bancului, nu per în Iași. 

PUNGESEU: Se poate, nenişorule ... dar mai bine m-aş închior- 
chioșa eu în Bucureşti. 

BONDICI: Pentru ce, neică? 

PUNGESGCGU: Pentru ce? 

De-ai umbla întreaga lume, 
De-ai călca pe rînd anume: 
Țara englezească, 
Ţara franțuzească, 
Ţara spaniolească, 

Nemţească, leşească, 

Italinească, 

Pîn' şi cea grecească, 
N-ai găsi, chiar într-o mie, 
Așa tîrg vestit să fie 

Pentru boscărie, 

Pentru stosărie, 

Pentru coţcărie, 

Matrapazlărie, 

Şi ruşfetărie, 

Și potlogărie! 


BONDIGI: Nu zîc ba, neiculiță; dar apoi şi tîrgul nostru... cînd 
ai şti ... (Caută împrejur.) 

PUNGESCU: Spune, că nu ne aude nime. 

BONDICGI: Iaşul nostru-i chiar de gemine cu Bucureştiul vostru. 

PUNGESEU (cu bucurie): Aoleo! 

BONDIEI: Ge-ţi spun eu! 

PUNGESGU: Care vrea să zică.. de-om lua treaba dă la mer- 
tepèa, ş-aci, am înfundatără pă dracu? 

BONDIEI: Ba încă șî pe tată-său... c-apoi vezi tu, neiculiță.. 
viaţa-i un stos, de la început păn’ la sfîrşit, şi lumea, o masă de cărți. 
Tot meșteșugul îi să pontarisăşti la vreme şi să găsăşti ruteaua no- 
rocului, ca să faci roi... 

PUNGESCU: Prea bine.. dar dacă ai goană dă fante? 

BONDIGI: Furi o carte, ş-aşa îţi dregi bosuiocul. 

Neneo, mă crede, viața-i un stos; 
Lumea, o masă cu postav verde; 
Tot meșteșugu-i de-a giuca gros, 
De-a punta bine șî... de-a nu perde! 


PUNGESCU: Ei, apoi halal dă mine! 
BONDIEGI 


Halal de tine dacă vei şti 

Să-ţi spoieşti bine fruntea, obrazu, 

Și, fără frică de-a te roși, 

Să faci transporturi. cu cinstea mazu! 

(Împreună): 


de tine vei 
Halal dacă ști 
dă mine voi 
Ş.c.l., ş.c.l. 
SCENA 3 


Cei dinainte; CHIRIȚA, ARISTIȚA, CALIPSIŢȚA 


CHIRIŢA: Of! îmi vin istericale grecești! .. Am alergat pin 


toate crîşmele, şi surugiii... tufă... Of! cine mi-o zis să mă por- 
nesc eu de la Bîrzoieni? 
ARISTIŢA: Nineacă... nu te tulbura, că iar te-a dure rastul. 


CHIRIȚA: Cum să nu mă tulbur. Aristiţo dragă. dacă m-o lă- 
sat în mijlocul drumului, cu cățăl... cu... Ce-o să facem acum? 

BONDICI (în parte): O nineacă cu două fete (Încet, lui Pun- 
gescu:) Aţîne-te, muntene, c-aici-i pe treabă 

PUNGESCU (scoțind răpide o păreche de cărți, taie răpide un 
stos): Pă trebuliță? ... Hareci!... Stos! , 

CHIRIŢA (cu deznădăjduire): Şi nici un bărbat... nime ca să 
ne vie într-agiutor ... Îmi vine să mă trîntesc la pămînt, ca jidanii! 

BONDICI: Un bărbat! Iată-mă-s! ... poroncă! (Înaintează spre 
Chiriţa.) 

CHIRIȚA: Ce-mi văzură urechile și ce-mi auziîră ochii?! Slavă 
țiie, Doamne, că iată în sfîrşit un creştin! 

PUNGESCU: Doi hristiani, cocoană. cà sînt și eu p-acilea. 

GHIRIȚA: Foarte vă mulțămesc... Dar, mă rog, să mă fericesc 
cu numele dumilorvoastră .. . 

BONDICI: D-lui, prietinul meu, este spatariul Pungescovici. 

PUNGESCU: Şi d-lui, aga Bondicescu, al meu amic... 

CHIRIŢA (în parte): Un spatar ş-un agă! (Încet și răpide fete- 
lor:) 'Țîneţi-vă mai drept şi zîmbiţi nurliu. 

BONDICI: Dar, mă rog, cucoană, să ne norocim şi noi 

CHIRIŢȚA: Eu sînt cucoana Chiriţa a banului Grigori. 

BONDICI: Şi duducile? 

CHIRIȚA: Birzoi . 

BONDICI: A! Birzoi!.. Și duducile?... 

CHIRIŢA: Ot Bîrzoieni .. . (Se închină.) 

BONDICI: Am înţăles .... Dar duducile? 

CHIRIȚA: Copilele mele..  Aristița şi Calipsîța. (Încet, fetelor.) 
Faceţi tali frumos (Tare:) Le-am adus la Iași, drăguțile, ca să pi- 
treacă cișlegile; șî, puneţi-vă în gînd, boierilor, că după ce ne-am 

năcăjit pe drum două zile șî două nopți, cînd s-agiungem la gazdă. 
ne fug surugiii tocmai la capătul tirgului. 

BONDICI: Cum să poate?! 

CHIRIȚA: Așa, zău Am păţit-o chiar ca cela care s-o îne- 
cat la mal. 

BONDICI: Ei! las”, că-oi spune eu asta vărului meu 

CHIRIȚA: D-lui, ţine poșştile? 

BONDICI: Dar’. 

PUNGESCU (încet lui Bondici): O tăiași groasă, nene 

BONDICI: Taci, nerodule . . 

CHIRIŢA: Să-ţi spun drept. dar să nu-ţi fie cu supărare... 
vărul dumitale n-are nici un haz cu postile d-sale Lehamete și 
ce parale. 

BONDICI: Da de cîte ori i-am spus-o eu însumi, cucoană dra- 
pă... Ce folos însă! nu înțălege de cuvînt. (Încet, lui Pun- 
gescu:) Ce zici de fete, măi? 

PUNGESCU: Au zestre oare? 

BONDIGI: Așa-mi miroasă (Cucoanei Chiriţei:) Cucoană Chi- 
riță, noi amîndoi sîntem gata la poroncile d-tale şi prea fericiţi de 
a te pute înlesni la orice-i dori în tîrgul nostru 

CHIRIȚA: Bunătatea d-voastră. 

BONDICI: Ce să potriveşte! Primiţi deocamdată braţăle noas- 
tre, ca să vă ducem la gazdă, și cît pentru trăsură, n-ai nici o gri- 
já... om trîmete boii noștri ca s-o aducă. 

CHIRIȚA: Bucuros! (În parte): Ce cuconași de treabă! Cînd 
ar fi şi holtei! (Încet, fetelor:) Daţi brațul și mergeţi pupuică tot 
pe virful scarpilor 


TOŢI 


Haideţi împreună 

Vesăli să pornim, 

Şi-ntr-o casă bună 
Să ne găzduim. 


BONDICI 
(Aristiţei, dîndu-i brațul) 


Demuazelă dragă, sînt pre fericit, 
Că să-ţi dau eu braţul m-am învrednicit! 


PUNGESCU 
(Calipsiţei, asemene) 


Demuazelă scumpă, în veci n-oi uita 
G-astăzi, la brațetă, merg cu dumneata! 

CHIRIȚA 
(în parte) 


Unul zîce-i agă, celalalt spatar; 
De i-aş prinde gineri, i-as lua în dar! 
Unul zîce-i agă, celalalt spatar; 
De i-aș prinde gineri, aş da sărindar! 


TOŢI 


Haideţi împreună 
Etc., etc., etc. 
(Bondici, Pungescu, Aristița și Calipsița ies la brațetă prin dreap- 


ta. Chirița-i urmează puţin şi se opreşte. Neamţul, care a stat tot 
în fund, începe a cînta din orgă.) 


SCENA 4 
CHIRIȚA; GULIȚĂ şi ceilalți 


CHIRIȚA (oprindu-se): Da’. . Guliţă? Kirie elèison!... că era 
să-mi uit odoru-n trăsură... (Se întoarce și găsește pe Guliţă lingă 
neamt.) 

GULIŢȚĂ: Nu pe aista, monsiu neamțule cîntă pe cellalt. (Bate 
din picioare cu mînie.) Nu pe aista, pe cellalt. 

NEAMȚUL: No! lasenzi șon gheen! 

CHIRIȚA: Ce-mi văzură. ochii?! . O ieșit dimonu din trăsu- 
ră! şî făr' de blană! Săracan de mine, c-a fi înghețat! 
(Aleargă la Guliţă.) Ce faci aici, diavoli? Nu ţi-am spus să nu 
ieşi din contășul băbacăi? 

GULIŢĂ: Ei, m-am săturat de contăș ca de mere acri.. 


CHIRIŢA: Auzi?... Ian privește cum i s-o roşît nasul... Par- 
că-i o sfeclă digerată! (Îi şterge nasul cu batista.) Doamne! Doamne! 
ce păcat cu niște plozi!. Măi Ioane, adă blana din trăsură... L-a 


lovi un giunghi și mi-a fi mai mare beleua. (Feciorul aduce o blană 
din trăsură.) 

FECIORUL;: Iaca şuba cuconașului .. . 

CHIRIȚA: Şi voi.. chiori ați fost de l-aţi lăsat să iasă dizvă- 
liţ?... Vină să te-mbrac, pacatule. Ei, vină azi şi nu mă supăra. 

GULIŢA: Nu mă supăra nici mată, 

CHIRIŢA: Auzi, plodu? Las’, că ţ-oi arăta eu... (Îl îmbracă 
cu de-a sila.) Şăzi binişor! nu criîcni! tist! să nu-ți aud 
gura!. 

GULIŢĂ (zbătîndu-se): Nu vreu,.nu vreu. (Plînge.) Las’, că te-oi 
spune eu babacăi... 

CHIRIȚA (trăgindu-l tiriit): Ce face?! . Of! c-o să mă nebu- 
nească dimonu! Parcă văd că iar are să m-apuce rastu. As- 
cultă, Guliţa nineacăi; hai, că ne-așteaptă țiţacele. 

GULIŢĂ (trîntindu-se la pămînt): Nu-mi pasă mie de ţițace... 
nu merg! 

CHIRIȚA: Ei, vină, că-ţi cumpăr minavetu cela. ştii mată... 

GULIŢĂ: Cumperi? Dacă-i așa.  ie-mi-l pe aista, a lui mon- 
siu neamţu. Vină cu noi, monsiu neamţule 

NEAMȚUL: Gut. gut .. ser bevol. 

CHIRIŢA (în parte): Las’ să te văd eu acasă, pacatule, c-apoi 


ț-oi da un minavet de nu ]-îi pute duce Măi Ioane, rămii aici cu 
țiganca, ca să păziți lucrurile, păn' ce-or veni boii să ridice trăsu- 
ra. Da’ doar îți perde vro cutie.  c-apoi sfîntu Neculai îi gata! 


(Pleacă cu Guliţă spre dreapta.) 


SCENA 5 
Cei dinainte; VADUVA AFIN, SĂRDARUL 
CUCULEŢ 
AFIN: Ge minune! ... Cucoana Chiriţa?! 


CHIRIŢȚA: Gucoana Nastasica! 

AFIN: Bine-ai venit! 

CHIRIŢA: Bine-am găsît! (Se sărută.) 

AFIN: Da’ ce vînt te-o adus pe la noi, soro dragă? 

CHIRIŢA: Mi-am adus fetele, de cîșlegi, după obicei. (Încet:) Da’ 
d-ta, cum te întîlnesc sîngură . . lîngă barieră? 

AFIN: Am ieșit puţin ca să mă primblu afară din tirg, că pin 
tîrg îi potop ... te ferească Dumnezău! .. 

CHIRIŢA: Da’ bine... pe gios? Ha? . Ei, dă nu te roşî, 


soro dragă. Lumea-i lume, și tinereța. Ce te sastisăști? În- 
tre noi.. 
AFIN: Da' nu mă sastisăsc, soro, nicidecum.. Mă primblu pe 


gios, pentru că așa-mi place. Am venit cu sărdariul Cuculeţ. 
CHIRIȚA: Cu sărdariul? (În parte:) Hm! mititica . . 
CUCULEȚ: Sărut mînele, cucoană Chiriţă. 
CHIRIȚA: Plecăciune, arhon sărdar. Tot la Agie ești? 
CUCULEȚŢ: Director şi supusă slugă. 
CHIRIŢA: Şi la mai mare! 
CUCULEȚ: Amin! ` 
AFIN: Da’... unde-s duducile? 
CHIRIȚA: Îra!.  bacăchiar! .. unde-s? 
AFIN: Ha, ha, ha!. pe mine mă-ntrebi? 
CHIRIŢA: Bine zici, săruta-ţ-aș ochii. S-o pornit de-aici, la 
braţetă cu doi cavaleri... 

AFIN: La brațetă? cu doi cavaleri? 

CHIRIȚA: Precum zici, soro; unul, aga Bondicescu, și cellalt, 
spatariul Pungescovici ... doi bujori, surioară, două zarnacadele! 

CUCULEȚ (în parte): Bondicescu? Pungescovici? Mare poznă! 
(Scoate un răvaș și-l citește.) 

AFIN: Ei bine, şî-ncotro o apucat tuspatru? 

CHIRIŢA: Hoisa, pe șoșă.. 

AFIN: Dar îi cunoşteai mai de mult? | 

CHIRIȚA: Ba, cît hăciu! . Mi-o ieşit în drum, să-mi deie agiu- 


tor; că nu ştii, soro, ce-am păţii? m-am troienit! Și să vezi 
d-ta: Mă pornesc de la Birzoieni. şi încă bărbatu-meu îmi zîcea: 
Soro dragă, nu te porni.  stăi. „cînd, ce să vezi? 


AFIN: Apoi bine, cucoană Chiriţă, să poate să-ţi laşi copilele 
pe mîna unor necunoscuţi? . Cine ştie ce berbanţi? 

GHIRIȚA: Puşche pe limbă-ți. vai de mine! că începe a mă 
umfla grija din tălpi. . mă furnică sudori pe spate. Iaca pozna 
gata! . Nu cumva să zăresc pe șosă? (Se apropie de culise și caută 
înîntru.) 

CUCULEȚ (în parte): Sameșul din Focșăni îmi scrie, cu poşta 
de astăzi, despre un Bondici şi un Pungescu, doi coţcari care o diz- 
brăcat lumea pe-acolo... și mă sfătuieşte să-i privighez de aproa- 
pe . Oare tocmai ei să fie? 

CHIRIŢA: Nimică! Tufă! O întrat fetele-n pămînt! Vai 
de mine! Arhon, sardar nu mă lăsa! .. De-a afla bărbatu-meu, zău, 
am sfeclit-o! Ioane, aleargă; ba.. ba stăi la trăsură. Ar- 
hon sardar Tîdică toată Agia în picioare! Săraca de mine! 
aşa poznă! să-mi fure fetele de la ochi! .. Hai degrabă cu toții 
să le căutăm Biata Aristiţa! Biata Galipsîţa! Sfinte Mi- 
na să ştii că-ţi dau șăpte paraclisuri! 


Degrabă, degrabă, 

Cu toţi s-alergăm, 

Să mergem în grabă 
Să le căutăm. 

Vai, bietele fete! 

Că le-am prăpădit, 

Siî le-am dat pe bete.. 
De-acum m-am topit! 


(Neamţul începe a suna un valf). 
CHIRIŢA (furioasă, aleargă de împinge pe neamț:) Da’ du-te 
pîrlii, șonţule, cu ţîrliitoarea asta (Lunecă.) Carnaxi! că era să mă 
prăbușăsc! 

TOŢI 


Degrabă, degrabă 
Etc., etc., etc. 
(Toți alerg în dreapta; Chiriţa trage de mînă pe Guliţă, care trage, 


asemene, pe neamf de poala surtucului. Feciorul boieresc și figan- 
ca rămîn lîngă trăsură.) 


(Cortina cade.) 
ACTUL II 


Teatrul reprezintă o odaie mare cu patru uşi; una în fund, care 
dă în tindă; una în stînga, pe al doilea plan, care duce în ietacul 
Chiriţei; două în dreapta, dintre care una, cea pe întăiul plan, se 
deschide în apartamentul Aristiţei şi Calipsiţei, iar cea de mai în 
fund, în odaia lui Guliţă. În faţă cu uşa apartamentului fetelor 
este aşezată, lîngă păretele din stînga, o măsuţă cu o besactă des- 
chisă şi cu gavanoşele de dresuri, păişoare de făcut sprincenele şi 
un bust de carton. În dreapta, lingă ușa din fund, o masă mare 
cu rechii!întinse pe dînsa. Scaune etc. 


SCENA 1 


CHIRIȚA (șede dinaintea toaletei și-și face sprîncenele), 
TIGANCA (calcă rochii, în fund) 


CHIRIŢA 
(cîntă) 


Ochii și sprincenile 
Fac toate pricinile 


(Se aude în odaia lui Guliţă un minavet.) 


CHIRIȚA (răsărind): Iar! O să mă năucească triîntoru cu mi- 
navetu lui! Cît îi zîulica de mare tot țirliiește de urlă cînii ma- 
halalei. Fa, fa Ioană, du-te de zî cuconașului să tacă, că m-am 
săturat de mâjică ca de mere pădureţă. îmi vine acru. (Ti- 
ganca întră în odaia lui Guliţă.) Aşa mi să cade, dacă mă potrivesc 
eu de-i cumpăr minavetu cela de la neamț. Las’ că ţine cît dracu 
pe tată-său. Trone! că mi-o dat nucuşoară-n ochi Fa! fa! 
(Țiganca vine înapoi.) 

ȚIGANCA: Aud, cucoană. 

GHIRIŢA: Mă rog, ce ţi-am spus cînd ţi-am poroncit să-mi gă- 
teşti păișoare cu bumbac pentru sprîncene? aud? 

TIGANCA: Mi-ai zis... 

GHIRIȚA: Nu ţi-am zis să mi le faci subțiri? Ian vezi cum 
mi le-ai meșterit... Parcă-s buzdugane de vel-armaş din vremea 
Domnilor greci! ... 

ȚIGANGA: Da’ lasă, cuconiţă, că-s tocmai cum trebuie... Doar 
ţi-am mai făcut eu pămătuiuri şi badanale de sprîncene. 

CHIRIŢA: Cum ai cîrfit?... 

TIGANCA: Niciodată nu ţi-ai făcut aşa de frumoase sprincene .... 
parcă-s două lipitori umflate . 

CHIRIȚA: Înghinate-s cum trebuie? 

TIGANCA: Dizghinate dizghinate . .. 

CHIRIŢA (strănutind tare): Pe brață!... M-a fi pominind d-lui, 
Ioană. 

ȚIGANCA: Te-a fi pominind, cucoană. 

CHIRIŢA: Cînd ar fi față suflețălul, să mă vadă... cum şi-ar 
mai răsuci mustețile! (lar strănută.) lar mă pomineşte! 


Ochii şi sprîncenile 

Fac toate pricinile. 

Și cu foc și cu pîrjol, 

Pe Amor îl dau de gol. 
Cînd un tinerel îţi place 
Ș-amorez voieşti a-l face, 
Cît mi-l iei puţin la ochi, 
L-ai trecut cu de diochi. 
Cît îi joci şi din sprîncene, 
De amor să umflă-n pene. 
Cît din buză mi-i zîmbești, 
Chiar pe loc îl nebunești. 
Iar de-i faci ş-așa din mînă 
Îi calare pe prăjină! 


(Se aude iar minavetul în odaia lui Guliță.) 


CHIRIȚA: Iar! iar! Valeu! că mare pacate c-un plod!... Îmi 
vine să latru! (Aleargă la ușa lui Guliţă.) "ist, diavoli, că mă bagi 
în ipobonărie. 

GULIŢĂ (din odaie): Las’, nineacă, că învăţ mijica. 

CHIRIŢA: Ţ-oi da eu acuș o mâjică, trîntorule, de nu-i putea-o 
înghiți! (Întră în odaie.) 

ȚIGANCA: Vai de mine! ce pacate pe capu meu de cînd am 
venit în leşul ista! Ba îmbracă pe cucoana. ba găteşte dudu- 

cile... ba calcă rochii dẹ bal... ba arde nucușoară de sprîncene. 
Mă mir cum nu s-o săturat de zbănţuit! Ieri o fost la fteatru, 
și-n astă-sară merg la bal, la Afinoaia; ș-apoi și alt pacat! că în- 
cep a să-mbrăca de pe la toacă... Îmi vine, zău, să ieu cîmpii. 


(Se aude dind palme în odaia lui Guliţă, şi Guliţă plingind.) 


CHIRIȚA (întrînd): Ia așa! mai bine-i scînci tu decît oi turba 
eu... Ce miroasă-aici a pîrlit? . Arde ceva, vro petică?... (Aleargă 
la masa cu rochii de ridică una și o arată arsă în poale.) Iaca pozna! 
c-o lăsat cioara feru pe rochii... destulă treabă! .. Ian priveşte... 
rochie de bal îi asta?... Ei! apoi să n-o ucizi în bătaie?! Bunătate 
de rochie cumpărată la Leiba Grosu cu o mulțime de bani: două- 
zăci ş-atiți de jumătăți de. irmilici noi!... (Aruncă rochia în obra- 
zul ţigancei.) Na! stăhie-mpelițată ... mănînc-o friptă cum îi... și 
lipsăști din ochii mei, că întru acuş într-un pacat. 

ȚIGANCA: Cuconiţă .. 

CHIRIȚA: Lipsăşti, îţi zic! pei; că te zgirii! 


(Țiganca fuge în odaia Chiriţei.) 


CHIRIȚA (plimbîndu-se furioasă): Uf! că nu mai este de suferit! 
De cînd am venit în leș, ca să-mi mărit fetele. . am prins la iste- 
ricale ca o cherățiță. Poftim! Cu ce-oi să mă duc eu acum la ba- 
lul Afinoaiei?... Trebuie iar să-mi pun rochia cea de catifă roșiie 
şi turlubanu cel cu pene stacojii. ca să mai aud iar vrun obraz- 
nic zicînd că seamăn cu Nastratin Hogea, ca mai dâăunăzi, la bal 
masche ... Nu-i de suferit, nu-i de suferit şi pace! 


Dumnezău să te ferească 

De cutremur şi de foc, 

De ghipcani ce stau în loc 

Și de slugă țigănească. 

Și de-acele slugi plecate 

Ce să-nchin, te lingușăsc 

Pîn' ce-ţi sar deodată-n spate, 
Şi ca corbii te ciupesc. 

Așa slugi le e de fugă, 

Sau de ele sîngur fugi... 

De nu vrei s-agiungi chiar slugă 
La aşa plecate slugi... 


(Se aude afară următorul dialog:) 


AFIN: Acasă-i cucoana? 
FECIORUL: Acasă; dar să ghilosăşte acum. 

SCENA 2 
CHIRIȚA; AFIN, LULUTA 


CHIRIȚA: Auzi, tontu? (Aleargă la ușa din fund și deschide.) 
Gucoană Nastasică.. poftim! nu te potrivi. 
AFIN: Poate că te deranjarisăsc, cucoană Chiriţă? dar n-am 
vrut să-ţi trec pe la poartă ca o străină. 
CHIRIȚA: Cum să mă rînjarisâști tocmai d-ta? . 
P LULUȚA (în parte): Rînjarisăşti? ha, ha, ha! 
CHIRIȚA: Iaca şi Luluţa!... Ai scos-o din pasion astăzi? 
AFIN: Dar’, pentru că mine îi duminică. 
CHIRIȚA: Da' vezi ce frumusică-i, diavoloaica! Îţi vine s-o mä- 
nînci de vie. 
pPLULUȚA: Să mă mănînci? mersi. (În parte:) Şi n-are macar 
nici dinţi. 
CHIRIȚA: Ha, ha, ha! Bat-o norocul! Nostimă-i! Vină să 
te sărute mătușica, Luluţă dragă (O sărută.) 
PLULUȚA: Alei! maman. ce-o păţit mătușica de și-o pus lipi- 
tori pe frunte? (Arată sprincenele Chiriţei.) O doare capu? 
CHIRIŢA: Eu, lipitori?! .. 
AFIN: Ce lipitori? Unde vezi tu lipitori . 
y LULUȚA: Ha, ha, ha! ba-s sprîncene și una-i numai pe 
jumătate! 
CHIRIŢȚA: Ha, ha, ha! (În parte:) Cum i-aş suci gîtu cînd ar fi 
a mea! 
x LULUȚA: Maman, să-mi cumperi și mie o păreche de sprîncene 
din tîrg, ca să le pun păpuşăi de Anul Nou. 
AFIN: Bine, bine, ţ-oi cumpăra; taci din gură. 
CHIRIŢA: Da’ de ce să tacă, soro? Las’ să vorbească copila 
că zice tot nişte lucruri Să cunoaşte că învaţă la pasion. 
y LULUȚA: Pansion, mătușică, nu pasion. 
CHIRIŢA: Fie și pansion, că doar nu m-o crescut mama cu gu- 
bernată, ca să ştiu nemţăşte. 
¥ LULUȚŢA: Guvernantă, mătuşică, nu gubernată ... Da’ bine, mă- 
tuşică, aşa vorbiți pe-acolo, prin provinţie? 


Guvernanta ne-o spus nouă 
Că vorbiţi o limbă nouă: 
Cînd e vorba de parchet; 
Ziîceţi curat că-i pichet. 
Cînd e de tapisărie? 

O numiți patisărie. 

Cînd de botine de glanț? 
Ziîceţi batoaie cu clanțţ. 

Un ceasornic hronometru? 
Îl numiţi cu barometru, 
Ş-orice lucru de bonton? 
Monton, zebon sau triton! 


CHIRIŢA: Ha, ha, ha! Ce giuvaer îi! Ha, ha, ha! (În parte, fu- 
rioasă:) Ce triton t-aș trage eu, trîntorule.. (Tare:) Ha, ha, ha ha! 
are un duh cît şăpte, şi dă dintr-însa niște vorbe.. Ha, ha, ha! 

AFIN: Mă rog, să nu mi-o diochi... 

CHIRIȚA (scuipind): Ptu.. ptu... ptu. 

X LULUȚA (culegind un pai, jos): Na! că ţ-o sărit un dinte, mă- 
tuşică. 

CHIRIȚA (spărietă): Un dinte? (Se răpede şi ie paiul.) Ce din- 
te?  .unpai!l.. 

« LULUȚA: Altă dată să știi, mătuşică, că aici în lași nu este obi- 


cei să faci ptu, ptu în obrazul altora. nu-i frumos. 

CHIRIŢA: Auzi pacatu? auzi cum m-o înșălat?. . de mi-o 
sărit inima din loc!... Să-ţi spun drept, soro, dragă ţi-i hazlie Lu- 
luța .. dar îi cam obrăznicuţă. . adică, să nu te superi. 


AFIN: Madmuazelă, cere pardon mătuşicăi. 
eLULUŢA: Bai... bai... 
AFIN: Nu vrei? cînd îți poronceşte maman? Apoi să te 
duci degrabă la caraul, și să nu cricneşti. 
a LULUȚA: Mersi, maman. (Se închină; în parte:) Tot mă dureau 
picioarele; mai bine-oi șădea pe scaun. 


(Se duce de se pune pe scaun înaintea toaletei, şi, în toată vremea 
scenei următoare, se apucă de face sprincene și musteţi bustului 
de carton ce este pe masă... îi pune roșu şi-i așează zulufii.) 


CHIRIȚA (în parte): Bine i-o făcut. (Tare:) Da de ce treabă, soro 
dragă? 

AFIN: Las’ să mai prindă la minte, că-i pre nebună. Da ia 
spune-mi, mă rog, ce fac copilele d-tale? 

CHIRIŢA: Aristița și Calipsîţa? Să gătesc de bal pe deseară, 
la mată. 

AFIN: De pe acum?... De abiè o tocat... 

CHIRIŢA: Ştii mată cum sînt fetele, cînd să gătesc de bal 
Ba le trebuie una ba alta.. şî, cînd te trezăști, o înnoptat de- 
tot. De aceea-i mai bine să să apuce de tualetă încă cu ziuă. 
povestea vorbei: însuratul devreme și mîncarea de dimineaţă . 

AFIN: Apropò de însurat... nu s-o înfățoşat nici un holtei ca 
să ceie duducile? 

CHIRIŢȚA: Of! bată-i concina holtei!.. că asta mă mănîncă pe 
mine Ai fete, soro, ai şi peri albi... Zice că este la ftiatru un 
cîntic cu of, of, of 

AFIN: Îl știu... cel din Peatra din casă... 

GHIRIŢȚA: Nu ştiu din ce peatră a fi; dar nu-ţi uita vorba. 
L-am auzit odată la Botoşăni, şi de-atunci-mi huieşște necontenit 
în cap, ca un bondari. Am să ţi-l cînt: 


Of, of, of, ce supărare 
De-a ave o fată mare! 


AFIN: Da, îl ştiu, soro... l-am auzit... 
CHIRIȚA: Nu-ţi uita vorba... 


O hrăneşti 
Ca s-o creşti, 
Ș-apoi trebuie să pornești 
La vînat 
Pin cel sat, 
Ga să-i cauţi un bărbat. 


AFIN: Şi celelalte; destul... îl cîntă şi țiganii, de ne asurzăsc. 


CHIRIȚA: Nu-ţi uita vorba... 

De-i flăcău 
Nătărău, 

Te închini la duhul său. 
De-i ghebos, 
Uricios, 

Îi zici nostim şi mumos; 
Şi-i zîmbeşti, 
ÎI slăveşti, 

Doar să-l poţi să-l ginereşti. 


(Împreună:) 
CHIRIŢA 


Of, of, of, ce supărare 
De-a ave o fată mare! 


AFIN 


Of, of, of, ce supărare 
Cu-o nebună ce leac n-are! 


CHIRIŢA: Ei, apoi închipuiește-ţi acum, soro. dacă cu o sîn- 
gură fată ai atîte supărări, dar cu două? Cînd ai două cucoare 
mari ca mine? 

e LULUȚA (în parte): Are cucoare mătuşica? Am să-i cer să-mi 
deie una mie. 

CHIRIȚA: Îra!.  surioară dragă... eu te țîn de un ceas în pi- 
cioare. . alei!... Ia, aşa păţăsc de cîte ori gindesc că am fete de 
măritat; îmi perd minţile. (Aduce scaune.) Poftim de șăzi, mă rog 
și mă iartă. 

AFIN: Foarte-ţi mulțămesc. .. că trebuie să mă duc îndată acasă 
pentru ca să port de grijă despre cele trebuincioasă pentru bal. 

CHIRIŢA: Da’ ian mai şăzi... pentru hatîrul meu. Să mă 
vezi moartă ... să mă-ngropi, de te-i duce. 

AFIN (în parte): Vai de mine! că mi-am găsit beleua... (Șede.) 

CHIRIŢA (puindu-se pe un scaun): Ş-asa cum îţi spuneam: zic 
într-o zi boieriului: — Frate! ştii c-avem două fete mari? — Ba ce 
mari, îmi răspunde suflețălul, coşcogea! cît nişte zdragoni! (Băr- 
batu-meu îi tare mucalit, bată-l-ar norocu c-un car de galbeni!) — 
Ei bine, îi zîc eu gîndit-ai, dragă, să le mărităm? — Hai, hai! le-am 
găsit doi bărbaţi şucadâ. — Care șî care? — Paharnicul Brustur şi 
căminariul Cociurlă, vecinii moșşiiei noastre. — Brustur și Gociur- 
lă?... Elei, frate... cum o să-mi dau fetele după nişte boierinaşi 
de țară? Fete frumușăle .. tinerele.  curăţăle .. hărnicele 
cu franțuzasca lor cu ghitarda lor... cu cadrilu lor gospo- 
dine bune... iconoame... cetite... giucate... pricopsite... să le 
fac eu, pe una Brusturoaie, și, pe ceealaltă, Cociurloaie... Atunci 
s-agiungă! — Ia, Brusturoaie, ia, Cociurloaie.. mai bine decît 
or mocni ş-or îmbătriîni în casa părintească... Brustur și Cociurlă 
au moşioare bune, au bănişori buni... au vitişoare bune. — Ei! şi 
pentru că au vite, de aceea să-mi fac eu blăstămul ca să le dau co- 
pilele? Ba, cît îi cucu! ȘŞ-or pune d-lor pofta-n cui! — Ba 
nu ş-or pune-o, pentru că le-am făgăduit. — Ba ş-or pune-o. — Ba 
nu ș-or pune-o. — Ba ş-or. — Ba nu. — Ba ş-or. — Ba nu. — Ah. 
ş-am leșinat! 

AFIN: Ai leşînat? 

CHIRIȚA: Fără doar şi poate... Da’ ştii? Lată! .. Cînd m-am 
trezit, bietu suflețălul își smulgea mustețţile de deznădăjduire! Şi 
pentru ca să mă liniștească, mi-o făgăduit să mă, lase ca să vin în 
cîşlegi la Ieş, cu fete cu tot... pentru ca să cerc doar le-aș pute 
mărita aici... Însă mi-o hotărît ritos că de n-oi izbuti să prind gi- 
neri prin Ieş pănă la sfîrșitul cîșlegilor, apoi îmi brustureşte şi-mi 
cociurluiește odoarele, ca mai bine. 

AFIN: Ei, și păn-acum nu s-o arătat nime? 

CHIRIȚA: Cum nu?! ... Înțălegi că îndată ce-am sosit aici mi-am” 
scos fetele la ivală... pe la ftiatru, pe la suarele.. ghiolsîte, gă- 
tite, împopoţonate, îmbrăcate tot după modă.. Ge dracu să faci? 
Dacă ai giuvaeruri, trebuie să le arăţi. 

AFIN: Şi, în sfîrşit? 

CHIRIŢA: În sfirsit, am prins doi în capcană. dar însă nu 
mi-o pominit nici bechi de Isaia dănțuieşte. 

AFIN: Cine și cine? 

CHIRIŢA: Aga Bondicescu şi spatariul Pungescovici! Ştii, 
tinerii cei doi care pornisără cu copilele la brațetă, cînd ne-am troie- 
nit în Păcurari, şi care i-am întîlnit întrînd tuspatru la han la Pîr- 
lita? ... Bondicescu, soro, şi Pungescovici ... 

AFIN: Da, îi ştiu. i-am zărit cînd ţi-ai luat fetele înapoi. (În 
parte): Sardarul €uculeţ mi-o vorbit de ei ca de niște berbanți. 

CHIRIȚA: Aud? 

AFIN: Mă rog îi cunoşti? 

CHIRIȚA: Cum nu?! . Vin în toate zilele să ne vadă. (Încet:) 
Și știi una?... Pare-mi-să că li s-o aprins călcăile 

AFIN: Aș! 

CHIRIȚA: Ce-ţi spune Chiriţa! 

AFIN: Da’ n-ai cercetat... ce sînt?... de unde-s? ce stare au? 

CHIRIȚA: Ce atîta cercetare cînd unu-i agă, şi cellalt spa- 


tari! ... Ş-apoi tineri, soro cu vorbă, cu ighemonicon... cu ta- 
bieturi ... iar nu ca Brustur şi Cociurlă.. groși în ceafă și moro- 
cănoși ... Aşa gineri mai vin de-acasă, și să vezi (Vorbește la 


urechea Afinoaiei.) 

LULUȚA: Uf! m-am săturat de caraul. 
Y AFIN: (apropiindu-se de Luluţa): Da’ ce te-ai apucat acòle de 
făcut? . 

LULUȚA: Maman, am gătit păpuşa de bal. . I-am făcut sprîn- 


cene... am boit-o cu roş. i-am pus benghiuri ca la mătuşîca . 
Ia vezi cît îi de 
AFIN: Sprîncene? benghiuri? ros? Da’ unde le-ai gă- 


sît toate aceste? 
LULUȚA: În besăcteua mătuşicăi. 


CHIRIȚA (furioasă): Ha; în besăc Iaca dimonu că mi-o 
cotrobăit toate lucrușoarele (Merge de ascunde gavanoșelele în 
besecte.) 


AFIN: Madmuazelă, nu-i frumos.. (Pufnește de ris.) 


SCENA 3 
Cei dinainte; GULIȚĂ 


GULIŢĂ (alergînd cu un răvaș din odaia lui): Nineacă, ninea- 
că .. iaca un răvaș de la băbaca. (Se oprește rușinat, văzînd pe Afi- 
noaie și pe Luluţa.) 

CHIRIŢA: Un răvaş de la d-lui? Adă-l încoaci... (le răva- 
sul și-l deschide.) Cu voia matale, cucoană Nastasiîca . . 

AFIN: Poftim . 
LULUȚA (în parte): Ah, mon Dieu! quel drâle de monsieur! 


(În toată vremea cetirei scrisorii, Guliţă se uită la Luluţa și um- 
blä impregiurul ei. Luluţa îl privește cu dispreț.) 


CHIRIȚA: Cum îmi bate inima!... parcă-mi vesteşte ceva... 
(Citește:) „Sărut gurița matale, scumpă Chiriță. Mai întăi, nu lip- 
săsc a cerceta despre întregimea sănătății matale şi a copiilor, ca 
aflind că să află aşa precum dorește inima mea, nu puţin să să 
bucure sufletul meu de soț şi de părinte; al doile, vei ști că din mila 
proniei cerești mă păsăsc şi eu sănătos?... însă Fifița o răposat de 
jigăraie!“ (Vorbit:) Fifita o răposat?. Mare minune! 

GULIŢA: O crăpat! Bine-o făcut, că mă mușca tot de nas. 

CHIRIŢA: Taci, varvarule! Biata Fifita! Cînd ai şti, cu- 
coană Nastasică, ce cățălușă. numai atitica; și cînd hămăia, nici 
nu-i auzeai glasul.. ia aşa: ham, ham, ham... 
=? LULUȚA (în parte): Auzi cum latră? 

CHIRIȚA (ștergîndu-și ochii): În sfîrșit, așa i-o fost scris, toţi sîn- 
tem muritori! (Citește:) „Al triile, te înștiințăz că cîşlegile să apropie 
de sfîrşit. . drept care îți poroncesc să-ți iei catrafusăle și să vii 
înapoi îndată, la Birzoieni, ca să facem cununia cu paharnicul Brus- 
tur și cu căminaru Cociurlă, căci la dimpotrivă vin eu însumi la Iaşi, 
ca să vă umflu pe sus cu nespus în masă. Al d-tale soţ supus și 
iubit... Grigori Birzoi ot Birzoieni. 15 ghenarie 1844.“ 

GULIȚĂ: Băbaca are să vie aici! E! bine-mi pare! am să-i 
cînt toată ziua din minavet! 

ẸLULUȚA (caută la Guliţă cu mirare, și pe urmă îi întoarce 
spetele.) 

GULIŢĂ (Luluţei): Din minavet . . 

CHIRIȚA: Ai văzut, dragă cucoană Nastasică, ce-mi scrie 
d-lui? Ce mă sfătuieşti să fac? 

AFIN: Ştiu eu? 

CHIRIŢȚA: Ştii ce? Îmi vine să-i strîng cu ușa pe Bondicescu 
și pe Pungescovici, ca să-mi hotărască odată, ce gînduri au? . Mi-i 


că m-oi trezi deodată cu bărbatu meu, ţop în spate ș-apoi, aşa-i 
c-am codălghit-o? 
AFIN: Fă cum îi socoti, dragă cucoană Chiriţă. . dar eu una te 


sfătuiesc să nu te grăbești pănă nu-i afla lămurit cine sînt tinerii. 
CHIRIȚA: Elei, dragă! da’ nu ţi-am spus de atîte ori că unu-i 
agă, șî cellalt, spatari? (În parte:) Nu cumva vre să-i păstreze pentru 
trîntorul ei? 
AFIN: În sfîrşit, îi treaba d-tale. Eu mă duc.. dar nădăjduiesc 
că nu-i lipsi deseară la bal. 

CHIRIȚA: Cum, Doamne iartă-mă! să lipsăsc?! ... cînd am fete 
de căsătorit?! 
AFIN: Hai, Luluţă, şi zî bonjur mătușîcăi. 


SLULUȚA (făcînd compliment): Bonjur. 

CHIRIȚA (imitind-o): Îi poznă de nostimă!... (O sărută.) 
LULUȚA (în parte): Ştirba-baba-cloanţa. 
GHIRIŢA (în parte): Ce-o zis? Hei, că nu eşti a mea, pacatule! 


(Împreună:) 
EHIRIȚA, GULIŢĂ 


Adio! În astă-seară 
Vom veni cu toţi la bal, 
Să-ngropăm în vesălie 
Aceste vesăl carnaval! 
AFIN, LULUŢȚA 


Adio! În astă-seară 
V-așteptăm pe toţi la bal, 
Să-ngropăm în vesălie 
Acest vesăl carnaval! 


AFIN 


Să nu mă dai de sminteală ... 


CHIRIȚA 


N-ai, soro, nici o-ndoială, 

Căci am fete, fete mari: 

Două june porumbiţă, 

Două blînde cănăriţă . 

Şi le caut doi canari. 
LULUȚA 


Mătuşică, dinioare, 
Ai zîs că-ai două cucoare... 


CHIRIȚA 
(în parte) 


Vai, ce drac împelițat! 
LULUȚA 


Ah! te rog, dă-mi una mie... 


GULIȚĂ 
(Luluţei) 


Poate-o vrei de giucărie? 


LULUȚA 
(în parte) 


Oh, le drâle de petit fat! 
(Împreună:) 


Adio! În astă-seară 
Şc, ş.c.l. 


SCENA 4 
CHIRIȚA, GULIȚĂ, şi pe urmă FECIORUL 


CHIRIŢA: Ei, de-acum hai degrabă la îmbrăcat... Guliţă, du-te 
de-ți pune straiele cele de Anul Nou şi te fă pupuica, sufletul meu. 

GULIȚĂ: Da’ nu pot să mă-mbrac singur, nineacă. . 

CHIRIȚA: Auzi, coșcogă calindroiu? Doamne! că alintat ai mai 
fost! ... Măi fecior... 

FECIORUL (îmbrăcat în livre strîmtă): Aud, cucoană. (Vine pe 
ușa din fund.) 

CHIRIȚA: Iaca ţuțuianu. şi-o pus livreua... lan să videm, 
bine-o lucrat-o jidanu? 

FECIORUL: Mă cam strînge la coate şi-n spate. 

CHIRIȚA: Da’ ce vrei? Să bălălăiești ca într-un sucman? 
Așa-i moda-n leş. 

FECIORUL: Nu ştiu ce mîncare a fi moda ceea.. dar ştiu că mă 
strînge moda-n spate de-mi ies ochii... Parcă m-o pus în teasc! 

CHIRIŢA: Taci din gură... şi mergi de-mbracă cuconaşu. — Gu- 
liţă, să nu mă dai de sminteală. 

GULIŢĂ: Lezebon, maman ... eu acuş sînt gata... cît ai bate-n 
palme. (lesă cu feciorul și întră în odaia lui.) 

CHIRIȚA: Acum, ian să-mi văd şi fetele (Strigă:) Aristiţo, 
Galipsîţo . 


SCENA 5 
CHIRIȚA; ARISTIȚA, CALIPSIȚA 
ARISTIFA N (crăpînd ușa odăiei lor): Aud, maman. 
CHIRIŢA: Da' veniți încoaci... @e, Doamne iartă-mă de-mi 


faceţi iții? 

CRLIPSIT N (coborînd ochii): Maman ... 

CHIRIŢA: Ce-aţi păţit astăzi de vă fasoliți așa? 

ARISTIŢA: A axa z 

CALIPSĪȚA: l Nu sîntem încă îmbrăcate. 

CHIRIȚA (în parte): Bietele copile! Ce rușinoasă-s! ... Vezi 
dacă le-am crescut cum să cade?..., iar nu ca dimonu cela a cucoa- 
nei Nastasicăi, care dă la om fără băț. (Tare:) Ei! cătați de vă-mpo- 
dobiti frumos şi puneţi-vă nasul în talgere cu apă răce, să să disro- 
şească, hai! (Fetele închid ușa.) Doamne! Doamne! de cînd m-a 
adus păcatele aici, am obosît ca un cal de poștă; ş-apoi ce folos! 
cuconașii din Ieș nici nu catadicsăsc să să uite la bietele copile, parcă 
ei sînt cu steua-n frunte. 


Ce folos, vai! că am fete, 
Porumbiţă cucuiete, 
Tinerele, frumuşăle, 
Curăţăle, hărnicele: 
Cu cadrilul lor, 
Franțuzasca lor. 
Stăricica lor. 
Și ghitarda lor! 
Azi, bonjurii cu lungi plete 
Fug de fete cucuiete, 
Și-ngrozîți de șotii răle 
Fug de ele ca de iele! 


(Se aude bătind în palme în odaia fetelor.) 


CHIRIŢA: Bat în palme copilele. . (Bate şi ea în-palme.) Ioa- 


nă... loană!... Nici c-a veni azi, surda!. Ioano! fa! Să vede 
c-o adormit strigoaica... mai știi ce?.. Ian să videm.  (Întră în 
odaia ei. Se aude dînd o palmă și zicînd:) Na! somnoroasă! să 
te-nvăț eu. 

ARISTIŢȚA 


CALIPSIŢA l (din odaie): ftoano! Ioano! 

TȚIGANGA (ieșind din odaia Chiriței, cu părul zburlit, și întrînd în 
odaia fetelor): lată-mă-s.. iată-mă-s... Ce este? 

CHIRIŢA (din odaie): Ioano! . Gheorghi! ... 

FECIORUL (ieșind din odaia lui Guliţă): Aud, cucoană. (Aleargă 
pănă la ușa Chiriţei şi se întoarce înapoi la uşa lui Guliţă; pe urmă 
face îndărăt şi întră la Chiriţa.) 

GULIŢĂ (din odaie): Gheorghi! .. Gheorghi! 

CHIRIŢA (din odaie): Ioană! .. loană!. 

ARISTIŢȚA ) din odaie): | Na! coțofană! 

CALIPSIȚA f (din odaie): | (se aude dind palme.) 

ȚIGANCA (ieșind ameţită, aleargă cînd la o ușă, cînd la alta, în 
sfîrşit, intră iar la fete, care, în toată vremea asta, o tot cheamă): 
Mare păcat! .. 

GULIŢĂ (încălţat cu o singură ciubotă, aleargă după Gheorghi și 
întră după el în odaia Chiriţei): Gheorghi! Gheorghi! da' vină 
de-mi pune ciubota . 


SCENA 6 
PUNGESCU, BONDICI 


BONDICI (deschizind ușa din fund, încet): Nime în tindă, nime 
în odaie; tufă ca-n punga noastră.. (Deschizind ușele.) Poftim. 
arhon spatar, că aici sîntem la locul nostru. 

PUNGESCU: Poftim d-ta întîi, arhon agă. 

BONDICI: Ba.. mă ferească Dumnezeu! Poftim. 

PUNGESCU: Ce se potriveşte 


(Întră odată amindoi, rîzînd.) 


BONDICI: Ne poftim ca oarecine la temniţă. 


PUNGESCU (răsărind): la. nu pomeni dă temniță, neneo, că 
mă-nfior păn-în unghii. 
BONDICI: Pentru ce, neiculiță? Pentru că ai pirjolit mai 


dăunăzi la cărţi pe sărdarul Cuculeţ? 

PUNGESCU: Precum zici. Acest onorabil sărdar e director la 
Agie, şi am însemnat că el ne urmărește ca umbra, peste tot locul.. 
Nu cumva oare vrea să ne joace vro coţcă? 

BONDICI: Păn' la coţca lui, fora tu înainte cu coţca ta şi zi: 
buni patruzăci. 

PUNGESCU: Cu urma cincizeci o știu! dar mi-e frică.. de, 
ce să fac? mi-e frică. 





C-un director dă Agie 

Nu e lucru dă glumit, 

Căci el, poate, -ntr-o mînie, 
Să te puie la dubit. 


BONDICI 


Pentru ce să-ţi fie frică? 
Nu eşti, neneo, vel-spatar? 


PUNGESCU 


Azi spătar e chiar nimică 

BONDICI 
Înţăleg ... fii agă dar. 
PUNGESGU 


Agă? Agă? Bine, fie! 
Rangu-i nobil și-l primesc. 


Însă... 
BONDICI 
Însă? 
PUNGESEU 
De Agie 


Eu mă tem şi mă feresc. 


BONDICI: Ei, geaba! nici c-oi să pot să-l fac om... Da’ oare unde 
să fie cucoanele de gazdă? 

PUNGESCU: Poate c-o fi dormind după prînz... obiceiul pă- 
mîntului. 

BONDICI: Aș! obiceiurile cele bune să perd pe toată ziua. 
Insă, apropă... cum mergi tu cu curtea? 

PUNGESCU: Œu Curtea... îi trag opoziţie pă zdreavăn pîn'ce-oi 
prinde un os... tot obiceiul pămîntului. 

BONDICI: Ha, ha, ha! Eu te-ntreb de curtea ce faci demua- 
zelelor! 

PUNGESCU: Merg ţeapăn ... Dag’ tu? 

BONDICI: Vîrtos ... Ei, apoi ce facem? ... Ne însurăm? 

PUNGESCU: Zestre este? 

BONDICI: Trebuie să fie, că-s de la țară.. şi știi tu că la țară 
să-ngrașă bobocii. 

PUNGESCU: Bobocii?... Vreai să zici pgîscănașii? 

BONDIGI: Bine-ar fi să ne luăm de vorbă, în sfîrşit, cu cucoana 
Chiriţa, cu nineaca. 

PUNGESCU: Bine, da! . Începe tu, că ești mai ischiuzar. 

BONDICI: Numai de s-ar înfățișa. Oare unde să fie? Ian cată 
pintre uși. 

PUNGESCU: Să trag o repede aruncătură dă ochi? Bine. (Se 
apropie de ușa Chiriţei și caută înîntru.) 

BONDICI (în parte): Altă nu ne rămîne decît să ne însurăm, pen- 
tru ca să scăpăm de creditori și de lipsa de toate zilele. . Duducile-s 
cam... dar apoi, vorba ceea: rău cu rău, însă mai rău făr' de rău! 
(Se apropie de besecte.) 

PUNGESEU: Aoleo! ce-mi văzură ochii! Baba-şi pune boia-n 
păr? Al naibii! (Merge la ușa fetelor de caută în odaie.) 

BONDICGI: Bre! ce de gavanoșăle cu dresuri. . şi alb, şi roșior, şi 


negru... (Deschide besecteaua și găsește o hirtie.) Să vede că zu- 
grăveşte cucoana.. 
PUNGESCU: Ha, aferim, frumos.  așa-mi mai vine la mer- 


chez... (Trimite sărutări în palme.) 

BONDICI (citind hîrtia): Ce văd? o foaie de zăstre! Neicu- 
liţă ... neiculiţă, vin’ degrabă să vezi... 

PUNGESCGU: Ce? 

BONDIGI (citind iute): Șaluri ... stropitori.. afumători! ... (Vor- 
bit) Buni patruzăci! 

PUNGESCU: Cu urma cincizeci. ştiu, da’ ce-i? 

BONDICI: Ascultă: (Citește:) „Foaia de zăstre a fiicelor mele 
Aristiţa și Calipsiţa.“ 

PUNGESCU: Aoleo! ... Zi-nainte... cruce-ajută! 

BONDIGI: „„Boccialicul: două şaluri.“ 

PUNGESCU: Bun! Unu mie, unu ţie! 

BONDICI: „Două blane de jder, două de vulpe.“ 

PUNGESCU: Bun! Jderu mie... 

BONDIEI: Ba vulpea ţiie. — „Patru rochii de satintur două de 
grudinap ... două de micaton!“ 

PUNGESCU: Adică: satin turc, gro de Naplu și micoton... pro- 
vincialism! 

BONDIEI: „Argintării ... două afumători de argint în formă de 
mere domnești.“ 

PUNGESCU: Știu c-o să ne dăm fumuri.. 

BONDICI: „Două stropitori, tij de argint, în formă de pere cu 
frunzi poleite, 12 linguri de vermililion, patru chisăle de cristal, cu 
hulubi poleiţi pe dînsăle, 12 pahare săpate cu slove nemţăști.“ 

PUNGESGU: Ce chefuri! Ge tabieturi! 

BONDICI: „Tingiri, castroane și sahane . . .% 

PUNGESCU: Treci dincolo dă bucătărie. 

BONDICI: „Două oghealuri de cutnie, patru perne de puf și opt 
prostiri cu mărginile cusute la gpherghef .. .« 

PUNGESGU (răsucindu-și musteţile): Cheschevu, monsiu Bon- 
dici? . 

BONDICI (împingîndu-l cu umărul): Du-te naibii! — „Două apă- 
rători de păun.“ 

PUNGESCU: Aferim! să ne apere cînd om dormi după-masă. 

BONDICI: „Două prosoape de mire, berbelîcuri pentru ras, cusute 
de copile la gherghef. — Două chisăle de tutun, tij, cusute de copile 
cu fluturi. Două tocuri de peptine, de catifè, tij cu fluturi. — Două 
califuri de imamele cu muțunachi, tij cusute cu fluturi de copile.“ 

PUNGESCU: Aoleo! ce dă mai fluturi! O să părem chiar grădini 
cu flori dă mac. 

BONDIGI: „Şi, în sfîrșit, cîte 1 500 galbini de fată; bani înaht, 
împărătești şi cu zîmți.“ 

PUNGESCU: 1 500 galbeni! Işală! maşalà! m-am făcut 
chiabur! 

BONDICI: Mai bine era mai puţini fluturi şi mai mulți galbini. 

PUNGESGU: Lasă, neneo, că-s buni și ăia... Cu 1 500 galbeni ca- 
pital, îmi fac stare Stos, paroli, chit a dublu, setlevă, chenslevă 
şi nevasta mazu! . S-a mai văzutără dă alea. Da’, ian spu- 
ne-mi ... ceva suflete dă țigani nu-s în foaie?. 

BONDICI (întorcînd fila): Ba, stăi..  (Citește:) „Mai adaog la 
această foaie, de bun proeresul meu: zăce suflete de ţigani lingu- 
rari... Şi închei zicînd: să le fie de bine copilelor, ginerilor sî tot 
neamului lor ... Iscălit, banu Grigori Birzoi ot Bîrzoieni.% 

PUNGESCU (cu entuziasm): O! Birzoi! nu te cunosc dar, 
pre-a mea lege! te-aș băga în sîn dac-ai încăpea dă urechi! Îmi 
vine să-i meşteresc un ştaier (Joacă.) 


(Împreună:) 


Vivat! vivat! pentru noi 
Soarta-ncepe-a îi cu nuri! 
Vivat! vivat! amîndoi 
Ne-am făcut boieri chiaburi! 


SCENA 7 
Cei dinainte; ARISTIȚA, CALIPSITA 


ARISTIȚA l (ieşind din odaia lor, se opresc, zărind străinii, şi 

CALIPSIȚA | cobor ochii): A! 

BONDICI: Sărutăm mînușiţăle şî picioarele duducilor 

ARISTIŢȚA ao paos , p Ă 

CALIPSIŢ N (închinîndu-se ca copile mici): | Monsiu 

BONDICI (înaintîndu-se): De ce vă sîiţi de noi, care am fost to- 
deauna, sîntem şi vom fi în veci supusăle slugi a nineacăi d-voastră 
şi... 

PUNGESCU: Şi chiar adoratorii copilelor nineacăi. (În parte:) 
Hait! ... le-am turnat-o dă la mertepea. 

BONDICI: Dar’ adoratorii cei mai înflăcăraţi! (Încet lui Pun- 
gescu:) Pe care o iei tu? 

PUNGESCU: Pă Calipsiţa. 

BONDICI: Treci dincolo, lîngă ea. 

PUNGESCU: Hait! (Trece lîngă Calipsiţa.) 

BONDICI (Aristiţei, cu foc): Nu mă îndoiesc, duducă Aristiţă, că 
din ceasul ce ţ-am dat brațul la Păcurari. ai înțăles că te iubesc... 

CALIPSIŢA Ui, monsiu ... 

PUNGESCU (Calipsiţei, cu foc): Sper, domnişoară, că... 
ARISTIȚA: Ui, monsio . 

PUNGESCU Ui? 


Dar”, siarmantă demuazelă, 
Anima-mi de columbelă 
În etern te va iubi! 


CALIPSIŢA 
(în parte) 
Chel bonior! 
PUNGESCU 
Aud? 
CALIPSIŢA 
Mersi. 
BONDICI 


Și eu, tij, o! duducuţă, 
Să fiu bufnă, să fiu cuță 
Dacă nu te voi slăvi 


ARISTIŢȚA 
Pur tujur? 
BONDICI 
Tujur! 
ARISTIȚA 
Mersi. 
(Bondici și Pungescu se pun în genunchi.) 
TOŢI 


Ce mulțămire! 
Ce fericire 
Dă peste mine 


(Strănută odată cu toții.) 


Fie-ţi de bine! 

SCENA 8 
Cei dinainte; CHIRIȚA 


CHIRIŢA (ieșind din odaia ei şi văzînd scena de mai sus, vine 
răpide și întinde mîinile deasupra lui Bondici și a lui Pungescu): 


Amin! Vă blagoslovesc! şi la capul altor fete! 

ARISTITA, | umite): | Manan. 

CHIRIŢA: Ge maman? ce vă sastisiți? parc-aș fi caua! . Vă 
iubiți? Să vă fie de bine! Doar nu-s vitrigă ... Ce doresc eu? 
Fericirea voastră. . Inima mea de mamă... Eu v-am crescut... 
(Plînge.) v-am hrănit... Luaţi-vă.  însuraţi-vă... cununați-vă. 
împărecheti-vă ... ca hulubașii. şî ca cărăbușii... Eu vă dau 


blagoslovenia mea. acum şi purure șî în vecii vecilor (În parte:) 
Of! slavă ţiie, Doamne, că m-am cotorosit! ... 

BONDICI: Cucoană Chiriţă. sîntem pătrunşi pănă în suflet! 
șî crede că ne-om sili de a fi ginerii cei mai supuși.. cei mai... 
(Îşi şterge ochii; în parte:) Găci n-am o frunză de ceapă! 

PUNGESCU (suflindu-și nasul tare): Cucoană soacră.. las’ pă 
noi... atîta-ți zic. 

EHIRIȚA: Te înțăleg, fătul meu. dragă arhon spatar Noroc 
bun! 


TOŢI 
Ce mulțămire, 


Ce fericire 
A dat pe mine! 


(Strănută odată cu toţii.) 
Fie-ţi de bine! 
CHIRIŢA: Amin şi într-un ceas bun! 


SCENA 9 
(Cei dinainte; GULIȚĂ, FECIORUL) 


GULIȚĂ (ieșind cu feciorul din odaia Chiriţei, numai cu o ciu- 
botă): Nineacă ... nineacă. .. zi feciorului să mă-mbrace. 

CHIRIȚA: Da’ cum? Încă nu te-ai îmbrăcat? 

FEGIORUL: D-apoi cînd era să-l îmbrac, că păn-acu m-ai ținut de 
ţi-am pus boieua cea neagră pe cap. 

GHIRIȚA: leși afară, tontule! Guliţă, mergi degrabă de te gă- 
teşte, că să întîrziie. 

GULIŢĂ: Lezebon, maman ... (Intră în odaia lui cu feciorul.) 
BONDICI: Da' unde merg cucoanele? la teatru? 

CHIRIŢA: Ba nu... la bal, la cucoana Nastasica a banului Afin. 
BONDIGI: Afin? Vrei să zici Dafin? 

CHIRIŢA: Ba Afin. 

BONDICI: Ba Dafin .... 


CHIRIŢA: Dafin?... Se vede că acu-i moda de a-şi anina un 
dobru. În sfîrșit, fie și Dafin... Dumneavoastră veniţi la balul Afi- 
noaiei? 


BONDICI: Mai tirziu ... poate... 

PUNGESCU (încet lui Bondici): D-apoi nu sîntem poftiți neneo. 

BONDIGI (împingîndu-l cu cotu): Să ne daţi voie a vă întovărăşi 
pănă acolo. 

CHIRIŢA: Bucuros... Lipon, hai să ne pornim... Guliţă!.. 
Guliţă!... 

GULIȚĂ (din odaie): Aud, nineacă. 

CHIRIŢA: Gata eşti, suflete? 

GULIȚĂ: Ca ş-un purces... Iată-mă-s. (lesă din odaie cu mina- 
vetu în spate.) 
bal CHIRIȚA: Ce-mi văzură ochii?! Cu minavetu vrei să mergi la 

al? 

GULIŢȚĂ: Cu minavetu. ca să le cînt cucoanelor. 

CHIRIŢA: Ai nebunit? ... Lasă dulapu din spate 

GULIŢĂ: Ei... nineacă. 

CHIRIŢA: Dă-l gios, c-apoi te las acasă cu Ioana ţiganca. . Auzi! 
cu minavetu! să părem că mergem cu colinda pin sat! Haideţi 
de-acum! 


TOŢI 


Haideţi toţi cu vesălie, 
Hai la bal să alergăm, 
Şi-n plăcerea cea mai vie 
Pănă mini să tot giucăm. 

ȚIGANEA (singură): Slavă Domnului că s-o dus... ş-am scă- 
pat! Deciît ai avea un stăpîn, mai bine șăpte slugi. (Se pune pe 
scaun.) 

CHIRIȚA (viind înapoi cu fetele, zice à la cantonade): Aşteptaţi 
puţin în scară, că ne întoarcem îndată... (Fetelor:) Veniţi încoaci 
degrabă, să vă pun puțîntel roș... ia aşa; să fiți mai îmbobocite... 
și ceva benghiuri... aşa. Dar ian să vă spun: doar îţi fi morocă- 
noase, ca mai dăunăzi... Cătaţi să mai zîmbiți... să mai faceţi 
cochetărismosuri ca la Ieş, că aşa să mărită fetele. 

BONDICI şi PUNGESCU (întrînd): Poftiţi, cucoană Chiriță? 

CHIRIŢA: Iaca. ia. Fa, loană, ie sama la focuri... şi doar 


îi adormi... 
TIGANCA (în parte): Ei.. ba nu, că mi-a fi rușine 
CHIRIȚA: Haideţi de-acum! 
TOȚI 


Haideţi toţi cu vesălie, 

Hai la bal să alergăm, 

Șî-n plăcerea cea mai vie 

Pănă mini să tot giucăm. 
(Pungescu și Bondici dau braţul fetelor. — Chiriţa 
îi urmează, și feciorul cu livrè le deschide ușa.) 


ȚIGANCA (picînd pe scaun, ostenită): Uf! 


(Cortina cade.) 


ACTUL III 


Teatrul reprezintă un salon elegant, cu trei uși mari în fund, care 
dau în alt șalon mare, de joc. — Uşă în stinga, pe al doilea plan, 
care duce în apartamentul văduvei Afin. — În dreapta, o canape şi 
scaune așezate în rînd, pănă în fund, — În stînga, pe întăiul plan, 
o masă de cărţi cu toate cele trebuincioase: sfeşnice cu luminări 
aprinse, cărți şi celelalte. — Prin păreţii salonului, candelabre 
pregătite pentru bal. — La ridicarea cortinei, ambele saloane 
sînt încă neluminate. 


SCENA 1 
VADUVA AFIN, LULUȚA, FECIORI (în livrele) 
(Arie din Baba Hîrca: Tanana) 


FECIORII 
Las’ pe noi, 
Las’ pe noi, 
Că sîntem biv-vel ciocoi. 
AFIN 


Să vă văd acum la treabă, 
De sînteţi feciori de treabă, 
Şi-i aşa cum zîceți voi, 

Că sînteţi biv-vel ciocoi! 

FECIORII 


Las’ pe noi 
Etc., etc. 


AFIN (la ciocoi): Aţi înțăles bine ce v-am poroncit? Să aprindeţi 
lumînările peste un ceas, şi dacă a veni Barbu cu tarafu lui, să-l pu- 
neţi la scară. 
$ LULUȚA: Ca să-l bată?.. Da’ de ce, sărmanu bietu moş Barbu? 

AFIN (rîzînd): Ba ca să cînte, cînd or veni musafirii. 


(Feciorii iesă prin fund.) 


LULUȚA Maman ... eu să gioc, dacă m-a pofti cineva? 

AFIN: Să gioci?. . (În parte:) Auzi d-ta întrebare?... Un păcat 
cît o șchioapă de mică... Știi că, zău, nu mai sînt copii în ziua de 
azi? . ,. 

p LULUȚA (cu bucurie): Plait-il? Îmi dai voie! Quel plai- 
sil... 

AFIN: Da’ bine, Luluţă, tu știi să gioci? 

p LULUȚA: Cum să nu știu?!... Am învăţat la pansion și valțu, 
şi cotilionu, și polca, şi mazurca, și cadril ... toate danţurile. 

AFIN: Frumos! Dar ceva carte ai învățat? 

AwPLULUȚA: Și nemțăște, şî italienește, șî franţuzăşte... toate 
limbele. 

AFIN: Afară de limba ta, limba românească? 

Y LULUȚŢA: Apoi dacă nu știe nici madama.. 


(Se aude afară cîntind lăutarii.) 
AFIN: Ce este? Cine vine la bal de pe acum?! De-abie o 
insărat, şi nici macar nu s-o aprins policandrele. 


(Se aude glasul Chiriţei, zicînd: „Carnazxi!... Că era 
să fac bica!“) 


LULUȚA: Maman, maman! ... vine mătuşica ... 
AFIN (cu mirare): Cucoana Chiriţa? De pe acu? 


SCENA 2 


Cei dinainte; CHIRIȚA, ARISTIȚA, CALIPSIȚA și 
GULIȚĂ (toţi în toaletă de bal, întră prin fund) 


CHIRIȚA: Of! slavă Domnului c-am agiuns cu capul teafăr... 
Sărut ochişorii, cucoană Nastasică. Doamne! da' rău îi pe ulița 
d-tale! 

AFIN: Ca pe toate ulițăle. 

CHIRIŢA: Lehamete! ... Am venit păn-aici cu zilele-n mînă... 
Uliţi îs aieste?... Pavè îi asta?. Nu poți face doi pași făr-a fi... 
povestea vorbei: cînd cu capul de peatră, cînd cu peatra de cap... 
Ş-apoi vă mai lăudaţi cu leşul dumilorvoastră ... Gică-i capitalie. ... 
Aşa capitalie! 


I 


Acest tîrg ce-i zîc în lume 
Unii Iaşul, alții Ieşi, 

Însuşi el, prin al său nume, 
Te poftește ca să ieşi; 
Ș-are, zău, mare dreptate, 
Căci în sînu-i de-ai întrat, 
Crezi că multele-ţi pacate 
Chiar în iad te-o cufundat! 


AFIN: Pentru ce aşa asprime asupra lui, cucoană Chiriţă? 
CHIRIȚA: Pentru ce?! Mă mai întrebi pentru ce?! 


II 


Aici glodul, colbăria 

Pe pămînt și-n cer domnesc! 
Și fînarel-Eforia 

Tot în lună năzuiesc! 

Prin urmare,-n veci ieşănii 
Păn-în gît sînt înglodaţi, 

Sî ca bufne, ca vedenii, 

De lumine depărtaţi! 


AFIN: Frumos ne zugrăveşti! 
CHIRIŢA: Adică ...să nu bănuiești. 


III 


Iar de vrei să vezi pavele, 

Sau de peatră, sau de brad, 
Vin” de cearcă, de ai şăle, 
Cum să află și-n ce grad. 

Vai de tine! de trăsură! 

De voieşti primblare. trone! 
Dinţii toţi îţi sar din gură 
Într-un vecinic hodoronc! 


AFIN: Ha, ha, ha!... Soro, tare te ai mîniet pe bietul Iași. 
GHIRIŢA: Așa, soro, dacă vă place; tot știți a vă bate gioc de pro- 
vinţiie șî nu videţi în ce pacat de coclaură trăiţi. 

LULUŢA: Mătuşică .,. poate că ț-o mai sărit un dinte pe drum? 

CHIRIŢA: Ba n-a sări, că i-a fi rușine, cu paveua asta pocită... 
Mi-am mușcat limba de vro șăpte ori păn-aici. 

GULIŢĂ: Şi eu mi-am mușcat limba. 

ARISTIŢA: Și eu. 

CALIPSIȚA: Și eu... 

CHIRIȚA: Iaca, și bietele copile și-o mușcat limba, sărmăne- 


lele! .. Dar nu-ţi uita vorba, cucoană Nastasică. Parcă nu văd pe 
nime la bal. 
AFIN: D-apoi încă nu-i vreme... Aice-n Iași, pe la noi, lumea 
să adună de-abia pe la nouă ceasuri. . ș-acum îs de-aiba opt. 
CHIRIȚA: Elei! . măcar nu mă mir Aice-n leş, pe la 
d-voastră, toate lucrurile să fac pe dos.. dar pe la noi, în provinţiie, 
ne apucăm de gioc cum amurgeşte... şi slavă Domnului, precum 


vezi d-ta, nu ne merge prea rău. (Își arată talia.) 

AFIN (zîmbind): Cu adevărat. 

CHIRIŢA: Da’ bine ce-o să facem noi acum pănă la nouă cea- 
suri?. . Să şidem așa, cuc, amîndouă? . 

AFIN: Nu vreţi să mergeţi la teatru? Este lojiia mea. 

CHIRIȚA: La ftiatru?... Da’ ce parastuiește în astă-seară? 

AFIN: O piesă nouă .. Două fete ş-o nineacă. 
CHIRIȚA: Ei, mă duc, că drept să-ţi spun... mă nebunesc de ris la 
cel ftiatru. 

AFIN: Dacă pofteşti să mergi. trăsura mea-i gata. (Bate în 
palme. — Un fecior întră.) Zi să trapă la scară. 

CHIRIȚA: Sărut ochișşorii ... Aristițo, Calipsîţo ... veniți cu mine. 

GULIȚĂ: D-apoi eu, nineacă, să nu vin? 

CHIRIȚA: Matà, puiule, rămii aice, ca să nu răcești pe drum... 
Șăzi cu duduca Luluţa.. (În parte:) Mai știi pozna? Poate să ne 
îacuscrim mai tîrziu cu Afinoaia. (Tare:) Hai, fetelor! 


(Împreună) 
CHIRIŢA, ARISTIŢA, CALIPSIȚA 


Haideţi, haideţi cu grăbire 
La teatru românesc, 

Unde rălele din fire 
Necruţat să biciuiesc! 


AFIN, LULUȚA, GULIȚĂ 


Mergeţi, mergeţi cu grăbire 
Ete., etc.etc. 


(Chiriţa, Aristița, Calipsița se pornesc spre fund.) 

CHIRIŢA (întorcându-se iute din salonul din fund): Ştii, una, 
dragă cucoană Nastasică? I-am pus la mînă. 

AFIN: Pe cine? 

CHIRIŢA: Pe aga şi pe spatariul. I-am prins mai dinioare, cu oca 
mică, la picioarele fetelor, în genunchi și trone! i-am strîns cu 
uşa. De-acum poţi să-i priveşti ca ginerii mei. Ce zici? Așa-i 
că-s volintiroaie? 

AFIN: Și, zău, îți plac străini cei doi? 

CHIRIȚA: Disperaţi tineri! ... Tocmai ce-mi trebuie că si 
Aristiţa șî Calipsiţa îs disperate fete.. Doamne fereşte! 

AFIN: Dacă-ţi plac... ce să zic? Să deie Dumnezău numai să nu 
te căiești mai tîrziu. 

CHIRIȚA: Da' vorbă-i! să mă căiesc că m-am cotorosit de o 
nevoie... (In parte!) Aș vra eu s-o văd cu două manine ca ale mele. 
(Tare:) Cu plecăciune. 


(Împreună:) 


CHIRIŢA, CALIPSIŢA, ARISTIȚA 
Haideţi, haideţi cu grăbire ş.c.l. 


GULIȚĂ, AFIN, LULUŢA 
Mergeţi, mergeţi ș.c.]. 


(Chiriţa cu fetele iesă prin fund. Afinoaia întră în stînga.) 


SCENA 3 
LULUȚA, GULIȚĂ 


SLULUȚA (în parte): Oh! la drôle de figure! (Ride încet.) 
GULIŢĂ (în parte): Cînd aş ave încalte minavetu aici! aş dura 
un corţent, de-ar ţiui urechile. 
LULUȚA (în parte): La drôle de figure! mon Dieu! la drôle de 
figăre! (Ride tare.) 
GULIŢĂ (în parte) Dec! ... ce să tot uită la mine! 
+ LULUȚA (se apropie de Guliţă): Monsieur Guliţă, ., mai sînt 
mulţi ca d-ta în provinţiie?... Ha, ha, ha! 
GULIŢĂ (în parte): Ride de mine? (Tare și miînios.) Ba nici 
unul... auzitu-m-ai? 
sLULUȚA: Parcă te-ai miîniet?! 
GULIŢĂ: Să ştii că m-am miîniet. Ce ai să rizi de mine? 
$ LULUȚŢA: Apoi dacă nu mă pot stăpîni. ce să fac? Ha, 
ha, ha! 
GULIŢĂ: lan ascultă... pre legea mea... 
x LULUȚA: Ce? 


160 


GULIȚĂ: Acuş... mă duc acasă. 
+ LULUȚA: Călătorie sprîncenată! 
: GULIŢĂ: Cum ai zis.. struncinată? 
e LULUŢA: Ei! nu te mai răţoi aşa, că nu-ţi şăde bine. Hai mai 
bine să ne giucăm împreună. 
GULIȚĂ (îmblînzindu-se): De-a puia-gaia. ori de-a baba-oarba! 
e LULUȚA: Ha, ha, ha! . parcă-i la şcoală.. 
GULIŢĂ: lar rîzi de mine? .. Mă duc acasă... (Vrea să iasă.) 
? LULUȚA (oprindu-l): Şăzi, că-ţi făgăduiesc să-ți dau pace de-a- 
cum. Numai să nu te uiţi drept la mine, că iar mă umflă risu. 
GULIŢĂ: Foarte bine.  M-oi uita de-a curmezișul. cu coada 
ochiului, dacă vrei. 
« LULUȚA: Ian spune-mi: știi să gioci? 
GULIȚĂ: Hai, hai! m-o învăţat un franțuz să gioc carcanu ... 
Ia așa, şi cu minele şi cu picioarele. 
4 LULUȚŢA: Și să cînţi? 
GULIŢĂ: Hai, hai! 
+ LULUȚA: Apoi să giucăm împreună tot balul 
GULIȚĂ: Da’ mată știi să împleteșşti din picioare? 
14 LULUȚA: Auzi întrebare.. parcă n-aş fi din Iași! 
GULIŢȚĂ: Nu te supăra... Credeam că, fiind mititică... poate 
că . e 
x LULUȚA: Mititică? (Se înalță pe virful picioarelor.) Te pof- 
tesc.. - 
GULIȚA: Măcar.. că şi bunica-i mititică, și-i de vro săptezăci 
de ani... Așa-i tot tremură capul... Matà de cîți ani eşti? 
+ LULUȚA: De cincisprăzăce ... 
GULIŢĂ : Treisprăzăce? 
a LULUȚA: Cincisprăzăce quinze ... (li dă trei tifle.) Cinq 
dix ... quinze... 
GULIŢĂ (furios): Îmi dai tifla! Ian ascultă, mamzelă pre 
legea mea. 
4 LULUȚA (apropiindu-se de Guliţă): Ce? mă rog, ce? 
GULIȚĂ (domolindu-se): Nimic... 
4 LULUŢA: Ha, ha, ha! Iar te-ai uitat drept la mine. 
GULIŢĂ (în parte): Eu, zău, mă duc acuş acasă 
1 LULUȚA: Iar te-ai supărat? Da’ iute ești. 
GULIŢĂ: Să ştii că-s iute ca hreanu 
LULUŢA: Hai să ne împăcăm. vrei? Dă-mi miîna-ncoace. 
GULIȚĂ (îi dă mîna; în parte): A dracului fetiţă! mă suceşte 
ca pe-un titirez. 
4 LULUȚA: Acum.. fiindcă sîntem prietini, hai să cîntăm şi să 
giucăm. Vrei, monsiu Guliţă? 
GULIŢĂ: Bucuros dar ce să cîntăm? Frunză verde? 

YLULUȚA: Ba nu lasă să-ţi cînt eu un cîntic care l-am auzit la 
guvernanta cu gioc la sfîrşit. 
GULIŢĂ: Să te văd.. adică să te-aud. îmi deschid urechile-n 
patru. 
+ LULUŢA: Da’ că-s destul așa cum sînt îs deschisă cît opt. 
GULIŢĂ: Ha, ha, ha! m-o picilit. 
+ LULUȚA (în parte): C'est un bon garçon. (Tare:) Ascultă 
GULIŢĂ: Da’ cum îi zic cînticului? 
LULUȚA: Drin, drin, drin 
GULIȚĂ: Drin, drin, drin? Parcă-s zurgalăi de sanie. (În 
parte): Ce păcat că n-am minavetu aici! I-aş trage un corțent de 
cele tătărăști. 
(În vremea scenei următoare, feciorii aprind luminările de prin 
candelabre. — Salonul se luminează.) 


p LULUȚA 
I-iul cuplet 


Aici, în Iaşi, de vrei să ai răsunet, 

La toţi să placi și să fii chiar slăvit, 

Cel mai bun chip e să produci un sunet, 
Un sunet viu şi de toţi pre iubit; 


(Sunând o pungă!) 


Drin, drin, drin, drin, drin, 

Drin, diririndrin, drin, drin, drin, 
Drin, drin, drin, drin, drin, 
Drin, diririndrin, drin. 


LULUȚA şi GULIȚA 
(Făcînd balanse de cadril.) 


Drin, drin, drin, drin, drin, 
Etc., ete., etc. 


LULUȚA 
2-lea cuplet 


Aici, ades, cînd e vro cununie, 
Orhestru-n bal răsun-amonios, 
Dar pentru miri, cea mai dulce-armonie 
E drin, drin, drin, sunet scump şi voios: 
Drin, drin, drin, drin, drin, 
Etc., etc. 

(Impreună:) 


Drin, drin, drin, drin, drin, 
Etc., etc. 


LULUȚA 
3-lea cuplet 


De vrei amor, dă-ți ochii peste spate, 
Şi, la prilej, să ai în veci dreptate. 
Iar de voieșşti să ai în veci dreptate. 
Cel mai bun chip e să faci frumușăl: 
Drin, drin, drin, drin, drin, 
Etc., etc. 


(Împreună) 


Drin, drin, drin, drin, drin, 
Etc., etc. 


(Trece un fecior cu o tablă de cofeturi.) 


GULIȚĂ: Īra! iaca cofeturi! (Aleargă la tablă și-și umple buzu- 
nările.) De cele cu fistici sînt? . 
* LULUȚA: (alergînd la tablă): Da’ lasă-mi şi mie, monsieur Gu- 
liţă nu le lua pe toate. 
GULIȚĂ: Pentru mată le-am luat, Luluţă .. 
LULUȚA: Mersi. (În parte:) C'est un charmant garçon. (Tare:) 
Dacă-i aşa, hai să giucăm ş-o polcă. 
~ GULIȚA: Hai ş-o polcă Eu sînt gata să fac ce Yia plăcea .. 
(În parte:) Tare mi-i dragă fetița asta! (Se prind la polcă şi joc cîn- 
tind) 


(Împreună) 


Polca, polca, vesăl gioc, 
Polca, polca, te iubim! 
Polca, polca. plini de foc 
Vesăl noi te dănțuim! 
(les amindoi în fund, jucind, şi împing pe sărdarul Cuculeţ, care 
întră.) 


SCENA 4 
CUCULEȚT (întră prin stînga, în fund): Na! că era să mă deie gios 


diavolii! Să vede că balul s-o șî început, deşi n-o sosit încă nici 
un musafir Eu sînt cel dîntăi. dar ca prietin vechi a cucoanei 

Nastasicăi, îi de datoria mea să vin odată cu lăutarii.. Am adus de 
la Agie vro doi epistaţi, ca să șeadă la uşă... după formă... că în 
ziua de astăzi un bal fără slujitori la scară şi-n tindă, n-are nici ifos, 
nici ighemonicon. 


SCENA 5 
CUCULEȚ; AFIN (iesă din odaia sa, zicînd à la cantonade) 


AFIN: Ziceţi lui domnu Timofti să gătească limonada. (Văzînd 
pe Cuculeţ:) A! sărdariul Cuculeţ)! . 

CUCULEŢ: Eu! .. cel întăi și cel de pe urmă.. dar pururea 
credincios şi supusă slugă. 

AFIN: Cel întăi? Ba astăzi te-ai trezit prea tirziu, arhon săr- 
dar. 

CUCULEŢ: Cum? 

AFIN: O venit alţii înaintea d-tale. 

CUCULEŢ: Și cine? | 

AFIN:Cucoana Chiriţa cu tot neamul ei. Încă nu apucasără 
feciorii a aprinde lumînările, şi dumneiei, ţop! o şi fost aici. 

CUCULEŢ: Mare poznașă-i! Da’ unde-i, te rog?... 

AFIN: Am trîmes-o la teatru, ca să petreacă pănă ce s-a începe 
balul. A 

CUCULEŢ: La teatru? Da’ să vede că nu ştii ce gioacă în astă- 
seară! 

AFIN: O piesă nouă. Două fete ș-o nineacă.. Nu-i asta? 

CUCULEŢ: Ai făcut pacostea! 

AFIN: Ce pacoste? 

CUCULEȚ: Apoi are să să mînie foc cucoana Chiriţa pentru 
că-i chiar piesa ei. 

AFIN: Mări, lasă-ncolo, arhon sărdar. Dacă pentru cel mai 
mic lucru ar fi să să tot mînie unii şi alţii, cînd să gioacă vro piesă, 
apoi n-ar mai fi chip de-a avea teatru naţional, 


Teatrul este o şcoală 
Unde-nveţi, rizînd voios, 
A te feri ca de boală 
De-orice nărav uricios. 
Acolo e criticată 
Îndeobşte fapta rea. 

Dar persoana-i respectată, 
Fie bună, fie rea! 


CUCULEȚ: Să deie Dumnezău să giudece şi cucoana Chiriţa ca 
d-ta dar parcă nu-mi vine a crede. 

AFIN: Apropo ştii pe cine şi-o ales gineri cucoana Chiriţa? 

CUCULEŢ: Și-o găsit gineri, în sfîrşit? Slavă Domnului! .,. 
că mult o mai umblat, căutîndu-i cu lumînarea, biata femeie! ... Da’ 
pe cine zisăși? 

AFIN: Pe berbanții cei doi de care mi-ai vorbit mai dăunăzi. 

GUCULEȚ: Bondici și Pungescu? Ce zici! 

AFIN: Aşa, frate... O ales, o ales... păn-o cules. 

CUCULEŢ: Da’ bine, soro.. aceia-s niște tîriie-briu de n-au 
margini... O fugit din Focșani ca să scape din mîna administrato- 
rului, fiindcă dizbrăcasără lumea cu teșmecheriile lor De cînd îi 
pasc eu, ca doar i-oi prinde cu oca mică şi să-i trîntesc la dubă... 
Pănă şi mai alaltaieri, m-am pus eu înadins la cărți cu ei... 

AFIN: Şi nu i-ai prins cu vro coţcărie? 

CUCULEŢ: Nu. Să feresc de mine ca dracu de tămiie... şi 
mi-i mai mare ciuda că mi-o luat vro cincisprăzăce galbini. 

AFIN: Din banii d-tale? 

CUCULEŢ: Aș! nebun sînt? Dar las’, că nu scapă ei de 


Cuculeț.. nu  . de-oi şti că s-or strecura toţi banii Agiei, am să-i 
înhaţ Da' ian spune-mi: nu cumva-s poftiți în astă-seară la 
bal? 

AFIN: Nu 


CUCULEŢ: Păcat! 


(Se aude, în fund, lăutarii.) 


AFIN: Iaca... musafirii încep a veni... Arhon sărdar, primeşte 
d-ta boierii... că eu oi primi cucoanele. 

CUCULEŢ: Bucuros... (În parte.) Mai bucuros aș primi cu- 
coanele. 


(Merg amindoi înaintea damelor și a cavalerilor, care întră prin 
salonul din fund.) 


SCENA 6 
AFIN, CUCULEŢ; POFTIȚII LA BAL 
d POFTIȚII 


Iată-ne cu toţi la bal! 
Venim vesăl, ne-adunăm, 
Ne-adunăm ca să urăm 
Mult plăcutul Carnaval. 
Vivat cei care dau bal 
În plăcutul Carnaval! 

O DAMA 


(Afinoaiei) 


Doamna mea, îţi mulțămim. 
Balu-ţi este minunat! 


UN BOIER BĂTRIN 


Drept să-ţi spun, zău, aferim! 
Parcă-i halimă, curat. 


TOŢI 


Vivat cei care dau bal 
Etc. 


(Damele se pun pe scaunele de lingă canapè, care rămîne 
slobodă. Cavalerii se pun în fund.) 


SCENA 7 


Cei dinainte: CHIRIȚA, ARISTIȚA, CALIPSIȚA, BONDICI și 
PUNGESCU, (Coţcarii, dînd braţul fetelor, le aduc spre canapè.) 


CHIRIȚA (întrînd furioasă și făcîndu-și vînt cu basmaua): Auzi 
d-ta așa batgiocură! așa catigorie! ... aşa catahrismie! 

AFIN: Ce este, cucoană Chiriţă? Ce-ai păţit? . 

CHIRIȚA: Ce-am pățit? Foarte-ți mulțămesc de lozniţă şî de 
fiiatru. M-am englendisît de minune (În parte:) Îmi vine să ples- 
nesc.. na! 

AFIN: Cum? cum? 

CHIRIŢA: Vai! bată-i concina de auftor.. care-a fi acela 
Da’ ce are el cu fetele mele, de să leagă nitam-nisam de dinsăle? 
Auzi! Două fete ș-o nineacă! Eu cred, ca o proastă, că-i vro isto- 
rie cu moral ca din Apotichi ton pedon . şi mă duc frumos la ftia- 
tru, fără ca să-mi treacă măcar pin gînd că oi să mă văd parastuind 
chiar pe mine 

AFIN: Pe d-ta? 

CHIRIȚA: Da’ ştii? .. bucăţică tăietă . Ba încă ce? Să mă 
arăte la o mulţime de boieri, cum m-am troienit în Păcurari, şi cum 
îmi fac sprîncenile, și cum mă sfădesc cu Ioana țiganca, și cum mă 
chinuiesc ca să-mi mărit fetele! Da’ ce are el cu mine? Ce are 
el a împărți cu copilele mele? Aud? 

AFIN: Lasă, cucoană Chiriţă nu-ți mai închipui lucruri de pe 
ceea lume Ce te superi degeaba? 

CHIRIȚA: Îmi închipuiesc lucruri de pe ceea lume, eu? Da' 
l-am. văzut pe ahtoru cela .. făcîndu-şi sprîncenile dinaintea oame- 

nilor. Așa mi-o venit un paracsin, că am ieșit din lozniţă şi noroc 

că am găsit în scara ftiatrului pe spatariu Pungescovici și aga Bondi- 

cescu, care m-o întovărășit aici. (Arătîndu-i:) Iată-i amîndoi 
(Bondici şi Pungescu se închină.) 


AFIN (în parte): Cine i-o poftit la bal? 

CUCULEŢ (în parte): Iaca voinicii mei Am să le ieu urma 
toată seara, ca un prepelicar. 

CHIRIŢA: Doamne! de s-ar face Guliţă mai mare, ca să scrie șî el 
pesă de ftiatru Am să-l pun să toarne o pesă auftorului 
da'ştii? Să să sature. 

(Un fecior aduce îngheţate.) 


AFIN: Ei, bine, bine treacă-ți minia acu. şî ie o înghețată, 
doar te-i mai răcori De care poftești? de alămiie? 

CHIRIȚA: Ba nu, că-mi străpezăsc dinții. Dă-mi de cea roşiie, 
că-mi bate mai bine la ochi. (Ie înghetata.) Răce-i, mămulica mea! . . 
ca o ghețărie. (Suflă în farfurie.) Mă furnică nu știu ce pin vîrful 
nasului Pune-ţi în gînd, soro, că mai anţărț, la iarmaroc, la Făl- 
ticeni, mă duc la un cofetar să ieu îngheţată; el îmi trimete răspuns 
că s-o mîntuit îngheţatele pe ziua aceea. Îl poftesc atunci la oblonul 
trăsurii şi-i zic ritos: monsiu cela, mai destupă o putină, pentru hati- 
rul meu! șî el s-o mîniet zicînd că nu-i de la Gogomănești! 
Curioji îs nemții iștia! 

(Toţi rîd cu hohot.) 

CHIRIŢȚA: Dec! Ce i-o apucat? Iaca, frate! Mă rog, boieri, 
de mine rîdeţi d-voastră? Ei, apoi să vă arăt eu cum să ride. 
(Rîde cu spasmuri.) Măi, că mare nu ştiu cum îs boierii ieșăni! 


(Merge de se pune lîngă Aristiţa și Calipsiţa, în faţa publicului.) 


CUCULEȚ (către Bondici şi Pungescu): Domnilor, nu metahirisîţi 
în astă-seară un stosişor ceva? 
BONDICI: Cu mare plăcere, domnule director. (Încet, lui Pun- 
gescu:) Pil, Pungescule, si pe urmă aport. 
PUNGESCU (încet, lui Bondici): Oare? 
BONDICI (asemene): Dă colb Agiei pă zdreavăn. 
PUNGESCU (asemene): Dă la mertepea? 
BONDICI: Țeapăn 
(Se pun la masa de cărți.) 
CUCULEȚ (în parte): Doamne, de i-aș prinde cu vro coţcărie! 
(În vremea acestor cuvinte, orhestrul începe a ezecuta a polcă 
en sourdine, care ţine necontenit. — Cavalerii, pe rind, pof- 


tesc damele la joc și merg în salonul din fund. — Chiriţa, Aristiţa 
şi Calipsiţa rămîn pe canapè.) 

CHIRIȚA (în parte): Na că să-ncepe ştaieru (Fetelor:) Ţine- 
ți-vă frumos, șî nu fiţi aşa de posomoriîte, c-au să vie cavalerii să vă 
poftească ... Mai zîmbiţi. mai zimbiți, soro dragă... mai trageţi 
cu coada ochiului... ca altele. (În parte:) Doamne! de n-am păți 
ş-acum ca pe la celelalte baluri... să stăm pe loc, şi, cum zîc aice, 
să facem patisărie... (Arătind damele care joc:) lan priveşte! 
Toate moachele-s poftite pe rînd... numai a mele şăd locului, par- 
că-s înfipte.. Să vezi că n-or să să miște toată noaptea. (Se scoală.) 


Un filosof fără minţi 

O fost, cică, de părere 

Că la casă de părinţi 

Copii mulţi sînt o avere! 
De-i așa, eu pot să zic 

Că-s bogată, am comoare, 
Că deși n-am bani nici chic 
Am averi nemişcătoare. 


(Arată fetele.) 
(Merge în fund, în salonul de joc.) 


PUNGESCU: Ștos! 

CUCULEȚŢ: Mare noroc ai, domnule! 

PUNGESCU: Nu fie dă diochi.. mă paşte bine norocul cărților 

CUCULEŢ: Să giuri că-s măsluite. 

PUNGESGU: Oriste? 

BONDIEI: Ha, ha, ha! că șagalnic mai ești, arhon sardar. 

CHIRIȚA (în parte, apropiindu-se de masă): Îra! da’ eu uitasăm 
că am doi gineri.. numai buni ca să-mi gioace fetele. (Tare:) Arhon 
spatar... 

PUNGESCU: Poroncă? 

CHIRIȚA: Este o persoană care ar dori foarte mult să gioace o 
poalcă cu d-ta. 

PUNGESCU: Cît de rău îmi pare dar mă stringe o cizmă dă 
mă usuc ca o prună pă streșină. 

CHIRIȚA (în parte): Tronc! (Tare.) Arhon agă? 

BONDICI Poroncă? 

CHIRIŢA: Nu metahirisîţi poalca? 

BONDICI: Cum nu, cuconă dar îs cernit. 

CHIRIŢA: Ai pierdut vrun neam? 

BONDICI: Pe străbunul meu! 

CHIRIȚA: Dumnezău să-l ierte! 


(Se apropie un cavaler de Aristița și Calipsița, ca cum ar căuta 
damă de joc, și, după ce le privește prin lornion, se depărtează.) 

CHIRIȚA (zărind cavalerul): Ha!.. iaca un cavaler Dă Doam- 
ne! . Parcă cată damă de gioc . Dar'.. Slavă tiie, Doamne, c-a 
să-mi poftească o fată! Ba nici hici? Vai! bată-l cucu miliord... 
cu orbu găinilor Uf! iar a să facem patisărie! (Se pune pe canapè.) 


(Un fecior trece cu cofeturi.) 


PUNGESCU: Ştos! 

CUCULEȚ: Nu pot să bat macar o carte! Ce ghinion! Zăce 
galbini pe valet! 

PUNGESCU (întorcînd cărțile): Plie! 

CUCULEȚ: Iar plie? 

BONDICI: Ai goană dă fante, nenişorule. 

CUCULEȚ (în parte): Haide, hai, că ţ-oi da eu acuș goană. 

CHIRIȚA (feciorului cu tablaua:) Măi fecior, vină-ncoace ... (În- 
tinde basmaua ș-o umple de cofeturi.) Ia aşa! încalte n-oi şidea o 
noapte întreagă degeaba la bal. . Păcat că nu mai am o basma! 
Altă dată am s-aduc o faţă de perină şi s-o umplu cu vîrf. 


SCENA 8 
Cei dinainte; GULIȚĂ şi LULUȚA 


GULIŢĂ și LULUŢA 
(joc) 


Polca, polca, vesăl gioc, 
Polca, polca, te iubim! 
Polca, polca ... plini de foc, 
Vesăl noi te dănțuim! 


CHIRIŢA: Iaca Guliţă! Cum gioacă de frumușăl, dragu mamei! ... 
parcă-i un titirez! .. Numai voi staţi locului ca turnu Trisfetite- 
lor .. Guliţă.  Guliţă... 

GULIŢĂ: Aud, nineacă ... (Vine lîngă Chiriţa.) 

CHIRIȚA: Vină, Guguleo, de-ți gioacă ţițacele 

GULIŢĂ: Bucuros Hai, ţiîţacă Aristiţo... 

ARISTIȚA: Bai. 

GULIŢĂ: Bai? . Hai mată, țîtacă Galipsîţo. 

CALIPSIŢA: Bai. 


CHIRIȚA: Bai, bai?! Ian vezi-le că să fasolesc acu?! 
Mări, ian să vă arăt eu cum să gioacă poalca. Vin-încoace, Gugu- 
leo ce atîtea marafeturi (Joacă cu Guliţă, cîntînd:) 


Polca, polca, vesăl gioc, 
Etc., etc. 

LULUȚŢA (cu mirare, lui Pungescu): Monsieur monsieur 

PUNGESCU: Madmuazel? 

LULUȚA: De ce ai tras acu pe riga de desubtul cărților? (Se de- 
părtează.) 

PUNGESCU (tulburat): Eu?! (În parte:) M-a zăritără gîngania! 

CUCULEŢ: Aud? Ha! coțcarule, cu de-aste-mi umbli? Bine 
că te prinsăi... 

PUNGESCU: Ce? . Ce vorbe sînt alea, domnule? 

CUGULEŢ: Ce vorbe? Da' de cînd vă pasc eu cu prăjina? 

BONDICI: Domnule! numai bobocii să pasc cu prăjina Au- 
zitu-m-ai? Și boboc e fecioru tătîni-tău 

PUNGESCU: Boboc?! Ba zi, neneo, coșcoge giîscan. 

CUCULEȚŢ: Giscan eu? Giscan? (Dă o palmă lui Pungescu.) 
Na, giscan! .. Să te-nvăţ eu a batgiocori oamenii stăpînirii. 

PUNGESCU: Aoleo! mi-a scăpăratără pă dinainte (Fuge 
de la masă și vine în dreapta, dregîndu-și frizura.) 

TOŢI (viind din fund): Ce este? Ce s-o întîmplat? 

PUNGESCU (amestecîndu-se între musafiri): Cine a datără o 


palmă? . Cine a primitără o palmă? Aud? O palmă? 
Brea! brea! ce scandal! 
(Împreună) 
POFTIŢII BONDICI şi PUNGESCU 
Vai! ce întîmplare! Vai! ce scandal mare! 
Stau încremenit. Stau încremenit. 
Așa scandal mare De ciudă, turbare, 
Nu s-o pomenit. Mă simt ametit. 
CUCULEŢ 


Ah! ce bine-mi pare 
Că i-am căptuşit. 
Fie scandal mare; 
Eu mi-am răsplătit. 
BONDICI: Domnule . satisfacțiie să ne dai! 
CUCULEȚ: Satisfacție? Ian aşteaptă (Șuieră tare.) 
(Vin doi epistaţi.) 
CHIRIȚA (astupîndu-și urechile): Carnaxi! că m-o asurzit. 
Parcă-i în codru. 
CUCULEȚ (epistaţilor, arătînd pe Bondici și pe Pungescu): Pu- 
neţi mîna pe d-lui şi pe d-lui. 
BONDICI (în parte): Am codălghit-o! 

PUNGESCU (asemene): To esfeclisa! 
(Epistaţii pun mîna pe amindoi.) 


CHIRIŢȚA: Pe arhon aga şi pe arhon spatari! Ce catahris îi 
aista, arhon sărdar? 
CUCULEȚŢ: Nu-i nici un catahris, cucoană Am poroncă de 
la departament să-i opresc. 
TOŢI: Da' pentru ce? 
CUCULEȚŢ: Pentru că unu-i Bondici și celalalt Pungescu: doi 
coţcari vestiți din Focşani. 
CHIRIȚA (țipind): Coţi Vai de mine! 
CUCULEŢ: Care o dizbrăcat lumea cu teșsmecherii şi cărți măs- 
luite... Aţi înțăles acu?. 
CHIRIȚA (țipind): Coţi . coţi . ginerii mei? Valeu! am 
dat cinstea pe ruşine Ah! ah! (Leșină.) 
(Alinoaia, Aristiţa, Calipsița și Guliţă pun pe Chiriţa pe canapè 
și caută s-o dezleşine. — Damele vin lingă canapè. — Cuculeţ, 


Bondici, Pungescu și epistaţii, în stînga. — Fundul scenei îi 
slobod.) 


(Repriză:) 
CORUL 


Vai! ce întîmplare! etc. 


CUCULEȚ 


Ah! ce bine-mi pare! etc. 
BONDICI și PUNGESCU 
Vai! ce întîmplare! 

Mă simt prăpădit 
Groaza-mi este mare 
De-acum m-am topit! 


SCENA 9 
Cei dinainte; BÎIRZOI 


BIRZOI (întrînd prin salonul din fund): Care-i cucoana de gazdă 
aici? . 

GULIŢĂ (alergind la Birzoi): Băbaca! băbaca! o venit bă- 
băcuța! .. 

BIRZOI: Gugulea băbacăi! . (li sărută. Cu glas tare:) Care-i cu- 
coana de gazdă? cea cu balul? 

AFIN: Gine răcnește așa? (Intorcîndu-se): Ce văd? cuconu 
Grigori Birzoi! 

BÎRZOI: Eu şi cu mine, cucoană dragă! Unde mi-i Chiriţușca 
cu puii? 

GULIŢȚĂ: Nineaca? o lesînat, băbacă. 

BÎRZOI: Ge zici, Guguleo? Iar o leșinat?  Mări, ce-s marghio- 
liile aiste? (Merge la Chiriţa.) Amă. ha! frumos îi mai șede! 
Ian feriti într-o parte, că eu îi sînt popa. Acuş o să-nvie ca o muscă 
de iarnă .. (li bate în palmă cît poate.) 

CHIRIȚA (răsărind): Garnaxi! . Ce văd? D-lui? 

BÎRZOI (serios): D-lui. banul Grigori Birzoi ot Birzoieni.. 
şi soțul d-tale tocmai din vremea volintirilor. 

PUNGESGU (lui Bondici): Asta-i socru, nene Bondici? 

BONDIGI (oftînd): Neschi. , 

PUNGESEU: Urit tată a mai avutără. 

BÎRZOI: Înţălegi, cucoană, de ce mă aflu aici în Ieş, pe la ceasul 
aista, în loc de a horăi boierește la moșie .. după obicei? 

GHIRIŢA (tulburată): În. tă. leg. (În parte:) Îmi vine leșin 
la inimă. 

BÎRZOI: Potrivit răvaşului ce ţi-am scris din 15 a următoarei, 
anul 1844, am venit să te umflu din leş cu nepus în masă. Hai! 
că Brustur și Cociurlă ne aşteaptă cu preoții .. 

CHIRIȚA: Brustur și Gociurlă!... Scăpătaţii ceia? Nişte ră- 


zăşi! ... Nu ţi-i greu să vorbeşti, frate? 
BÎRZOI: lan tacă-ți gura cu fleacuri de-aiste. Auzi cuvinte? 
Scăpătați! Răzăși!.. Da’ noi ce sîntem; Împărați cu steua-n 


frunte? ... Scoboriţi cu hirzobu din cer? 
GHIRIŢA: Hîrzob sau nehîrzob ... nu ştiu. . dar cit pentru fa- 


milia lui Brustur și Cociurlă mă închin cu plecăciune răzăși 
și altă nimică. 
BÎRZOI: Cucoană Chiriţă să știi d-ta că răzăşii din ziua de 


astăzi au fost cele mai mari familii în vremea veche. Ei au apărat 
țara şi au scăpat-o cu peptul lor din mina dușmanilor, pentru că 
pe atunci tot românul era viteaz, și tot viteazul era boieri.. boierit 
pe cîmpul războiului, în fața patriei întregi! 

CHIRIŢA: Ei! iar ia să începi cu litopisițu Mă rog, agiun- 
gă-ți . 

BÎRZOI: În sfîrşit. vorbă multă, sărăcie! Brustur și Œo- 
ciurlă sînt feciori de oameni cu moșioarele lor, cu bănişorii lor 

CHIRIŢA: Cu vitişoarele lor le știu 

BÎRZOI: Gospodari buni și nedatori cu nimic nimărui Înţă- 
lesu-m-ai, cucoană? Nu-s datori nici c-o teţcaie, pentru că nu-și 
ridică nasul mai sus decît să cuvine ca de-alde d-ta, care vrei să 
te-nalţi ca ciociîrlia și vii pin leş, cale de zăce poşte, ca să-ți faci 

fetele de risul lumei .. şi ca să le găsăști bărbaţi ca de-alde Bon- 
dici şi Pungescu. . niște tiriie-briîu, ce sorb zăstrele cu lingura 

PUNGESCU (lui Bondici): Aoleo! ne-a pocnitără în pălărie. 

BONDICGI (asemene): Ghiuju dracului! , | 

BÎRZOI (luînd pe Chiriţa de mînă): Hai la Birzoieni la locul nos- 
tru. şi nu mai umbla după cai pe păreți. 

CHIRIȚA: Suflețăle 

BÎRZOI: Haideţi, zic, astăzi, și nu mai lungi vorba! Trăsura 
ne-aşteapţă la scară, cu lucruri, cu tot. 

GULIȚĂ (în parte): Și cu minavetu meu? (Iesă cu fuga.) 

CHIRIŢA: Tiranule! . 

BÎRZOI: Așa... dacă-ţi place Altă dată să stii de la mine o 
vorbă bătrînească: Nu te-ntinde mai mult decît ți-i oghealu. Hai- 
de! 


(Guliţă vine înapoi cu minavetu.) 


CHIRIŢA: Iar letopisîțe? Destul! .. Iaca vin. Mai stăi, că 
doar nu dau tătarii.. să-mi ieu măcar ziua bună de la prietini.. 
Măi! .. că avan mai ești! (Vine în fața publicului și face compli- 
ment.) Gu plecăciune, boieri d-voastră. Copilele le-aţi văzut, ia- 
tă-le-s..  Aristiţo, Calipsiîţo .. (Fetele vin lîngă dinsa.) Aieste-s, 
cum le-am procopsit de douăzeci ş-atîţi de ani... Una-i de 16 pe 17, 
și una de 18 pe 19 . îi împlinesc la lăsatu săcului. . Precum le 
videți ... îs tinerele, frumușşăle, curăţăle, hărnicele, cu ghitarda lor, 
cu cadrilu lor, cu franţuzasca lor. Parle franse, madmuzel? 

FETELE: Ui, maman. 

CHIRIŢA: Le-aţi auzit? Ga apa! (Fetelor:) Le pleze vu mon- 
sio cavaler din leș! 

FETELE: Ui, maman. 


CHIRIŢȚA: Ei, minciuni v-am spus? Ce ziceți? Vă place?.. 
Ascultaţi-mă pe mine, că eu ştiu ce ştiu. Nu perdeți chilipiru de 
la mînă. 


Fetele-s bune 
De măritat, 

îs de minune 
V-o spun curat. 


TOŢI 
-Ha, ha, ha, ha! 


CHIRIŢȚA 
(la public) 


Frunză verde măcieş, 
Păn-a nu pleca din leş 

Spuneţi-mi, mă rog, îndată, 
De vă place vreo fată, 
Cuscră-n leş ca să mă fac, 
Lui Birzoi să-i vin de hac. 
Iată-le-s bibici hazlie, 
Pupuice . seamăn mie. 
Vreţi, sau ba soacră să fiu? 
Fora-n palme, ca s-o ştiu. 


BÎRZOI: D-apoi vină azi! 
TOŢI 


Fetele-s bune 
Etc., etc. 
(Birzoi apucă pe Chiriţa de mînă și o trage spre ușa din fund. — 
Guliţă, Aristița și Calipsița îi urmează. — Cuculeţ face semn epis- 
taților cd să ducă pe Bondici și pe Pungescu. — Poftiţii la bat se 
închină la familia lui Birzoi, rizînd cu hohct.) 


Cortina cade 


CHIRIȚA ÎN PROVINȚIE 


Comedie cu cintice, în 2 acte 


PERSOANE: 


CUCOANA CHIRIȚA. 

GRIGORI BÎRZOI, soţul ei. 

GULIȚŢĂ, copilul lor. 

LULUȚA, orfană. 

SAFTA, sora lui Birzoi. 

D-NUL ŞARL, profesor francez. 

LEONAŞ, tînăr iaşan. 

ION, fecior boieresc. 

TREI ȚĂRANI. 

ȚĂRANI. — JANDARMI. 
POFTIȚI LA MASĂ. — 

UN CURCAN. 


ACTUL I 


Teatrul reprezintă o ogradă de curte boierească la ţară. — În 

stînga, casa Chiriţei, cu cerdac şi cu fereste pe scenă. — În dreap- 

ta, lingă culisele planului I, o canapè de iarbă, încunjurată de co- 

paci. — În fund, ostreţile şi poarta ogrăzei. — Lîngă casă, o por- 

tiță în zaplaz, care duce în grădină. — În depărtare se vede satul. 
Scena se petrece la moșia Birzoieni. 


SCENA 1 


CHIRIȚA (în costum de amazonă, întră călare pe poartă, 
încunijurată de țărani) 
Arie din Scara miţei: Tălharii) 


ȚĂRANII 


Dreptate, dreptate 

Ne fă! - 
Cucoană, dreptate 

Ne dă! 


CHIRIȚA 
Ce vreți voi? Dreptate? 
ȚĂRANII 
Așa! 
CHIRIȚA 


Cu biciul pe spate 
V-oi da! 


(Împreună) 
ȚĂRANII CHIRIŢA 


Dreptate, dreptate Cu biciul pe spate 
Ne fă! V-oi da! 
Cucoană, dreptate. V-oi da eu dreptate 
Ne dă! Așa! 
CHIRIŢA (amenințind țăranii cu cravașa): Tacă-vă gura, moji- 
cilor! 


UN ŢĂRAN: D-apoi bine, cucoană. păcat de Dumnezău să 
ne laşi a fi de batgiocură! 

CHIRIŢȚA: Ce batgiocură? Ce batgiocură? Gine v-o batgio- 
corît? 

ȚĂRANII: Cuconașu Gurluiţă. 

CHIRIŢA: Guliţă! .. Minciuni spuneţi... Ce v-o făcut? 

UN ȚĂRAN: Mi-o ucis un viţăl la vînat. 

ALTUL: Şi mie mi-o dat foc bordeiului cu ciubucu cel de hîrtie. 

ALTUL: Și eu l-am prins țîind calea Măriucăi . 


CHIRIŢA: Ţist, beţivilor!... Bine v-o făcut suflețălu! De 
ce nu vă păziți viţăii şi Măriucele? Aşa să pățiţi! Hai, lipsiţi 
de-aici! 

UN ŢĂRAN: Da-i păcat, cucoană, să ne laşi păgubaşi... Dă! 
dacă nu ne-om jălui la d-ta, care ne ești stăpînă vecinică la cine 


să ridicăm glasul, săracii de noi! 

ALTUL: Am ajuns mai rău decit ţiganii! 

CHIRIȚA: Auzi-i? . Auzi-i, țopîrlanii! Ei, apoi să nu-i iei 
la măsurat cu prăjîna de falce? .. Afară, mojicilor, că vă ştiu eu 
de mult că sînteţi buni de gură și răi de lucru. Afară! 

ȚĂRANII: Gucoană . 

CHIRIŢȚA: Periți din ochii mei că vă ieu de fugă cu calul! 
( Răpede calul spre ei.) 


(Împreună) 
ȚĂRANII CHIRIŢA 
(fugind) (furioasă) 
Dreptate, dreptate Cu biciul pe spate 
Ne fă! V-oi da! | 
Cucoană, dreptate V-oi da eu dreptate 
Ne dă! Aşa! i 
SCENA 2 


CHIRIŢA (după ce a alungat țăranii călare, se întoarce și vine 
în fața scenei): Vai de mine cu nişte țărănoi, că n-ai cap să trăieşti 
de răul lor!.. De-abia am ieșit puţintel la primblare, ca să mă mai 
răcoresc.. şi parcă dracu i-o scos în cale-mi să mă tulbure Iar 
m-oi fi făcut roşiie la față ca un stacoș. (Strigă:) Ioane! Ioane! 
Ş-apoi astfel hurducă șî gloaba asta, că m-o apucat de vro şăpte ori 
sughițu păn-acu..  (Strigă iar:) Ioane! . Ioane! Iaca somno- 
rosu, că iar a fi adormit în podul grajdiului . şi nici c-a să vie să 
mă coboare de pe cal. . Ioane... Ioane! mă! .. săracan de mi- 
ne, c-or să mă lase să șăd toată ziua călare ca un jăndar (Strigă 
furioasă:) Ioane! Guliţă! Luluţă! monsiu Şarlă! cumnă- 
tîcă! 

SCENA 3 


CHIRIȚA; GULIȚĂ, ŞARL, SAFTA, ION. 


(lon vine alergînd dintre culisele din dreapta. Ceilalţi ies din casă 
şi se cobor din cerdac.) 


7 
GULIŢĂ Cine mă cheamă? nineaca! 
SAFTA Ce este? Ce este? 

ȘARL Qui diable? Ah! madame! 
ION Aud, cucoană. Iaca ia 


CHIRIŢA: Da’ veniţi azi de mă coborîți de pe cal Ce, Doamne 
iartă-mă! ați adormit cu toţii? 


{Ion se pune dinaintea calului și-l apucă de zăbale ca să-l ţie. Ceilalţi 
se adun împrejurul Chiriţei.) 


GULIŢĂ: Ba nu, nineacă dar învățam Telemac cu monsiu 
dascalu. 

SAFTA: Și eu făceam dulceţi în cămară, cumnăţică. 

ION: Și eu 

CHIRIŢȚA: Taci din gură că eşti încă cu ochii plini de somn... 
Ține calu! 

SARL (apropiindu-se de Chiriţa): Madam cocona sari in brați 
a me. 

CHIRIȚA (cochetînd): În braţăle d-tale, monsiu Șarlă? Eşti 
foarte galant.. însă mă tem 

ȘARL: O! non te tem că sunt vurtos. 

CHIRIŢA: Nu de-aceea . că si eu îs ușurică ca o pană; dar 
apoi. . să sar în braţăle unui cavaler... nu ştiu de să cuvine 

ȘARL: Daca non vre la mine, sari la Ion (În parte:) J'aime 
mieux ca. 

CHIRIŢA: Ei, dacă vroiești numaidecît, monșiu Şarlă aţine-te, 
că sar. 

ŞARL: No.. poftim. une, deux, trois. 

CHIRIȚA (sărind): Hup! 

ȘARL (în parte): Cristi! uşuric ca un pan... merci. 

CHIRIȚA (în parte): Îi nostim franţuzu . . (Tare:) Aţi văzut agi- 
litaua mea? Ioane du calu la grajdi şi-l adapă; dar să nu-i scoţi 
şaua. Auzi? 

ION (căscînd): Aud. (Duce calul între culisele din dreapta.) 

CHIRIŢA: Ho! că parcă-i să ne-nghiți... Face-o gură cît o 
şură. 

GULIŢĂ: Nineacă las’ să mă sui și eu pe cal. 

CHIRIŢA: Ce face! Ga să te trîntească?!... Ba nu, Guliţa 
mamei. 

GULIȚĂ: Pe mată cum de nu te trînteşte? 
CHIRIȚA: Eu am învăţat la leș, la manejărie (În parte) Nu- 


mai eu știu cîte bușituri am mîncat  d-apoi dă! dacă-i moda. 

CULIŢĂ (scîncindu-se): Ei nineacă, las' să mă primblu că- 
lare măcar numai pin ogradă. 

CHIRIŢA: Bai TȚ-am mai spus o dată că nu vreu Nu mă 
supăra mai mult. Mai bine apucă-te de-ți învaţă franțuzasca cu 
monsiu Șarlă că mă țîi o mulţime de parale, trîntore! 

CULIŢĂ: Bai şi eu! M-am săturat de carte! 

SARL Monsieur Goulitze taisez-vous quand poroncesc madam 
nenec 


GULIȚA: Madam nenec (În parte) Franțuz stropşit! 

ȘARL: Ce spus? (În parte:) Cré moutard! il m'agace toute la 
journée. 

'CHIRIȚA: Nu te potrivi, monsiu Şarlă, că-i copil încă. 

ŞARL: Oui copil. obraznic. 

CHIRIȚA: Ce să-i faci dacă are duh, Guliţa nineacăi (Sărută 
pe Guliţă.) Îmi seamănă mie . bucăţică tăietă. Hai, du-te cu domnu 
profesor de învaţă frumușăl, că ț-oi face straie de moda nouă. 

GULIŢĂ: Da' cal mi-i cumpăra? 

CHIRIŢȚA: Cum s-a face băbacă-tău ispravnic. 

SARL: Allons, Goulitze venez donc. 

GULIŢĂ: Iaca, monsiu je vene. 

(Şarl şi Guliţă se primblă împreună prin ogradă, citind pre o carte, 

și din vreme în vreme zic tare: 
„Calypso ne pouvait se consoler du départ d'Ulysse“.) 


CHIRIȚA: Uf! Doamne! că mare cald îi! Hai sub copaci, cum- 
năţico. (Merge în boschet.) 

SAFTA (urmînd pe Chiriţa): D-apoi şi d-ta, soro, ai minte s-alerg: 
calare în luna lui iuli? Îi păţi ceva într-o zi. 

CHIRIŢA: Ce să fac, soro, dacă-i moda și dacă-mi place 
Oi zice şi eu ca Ferchezeanca: 


Hop, hop, hop, 

La galop, 
Cînd alerg călare, 
Hop, hop, hop, 

La galop, 
Inima mea sare. 
Hop, hop, hop, 

La galop, 
Cînd sînt armazoană; 


Hop, hop, hop, 
La galop, 
Ieu lumea de goană. 
Ce plăcere de-a fugi în fuga mare 
Pe-un cal sprinten, ușurel ca un ogar, 
Cîteodată alivanta pe spinare... 
Dar ce-mi pasă. dacă-i moda, n-am habar! 


Hop, hop, hop, 


La galop, 

Etc., etc., etc. 
Ş-apoi trebuie să ştii, cumnățîcă, că de cînd m-am dezbărat de Ca- 
lipsîta şi Aristiţa... de cînd, în sfîrșit, le-o măritat bărbatu-meu 
cu Brustur șî Cociurlă . pare c-am întinerit de 20 de ani.. îmi 
vine tot să zburd... că, Doamne!... mult m-am mai năcăjit prin 


Jeşu cela ca să-mi găsesc gineri ... ştii? 

SAFTA: Știu.  Căzusăşi în mînile unor coțcari? 

CHIRIŢA: Cine dracu să-i cunoască? Acu toți îs îmbrăcaţi în- 
tr-un fel şî nu poţi alege care-i boier, care-i coţear... Dar ce-o 
fost s-o trecut.. De trii ani, de cînd m-am întors la moşiie la Bîr- 
zoieni ... i-am şi uitat. 

SAFTA: Bine-ai făcut. 

CHIRIŢA: Hei!.. cînd ar da Dumnezău să mi să împlinească 
gîndul .. aș da şăpte sărindaruri. 

SAFTA: Ge gînd, soro? 

GHIRIŢA: Ah! cumnăţică, să mă fac isprăvniceasă! ... alta nu 
doresc pe lume! Isprăvniceasă cu jăndari la poartă șî-n coadă! 

SAFTA: De ce nu?... Te-i face și d-ta ca alte multe... Doar 
a izbuti el frate-meu la Ieş, unde l-ai trimes.. 

CHIRIŢA: Aşa nădăjduiesc. . că şi noi.. Dumnezău știe cî- 
te-am pătimit la 48... ca patrioți.. Las’ că ne-o perit vro zăce 
capete de vite; dar apoi îţi aduci aminte ce friguri o avut Birzoi. 
şi cum m-o durut măsaua care am scos-o! 

SAFTA: Așa. aşa 

CHIRIȚA: De aceea l-am silit pe bărbatu-meu să meargă la Ieş 
ca să cerce a căpăta isprăvnicia de aice din țînut.. Doară și el are 
drituri.. ca patriot... ca pătimit.. Nu-i vezi, acti, care de care 
are pretenţii să între în slujbă.,. sub cuvînt că i-o fost frică la 
48?. . Helbet! dacă-i pe-aceea apoi şi noi avem temeiuri. 
Adă-ți aminte ce groază-l apucasă pe Birzoi.. că striga șî prin somn 
c-o venit zavera. 

SAFTA: Aşa aşa . 

EHIRIȚA: I! . cînd să-l văd deodată, întrînd pe poartă cu doi 
jăndari ... ştii? i-aş sări în cap. 

SAFTA: D-apoi eu? 

CHIRIŢA: Mai tras-ai în cărți, cumnăţico? 

SAFTA: Tras, soro. .că alta nu fac toată ziua... 

CHIRIȚA: Şi ce zîc cărțile? l 

SAFTA: Menesc a bine... mi-o ieşit zăce ochi de card... bucu- 


rie lingă riga de trefli . frate-meu, și dedesubt trii ochi de cu- 
pă drum. Trebuie să vie negreşit astăzi... și să-ți aducă veste 
bună. 

CHIRIŢA: Să te-audă Dumnezău! ... Atunci să vezi, soro, căpă- 


țini de zăhar. să nu poţi dovedi cu dulcețile 

SAFTA: Iaca pozna, că eu mi-am uitat belteua pe foc. şî m-am 
luat cu vorba. 

CHIRIȚA: Nu-i nimică o belte mai mult sau mai puțin pen- 
tru o isprăvniceasă. nu-i cea pagubă. Ian spune-mi, te rog... 
(Îi vorbește încet, în vreme ce scoate un port-ţigar din buzunar.) 

ȘARL (în fund): Dis donc comme moi, Goulitze: Calypso ne pou- 
vait se consoler du départ d'Ulysse. 

GULIŢĂ: Calypso ne pouvait d'Ulysse. 

ŞARL (în parte): Cré gamin! il magace joliment! 

SAFTA: Iar îi să tragi tiutiun, soro? Pare că te văd iar c-ai 
să te îmbolnăvești. 

CHIRIȚA: Ba nu, soro, c-așa-i moda. Dacă sînt armazoancă, tre- 
buie să mă deprind cu țigările 

SAFTA: Mă mir ce gust poți găsi să pufuieşti din gură ca un 
neamț?! 

CHIRIȚA: Ce gust? 


Toată lumea azi fumează, 
Scoate fum pe nas, pe gît; 
Unii moda imitează; 

Alţi fumează de urît. 
Omenirea-i-o țigară 

Care să preface-n scrum; 
Șî amorul cel cu pară 
Arde şi se schimbă-n fum . 
Numai fumuri vezi aice 
La femei şi la bărbați. 

Toţi fumează. . poţi dar zice, 
Că-s mai toți înfumuraţi. 


SAFTA: Cum înfumuraţi? Vrei să zici afumaţi? 

CHIRIȚA: Și una şî alta... Dar... ian spune-mi, cumnăţică, 
ce face Luluţa? 

SAFTA: Îi în grădină. 

CHIRIŢA: Biata copilă! De cînd o murit cucoana Nastasica 
Afinoaia, nineacă-sa, și am luat-o sub epitropia noastră mi-i dră- 
guţă ca o noră. 

SAFTA: Mai știi? poate să-i fii soacră cu vreme. 

CHIRIŢA: Țist, aşa am chibzuit treaba cu bărbatu-meu Lu- 
luţa are zăstre bună Guliţă asămine Mai potriviți unde să-i 
găsăști? 

SAFTA: Să-i cauţi cu lumînarea. 

CHIRIȚA: Numai atîta mă îngrijăște, că Luluţa nu bate nicide- 
cum cu Guliţă. și-i tot tristă de cînd o rămas orfană ba încă 
cîteodată parcă să perde nu-i în toate minţile. 

SAFTA: Nu băga de seamă, că încă-i tînără. 

CHIRIŢA: Ce tînără?! că-i de vro 15 ani Cînd s-o născut 
Guliţă, era de un an îmi aduc aminte ca acu la Sîn-Chetru 
(Vorbind își caută chibriturile.) Da' oare ce mi-am făcut chibrituri- 
le? Hait! că le-am prăpădit pe cîmp. (Tare) Monsiu Şarlă! 

ȘARL (înaintîndu-se): Poroncesc, madam. 

CHIRIȚA: Nu cumva ai fosfor cu d-ta? 

ŞARL (aprinzând un chibrit): Voilă, madame. (În parte) Elle fume 
comme un caporal. 


CHIRIȚA (aprinzîindu-și o ţigară groasă): Merci. Voulez-vous 
aussi boire une cigare? 
ŞARL (în parte): Aïe aie elle va recommencer ses tra- 


ductions libres ... 

CHIRIŢA: Ils sont de minune cigares de Halvanne. 

ȘARL (luînd o ţigară): Merci, madame. 

GULIŢĂA: Ţigară de halva? Nineacă, dă-mi şi mie o țigară. 

CHIRIŢA: Auzi? Atita ar mai trebui! Cuconașii nu trag ti- 
gări. 

GULIȚĂ: Ei. matà de ce tragi, dacă eşti cucoană? 

CHIRIŢA: Tacă-ţi gura, plodule! Monsiu Şarlă . ian dites- 
moi, je vous prie: est-ce que vous êtes mulțămit de Guliţă? 

ŞARL: Comme çi, comme ca.  mulțemit et pas trop. 

CHIRIȚA: C'est qu'il est très zburdatic mais avec le temps 
je suis sùre qu'il deviendra un tambour d'instruction. 

ŞARL (cu mirare): Tambour?! 

CHIRIŢA: Oui. adică dobă de carte. tambour nous di- 
sons comme ca en moldave. 

SARL (în parte): Ah, bon! la voilă lancee! 

CHIRIȚA: Et alors nous Penverrons dedans. 

SARL: Où ça madame? 

CHIRIŢA: Dedans.  înîntru . nous disons comme ca en mol- 
dave. 

ȘARL (în parte): Parle donc le moldave alors, malheureuse! 

CHIRIŢA: Et voyes-vous, monsieur Charles, je ne voudrais pas 
qu'il perde son temps pour des fleurs de coucou. 

SARL: Pour des fleurs de coucou? 

CHIRIŢA: C'est-â-dire de flori de cuc Nous disons comme 
ça .. 
ȘARL: En moldave (În parte:) Cristi! qw'elle m'agace avec 
son baragouin! 

CHIRIŢA: Aussi, je vous prie quand il se paressera. de lui 
donner de largent pour du miel. 

ȘARL: Comment?! ... que je lui donne de largent?! 

CHIRIȚA (rîzînd): Non.. Să-i dai bani pe miere de largent 
pour du miel C'est correct Nous disons comme cella . 

ŞARL: C'est convenu en moldave Vous parlez comme un 
livre. 

CHIRIȚA: Merci j'ai apprendré toute seulette le français 
pre legea mea. 

ŞARL: Est-ce possible?!. C’est extraordinaire! Hé bien, 
votre fils vous ressemble. Il a une facilité! Dans quelques an- 
nées il parlera aussi bien que vous. 

CHIRIȚA: Quel bonheur! Gugulea nineacăi! Auzi ce spune 
monsiu Şarlă? Zice că ai să vorbeşti franțuzeşte ca apa. 
N'est-ce pas, monsieur Charles, qwil parlera comme l'eau? 

ŞARL: Comme? Ah, oui, oui vous dites comme ça en 
moldave Oui oui. 

CHIRIȚA: Da’ ian să-i fac eu un examen Guliță, spune ni- 
neacăi, cum să cheamă franțuzăşte furculița? 

GULIȚA: Furculision. 

CHIRIȚA: Frumos. Dar friptura? 

GULIŢĂ: Fripturision. 

CHIRIŢA: Prea frumos Dar învirtita? 

GULIȚĂ: Învîrtision. 

CHIRIȚA: Bravo Guliţă! Bravo, Guguliţă! (Îl sărută.) 

ȘARL (în parte, furios): Gogomanition, va! 


SCENA 4 
Cei dinainte; ION (viind pe poartă) 
ION: Cucoană, cucoană Iaca un răvaş de la Ieş. 
CHIRIŢA (tresărind): De la Ieș? A fi de la d-lui... Cine l-o 


adus? 
ION: Un jăndar de la isprăvnicie Cică-i grabnic. 


183 


GHIRIŢA: Grabnic?... Adă. . (Vrea să ieie răvașul şi se 
oprește.) Da’ aşa s-aduce răvașul, măi oblojitule? 

ION: Apoi cum? 

GHIRIŢA: Cum? Nu ţi-am spus c-acum îi moda să s-aducă 
răvaşăle pe talgere? .. Ha? 

ION: Iaca... parcă răvașăle-s alivenci. 

CHIRIŢA: Ce-ai zîs?.,. Lipsăşti de-aici! Şi doar nu mi-le-i 
aduce acu îndată după modă.  c-atita-ţi trebuie. 

ION: Da' unde să găsăsc eu talgere, cucoană? că nu-s sofra- 
giu. 
CHIRIȚA: Du-te sus la jupîneasa de cere un talger ş-un șărvet. 
ION: Şi şărvet? 

CHIRIŢA: Şi după ce-i pune șărvetu pe talger, și răvaşu pe şăr- 
vet... să mi-l prezăntezi frumos... ai auzit? 

ION: Am auzit. (Se duce în casă, zicind:) Să pun talgeru pe săr- 
vet, şi răvaşu pe şărvet... ba şărvetu pe răvaș... ba... 

SAFTA: Bine, soro, cum ai răbdare s-aştepţi, cînd îi răvaș 
grabnic, de la frate-meu poate? 

CHIRIŢA: Fie măcar de la Pori Împărat... Am hotărît să- în- 
troduc în provințiie obiceiurile din Ieș, doar ne-om mai roade puțin- 
tel şi noi... N-am dreptate, monsiu Şarlă? 

ȘARL: Mult dreptat, mult... în care pricin? 

CHIRIŢA: În predmetul civilizațiiei. 

ȘARIL,: Civilisation ... cu serviette? 

CHIRIŢA: Pe assiette. 

ȘARL: C'est l'étiquette? 

CHIRIȚA: Cu serviette. 

GULIŢĂ: Pe assiette. 

ȘARL: Au fait ... (În parte) Je n'y suis pas du tout. 


SCENA 5 


Cei dinainte; ION (viind din casă și aducînd răvașul acoperit, 
sub şervet și sub talger) 


ION: Cucoană ... iaca răvaşul de modă. 

CHIRIŢA: Adă-l încoaci (Căutînd în talger:) Unde-i, că nu-l 
văd în talger? 

ION: Cred și eu, dacă-i dedesubt. 

CHIRIȚA (rîdicînd talgerul): Dedesubt? Așa te-am învăţat 
eu? .. Nu-i nici sub talger... Ce-ai făcut răvaşu, tontule? 

ION: Dec! să face că nu ştie... Îi sub şărvet... ca de mo- 
dă Nu mi-ai spus? 


184 


CHIRIŢȚA: Sub sărvet? (Azvîrle şervetul și găseşte răvașul în 


palma lui Ion.) Bată-te cucu, mangosiîtule...! Ian videţi, mă rog, 
c-o făcut cu totul dimpotrivă! .. (Ie răvașul.) 
ION: Ei! parcă eu am fost de gemine cu moda.. Aşa mi-ai 


poroncit, așa am făcut. 

CHIRIŢA: Ai noroc că-i răvaş grabnic de la bărbatu-meu. că 
ți-aş arăta eu... 

SAFTA: Da' lasă-l încolo, cumnăţică, și citeşte azi... 

CHIRIȚA: lan să videm. (Citește adresa răvașului:) „Isprăvni- 
cia ținutului către prea iubita mea soțţiie, Chiriţa Birzoi, ot Bîr- 
zoieni“. 

SARL: Comment? ... Madame est maritat c-un ispravnicie? 

CHIRIȚA (zîmbind): Ba mi să pare că c-un ispravnic nou. 
Cumnăţică, ce sămn îi cînd îți ţiuie urechea stîngă? 

SAFTA: Sămn bun, soro. 

CHIRIŢȚA: Să videm... Cruce-agiută! (Citește:) „Cu frățească 


mă închin şi te sărut dulce, iubită Ghiriţo. — În sfîrşit, cu mila lui 
Dumnezău, m-am isprăvnicit! ... Neamul nostru s-o înălțat! . le-o 
pe-acolo cam pe mare cu megieșii, că pe-aici las’ pe mine! — Scoa- 


lă-te îndată șî vină în tîrg cu toată gospodăria și cu tot neamul 
dintre care nu uita a-mi aduce curcanul cel bătrîn, c-am să-l pun în 
slujbă. — Scris-am. . 
Al d-tale ca un soţ, 
Grigori Birzoi.“ 


Kirie elăison! .. iată-mă-s isprăvniceasă! . (Nebună de bucurie:) 
Cumnăţică, Guliţă, monsiu Şarlă, Ioane îs isprăvniceasă! 

TOŢI (cu bucurie): Isprăvniceasă! 

CHIRIŢȚA (jucînd singură de bucurie): Tra, la, la, la la. . sînt 
isprăvniceasă.  Cumnăţică, vină să te sărut. (Sărută pe Safta.) Gu- 
liţă, vină să te sărut. (Sărută pe Guliţă.) Monsiu Şariă, vină și d-ta 
să te... (Coboară ochii rușinată.) 

ŞARL: S'il vous plaît? 

CHIRIȚA: Pardon... Ioane, Ioane! 

ŞARL (în parte): Comment? ... Ion aussi? .u 

CHIRIȚA: Ce era să-ți spun?.. Am uitat-o de bucurie ?. 
Ha! . du-te de spune surugiilor să înhame poştaljonii la trăsura 
cea galbănă degrabă. degrabă, că o să ne pornim la tîrg. 

TOȚI: La tîrg? 

CHIRIȚA: Dar’! Destul am mocnit la țară . Ian să mai fan- 
taxăsc şi eu pin tîrg, ca altele.. doar îs isprăvniceasă. Nu că 
adică m-am fudulit dintr-aceasta ... sau că mi-ar fi făcut vro mul- 
tțămire mai deosăbită.. Nu! nu să sparie Chiriţa așa lesne 
cu una, cu două... Zău nu!... Minciuni nu ştiu să spun, că nu-s 

ipo... ipocondră!. M-am isprăvnicit? Să-mi fie de bine! Dac- 
am dorit-o am dorit-o numai de-o ambiţiie care am... iar nu de 
alta. Ioane . trimes-o boieriu vro ceată de jăndari ca să meargă pe 
lingă obloane? 

ION: O trîmes o ceată întreagă: doi slujitori. 

CHIRIŢA: Numai?! Spune-le să se gătească Hai ca- 
ră-te! .. 


ION: Iaca mă car, cucoană isprăvnicească . măria-ta! (lesă) 

CHIRIȚA: Isprăvniceasă! De-acum să videți bontonuri şi 
tenechele Am să-i durez ş-un voiaj la Paris. 

SAFTA: Tocmai pe-acolo! în țara nemțească? 


GULIŢĂ: Să mă iei şi pe mine, nineacă. 

CHIRIŢȚA: Te-oi lua, puiule. şî pe monsiu Şarlă şi pe Lu- 
luța. . Parcă văd pe pasport: baroana Chiriţa! Am să mă dau și 
eu de baroană, cum oi trece granița... să spariu nemții.. 

ȘARL (în parte): Îi lipseşte un dog. 

CHIRIŢA: Qu-'est-ce que, monsiu Şarlă? 

ȘARL: Je partage votre bonheur, madame. 

CHIRIŢA: Ah, oui, monsiu Șarlă.. je suis heureuse par dessus 
la mesure... 

ŞARL: Je comprends peste masur 

CHIRIȚA: Tout à fait Hai iute să ne gătim ca să plecăm cu 
ziuă. Hai! 

(Se aude glasul Luluţei în grădină, cîntînd.) 


GULIŢȚĂ: Auzi, nineacă, glasu Luluţăi? 
CHIRIŢA: Iat-o, vine-ntr-acoaci Staţi locului. 


(Se opresc lingă boschet.) 


SCENA 6 


Cei dinainte; LULUTȚA (întră pe portita grădinei, cîntînd 
și alungînd un flutur cu un năvod mic de bariş) 


LULUȚA 


(Arie din Baba Hiîrca: Ei, zău, tare-mi 
pare bine...) 


Fluturaș, vin’ lîngă mine. 
Ah, ascult-al meu cuvînt, 
Că şi eu sînt ca şi tine 
Sîngurică pe pămînt! 

Nu zbura, nu zbura, stăi 

GULIŢĂ 


(căutînd pe sus) 

Iată, iată-l! măi, măi, măi! 
LULUȚA 

Tare-i sprinten şi frumos. 
GULIȚĂ 

Cînd pe sus îi, cînd pe jos. 
LULUŢA 

Nu zbura, nu zbura, stăi 
GULIȚĂ 

Iată-l, iată-l! măi, măi, măi! 
LULUTȚA 


Zău, te-oi prinde. De-a te prinde 

Un dor mare mă cuprinde. 

Vin’ cu mine, fără frică, 

Că-s șî eu o fluturică 

In zădar fugi pe-mprejur! 

De-a te prinde eu mă jur. 

În zădar zbori aşa tare 

Na, te-am prins Ce bine-mi. pare! 
(Luluţa trînteşte năvodul în capul lui Guliţă şi-l 

prinde înîntru.) 


LULUȚŢA: L-am prins! l-am prins! 
GULIȚĂ: Da’ șăzi binișor, Luluţă, că te spun nineacăi.. 
LULUȚA: Vai de mine! În loc de flutur, am prins un cără- 
buș Ha, ha, ha, ha, ha! 
Cărăbuş, cărăbuș, 
Pe-a cui mîni încăpușşi. 


TOȚI: Ha, ha, ha, ha! Ă 

GULIŢĂ (mînios): Cărăbuş! Auzi, nineacă? zice că-s că- 
răbuș! 

CHIRIȚA: Nu te mîniè, Guliţă, că şuguieşte Luluța... Luluţo, 
vin-încoaci la mătușica, să-ți spun o veste bună. 

LULUȚA: Ce veste? | 

CHIRIŢA: M-am făcut isprăvniceasă. 

LULUȚA: Ei.  ş-apoi? 

CHIRIȚA: Apoi.. nu sari în sus de bucurie? 

LULUȚA: Nu. 

CHIRIŢA (supărată, Saftei): Îţi spun eu că cîteodată să perde. 
(Tare:) Ei, dar găteşte-te, Luluţă, c-a să mergem la tîrg. 

LULUȚA (cu bucurie): Unde? la leș? 

CHIRIŢA: Ba cole, alăture cu Birzoieni... unde-am mai fost 
an-iarnă. 

LULUȚA (tristă): Ori acolo... ori aici la țară... totuna-i. 

CHIRIȚA: D-àpoi... vezi d-ta. te-ai deprins tot la leș... Mai 
șăzi şi pin ținut, că nuzi muri. 

LULUTȚA (plîngînd): Ba oi muri... 

CHIRIȚA: Îndărătnico .. . 

SARL (în parte): Pauvre enfant! 

CHIRIȚA: Hai, să ne gătim de drum. Monsiu Șarlă.. je vous 
prie, à la bracette. 

ȘARL (dîndu-i brațul): Trop heureux, madame. (Dă cellalt braţ 
Saftei.) Madam cucona Safta, non poftesc? 

SAFTA: Bucuros, domnule 

ŞARL (în parte): Jai lair d'une cruche à deux anses ... tableau! 


(Chiriţa, Safta, Şarl şi Guliţă întră în casă.) 


SCENA 7 
LULUȚA: Doamne! . tare mi-i urit aici!... Nu ştiu ce să fac 
toată ziua... N-am pe nime care să mă iubească, de cînd o murit 


biata ninecuţă ... Mătușica-i prea bătrînă şi Guliţă prea tînăr Nu 
mă pot înțălege cu ei cum mă înțălegeam cu nineaca şi cu Leonaş 
Dragu Leonașş! ... unde-a fi el acu?... De trii ani de cînd nu l-am 
văzut, a fi crescut mare și m-a fi uitat poate. da’ eu una știu, că 
nu l-oi uita niciodată.. că-l iubesc din copilărie. 


(Arie din Însurăţeii: 
Zile dintăi ale-nsoțirei.) 


Scump suvenir de fericire, 
Cu glasul tău de nălucire 
Alungi ades a mea mîhnire 
Şi mă îngîni vesăl, ușor. 


Ah! vin-acum, vis de plăcere, 
Ca să-mi aduci o mîngiiere, 

Și, ca prin vis, a mea durere 
Să mi-o ridici în al tău zbor! 

SCENA 8 
LULUȚA; GULIȚĂ (viind pe portița grădinei) 


GULIŢĂ (în parte): Am fugit pe uşa din dos şi am dat prin gră- 
dină, ca să scap de dascal... Acum... hai la grajdi... Tot oi să în- 


caled, în ciuda nineacăi... Mă duc să fur calul de la iesle... Ia 
aşa! De ce nu mă lasă de bunăvoie? (Dă cu ochii de Luluța.) 
Luluţa! 


LULUȚA: A!... iaca și monsiu cărăbuș.. 

GULIŢĂ: Iar mă faci cărăbuș? . Ian ascultă, Luluţă. aici nu 
sîntem la Ieş, ca să mă iei în rîs.., Acu-s mare! și dar, te poftesc.. 

LULUŢA: Mare? Vra să zică eşti cărăbuș de cei cu două 
coarne? 

GULIȚĂ: Ba nici cu două.. nici unu. îs cavaler! învăţ pe 
Telemac... 

LULUȚŢA: Zău! ... ai agiuns păn-acolo?... Nu te cred! 

GULIŢĂ: Nu mă crezi?... Ascultă dar’, să ţi-l spun pe de rost. 
Telemaque ne pouvait d'Ulysse dans sa douleur 

LULUȚŢA: Destul, că doar nu-s profesăr .. să-mi spui lecţiia. 

GULIȚA: Păcat, Luluţă.. că nu ești mată în locu lui monsiu 
Şarlă ... că zău, mai mult aş învăţa cu mată. 

LULUȚA: Da' de ce, Guliţă? 

GULIŢĂ: Nu ştiu bine de ce . dar cu mată mi-ar fi dragă cartea. 

LULUȚA (în parte): Bietu copil! 

GULIŢĂ: Matà îţi tot baţi gioc de mine. nu înțăleg pricina 
pentru care.. dar cu toate aceste nu pot să mă miînii pe mată cu 
tot dinadinsul ... că-mi eşti drăguță. na! 

LULUȚA: Drăguţă! 

GULIŢA: Pre legea mea! 


(Arie: Căruţa poştei.) 


Îmi plac arșicii și zmeu-mi place; 
Mi-e drag cu mingea de-a arunca, 
Dar lîngă tine, ah! cum să face 

Că-mi trece gustul de-a mă giuca? 
Nu știu, Luluţă, cum, zău,ssă face 
CGă-mi trece gustul de-a mă giuca. 


În puf sînt meşter şi suflu tare; 

Dar cînd pe tine eu te zăresc, 

Rămîn deodată fără suflare 

Și nu pot giocul să-l isprăvesc. 

Cînd vreu să suflu... n-am răsuflare; 
Și bani, şi minte, tot prăpădesc! 

LULUȚA: Bietu Guliţă! Eu te-nțăleg. dar ce folos, că ești 
încă copil! 

GULIȚA: Copil? lan să vezi acuş dacă-s copil. cînd oi aler- 
ga călare. 

LULUȚA: Cum? Ce fel? 

GULIŢĂ: Pe calu nineacăi da' să nu spui, Luluţă.  Așteaptă 
aici. (Aleargă în culisele din dreapta.). 


SCENA 9 
LULUȚA; pe urmă GULIȚĂ şi ION 


LULUȚA (singură): Auzi, mă rog? Guliţă. un copil de ieri, 
de-alaltăieri, cum zice mătuşica Cine-ar fi crezut? Zău că nu 
mai sînt copii astăzi pe lume Ce huiet s-aude? 


(Se aude în culisele din dreapta sfadă între Ion şi Guliţă.) 


ION (în culise): Da’ lasă calu-n pace, cuconașule! 

GULIȚĂ (asemene): Taci, Ioane, că ţi-oi da bacşiș Hi! 
cal... hi! . cal 

ION: Ce bacsîș? Să mă bată cucoana?. 

GULIȚĂ: Hi! cal hi! cal.  (Strigă -surugieşte.) 


ION: Iaca pozna! Nu lăsa, măi! Săriți de opriți calu! 

GULIȚA (răpit de cal, vine în scenă, spăriet și țipînd): Valeu! 
valeu! . nu mă lăsa, Ioane, că mă trînteste! Valeu! valeu! 
(lesă călare, cu fuga, pe poartă, în dreapta.) 

ION (alergînd dintre culise): Vai de mămulica mea! De-acum 
mi-am găsît arțagu cu cucoana Hait!. l-o umflat Rusaliile 
(lesă prin fund, strigind:) Săriţi! săriți! 


LULUȚA: Ha, ha, ha parcă era Făt-Logofăt din poveste. (Cade 
de rîs pe canapè.) 


(Se face zgomot în sat. — Chiriţa, Safta și Şarl ies în cerdac.) 


SCENA 10 
LULUȚA, CHIRIȚA, SAFTA, ȘARL, Țăranii 
CHIRIȚA 
SAFTA 


(Guliţă trece pe la poartă, din dreapta în stînga, în fuga calului, 
strigind: «Nineacă... monsiu dascal.. nu mă lăsaţi... valeu!,,.» 
Ciţiva țărani alerg după el; alţii întră pe scenă.) 


SERIA | Vai de mine! Guliţă călare? 


| Ce este? Foc? Tălharii? 

ȘARL: Grands dieux! Il est perdu, courrons! (Se coboară ră- 
pide din cerdac.) 

CHIRIȚA: Perdu! mon odor? Ah! vah! săriți! 
alergați! (Se coboară cu Safta în scenă.) 


(Arie din Baba Hêrca:Săriți...săriți!) 
CHIRIȚA 


Săriți, săteni, argați, 
Cu toții alergați. 

Săriţi si-mi agiutați 
Copilu să-mi scăpați! 
lată-mă-s în disperare! 
Săriţi, săriţi, alergați; 
Guguliţă-i în perzare; 
Săriţi de mi-l scăpaţi! 


COR 


Săriţi, săteni, argaţi, 
Cu toţii alergați. 
Săriți de-o agiutaţi, 
Copilu să-i scăpați! 
(Toţi aleargă pe poartă și apucă pe urmele calului.) 


LULUȚA (singură): Vai de mine! Să vede că-i în primej- 
die! Mă duc să caut colonie, că poate să leșîne mătușica (În- 
tră în casă.) 


SCENA Il 
LEONAȘ (ivindu-se la poartă) şi, pe urmă, LULUȚA 


LEONAȘŞ: Ce i-o apucat de aleargă ca nişte nebuni? Să giuri 
că o lovit strechea pe tot satu . Ian privește cum să-ntrec . Ce 
văd? Două cucoane cu dînşii? Ce să fie oare? Ian să întreb la 
curte .. (Vine în scenă.) 

LULUȚA (ieșind în cerdac): Iaca colonia Hai degrabă după 
dînşii. (Se coboară răpide și se întîlnește cu Leonaș.) 

LEONAȘ: Luluţa! 

LULUȚA: Leonaş! Leonaș aici! A! (Se aruncă cu bucurie 
în braţele lui.) 


LULUȚA 


Tu ești, iubite Leonaș? 

LEONAȘ 
Eu sînt, iubite îngeraș. 
LULUȚA 
Nu-i vis? Îmi vine, zău, să pling. 
LEONAŞ 
Nu-i vis în brață-mi eu te strîng. 
(Împreună) 


Ah, ce fericire! 

Ce vesălă sîmţire 

Sîmt acum, că te-am găsit, 
O! scump odor iubit. 
Dulcea mingiîiere 
Gonește-a mea durere, 
Şi-n rai mult așteptat 
Parc-am întrat. 


LULUȚA (sărind de bucurie): I! . cît îmi pare de bine c-ai ve- 
nit, Leonașule!.. Ştii? îmi vine să rîd și să pling totodată De 
mult nu te-am văzut! 

LEONAŞ (cu dragoste): De mult, dragă Luluţă... tocmai de cînd 
te-o luat cucoana Chiriţa sub epitropia ei șî te-o adus la Biîrzoieni. 
LULUŢA (ștergîndu-și ochii): Aşa... de la moartea ninecuţăi. 

LEONAȘ: Nu mai plinge, Luluţică. că, zău, acuş pling şi eu. 

LULUȚA: Cum n-oi plînge, dacă de trii ani de zile mă găsăsc 
printre străini, care, pentru că mă văd tristă şi pe gînduri, zîc că 
dau semne de nebunie.. Ei nu pot înțălege că mi-i dor de ninecuţa. 

LEONAȘ: Ce spui? Vra să zică eşti nenorocită în casa Chi- 
rițăi? 

LULUȚŢA: Apoi giudecă tu însuți de pot fi fericită.  sîngură, or- 
fană! depărtată de toţi prietinii copilăriei mele de tine, Leonaș, 
care eram deprinsă să te văd în toate zilele în casa maică-mea! . 

LEONAŞ: Biata Luluţă! De ştiam una ca asta.. nu mă du- 
ceam peste graniţă. 

LULUȚŢA: Cum? ai făcut voiajuri? 

LEONAȘ: De cum ne-au despărțit întîmplările... m-am pornit 
la Paris, și am şăzut acolo trii ani. | 

LULUȚA: Trii ani!... Încaltea gîndit-ai vrodată la mine? 


LEONAȘ: Nu o dată. dar totdeauna. Şi, cum m-am întors 
în ţară, cea întăi dorinţă a mea o fost ca să te găsăsc şi să te văd. 

LULUȚŢA: Ce bine-mi pare!. . De-acum cred că-i şădea tot cu 
mine. 

LEONAȘ: Numai de mi-a da voie cucoana Chiriţa. 

LULUȚŢA: De ce nu?... Ce poate s-o supere șăderea ta aici? 

LEONAŞ: Poate să nu-i vie la socoteală, pentru că, după cum am 
aflat la Iași, de la sărdariul Cuculeţ, să vede că Chiriţa plănuiește ca 
să te mărite mai tîrziu cu Guliţă. 

LULUȚA: Cu Guliţă?... Ha, ha, ha, ha! Da' nu l-ai văzut cum 
merge călare? Ha, ha, ha! 

LEONAȘ: Cum? Ce are a face? 

LULUȚŢA: După dînsu aleargă acu tot satu... îl hăituiește. 

LEONAȘ (cu mirare): Nu te înțăleg Dar oare ce s-aude? 


(Zgomot afară.) 
LULUȚA: Or fi hăitașii lui Guliţă.. (Merge în fund și caută în- 


tre culise.) Dar’, iată-i ei sînt, . aduc vînatul aici... Hai degra- 
bă, Leonaș, să ne ascundem cole în boschet. 


(Merg amândoi în boschet.) 


SCENA 12 


LULUȚA și LEONAȘ (în boschet); ȚĂRANII (Aduc pe Guliţă 
leșinat şi-l așază pe un scaun în fața publicului); CHIRIȚA, 
SAFTA, ȘARL, ION (vin plîngind împrejurul lui Guliţă) 


(Aria din Baba Hîrca; Bobii hai, bobii na.) 


“COR 
“Vai de el! o murit! 
Iată-]! 
Calul rău l-o buşit! 
Iată-l! 
O murit, o murit, 
Iată-l! 
CHIRIȚA 


(cu deznădăjduire) 

O murit Gugulea meu! 
COR 

Ierte-], ierte-l Dumnezău! 


CHIRIȚA (bocind): Guliţa mamei! ... Guguliţa nineacăi... cît 
era el de frumuşăl.. cît era de sprintinel, ș-acum iată-l ţeapăn . 
bujorașu mamei... l-am perdut! 

LULUŢA şi LEONAŞ (în parte, spărieţi): O murit! 

ȘARL (apropiindu-se de Guliţă): No . taci, madam cocona că 
el nu-i murit... traiesc bine. (Caută să-l dezleșine.) 

CHIRIŢA: N-o murit! . Eşti sîgur, monsiu Șarlă? . Ah, aş fi 
în stare să mă duc la Ierusalim pe gios cu traista-n cap. (Bocind cu 
bucurie:) Îngerașu mamei! n-o murit! 

ȘARL: Destul ţipat acum asurzit la mine Apă de colonie 
este? 

CHIRIȚA: Na flacornul meu.  dă-i la nas Gugulița ma- 
mei... (Furioasă:) Ei las, bade Ioane, că te-oi drege eu! 

ȘARL (puind flaconul sub nasul lui Guliţă): Enfin! voilà quil 
revient, son nez remue! 

CHIRIŢA: Son nez remue? Quel bonheur! Cher Goulitze! 
il a mangé une terrible comment dites vous en francais une 
terrible .. . trîntă? 

GULIȚĂ (trezindu-se, cu glasul slab): Trîntision. 

TOȚŢI:.A! 

CHIRIŢȚA: Trîntision! o înviet iranțuzăște! Guguliţa ninea- 
căi! (Îl strînge în brațe.) 

LEONAȘ | (în boschet): Trîntision? Ha, ha, ha, ha! 

CHIRIŢA: Cine chicoteşte aici? (Aleargă furioasă la  boschet.j 
Luluţa cu un cavaler! Ce faci, aici, dimoni? Și d-ta, cucona- 
şule, cine eşti? .. ce cauţi? ce vrei? 

LEONAŞ (ieșind din boschet): Cucoană Chiriţă mai întăi mă 
închin cu supunere. 

CHIRIȚA: Și al doile? 

LEONAȘ: Al doile, nu lipsăsc a cerceta despre întregimea ferici- 
rei sănătăţii d-tale, ca aflind. 

CHIRIȚA (de tot furioasă): Şi al triile? 

LULUȚŢA: AJ triile, vei sti că d-lui îi Leonaș, prietinul meu din 
copilărie. 

CHIRIŢA: Leonașş? A! d-ta eşti domnu Leonaș? Mă bu- 
cur . leşi afară din ogradă, neruşînatule! 

LULUȚA: Să iasă? . Dece să iasă? 

CHIRIŢA: Te-oi învăța eu să rizi de Guliţă! Auzi, mă rog? 
Vine pe furiș în casa mea, și, în loc să mă mingăie la supărare îi 
vine chef de rîs? Ghidi ștrengar! 

LEONAȘ: Cucoană Chiriţă ... mai întăi 

CHIRIȚA: Întăi, al doile ş-al triile . ieși afară.. cară-te! 
cît e treaba cu cinste. să nu te mai văd! Auzi? un chichirneţ 
acolo... 

LEONAŞ (miînios): Ian ascultă, Bîrzoaio, ai noroc că eşti de cînd 
Papură Vodă.. c-apoi 

CHIRIȚA: Minciuni spui . că tocmai eri am împlinit 35 de ani. 

ŞARL (în parte): Oh! elle est bonne celle-là! 

LEONAȘ: 35 fără mercuri, fără vineri şi fără sîmbete. 

CHIRIȚA: Ce-ai zîs?. îmi lipsăsc sîmbetele? (Cătră țărani:) 
Mări, ian împingeţi-l, măi, de spate pe poartă, să-l învăţ eu a vorbi 
cu isprăvnicesăle. 


(Tăranii vor să se răpeadă asupra lui Leonaş.) 


LEONAŞ (scoțind un pistol): Să nu vă mișcaţi, că dau! 

GULIŢĂ (ascunzîndu-se după Chiriţa): Nineacă.. ne-mpușcă! 

GHIRIȚA (ascunzîndu-se după Safta): Vai de mine, c-aista-i vo- 
lintir! 

SAFTA (ascunzîndu-se după Şarl): Nu lăsa, monsiu Şarlă! 

ŞARL (alergind înaintea lui Leonaş): Arrêtez, monsieur! 

LULUȚA (lîngă Leonaș): Leonaș, te rog nu face vro nenorocire, 

LEONAŞ: N-ai nici o frică, Luluţă; cît pentru d-ta, Chirițoaio 
scric-n frunte ce-ţi spun; de azi înainte te așteaptă la toate șotiile 
din partea mea. 

CHIRIŢA: Nu-mi pasă, că-s isprăvnicească. 

LEONAȘ: Tu, Luluţă dragă. fii liniștită, c-oi privighe totdeau- 
na asupra ta. Adio.. (Sărută pe Luluța și se depărtează spre fund.) 
Să ne videm sănătoși, Bîrzoaie! 

CHIRIŢA: Ba să te văd cînd te-oi chema eu... 


(Împreună) 

(Arie din Baba Hîrca: Dar ce este, 
ce-ntîmplare?) 
LEONAȘ! 

Lasă, lasă, Chiriţoaie, 

Babă-cloanţă, ră strigoaie, 

Îi păţi tu, vai de tine, 

Multe şotii de la mine! 
CHIRIŢA și CORUL 

Cale bună, sprîncenată, 

Mergi la dracu, să-i fii plată: 

Și să nu dai ochi cu mine, 

Că-i păţi, zău, o ruşine. 

LULUŢA 
(căutînd să împace pe Leonas) 


Mergi, iubite,-n cale bună 
Nu te pune c-o nebună. 

ȘARL 
(căutînd să împace pe Chiriţa) 


Non te super, de mînie 
Non te-apuc l-apoplexie. 


(impreună) 
LEONAȘ 
Lasă, lasă, Ghiriţoaie etc. 
CHIRIŢA CORUL 
Cale bună, sprîncenată etc. 


(Leonaş îesă.) 


SCENA 13 
Cei dinainte, afară de Leona 


CHIRIȚA: S-o dus volintiriu? 

ȚĂRANII: S-o dus. 

CHIRIŢA: De-acum hai să ne ducem şi noi la tirg ca să ne pu- 
nem în siguranțiie. Ioane, gata-s trăsurile? 

ION: Gata, cucoană. 

CHIRIȚA: Du-te de zi jăndarilor să vie aici cu săbiile scoasă. 
(Ion iesă.) Cumnăţică, pune la cale să ducă lucrurile la trăsură. 
(Safta întră în casă.) Şi voi, na doi fifirigi... să beţi în sănătatea 
boieriului. 

ȚĂRANII: Să trăiască boieriu ispravnic! 

CHIRIŢȚA: Amin! 


(Jandarmii întră pe poartă cu săbiile scoase şi stau în fund. — 

Safta vine aducînd şapca lui Guliţă și capela Luluţei. — Cîteva 

slugi ies totodată din casă, purtind gedmandanuri, cutii și saltele. 
şi se îndreaptă spre poartă.) 


CHIRIȚA: Iaca şi jăndarii. iaca și lucrurile. sîntem gala ca 
ș-un purces... Haideţi de-acum.  Guliţă, dă brațul Luluţăi 
Monsieur Charles, je vous prie, ă la bracette. 

ȘARL: Comment? ... Vraiment, nous partons? 

CHIRIȚA: Oui, nous lavons le baril. 

ŞARL: Le baril? 

CHIRIŢA (cu nerăbdare): ... Oui. nous lavons le baril spă- 
lăm putina.. Quoi? ... Nous disons comme ça en moldave. 

ŞARL: Ah! (In parte:) C'est égal, elle m'agace de plus en plus. 

GULIȚA: Nineacă... da’ nu iei ş-un curcan fript la drum? 

CHIRIȚA: Iaca că era să uit curcanu cel bătrîn... Ioane, ie 
curcanu să-l duci boieriului. 
ION (iesă): Îndată, cucoană ... (Vine aducînd un curcan în bra- 
te.) 
CHIRIȚA: Hai... (Cu entuziasm:) La isprăvnicie! 


COR 


(Arie: Sonni la trompa'ntrepida) 
CHIRIȚA, SAFTA, ȘARL, GULIȚA 


Hai la isprăvnicie, 
În slavă, avuțîie, 
Şi-n lungă vesălie 
De-acuma să trăim! 


ȚĂRANII 


A voastr-isprăvnicie 

Ferice să vă fie! 

Bună călătorie 

Cu toţii vă dorim. 
CHIRIŢA 

Ah! Sînt isprăvniceasă! 

Parcă-s împărăteasă 

Aferim, moțpăneasă! 


Chiriţo, aferim! 
Ah! 


(În repriza corului, jandarmii pornesc înainte; după ei, Luluţa 
cu Guliţă; pe urmă Sarl dînd brațul Chiriţei si Saftei, şi, în sfîrșit, 
Ion purtind curcanul. — Marş general. — Țăranii arunc cușmele 
în sus.) 


Cortina cade 


ACTUL II 


Teatrul reprezintă salonul Chiriţei, cu cinci uşi: una în fund, care duce afară, 
şi cite două de fiecare parte. — O canapè în stînga pe planul I, jilțuri, 
scaune ş.c.]. 


Scena se petrece într-un tîrg din ţinut. 

SCENA 1 
(Air: Des Compliments) 


CHIRIȚA 
(pe canape) 


Iată-mă-s isprăvniceasă! 
Dorul meu s-o împlinit, 
Ce vis (bis) frumos și fericit! 
M-am făcut cea mai aleasă, 
Şi tot neamul mi-am mărit. 
Ce vis (bis) frumos şi fericit! 
Toată lumea mi să-nchină, 
Căci aice eu domnesc, 
Și din oricare pricină 
Eu întăi mă folosăsc. 
Păstrăvi buni șî căprioare, 
Căpăţine de zahăr, 
Juvaeruri, bani, odoare 
Toate le primesc în dar! 
Iată-mă-s isprăvniceasă! 
Șc.., ş.c.]. 


SCENA 2 
CHIRITA; ION (în livrè) 


ION: Cucoană cucoană jidovii cei cu pricina de ieri o adus 
zăce căpățini de zăhăr. 

CHIRIŢA: Numai? Tirtanii dracului . tot şaferi! .. de un- 
de făgăduisă 12 căpăţini Las', că mi-or mai căde ei la mînă.. 

ION: Să le primesc? 

CHIRIȚA: Auzi vorbă? Du-le în cămară. 


(Ion iese şi începe a căra căpățîneie prin fundul scenei, cîte două, 
două. El le duce în odaia din fund, în stînga, și, de cîte ori trece, 
numără tare căpăținele, zicînd: „Două, patru, şăsă, opt, zăce“.) 


CHIRIŢȚA (în parte): Dulce-i viața de isprăvniceasă! . Zăhă- 
rîtă viaţă! Ai jăndari la poartă, la scară, la ușă şi, cînd ieşi 
la primblare, ai alai pe lîngă trăsură Cu toate aceste, de m-aş 
porni mai degrabă la Paris! că m-am săturat de Moldova. Of! 
de-ar veni azi monsiu Şarlă de la Ieș, să-mi aducă pasportu, m-aş 
porni cu nepusă masă.  Pune-ţi în gînd efect ce-oi să fac în Paris 
ca isprăvniceasă! Oi să le par franțuzilor cît... 

ION (trecînd prin fund): Două! 

CHIRIŢA (întorcându-se): Ce? 

SCENA 3 


CHIRIȚA,; BÎRZOI (iesă din odaia din stînga, cea de pe pla- 
nul I. El poartă șapcă de aghiotant şi un palton cu bumbi mari 
cît niște farfurioare) 


BÎRZOI (întrînd): Araă-le focu straie nemțăști, că-mi vin de hac! 
CHIRIȚA: Da’ bine, frâte, încă nu te-ai mai dus la canţălerie? 


BÎRZOI: Apoi dă! de cînd m-ai scos din minte ca să mă schi- 
mosăști în straie strîmte, pun cîte două ceasuri pănă mă-mbrac. şî 
ian privește ce seamăn cu bumbii işti mari Parcă-s un negus- 


tor de farfurii. 

CHIRIŢA: lan taci, taci. . că de-o mie de ori te prinde mai bine 
aşa decit cu anteriu și cu giubeua Încalte mai seameni a isprav- 
nic dar înainte parcă erai un lăutar din tarafu lui Barbu.. ştii? 
cel cu naiu. 

BÎRZOI: Ai vorbit de te-ai prichit. Măcar! Ce-mi mai bat eu 
capul să te-aduc la cunoștință! De cînd te-ai făcut isprăvnicea- 
să . nu ţi-o rămas fire de minte în cap nici măcar 

ION (trecînd): Patru. 

CHIRIȚA (mânioasă): €e face? 

BÎRZOI (văzînd căpăținile): Ce-s aieste, Ioane? 

ION: Peşcheșu jidovilor celor cu pricina . zăce căpăţini. 

BÎRZOI (Chiriţei): Socot că nu te-i mai jălui că n-ai zahăr 
Hai, apucă-te de dulceţi! 

CHIRIȚA: Eu?! Să fac dulceţi!? Ai nebunit? 

BÎRZOI: D-apoi cine? . Eu? 

CHIRIŢA: Facă cumnăţica Safta, soră-ta da’ eu ştiu că nu 
mi-oi pirli fața la foc. 

BÎRZOI: Ce față? ce faţă? Da’ păn-acum, mă rog, cum ţ-ai 
pirlit-o ca toate celelalte gospodine din tîrg? 

CHIRIȚA: Păn-acu nu eram isprăvniceasă de asta. înțăle- 
su-m-ai? 

BÎRZOI: Ard-o focu isprăvnicie! că mare belea-i pe capul 
meu! De cînd m-o împins păcatele să fiu în slujbă tot dojane 
primesc de la departament 

CHIRIȚA: Dojane? 

BÎRZOI: Asta n-ar fi nimică dar ați căpchiet cu toţii în ca- 
să. . ba încă m-aţi căpchiet și pe mine! 

CHIRIȚA: Ce te-o apucat azi? 

BÎRZOI: Las' că dumneiei cucoana riu să mai catadicsăşte să cau- 
te de gospodărie să facă cozonaci, pască, păstrămuri,  dulceţi, 
vutci, vişînapuri ca la casa omului sau măcar să-mi facă la 
masă vrun cheşchet, vro plachie, vro musaca, vro capamă vro bacla- 
va vro ciulama... bucate creştinești sănătoasă şi uşoare 

Unde! . Şăde toată zîua pe tandur, la tauletă, șî din blanmanţăle, 
din bulionuri, din garnituri nemțăști nu mă slăbește... Auzi? Blan- 
manjăle? Bulionuri? Borş și alivenci... că cu astea am cres- 
cut în casa părintească . 

CHIRIȚA: Iar o început litopisițu! 

BÎRZOI: Ş-apoi, şi alt păcat. o luat obicei să aducă la sfîrşitul 
mesăi păhăruţă verzi cu apă caldă .. cică așa-i moda la leș... de-și 
spală gura unii dinaintea altora. şi nu-i zi în care să nu mă-nşăl. 
sî să nu beu apă caldă! 

CHIRIȚA (publicului, arătînd pe Bîrzoi cu dispreţ): Priviţi-l, mă 
rog! 

BÎRZOI: Şi cînd ar fi numai atîta!... D-apoi de-acolă chel- 


tuieli, nu șagă. pe mobili nouă cu lastic. pe trăsuri de cele cu 
fundu la pămînt.. pe straie cu fir, la slugi pe lampe de cele cu 
apă.. pe fleacuri, capele rochii cu jăletce cușme jidoveşti de 
ascuns mînile iarna.. conţerturi de strîns talia. Cine le mai poa- 
te Înșîra? Da-i lipsă de păsări în ogradă. Da-i cămara pus- 
tie!.. Aș! ce-i pasă cucoanei? Cînd o cauţi... unde-o gă- 


săști?.. La sandra-manara! 

CHIRIȚA: Şandra-mandra? 

BÎRZOI: Dar’ cea care vinde rochii şi capele... Sărmană 
Chiriţă, ai nebunit la bătrîneţă ,fata mea! 

CHIRIȚA: Ian nu mai bodogăni că parcă ești o moară 
stricată. Mai bine du-te la canţălerie, că te-or fi așteptînd împri- 
cinații. 

ION (trecînd): Zăce! 

BIRZOI (tresărind): Zăce împricinaţi? 

CHIRIȚA: Ha, ha, ha, ha! S-o spăriet ispravnicu de treabă 
multă! Hai cară-te, şi vină mai devreme acasă, că astăzi avem 
musafiri. 

BÎRZOI: Ce musafiri? 

CHIRIȚA: Ai uitat că dăm masă mare astăzi... de zîua-bună că 
mă duc la Paris şi că logodim pe Guliţă cu Luluţa? 

BIRZOI: Ba că să zîci.. altă nebunie! 

CHIRIŢȚA: Nebunie? 

BÎRZOI: Guliţă-i prea tînăr. 

CHIRIȚA: Cu atîta mai bine însuratu de dimineață şi mînca- 
tu devreme 

BÎRZOI: Și Luluţa-i bolnavă pătimaşă . are toane de nebu- 


nie N-o vezi toată ziua cum năcăjăște biata mîță din casă? 
Cum o să-mi dau eu băietu bunătate de odor, în mînile ei? 
CHIRIȚA: Cu adevărat, îi cam lipsită acu... dar i-a trece... 


Cînd a ave un bărbat, n-a mai bate miţile. 
BÎRZOI: Da’ de unde ştii că s-a îndrepta? 

GHIRIŢA: Ştiu, că doar şi mie-mi era dragi miţile, păn-a nu mă 
mărita șî cum te-am văzut pe d-ta, nu m-am mai uitat la ele 
Ş-apoi s-a îndrepta, nu s-a îndrepta. vrei să perdem zăstrea Lu- 
luțăi de la mînă? 

BIRZOI: Ei, bine. treacă pentru logodnă.. dar la Paris ce-ai 
să cauţi? 

CHIRIȚA: Să mă primblu.. să mă mai răcoresc, că m-am uscat 
aici în provinţie. 

BÎRZOI (pufnind): Ba că chiar Să vede că nu te-ai uitat de 
mult în oglindă! 

CHIRIŢA: M-am uscat, îți zic.. sî de nu m-oi porni degrabă... 
să știi că-mi vine ipohondrie ([ipînd:) Of! că nu mai pot trăi în 
ţara asta! 

BÎRZOI: Taci, soro nu răcni așa, că te-aude musafirul... 
Du-te şi la Beligrad, dacă vrei! 

CHIRIȚA: Musafiriu? ofițăriu? cu adevărat? 

BÎRZOI: De treabă ofițăr, să-ți spun drept!.. De aseară, de cînd 
o tras în gazdă la noi. tot „părinte ispravnice“ mi-o zis. 

CHIRIŢA: Nu ţi-o spus cu ce treabă o venit aici? 

BÎRZOI: Nu dar l-am priceput eu.  Pare-mi-se că-i trimes 
teptil ca să cerceteze starea isprăvniciilor. 

CHIRIŢA: Daçă-i așa. de ce șăzi și nu te duci la canțălerie? 
că-s aproape de 12. 

BÎRZOI: Iaca mă duc, mă duc. doar nu dau tătarii... însă, 
ian ascultă, soro: cată să fie masa gata mai devreme, că eu nu-s de- 
prins nemţăște. 

CHIRIȚA: Înainte de 5 ceasuri nu să poate. 

BÎRZOI: La 5?! cînd să pun boierii la cărţi?!... 

CHIRIȚA: Așa-i moda la Ieş. 

BIRZOI: Sta-i-ar în gît cine-o mai scornit-o! (lesă furios prin 
fund.) 

CHIRIŢA (singură): Ei! geaba, geaba! Cit îmi bat eu capul 
să-l mai cioplesc.. să-l mai chilesc . pace! li stă rugina de-o 
şchioapă la ceafă. Ce deosebire cu musafiriu nostru! Îl cunoşti cît de 
colo că-i civilizat. Iaca, de pildă aseară, cînd am luat ceaiu... ofi- 
țăriu ş-o pus frumușă] zăhăru-n ceașcă cu cleştele cel de argint. 
da’ d-lui .. las’ că bodogăneşte că n-ar trebui să deie ceai la iuli, pe 
călduri... dar ce face? ie zăhàru cu degitele din zăharniţă ș-apoi 
îl pune în cleşte ... încît îmi vine așa, paraxiîn!... Îmi era mai mare 
rușinea.de ofițer aseară.  (Cătră public:) mai ales că. ştiţi una? 
îmi face curte moțpanu ... ce vă spune Chiriţa! 

SCENA 4 


CHIRIȚA; LEONAȘ (îmbrăcat în uniformă de ofițer şi purtînd 
musteţi minciunoase, iesă din odaia din dreapta, cea de pe pla- 
nul I) 


(Arie din Rămășag: Am înghețat) 


CHIRIȚA 
(în parte:) 


Iată-l, valeu! 
Fără să vreu 
Simt acum, zău, 
Că mă roşăsc! 

Mii de furnici, 
De tricolici, 

De vîrcolici 

Vai! mă muncesc! 


LEONAȘ 
(în parte:) 


Iat-o, valeu! 
Fără să vreu 
Baba mereu 
O întîlnesc. 
Mă giur aici, 
Ca tricolici, 
Ca vircolici 
Să o muncesc! 


CHIRIȚA: Bună dimineața bonjur, monsie ... Cum ai petre- 
cut noaptea? ` 

LEONAŞ: Sărut minile.. cît să poate de bine mai ales că am 
avut un vis de minune. 

CHIRIŢA (cochetind): Îi fi visat poate că te-ai făcut ghinărari. 

LEONAȘ: Atita nu-i nimică. 

CHIRIŢA: Crai poate? 

LEONAŞ (apropiindu-se şi luînd pe Chiriţa de mînă): Crai? 
Cum o înţălegi vorba asta, cuconiță? 

CHIRIŢA: Cum t-a plăcea mai bine d-tale. 

LEONAŞ: Dar dacă mi-ar plăcea să mă fac puțintel.. crai 
în minutul acesta . nu te-ai supăra? 

GHIRIȚA (coborînd ochii și trăgindu-și mîna): Vai de mine, că 
răci ţi-s mînile! 

LEONAȘ: Dovadă că mi-i inima fierbinte. 

CHIRIȚA: A fi, că-i lumea ră. Dar ce vis zici c-ai avut? 

LEONAȘ: O bazaconie din ceea lume. Pune-ţi în gînd că parcă 
mă furase o zînă și mă dusăsă într-o grădină plină de păsări galbine. 

CHIRIȚA: Or fi fost canari. 

LEONAȘ: Canari ganguri nu-ți pot spune dar ce-i cu- 
rios, că toate să închina la mine și-mi cînta ia așa: (Imitînd un ca- 
nar:) chiriririiiiița.  chiririririiiiița? 

CHIRIȚA: Chiriţa? . Ei, apoi era canari Și zău, pomenea nu- 
mele meu, Chiriririiiița? 

LEONAŞ: Te îndoiești? (Caută cu dragoste la Chiriţa şi of- 
tează. 

CHIRIȚA (coboară ochii): Ba. nu dimpotrivă mái vir- 
tos dar mă mir de unde șî pănă unde? nu pot înțălege ce în- 
sămnează... 

LEONAȘ: Nu înțălegi că am adormit cu gîndu la mată? 

CHIRIŢA: Asta mă flatarisăşte. domnule. (cu pudoare) însă 
nu să cade să mi-o spui nitam, nisam. tronc în obraz 

LEONAȘ (făcînd că-i deznădăjduit): Vai de mine! poate că 
te-am supărat cu vorbele mele? 

CHIRIȚA: Ce să potrivește!.. Nu să supără Chiriţa cu una cu 


două.. dar trebuie să socotești că-s o ființă gingașă împresio- 
nabibilă sîntimentabibilă 
LEON AȘ (în parte): Iaca, frate! şî ea vorbește limba cea nouă, 


cu bibiluri. 

CHIRIŢA: Trebuie să socoteşti că cuvintele d-tale pot să mă 
scoată din sărite şi să-mi pricinuiască un nixîs 

LEONAȘ: Un nixîs? Ah, scumpa mea cucoană Chiriță hăi! 
crede-mă că de cînd sînt în lume n-am întîlnit un ipochimen atît de 
nostim ca mată 

CHIRIȚA (cu dragoste): Să mă vezi moartă? 

LEONAŞ: Să te văd! Şi cînd ai şti! cînd ai pricepe zgu- 
duiturile inimei mele! ştii? parcă să tot cutremură pămîntul! 

CHIRIŢA (cu dragoste): Să mă vezi pe năsălie? 

LEONAŞ: Să! M-ai fermecat m-ai scos din simţiri căci 
cind te zăresc ia așa-mi scapără pe dinaintea ochilor să giuri 
că cești un fulger o trăsnită 

CHIRIȚA: Trăsnită? 

LEONAŞ: Ba un trăsnit m-o luat gura înainte Ah! Chiri- 
ţoaie, eşti o zînă. 

CHIRIȚA (cochetind): Ian las’ 

LEON AȘ: Un muţun 

CHIRIȚA: Ei 

LEON AȘ: O zarnacade. 

CHIRIŢA (bucuroasă): O acadè? O zarnacade? Ah! 

LEONAȘ: Chiriţoaio, Bîrzoaio. dacă mă iubeşti... dă-mi por- 
tretul matale. 

CHIRIŢA: Da’ cum, Doamne iartă-mă? așa îndată? 

LEONAȘ: Dă-mi-l or mă-mpuşc în ochii matale cei verzi... 
(Scoate un pistol de ciocolată.) 

CHIRIŢA (spărietă): Vai de mine, că avan mai eşti! .. (Scoţînd 
un portret mare din sîn și dîndu-l lui Leonaș): Na, frate, şi nu face 


păcatu. 

LEONAȘŞ: Ah! . Chiriţoaie să fii blagoveștită în vecii veci- 
lor că m-ai scăpat de la moarte (Mușcă pistolul; în parte:) Bună 
ciocolată! 


CHIRAŢA (în parte): Ei, apoi mi-i drăguţ, și pace 
(Arie din Doi morţi 
la țiganca maladaia) 
LEONAȘ 
(cu foc) 

Ah, Chiriţo, scumpă zînă, 
De-acum eşti a mea stăpînă, 
Şi-n veci te-oi iubi! 
CHIRIŢȚA 
(cu dragoste) 

Ah, şi eu, zău, totodată 
Cu-a mea dragoste-nfocată 
Nici că te-oi slăbi. 

(se îmbrățișează cu foc.) 
(Împreună:) 
LEONAȘ 
(în parte.) 

Vai! babornița bătrînă, 
Bine că te-am pus la mînă, 
Cum te-oi mai suci! 


CHIRIŢA 
(în parte): 
Bine că l-am pus la mînă 
De-acum sînt a lui stăpînă 
Cit l-oi mai iubi! 
(Leonaş o strînge tare pe Chiriţa în brațe. — Chiriţa se smucește 


rușinată.) 
CHIRIŢȚA: Ah..  Leonaș te rog menajarisăște-mă, nu face 
abuz de slăbiciunea unei gingaşă ființi; dacă mă iubeşti.  dacă-ţi 

sînt scumpă... fii delicat... nu mă opri mai mult... lasă-mă să 
fug .. că mă muncește cugetul... (Se tot trage îndărăt.) 

LEONAȘ (fără a să mișca din loc, în parte): Du-te la Bender, 
Rusalie! 


(Impreună.) 


LEONAŞ 
Vai! baborniţă bătrînă. 


CHIRIŢȚA 
Bine că l-am pus la mînă. 


(Chiriţa iesă în stinga, fugind și aruncînd o sărutare lui Leonaş, 
care pufnește de ris.) 


SCENA 5 


LEONAȘ: Ha, ha, ha, ha!... Încă așa babă străchietă! . Auzi? 

„ha, ha, ha! . cică să nu fac abuz! (Imitînd pe Chiriţa:) Ah, Leo- 
naș dâcă mă iubeşti... menajarisăşte-mă.  lasă-mă să fug 
mă munceşte cugetul. Ha, ha, ha! bine că i-am prins portretu la 
mînă. . de-acum îi la cheremul meu... A! Chiriţoaie, m-ai alungat 
de la Birzoieni? te-oi învăţa eu!.. Am giurat să-i gioc feste 
peste feste... șî văd că păn-acum îmi merge bine... Baba nu mă 
cunoaște sub uniforma asta militărească. . ea mă crede că-s ofi- 
țăr Minunat! De m-aș putea încalte întîlni cu Luluţa. A! 
iat-o... (Se trage mai deoparte, în fund, și privește cu dragoste la 
Luluţa.) 


SCENA 6 
LEONAȘ; LULUȚA (întră pe uşa din fund, țiind o miță în braţe) 


LULUŢA 


(dizmerdînd mâţa și nevăzînd pe Leonaș) 


(Arie nouă) 


Frumușică mîțişoară, 

Cu-a ta mică unghişoară 
Apără-mă nencetat 

De oricare-amorezat. 

Dar pe cel ce-mi place mie, 
Pe iubitul Leonel, 

Să-l dizmerzi cu bucurie 

Şi să-i torci, torci frumușăl. 
Fă-i miau, miau, pisică dragă 
Ca să-i dai să înțăleagă 

Că-a lui ființă-mi este dragă . 
Că nencetat gîndesc la el. 


LEONAȘ (în parte): Draga Luluţă! gîndeşte la mine (Tare:) 
Miau, miau. . 

LULUȚA (tresărind): Ce-i? (Văzînd pe Leonaș, se uimeşte:) 
D-nul ofițăr! .. 

LEONAȘ: Eu... Luluţă nu mă cunoşti? 

LULUŢA (cu sfială): Nu domnule... 

LEONAŞ (scoţindu-și musteţile): Uită-te bine la mine. 

LULUȚA (veselă): Leonaş! (Se aruncă în brațele lui.) Tu aici? 
în uniformă? (Scapă mita.) 

LEONAŞ: Mai încet.. să nu ne-audă baba. Am împrumutat 
straiele unui prietin, ca să pot întra în casa Chiriţăi și să mă apropii 
de tine. 

LULUȚA: Şi nu te-o cunoscut mătușîca? 

LEONAŞ: Nu. că almintere mă da afară. ca la Birzoieni 
îți aduci aminte, dragă Luluţică? Ştii tu că de-atunci îs șăsă luni? 

LULUȚA: Cui o spui, Leonaş dragă? Am numărat zilele pe 
degite, în toată vremea cît nu te-am văzut. 

LEONAȘ: D-apoi eu!... Ce n-am cercat să te pot întilni! 
dar, în zadar! Să vede că te ține baba de-aproape închisă ca 
într-un harem. 

LULUȚŢA: Așa. să teme să nu-i scape zăstrea de la mînă. 

LEON AŞ: Cum? 

LULUŢA: O hotărît, precît am înţăles, să mă cunune cu Guliţă. 

LEONAŞ: Să te mărite pe tine cu ţincariu ei?! 

LULUȚA: Dar’ vra dintăi să ne logodească ș-apoi, peste 
doi ani, să facă cununia Aista-i planul Birzoilor şi chiar astăzi 
au de gînd să facă logodna. 

LEONAŞ: Şi tu primeşti, Luluţă? 

LULUŢA: Eu? Astfel primesc de bine, că de două luni de 
zile, de cînd le-am aflat planul, mă fac, din vreme în vreme, că am 
toane de nebunie pentru ca să le gioc o festă de cele frumoase, 
chiar la logodnă. 

LEONAȘ: Bravo, Luluţă să nu te dai dacă mă iubesti 

LULUȚA: Îi videa. 

LEONAŞȘ: Cu toate aceste ştii una? Ce-i în mină nu-i min- 
ciună Hai să fugim împreună. 

LULUŢA: Bucuros, Leonaş dragă. cu tine m-aş duce-n fundul 
lumei; dar cum să facem? că-s păzită din toate părţile. 

LEONAȘ: Foarte lesne Hai să ieşim pe poartă, la braț. ca 
cînd am merge la primblare şi, cum om scăpa în uliţă, ne facem 
nevăzuţi . Vrei? 

LULUȚA: Vreu ce-i vrea tu 

LEONAȘ: Haidem dar’, să nu perdem vreme si să nu deje 
stâhia peste noi. 

LULUŢA: Hai! . de-acum mă-ncred în dragostea ta. 

LEONAŞ (strîngind-o în braţe): Draga mea Luluţă! 


(Împreună:) 
(Arie nouă) 


Ah, de-acum în fericire 

Soarta vrea ca să trăiesc, 

Şi în dulcea ta iubire 
Raiul să găsăsc. 


(Leonaș ridică pe Luluţa în brațe și o sărută.) 


SCENA 7 
LEONAS, LULUȚA; ION, GULIŢĂ 


(Guliţă şi Ion întră tocmai cînd Leonaș sărută pe Luluţa. — Gu- 
liță îi îmbrăcat după modă: pantaloni foarte strîmţi, jiletcă scurtă, 
frac cu talie și cu cozile scurte; fiong mare la cravată.) 


GULIȚĂ (încremenit): Ai văzut, Ioane? 
ION: Am văzut, cucoane. 
LEONAŞ (Luluţei): Cine-i sfrijîtu ista? 
LULUŢA: Guliţă. 
LEONAȘ: A! . (Pufnește de ris, încet). 
GULIŢĂ (rățoindu-se): Domnule ce făceai aici cu Luluţa? 
LEONAȘŞ (dizmerdîndu-l): Ce-ti pasă mătăluţă, monsiu Gurlui- 
tă? 
GULIȚA (sărind înapoi): Nu mă chem Gurluiță da’ Guliţă. 
LEONAŞ: Ba Gurluiță. 
GULIȚA: Ba Guliță, îți zîc. auzîtu-m-ai? 
LEONAȘ: Ei fie şi Gărgăriţă, dacă vrei. Ce te răţoiești 
aşa? 
GULIȚĂ: Mă răţoiesc pentru că vreu să-mi dai santifacție 
duel... auzitu-m-ai? 
LULUȚŢA: Duel? 

LEONAȘ: Gugulea băbacâi... că nostimu-i! Vrei santifac- 
ție? ... Ei, poftim o giucărică de ciocolată. 

GULIȚĂ (zviîrlind ciocolata jos): Nu mi-i foame... 

LEONAȘ: Nu?...ai păpat zacuscă astăzi? 

GULIȚĂ: Domnule... ştii d-ta că eu cînd mă minii, mă fac leu? 

LEONAȘ: De care?.. leu. bătut? 

GULIȚĂ (furios): Ai auzît, Ioane? 

ION (mâncând, ciocolata): Îi bună, cucoane. 

GULIŢĂ: Ba leu paraleu... auzitu-m-ai? Şi ca să ţi-o dovi- 
desc, îţi cer duel. 

LULUȚŢA: Ha, ha, ha, ha! 

GULIŢĂ: Ce rizi d-ta? Vreu duel! așa să știi. 

LEONAȘ: Foarte bine Cum vrei să ne batem? de-a mingea, 
ori de-a baba-oarba? 

GULIŢĂ: Ai auzit, Ioane? 

ION: Am auzit, cucoane. 

LEONAȘ: Dacă poftești almintere.. trebuie să-ţi fac cunoscut 
că cu pistolu am ucis mai dăunăzi cinci nagîți. cu sabia, zăce 
curcani, și cu pușca, opt şoldani În care număr vrei să te pun? 
în rîndul nagiţilor, în rindul curcanilor, ori în a șoldanilor? 
Alege... 

GULIȚĂ (slăbind): Cu pistolu vreu să mă bat! 

LEONAȘ: A! te pui în rîndul nagiţilor? Prea bine îi fi 
al 6-lea la număr. 

GULIŢĂ: Ai auzit, Ioane? 

ION: Am auzit, cucoane, 

GULIȚĂ: Ba cu sabia. 

LEONAȘ: Și mai bine te-oi face curcan. 

GULIŢĂ: Ba... cu... puşca. 

LEONAŞ: Minunat.  te-oi şoldăni dintr-o chiteală. 

GULIŢĂ: Ba . cu pistolu. 

LEONAȘ: Ei! hotărăşte- -te acu . sau nagiţ, sau curcan .. Ori- 
cum a fi, sînt sigur că te trimet în rai cu cergâ-n cap. 

GULIŢĂ: Ai auzit, Ioane? 

ION: Am auzit, cucoane. 

GULIŢĂ (făcându-și curaj): Cu cerga-n cap? Ba tu te-i duce-n 
rai .. auzitu-m-ai? 

LEONAŞ: Om videa care 

GULIȚĂ (răcnind): Te-oi învăţa eu să săruţi pe Luluţa 

LULUȚA: Şi ce-ţi pasă d-tale... cherapleșule? 

GULIŢĂ (furios): Cherapleș! Ai auzit, Ioane? 

ION: Am auzit, cucoane charapleş (Iese după sfîrşitul 
ariei.) 

(Arie din Chiriţa: Vai! ce întîmplare!) 

(Împreună.) 
GULIȚA 


Ce obrăznicie! 

Stau uimit pe loc. 

Şi, zău, de mînie, 
M-am făcut chiar foc 


CEIALALȚI 


Vezi-l, de mînie, 
O-nlemnit pe loc. 
Fața-i stacoşie 
S-o aprins de foc. 


SCENA 8 
Cei dinainte; CHIRIȚA 


CHIRIȚA: Ce este?.. Cine să sfădeşte? 

GULIŢĂ: Nineacă, nineacă ofițăriu o sărutat pe Luluţa. 

CHIRIȚA: Domnu ofiţăr? (Cunoscând pe Leonaş): Ce-mi vă- 
zură ochii? Leonaş! 

GULIŢĂ: I-am cerut duel. i 

CHIRIȚA: Duel?! să te omoare?! (Furioasă:) Ce cauţi 
aice-n, casa mea, berbantule? 

LEONAŞ: Ce să caut, cucoană? o zarnacade. 

CHIRIŢA: Ţ-oi da eu acuș o zarnacade, de nu-i pute-o duce, 
nerușînatule că te dau pe minele jandarmilor. . (În parte:) Auzi? 
să mă facă a crede că-mi face curte! ~ 

LEONAŞ: Iaca ies; (imitînd pe Chiriţa:) dar, te rog, nu faqe 
abuz. .. de slăbiciunea unei ființi sîntimentabile lasă-mă să fug... 
cugetul mă mustră. Ha, ha, ha! (Vrea să iasă.) 

CHIRIȚA: Haiducule! r 

LULUŢA: Leonaş. Leonaş... nu mă lăsa singură aici. (Aleargă 
lîngă el.) 

LEONAȘ (încet Luluţei): N-ai grijă, că oi găsi eu vrun chip să 
vin iară. 

CHIRIȚA: Ce faci acolo, giupineaso? Îţi plac ofiţării? Încoace 
să vii! (O ie de mînă și o dă deoparte.) 

LEONAȘ: Adio, Chirițoaie Birzoaie! 

CHIRIŢA: Ieşît-ai azi? 

LEONAŞ: Adio, zînă. adio, muțun... Portretul tău nu să va 
dizlipi niciodată de la sînul meu.. Ha, ha, ha! 

CHIRIŢA: Portretul meu? (În parte:) Vai de mine Ce-am fă- 
cut!.. M-am dat în mînele haiducului! 


(Împreună.) 
GHIRIȚA, GULIȚĂ 


Ce obrăznicie! 
Ete., etc. 


LEONAŞ, LULUȚA 


Veziî-i, de mînie 
Etc., etc. 


CHIRIȚA 


Ah! ce nebunie! 

Stau uimită-n loc, 

Şi, zău, de minie 
M-am făcut chiar foc. 


(Leonaș iesă pe ușa din fund, în dreapta.) 


SCENA 9 


Cei dinainte, afară de Leonaș; BIRZOI și ION 
(întrînd prin fund) 


BÎRZOI: Ge spui, măi Ioane, de duel! Guliţă? . duel? 

unde-i?... A! iacată-l! (Îl ie în braţe.) Gugulea băbacăi! 
e Unde-i duelgiu, să-l trîntesc la gros? 

GULIȚĂ: O luat tălpășița, băbacă. l-am spăriet eu. 

BÎRZOI: Viteazu băbacăi, viteaz! Da’ bine, Ehirițo, pentru ce 
era să să puie în primejdie odoru? 

CHIRIȚA: Pentru că o prins-o pe d-neii, duduca cea crescută în 
pasioane, sărutîndu-să cu ofiţării. 

BÎRZOI: Ialei! 


LULUŢA 
(făcîndu-se nebună:) 


Zice că era o babă, 

Biată babă, ş-un moșneag, 
Ș-amiîndoi, cînd n-aveau treabă, 
Să răzămau pe toiag 


(Imitînd poza moșnegilor răzemaţi pe toiag:) 

Ia aşa și dau din cap aşa (dă din cap tremurind“ unu la 
altu . parcă să tot mustrau Ha, ha, ha, ha! 
BIRZOI: Iaca pozna, soro, că iar i-o venit toana nebuniei. 
CHIRIȚA: Sărăcan de mine! tocmai azi, în ziua logodnii? 
BÎRZOI: Taci. 
LULUŢA 


Baba zîcea: Moșşulică, 
Vreu o noră precum nu-i, 
Moşu zîcea: Băbulică, 
Îţi mai pune pofta-n cui. 


(Ride pierdută.) 


BÎRZOI: Sărmana copilă! Mult o ţine cînd o apucă? 

CHIRIŢA: Cîte-o zi întreagă 

BÎRZOI: Parcă nu-i lucru curat! Hai, Chiriţo, să o lăsăm sîn- 
gură . poate că și-a veni în cunoștinţi. 

CHIRIȚA: Hai (În parte:) Zău că-mi vine și mie să nebunesc 
de ciuda ofițăriului Să mă ieie în trei parale coscoge isprăv- 
niceasă! .. Așa rusîne de cînd sînt n-am păţit! 


GULIȚĂ: Hai, nineacă. 
CHIRIŢA: Ba nu, Guliţă mată şăzi cu Luluţa, de o păzăște 
să nu facă vro nebunie . şăzi cu dînsa, că ţi-i logodnică 
GULIŢĂ (în parte): Dacă mi-i logodnică, de ce-mi zice cherapleş? 
(Arie: Vai, ce întîmplare! din „Doi 
morți vii“) 
(Împreună:) 
BÎRZOI, GULIŢĂ, CHIRIŢA 
Sărmana copilă, 
Ce patimă grea! 


Mă apuc-o milă 
Cînd privesc la ea. 


LULUŢA 
(în parte:) 


Cît îmi pare bine 
C-așa-i amăgesc. 

Să rîd, zău, îmi vine 
La ei cînd privesc. 


(Cintînd, Birzoi şi Chiriţa se trag încetișor îndărăpt și intră în 
odaia lor.) 

SCENA 10 
GULIȚĂ, LULUȚA (pe canape) 


(Mică tăcere. Guliţă caută să se apropie de Luluţa, și nu îndrăz- 
nește. Luluţa îl urmărește cu coada ochiului, zimbind.) 


LULUȚŢA (în parte, zimbind): Așteaptă. aşteaptă... cocoli- 
tule... Te-oi pune eu la cale și pe tine, acuş. 

GULIȚĂ (cu jumătate de glas): Luluţă . 

LULUȚA (în parte): Ce are de gînd să-mi spuie? 

GULIȚĂ (mai tare): Luluţă 

LULUȚŢA (tresărind): Aud? cine mă cheamă? A! monsiu 
Guliţă ... Ce pofteşti? 

GULIŢĂ: Fi.  Luluţă, fi! nu-i frumos să laşi ca să te sărute 
ofiţării. 

LULUŢA: Eu?. Care ofițăr? 

GULIŢĂ: Cel cărui am cerut duel Nu te face-a uita. 

LULUŢA: Ha! cel care te-o făcut nagiţ? 

GULIȚĂ: Hi, hî.. 

LULUȚŢA: M-o sărutat el pe mine? Nu-mi aduc aminte. 

GULIŢĂ (în parte): Să vede că era într-o toană de nebunie şi nu 
ştia ce făcea. 

LULUȚA: Ba îmi aduc aminte că ţi-am zis, mi să pare. 
cherapleș . . 

GULIŢĂ (supărat): Iar? 

LULUȚŢA: Da’ nu trebuie să te superi, monsiu Guliţă, pentru că 
cîteodată nu știu ce spun .. Îmi vine așa ca o amețeală cu furie 
ideile mi se tulbură ochii mi se aprind și atunci, dacă nu m-aș 
stăpîni, aș bate, şi aş zgîrie, şi aş mușca pe toți. 

GULIŢĂ (stând pe loc, în parte): Iaca . iaca. 

LULUȚA: Atunci cea mai mică împotrivire mă mînie. mă tur- 
bează şi, zău mă tem să nu fac vrun păcat într-o zi. 

GULIȚĂ (trăgîndu-se înapoi): Iaca! iaca! 

LULUŢA: Dg’ unde te duci? 

GULIŢȚĂ Mă cheamă nineaca. 

LULUȚA: Nu-i adevărat Stăi aice cu mine. 

GULIȚĂ: D-apoi . 

LULUȚŢA: Nu vrei?.  (Făcînd că se miînie:) Valeu! iaca-mi 
“vine... îmi vine să zgîrii. Tare aş bate pe cineva. 

GULIȚĂ: Nu te tulbura, că șăd (În parte:) Parcă-i o miţă. 

LULUȚA: Asa mai vii la socoteală Ian spune-mi, Guliţă, ştii 
.că a să ne logodim astăzi? 

GULIŢĂ: Știu. 

LULUȚA: Şi îți pare bine? 

GULIȚŢĂ (cu foc): Îmi! 

LULUȚA: Şi mie... Nu poţi crede cu ce nerăbdare aştept să fiu 
logodită şi, mai ales, măritată... c-apoi atunci ai să fii toată ziua 
cu mine... pe mîna mea . Ştiu c-oi avea pe cine zgirie şi muşca. 

GULIŢĂ (în parte): Auzi, aşa gust? Ba să ferească Dumnezău! 

LULUȚŢA: Ei, de vreme ce ai să-mi fii soțior fă-mi puţîntică 
curte. Spune-mi că mă iubeşti, că mă slăveşti că eşti fericit... 
Dă!... să te văd. ' 

GULIŢĂ (cu sentiment): Luluţă te iubesc. te slăvesc.. sînt 
fericit... 

LULUȚA: Și mă giur zî după mine 

GULIȚA: Și mă giur. 

LULUȚA: Să fac tot ce-i poronci. 

GULIȚÃA: Să fac tot ce mi-i poronci. 

LULUȚŢA: Parol? 

GULIŢĂ: Parol? 

LULUȚŢA: Da’ nu eu te întreb. Parol că-i fi supus la toate? 

GULIŢĂ: Parol. 

LULUȚŢA: Dă-mi parola cu degitul. 

GULIŢĂ (dîndu-i parola): Poftim. 

LULUȚŢA: Bravo . aşa te vreu! Acum ian cîntă-mi o bucată 
din Lucia .. . ştii? frumos 

GULIȚĂ: Să cînt? Da’ îs răgușit . 

LULUȚA: Ge? poate nu vrei?. . (li arată unghiile.) 

GULIȚĂ: Ba vreu. (În parte:) Cînd ar veni nineaca să mă scape! 

LULUȚA (cu nerăbdare): Hai.. începe azi. 

GULIȚĂ: Iaca încep. să-mi dreg glasul 


(Guliţă cîntă o bucată din Lucia, cu un chip comic. — Luluţa 
pufneşte de rîs în batistă.) 


LULUȚŢA (bătând în palme): Bravo, bravo bravissimo! 

GULIȚĂ (îngimfat): Ți-o plăcut? 

LULUȚA:. Minunat I! ce puişor de bărbăţăl oi să am! Îmi 
sare inima cînd gîndesc . Dar apropò, ian gioacă 

GULIŢĂ: Cum? Să gioc? Aşa, nitam-nisam? Ai nebu- 
nit? 

LULUȚA: Ce? nu vrei? 

GULIŢȚĂ: Nu- 

LULUȚŢA: Nu? (Sculîndu-se de pe canapè) Vină-ncoace să te 
mușc...să te mănînc. 

GULIŢĂ: Vai de mine! mare belè-i fata asta! 


LULUŢA: Te-oi învăța eu să nu vrei, cînd poroncesc eu (li 
arată.unghiile și dinţii.) 
GULIŢĂ: Săracul de mine! . îi în stare să mă mănînce de 


viu. să nu rămÎie nici o bucăţică băbacăi Luluţo linișteşte-te! 
(Aleargă prin odaie, pe după canapè.) 

LULUŢA (cîrșnind din dinţi): Ba nu. c-am să te mănînc 
GULIȚĂ: Ba nu mi-i mînca. 


(Aria polcăi.) 
LULUȚŢA 
(alungind pe Guliţă împrejurul canapelei:] 
Ba te-oi minca. 
GULIŢĂ 


Ba nu, nu mi-i mînca. 
LULUŢA 


Ba te-oi mînca 

Şi nu-i scăpa. 
GULIŢĂ 
(în parte:) 


Tare mi-i frică, valeu! valeu! valeu! 


LULUȚA 
(în parte:) 
De-a lui figură-mi vine să rîd, zău! 


LULUŢA 
(alungînd pe Guliţă:) 
Zău te-oi mînca, 
Întreg, întreg eu te-oi mînca, 
Și nu-i scăpa, 
Tot nu-i scăpa. 
GULIȚĂ 
(fugind:) 
Nu mi-i mînca, 
Zău nu, zău nu, nu mi-i mînca 
Că oi scăpa, 
Tot oi scăpa. 
GULIŢĂ (fugind în odaia tătini-său): Valeu lupu, lupu! 
LULUȚŢA: Ha, ha, ha, ha! (lesă alergînd pe ușa din jund.) 
L-am dezgustat de logodnă. 

SCENA 11 
ION, LEONAS (îmbrăcat în costum de bricicar) 


ION (întră pe ușa din dreapta, în fund): Întră, întră nu-ți fie 
frică. 

LEONAȘ: Da oare cuconu ispravnic acasă-i? 

ION: Acasă Ai vro treabă cu d-lui? 

LEONAŞ: Am, logofete Ioane.. Am venit să mă jăluiesc. 

ION: Bine-ai făcut... că boieriu-i om drept și cu frica lui Dum- 
nezău; dar . adus-ai vrun peșcheş? 

LEONAȘ: Ba nu.. n-am ştiut că-i plac peșcheșurile. 

ION: Nu? Apoi cară-te N-are vreme să te primească boie- 
riu. 

LEONAŞ: Da' bine, logofete Ioane. unde să caut eu aci peș- 
cheș?... păcatele mele! Dă! că cu toată sărăcia mea 

ION: N-ai nimică? . nici hîrzob de păstrăvi? nici caş de 
munte? nici căprioară? nici vro căpățină de zahăr? 

LEONAȘ: Doar nu-s băcal. 

ION (la ureche): Nici bătuţi? 

LEONAŞ: Da’ bine boieriu metaherisăşte șî? (Face semn de 
numărat bani.) 

ION: Huf! Ian caută bine-n pungă, că-i găsi poate vro car- 
boanţă ruginită. 

LEONAȘ: O carboanţă am. . (Scoate o carboavă din pungă.) 
Unde-i ispravnicu să i-o dau îndată? 


ION: Nu așa, că-i prea puțin ca să primească.  almintere. 
LEONAȘŞ: Cum? 
ION: Așteaptă, că-i vide. Avem alte tertipuri pe-aici... Aş- 


teaptă. (lesă pe unde a întrat.) 

LEONAŞ (singur): Aferim ispravnic! Adună şi cu carboanța 
Bine c-am aflat-o şî asta. 

ION (întră serios, aducînd un curcan): Vezi d-ta curcanu ista? 


Acest curcan bătrîn 

În ţară e vestit. 

Din el al meu stăpîn 
Își trage bun venit. 
Curcan plin de noroc, 
El, ca nealți curcani, 
Scăpînd de orice foc... 
A fript mulţi gogomani. 


LEONAȘ: Cum asta, logofete? 
ION: L-am vîndut păn-acum de 57 de ori pe la împricinaţi, şi o 
slujit păn-acum de 57 de ori ca peșcheş. 

LEONAŞȘ: Nu te pricep bine. 

ION: Iaca: cînd vine cineva cu jalobă și cu miînile goale .. de 
pildă, ca d-ta. eu, din poronca boieriului, mă ațîn la ușă cu 
curcanu, i-l vînd o carboanță. . și pe urmă duc carboanța ispravni- 
cului, și ieu iar curcanu înapoi de la jăluitor ca plocon. în- 
țălegi? i 

LEONAŞ: Care vra să zică curcanu ista ţine pănă acum 696 lei? 

ION: În capăt. 

LEONAȘ: Bună moşie! 

ION: Îl cumperi? ori te îndrept spre calea-ntoarsă. 

LEONAŞ: Cumpăr na carboanța. 

ION: Na curcanu .... 

LEONAŞ: (ie curcanu și dă carboava lui Ion): Noroc să deie 
Dumnezău! 

ION: Amin. şi la anu cu bine! Mă duc să dau carboanța 
boieriului şi să-i spun că eşti aici. (În parte, întrînd la Bîrzoi:) 58 cu 
asta. am s-o trec la răbus. 

LEONAȘŞ: (singur): Aşa, părinte ispravnice? Bine că ţi-am 
aflat coţcăriile şi curcăniile... Ne-om răfui mai tirziu... Dar 
oare unde-i Luluța? (Caută primprejur). M-am schimbat în straie 
de cărucer, ca să pot iar întra aici . să mă-ntilnesc cu Luluţa. 
De-ar veni . am lua tălpășița amîndoi pe ușa asta de din dos. 
Bricica mea-i la portița grădinei. ne-am sui iute într-însa, și 
nici tătarii nu ne-ar prinde... Cine vine? A! ispravnicul! Ce 
minciună să-i durez? 





SCENA 12 
LEONAȘ; BIRZOI, ION 


BÎRZOI: Unde-i jăluitoriul? 

ION: Iacătă-l, cucoane. 

LEONAŞ: (închinîndu-se): Eu sînt, măria-ta. 

BÎRZOI: Ce cauţi? Cine eşti? 

LEONAȘ: Piciu bricicariul.. să nu-ţi fie cu bănat, măria-ta. 


(Arie din Doi morți vii: li mare cu 
cei mici.) 


Eu sînt vestitul Pici, 

Ce n-am decît un bici 
Ş-un cal străin, căzut, 
Ş-o bricică de-mprumut. 
Dar, vai s-amar de cine 
Mă ie la drum pe mine! 

Îl duc în fuga mare, 

Cu poșta. şî mai tare 
Dar îi paveua rea? 

Da-i muștereul greu? 


(Bate din bici şi zice: Ce-mi pasă mie mişcă, copile!) 


Nici bricica nu-i a mea, 
Nici drumul nu-i al meu; 
Că sînt vestitul Pici, 

Ce n-am decît un bici 
Din care tot pocnesc, 

Cu care mă hrănesc. 


BÎRZOI: Piciu, bricicariu de la les? 

LEONAȘ: Dar’, măria-ta... stii?. din colţ de la Sfîntul Spi- 
ridon. Piciu bricicariu. Întreabă pe cine vrei și ţ-a spune de 
mine... Cîte giupînesă cu testemeluri . câţi logofițăi cu vipiscă 
tot Piciu îi bălăbănește hurduz-burduz, prin toate rătăcăniile. ba 
pe la vii... ba pe la Rădiu. . ba pe la Sprăvale-Babă... ba pe 
la clănţălărie și tot cam pe datorie. . că despre bătuţi... vorba 
ceea: i-o bătut vintul de mult! și cînd mă trezăsc.,. tufă-n pungă, 
tufă-n buzunar afil! . Dar ce-mi pasă. Piciu să trăiască! 
treacă de la mine că doar îs român... îs creştin .. slavă Dom- 
nului! din toţi negustorii si meşterii din Ieș, numai eu am rămas 
din neam curat. şî un biet halvițar şi un biet brahagiu. şî 
un biet cojocar toți ceilalți îs cu perciuni. (Toate aceste le zice 
foarte răpide.) 

BÎRZOI (astupîndu-și urechile): Mă. ce daradaică hodorogi- 
tă.. Destul.. stăi! 

LEONAŞ: Ha, ho!. tbrrr... am stătut. 

BĪRZOI: Spune acù, ce cauţi? 

LEONAȘ: Ţi-am adus un curcan, măria-ta, tocmai de la leș... 

BIRZOI (în parte): Auzi, Piciu? şi-i curcanu meu cel de pri- 
pas. 
LEONAȘ: Și mă rog măriei-tale să-l primeşti drept peşcheş. 
BÎRZOI (făcînd că se supără): Adică.. fără peşcheş nu puteai 
să vii? 

LEONAŞ: Apoi dă, cucoane... nu te supăra. obiceiul pămîn- 
tului. 

BIRZOI: Ei fie dă-l la fecior. 

ION (apropiindu-se de Leonas): Adă-l încoace. 

LEONAŞ: Na. (Dă curcanu lui Ion.) 

BIRZOI (încet lui Ion, de ceea parte): Unde-i carboava, hoţule? 

ION (dîndu-i carboava pe dinapoi): Iaca. (În parte:) Pil! 

BÎRZOI (luînd carboava): Bine, bine, fătul meu Spune acu 
ce pricină ai la isprăvnicie? 

LEONAȘ!: (în parte): Oare ce dracu să-i înșîr? (Stă puțin pe gin- 
duri.) 

ION (ieşind, în parte): 58 cu asta! De-a mai ținea isprăvnicia cî- 


tăva vreme, ne suim la sută... (Sărutînd curcanul:) Vai drăguţu- 
mi-i.. mâînca-l-aş fript (Iesă.) 

BÎRZOI: Ei, dă! spune azi. că n-am vreme de perdut 
Ce ai? 

LEONAȘ: Apoi. ce să am, măria-ta? Ia, păcate! M-am 
pornit de la leş c-o actoriță. Și după ce-am adus-o aici numai 
într-o fugă de cal.. cînd la plată. . vrea să-mi mănînce dreptul, 


sub cuvînt c-am prăvălit-o de cinci ori. 

BÎRZOI: O actoriţă? de la fteatru? 

LEON AȘ: De-acolo de la denia cea nemţțească. 

BÎRZOI: Și unde-o tras în gazdă? 

LEONAȘ: La pitariu CGhirculici . ştii? de la vale peste 
drum .. Dacă-i avea bunătate să mergi d-ta să-i grăieşti. ca pă- 
rintele ispravnic poate că nu m-ar lăsa păgubaș 

BIRZOI: Bucuros, fătul meu. mă duc. (În parte:) N-am văzut 
niciodată actoriță îs curioz să văd ce lighioaie sînt. (Tare:) Mă 
duc. (İşi caută șapca.) 

LEONAS (În parte): Călătorie sprîncenată De-aș putea să-i 


depărtez pe toţi de-acasă mi-ar veni la socoteală. ca să fugim 
cu Luluţa. 
BÎRZOI: Iaca șapca.  Vină cu mine, Piciule. 


LEON AȘ: Mergi înainte, cucoane că te-agiung. 
BÎRZOI: Bine. (Vrea să iasă). 


SCENA 13 


LEONAS, BIRZOI; CHIRIȚA, GULIȚĂ 
(acești doi ies din odaia din stînga, planul I) 


CHIRIȚA: Unde te duci, frate? 

BÎRZOI: Vin-acuş. Mă duc păn' la vărul Ghirculici să 
mă-ntilnesc c-un ipochimen care-o tras acolo-n gazdă. 

CHIRIŢA: La Chirculici? .. Da’ Ghirculici s-o pornit de trii zile 
la moşie.  ș-o pus să-i grijască casăle. 

LEONAȘ (în parte): Tronc!. c-am codălghit-o! 

BÎRZOI (lui Leonaș): Apoi -.. ce dirdiiai tu, măi bricicariule? 

GHIRIŢA: Care bricicar? (Cunoscînd pe Leonaș:) Ce văd? 
Iar hoțu cel de Leonașş! 

BÎRZOI: Leonaș? 

GULIŢĂ: Dar, băbacă .. aista-i ofițăriu care-o sărutat pe Luluţa. 


218 


BÎRZOI: Duelgiu? . (Lui Leonaș:) Ce însămnează, dar? gră- 


ieşte acu ofițăr, acu bricicar? 

LEONAȘ: Iaca, măria-ţa. am voit să văd cu ochii cum faci 
dreptate în isprăvnicie și cît țîn curcanii isprăvnicești. 

CHIRIŢA: Vai de mine! că aista-i Pepelea! 

BÎRZOI: Așa? Gare vra să zică eşti spion d-ta? Apoi, 
așteaptă. dacă-i așa, să-ți dau o răfuială isprăvnicească pe spina- 


re. (Strigă:) Măi jăndari! 
EHIRIŢA: Jăndari! 
GULIŢĂ: Jăndari! 
LEONAȘ: Așa-i socoteala? Apoi ian așteptați şi voi, să 
vă-nvăţ eu galopu. 
(În vremea cît cîntă, îi loveşte cu biciușca peste picivare. Chiriţa, 
Birzoi și Guliţă sar prin casă în măsura muzicei.) 


(Aria galopului.) 
LEON AȘ 
Hi, hi, bălan... Hi, hi, jărpan. 
BÎRZOI, CHIRIŢA, GULIŢĂ 
Vai! ce hoţ! ce feară! 
LEONAȘŞ 
Hi, hi, bălan. Hi, hi, şoldan. 


BÎRZOI, CHIRIȚA, GULIŢĂ 
Vai, că m-o pișcat iară, 
Bre! ce om şugubăț! 
Da’ șăzi, măi, binişor. 
LEONAȘ 
Ba nu. vreu să vă-nvăţ 
Galopu-ntr-un picior. 
Hi, hi, bălan... Hi, hi, jărpan. 
BÎRZOI, EHIRIŢA, GULIŢȚĂ 
Vai! ce hoț! ce feară! 
LEONAŞ 
Hi, hi, jărpan ... Hi, hi, șoldan. 
BÎRZOI, EHIRIŢA, GULIŢĂ 
Vai! că m-o pișcat iară! 


(Leonaș iesă rizind, pe unde o întrat, în vreme ce Luluţa întră pe 
ușa din fund.) 

SCENA 14 
BIRZOI, CHIRIȚA, GULIȚĂ,; LULUŢA 


LULUȚA: Da’ ce-aţi păţit de săriți drăgaica prin casă? 
CHIRIȚA 


BÎRZOI (sărind necontenit): Luluţă .. . zi-i să şeadă binișor. 
GULIȚĂ 

LULUȚA: Cine? cui? 

CHIRIȚA 

BÎRZOI (oprindu-se): Lui Leonaş. Unde-i? 

GULIŢĂ 


LULUȚA: Leonaş? 

CHIRIŢA: Bre! ce împuşcă-n lună! 

BÎRZOI: Bre! ce ienicer! 

GULIȚĂ: Am să-i cer iar duel! 

LULUȚŢA: Da’ tăceţi din gură, că vă vin musafirii la masă! 
CHIRIŢA: De pe-acu?.  Unde-s? 

LULUȚA: l-am văzut întrînd pe poartă... Iacăţă-i. 


SCENA 15 
Cei dinainte: MUSAFIRII. 


(Arie din Hiîrca: Tanana.) 


MUSAFIRII 


Plecăciune, cucuiete! 
lată-ne că am sosit. 

Hai la masă, căci de sete 
Şi de foame am murit. 


CHIRIȚA 


Mă închin și sînt voioasă. 
C-aţi venit cu toţi la masă, 
Și sperez că, bucuros, 

Îţi mînca şi-ţi bea vîrtos. 


MUSAFIRII 


Plecăciune, cucuiete! 
Iată-ne că am sosit. 

Hai la masă, căci de sete 
Și de foame am murit. 


CHIRIŢA: Cred, boieri d-voastră, că vi s-or fi cam lungit urechile 
de foame, pentru că pe aici obicinuiți a mînca pe la amează. Dar 
noi metahirisim evropeneşte... pe la 5; nu vă fie cu supărare 
Peste o jumătate de ceas or da bucatele pe masă... Vă rog să 
îngăduiți. 

MUSAFIRII: Sărut mînile. 

CHIRIŢA: Astăzi vreu să-mi ieu ziua bună de la d-voastră... 
fiindcă mă duc la Paris. 

MUSAFIRII: La Paris? 

CHIRIŢA: Dar’ și nădăjduiesc că îţi chili vîrtos în sănătatea 
isprăvnicesăi d-lor-voastră. 

MUSAFIRII: N-ai nici o îndoială, cucoană. 

CHIRIŢA: Însă păn' la masă dacă poftiţi cîte un păhăruţ de 
rachiu Ioane..  adă rachiu. 


(Ion întră cu o tablă plină de păhăruțe de rachiu şi se duce de 
dă întăi cucoanei Chiriţei, şi pe urmă pe la musafiri.) 


GHIRIȚA (bînd): Să trăiţi . întru mulţi ani... şi să ne videm 
sănătoşi! .. Bun rachiu îi pe cursă... ca la Ieș... Poftim, 
boieri Ioane! . dă la d-lui dă la d-lui.. dă şi la d-lui. 
(Arată un musafir mai rușinos.) 


(Ion, după ce dă rachiul, iesă.) 


CHIRIŢA: Ș-așa cum vă spuneam, boieri d-voastră... peste vro 
trii zile vă las cu lacrimile pe obraz... aştept numai pasportul. 
SCENA 16 


Cei dindinte; ȘARL (cu pasportul în mână dă busna în salon.) 


ŞARL: Pasport? Voilà! 
TOȚI: Monsiu Şarlă? 
ŞARL: Present! 
(Air du Royal tambour.) 


Me voici . am sosit 

Moulu, bouillant de rage, 

Pour cîte-am pătimit 

Am pătimit dans ce voyage. 

En un caroutze affreux 

On ma condui hurduz—burduz, 
Les surugi riaien'entre eux 
Disant: Draco franțuz! 


(Închinîndu-se la Chirița:) 

Mais pour vous, cocona, 
On irait en enfer 


CHIRIŢA 
(făcînd tali) 


Ah! vous êtes juvaer. 


ȘARL 
(în parte, făcînd semnul gamenilor din Paris) 


Tiens! w'lă pour loi... voilà! 
Quel bonheur! am sosit 
Enfin dans ce village 
Ma cîte-am pătimit etc. 
Madame, am împlinit comission d-tale. Am scos pasport. 
CHIRIŢA (cu bucurie): Unde-i? 
ȘARL: Voilà! 
CHIRIŢA: Dă-mi-l degrabă 


ȘARL: Pardon... trebui un farfuri. să-l prezentez pe far- 
furi... à la mode 

CHIRIȚA: Bine zici Ioane! 

ȘARL: Non strigat. Am găsit farfuri. Monsieur barbat 


d-tale port un duzen la surtuc. (Se apropie de Birzoi și-i taie un bumb 
de la surtuc.) Vous permettez? 

BÎRZOI: Ce faci, neamţule? 

ŞARL: Non faci attention... Am trebuinţ un farfuri et 
voilà! (Arată bumbul, şi, pe urmă, pune pasportul pe dinsul, ca pe 
un talger, de-l prezentează Chiriţei.) 

MUSAFIRII: Ha, ha, ha, ha! a dracului franţuz! 

ȘARL (în parte): Voilà une mode commode... On porte toute 
une vaisselle sur soi.. (Tare:) Madame la baronne de Chiritza. 
CHIRIȚA: Merci, monsiu Şarlă. Cînd ai ști ce mulțămire mi-ai 
făcut... Vous m'avez frotté le coeur avec du miel. 

ȘARL: Quoi? 

CHIRIŢA: Oui... avec du miel m-ai uns la inimă cu mie- 
re .. Nous disons comme ca... 

ȘARL: En moldave.. Suffit! (În parte:) Jolie langue! 
CHIRIȚA (deschizînd pasportul): Ascultaţi, boieri d-voastră 
(Citeşte:) „Dumneiei baroana Chiriţa Birzoi, care merge peste gra- 

niţă, în staturile Evropei « 

TOȚI: Baroană! 

BĪRZOI: Baroană?!. tu. . baroană?! 

CHIRIŢA: De ce nu? dacă-i moda. 

GULIŢȚĂ: Nineacă. da’ eu nu-s baron? 

EHIRIŢA: Ba şi tu eşti, Guliţă ești baronaş. 

GULIŢĂ: Vra să zică şi băbaca îi baronoi? 
BÎRZOI: Ba . mă ferească Dumnezău! 
CHIRIȚA: Da’ ian mai spune-ne ceva de la Ileş, monsiu Şarlă! 
Ce mai fac ieșănii? 
ȘARL;: Toţi ieşenii s-o făcut bulangeri. chitari. 
TOŢI: Pitari! 
SARL: Parbleu! Plamadesc glodu iarna, ca să-l înghită vara. 
CHIRIŢA: Bine zici! Îmi aduc aminte cînd am fost acolo cu 
Aristița şi Calipsîţa. era să mă înec! 
SARL (în parte): Ah, bah! un tonneau ca flotte toujours. 
CHIRIȚA: Da’ despre teatru ce știi? 
SARL: Est opera italian am vezut Robert le Diable! 
CHIRIȚA: Nu mă-nnebuni! Şi cum o fost? 


ŞARL: Formos tare formos. 
CHIRIŢA: Ei parastuieşte șî nouă piesa aceea c-am auzit 
că-i cu o mulțime de drăcii. 
SARL: Dacă poroncesc madame cocona bucuros. 
(Toţi se așează pe canapè și pe jilțuri. — Șarl, în mijlocul lor, 
cîntă cînticelul: Titi à la repres de „Robert le 
Diable“) 


TOŢI (sculîndu-se): Mare minune! Nemţii ceia îs cu dracu, zău! 


SCENA 17 
Cei dinainte; ION şi pe urmă LEONAȘ (în toaletă femeiască) 


ION: Cucoane cucoane o vinit o madamă de la leș. și 
cere să între aici. 

BÎRZOI: Cine-i? 

ION: Gică-i actoriţă. 

TOȚI: O actoriţă? 

LEONAŞ (întrînd răpide): Plecăciune, boieri Mă rog de ier- 
tare că dau busta-n casă, nitam-nisam dar, avînd treabă cu 
părintele ispravnic, am luat îndrăzneală Care-i părintele? 

BÎRZOI: Supusă sluga d-tale, madamo. 

LEONAȘ: D-ta să fii sănătos. 

BÎRZOI: Sărut mânile. 

CHIRIŢA (în parte): Mare minune-i! cum seamănă cu Leonaș! 

LEONAŞ: Pune-ţi în gînd, părinte ispravnice, că am un frate, 
care de cîteva zîle s-o făcut nevăzut de la Iași şi precît am aflat 
de ici, de cole . am prepus că-i ascuns aici în tirg și că-i 
'“amorezat de o duducă care-i zic Luluţa. 

LULUȚA (în parte): De mine?. 

GHIRIȚA: Luluţa? Și cum îl cheamă pe fratele d-tale, che- 
ramă? 

LEONAȘ: Leonaș ... de nu ţi-a fi cu bănat, cucoană. 

CHIRIŢA: Nici cît pe-o măsă. să ierți... Și d-ta zici că eşti 
actriță? 

LEONAŞ (făcînd compliment femeiesc): La teatru național. 


să ierți. 
CHIRIŢȚA: Să fii d-ta sănătoasă dar cît pentru fratele 
d-tale ... cine-a fi acela. . nu avem cinste 


LEONAȘ: Bunătatea d-tale. Dar mă rog pe duduca Luluţa 
nu știți unde-aș putea-o găsi? 

CHIRIŢA: Nu departe Dacă vrei s-o vezi, iat-o O logo- 
dim astăzi cu Guliţă, fiul meu. 

LEONAȘ: Să-ţi trăiască! 

CHIRIȚA (cu dispreț): Plecăciune! 

LEONAŞ (care în toată vremea asta a întors spatele Luluţei) 


A!... dumneiei îi duduca Luluţa? Tare-i frumuşică! Dă-mi voie, 
dragă, să te sărut și să te fericesc de odorul ce-ai să capeți. (Sărută 
pe Luluţa și-i zice încet:) Eu sînt, Luluţo, eu, Leonaş Opreşte 
logodna. 

LULUȚA (țipînd): A! 

TOŢI: Ge-i? 

LULUȚŢA (făcîndu-se nebună): Vai de mine! se învîrteşte casa 
cu mine. Toate le văd pe dos. Iaca, mătușica să dă de-a tum- 
ba ha, ha, ha, ha!... 

CHIRIŢA: Kirie elesion! că iar i-o venit nebunia şi toc- 
mai în ceasul aista! ... Luluţo!. 

LULUȚA: Fugiţi!... fugiți! . dați-mi pace!. că-mi vine-a 
mușca... Unde-i Guliţă, să-l zgîrii? Unde-i, să-l muşc? 


GULIŢĂ (ascunzindu-se după tată-său): Nu mă lăsa, băbacă, că 
mă mănîncă. 


LULUŢA: Ha, ha, ha, ha! Am să mă mărit cu iubitul meu, 
pe care-l iubesc din copilărie .  lată-mă-s la nuntă orchestrul 
începe valțul, valțul! Unde-i mirele, să gioc cu el? 

(Valsul.) 
LULUŢA 


(vălsuind singură:) 


Tra, la, la, la, la, 
Tra, la, la, la, la, 
Astăzi chiar mă mărit, 
Mă mărit, mă mărit! 
Tra, la, la, la, la, 
Tra, la, la, la, la, 
Chiar astăzi mă mărit 
Cu al meu iubit. 

(Se oprește din joc plîngind:) 


Ah, ah, ah, ah, ah, ah! 
Dragul meu nu mă vrea. 


CORUL 
Sărmana, vai de ea! (bis) 


LULUŢA 
(rîâzînd:) 
Ha, ha, ha, ha, ha, ha! 
Ba mă vrea, ba mă vrea. 


CORUL 


Sărmana! vai de ea! 
Vai de ea! 


( Impreună:) 


LULUȚA 

(jucînd:) 
Tra, la, la, la, la, 
Tra, la, la, la, la, 
Astăzi chiar mă mărit, 
Mă mărit, mă mărit! 
Tra, la, la, la, la, 
Tra, la, la, la, la, 
Chiar aștăzi mă mărit 
Cu al meu iubit. 


CORUL 


Sărmana fată! 
Priviţi-o, iată 

Iată c-a-nnebunit, 
Nebunit, nebunit! 
Sărmana fată! 

Mai bine-ndată, 
Îndată-ar fi murit, 
Ar fi murit! 


(Luluţa se aruncă în braţele lui Leonaş.) 


LULUȚA: A!... iaca logodnicul meu.  iată-l,iată-l! 
CHIRIŢA: Cine? madama? logodnic! (Cătră musafiri:) 
S-o perdut de istov! 

LULUȚA (țipînd): Aista-i, aista-i!... vreu să mă măritaţi cu 
dînsul... că de nu.. nebunesc! 


CHIRIŢA: Să te mărităm cu madama?! Altă belea acù! 

ȘARL: No faceţi caprisu Luluţei.. non trebuie contrarier 
un malade. 

CHIRIȚA: Bine zici, monsiu Șarlă .. Ei.. fie, Luluţă dragă. 
Dacă ţi-i drag dumnealui... ie-ţi-l. Noi ţi-l dăm. (Cătră Leonaș:) 


Mă iartă, madamă, că te supăr... 
LEONAȘ: De' unde, cucoană! dimpotrivă . 
LULUȚŢA: Dacă mi-l daţi... logodiți-mă acu-ndată cu el. 


CHIRIŢA: Fie ş-acu, numai nu te tulbura (Cătră Leonas): 
Madamă . . facem abuz de bunătatea d-tale. dar apoi vezi în 
ce stare-i biata copilă.. Fii bună, te rog, şi primește a te logodi 
cu dinsa... Ne-i îndatori peste măsură. 

LEONAȘ: Cu mare bucurie... Cea mai mare dorință a mea este 
ca să vă îndatoresc.. Poftim inelul meu. 

CHIRIŢA: Foarte mulțămesc. . Luluţo, iaca inelul d-sale 
dă-i acum pe-al tău. şî să vă fie logodna într-un ceas bun 
amin! 


(Leonaș şi Luluța schimb inelele.) 


LULUȚA (veselă): M-am logodit. . m-am logodit! De-acum zi- 
ceți să cînte muzica... să-nceapă balul.. la bal! la bal! 

CHIRIŢA: Bal înaintea mesei? 

SARL (încet Chiriţei): Ne la contrariez donc pas... puisqu'elle 
est folle. (Tare:) En avant la contredanse! 

CHIRIȚA (căutînd cu dragoste la Şarl): Fie, monsiu Șarlă 
Vous serez mon cavaler! 

SARL (în parte): Crac! 

CHIRIȚA: Hai, boieri. să vă văd! 


(Orchestra cîntă contradansul. Chiriţa joacă cu Şarl în față cu 
Guliţă, care joacă cu Luluţa. Leonaș slujește de damă lui Birzoi 
și joc amindoi vizavi cu doi musafiri. Musafirii, mai în fund.) 


TOŢI 
(jucînd) 


Ah, ce plăcere de-a giuca, 
Și de griji a să scutura. 


CHIRIŢȚA 


Ah, monsiu Şarlă. te rog îmi spune 
Dacă gioc frumos cancan. 

ŞARL - 
Ah! que des grâces! gioci de minune! 
(în parte): 
Elle danse comme un ours blanc. 
TOŢI 


Ah! ce plăcere de-a giuca, 
Şi de griji a să scutura. 


CHIRIŢA: Destul, c-am obosit! 

LEONAȘ (strîngînd pe Luluţa în braţe): Ah! dragă Luluţă! 
de-acum ești a mea, și nimic nu ne mai poate dispărți! 

CHIRIȚA (cătră musafiri): Vezi, dacă-i actriță. cît de bine-şi 
gioacă rolul! 

LEONAȘ: De-acum festa-i giucată; pot să m-arăt fără grijă. 

CHIRIȚA: Festa? ce vra să zîcă asta? 

LEONAȘ (scoţîndu-și capela): Mă cunoşti, Ehiriţoaie, cine sînt eu? 

CHIRIŢȚA 

BÎRZOI : Leonaş! 

GULIŢĂ 

LEONAŞ: Eu!... V-am giucat-o bună? 

CHIRIȚA (căzînd pe un scaun): Ah! ne-o giucat-o Pepelea! 

BÎRZOI: Ian, stăi, moțpane! . Dacă-i pe feste apoi să ţi-o 
gioc eu mai sărată şi mai chipărată. doar am puterea-n mînă! 
doar îs ispravnic! 

LEONAŞ: Ba te șterge pe guriţă, boieriule... Iaca demisionul 
d-tale. (li dă un pachet.) 

BIRZOI: Demisionu? 

LEONAȘ: Aşa!... Mai dinioare am primit un plic de la direc- 
torul departamentului, care mi-i prietin, şi înîntru am găsit demi- 
sionul d-tale. 

BÎRZOI: Da’ să n-am parte de Chiriţa dac-am gîndit vrodată 
să-mi dau demision. (Citește:) „Demisionul ce ai dat din postul de 
ispravnic să primeşte... şi să poronceşte d-tale ca să încredințăzi 
trebile ținutului, d-sale d-lui Leonaş, noului diregător.k — Am sfe- 
clit-o! (Cade pe un scaun, de altă parte) Da' bine.. pentru ce? 
care-i pricina? 

LEONAȘ (încet): Curcanu cel bătrîn ţi-o giucat festa. . Ce să 
faci? s-o trecut vremea curcanilor! ... Iar cît pentru logodna 
mea cu Luluţa, de nu-i încuviinţa-o aci îndată... spun lui Piciu 
bricicariu să deie jalbă că i-ai luat o carboavă chiar de haram. 

BÎRZOI: Încuviinţăz..  încuviinţăz, numai taci. 

CHIRITA (pe ginduri): Să-mi treacă pintre degite bunătate de 
zăstre? ... Nu să poate!. . (Tare:) Nu se poate! 

LEONAȘ (încet Chiriţei): Ba se poate, căci alminţire l-oi ruga 
pe prietinul meu, pe ofițăriu cel de azi-dimineaţă, să arate portretu 
d-tale lui Birzoi... Să poate acum?... 

CHIRIŢA (plecînd capul): Se poate! 

LEONAȘ: Care vra să zică. toate s-o pus la cale.. Acum, 
boieri d-voastră, fiindcă un ispravnic trebuie să fie un om așăzat. 
vă poftesc la nunta mea cu duduca Luluţa. Dumneiei cucoana Chiriţa 
și cuconu Grigori, preaiubitul ei soţ, s-o primit a ne fi nuni mari. 
Aşa este? 

9 

CIIRIȚA } (zîmbind mâînzește): pam nu ` Cu mare 

LEONAŞ: Cît pentru monsiu Guliţă, dacă tot voiește duel 

GULIȚĀ: Bai! 

ŞARL: Comment?! tu refuses, malheureux?! 

GULIŢĂ (cu nerăbdare): Qwest-ce que vous voulez? Omorision? 

ŞARL: Fricosion ... va! (În parte): Quel petit cretin! 

ION (întrînd): Cucoană . . să deie bucate? 

CHIRIŢA: Strîgă să deie. 


ION (la ușa din fund, strigă chiuind): Mă, Postolachi mă! 
dă bucate la masă. mă! 

CHIRIȚA: Carnaxi, că ne-ai asurzît! Boieri d-voastră. pof- 
tim... D-le Leonaş, ce-o fost s-o trecut.. Nădăjduiesc că nu ne-i 


refuza de-a şide cu logodnica d-tale la masă. 

LEONAȘ: Dimpotrivă, cucoană dragă, (încet) şi drept dovadă că 
sînt prietinul d-tale, poftim portretul. 

CHIRIȚA (încet, luînd portretul): Să-ţi spun drept mare co- 
median ai mai fost! 

LEONAȘ: Apoi. nu știi că lumea-i un teatru plin de come- 
dieni? 

CHIRIŢA: Bine zici! . blagoslovită să-ţi fie vorba! Tocmai 
asta era s-o spun și eu d-lor-sale. 


(Arată publicul și înaintează spre el.) 


Credeţi-mi mie: cei mulţi în lume, 
Fie din Londra sau din Focșeni, 
Fie cu stare, cu rang, cu nume 
Joc ades roluri de comedieni. 

Cela ce strigă că țara pere 

Păn'ce apucă vre un ciolan, 

Și cît îl roade, stă în tăcere... 
Cine nu-l știe că-i comedian? 

GULIŢĂ 


Cel care vecinic să tot fălește 

Că-i de neam nobil cît un sultan . 
Şi-n faptă-i neamul şi-l necinstește 
Îi prost, sărmanul! prost comedian! 


ȘARI, 


Celui qui tourne cum bate vîntul, 
Fiind azi jidov mîni moldovan... 


Est un. non trouve au juste cuvîntul; 
Une girouette ... un comedian. 
LULUȚA 


Cela ce caut-o zăstre mare, 
Deşî el poate nu face-un ban, 
Şi zice fetei că-i dragă tare... 
Are iubire de comedian. 


LEONAȘ 


Cel care jàcaş, fiind, de moarte, 

A luat pelea de pe sărman... 

De-l vezi deodată blînd, smerit foarte 
Să fugi de dînsul, că-i comedian. 


CHIRIŢA 


Astfel e lumea. o comedie! 
Iar noi, artiștii care-o giucăm, 
N-avem dorinţă alta mai vie 
Decit aplauzi să merităm. 


TOŢI 


Astfel e lumea... o comedie! 
Etc., ete., etc. 


(La sfîrşitul cupletelor uşele din fund se deschid, și toți se por- 
nesc spre masa care se vede dincolo de uşă.) 


(Cortina cade.) 

CLEVETICI, ULTRA-DEMAGOGUL 


Ciînticel comic 


(Teatrul reprezentă un salon.) 


CLEVETIGI (cu frac negru, jiletcă Robespierre, cravată de matasă 
albă şi cu barba-n furculiță, întră pe usa din fund): Sănătate şi fră- 
țietate, domnilor cetățeni! Am aflat că sînteţi adunaţi în colegiu 
eleptoral pentru alegerea unui deputat, și iată-mă-s, alerg ca să vă 
espun profesiunea mea de credinţă. 


Eu sînt celebrul Clevetici 
Cunoscut nu de mult pe-aici, 
Liberal ultra, jurnalist 

Și .constituționalist. 

Unii-mi zic că-s demagog, 
Alţii că sînt numai un gog... 
Dar eu n-asud, eu sufăr tot 
Căci sînt un mare patriot! 


Ge vroiesc eu, domnilor? 

O ştiţi din coloanele ziarului meu: Gogoașa patriotică. 

Vreu mai întîi consacrarea aptului de la 5 și 24 ghenar, ca unul 
ce este făcut de mine şi numai de mine 

Dar, domnilor, eu singur am fost atît de putinte ca să aprind 
soarele acelei zile memorabile! Și, cu toate aceste, priviţi: nu-s 
nici mâcar un ministru! 

Al doilea. Vreu respeptul Convenţiunei cu condiţiune de a fi 
schimbată în totul, ca una ce a fost elaborată de străini, fără con- 
cursul patriotic al românilor 

Al treilea. Vreu sufragiul universal pentru ca toată ţara să se pre- 
facă într-o urnă eleptorală. Vreu mai mult, domnilor; vreu ca tot 
locuitorul să fie reprezentant al Naţiunei. 

Ge spectacol măreț! 

Patru milioane de deputaţi la un loc cerînd cuvîntul! 


Sînt novator, am idei mari, 

Idei revoluționari. 

Vreu să răstorn, să schimb, să dreg... 
Dar ce cîştig? . cu ce m-aleg? 

Unii îmi zic vrednic roman, 

Alţii pretind că-s şarlatan! 

Dar eu n-asud, eu sufăr tot, 
Căci sînt un mare patriot! 


Ge vreu eu, domnilor? . Un lucru prea simplu! Vreu libertatea 
absolută! . Să nu mai atîrne servitorii de stăpîni, copiii de pă- 
rinți, soldaţii de şefi 

Vreu ca toți bunii români să se poată aduna cu miile cînd îi voi 
chema eu, fără a da de știre guvernului. Vreu egalitatea perfectă! 
să nu mai fie săraci şi bogaţi, mici și mari, slabi şi grași, proști şi cu 
cap, oameni şi vite .. Vreu să imitez în țara mea toate fazele revo- 
luţiunei franceze, căci numai prin tulburare o naţiune se civilizea- 
ză. dar cine m-ascultă? Găsesc o oarbă opusăciune din partea unor 
strigoi, unor retrograzi ruginiți ca Sandu Napoilă. 


Munţii cei mari cu-ale lor stînci 
Vreu să-i răstorn prin văi adinci, 
Să nivelez tot pre pămînt... 
Dar cine-mi crede de cuvînt? 
Unii îmi zic că sînt tribun, 

Alţii pretind că sînt nebun! 

Dar eu n-asud, eu sufăr tot, 

Căci sînt un mare patriot! 


Ge vreu eu, domnilor? Vreu să fiu caua, să fiu spada de Damo- 
cles a conservatorilor și idolul popului suveran! 

De aceea vreu să împart moşiile proprietarilor Dar mă veţi 
întreba dacă eu însumi sînt proprietar? Ba nu, însă aceasta nu inva- 
lidează convicțiunile mele socialiste. Eu, domnilor, sînt un cetățean 
însetat de glorie şi de amoarea popularităței, și, prin urmare, oricît 
de grele să fie împregiurările politice ale ţărei, eu am curagiul a 
striga în gura mare: arme, arme, arme! căci mă cred brav ca Ştefan 
cel Mare și ca Mihai Viteazul. 


Vreu pre români să-i fac pe loc 
Romani antici, viteji de foc, 

Ca să ținem resbel cu ruși, N 
Englezi, chinezi, turci, nemți și pruşi. 


(Se aude afară bătaie de tobă. Clevetici se sparie strigind:) Aoleol 
ce să fie? (El aleargă la fereastră și se întoarnă adŭogînd:) Am crezut 
că-s ei! 

Unii îmi zic că-s hărțăgos, 

Alţii pretind că-s cam fricos 

Dar eu n-asud, eu sufăr tot, 

Găci sînt un mare patriot! 

Ce vreu eu, domnilor? Vreu libertatea cea mai nemărginită a 
presei, pentru ca să pot batgiocori cînd îmi place și pe cine-mi place. 
Vreu să răstorn tot ce esistă, pentru ca să-mi fac un pedestal din 
ruinele prezentului şi să mă urc pe acel pedestal ca să proclam 
republica democratică şi socială. Trecutul e al strigoilor, prezentul 
e al moderațţilor, viitorul e al meu! 


Trecut, prezent, nu mă sfiesc 
Să-i critic rău, să-i osîndesc, 
Căci eu, eu, eu și numai eu, 
Sînt bun român și ştiu ce vreu, 
Unii m-admir, alţii mă-nchid, 
Unii mă pling, alții mă rîd... 
Dar eu n-asud, eu sufăr tot, 
Căci sînt un mare patriot! 


Cercaţi, domnilor, să mă trimiteţi la Cameră, cu mandatul de 
reprezentant al Naţiunei, și atunci veți videa ce poate Elevetici . . 
Închipuiţi-vă că sînt în Cameră... iată-mă-s la locul meu.. (Se 
pune pe scaun). Cer cuvintul, d-le preşedinte.. cer cuvîntul.. nu 
mi-l dai? prea bine! (Se scoală și vine în fața publicului). Am cerut 
cuvîntul pentru ca să combat opiniunea emisă de d-nul ministru de 
finanțe în cestiunea budgetului. Deși onorabilul preopinent a cerut 
cestiunea prealabilă, voi întreba ce este budgeţul, d-lor? Budgetul, 
d-lor, este pulsul unui stat! trebuie în consecință să-l pipăim cu 
luarea-aminte. a unui medic.  Lăsînd dar deoparte pe d-nul minis- 
tru de finanţe care a sulevat această cestiune urgentă, mă voi adre- 
sa cătră d-nul ministru de justiţie, pentru ca să-l întreb: cum de a 
cutezat a călca sacrul princip al inamovibilităţei consacrat de Con- 
vențiune, depărtind de la giudecătoria nu ştiu cărui district pe onora- 
bilul cetățean Cîrcioc, ce a dat atîtea probe de integritatea cea mai 
pură și de patriotismul cel mai pur? Îmi va răspunde negreșit d-nul 
ministru de resbel că formarea unei nouă baterii este necesară? 
Însă, domnilor, strămoșii noștri romani, companionii de arme al stră- 
moşului nostru Traian, n-aveau trebuinţă de atîtea tunuri pentru 
ca să învingă pe inimici, și cînd e cestiunea de bani, se cuvine să 
fim economi, căci acest budget este produs de obolul săracului, ace- 
lui sărman asuprit şi nenorocit, pe care cad toate sarcinele! 
acelui ilot ce geme de secoli, fără ca d-nul ministru de interne să se 
fi îngrijit pănă acum de a propune Camerei un proiept de lege 
pentru uşurarea clasei de gios A! D-le ministru de interne! dacă 
ai avea alte gînduri decît acel de a prinde o rădăcină eternă pe 
scaunul președinţei, ai gîndi că dinaintea d-tale două drumuri sînt 
deschise, acela urmat de Bimbaşa Sava şi acela urmat de Cavur! 

În darn d-nul ministru al afacerilor străine mă întrerumpe sub 


232 


pretest că n-aş fi în cestiune D-lui nu ştie uzul parlamentar, dar 
eu. sînt trimis aici de Națiune ca reprezentantul intereselor ei. 
Acest mandat sacru îl voi îndeplini ca cetățean liber şi liberal, apă- 
rind cu energie și cu logică (iute) libertatea, egalitatea, dreptatea, 
îraternitatea, inviolabilitatea, inamovibilitatea, autonomia, Conven- 
țiunea, drepturile naționale, garda naţională, partidul național și 
celelalte (răsuflîndu-se) căci eu. . şi de ce nu? am toate cali- 
tăţile de a fi ministru! O mărturisesc cu toată modestia, d-lor, 
pentru că am fost, sînt și voi fi cetățean român si nu am obicei de 
a aprinde lumiînări, din contra, eu le sting (Glasul î se stinge; 
el urmează a vorbi prin gesturi). 


Fraţi căuzaşi, m-aţi auzit? 

Sînt elocuent apelpisit. 

Vorbesc, vorbesc, vorbesc, vorbesc 
Păn'ce pe toţi îi obosesc. 

Unii-mi zic ritor hazliu, 

Alţii-mi zic palavragiu! 

Dar eu n-asud, eu sufăr tot, 

Căci sînt un mare patriot! 


(lesă maiestos.) 


(Cortina cade.) 


SANDU NAPOILĂ, ULTRA-RETROGRADUL 


Cinticel comic 


(Teatrul reprezentă un salon.) 


NAPOILĂ (afară): Ce face?.. Să plătesc eu capitaţie? Eu, 
boier velit? Eu, Sandu Napoilă? atunci s-agiungi tu, gule- 
ratule. 

(Întră furios pe scenă şi se adresează publicului.) 


Da bine boieri d-voastră, unde mergem? ba nu, adică vă 
întreb, unde mergem? 


De cînd legea asta nouă 

Ge Convenţie îi zic 

Au rupt reglementu-n două, 
Am agiuns chiar de nimic! 
Şi de unde mai-nainte 
Eram toţi boieri velitţi, 
Ne-au luat pe dinainte 
Nişte puşchi apelpisiți! 


Şi ce pușchi! Cică-s patrioţi, liberali, progresiști, naționali, dema- 
gogi dracu-i mai ştie! ... că deodată au răsărit în țară pozderie, 
şi tot unu şi unu! .. oameni mari, învățați de știu şi toaca-n ceri, 
colţoși și cu barba în furculițe Ei pun țara la cale în ziua de 
astăzi, ei sînt și numai ei adevăraţi români cu iubire de patrie, căci 
au luat patriotismul în otcup! . şi dacă nu vrei să iei cîmpii pe 
urma lor, te fac albie de cîni prin foile lor. Mai dăunăzi mă-ntil- 
neşte unul ce-i zic Clevetici și mă-ntreabă nitam-nisam de sînt ca 
dînsul, demagog? Dă, măi gogule! i-am răspuns și eu, cată-ţi de drum 
pănă ce nu scot luleaua de la ciubuc! Ei bine, boieri d-voastră, 
unde mergem? ba nu, vă întreb, unde mergem? 


Păn-acuma-n țara-aceasţa 
Noi ne-am burzuluit creasta; 
Noi am fost simandicoși 
Mari şi ighemonicoși 

Dar acum fără sfială 

Ne fac pușchii de diîrvală, 

Și ne chem pe noi, pe noi, 
Vinograzi, rugini, strigoi! 

Auzi, mă rog?... După ce te dizbracă de caftanul boieriei; după 
ce-ţi ieu sufletele de ţigani de le dau drumul sub cuvînt de liberta; 
după ce-ţi rîdică feciorii boierești, sub alt cuvînt că, după Con- 
venția cea afurisită, nu mai sînt pri.. pri... privileghiuri, după 
ce-ţi ieu copiii la oaste cu sorții ca pe proşti; după ce, vorba ceea, 
îți fac drum pe-n barbă pe de-ntregu, apoi te mai și poreclesc re- 


trograd! .. vinograd! . tureatcă!... strigoi! . strigoi?... Hei 
bine, boieri d-voastră, unde mergem? .. n-au mai rămas în țară nici 
sevas, nici hristoitie... Unde mergem? ba nu, adică vă-ntreb, unde 
mergem? 


Zic că-i timpul libertăţei, 
Al frăţiei ș-al dreptăței; 

Că de-acuma pe pămînt 
Toţi deopotrivă sînt. 

Şi cu astfel de minciună 
Hoţii cei de-mpușcă-n lună 
De caftan ne-au dezbrăcat 
Și mantaua-n loc ne-au dat! 


Auzi? . egalita! . să fiu deopotrivă cu hiosa vezeteul și 
cu Mănciurică bucătariul? ama rînduială! ... Dacă pe cînd cu 
unirea, știți... mai anțărț. . şi eu am purtat bairacul, şi eu am 
giucat Hora Unirei în colț la Petrea bacalul, și eu am răgușit stri- 
gînd: să trăiască libertaua și egalitaua! dar înțelegeam egalitaua 
cu boierii cei mari; să fiu ena mu che ena sul cu vornicul Hîrzobea- 
nu și cu logofătul Protipendescu; să șăd cu dinșii la taifasuri pe di- 
van, cu ciubuce, cu cafele, cu tot ighemoniconul boieresc; dar nu 
egalita cu Barabulă și cu badea Trohin văcariul! ... Ei bine, boieri 
d-voastră, unde mergem? ba nu, adică vă-ntreb, unde mergem? 


N-auzi altă decît forme, 
Uniforme și reforme, 

Toţi croiesc, fac şi prefac 
Ca să ne vie de hac. 

Ieri o lege, astăzi altă, 

Și cînd caţi, lucrul stă baltă! 
Cică-aista e progres? 
Na-ţi-l frînt că ţi l-am dres! 


Poftim!... mai dăunăzi s-o ridicat bătaia.. lege nouă în țară 
veche! Ştiţi ce-am păţit? Avusesem poftă să mănînc un ostropeţ 
de iepure și poftisem la masă pe vărul Bufte ştiţi, Bufte care a 


fost başciohodari la d-l Ioniță Sturza-Vodă... Cînd să ne deie 
1 Adică: unul şi unul deopotrivă [V.A.]. 

bucate, giupînu bucătar ne spînzură lingurile la brîu şi se duce la 
primblare. . Ei, apoi, să nu-l baţi?.. lan nu, că nu-i voie, căci 
vine comisariul şi te pune la ștraf. D-apoi alta! mă duc la moșia 
mea, la 'Ţălinoasa, și poroncesc țăranilor să-mi facă o clacă de vro 
cinci zile... Ştiţi ce mi-au răspuns mojicii?... mi-au răspuns că le 
grăiesc vorbe de clacă... Bi! apoi să nu-i întinzi la scară?... lan 
nu, că vine subprefectul și plătește ştraf, Sandule, fătul meu! Da 
bine, boieri d-voastră, unde mergem? 


Asta încă nu-i nimică! 

Dar tot cheful mi se strică 
Cînd mă văd supus la bir, 
Atins tocmai la chimir. 

Să plătesc pentru şosele, 
Pentru vin, rachiu, pavele, 
Pe mosie, și pe cap! 

Astea-n mintea mea nu-ncap! 


Bre! .. bre! .. Adică multe-am văzut în viața mea! . c-am 
văzut ieniceri şi răzmeriți; am văzut ciuma, holera și lăcustele, dar 
încă așa bazaconie n-am chitit c-oi agiunge să văd... Auzi? refor- 
me? îmbunătăţiri? .. Să mă silească a plăti 5 la sută din venitul 
'Țelinoasei, proprieta cu hrisov domnesc, de la răposatul întru feri- 
cire Gehan Racoviţă-Voievod! ... şi după toate păcatele să mă 
trîntească și pe mine în capitaţie, eu, Sandu Napoilă, boier cu caftan 
din vremea fericitului întru pomenire Ioniță Sturza-Voievod!.. Eu 
să plătesc un galbîn împărătesc pentru că am cap, și vărul Bostă- 
nescu tij, pentru că nu are cap nici de o lițcaie! . Ei bine! boieri 
d-voastră, unde mergem? ba nu, adică vă-ntreb. unde mer- 
gem? 


Ș-apoi alta și mai mare 
Care, zău, nu-i de crezare! 
Hojma unii scriu, răcnesc 
Să nu fie boieresc! 

Si pămîntul să se-mparte! 
Tot mojicul s-aibă parte! 
Numai noi să fim abrașşi 
Liude pintre calarași! 


D-voastră rîdeţi! haide, haide! ! vă pare glumă? . (Cu 
mânie). Dar nu-i de glumit boieri, d-voastră, căci vor să ne ieie şi 
pielea de pe noi! şi noi să ne lăsăm așa ghioșghioare, să ne-des- 
poaie? să nu ne diafendefsim?! aud? dar n-avem gură să ți- 


1 Să ne apărăm [V.A]. 

păm? n-avem obșteasca obicinuită adunare, unde putem merge 
ca să ne suim colo pe tribu. nal, ca să facem și noi engomii?. 
patrioticești? 

Treaba se îngroașă, boieri d-voastră! ... ascultați-mă pe mine, 
că eu ştiu ce ştiu. Trebuie să ne deschidem ochii ca să alegem 
depotaţi tot de-ai noștri... știți... cole .. get-beget... vinograzi 
care să se lupte vîrtos pentru apărarea boieriei şi a proprietăţei . . 
Şi dacă vreţi un om cu falca sănătoasă, vă poftoresc pe supusa sluga 
d-voastră: 


Vel cluceriul Napoilă 

Ce vă plinge-acum de milă, 
Boierit şi căftănit 

Și la minte-nţelenit. 

Cu progresul nu sînt rudă, 
Pe Convenţie mi-i ciudă, 
Şi de-aş arde chiar în iad, 
Voi fi hojma. vinograd! 


(Se închină și iesă strigînd): Căci altmintrele unde mergem? ba nu, 
adică vă întreb, unde mergem? 


(Cortina cade.) 


2 Discursuri [V.A.]. 


CUCOANA CHIRIȚA ÎN VOIAJ 


Ciînticel comic 


(Teatrul reprezintă un salon.) 


CHIRIȚA (în costum ridicol de voiaj, întră zburdalnic. Ea poartă 
malacof esagerat, tocă de catifea neagră cu flori, pene şi cordele sta- 
coșii etc.) 

(Ea cîntă pe aria: Royal tambour:) 


Jată-mă-s! Am sosit 
Dintr-o călătorie 

În care-am pătimit 

O sută de şotii ş-o mie, 
Dar zău, nu mă căiesc, 
Nu-mi pasă de nimică; 

Eu sînt zdragon și mă numesc 
Chiriţa cea voinică. 

Ce voiaj minunat! 

Ce frumos m-am primblat! 
În urmă-mi am lăsat 

Un nume lăudat. 


Plecăciune, boieri! (Se închină). De mult nu ne-am văzut. Sănă- 
toși? :. Dar cucoanele? Şi, copiii? Bine? Mă bucur. Aud? Şi mie, 
precum videţi, îmi merge de minune... sărut ochișorii. (Se întoarce 
în loc de-și arată talia). Am fost la Paris de mi-am aşăzat plodu la 
şcoală, ca să învețe politica, pentru că-n ziua de astăzi, la noi, un 
om ce nu stie politica nu plătește nici chiar cît jilțul cel stricat, 
care s-o vîndut cu doba la București, pentru plată de impozit. 
El e un mobil de prisos. Şi cu prilejul acesta m-am folosit șî eu 
ca să văd lumea cea mare, că, m-ăţi crede? mă mucezisăm la 
țară, la Bîrzoieni... De la o vreme îmi veniseră stenahorie şi ipo- 
hondrie; așadar. nu-ți uita vorba... într-o dimineaţă, pe la toacă, 
după ce m-am cotorosit de Aristiţa şi de @alipsîța, mi-am luat catra- 
fusăle şî am spălat putina! Soţul meu, paharnicu Birzoi, cam 
cîrnea din nas, dar l-am sărutat între sprîncene, după obicei, şi l-am 
lăsat cu buza umflată.. Uff! M-am dus la Galaţi, cu trăsura 
mea cea galbenă, şi, cum am ajuns, nici una, nici două tup în 

vapor, Guliţă țup după mine, Ioana ţiganca țup după Guliţă, și, 
vorba ceea, cu căţăl, cu. am plecat!!! 

Doamne, boieri d-voastră, minunat lucru-i vaporul! Să vezi 
şî să nu crezi... Auzi d-ta? Merge focu pe apă ca în vremea hali- 
malei. D-apoi salonuri, d-apoi zaifeturi, d-apoi căpitanul! ... Bată-l 
norocu că mare nostimior mai era, pușchiu! (În taină): Să vă spun 
una? Soțul meu nu-i pe-aice? Mi-o făcut curte, berbantu, tot 
drumul şî, zău, între noi să rămiie dacă nu mi-ar fi fost de 
ighemonicon, mai că. mai că... 

UN GLAS DE LA GALERIE: Aferim, cucoană Chiriță! 

CHIRIȚA (adresîndu-se către capelmaistru): D-apoi cum socoți, 
domnule? Chiriţa nu să dă cu una cu două. (Cătră public): În sfîr- 
şit. nu-ți uita vorba. . am ajuns la Beligrad.. Cînd la Beligrad, 
întreb pe căpitanu: — „„Monsiu căpitan, je vu pri, aice-i Viena?“ El 
îmi răspunde zîmbind: — „Ba nu, madam, aice-i Beligradul.“ — 
„Mersi, monșer nu poţi crede ce bine-mi pare că m-am învredni- 
cit să văd Beligradu cu ochii, că mare mult am auzit pe bărbatu 
meu pomenină de el.“ 

După Beligrad am sosit la Rușava. Cînd acolo, vameşii de la 
hotar încep a cotrobăi prin lăzile mele, ca în vremea volintirilor, şi 
dau peste o cutie cu ţîri zvîntaţi, ce-i luasăm la drum. — „Fui, tai- 
fel! Ce-i asta?% strigă căprariu. — „Ce să fie, domnule? Ia, țiri 
Eu postesc mercurea şi vinerea, şi metahirisăsc sărături, de cînd pă- 
timesc de rast.“ — „Vas rast? Asta-i pudoare mare la d-ta; trebuie 
plăteşti vama.“ Şi, îndată, s-o adunat vro trei şoacăţă ca să hotă- 
rască dacă să cuvinea să-mi ieie vama ca pentru peşti, ori ca pen- 
tru mirodenii. În sfîrșit, am dat ce le-o plăcut și mi-am cătat de 
drum. 


De-acold am urmat 

Prin ţara cea nemţească, 
Şi-n Peșta am mîncat, 
Mîncat paprică ungurească. 
Apoi în drum-de-fer, 
Suindu-mă în grabă, 

Am voiajat c-un cavaler, 
Un baron prea de treabă. 
Ce voiaj minunat! 

Ce frumos m-am primblat! 
În urmă-mi am lăsat 

Un nume lăudat. 


Fost-aţi cu drumu-de-fer, boieri d-voastră? Ei! apoi ce mai zi- 
ceți? Să juri că neamuţ-i cu dracu... Sfinte Panteleimoane! te 

duci ca vîntu și ca gindu, ca în povești; cît ai plecat, ai șî ajuns; 
ba încă baronu, care călătorea cu mine, m-o încredințat auf Ehre că 
în Englitera drumu-de-fer merge așa de iute, că sosăşte pănă a nu 
pleca. Bată-l vîntu de baron! Mare ghiduș era și nostim! (În taină:) 
Şi el s-o cercat să mă curtenească o bucată de drum, dar geaba. 
n-o catartosît să mă scoată din minte... Cum?!... Nu credeţi?! 
Alei! Dar să n-am parte de Birzoi dacă vă ascund ceva. Ba încă 
să videţi: trecînd odată pe sub o hrubă lungă care-i zîc tunel, şi gă- 
sîndu-ne prin întuneric, șoacăţa de baron şi-o întins botu, ca să mă 
sărute .. Vai! mînca-l-ar moliile! Cînd i-am tras un pumn, o 
făcut hîc! şi o căzut de-a rostogolu în celalalt colț a vagonului. 

GLASUL DE LA GALERIE: Aferim, Bîrzoaie! 

CHIRIȚA (cătră capelmaistru): Așa să ştii, domnule, (Cătră pu- 
blic:) Baronu, rușînat să vede de acest tropos, s-o coborit la cea în- 
tăi staţiie şi o dispărut.. împreună cu săcușorul meu de voiaj 
Hait! mi-l stersă potlogaru, drept suvenir bunătate de săcușşor, 
cusut ‘de copile, cu un turc călare, de-o parte, şi cu un Andenken 
dindos Cum vă pare aşa bazaconie? Te mai încrezi în baroni de 
drumu mare? Dar asta nu-i nimica, pe lîngă ce mi s-o întîmplat 
în urmă. Plodu cel de Guliţă să cobora la toate staţiile Copil 
nu-i, mă rog? Îl trimiteam cu Ioana, ţiganca, pentru ca să nu să 
prăpădească; cînd, aproape de Viena, aștept să să întoarcă în va- 
gon... nu vine. Conductoru închide oblonul, clopotu de la stațiie 
sună de trii ori, mașîna şuieră, trenu să pune în mișcare, și Guliţă 
nu-i! Sfinte Panteleimoane! era să turbez... Scot capu pe fe- 
reastră şi încep a striga: — „Guliţă! Ioană! cioară! dimone!“ Tufă 
„Monsiu conductor, stăi, opreşte, ţine caii!“ Aș! Nime n-auzea. Dau 
să deschid oblonu, nu pot; dau să sar pe fereastră, nu încap. Atunci 
parcă mi s-o luat viderile, şi deodată am căzut lată pe perine, am 
leșînat! Cînd ne-am trezit, eram sosiți la Viena. Alerg la Poli- 
ție, răcnesc, îmi smulg păru, mă bocesc pănă ce d-nu polițmaistru 
mă încredințază că va face toate chipurile ca să-mi găsască odoru 
şî că mi l-o aduce chiar cu telegrafu. Ei! închipuiţi-vă, boieri, 
că fără a mai da leturghie la Sfîntu Mina, Guliţă şi Ioana sosăsc buni 
teferi, în desară, la otel. Ah! Dumnezăule, cînd i-am văzut, era să 
nebunesc de bucurie, şi în prima furie am tras trii palme ţîgancei, 
precum și lui jupînu Guliță i-am făcut o morişcă în chică, ca să le 
pun minte 

Halal de ţările care au drumuri-de-fer! Ele, după cum zicea 
baronu, au aripi de zboară iute pe calea progresivului, dar cît pen- 
tru celelalte, cum e ţara noastră, de pildă, sînt ciunte și oloage, săr- 
manele. 

GLASUL DE LA GALERIE: Aferim, Chiriţă! 


240 


CHIRIȚA (cătră capelmaistru): Ba nu, zău, adică nu-i așa? 


În Viena m-am primblat, 
La Hiţing și pe Grabe, 
C-un tînăr delicat, 

Ce-i zic Her Graf von Kleine-Schwabe. 
Ș-apoi, înspre Paris, 

Am plecat cu grăbire, 

Căci Parisu-i un paradis 
Plin de adimenire. 

Ce voiaj minunat! 

Ce frumos m-am primblat! 
În urmă-mi am lăsat 

Un nume lăudat. 


În sfîrşit, am sosit la Paris, în patria lui monsiu Şarlă! .. Ştiţi, 
monsiu Șarlă, care o fost dascalu lui Guliţă. În Paris! Minunea 
minunelor! Tîrgu Vavilonului din zilele noastre! Am ajuns noaptea 
și am tras la un otel din ulița Geofroi Marie, adică: Mi-i frig, Mar- 
ghioală A doua zî l-am înfundat pe Guliţă într-un pansion și 
am rămas liberă, de capu meu. Ha... a.. alal de cine-i tînăr și 
are bani mulți! Acolo-i pămîntu făgăduințăi, cel din Scriptură; nu- 
mai un lucru e cam supărător: toate să vînd cu porțiia, și porțiile-s 
mici de tot, ca de pomană. De pildă, ceri un biftec? Îţi aduc o fă- 
rîmă de friptură, mare cît un irmilic, ba încă și aceea crudă. . ci- 
că-i englizască. Ceri raci? Îţi aduc vro doi răcușşori în șăpte luni, 
chirciţi, oftigoşi, ca vai de ei! Cît despre bucate de cele sănătoasă, 
ca la noi, precum: musca, capamă, ciulama, baclava, cheșchet... 


nici nu să pomenește... Însă nu face nimică.  Parisu nu are sea- 
măn pe fața pămîntului, și pot zice că nici chiar Bucureştiul nu-l 
întrece adică, să fim drepți. nu-l întrece. Ce nu găsăşti în el? 


Galerii de muzăuri vrei? ai; munamenturi vrei? ai; teatruri vrei? 
ai, pasagiuri române ca la București vrei? ai. Che ta lipa. Eu nu 
le-am vizitat nici pe unele, nici pe altele, pentru că am avut de 
umblat pe la magazii de marșande-de-modă. 

Am fost la Madam Desal și la Madam Fovel, de mi-am comen- 


dat tualete pe datorie Le-oi plăti şî eu cînd or plăti și celelalte 
cucoane care le-o rămas datoare (În taină:) Şi ştiţi una? Sînt 
cam multe. aşa de multe, încît croitoresăle o hotărît să nu mai 


facă credit compatrioatelor. Cam rușine, dar ce-mi pasă? Eu tuale- 
tele le-am pus la mînă și am şi fantaxît cu dînsăle la baluri, la Ma- 
bil. Ah! frăţiorilor, ce juvaer de grădină-i Mabilu! Ge adunare 
elegantă întilnesti în ea! Nu era seară să nu mă duc acolo la 
petrecere ba încă am jucat șî cancanu. 

GLASUL DE LA GALERIE: Aş! Aferim! Chiriţă! 

CHIRIȚA: Mersi.. Acolo am făcut cunoștință cu o mulţime 
de contesă și de prințăsă: contesa Frizet, princesa Rigolboș, marche- 
zul Brididi, marşalu Șicar, duca Șicocandar, ba încă am întîlnit şi 
o claie de boieri șî cucoane de la noi, precum, de pildă. Aud? Să 
nu le numesc? Fie! . Dar, din toţi, cine era mai cu haz era d-nu 
Agachi Flutur, un berbant în doi peri, care o fost si volintir la Ipsi- 
lant. Cu dînsu făceam supe, la cafeneaua englizască, pe bulivar. Ce 
rîsăte, ce chicote! Flutur mi-o compus și un cîntic. Să vi-l spun? 
Bucuros, dar să rămiie între noi, vă rog, ca să nu afle dumnealui. 
Iată-l ... ascultați: 


(Chiriţa cîntă următoarele cupleturi și joacă un pas de cancan 
la sfîrșitul fiecărui cuplet.) 


(Arie de Offenbach) 


Vivat, mîndră Chiriţoaie! 
Vivat, spanchia de Biîrzoaie! 
Oaie, oaie, oaie, oaie, oaie, oaie, oaie. 


În amoruri să trăiască, 
Lumea-ntreagă să pirlească, 
Fască, ească, ească, ească, ească, ească. 
Tra, la, lå, la, la, la, la, la, 
Sai, Chiriţo,-n gioc! 
Tra, la, la, la, la, la, la, la. 
Sai mereu cu foc! 


Chiriţoaia-i sprîncenată, 
Şi ca un balon umflată, 
Lată, lată, lată, lată, lată, lată, lată. 
Elegantă și frumoasă, 
Armazoancă, amoroasă, 
Roasă, roasă; roasă, roasă, roasă, roasă, roasă. 
Tra, la, la, la, la etc. 


Chiriţoaia-i din natură, 
Gingășă peste măsură, 

Sură, sură, sură, sură, sură, sură, sură. 
Ea cu ochiul te atrage, 
Şi pe șfară-apoi te trage. 

Rage, rage, rage, rage, rage, rage, rage, 
Tra, la, la, la etc. 

Ghiriţoaia cea uşoară 
Are-o inimă fecioară, 

Gioară, cioară, cioară, cioară, cioară, cioară. 
Ea te leagă și te-ncurcă 
De nici dracul te discurcă, 

Gurcă, curcă, curcă, curcă, curcă, curcă, curcă, 
Tra, la, la, la etc. 


GLASUL DE LA GALERIE (entuziasmat): Aferim! Aferim! Afe- 
rim CGhiriţoaia mea! 
CHIRIŢA (spăriată): Vai de mine!.. că-i dumnealui! (Fuge.) 


(Cortina cade.) 


HAIMANA 


Cinticel comic 


(O piaţă din Bucureşti. Haimana în costum de iarnă trece ţinind o valiză.) 


HAIMANA (cătră public): Cine m-ar videa cutrierînd orașul cu 
valiza pe spinare ar cuteza poate a crede că sînt un vagabond? .. Ei 
bine! acel cutezător nu s-ar înșela: sînt un soi de vagabond oficial, 
un membru al biurocrației statului român, un martir politic de la 
1859 încoace, purtat din loc în loc după capriciul miniştrilor, arun- 
cat din post în post ca o minge... postit, precum videţi, şi. ne- 
plăcut la vreme. 


Sînt împiegat 

În veci mutat 

Și permutat 

Și prea mutat! 

Fără răgaz 

Între români, 

Aice azi 

Ș-aiure mini, 

Cerc în zadar 

Pe loc a sta, 

Ş-am agiuns chiar 

De haimana. 

Umblind cu șatra iarnă și vară 
Cînd ici, cînd colo, cu vai ş-amar, 
Din toți boierii ce-au fost în ţară 
Am rămas singur boier Satrar! 


Aveţi gust să -cunoaşteţi jalnica mea tragedie? (Se închină.) Mă 
numesc din botez Mihăluţă, din neam Spulberatu și din poreclă Hai- 
mana! M-am născut în zilele Babei, pe cînd cutremurul cel ma- 
re; de aceea poate am fost menit a duce o viață atît de furtunoa- 
să. Să videţi: acum patru ani m-am înamorat de o văduviţă des- 
perată care jurase ca să-și înfunde tinerețile şi frumuseţile la Aga- 
pia, dar cum mă zări, plecăciune, ea uită și pe răposatul și monas- 
tirea şi găsi.mai comod să mă plece la jugul căsătoriei. 

Prin urmare, Sînt însurat, am doi copilaşi nostimi care nu-mi 
“seamănă nici de frică, dar carii își aduc de departe cu Neagoe Ba- 

sarab. Pe unul l-am botezat: Caius-Trebonius-Vespasianus-Neron- 
Caracala, pentru ca să probez că-i strănepot de-a lui Traian, iar pe 
celalalt Juarez pentru că, cine știe? poate să avem și republică în 
țară. Sînt familist precum videţi, însă poate mă-ţi întreba unde mi-e 
familia? Unde?... Cu toată sărăcia mea, aș da un icosar acelui 
care mi-ar spune încotro rătăcesc acum biata Săftică cu puii săi! 
Sărmana! De trei ani aleargă după mine fără a-mi putea da-de ur- 
mă și asta grație principiului de stabilitate, de care se pomenește aşa 
de mult în parla .. palavramentul din Bucureşti. Să vedeți: pănă 
a nu mă mușca chiftirița ambiţiei de a servi statul român şi pofta 
de a gusta din cașcavalul budgetului, trăiam cum trăiam. . greu, 
dar în oarecare huzur.. De cînd însă mi-am dat glasul unui depu- 
tat pentru ca să mă puie în pîne, să capăt un loc, trăiesc, ce-i drept, 
mult mai greu, dar fără nici pic de huzur. 


Paingul are cuib de mătasă, 

Cîrtița groapă, ursul bîrlog; 
Morunu-n apă își face casă, 

Şi sălămizdra trăiește-n foc. 

Eu n-am nici casă, nu am nici masă, 
Nici cît o plîntă nu am noroc, 
Sparanga însași crește sub leasă. 

Eu rădăcină nu prind deloc. 


La început am fost rînduit subprefect la Cahul; m-am sculat deci 
de la Dorohoi unde-mi aveam forul locuinţei și am plecat, zicînd 
nevestii să vîndă tot în urma mea și să vie după mine în Basarabia. 
Era vara, pe la iuliu, o vară de acele unde găinile fac ouă răscoapte. 
După cinci zile de chin, mort copt am sosit la Cahul... Ufff! 
mi-am luat o casă în chirie, ca unul ce credeam în stabilitate, și 
m-am pus pe treabă voind a da probe de capacitate, de onestitate, 
de activitate și de toate celelalte cuvinte late care sînt la ordinea zi- 
lei; însă nu apucai bine să întru în cancelaria subprefecturei şi mă 
pomenii cu un nou decret, care mă rînduia judecător la Turnul-Se- 
verinului! ... Să videţi: Camera dase un vot de neîncredere ministe- 
riului vechi şi noul minister găsise urgent de a destitui sau a stră- 
muta o mare parte din împiegaţi spre a-și întări partidul în ţară. 
tertip constituțional. Ce era să fac? De la Cahul la Turnul-Seve- 
vinului era departe; eu asemene eram departe de a cunoaște legi- 
le. ar fi fost dar logic ca să refuz, însă trebuia să răspund grab- 
nic la încrederea guvernului... Am plătit chiria casei pe şese luni, 
deşi nu locuisem decît șease zile, am lăsat un răvaş Săfticăi ca să vie 
după mine în țara muntenească și am plecat! Trebuie să vă mărtu- 
risesc că eram curios de a gusta plăcerile voiagiului pe Dunăre, şi în 
adevăr m-au mîncat ţînţarii de m-a prăpădit. Am ajuns la Turnu cu 


245 


obrazul beşicat, însă cu dulcea sperare că mă voi bucura de favoa- 
rele stabiliţăței ... Gap de cuc, eu! uitasem că sînt împiegat ro- 
mân. 

Sînt împiegat 

În veci mutat 

Și permutat 

Și prea mutat. 

Etc., etc., etc. 

Cine mă vede cu geamandanul 

Luînd-o hojma tot la picior, 

Privind cu milă, zice: sărmanul! 

lată evreul rătăcitor! 


La Turnul Severinului am luat iar o casă cu chirie şi am mobi- 
lat-o frumos pentru ca să nu fiu mai pe gios decît colegii mei; mi-am 
făcut provizii de lemne și de legume și, voind iarăşi a da probe de 
patriotism, de românism, de constituţionalism și de toate celelalte 
ismuri ce sînt la ordinea zilei, am început a merge regulat la Tri- 
bunal, a mă îmbrăca în negru pentru ca să port doliul împricinaţi- 
lor și a mă face că pricep încurcăturile procedurei; însă de-abia în- 
cepusem a mă deprinde cu atmosfera puţin parfumată a Tribunalu- 
lui, de-abia căpătasem convingere că fiecare lege se poate răstăl- 


măci în mai multe sensuri, cînd iată un proces politic! Să videţi: 
nişte patrioţi fără posturi se încercară a face, sanche.. o revoluție, 
strigînd prin mahalale: gios ua, ua, ua! sus ua, ua, ua! .. un cara- 


ghioslic ca toate revoluțiile de la noi. Administrația, voinică însă 
cam spăriată, ceruse ajutor prin telegraf de la București; un regi- 
ment de vînători plecase din capitală cu artilerie, dar pănă a nu sosi 
la Turnu, polițaiul de oraş hărțuise revoltanții și numai cu cinci do- 
robanţi îi legase butuc și-i dase peşcheş procurorului! 

Eu, considerîndu-i ca pe niște suitarii de cafinea, am fost de pă- 
rere să-i achităm, pentru ca să nu le dăm o importanţă de victime 
politice; dar guvernul găsi opinia mea subversivă și mă puse 
deocamdată în disponibilitate, rezervîndu-mi postul de polițai la 
Bacău! Haida! să mă strămut acum de la Turnu tocmai la Bacău, 
în vreme ce biata Săftică, după ce mă căutase pe la Cahul, venea 
să mă găsască în fundul Valahiei. Ce să fac? Plătesc chiria casei 
pe un an, vînd lemnele și legumele, las iar un răvaș nevestei ca să 
vie după mine la Moldova și plec făcîndu-mi întrebare dacă nu cum- 
va cuvîntul stabilitate însemnează strămutare. 


Omu-n serviciu e jucărie, 
Frunză pe apă plutind ușor, 


Un puf în aer, pff o nimică, 
Un nume-n treacăt prin Monitor. 

Tot ce-i pe lume trece şi pere, 
Gloria trece precum un nor, 

Trec oameni, visuri, plăceri, durere, 
Dar ca eu nime nu-i trecător. 


La Bacău îmi găsii Bacăul, căci în timpul alegerei deputaților, 
am scăpat ca prin urechile acului din ghearele unor libertâși inde- 
pendențţi: însă fiindcă nu izbutisem a face ca să se aleagă candidatul 
guvernului, am fost strămutat tocmai la Ismail, şi de la Ismail tocmai 
la Piteşti, şi de la Pitești tocmai la Dorohoi, şi de la Dorohoi tocmai 
la Călăraşi, şi de la Călăraşi tocmai la Mihaileni, şi de la Mihaileni 
la dracu, şi de la dracu la tată-său... Şi biata Săftică după mine, 
haide ha, haide ha, fără a să învrednici să deie ochi cu mine, de 
trei ani! 

Am cutrierat astfel toată România, de la Carpaţi la Dunăre, în 
iung și-n larg, închiriind mereu la case, și am trecut ca un fulger 
prin toate ramurile. Judecător mă vrei? am fost; subprefect mă vrei? 
am fost; polițai mă vrei? am fost; casier mă vrei? am fost; pănă şi 
primar, pănă și vameş, pănă și împiegat la regia tutunului, din care 
s-a ales numai fum şi scrum 

Precum videți, sînt un om universal ca toţi compatrioţii mei, 
strănepoţi de-a lui Traian. În ce mă-ți pune sînt gata să întru, și 
încă și mai gata să ies; însă, drept să spun, am obosit ca un cal de 
poştă ce nu-și are tainul la vreme. Lefușoara mea am primit-o pe la 
soroace cu scompturi pe la jidani; mi-e sînul plin de mandate care 
au mucezit așteptîndu-și rîndul de plată. dar nu zic încă nimic, 
pentru că sînt chemat la București prin telegramă tocmai de la 
Herţa, unde îmi aşteptam nevasta. Am venit aici cu drumu de fer 
a lui Strusberg.  Slavă Domnului! în sfîrșit am scăpat de căruţe de 
poștă, de harabagii nespălaţi, de diligenţe hirbuite și dacă este să 
fim hojma strămutați, noi împiegaţii statului, încai avem acum 


mijloace de comunicație răpide și sigură. Am pus 15 zile de la 
Herţa la București; am înghețat în vagoane, am murit de foame, 
m-am troienit, m-am zdruncinat rău dar fie iată-mă în capi- 


tală, unde poate voi căpăta un post cu stabilitate şi voi cînta ca 
nealtădată: 


Sînt împiegat 
Stabilizat, 
Nepermutat, 
Nici strămutat, 
Ci cu răgaz 
Între români; 
Aice azi 

S-aice miîni; 
De-acum oi şti 
Pe loc a sta 
Și n-oi mai fi 
De haimana! 


De-acum în dulce stabilitate 

Am s-o duc vesel, fără habar, 
Servindu-mi ţara pe aşezate, 

lar nu din fugă, ca cioara-n par. 


(Trece un împiegat al telegrafului.) 


Cine trece?. A! un împiegat al telegrafului. (Cătră tele- 
grafist:) Domnule, domnule.. stăi, te rog Nu cumva ai în cutie 
vro depeșă de la Săftica, de la soţia mea, pentru mine, d-nul Mihă- 
luță Spulberatu ce-i zic şi Haimana? (Caută în cutie.) Îmi dai 
voie? . (Esaminează depeșele.) D-lui Coţcărescu, fost casier la 
Pitești, fugit peste Dunăre cu banii statului nu-s eu, D-lui 
Buzunărescu, patriot de meserie nu-s eu.. D-nei Chiriţa Birzoi 
ot Bîrzoieni. o cunosc, nu-s eu. Ha! iată o depeșă cătră mi- 
ne a fi de la suflețelul meu, de la Săftica. sărmana! Mult îmi 
duce dorul! (Citeşte depesa.) „Fiind destituit din postul ce ocupi la 
Herţa, e de prisos să mai vii la București.“ Ce face? . destituit! 
Cine-i subsemnat?... Ministru! .. destituit! (Adresindu-se furios 
cătră telegraţist:) A! mă destitui, d-le ministru? și pentru ce, mă 
rog?... spune... pentru ce? Pentru că în timp de mai mulți ani 
m-ai obligat să închiriez 17 case şi să le părăsesc fără a le locui? 
pentru că m-ai silit să fiu un agent orb a politicei d-tale, în loc să 
mă laşi a fi un simplu impiegat aplicat la îndeplinirea datoriilor 
sale? pentru că din cauza capriciilor d-tale am fost roș cu roșii, alb 
cu albii, verde cu burtă-verde, galbăn, fistichiu, patlageniu, de toate 
culoarele, ca mahalalele Bucureștilor? (Apucă de braţ pe telegrafist.) 
Dar ştii d-ta că am ajuns a fi nervos de cînd mă aflu în serviciul 
statului? Ştii că mă apucă năbădăicele cînd văd un plic ministerial, 
căci îmi pare că cuprinde un decret de strămutare sau de destituire? 
Ştii că de la 1859 pănă astăzi s-au strămutat și dat afară 33 333 de 


impiegaţi? i-am numărat în Monitor A! îmi dai blende ni- 
tam-nisam, fără să te fi îngrijit mai întîi a-mi plăti măcar ce-mi 
ești dator! leafa mea, lefușoara mea de vagabond oficial? Acesta-i 


regimul dreptăţei și al stabilităţei cu care ai promis să duci ţara spre 
bine? (Ridică brațele în sus; telegrafistul scapă și fuge.) Sărmană 
ţară! cu astfel de chibzuieli nechibzuite ai ajuns a fi satul lui 
Cremine, şi Parlamentul Palavrament, și noi, împiegațţii, niște hai- 

manale. Mai bine meseriaş, plugar, negustor, decît împiegat al sta- 
tului; mai bine liber decît sclav neplătit, mai bine să cînt: 


Frunză verde s-o lalea, 
Dragă-mi e Săftica mea. 


Decit să urlu rușinos: 


Sînt împiegat 
În veci mutat. 


(Nu sfîrşeşte.) Brm! (Își ie valiza în spinare.) Auzi? destituit! .. . 
înapoi la Herța. la Săftica, Spulberatule! (Iese furios.) 


(Cortina cade.) 


GURĂ-CASCĂ, OM POLITIC 


Cinticel comic 


(Teatrul reprezintă un salon.) 


GURĂ-CASCĂ (întră cu un aer misterios caută împregiurul lui, 
merge de ascultă pe la uși, apoi se oprește ṣi zice tainic publicului): 

Ştiţi una? rău! orizonul politic s-a posomoriît! Acum o săptă- 
mînă au venitără la mine vărul Ghiţă Tremurici cu nenea Scarlat 
și mi-au spuseră la ureche că trebile s-au încurcatără astfel încît ei 
sînt hotărîți a fugi la Mehadia (Oftînd.) Care vra să zică, iar 
bejănie! ! 


Eu unul mă tem 

Şi tremur și gem, 
Căci orice zăresc 
Face de răcesc, 

Şi orice aud 

Face de asud. 

Cînd privesc pe sus, 
Văd nori spre apus, 
Și alt nor cumplit 
Cătră răsărit. 

Iar cînd cat pe gios 
Văd toate pe dos 
Mergînd tot spre rău, 
De mă-nfior, zău! 


Apoi dă! cum n-or merge trebile anapoda, dacă nime n-a voit 
să m-asculte? Nu le-am spus-o de o mie și mai bine de ori? 
le-am strigat chiar în Cameră: ,„Deschideţi-vă ochii fiți cu 
chibzuială. aveți tact politic etc.“ Așa! vorba ceea: vintul bate, 
cînii latră.. Și acum așa e că am ajuns de malul rîpei? (În taină.) 
Aţi aflat ce s”a întîmplat la Pitești, și la Mizil, şi la Cucu și mai cu 
seamă la Podul-lloaiei? Ei! apoi dă! să mărturisim între noi, fără 
spirit de partidă, putea să nu se întîmple? Era vederat lucru, conse- 
cință fatală, dar neapărată, cum zice nenea Scarlat. Ca şi cu gră- 
nicerii cei doi. ştiţi ce dracu! oameni sînt şi ei. Adică greu 
era să se fi luat nişte măsuri economicoase pentru ca să se facă 

lucru mușama? .. să nu se sparie o lume-ntreagă! A cui e vina? 
Nu le-am spus-o la timp? .. dar m-au ascultatără?.. Aşa şi cu im- 


pozitele. Eeee! pre ghiojghioare; m-a asigurat vărul Iancu Titir- 
fichi că se pregăteşte un proiect de biruri de pe altă lume, de pildă: 
Bir pe haine . hăinărit; 
Pe ciubuce . fumărit; 
Pe ţigare țigărit; 
Pe cravate ştrengărit; 
Bir pe nas.. borcănărit; 


Bir pe pungi.  buzunărit; 
Bir pe foi. gogoşărit; 
Bir pe boi bir boierit! 


Nu-i destul atita. Se mai vorbeşte de o dare ce a să se aşeze 
pe cuvîntul de patrie, adică să se plătească cîte o lețcaie, de cîte orl 
s-a pronunța acest cuvînt. Înţeleg că cu un asemene impozit ne-am 
plăti curînd de toate milioanele ce datorim, dar atunci au să se cali- 
cească o mulțime de cetățeni carii trăiesc numai cu patria în gură. 
(Oftînd.) Care vra să zică: calicie pe lîngă bejănie! 

Încă una... mai rău!... Orizonul politic e şi mai posomorit! . 
Am veşti sigure de la Brăila. Iaca un răvaş de la un negustor 
semandicos, Burtăverdescu, care-mi scrie că turcii. (În taină, cu 
spaimă.) Turcii sînt peste Dunăre! Ei! Așa-i c-am pățit-o? şi asta 
pentru ce? pentru că nu m-au ascultatără . În zadar am rostit: 
„Nu întindeţi sfoara prea tare... Nu vă întindeți mai mult decît 
plapoma ... Nu înmulţiți armata, căci se înmulţesc datoriile şi se 
jignește integritatea Imperiului otoman.. che ta lipa... Aşa! ca 
şi cînd le-aș fi grăit turcește; m-au luat la trei parale, ş-acum na! 
că ne trezim cu turcii peste Dunăre! 


Osmanlii şi bostangii 
Au să curgă mii de mii, 
Ah! aman, aman! 
Să ne puie un chiulaf 
Să facă ţara pilaf, 
Ah! aman, aman! 
Iar nouă să ne dea zor 
Ca pe vremea turcilor, 
Ah! aman, aman! 
Să ne ducă-n Beligrad, 
Şi de-acolo-n Țarigrad. 
Ah! aman, aman! 
Ca s-ajungem cafegii, 
Ciubuccii și cichirgii. 
Ah! aman, aman! 

Și de unde-am fost boieri, 
Să fim robi la ieniceri. 
Ah! aman, aman! 


Eu, unul, mai bine să mor sau mai bine să fug . pentru că așa 
ruşine de cînd sînt n-am păţit. Ah! ah! care vra să zică: robie pe 
lîngă bejănie și calicie! Știţi d-voastră că îndată ce s-a aflat de 


una ca aceasta s-au întors optzeci de mii de corăbii de la gura Dună- 
rei, care veneau să-ncarce pîne de la noi? Optzeci de mii! Hait, s-a 
dus şi comerțul țărei! 

D-apoi să videţi alta. (Merge de caută la ușă, apoi zice oțerin- 
du-se.) Rău de tot! Orizonul politic e posomoriît cît un pașă mah- 
mur Nemţii, austriacii sînt peste hotar! Am aflat-o chiar acum 
de la curierul nemţesc.. Eeeei! Poftim! colac peste pupăză. Ce 
mai ziceţi? Nu v-am proorocit-o? Prostul cel de văru Sandu Napoilă 
tot îi dă: „Unde merger?“ Iaca unde mergem bob numărat.. 
ritos lucru! 

În zadar am ofticat cu vorba, ba încă am și scris-o în gazeta 
nu știu care: „Cerul politic e ameninţător! să privighem cu aten- 
țiune lîngă altarul patriei, să avem ochii deschişi spre frontiere, să 
ne ferim mai cu seamă a depărta de la cîrma statului pe unii oameni 
capabili, ca nenea Scarlat, căci puterile garante . Convenţiunea 
Constituţiunea.. che ta lipa. Timpurile sînt grele, politica Europei, 
așa ş-așa Trebuie dar, ca adevărați patrioți, să chibzuim, să com- 
binăm, să dregem, să închipuim și iarăși să combinăm, să închi- 
puim. che ta lipa.“ Așa! Eu am scris, eu am citit. Mi s-a întîm- 
plat şi mie ca unei cucoane Casandra din vechime, care tot prooro- 
cea şi nime nu-i băga în seamă spusele. Ba încă ce? Berbanţii m-au 
poreclitără fel de fel: unii mi-au zis Gură-Cască; alții Macovei-cap- 
de post; alții banul Ocupcic, fiindcă mi-e groază de ocupaţiuni străi- 
ne... Fie! dar acum așşa-i că s-au împlinit zisele mele? Așa e că ne 
aflăm cu nemții la spate, peste hotar? 


(Arie: „Ah du lieber Augustin“) 


Neamţțul are iară 
Să vie în ţară, 
Cvartir să ne ceară 
Pe iarnă și vară. 


Neamțul în putere 
A să ne ocupe, 
Să ne ceară bere 
Şi şniţel şi zupe. 

Neamţul prin saloane 
A să-și deie aer. 
Boieri şi cucoane 

Au să joace ştaer. 


Iar noi, patrioții, 
Cu mici şi cu mari, 
S-ajungem cu toții 
Husari şi căprari. 


Poftim, vă închipuiți pe mine, Nae Giscănescu, îmbrăcat husă- 
rește, cu nădragi strimți şi cu chiveră? Ama! frumos m-a prinde. 
(Oftînd.) Ah! ah! care vra să zică şi caraghiozlic pe lîngă celelalte 
păcate! toate aceste, iarăşi vă întreb, pentru ce? Numai și numai 
pentru că nu m-au ascultatără! 

Jacă, de pildă, alaltăseară, nu mai departe, m-am întîlnit cu oare- 
cine într-o casă, un personagiu profund, și i-am zis: „Nene, știi una? 
Rău! Orizontul politie e posomorit ca un paraponisit fără slujbă.“ 

(Imitează o convorbire tainică, gesticulind ca și cînd ar vorbi la 
urechea altuia, și esprimă în fizionomia lui cînd o mulțămire, cînd 
o importanță ridiculă.) 

— Cum? 

— Nenea Scarlat îmi scrie de la Mehadia că ruşii. Ruşii sînt 
peste Prut! 

— Aoleo! 

— Fără doar şi poate. Am dovezi! (Arată o scrisoare.) Și. 

— E cu neputinţă ... eşti în eroare. 

— Ba mă iartă... Ruşii.. (Șoptește în taină.) 

— Da bine, cum crezi că Europa?... 

— Europa? se vede că nu citeşti ziarele noastre şi gazetele străi- 
ne. Cum e starea politicei noastre? Atîta te-ntreb: cum stă politica 
europeană? Prusia şi cu Austria au terminat resbelul lor? 


— Terminat. 

— Bun! Francia s-a retras de la Mexico? 

— Retras. 

— Bun! Americanii se ucid ca muștele? 

— Adică. acum au încetat... 

— Mă rog, nu mă întrerupe. Craiul Camehameha a perit de gîlci? 
— Știu eu? 

— Ba nu, să-mi răspunzi. 

— Ei! fie. 


— Acum alta. Așa e că Italia vrea numaidecît să meargă la 
Roma? 

— Vrea. 

— Așa e că Englitera nu are destul bumbac? 

— Aşa. 

— Aşa e mai cu seamă că pe nenea Scarlat l-aţi dat afară din 
slujbă? 

— Da bine, ce are a face? 

— Ba nu, spune, adevăr e? 

— Ei! aşa... aşa.. însă.. , 

— Apoi dacă toate aste-s aşa cum le zisei, nu am nevoie să înșir 
mai multe. Cine nu-i orb vază şi priceapă.. Eu unul mi-am făcut 
datoria de am arătat pericolul. (Miînios.) Zică-mi lumea Gură-Cască, 
Macovei cap-de-prost, palavragiu ... nu-mi pasă! (Induioșindu-se.) 
Conștiinţa-mi e curată şi limpede ca luna şi stelele. Am spus ade- 
vărul.. Am avut curagiul chiar cu pericolul libertății.. si chiar 
poate a vieţei mele. (Își suflă nasul tare.) Deie Dumnezeu ca să ies 
mincinos, însă pănă atunci și nici atunci nime nu mi-a scoate din 
minte că orizontul politic e posomorît! 


De aceea mă tem 
Şi tremur şi gem, 
Căci orice zăresc 
Face de răcesc, 

Și orice aud 

Face de asud. 
Mergînd tot spre rău 
Cînd privesc pe sus 
Văd nori spre apus, 
Şi alt nor cumplit 
Cătră răsărit. 

Iar cînd cat pe jos, 
Văd toate pe dos, 
De mă-nfior, zău! 


(Îşi stupeşte în sîn şi iese foarte posomorit.) 


(Cortina cade.) 


CUCOANA CHIRIŢȚA ÎN BALON 


Farsă de carnaval 


(Scenele se petrec din dosul Mitropoliei, pe piața destinată pentru 
ascendarea baloanelor, 1874) 


NOTĂ. La deschiderea cortinei, cîțiva soldaţi, în mijlocul scenei, ţin 
frîinghiile ce sînt legate de mnăvodul „balonului. Ellien Moeghior 


e în naselă, ocupat a-şi face pregătirile de plecare. Balonul, 
purtînd cu litere mari numele de Ciubăr Vodă, este înălțat astfel 
ca să fie văzut de publicul din sală. Nasela e ornată cu stea- 
guri tricolore. Lume multă, în fund. În dreapta, o estradă. Pe laiţa 
din față, Năucescu şi Despa. Hazliu şi Panglică se primblă pe sub 
estrade, lornietind damele. Vînzătorul se poartă printre public, 
strigînd din timp în timp: „Alune prăjite! şapte de-o pară!“ 


SCENA 1 


PUBLICUL, MOGHIOR, NAUCESCU, DESPA, 
HAZLIUL, PANGLICĂ, VINZĂTORUL 


COR 


Ce minune, ce drăcie! 
Parcă-i din poveste, zău! 

A agiuns omul să fie 

Mai uşor decît un zmău. 
Nu-i destul că el pe lume 
Bate cîmpii deseori, 

Acum el vroiește-anume 

Ca să zboare chiar prin nori! 


NĂUCESCU (într-o mirare necurmată): Aoleo! maică! 


fost să mai fie! 


Ce-a 


DESPA: Taci, frate; nu te mai mira aşa cu gura căscată, că te-or 


crede bucureştenii scăpat din tufe. 


NĂUCESCU: Ce tufe? Ce tufe, Despo? Dar n-ai cetit ziarul 


de astăzi? 


DESPA: Care, că-s multe de toate, ca semința de ardei. 
NĂUCESCU: Ziarul cel cu... 

VÎNZĂTORUL (strigă): Alune prăjite! şapte de-o pară! 
NĂUCESCU: Cel cu alune... asta... cel cu anonţuri prăjite 
DESPA: Şi ce mai spune el în limba lui? 

NĂUCESCU: Spune că astăzi „Ciubăr Vodă“ a să se urce în 
naltul cerului. 

DESPA: Care Ciubăr Vodă? Cel din basme? 

NĂUCESCU: Ba... nu... Balonul ăsta.. Aşa-i e numele, dar 
pentru ce şi cum, nu e treaba noastră. 

DESPA: Apoi de! ... s-a urca el dacă i-a fost scris. 

NĂUCESCU: Trone!... 

MOGHIOR (la soldaţi): Apucaţi de frînghii şi ţineţi zdreavăn. 

NĂUCESCU: Aoleo, maică! se mişcă balonul. 

HAZILIUL (oprindu-se): Ce te-a apucat, boierule? Te dor ficaţii, 
de ţipi așa? 

i NAUCESCU (închinîndu-se): Plecăciune .. D-ta eşti doftor de 
icați? 

HAZLIUL: Ba.. sînt doftor de năuci. 

NĂUCESCU: Să mă fericesc cu numele d-tale? 

HAZLIUL: Tachi Hazliul, licenţiat în mofturie şi domiciliat la 
Rașca. 

'NĂUCESCU: Hazliu nume!  Să-l porţi sănătos Și d-lui? 
(Arată pe Panglică.) l 

PANGLICĂ: Lică Panglică, candidat de paraponisire, domiciliat 
în Cuibul-cu-Barza. 

NĂUCESCU: Tocmai acolo, sus? Bine ţi-a fi mergînd ... cînd 
suflă viforul. 

PANGLICĂ (păunindu-se): Precum vezi... numai într-un picior. 

NĂUCESCU: Panglică! După nume te-aș fi crezut din Lip- 
țcani. 

PANGLICĂ: Şi nu te-ai fi înșelat... sînt din Brăila. 

NĂUCESCU: Nu mă nebuni! ... Și eu, de la Gorgiu. 

HAZLIUL;: Sinteţi vecini ... Numele d-tale? 

NĂUCESCU: Nae Năucescu, proprietar... cu nevastă.. Dum- 
neaei (arată pe Despa) Despa Calcănstrachini, fiica răposatului Pitar 
Moș, zis Cioclu. 

HAZLIUL: Și aţi venit în București ca să vedeţi balonul? 

NĂUCESCU: Să văd?. adică să vezi: am venit la Curtea de 
Apel pentru un proces cu Statul.. Și am să-l cîştig! 

HAZLIUL: Nici vorbă nu-i Statul n-are noroc la procesuri. 

NĂUCESCU: Ce-i pasă? Are de unde plăti. 

HAZLIUL: Negreşit .. . e bute de bani. 

PANGLICĂ: Nu mai încap în el.. îi crapă pelea. 

NĂUCESCU: Asta o zicem cu toţii, şi... ca patrioţi cătăm 
să-l mai uşurăm. 


256 


HAZLIUL: Ce bun suflet de om! Mă rog, sînt mulţi ca d-ta 
prin provincie? 

NĂUCESCU: (mândru): Mulţi! şi tot oameni nu glumă... 

VÎNZĂTORUL (strigă): Şapte de-o pară! 

NĂUCESCU: Domnule Hazliu, să te întreb un lucru, dar, mă rog, 
să mă pliroforiseşti ritos ... Ce să fie balonul ăsta? 

HAZLIUL: Ți-oi spune bucuros ... dar în taină... E o beşică de 
chit. 

NĂUCESCU: De chit! ... aşa de mare! Auzi, Despo? Cică Ciu- 
băr Vodă e o beşică de chit! 

DESPA: A fi, dacă așa i-a fost scris. 

NĂUCESCU: Trone! Şi cu ce-i umilată, Hazliule? 

HAZLIUL: Iar între noi să rămiie. 


Arie 


Acest balon e umflat, 
Ca să aibă uşurinţă, 

Cu profesii de credință 
De patriot răsuflat. 

Cu fumuri de nerozie 
Parveniţilor de azi; 
Vorbe mari, șarlatanie, 
La un loc cu niţel gaz, 
Și de-aceea, ușurel, 
Sus, sus, sus se urcă el. 


COR 


Şi de-aceea, ușurel, 
Sus, sus, sus se urcă el. 


NĂUCESCU: A fi!... Materia nu lipseşte. Dar cine-l poartă 
pe sus? . Cine-i aeronaftul? 

HAZLIUL: Un ungur magnatul Ellien Moghior, cel din naselă. 

NĂUCESCU: Care? cel din paneri... colo? 

HAZLIUL;: Tocmai. 

NĂUCESCU: Și nu i-e teamă că s-a lovi de bolta ceriului şi şi-a 
face un cucui? 

HAZLIUL: Nu! el cearcă să facă joncțiune între cer şi pă- 
mînt... Deprindere.. ce să zici.. 

NĂUCESCU: A prins gust la joncțiuni, Moghiorul.. Vrea multe 
şi ieftine... 

VÎNZĂTORUL (strigă): Şapte de-o pară! 

HAZLIUL: Ha, ha, ha, ha! Parc-o face înadins mitocanul. 
PANGLICĂ: Iaca, nene unguru-i gata de plecare Hai să 
ne apropiem. 
HAZLIUL: Bine zici, Lică.. Vii cu noi, cucoane Nae? 
NĂUCESCU: Ba, ferească pronia! ... N-ar avea decît să mă um- 
île şonţul fără veste și hait! m-a dus la dracul praznic Nu-i 
aşa, Afrodito? 
DESPA: A fi, dacă ţi-a fi fost scris. 
NĂUCESCU: Tronc! (În parte:) Tot din Scriptură grăiește 
cioacla! 
(Se produce o mișcare pe scenă. Publicul din. fund 
se apropie de naselă şi dă semne de nerăbdare.) 


HAZLIUL: Ei! domnule Moghior, ai de gînd să pleci astăzi, sau 
te-ai pus pe clocit ouă? 

MOGHIOR: No, plec, domnule, plec sînt gata numaidecit 
(Tare, cătră public:) Domnilor, doamnelor, înaltă nobleţă și onorabil! 
public Marele balon Ciubăr Vodă, aice pornit, are se aibă onoare 
a face ascensiune Glorie României! Viitorul patriei române 

HAZLIUL: lan lasă România-n pace, domnule și pleacă fără 
să ne mai faci cuvînt . 

MOGHIOR: Ei, dar' cu vint sau fără vînt Cine vroieşte să 
facă ascensiune cu mine? 

NĂUCESCU: Eu nu vreu, domnule, nici Despa. aşa s-o știi! 

MOGHIOR: Nime nu are curagiul? Nime? O dată, de două 
ori. de 

CHIRIŢA (dintr-o tribună): Stăi, că eu vin! 

TOŢI: Cine? Cine? 

CHIRIŢA (viind în scenă): Eu, cucoana Chiriţa! baroneasa din 
Paris şi din Viena! 


SCENA 2 
Cei dinainte; CHIRIȚA (purtînd un coc exagerat) 
COR 


Chiriţa, Chiriţa, Birzoaie, 
Se urcă, se urcă-n balon! 

CHIRIȚA 


De ce nu? Chirița-i leoaie, 
Hailaifă, model de bonton. 


COR 


Vivat! bravo mii de ori, 
Chiriţa se duce-n nori! 
Ea, din mîndră baroneasă, 
Vrea s-agiungă baloneasă! 


CHIRIȚA: D-apoi cum?! Şi de ce nu?! Doară una-i Chi- 
rița pe lume, deşi multe au ambiţie ca să-i samene . Cite am păţit 
eu! prin cîte am trecut, de cînd ne cunoaștem și, slavă Domnului! 
iată-mă-s, tot grasă şi frumoasă . (Se păunește.) Dar mi-ţi zice 
poate că balonu-i altă gîscă mi-ţi pomeni de trăsnete, de fulgere, 
de pericole et cetera şi cele multe. Habar n-am! Dacă nu mi-o 
venit de hac nici balonul meu cel galbîn știți. cel troienit în 
Păcurari. apoi de balonul ista a să mă sparii? .. Tocmai Ciubăr 
Vodă a să-mi facă șotia? .. Nu vă îngrijiţi, sufiețăilor Eu sînt o 
persoană ca vestitul Baiardi: sans peur et sans reprocher. Am îmblat 
pe apă şi pe uscat, ș-acum vreu să îmblu şi prin văzduh, ca o ciocîr- 
lie gingașsă, ciripitoare 

PANGLICĂ (ascuns între public): Cam grea ciocirlie! 

CHIRIŢA: Aud?... Cine-o spus că-i grea? Te înșăli, dom- 
nule. M-am cîntărit la spozițiia de la Viena şi am tras cît o pană 
de . lişiță.. Ş-âpoi, dacă ai fi un om îmblat și cetit, dacă mi-ai 
fi călătorit, ca mine, pe unde şi-o înțărcat dracul copiii, dacă mi-ai 
fi văzut Parisul și Viena, dacă ai face parte din lumea cea mare, din 
hailaiful Bucureştilor, ai ști că sexul nostru, fie cît de gras, e tot 
grațios șî ușurel. Așa spunea Alchibiad, palicarul din vremea greci- 
lor vechi, după cum m-o încredințat monsiu Șarlă, profesorul lui 
Guliță dar fiindcă d-ta nu ești nici Alchibiad, nici palicar ple- 
căciune! (În parte:) Auzi, tontu, parcă m-am îngrăşat la casa lui! 

NĂUCESCU: Aoleo, sfinte! că strechietă-i! 

CHIRIȚA (furioasă): Cine-i străchietă, năucule? 

NĂUCESCU: Nu d-ta, cocoană. Despa. Despa... (Despa se 
supără.) Taci, soro, că-i în stare să ne sară-n cap. (Tare:) Cocoană 
Chiriţo, ce-a zice soţul d-tale cînd a afla? 

CHIRIŢA: Zică ce-a vrea; am hotărît să mai văd și alte lumi, nu 
tot asta de la noi, și m-oi ascensiunearisi chiar de-a fi să-ți 'cad pe 
cap din naltul cerului. 

NĂUCESCU: Ferească pronia! (În parte:) Să-mi cadă coșcogea 
bute pe scăfirlie m-am topit! 

CHIRIŢA (ezaltată): Dar’, oi să mă înalț pe unde nu s-au înălțat 
nici zmeii, ca să meargă vestea Chirițăi peste nouă mări şî nouă 
țări; oi să mă sui în lună și în stele ca să văd de oi gasi şi pe acolo 
bazaconiile ce le-am văzut pe pămînt. 

(Arie din Chiriţa la Paris) 
CHIRIŢA 


Am văzut amoruri multe 
Ș-amorași cu pene smulte, 
Smulte, smulte, smulte, smulte etc. 
Şi carăctere-njosite, 
Nu demult la noi ivite, 

Vite, vite, vite, vite, vite, vite, vite. 
N-are cine cumpăra. 


VINZĂTORUL 
Şapte de-o pară! 
CHIRIȚA 
Ei, parol, n-ar zice ba! 
VINZĂTORUL 
Şapte de-o pară! 
COR 


N-are cine cumpăra 
Şapte de-o pară. 
Ei, parol, n-ar zice ba, 
Şapte de-o pară, 


CHIRIŢȚA 
Deci, Chiriţa, exaltată, 
Vrea în ceruri să răzbată, 


Pată, bată, bată, bată, bată, bată, bată. 
Chiar de-a fi din a lor poală, 


(Coborînd ochii.) 


Ca să cadă rostogoală 
Goală, goală, goală, goală, goală, goală. 
Sper că toți m-or admira. 


VÎNZĂTORUL 
Șapte de-o pară! 

CHIRIȚA 


Ş-or striga voios: Ura! 
VÎNZĂTORUL 
Şapte de-o pară! 
COR 


Dar’! cu toţi te-om admira, 
Şapte de-o pară, 

Şi cu toţii om striga 
Şapte de-o pară! 


(Moghior se coboară din naselă şi se apropie de Chiriţa.) 


MOGHIOR: Cucoană Chiriţă. cînd v-a fi cu plăcere, balonul 
e gata. 

CHIRIŢA (întorcîndu-se şi zărind pe Moghior): Pei, drace! 
D-ta eşti balonistu? 

MOGHIOR: Eu. Mă recunoașteţi? 

CHIRIŢA: Da’ cum tătarii să nu te recunosc?! 


(Scena următoare e aparte.) 


MOGHIOR (cu sentiment): Ah! 

CHIRIŢA: D-ta m-ai scăpat de belea la Viena, plătindu-mi dato- 
riile, şi ai venit cu mine la București pentru ca să capeți concesiuni 
și joncţiuni... Ba încă am şi giucat ceardașul împreună, în sala 
lui Bossel. Da’ bine, grăfusorule, cum de-ai agiuns balonist din jonc- 
ționist? ... măcar că, bine bătînd: Tot ca una, fata mea. 

MOGHIOR (în taină): Amoriul! ... el m-a metamorfozat. 

CHIRIŢA: El te-o metamorfozat? Bată-l norocu, amoraș, îi cu- 
nosc şi eu drăciile şi renghiurile et cetera şi cele multe! Dar ce are 
a face cu balonul? 

MOGHIOR: Ascultă-mă: neputînd să am parte de d-ta pe pămînt, 
mi-am pus în gînd să te răpesc în văzduh, ca să fii a mea! 

__CHIRIŢA: Eu? Pe mine... în văzduh?! Ba să-ţi cați de treabă, 
că-ți găşăşti pîrțagul cu Chiriţa! 

MOGHIOR: Pîrțag, nepîrțag ... nu-mi pasă! Vreu să facem jonc- 
țiune de inimi împreună. 

CHIRIŢA (în parte): Mititelul! (Tare:) Dar nu să poate una ca 
asta, măgnățălule... Eu sînt măritată cu Birzoi; am fete mari eu 
copii, și un flăcău de băiet la Senat. (În parte:) Cenușăr... (Tare:) 
Ș-apoi, nu ştii, sînt o persoană vertuoasă... vertuoasă de nu-mi 
încap în pele... sînt jurată să păzăsc credinţă ... 

MOGHIOR: A! nu face nimic Cînd îi fi sus, în aer, te-oi dez- 
lega eu de toate jurămintele. 

CHIRIŢA: Ba, să nu te-mpingă păcatul, că, pre legea mea, te 
azviîrl din naselă ca pe-o minge. 

MOGHIOR (răsucindu-și musteața): Om videa. . Cucoană Chi- 
riță, publicul așteaptă. Poftim. (Dă brațul Chiriţei și face giurul 
scenei, închinîndu-se la public; apoi se apropie de naselă.) 

CHIRIȚA: Hai!. (În parte:) Ar avea haz să pat vro şotie toc- 
mai în nori. dar, las’ pe mine! 


COR 


Chiriţa, Chiriţa Birzoaie, 
Se urcă, se urcă-n balon! 


CHIRIȚA 


Adio! Chiriţa-i leoaie, 
Hailaifă, model de bonton. 


COR 


Vivat! bravo mii de ori! 
Chiriţa se duce-n nori! 
Ea din mîndră baroneasă 
Vrea s-ajungă baloneasă. 


SCENA 3 
Cei dinainte BIRZOI, UN COMISAR 


BÎRZOI (intră în sala teatrului, pe la finele corului, se apropie de 
orhestră și strigă deodată): Nu lăsaţi! N-o lăsaţi să se suie în nă- 
sălie cu ungurul! Chiriţo! 

TOȚI: Ce este, ce este? 

BÎRZOI: Chiriţo fugi de lîngă naselă! 

CHIRIȚA: Vai de mine! bărbatu meu?! 

BIRZOI: Eu, dar’ şî nu-ți dau voie să baţi lela prin văzduh cu 
balonistul. 

CHIRIŢȚA: Da’ bine, frățioare, gîndeşte că onorabilul public şi 
înalta nobleţă . 

BÎRZOI: Nu știu eu de astea Chiriţă, să mă vezi mort, dacă-i 
face asfințiune cu balonul. 

CHIRIȚA: Măcar să te şi îngrop, suflețăle, nu mă iartă filotimia 
să te ascult. 

BÎRZOI: Aşa ţi-e povestea, giupîneaso? Apoi vin eu să te-n- 
haţ . Nu te iartă filotimia?! Ian să-ţi arăt eu filotimie!... (Vrea 
să sară pe scenă, peste orhestră.) 

CHIRIȚA: Opriţi-l, legaţi-l, duceţi-l la Mărcuţa, c-o turbat! 

COMISARUL (lui Birzoi): Stai, domnule! Unde te duci? 

BIRZOI: Ce-ţi pasă dumitale? 

COMISARUL: Domnule, sînt comisar! 

BÎRZOI: Nici nu vreau să te știu! 

COMISARUL: Domnule, nu face scandal, c-oi fi silit să te arestez! 

BIÎRZOI: Scandal?! Eu fac scandal?! Iaca cine face scandal... 
Arestuiește-i pe dinșii! 

COMISARUL: Ei, nu mai lungi vorba și şezi liniștit. 

BÎRZOI: Cum?! Să tac mile cînd îmi fură de la ochi pe Chiri- 
ţușca mea?! Mări, fugi încolo! (Dă brînci comisarului.) 

COMISARUL: Aşa?! Dar”, ieşi afară! (Îl apucă de guler.) 

BÎRZOI: Ba n-oi ieşi! 

COMISARUL: Nu-i ieși?! . Dacă doar ştiu că te duc şi pe sus. 
(Îl apucă-n braţe şi-l scoate afară din sală.) 

BÎRZOI (zbătindu-se): Protestarisăsc în numele hristoitiei! Dom- 
nule, ești vîndut ungurului! 

CHIRIŢȚA: L-o umflat? Aferim! D-le Moghior, hai degrabă în 
balon. 

MOGHIOR (luînd-o de mînă): No, hai! (Cu foc:) De-acum eşti a 
mea! 

CHIRIȚA: Pune-ţi pofta-n cui! 


(Se suie amindoi în naselă.) 


CHIRIŢA: Strimtă naselă dar încalte solidă-i? 

MOGHIOR: Cit podul de la Pesta N-ai nici o grijă. (La sol- 
daţii care sînt împregiurul naselii:) Acum, d-lor, luaţi seama bine, 
să daţi drumul frînghiilor cînd oi striga: Ellien Moghior! .. aţi în- 
teles? Cucoană Chiriţă, ţine-te bine, plecăm (Scoate pălăria și o 
învîrtește-n aer, strigind:) Ellien Moghior! 

CHIRIȚA (la soldaţi): Lâchez tout! 

PUBLICUL: Ura! 

(Soldaţii lasă fringhiile şi se retrag în fund. Balonul se urcă pu- 
țin, apoi se opreşte.) 

NĂUCESCU: Aoleo, maică se duce, iaca priveşte, Despo... 
se duce, ba se oprește s-a oprit! 

HAZLIUL: Nasela e cam grea Chiriţa are prea mulţi nuri. 

VÎNZĂTORUL: Şapte de-o pară! 

MOGHIOR (în văzduh). Ah! Chiriţo de acum -n-ai încotro 
face Trebuie să mă iubeşti! 

CHIRIŢA: Ian nu te obrăznici! 

MOGHIOR: Ah! dă-mi un cioc, Chiriţo! 

CHIRIŢA: Iaca, moţpanu! ... (Se apără.) Da’ du-te-ncolo, neru- 
şînatule, că te văd oamenii! Vai de mine .. mi-am găsît beleaua! 
Mai bine aruncă lest, ca să ne putem sui, căci s-a oprit balonul. 

MOGHIOR: Bine zici... să nu ne vadă nime de pe pămînt. (Rî- 
dică un săcușor de năsip.) 

NĂUCESCU (viind în scenă și cătînd în sus): lan priveşte, mai- 
că! ... Se drăgostesc prin văzduh, ca cărăbușii. 

MOGHIOR (de sus): Feriţi! (Deșartă sacul.) 

NĂUCESCU: Aoleo, m-a chiorît! (Se întoarce la locul lui, fre- 
cîndu-și ochii. Publicul rîde.) 

(Nasela se ridică încet. Un nour se coboară puțin 
din frize, pentru efectul perspectivei.) 


MOGHIOR: Ne suim, Chiriţo! Ne suim! Dă-mi un cioc un- 
guresc. 

CHIRIŢA: Ce să-ţi dau?! Un cioc?! .. Du-te cioarălor! 

MOGHIOR: Adică un sărutat. (Vrea să o sărute.) 

CHIRIȚA: Ian ascultă. astîmpără-te, că te dau jos din tră- 
sură. 

MOGHIOR (cu foc): Numai un cioc, s-apoi să mor. 

CHIRIŢA (luptându-se): Vai! umflate-ar Rusaliile! 

(Nasela dispare după nour.) 
CHIRIŢA (după nour): Săriţi! Agiutor! ... Pompierii! 
(Publicul se uită în sus.) 


HAZILIUL: Ce s-aude? Chiriţa cere agiutor! Oare ce i se-n- 


timplă? 

PANGLICĂ: Priveşte... Parcă se luptă cu ungurul... Iaca, l-au 
apucat de gît. l-au plecat pe marginea naselei! Aoleo! Fe- 
riţi! ... Cade ungurul cade 


TOŢI: Cade! Feriţi! 


(Deodată cade în mijlocul publicului un manechin 
ce seamănă cu Moghior.) 


PUBLICUL (încungiurind manechinul): A!.. Sărmanul! A mu- 
rit! S-a turtit ca o plăcintă! Un doctor! Un doctor! Să-l ducă la 
spital! Degrabă! 

(Soldatul ridică manechinul şi iese.) 
NĂUCESCU: Bree, ce grozăvenie! Mi s-a încreţit pelea! 


Ai văzut, Despo, cum a căzut de rău? 
DESPA: Apoi, dă. aşa i-a fost scris se vede... 

COR 


Ce fapt grozav şi trist! 
Ce fapt neașteptat! 
Sărmanul balonist 
De-a tumba a picat! 


HAZLIUL: Dar oare unde-i balonul? . . . Îl vezi, Lică? 
PANGLICĂ: Ba nu... A dispărut... S-a dus în naltul cerului, 
cu Chiriţă cu tot. 


HAZLIUL: Sărmana e perdută! Cum a să se coboare? 
TOŢI: Sărmana! 
HAZLIUL;: Staţi, . iaca balonul! colo, sus, ca o rîndunică. 


PANGLICĂ: Pare că se coboară... 

HAZLIUL: Ba cade... cade cu o răpegiune spăimîntătoare... 

PANGLICĂ: Bine zici!.. Primejdie! De s-a lovi de pămînt, 
nu s-alege nici țandără de biata Chiriţa. 

NĂUCESCU: Aoleo! De nu mi-ar cădea pe scăfirlie! (Își deschide 
cortelul.) 

HAZLIUL.: Iaca și Chiriţa ... O vezi în naselă? 

PANGLICĂ: O văz. face semne de desperare. Se dezbra- 
că... își aruncă mantila! 

HAZLIUL: Şi cortelul. 

E ANGLICA: Şi cocul. (Toate aceste obiecte cad pe scenă una după 
alta. 

HAZLIUL: Şi tunica... şi... ba nu... balonul a început a se 
cobori mai încet... Chiriţa l-a ușurat azvîrlind cocul... Ştii una, 
Lică? Hai să improvizăm o oraţiune cucoanei Chiriţe Mergi de 
pregăteşte cele trebuincioase. 

PANGLICĂ: Bună idee.. Mă duc.. (Iese) 


(O frînghie lungă începe a spînzura de sus.) 


TOȚI: Balonul, balonul! ... s-a apropiat! 
CHIRIŢA (strigă de după nour): Prindeți capătul frînghiei ... 
prindeţi frînghia. 


(Publicul apucă de frînghie, trage, și nasela se ivește coborindu-se.) 


PUBLICUL: Ura! Să trăiască cucoana Chiriţa! 
CHIRIȚA: Încet, încet. Să nu mă izbiți de pămînt... Aşa. dă- 
mol. frumos.. bine... bravo! 


(Nasela ajunge pe scenă.) 
COR 
Bine-ai venit înapoi! 
Bine-ai sosit între noi! 

Chiriţuşca lui Birzoi, 
Eroină-ntre eroi! 


CHIRIȚA (fără coc, în corset, cu braţele și umerile goale): Bine 
v-am găsit, oameni păminteni! (Sare din naselă.) Uff! slavă Tată- 
lui șî Fiului că m-am văzut iar pe uscat! 

HAZLIUL: Cît ne pare de bine la toți, cucoană, că, zău, te-am 
crezut perdută pentru totdeauna. 

CHIRIȚA: Aș, nu pere Chiriţa cu una, cu două. 

HAZLIUL: Dar, vă rog, spune-ne, ce vi s-a întîmplat? V-aţi 
perdut hainele pe drum, și vă întoarceți într-o toaletă cam 

CHIRIȚA: Cam. . neglije! Adevărat monsiu muţunachi, că-s 
cam.  desfrunzită, dar, apoi, ce era să fac pentru ca să-mi scap 
viaţa? M-am despoiat. . Însă, apropă nu mi-aţi găsit bulen- 
drele? Le-aţi cules? Mersi Acum ascultați tragedia mea: 


(Arie din Domino noir: 
Ah! quelle nuit) 


CHIRIȚA 


Cum am plecat, 
Moghiorul, bat, 
De mine s-a legat, 
Cerînd cu mare foc 
Să-i dau un cioc. 
Eu îl refuz 
Și-l rog cinstit să nu facă abuz, 
Iar el, numaidecît, 
Îmi sare-n gît! 

Zadarnic cat să-l potolesc, 
Onoarea să-mi diafendefsăsc, 
Moghiorul meu, turbat, 

M-apucă la pupat! 
Atunci mînia m-o umflat, 
Şi din naselă l-am zburat 
Ca pe-un flaimuc 
Ce s-o tot dus de-a tumba, huștiuliuc; 
Privindu-l, am rămas 
Zău, fără glas, 
Ş-am zis în gîndul meu: 
Ah! te rog, sfinte Dumnezău, 
Apără-l de mai rău! 


Dar, apropò unde-i Moghiorul? Cred că s-a fi metamorfozat 
în paprică. şî s-a săturat de amor. 

COMISARUL: Ba nu, cocoană a înviat și s-a dus cu banii adu- 
naţi la casă. 


CHIRIŢA: Cum?!.. n-o rămas lat?! Tare, de oţăl, ungu- 
rul! A fi căzut pe slănină Dar să nu-mi uit vorba: 
II 


Deodată-n sus, 
Balonul, dus 
De duhul necurat, 
În aer o zburat, 
S-o înălțat! 
Mi să părea 
Că-n ochii mei lumea perea, 
Și amețeam lulea 
Altă belea! 
Ce să mă fac? Și cum să scap? 
M-acaţ în grabă de supap 
Şi trag mereu, cît pot, 
Să iasă gazul tot. 
Însă deodat-am început 
A cobori precum n-am vrut, 
Intocmai chiar, 
Şi mai dihai decît bietul Moghior. 
Atunce am rămas 
Iar fără glas 
Ș-am zîs în gîndul meu: 
„Ah! te rog, sfinte Dumnezău, 
Scapă-ne de mai rău!“ 


Şi nici una, nici două, pentru ca să să uşure balonul, zvîrl mantila 
de pe umeri, azvîrl de pe cap părul meu de bașca, cocul cel de patru 
oca şî trii litre, zvirl cortelul, zvirl tunica Puțin o lipsît să-mi 
azvîrl şi turniura, dar noroc că balonul şi-o moderat repegiunea. 

HAZLIUL (aducînd obiectele): Ce inspirație minunată ați avut! 
Iată obiectele d-voastră. 

CHIRIȚA: Mersi, muţunachi . Să-mi pun tunica... aşa. 
mersi cu toate că nu mi-e ruşîne să ină vadă soarele cum sînt! 


III 


Şi cum cădeam, 
Pe gios videam 


267 


Acest oraș frumos, 
Luxos, politicos 

Şi. noroios. 

Iar pe aici, 

Oamenii mari, oamenii mici 
Mi să păreau pitici, 

Pitici, pitici. 

Cîţi dintr-acei fuduli, măreţi, 
Aveau aspectul de bureţi! 

Cîţi zmei, lei-paralei, 

De sus, păreau pigmei! 
Atunci, gîndind că gioacă rol 
Păn' ce să dau frumos de gol, 

De-a rostogol. 

Şi iar dispar, perzîndu-se-n nămol, 

Un rîs neașteptat 

M-o apucat 
Ş-am zis în gîndul meu: 

„Ah! te rog, sfinte Dumnezău, 

Apără-ne. de mai rău!“ 


TOȚI: Bravo .. cucoană Chiriţă! Să trăiască cucoana Chiriţa! 
CHIRIŢA: Sărut ochişorii! (Îşi așază cocul.) 


(Se aude zgomot în culise.) 


SCENA 4 
Cei dinainte; BIRZOI, COMISARUL 


COMISARUL: Prindeţi-l ... prindeţi-l. . nu-l lăsaţi să între. 

BÎRZOI: În lături, guleraţilor! (Întră.) Aice-i aice-i? Unde-i 
Chiriţa? 

CHIRIŢA: Vai de mine! Birzoi! bărbatu-meu! am 
sfeclit-o! 

BÎRZOI: A! iată-te, giupineaso! Aşteaptă să-ți dau eu 
balonuri şi nasăle . .. (Se răpede.) 

CHIRIȚA: La sănătoasa, Chiriţo, că-i slut la Prut! (Fuge prem- 
pregiurul balonului, apoi sare peste laviţa pe care șede Năucescu, 
îl răstoarnă jos și dispare în culise.) 

NĂUCESCU: Aoleo, maică! ... m-a ucis! 

COMISARUL (prinzind pe Birzoi): Stai, nebunule! Unde te 
socoţi? la Mărcuța? 

BÎRZOI: Ce vrei cu mine... zapciule? ... N-am eu dreptul să-mi 
păzăsc nevasta?... Chiriţa e a mea... Nu-i averea Statului. 
M-am cununat cu dînsa înainte de răzmiriţă ... Fugi încolo! 

COMISARUL (zice soldaților): Umilaţi-l pe sus... şi, la po- 
liție! 
(Soldaţii ridică pe Birzoi, care se luptă.) 


BIRZOI: Anaftemă să fiți... cu tot neamul vostru! (Iese fu- 
rios.) 


(Îndată se aude între culise fanfara din marșul operei Pro- 
fetul şi Începe a defila pe scenă un cortegiu format de princi- 
palele roluri create de Millo. În frunte merge Panglică, purtînd 
un stindard cu inscripția: „Vivat Chirița!“; apoi Baba Hiîrca, 
Barbu Lăutarul, Plăcintarul, Moisi, Paraclisierul ... etc., avînd fie- 
care cite un steag cu numele său pe dînsul. Chiriţa, culcată în- 
tr-un baldachin împodobit, este adusă în triumf, pe sunetul mar- 
şului. Cortegiul face giurul scenei pe dinaintea estradelor din 
care sînt aruncate bucheturi Chiriţei, apoi se opreşte în mijlocul 
scenei.) 


PUBLICUL: Ce s-aude, ce s-aude? (Vrea să iasă.) 

HAZLIUL (oprindu-i): Staţi pe loc! Vine cucoana Chiriţa în 
triumf! 

PUBLICUL: Uraa! 


(După fanfară, corul cîntă versurile următoare pe 
partea întăi a marșului.) 


COR 


Glorie și onori, 
Mîndră Chiriţă, 
Bravă zmeiţă 
Care-a zburat prin nori, 
Ca o porumbiță! 
Hai să strigăm în cor: 
Mindră Chiriţă! 
Acum şi în viitor, 
Glorie şi onor! 
(Cortegiul oprindu-se în mijlocul scenei, Chiriţa se coboară 


din baldachin, salută şi cîntă pe partea muzicei marşului ce 
vine în urma corului.) 


CHIRIȚA 
(cu sentiment) 


Români! sufletu-mi este uimit! 
Și de m-aș asculta, 
Pe toţi v-aş săruta. 

Cu foc, cu foc nepotolit 
Buluc la sînul meu 
V-aş strînge, zău! 


(Apoi ea se suie iar în baldachin, și cortegiul 
pleacă, cîntînd.) 


COR 


Glorie şi onori, 
Mîndră Chiriţă! 
Etc., etc. 


(Cortina cade) 
în strigătul de „Ura!“ al publicului de pe scenă 


SÎNZIANA ȘI PEPELEA 


Feerie națională în cinci acte 


PERSOANELE: 


PAPURĂ-IMPARAT 
SÎNZIANA, fata lui 
PÎRLEA-VODĂ 

L AĂCUSTĂ-VODAĂ 
PĂCALĂ 

TINDALA 

BABA RADA 
ZINA-LACULUI 
ZIN A-CODRULUI 
STATU-PALMĂ-BARBĂ-COT 
IARNA 

CRIVAȚUL 
ZORILA 


MURGILĂ 

DASCĂLUL MACOVEI 
TOMA 

MĂRICA 

SAFTA 

CRAINICUL LUI PAPURĂ 
STOLNICUL LUI LĂCUSTA 
PAHARNICUL LUI PIRLEA 
UN GENIU 

AL DOILEA GENIU 

UN URS ALB 

O PASERE MAĂIASTRĂ 
POPOR, OSTAȘI, ȚĂRANI 
ȚĂRANCE 


(Teatrul reprezintă o cîmpie arsă de soare, în fund o pădure, 
în stînga o căsuţă între copaci uscați, în dreapta, spre fund, un 


DASCĂLUL MACOVEI, TOMA, MĂRICA, SAFTA, ȚĂRANI, 
ȚĂRANCE, PEPELEA (doarme sub copaci, lîngă căsuță) 


MACOVEI: Uff! 


Domnului! trăiesc de cînd cînii purtau colaci în coadă... 


ACTUL I 


lac.) 


SCENA 1 


COR 


Ce secetă, ce foc! 
Amar şi vai de noi! 
Avem lipsă de ploi, 

Și lipsă de noroc. (bis) 


SAFTA 
(arătînd pe Toma) 
Ce-a fost verde s-a uscat, 
Ca şi bietul meu bărbat! 
TOMA 
(arătînd pe Safta) 
Ce-a-nflorit s-a scuturat, 
Ca nevasta mea din sat. 
COR 


Ce secetă, ce foc! 
Amar şi vai de noi! 
Avem lipsă de ploi, 
Şi lipsă de noroc. 


de cînd trăiesc eu, dascălul Macovei, şi, slavă 


încă 


așa arșiță n-am apucat; să juri că ne găsim în țara lui Pîrlea-Vodă. 


TOMA: Dar cum e ţara aceea, jupîne dascăle? ... 


MACOVEI: O ţară unde-i aşa de cald tot anul, că găinile fae 


ouă răscoapie. 


TOMA: He! he! gogonată o mai spuseşi, jupîne. 


MACOVEI: Tomo! eşti necredincios, o știe lumea-ntreagă ... 


dar prost, de cînd? 

TOMA: Apoi dă, jupîne, eu nu-s cărturar ca d-neta, care ştii 
Alexandria pe de rost, și care ai umblat pe unde ş-a-nțărcat dracul 
copiii. 

MARICA: Așa-i; jupînul Macovei, bărbatul meu, cunoaşte şi- 
Afgatanghelescu. 

MACOVEI: Tronc, Mărico! .. . ai sclintit-o, fata mea, vrei să zici 
Ajfgatanghelul! Da, oameni buni, ştiu multe, de toate... nu că 
mă laud .. căci am fost prin ţara căpcăunilor și prin țara năuci- 
lor... unde oamenii pătimesc de boala politicei. 

TOMA: Dar ce boală o mai fi ş-aceea? 

MACOVEI: Boală de balamuc, care seacă toate simțirile și-nvrăj- 
beşte fraţi cu frați. 

TOMA: Fie lor acolo! 

MACOVEI: Ş-am 'mai fost, oameni buni, pe la Sfînta Vineri, 
pe la Sfînta Joi, pe la Sf. Mercuri, unde m-am întîlnit cu Statu- 
Palmă-Barbă-Cot, cel care fuge călare pe un iepure șchiop şi doarme 
într-un vîrf de plop. 

TOMA: He! He! asta e şi mai gogonată, şi mare, cît... cît.. 

MACOVEI: Cît prostia ta. 

TOȚI: Ha! ha! ha! te-a păcălit, Tomo! 

MARICA (rîzînd): Cred şi eu că l-a păcălit, dacă jupîn Macovei, 
bărbatul meu, ştie şi ceriul din toacă... asta, toaca din cer. 

MACOVEI: Tronc, Mărico, iar ai sclintit-o, sufleţele. Ș-am mai 
fost, oameni buni, pe la curtea lui Lăcustă-Vodă. 

TOȚI: Lăcustă-Vodă? 

MACOVEI: Da! Ce? n-aţi auzit de el? .. un domn mare, cu 
oaste mare şi cu stomac şi mai mare... El mănîncă, mănîncă, 
de cum se trezeşte păn' ce adoarme, şi tot nu se mai satură, vecinic 
flămînd şi slab. 

TOMA: Ş-o fi mîncînd şi comindul; dar poporul lui?... 

MACOVEI: Sărmanul! e şi mai slab şi mai flămînd decît dînsul. 

TOMA: Halal de el!. Vrea să zică, tot mai bine la noi, în țara 
lui Papură-lmpărat; deși se spune că împăratul nostru e cam şovăi, 
şovăi ... ca numele lui. 

MACOVEI: Tacă-ţi gura, lehăule! ... nu te-atinge de mai-marele 
tău; împăratul nostru e om cu chibzuială și are doi sfetnici mari, pe: 
Păcală şi pe Tîndală. Unul îl sfătuieşte într-un fel, altul într-alt fel, 
și augustatea sa se tot clatină între-amîndoi. 

TOMA: Ca papura după vînt. 

MACOVEI: Ei! Ş-apoi! Clatine-se papura, broaștele să hălă-- 
duiască. nu-i așa? 

TOȚI: Aşa, aşa, jupîne. 

MĂRICA: Cică, pe cînd frăia împărăteasa, ea cînta cucurigu-n: 
casă? 

MACOVEI: Ce-ai spus? 

MĂRICA: Ş-acum, se zice că-l poartă de nas fata lui, domnița 
Sinziana? 

MACOVEI: O fi! că-i bună şi frumoasă. 

MĂRICA: Frumoasă, ce-i drept, pe dînsa poţi căta, dar pe soare 
ba, asta pe soare 

MACOVEI: Destul; iar ai sclintit-o, Mărico dragă; dar noi stăm 
de vorbă și ziua trece. 

TOMA: Şi soarele ne prăjeşte. 

ȚĂRANII: Și sămănăturile pier. 

ȚĂRANCELE (văitindu-se): Pier, pier, păcatele noastre! Ce-o să 
devenim? O să pe moară copiii de foame! 

MACOVEI: Tacă-vă ciocul, gaițelor! decît ați urla, mai bine 
v-aţi apuca să faceţi descîntece de ploaie. 

MĂRICA: Că doar noi nu sîntem vrăjitoare ca Baba Rada, din 
căsuţa aceea Numai ea ştie să facă vrăji şi să tragă-n bobi, şi să 
descînte de dragoste cu ulcica, și să dezlege norii 

MACOVEI: Da de unde știi, jupîneasă, că Baba Rada descîntă 
de dragoste cu ulcica? Nu cumva . 

MĂRICA: Ferească Dumnezeu, bărbate, nu se află! dar toată 


lumea știe că Baba Rada ceteşte şi-n stele şi-i carte de tobă, 
asta ... tobă de carte. 
MACOVEI: Tronc, Mărică!.. Oameni buni; hai să ne mai sfă- 


tuim cu părintele Pricochi şi să-l rugăm să mai iasă cu icoanele. 

TOȚI: Hai, hai! (Repetă corul și iese prin dreapta.) 

PEPELEA (trezindu-se): A!.. bun somn am tras! . și frumos 
vis am făcut! Eu, Pepelea, băiat sărac, fără tată, fără mamă, ve- 
nit în locurile acestea din Țara Românească, părea că mă-nsurasem 
cu fata împăratului, după ce o scăpasem din ghiarăle unui zmeu, 
care-o răpise din palatul tătîne-său. Greu m-am luptat prin somn . 
dar i-am venit eu de hac zmeului. 


Arie 


Frumoasă Siînziană, 
Copiliţă Cosînzeană, 
Răpită-era d-un zmeu! 
Am dat pe el năvală 

Şi, cu viteaza-mi pală, 
Ucisu-l-am chiar eu. 

Iar fata, în uimire, 

Mi-a dat a sa iubire, 

în schimb pe dorul meu. 

Aş! vorbă să fie împăratul a trimis crainici în tuspatru părți ale 
lumii, ca să dea știre crailor şi împăraţilor că acel din ei care va 
plăcea Sînzianei îl va lua de ginere; și-i va da zestre jumătate de- 
mpărăţie. Ce mai trebuie zestre? Eu m-aș mulțămi numai cu 
fata, pre legea mea. 


SCENA II 
PEPELEA, BABA RADA 


(ea stă pe pragul ușei, sprijinită pe o cîrjă, îi gîrbovită 
și zdrenţuroasă, cu plete albe) 


BABA RADA (auzindu-l, în parte): Auzi pușchiul, pe unde-i bat 
gîndurile chelului îi trebuie chitie de mărgăritar. (Tare.) Pepe- 
leo 

PEPELEA: E! Iaca şi Baba Rada vino colea, mătuşică, am 
să-ți spun un vis d-ale poznaşe. 

BABA RADA: Nu pot, dragul mătuşei; că-s oloagă de-o cîrjă. 

PEPELEA: Oloagă de-o cîrjă? 

BABA RADA: De-abia-mi port tinerețele, cu ajutorul cîrjelor 
şi mi s-a frînt una astă-noapte. 

PEPELEA: Se vede că încălecaseși pe ea, ca să mergi la nunta lui 
Statu-Palmă. 

BABA RADA: Ba, am alungat o pisică neagră care se băgase pe» 
coş la oala cu smîntînă. 

PEPELEA: O fi fost duhul necurat? 

BABA RADA: Ucigă-l toaca! Cînd am lovit-o cu cîrja, a scos 


foc pe ochi; şi cîrja s-a făcut numai tanduri în mîna mea bună- 
tate de cîrjă mi-o dedese chiar Strîmbă-Lemne, acu o sută de 
ani. 


PEPELEA: Strîimbă-Lemne? Alei! dar de cînd ești pe lume, 
mătușşică? 
BABA RADA: Eu? Ascultă: 


Arie 
I 


Eu sînt de cînd în astă lume 
românul încă n-avea nume; 
De cînd Carpații cei măreți 
Erau ca niște bureți; 


De cînd lupii la noi 
Erau păstori de oi 
Şi urșii cu cimpoi 
Mînau cirezi de boi. 


II 


Eu sînt de cînd pe mândrul soare 
Nu erau pete arzătoare; 

De cînd un purice uşor 

Purta potcoavă la picior 
Potcoavă grea de fer 

Cu care sărea-n cer, 

Ş-apoi din cer venea 

Şi barba mi-o ciupea. 


Pe atunci eram tînără, frumoasă ... eram zînă... dar m-a scos din 
minte Făt-Frumos ... și mi-am perdut darul. 
PEPELEA: În adevăr, că ești cam schimbată la faţă. 


BABA RADA: He! He!... Vremea vremuiește, fețele se zbîrcesc, 
bălămalele slăbesc şi în locul puricilor sprinteni au ieşit pe lume 


alte jigănii, care sar din gunoi.. şi cu-o săritură ajung... sus... 
sus... sus. 
PEPELEA: Hei! că nu sînt şi eu o jiganie din soiul lor. 


BABA RADA: Şi ce-ai face, măi băiete? 

PEPELEA: Aș zbura tocmai lîngă fata împăratului. 

BABA RADA (îl trage de urechi): Ți-e dragă! Hai? 

PEPELEA: Ca ochii din cap. 

BABA RADA: Dar tu ei?. 

PEPELEA: Și ea mie, vorba ţiganului. 

BABA RADA: Ei, ştii una?.  Pepeleo, hai cu mine în pădure, 
să-mi durezi o cîrjă nouă de alun... Şi eu voi culege flori de na- 
valnic, ca să-ţi fac o scăldătoare de dragoste. 

PEPELEA: Şi crezi că Sînziana m-a îndrăgi, dacă m-oi scălda? 

BABA RADA: De ce nu? 

PEPELEA: Oare? ... Hai la pădure, mătuşică ... Hai la pădure. 
(O ia de braţ și pleacă în fugă.) 

BABA RADA: Încet, încet... vai de mine... parcă te-au umflat 
rusaliile. 

PEPELEA: M-au umflat... hai... nu pot sta pe loc... mi s-au 
aprins călcăiele . 

BABA RADA (sare-ntr-un picior): Încet, încet, nebunule, cad, 
ține-mă, încet, vai de mine! (Iese amindoi și întră în pădure.) 

SCENA III 


LĂCUSTĂ-VODĂ, STOLNICUL, SERVITORI şi OSTAȘI 
(sub costum de lăcuste) 


STOLNICUL (vine alergind şi purtînd un steag pe care e brodată 
o lăcustă): Plecaţi-vă, închinați-vă, că vine măria-sa Lăcustă-Vodă ... 
iaca, nu-i nimeni? nu face nimica, eu să-mi fac meseria mea. (Stri- 
gînd.) Plecaţi-vă, închinați-vă . . 


(Stolnicul intră cu servitori care poartă merinde.) 


COR 
(de lăcuste) 


Trece-aci Lăcustă-Voaă, 
Dintre domni cel mai flămînd. 
Să-i întindem masă mare, 
Chiar în drum, cît mai curînd. 


(Aşază merindele pe-o masă în dreapta, blide cu mîncări, garale 


şi potire.) 
STOLNICUL: Grăbiţi, copii, grăbiţi... Măria-sa ne calcă pe 
urme... Așa. . aşezaţi fripturile-n rînd.  unde-s pifiiile? Pune- 


ţi-le la iveală, colea, bine. 


(În sunetul unui marş bizar, intră Lăcustă-Vodă, răzemat pe 
doi curteni.) 


LĂCUSTĂ: Mincare, mîncare, mor de foame! Unde-i ministrul 
meu secretar de stat la departamentul bucătăriei? 

STOLNICUL (închinîndu-se): Aici, măria-ta! 

LĂCUSTĂ: Masa gata-i? ... 

STOLNICUL,: Gata, priviți... 

LĂCUSTĂ: Stolnice, ai binemeritat de la Patrie, te decorez cu 
ordinul „Frigării de aur“. 

STOLNICUL: Să trăieşti, măria-ta. i 

LĂCUSTĂ (șede la masă): Bune bucate!. . îmi fac cu ochiul... 
de unde să-ncep... A!... de la curcan (mănîncă), minunat! ... am 
un țigan, bucătar meșter, cinci zloți pe lună, leafă ... (La suita lui.) 
Vouă vă e foame? 

TOȚI: Foame, măria-ta. 

LĂCUSTĂ: Bine: priviţi la mine cum mănînc și vă-ndestulaţi. 

TOŢI: Poftă bună, milostive stăpîne! 

LĂCUSTĂ: Vă place poate friptura de curcan? 

TOŢI: Place, place. 

LĂCUSTĂ (lacom, mîncând): D-apoi mie! 

TOŢI: Mănîncă-l sănătos, măria-ta. 

LĂCUSTĂ: Acum să zic două vorbe astor piftii Ce miros, 
ce parfum, (mirosindu-le) ce arom! (Suitei.) Dar piftiile vă plac? 

TOŢI: Plac, plac. 

LĂCUSTĂ: Cu vanilie, sau sadea. 

TOŢI: Ba cu usturoi. 

LĂCUSTĂ: Mă bucur dar ce s-aude? (Afară, trîmbiţe.) 

STOLNICUL: Se-nainţează o oaste mare! 

LĂCUSTĂ (înecîndu-se): O! oa o oa, oaste or fi duş- 


mani! Unde mi-e paloşul? Na, l-am uitat acasă Cu ce să mă 
apăr? Ha! cu furculița astă mare. Vie de-acum chiar Pirlea- 
Vodă Vitejilor, adunaţi-vă împrejurul meu și să muriţi cu toții, 


apărîndu-mi viața și masa. 


(Toţi se grupează lingă Lăcustă, care se înarmează cu o furculiţă 
lungă.) 


SCENA IV 


Aceiași, PIRLEA-VODĂ, PAHARNICUL, CRAINICUL, 
SERVITORI și OSTAȘI (toți sînt îmbrăcaţi în roș.) 


CRAINICUL (viind răpede în scenă): Închinaţi-vă, plecaţi-vă, 
că soseşte măria-sa Pîrlea-Vodă. 
LĂCUSTĂ: Pîrlea-Vodă Sînt platcă 


(Întră paharnicul, urmat de servitori, care poartă balerce în spinare.) 
COR 


Iată vine Pîrlea-Vodă 
Infocat și-mbujorat; 

Dintre toţi domnii din lume, 
Cel mai roș, mai însetat! 


PÎRLEA 
(Intră răpede. El e gras și aprins la faţă.) 
Arie 
Eu sînt Pîrlea cel aprins, 
Care ard în foc nestins 


Şi dau foc și mistuiesc 
Inimile ce-ntîlnesc. 


Uf! uf! uf! în sînul meu 
Curge lavă de vulcan, 
Daţi-mi apă ca să beu, 
Să tot beu cît un borcan. 

PiRLEA: Apă, apă, mor de sete. 
PAHARNICUL: Măria-ta, balercele sînt deşerte; ai băut tot. 


PÎRLEA: Nu-i apă? m-am stins!. Paharnice, te osîndesc 
să-ţi tai capul tu singur, cu mîna stîngă. (Vede masa.) A! iaca 
chileală. (Se răpede la masă.) 

LĂCUSTĂ 


Semeţe! un pas numai de-i face cătră masă, 
Cazi mort, de astă armă străpuns 


(Îl ameninţă cu furculița.) 
PÎRLEA 


Străpuns? Nu-mi pasă! 
Mai bine mort de paloş, ca un viteaz, decit 
De sete, mişeleşte, cu iască-aprinsă-n gît. 
(Apucă o garafă și o deşartă.) 


LĂCUSTĂ: Iaca minune grăim amîndoi în stihuri, ca nişte 
apelipisiți? . Aferim, vere. 

PĪRLEA: Vere? Cine eşti tu, de îndrăzneşti a mă vărui? 

LĂCUSTĂ: Eu sînt domn, ca şi tine. 

PÎRLEA: Domn. . (Amabil.) Să mă fericesc cu numele? 

LĂCUSTĂ: Lăcustă-Vodă! 

PIRLEA (furios): Lăcustă? duşmanul meu de moarte? 

LĂCUSTĂ: Tocmai. 

PÎRLEA (grațios): Sînt prea fericit de cunoștință. (Dă mîna.) 

LĂCUSTĂ: Şi eu tij, vere ... poftim la masă. 

PIRLEA: Mulţămesc; sînteți prea amabil. 

LĂCUSTĂ: Da, mă rog, nu te mai fasoli. 

PIRLEA (șede): N-aş vrea să fiu indiscret. 

LĂCUSTĂ: Să mă vezi pe năsălnic. 

PÎRLEA: Ba mai bine pe brațe, vere. 

LĂCUSTĂ (vesel, ghiontind pe Pirlea): Pe braţe, berbantule? 
Pe braţele Sînzianei? 

PÎRLEA (posomorit): Ba cît despre fata lui Papură-lmpărat, pu- 
ne-ţi pofta-n cui. 

LĂCUSTĂ: Şi pentru ce, mă rog 

PIRLEA: Pentru că mă duc s-o-mpeţesc. 

LĂCUSTĂ (ironic): Ş-ai s-o păţești, în adevăr, vere. 

PIRLEA: Ver-vere? ... Și cum asta? 

LĂCUSTĂ: Fiindcă și eu mă duc la curtea Sînzianei, cu gînd 
de-a-i face curte. 

PÎRLEA (se scoală): Sîntem rivali! unul din noi dar e de pri- 
sos pe lume; trebuie să piară. 

LĂCUSTĂ (liniștit): Ai dreptate; peri tu. 

PÎRLEA: Ba tu... Scoală şi vin la luptă, să ne ciocîrtim cu pa- 
loşele. 

" LĂCUSTĂ: Ce face? Să ne batem împreună?... cată-ți de 
treabă, omule; avem oști pentru certele noastre, ucigă-se între ele.. 
şi noi să petrecem cu voie bună.. Aşa-i rîndul crailor ș-al împăra- 
ților. (Strigă.) Stolnice! .. pune-te în capul armatei mele si taie 
bucăţi oastea lui Pîrlea-Vodă; de-i scăpa teafăr de te-i arăta 
leu ... te-oi face „ban“. 

PÎRLEA (asemenea): Paharnice! .. ai auzit?... Să te văd; 
harcea-parcea în oamenii lui Lăcustă-Vodă; de-i îi învingător te 
schimb din particular în general. 

STOLNICUL (cu glas slab): Nu putem, măria-ta, că sîntem morţi 
de foame. 

PAHARNICUL (asemenea): N-avem vlagă, măria-ta; sîntem morți 
de sete. 

LĂCUSTĂ: Ei, dar fie pe altă dată... (Lui Pîrlea.) Primeşti, ve- 


rișorule ... să ne ucidem altă dată? 

PÎRLEA: Bucuros.. acum să plecăm la curtea lui Papură-Îm- 
părat. 

LĂCUSTĂ: Să plecăm; cunoşti drumul? 

PÎRLEA: Ba nu! m-am rătăcit de vreo şepte ori, de cînd am 


pornit de-acasă. 

LĂCUSTĂ: Ai umblat în bobote ca și mine; ne trebuie dar un 
călăuz. Stolnice, un călăuz cît oi bate-n palme. 

STOLNICUL (nemișcîndu-se): Numaidecît, măria-ta. 

PÎRLEA: Paharnice, un călăuz. 

PAHARNICUL (stă pe loc): Numaidecât. 


(Pepelea se ivește între copaci.) 


SCENA V 
Aceiași, PEPELEA 


PEPELEA (aparte): Am lăsat pe mătuşa-n pădure să caute bu- 
ruieni. 

PÎRLEA: Găsitu-l-aţi? 

STOLNICUL (zărind pe Pepelea): Iaca unul, pe dînsul, voinici. 
(Toţi se.răped şi-l apucă.) 

PEPELEA: Ho! țară! . . ce este? ce v-au apucat? 

STOLNICUL (trăgîndu-l): Te cheamă Lăcustă-Vodă. 

PAHARNICUL (asemenea): Te cheamă Pirlea-Vodă. 

PEPELEA: Minciuni. nu mă cheamă nici Pîrlea, nici Lăcustă . 
mă cheamă Pepelea. 

LĂCUSTĂ: Pepelea! ... Ha! Ha! Ha! poznaș nume! 

PÎRLEA (rîzînd): Nu-i nume de calendar. 

LĂCUSTĂ: Ca ale noastre. (Tare.) Pepeleo, răspunde, poţi să ne 
duci la curtea lui Papură-Împărat? 

PEPELEA (aparte): Or fi peţitori de-ai Sinzianei. 

LĂCUSTĂ: Ai auzit? 

PIRLEA (tare): Poţi, mă? 

PEPELEA: Pot!... vă duc și pănă la „măru roș“, dacă vreţi, şi 
pănă la calea-ntoarsă. 

LĂCWSTĂ: Nu, că-i prea departe. 

PEPELEA: Şi pănă la dracu-n praznic. 

PIRLEA: Praznic? hai dar cu noi... pleacă-nainte. 

PEPELEA: Bine... (Aparte.) Am să-i rătăcesc în pădurea cea 
deasă, din ea să nu mai iasă. (Servii fură merindele de pe masă.) 

LĂCUSTĂ: Mergem? ... Poftim, vere. 

PÎRLEA: Ce se potriveşte... apucă d-ta înainte, vere, eşti mai 
cărunt. 

LĂCUSTĂ: Cărunt eu? ... ştii că te găsesc nostim? 

PÎRLEA: Mă-i fi găsind... dă-mi braţul ș-aidem împreună. 

(Pirlea și Lăcustă își dau brațul şi cearcă a pleca odată cu 


piciorul stîng, dar nu nimeresc. Iese cu toți prin fund și dis- 
par în pădure cântînd.) 


COR 


Haideţi cu toţi la curtea 
Lui Papură-mpărat, 
Atrași de Sînziana 

Cu nume lăudat. 


SCENA VI 


DASCĂLUL MACOVEI, TOMA, MĂRICA, ȚÂRANI, 
PĂRANCE 


(care vin prin dreapta) 


TOMA: Aşa o fi, jupîne dascăle .. sfîntă să-ţi fie vorba, mare 
adevăr ai rostit... nu plouă pentru că-i secetă. 

MACOVEI: Şi-i secetă, pentru că nu plouă. 

TOMA: Dar fă bine de ne spune, pentru ce-i și secetă şi lipsă de 
ploaie? 

MACOVEI: O fi trecut prin văzduh un zmeu cu limbă de foc. 

TOŢI: (speriaţi): Un zmeu? 

MACOVEI: Sau poate că zidarii și cărămidarii or fi legat norii. 

TOMA: Dar nu cunoşti d-ta vreun chip de-a-i dezlega? 


MĂRICA: Bărbatul meu să nu cunoască ai pripit de te-ai 
vorbit; asta ai vorbit de te-ai pripit. 
MACOVEI: Tronc, Mărico! Oameni buni, este un leac de se- 


cetă care nu dă greş. 

TOȚI: Care, care? ... 

MACOVEI: Să-necaţi o babă. 

TOŢI: Ş-a ploua? 

MACOVEI: Cu cofa. 

TOȚI: Hai, măi, să găsim o babă. (Arătînd femeile.) Pe care din 
ele s-o alegem? 

FEMEILE (arătîndu-se una pe alta): Pe Catrina, pe Safta, pe Tu- 
dora, pe Tofana, pe jupîneasa dăscăliţa . 

MĂRICA: Pe mine? Eu babă? (Lui Macovei.) Babă-s, ju- 
pîne dascăle? babă? 

MACOVEI: Ba! ba. . 

BĂRBAŢII: Pe dînsele, măi! (Se luptă bărbaţii cu femeile! ele 
dau țipete.) 

BĂRBAŢII 


Degrabă, degrabă 
Să prindem o babă 
Si-n apă s-o dăm. 
Degrabă printr-însa 
De foc şi de dînsa 
Acum să scăpăm. 


FEMEILE 


Hoţilor! periţi de-aici, 

Că v-om bate cu urzici, 
V-om zgîria ca pisici 
De-ţi fi toţi numai beşici. 


SCENA VII 
Aceiași, BABA RADA, (se ivește-n fund) 


BABA RADA: Să trăiască Pepelea! bună cîrjă mi-a durat 
am să-i descînt de dor. 

FEMEILE: Iaca o babă, iaca o babă! 

TOȚI: Baba Rada, vrăjitoarea! 

MACOVEI: Ea o fi legat norii . pe dînsa, oameni buni şi 
ustiuluc! în baltă. (Bărbaţii se răped de apucă pe babă, luînd-o-n 
sus.) 

BĂRBAȚII: În baltă! 

BABA RADA: Ce-i? ce-i? 

FEMEILE; În baltă! 

BABA RADA: În baltă? Vai de mine dar ce v-am greşit eu, 
oameni buni? ... 

MACOVEI: În baltă, talpa iadului! 

BABA RADA: Ajutor! Ajutor! Pepeleo! 


SCENA VIII 
Aceiași, BABA RADA, (se iveşte-n fund) 


PEPELEA: Cine pă cheamă? . Mama Rada? 

BABA RADA: Nu mă lăsa, Pepelaș dragă, vreau hoţii să mă- 
nece. 

PEPELEA: Să te-nece, pentru ce? Staţi, oameni buni nu fa- 
ceţi păcatul. 

TOŢI: In lături, mă sfrijitule. 

PEPELEA: Nu mă las de voi chiar de m-ați ucide Mama Ra- 
da-i nevinovată. 

MACOVEI: Cum îndrăzneşti, măi ţingăule, să te împotriveşti voin- 
tei poporului? Nu ştii ce spuneau strămoşii noştri: „Box, pipili, 
Box...“ 

PEPELEA: Ce box, mă na box! (Trage un pumn în ghigilicul 
lui Macovei.) 

MACOVEI: Aoleo! m-a necinstit. 

TOMA: Iii! a ridicat mîna asupra lui jupîn Macovei. 

MĂRICA: I-a turtit nasul pe ghigilic? asta 

MACOVEI: Legaţi-l, măi, să-l ducem la procuror. Cît pentru babă, 
uștiuluc în baltă. (Țăranii leagă mîinile lui Pepelea.) 

PEPELEA (luptind): Hoţilor, ticăloşilor! . vă puneii o sută 
pe un om, ca corbii şi ca judanii. (Țăranii lasă pe Pepelea legat și 
se-ntorc la Baba Rada.) 

BABA RADA: Pepeleo, Pepeleo (Țăranii ridică pe babă şi se 
îndrept spre lac cu ea.) 

PEPELEA: Ticăloșii... ucid pe biata babă, fără vină, şi pe mine 
m-au legat, ca să mă ducă la închisoare... s-au dus cu taţii nu-i 
nime, p-aici mi-e drumul. (Fuge-n căsuţă.) 

ȚĂRANII (pe malul lacului): Una! 

BABA RADA: Pepeleo! 

ȚĂRANII: Două, trei... hup, uștiuluc. (O aruncă pe babă și deo- 
dată s-aude un tunet depărtat, ceriul s-acopere de nouri negri.) 

MACOVEI: Parapanghelos! De-acum umflaţi pe Pepelea și hai 
la procurorul. 

ȚĂRANII (revenind în scenă): Dar unde-i? 

ȚĂRANII: A perit! 

MACOVEI: Perit să fie! (Începe furtună mare, tunete prelungite.) 
Iaca, măi! ... vedeţi? cum ați înecat vrăjitoarea, a și-nceput a ploua. 

TOMA: Plouă cu fulgere, jupîne dascăle, dar apă-tufă. 

FEMEILE: Vai de noi! o să ne trăsnească. 

MARICA: Hai s-aprindem Paşti de la lumînare... asta... lumi- 
nare de la Paști. 

MACOVEI: Tronc, Mărico! 

TOŢI: Hai pe-acasă, la sănătoasa, voinici. (Un fulger cade-n lac, 
toți fug în dreapta spărieţi.) 


SCENA IX 


PEPELEA (ieșind din căsuţă): Să se fi înecat biata mătușă?... 
de-aş şti că aş găsi-o, m-aș arunca înot. Ia să vedem. (Vine în scenă 
și găsește o cîrjă.) Iaca una din cîrjele ei... poate să-mi fie de aju- 
tor.. (La mal.) A!... pare că zăresc ceva... ea-i... pluteşte... 
dă, Doamne, s-o scap. (Întinde cîrja-n apă și scoate sumanul babei.) 
Nu-i ea. Sărmana, e numai sumanul ei, a murit! S-a dus pe ceea 
lume, şi eu am rămas iar singur. (Plînge.) Rău mă doare inima după 
ea... dar ce aud! ce văd! 


(Furtuna trece, norii dispar și luna se înalță de după copaci, în 

fund... pe suprafața lacului răsar mai multe flori mari de nu- 

făr şi în fiecare din ele stă închisă cîte-o zînă; în cea mai fru- 

moasă se găsește Baba Rada, metamorfozată în Regina Zînelor; 
razele lunei luminează tainic tabloul.) 


SCENA X 
PEPELEA, ZINE, BABA RADA (schimbată în zînă) 


COR DE ZINE 


Frumoasă zînă cu dulce nume 
Din sînul apei iesă la lume. 
Ferice omul care pre ea 

La foc de stele o va vedea. 


(Florile de nufăr se deschid, zinele. iese de formează împreună 
un grup artistic în lumina electrică. În floarea din mijloc apare 

Baba Rada sub figura şi sub costumul unei zîne tinere și fru- 
moase şi încununată cu plante acvatice.) 


ZINA 


Pepeleo, blind suflet, tu singur cu-ndurare, 

Ai vrut să-mi aperi viața de-a proştilor turbare. 
Pe tine eu din umbră te-oi scoate la lumină, 
Căci foasta Baba Rada, de-acum e a ta zînă. 


(Zina, ieșind din floare, pășeşte pe fața apei şi vine în scenă.) 


PEPELEA (cade-n genunchi): O! ce minune cerească. 

ZINA: Pepeleo!... de azi începe o viaţă plină de lupte pentru 
tine dar să n-ai grijă, vei fi pretutindeni apărat si susținut de 
mine. Ține acest fluieraş de trestie, el te va ajuta la orice nevoie. 
cînd îi cînta din el... ține ş-acest inel de logodnă cu Sînziana. 

PEPELEA: Ah! zînă frumoasă şi milostivă, mă logodeşti cu 
norocul. 


ZINA: Norocul să te însoțească în calea vieții. Acum te las, Pe- 
peleo rămiîi cu bine, eu mă-ntore în împărăţia zînelor. 


(Zina se-ntoarce în floarea ei, toate. florile s-afundă încet, în su- 
netul simfonic al orchestrei, Corul repetă refrenul de la început.) 


(Sfirșşitul actului 1L) 


ACTUL II 


(Teatrul reprezintă sala tronului lui Papură-împărat... Vasuri 

mari cu plante acvatice sînt aşezate în colţuri... un tron mare 

de aur în stînga, alt tron mai mic alături, spre public... o ușă 

în stînga, ce duce îni apartamentul împărătesei... în dreapta, 

uşi mari... în fund, arcade largi şi înalte, ce se deschid pe te- 
rasă deasupra grădinei.) 


SCENA I 


PEPELEA (se ivește cu sfială pe terasă, apoi întră în scenă): 
Nu mă vede nime? M-am furişat prin grădina împărătească, doar oi 
zări pe Sînziana... dar toate ferestrele palatului sînt închise... 
Ce bogății... Ce locaş fărmecător! Bine m-aş deprinde a trăi 
aice ... alăturea cu fata împăratului. Dacă m-ar ajuta Zîna-Lacului 

să mi se împlinească dorul... lan să-mi încerc norocul, sunînd din 
fluierul ăsta! Să vedem ce poate el! (Privind fluierul, cîntă.) 


Arie 
I 


Fluieraş frumos, 
Mult zici tu duios. 
Scumpe fluieraș, 
Mult zici drăgălaș, 
Zi cu glasul tău, 
Zi pe gîndul meu, 
Versul cel cu foc, 
Ce-aduce noroc. 


II 


Fluieras de fag, 

A! spune cu drag, 
Spune de-al meu dor 
Scumpului odor, 

Că inima mea 
Vecinic pentru ea 
Bate nencetat 

D-un amor curat. 


{El vrea să cînte din fluier, dar se oprește, zărind în dreapta pe 
Tîndală.) Dar vine cineva.. mă închin cu cîntecul şi, la fugă 
să mă ascund în grădină. (Dispare după arcade.) 


SCENA II 


TÎNDALĂ, pe urmă PĂCALĂ 


(amindoi în haine brodate cu fir ș-acoperite cu decorații pe piept 
şi pe spate.) 


TINDALĂ (viind din dreapta): stăpînul meu, augustatea-sa ma- 
rele împărat Papură doarme Doarmă sănătos şi fără grijă, cît mă 
are pe mine, Tîndală, prim-ministru. Toată sarcina statului e pe 
spinarea mea Sarcină grea! (Cu emfas.) Însă mă simt mîndru 
de-a o purta pentru gloria, prosperitatea, propășşirea si moralitatea 
poporului ce se adăposteşte la umbra sceptrului împărătesc al 
augustății-sale (Zărind pe Păcală.) Dar pare că zăresc pe Păcală, 
colegul meu de cabinet.. un şiret de frunte, care ades mă păcă- 
lește! ... Cum să mă dezbar de el? Am cătat să-l trimit departe, 

peste nouă mări și nouă țări, într-o ambasadă.. dar n-a primit... 
Ce tertip să mai iscodesc?. . (Stă pe ginduri.) 

PĂCALĂ (intră pe sub arcade): Doarme augustul nostru, și soa- 
rele-i sus.. Însă are şi dreptate să-și odihnească bătrîneţele. (Zărind 
pe Tindală.) A! iaca Tindală, părechea mea de la carul statului... 
cum să-l dau peste cap?... 

TÎNDALĂ: Ce văd? Escelenţa-voastră la curte așa de dimineaţă? 

PACALA: Datoria-mi fac, urmînd pildei escelenței-voastre. 

TÎNDALĂ: Datorie sacră... cînd stăpînul trage la aghioase 
Sluga credincioasă veghează, pentru gloria . 

PĂCALĂ: Propăşirea .. . 

TINDALA: Prosperitatea .. . 

PACALA: Şi moralitatea poporului, ce s-adăposteşte ... . 

TÎNDALĂ: La umbra sceptrului părintesc. 

AMÎNDOI (înclinați): Al augustăţii-sale .. 

PĂCALĂ: Bine, acuma ad-o colea jumătatea milionului ce-ai 
cîștigat astă-noapte. 

TÎNDALĂ: Ce milion? Care milion? de unde milion? 

PACALA: Care? (li șoptește la ureche). Cel care ai cîştigat rușfet 
de la concesionarii baloanelor. 

TINDALĂ (cu mirare): De unde o ştii? 

PACALA: E scris pe nasul escelenţei-voastre, ad-o ... 

TINDALĂ: Ei, ştii una? Lasă-mi mie milionul ăsta, și eu îți fă- 
găduiesc alt milion la anul. 

PACALA: Cum? 

TÎNDALĂ (îi vorbește la ureche): Din răscumpărarea concesiunii 
baloanelor. 

PACALA: Parol? 

TÎNDALĂ: Parol! 

PACALA: Ba, ba, ba, mai bine azi un ou, decît la anul un bou; 
adă! 

TÎNDALA: Bine, om regula socotelile mai pe urmă, acum să ne 
ocupăm de afacerile politice... Ştii că domnița Sînziana e fată 
mare? 

PACALA: O fi; şi, prin urmare, i-a abătut să se mărite numai- 
decît. 

TÎNDALĂ: Fată mare nu-i? Trebuie să-i credem. 

PACALA: Şi împăratul, care se supune la toate voinţele ei, a 
trimis crainici pe la toate împărăţiile ca să le ducă această veste. 

TÎNDALĂ: O ştiu. 

PACALA: Şi chiar au început a sosi în oraş mai mulți din acei 
ce-au auzit de frumuseţa domniţei. 

TÎNDALĂ: Care şi care? ... 

PĂCALĂ: Zorilă, craiul Răsăritului; Murgilă, craiul Apusului . . 
şi Pîrlea-Vodă, și Lăcustă-Vodă, şi alți mulți din toate părțile lumii. 

TÎNDALĂ: Minunat; şi unde au tras la gazdă? 

PĂCALĂ: La „Grand Hotel, la „Trei sarmale“. 

TÎINDALĂ: Cred c-om căpăta ceva decoraţii de la ei. deco- 


rații cu briliante prinprejur... iar nu ca potcoavele astea, care 
cîntăresc zece oca... de aramă.. Priveşte: ordinul Hipopotamu- 
lui! ... ordinul Urangutanului! ordinul Bivolului ... ordinul Bi- 
bilicului ... etc. 


PĂCALĂ: Acestea sînt decoraţii zoologice dar unde le-om mai 
anina și pe celelalte? .. 
TÎNDALĂ: Pe dinăuntrul livrelei .. . ca căptuşeală. 


(S-aude-n stînga un căscat lung.) 


PĂCALĂ: Taci... s-anunţă împăratul. 


(Papură-Împărat vine în halat şi papuci galbeni... și cu coroana 
peste scufă.) 


SCENA II 
Aceiași, PAPURĂ 


PAPURĂ: A...a...a!... Bine am dormit. 

AMINDOI: Să vă fie de bine, augustate. 

PAPURĂ: Aici sînteţi, miniștrii mei isteţi! 

TÎNDALĂ: La ușa augustă a ietacului împărătesc... . 

PĂCALĂ: Precum se cuvine... 

PAPURĂ: Vine... bine vreau să zic, ne place să vă vedem 
aproape de tron, pentru că sînteţi ageri. 

AMÎNDOI (închinîndu-se): Măria-ta . 

PAPURĂ: Credincioşi! 

AMINDOI: Augustate ... 

PAPURĂ: Integri. 

AMÎNDOI: Luminate împărate . 

PAPURĂ: Deşi nu prea frumoși 

AMINDOI: Milostive stăpîne 

PAPURĂ: Destul, nu vă mai frîngeți şalele cîte ceasuri 
sint? ... 

TÎNDALĂ: Cite poruncește augustatea-noastră să fie. 

PAPURĂ: M-am trezit destul de dimineaţă, nu-i așa? 

TÎNDALĂ: Așa! v-aţi trezit odată cu zorile. 

PAPURĂ: Oare? Ce crezi şi tu, Păcală... îmi pare că soa- 
rele-i sus. 

PĂCALĂ: Zorile au mai întîrziat astăzi, pentru plăcerea augus- 
tății-voastre. 

PAPURĂ: Bine-au făcut, pentru că eram foarte obosit.. trebi- 
le statului . .. 

TÎNDALĂ: Vă prea osteniți, augustate; şi nu se cade să compro- 
miteți augusta voastră sănătate. Nouă, servitorilor tronului, ne in- 
cumbă truda; pentru gloria 

PĂCALĂ: Propăşirea ... 

TÎNDALĂ: Prosperitatea! 

PĂCALĂ: Şi moralitatea poporului ce s-adăpostește 

TINDALĂ: La umbra sceptrului părintesc... . 

AMINDOI: Al augustății-voastre! 

PAPURĂ: Frumoasă imagină! umbra sceptrului.. mi-o re- 
petați în toate zilele... e cam monotonă, însă plăcută... şi ce mai 
face poporul? ... nu l-am văzut de mult... 

TINDALĂ: Nu-și încape-n piele de fericire. 

PAPURĂ: Așa să fie, Păcală, își încape sau nu-și încape? 

PĂCALĂ: Nu-şi încape e burduf... 

PAPURĂ: Burduf! A! .  mulțămirea mea este deplină. 
adică tocmai deplină nu... pentru că taraturile politice se-nmulțesc 
pe toată ziua... Cîte avem păn-acum? 

PĂCALĂ: 57, augustate. 

PAPURĂ: Numai atîtea? le credeam mai plodoase care au 
mai ieşit la măidan? 

PĂCALĂ (desfăşurînd o hîrtie lungă): Iată lista. 

PAPURĂ: Breee!. ce pomelnic! citește-l, Păcală. 

PĂCALĂ: Categoria-ntăi. 

PAPURĂ: Cum? Sînt pe categorii? 

PĂCALĂ: Dar, categorisiţi. 

PAPURĂ: Zi-nainte. 

PĂCALĂ: Categoria-ntăia! Tarafuri colorate. 

PAPURĂ: Colorate? 

PĂCALĂ: Da! pentru ca să bată mai bine la ochi (Citind.) 
Taraful verde. 

PAPURĂ: Verde? Pentru ce verde? 

PĂCALĂ: Pentru că-i spanac. (Citind.) Taraful galbăn. 

PAPURĂ: Galbăn? O fi taraf de dovlecei? 

PĂCALĂ: Tocmai e un taraf care a prins gălbeaţă. (Citind.) 
Taraful alb. 

PAPURĂ: Alb?. Se vede că-i mai spălat? 

PĂCALĂ: Şi pătimeşte de albeață pe ochiu. (Citind.) Taraful sta- 
CO Ea 

PAPURĂ: Stacojiu? pentru ce? 

PĂCALĂ: Pentru că cu cît e mai fiert, cu atît e mai roş. 

PAPURĂ: Ca racii. 

PĂCALĂ: Raci progresiști etc. Categoria a doua Taraful na- 
țional-liberal, taraful liberal-naţional, taraful liberal-naţional-mode- 
rat, taraful moderat-naţional-liberal. 

PAPURĂ: Treci la altă categorie, asta-i cam într-același păr. 

PĂCALĂ: A treia categorie. Taraful aristocrat, democrat, bur- 
tocrat, pungocrat, postocrat . 

PAPURĂ: Destul.. m-am ametit și simt că devin prostocrat ca 
diînșii .. Şi care-i deviza politică a tuturor? 

PACALA: Una ş-aceeaşi „Scoală-te de la locul tău, să mă pun 
eu.“ 

PAPURĂ: Adică, cu alte cuvinte Să vă dau afară pe voi și 
să-i iau pe dînșşii în loc? 

PĂCALĂ: Cam aşa! 

PAPURĂ: Ş-aşa se poate să vă dau afară. să nu vă dau? 
Ba să vă dau. 

AMÎNDOI: Ferească Dumnezeu, auguste. 

PAPURĂ: Dar dacă vă voi păstra... Cum să salvăm situațiu- 
nea?. . 

TÎNDALĂ: Trîntind tarafurile la pușcărie. 

PAPURĂ: Bună idee, să le trîntim. . oare să le trîntim? și 
pentru ce să nu le trîntim?... Ce zici şi tu, Păcală?. 

PĂCALĂ: Zic să nu le trîntim, maiestate pentru că o ase- 
menea trîntă ar fi o măsură în incompatibilitate cu abilitatea guver- 
namentală. 

PAPURĂ (aiurit): Așa.  (Aparte.) N-am prea înţeles. (Tare.) 
Apoi dar să-i lăsăm în pace, mai cu seamă că am altă belea pe ca- 


pul meu. Sînziana mi-a declarat că vrea să se mărite pe placul 
ei... iar nu după conveniențele politicei statului. Eu chibzuisem 
să fac alianță cu vecinul meu, cu Piperuș-Craiul. dar fata-l gă- 


sește prea iute... și nu-l vrea. 

TÎNDALĂ: Asta poate să nască mari complicaţiuni. 

PĂCALĂ: Poate chiar și războaie. 

PAPURĂ: Ş-apoi? ... nu mi-e teamă de-un Piperuş. Cîţi pipăruși 
am mîncat eu, de cînd împărăţesc! Au început să curgă pețitori 
pentru Sînziana? 

TÎINDALĂ: Început. . Hotelul „La trei sarmale“ e plin de crai, 
domni și împărați, care așteaptă să fie invitați a se prezenta la Curte. 
PAPURĂ: Bine, faceți-le cunoscut că-i voi primi chiar astăzi 

Gătit-aţi tot pentru ceremonialul primirii lor? 

PĂCALĂ: Totul e pata. 

PAPURĂ: Mergeţi dar să-i aduceţi în prezența noastră, hai, marş! 

AMÎNDOI: Numaideciît, auguste (Ies închinându-se.) 

PAPURĂ (singur): Un cap încoronat trebuie să aibă caracter ferm 
şi voință nestrămutată altminterea se-ncurcă rău ițele politice 
Eu am hotărît să fac pe voia Sînzianei.. şi nu mă schimb odată cu 
capul (o pauză), şi însă prudent e de-a espune împărăţia la cine ştie 


ce calamități, pentru capriciul unei copile alintate . Ce-ar fi, adi- 
că, dacă n-aş mărita-o acum? .. ar plînge ş-atita tot.. dar de ce 
s-o fac să plingă, drăguța? Vrea să se mărite, lucru natural. 
(Schimbă tonul.) Vrea, vrea multe vrea omul. de m-aş potri- 
vi. . ea are voința ei dar şi eu am pe-a mea... și, în sfîrșit, 
cine-i împăratul? Eu! . cine are dreptul de a porunci?. Eu! prin 
urmare s-o mărit alta n-am ce face. (Stă pe gînduri, numărînd 


pe degete.) S-o mărit? să n-o mărit? 


SCENA IV 
PAPURĂ, SINZIANA (iese din apartamentul ei) 


SÎNZIANA: Tătucă. (Vine de-l sărută.) 

PAPURĂ: Copila mea, te-ai trezit? 

SÎNZIANA: Ce fel? trezit? Soarele-i ameazi, și d-ta tot în 
halat şi cu scufa de noapte? ... 

PAPURĂ: Am avut multe de pus la cale cu miniștrii. 

SÎNZIANA (zâmbind): Înţeleg ați organizat ceremonialul de 
astăzi Scumpul meu părinte, cît mă doare să mă despart de d-ta. 

PAPURĂ: Apoi dacă te doare așa de mult, pentru ce vrei numai- 
decît să ieşi din casa părintească? 


SÎNZIANA: Pentru ca să mă duc și eu la casa. aşa a făcut și 
mama. 
PAPURĂ: Dumnezeu s-o ierte însă, pe vremea ei, fetele se 


măritau după placul părinţilor. 

SÎNZIANA: S-au schimbat lucrurile de-atuncea, tătucă. Asăzi sîn- 
tem libere și independente. 

PAPURĂ: Formaţii și voi un taraf? 

SÎNZIANA: Dar, găsim că e drept să ne alegem noi înşine tova- 
rășii vieţii noastre. 

PAPURĂ: De aceea s-au înmulțit despărțeniile Ascultă, Sîn- 
ziană n-ai pute să mai rabzi vreo doi-trei ani? 

SÎNZIANA: De ce nu zece? să-mpletesc coadă albă. 

PAPURĂ: Păn' la coadă albă mai ai mult, fata mea. 

SINZIANA: Tătucă, vrei să afli adevărul? mi-a prezis o vrăji- 
toare că, de nu m-oi mărita în anul acesta, am să mă găsesc într-o 
primejdie de moarte. 

PAPURĂ: De moarte! . să mori? . ferească Dumnezeu! să nu 
faci una ca asta.. mai bine te mărit de 17 ori, cu cine ţi-a cere 
inima.. chiar c-un zmeu, dacă ai poftă de zmei. 

SÎNZIANA: Bunul meu părinte! . Tocmai de zmei mi-e teamă, 
pentru că ei fură fete de-mpărați și mi-a spus vrăjitoarea că sînt 
amenințată. . 

PAPURĂ (spăriet): Ce? să te răpească o dihanie de pe ceea 
lume?... Merg să dau porunci ca să pună străji împrejurul palatu- 
lui.  (Strigă:) Păcală, Tiîndală.. iaca, uitasem că ei sînt duși la 
„Trei sarmale!“ 

SÎNZIANA: Nu te turbura, tătucă, mai bine mergi de te găteşte, 
ca să primim oaspeţii veniţi la noi de prin fundul lumii. 

PAPURĂ: Ai dreptate; mă duc să-mi lepăd halatul şi să-mi pun 
hlamida Pupă-mă frumos... Pupă-mă încă o dată. (După ce-o 
sărută, iese zicind:) E frumoasă.. ruptă din soare! Şi-mi samănă 
mie, bucăţică tăiată. (Iese-n stînga.) 


SCENA V 
SÎNZIANA (singură): Azi trebuie să-mi aleg un mire! pe 
care? pe cel mai viteaz, mai tînăr şi mai frumos. 


Recitativ 


De multe nopți mi-e somnul agitat 
Și pănă-n zori ades nu pot dormi 
Un glas ascuns îmi zice nencetat 
Că am ajuns în timpul de-a iubi. 
Arie 
I 
Fără dor, fără iubire, 
Nu e-n lume fericire, 
Spune doica mea. 
Ea-i bătrînă, ispitită; 
Ca să fiu dar norocită, 
S-o ascult pe ea. 


II 


Făt-Frumos, o dulce mire, 
Te aştept, vin’ cu grăbire, 
Vino de mă ia, 

Ca să ducem împreună 
Viață dulce, viață bună 
Cum inima vrea. 

Ah! . cînd ar veni Făt-Frumos. (Stă gîndind. Un zmeu trece că- 
lare prin văzduh.) Cînd ar apărea deodaţă-n ochii mei. 
(Zmeul apare între arcade.) 


SCENA VI 
SÎINZIANA, ZMEUL 


ZMEUL (în fund): Sinziană! 

SÎNZIANA (tresărind): Cine mă cheamă? (Vede pe zmeu.) A! 
(Vrea să fugă.) 

ZMEUL: Nu fugi, dulce minune; vestea frumuseţii tale a trecut 
peste nouă mări şi nouă ţări şi ca să te văd, am venit în zbor nouă 
zile şi nouă nopți. 

SINZIANA: Dar cine ești tu, care îndrăznești? 

ZMEUL: Eu sînt împăratul zmeilor. 

SINZIANA (cu groază): Eşti zmeu? 

ZMEUL: Ş-am jurat să te fac soția mea. 

SINZIANA: Eu? 

ZMEUL: Vino cu mine. 

SÎNZIANA: Mai bine să mor. 

ZMEUL: Vino! (Face un pas, întinzînd mîna spre ea.) 


SCENA VII 


Aceiași, PEPELEA (se arată sub arcade.) 


PEPELEA: Stăi, fiară de pe ceea lume! un pas mai mult, ești 
mort. 7 

ZMEUL: Ce? tu, piticule, îmi porunceşti mie? 

PEPELEA: Pieri, pieri îţi zic. 

ZMEUL (ridică buzduganul): Se vede că vrei să legi frăție de 
moarte cu buzduganul meu? 

PEPELEA: Și tu cu fluierașul meu. (Sună din fluier.) 

ZMEUL (rămîne încremenit, vra să-nainteze, dar nu poate; vra 
să ridice buzduganul, și-i cade braţul fără putere): Păcătosule! ... aş- 
teaptă Ce-am păţit? nu pot face un pas înainte nu pot 
purta buzduganul, sînt fărmecat fluierul acesta mă-nvinge (Se 
tot retrage îndărăt, împins de-o putere misterioasă, în sunetul fluie- 
rului Pepelea-l urmăreşte, amândoi dispar în grădină.) 

SÎNZIANA (trezindu-se din buimăceală): Am visat? Era să 
mă răpească un zmeu? . Şi m-a scăpat de el? Cine m-a scă- 
pat? . Poate că era Făt-Frumos. 

Făt-Frumos, o dulce mire, 
Te aştept, vin’ cu grăbire, 
Vino de mă ia. etc. 


(Iese prin stînga cântînd sotto voce.) 


SCENA VIII 


PĂCALĂ, TINDALĂ, PIRLEA-VODĂ, LĂCUSTĂ-VODA, 
ZORILĂ, MURGILĂ 


(mai multe persoane din toate părțile lumii, în diverse costiume 
fantastice.) 


(S-aude fanfare-n curte, ușile-n dreapta se deschid; doi ușieri vin 

de se așază la intrare. Intră cortegiul de crai, domni și împărați, 

precedaţi de Tîndală și Păcală și urmați de steaguri cu emblemele 
lor. Se pun în semicerc, în faţa tronului.) 


COR 


Azi e ziua mult dorită, 
Cînd, uimiți, o să vedem 
O minune strălucită, 

Un crin alb cu diadem. 


TÎNDALĂ: Poftim, vestiți și de bun neam domni, crai și împărați! 
În curînd va sosi marele, gloriosul, mărinimosul, augustul Papură- 
Împărat, împreună cu frumoasa, încîntătoarea, augusta sa copilă, 
domnița Sînziana. 


(În sunetul unui marș triumfal, întră Papură cu hlamidă şi cu 

coroană aurită, ținînd pe Sînziana de mînă, urmaţi de mai multe 

dame și magnați de Curte... ei fac giurul salei, salutînd pe oas- 

peți, ș-apoi merg de se suie pe tronuri. Steagurile se înclină în 

faţa lor şi toți oaspeții rămîn extaziați, privind pe Sînziana... 

Pîrlea-Vodă dă semne de admiraţie grotească. Tîndală stă lîngă 
tron.) 


COR 
Iată împăratul, 
Iată luminatul 
Cu Sînziana, 
Mîndra Cosînzeana, 
Orişicine-o vede 
Jură şi crede 
Că e un juvaer, 
Căzut aci din cer. 

SCENA JX 
Aceiași, PAPURĂ cu SINZIANA 


PAPURĂ (pe tron): Bine-aţi venit la curtea noastră, oaspeți de 
soi și de tot soiul! Crainicii noştri v-au dus vestea despre copilă 
şi zestrea ei... jumătate de împărăție, fără ipotecă. Care din voi 
va ave noroc să placă fetei va ave parte de amîndouă. Haide, ară- 
taţi-vă talentele şi nurii, concursul e deschis, am zis! 

TOȚI: Trăiască Papură-lmpărat! 

PAPURĂ: Acum și pururea şi-n vecii vecilor 

TOŢI: Amin! 

PAPURĂ: Păcală, te numesc mareşal de ocazie, fără leafă. Pre- 
zentează-ne concurenţii cu tropos. 

PĂCALĂ: Ascult. (Przentînd pe Zorilă.) Măria-sa Zorilă, craiul 
Răsăritului. 

PAPURĂ: Zorilă? Am cunoscut în tinerețe pe babacu tău; păti- 
mea, sărmanul, de căscat, altminterea era deștept și cam.  berbant. 
(hizînd.) Îmi aduc aminte că odată ne-am întârziat împreună pănă-n 
faptul zilei, într-o mahala! ha! ha! ha! Stîrnisem toţi cîinii şi 
comisarii... ha, ha, ha! 

TINDALĂ (încet, cu dezaprobare): Auguste 

PAPURĂ (serios): Ai dreptate, Tindală, nu iartă ighemoniconul. 
(Arată pe Sînziana.) Şi e sărbătoare-n casă; iaca tac, tac. 

ZORILĂ (îngenunche dinaintea tronului Sînzianei și declamă) 


Princesă! Răsăritul e raiul pămintesc; 

Din el răsare luna şi soarele ceresc! 
Primeşte-a fi regină acelui dulce plai, 

Ca să privească lumea-n mirare rai în rai. 


(Se scoală și se retrage.) 


PAPURĂ (lui Tîndală): Rarerarerai în rai? parcă aud broaștele, 
Tîndală. 
TĪNDALĀ: Poezie imitativă, auguste. 
PAPURĂ: O fi! 
„BACALA (prezentînd pe Murgilă): Măria-sa Murgilă, craiul Apu- 
sului. 
PAPURĂ: Murgilă? Stăi... am cunoscut şi pe babacu-tău; 
era cam posomorit de firea lui. Ce mai face? 
MURGILĂ (posomorit): A apus... 
PAPURĂ: A apus! Ce spui? A dat pielea popii? Hei! ... lume, 
lume! ... toţi sîntem mai mult sau mai puțin muritori. (Își suflă nasul 
tare.) Ca mine îi apune şi tu. 

MURGILĂ (asemenea și el îngenunche înaintea Sinzianei și de- 
clamă): 


Princesă, în Apusul profund, mistuitor, 
Apune soare, lună, tot ce-i strălucitor, 

Dar jur pe-a ta frumseță, de lume admirată, 
Că tu nu vei apune din ochii-mi niciodată. 


(Se retrage.) 


PAPURĂ: Frumos! . (Lui Tindală.) Ce au, Tiîndală, de grăiesc 
toţi în stihuri?. e vreo boală nouă? 

TÎNDALĂ: Da o boală ce se numeşte stiho-morbus. 

PAPURĂ: O fi! 

PACALA (prezentînd pe Lăcustă): Măria-sa Lăcustă-Vodă. 

PAPURĂ: Lăcustă? Te știu de mult mi-ai potopit ogoarele 
într-o vreme. . la anul o mie şi ceva! 

LĂCUSTĂ: Era foamete, augustate şi eram pe-atunci un copil 
fără judecată, zburdalnic. 

PAPURĂ: Aşa!  Ş-acum văd cu mulțămire că, deși eşti. flăcău 
tomnatic, te ţii bine; tot verde! 

LĂCUSTĂ: Am stomac bun! 

PAPURĂ (lui Tindală): Stomac de Lăcustă. 

LĂCUSTĂ (îngenunchează dinaintea Sinzianei și declamă): 


Frunză verde de mohor 
Mor de dor zău de dor mor, 
Mor Mor mor 


(Aparte.) Ce dracu! am uitat restul si mi-am pierdut rostul. 
PAPURĂ (lui Tîndală): Ian ascultă, Tîndală ăsta mormoro- 
seste ca un urs. 
LĂCUSTĂ (cată a continua): 


Frunză verde de mohor 
Mor, mor, mor 


PAPURĂ: Lăcustă dragă Lăcustă, lasă, nu mai muri acum, 
fătul meu, pe altădată, pe altădată, așa să trăieşti. 

LĂCUSTĂ (retrăgîndu-se): Curios! mi-am uitat improvizaţia. 

PĂCALĂ (prezentînd pe Pirlea): Măria-sa, Pîrlea-Vodă. 

PAPURĂ: Pirlea? pîrlit ești de soare! 

PĪRLEA: Ba din născare, augustate. (Declamă:) 


Princesă, a ta frumseţă-nfocată şi bălaie 
În vulcanul meu de suflet a aprins o palaluie. 

Ard, ard, ard, mă fac cenuşă, căci amorul mă încinge. 
A! precum ai aprins focul, fă bine de mi-l şi stinge. 


PAPURĂ: Pompieri! . chemaţi pompierii e-n stare să-mi 
dea foc palatului. (S-aude afară fluierul lui Pepelea.) 

PIRLEA (indignat): Cine mă îluieră? 

PAPURĂ: Ce s-aude, un fluier? 

SÎNZIANA (uimită, aparte): Parcă-i fluierul care m-a scăpat de 
zmeu. 


(Apare Pepelea pe pragul ușei din dreapta.) 


SCENA X 
Aceiași, PEPELEA 


PAPURĂ: Cine ești tu, semeţule, de îndrăznești s-ai îndrăzneala 
de a te prezenta dinaintea noastră? 

PEPELEA: Luminate împărate, sînt solul Zînei-Lacului! Acea 
zină năzdrăvană a auzit de preaputernicul, preaînțeleptul, preamări- 
nimosul Papură-Împărat, precum și de cereasca frumuseţă a fiicei 
sale, care-i samănă 

PAPURĂ (îmblinzit): Aşa mai vii de-acasă urmează. 

PEPELEA: Şi, vrind să vă arăte admiraţia ce i-ați inspirat, vă 
trimite prin mine, pentru serbarea de astăzi, două prezenturi, cum 
nu s-a mai văzut pe lume. 

PAPURĂ: Care? unde-s? 

PEPELEA (face un semn afară; un paj întră, aducînd o colivie 

mică de aur, în care este închisă o pasere albastră, și alți doi servi“ 
tori aduc o oglindă mare, pusă pe două picioare aurite): lată-le! 
o pasere măiastră, pentru frumoasa şi încîntătoarea princesă. (la 
colivia şi o prezintă Sînzianei.) Ş-această oglindă, pentru augustatea- 
voastră ... Paserea are grai omenesc și răspunde la toate întrebă- 
rile Oglinda arată adevărul. Zîna vă roagă să le primiți bucuroși, 
din parte-i. 

PAPURĂ: Primim, cum nu? și-i trimitem asigurarea înaltei noas- 
tre considerațiuni. 

SÎNZIANA: Ce frumoasă pasere! 

PAPURĂ: O fi dumbrăveancă? (Lui Pepelea.) Și zici că astă pa- 
sere grăieşte? 

PEPELEA: E pasere măiastră adresaţi-i orice întrebare, ea va 
răspunde. 

PAPURĂ: Ce s-o-ntreb? Ha! am găsit.  Păsărică dragă spu- 
ne-mi: sînt coțcari în împărăția mea? 

PASEREA: Da! da! da! da! 

PAPURĂ: Nu mă-ndoiam de asta.. care sînt cei mai mari ghe- 
şeftari? 

PASEREA: Păcală Tîndală . 

PAPURĂ: Ce-a zis? 

PĂCALĂ: A zis Tîndală 

TÎNDALĂ: Ba Păcală. 

PĂCALA: Ba Tindală. 

TÎNDALĂ: Ba Păcală. 

PASEREA: Păcală-Tindală, Tindală-Păcală. 

PAPURĂ: Cum se poate? Şi eu credeam 

TINDALĂ-PĂCALĂ: Minciuni, minciuni, gaiţă nerușşinată! Nu 
o credeți, augustate. 


PAPURĂ (sever): Tăcere! Mine voi fi supremul vostru jude- 
cător, astăzi n-am vreme să fiu decit părinte Sînziană, ai văzut 
ş-ai ascultat pe onorabilii preopinanţi .. asta aspiranți ... răs- 


punde, care din d-nialor îl socoți mai demn de a-mi fi ginere mie 
și, prin urmare, bărbat ţie? 

SINZIANA (sculindu-se): Sire, sînt confuză în momentul aces- 
ta... şi nu mă pot pronunţa îndată atît de mari sînt meritele 
d-nealor. 

PAPURĂ: Prea bine, fata mea. . Vom suspenda şedinţa pe zece 
minute; pentru ca să ai tot timpul necesar de-a lua o rezoluție. 
(Tare.) Şedinţa e suspendată pe zece minute. Poftiţi la bufet, dacă 
vă place. (Se scoală.) 

SÎNZIANA (aparte): Am să consult paserea despre ursitul meu. 
(Cătră pasere.) Păsărică dragă, cum se numește ursitul meu? 

PASEREA: Pepelea! Pepelea. 

SINZIANA: Pepelea. (Iese printre arcade împreună cu damele.) 

PAPURĂ: Acum mă pot coborî de pe tron, să-mi mai dezmorţesc 
şalele (Se coboară.) Unde-i cel ce-a adus paserea şi oglinda? 

PEPELEA: Eu sînt. 

PAPURĂ: Cum te cheamă? 

PEPELEA: Pepelea. 

PAPURĂ: Din botez sau de-aiurea? 

PEPELEA: Ba de-aiurea. 

PAPURĂ: Aşa am chitit și eu. acum spune-mi ce meșterie are 
oglinda asta? Pănă azi eu n-am văzut oglinzi? 

PEPELEA: Ea arată chipul şi totdeodată caracterul fiecăruia om 
ce se uită în ea. 

PAPURĂ: Minunat. (Aparte.) Prin ea am să cunosc firea mosa- 
firilor mei. (Tare.) Păcală, Tîndală . ian priviți-vă mutrele în oglin- 
da asta... ca să vedeţi cît sînteţi de frumoși. 

PAGALĂ-TÎNDALĂ (cu sfială): Auguste 
PAPURĂ: Am poruncit. marş. 


(Păcală şi Tiîndală se duc în faţă la oglindă, care reflectează do? 
lupi cu gurile căscate, trăgînd de-o pungă.) 


PĂCALĂ-TINDALĂ: Doi lupi! piei, drace! sîntem lupi? 

PAPURĂ: Lupi! Miniștrii mei, secretari de stat, sînt lupi! şi eu 
i-am rînduit păstori la oi? (Sever.) Am să vă hăituiesc cu copoi, 
pungivorilor! 

PĂCALĂ-TINDALĂ (abătuţi): Ne-am dat de gol! Am păţit-o. 

TOŢI (cu mirare): O! 

PAPURĂ (aparte): Acum să trecem la musafiri. (Tare.) Lăcustă- 
Vodă ... ai idee de nurii cu care te-a înzestrat natura? 

LĂCUSTAĂ: Aproximativ, augustate, după cît m-au încredințat 
sexul frumos. 

PAPURĂ: Treci la oglindă, treci ca să te aproximativeşti cu ochii. 

LĂCUSTĂ: Bucuros. (Se pune în fața oglinzii. Oglinda reflec- 
tează o lăcustă slabă.) 

TOŢI (rîzîna): A!. o lăcustă? 

LACUSTĀ: Eu! Lăcustă? 

PAPURĂ: Aidoma. 

PÎRLEA (rîde cu hohot): A păţit-o vărul. 

PAPURĂ: Pirlea-Vodă, e rîndul dumitale. 

PIRLEA: Eu n-am grijă.. sînt frumos. (Cată în oglindă. Oglin- 
da reflectează un curcan.) Un curcan! 


(Toţi rîd.) 


PAPURĂ: Numai bun de pus în frigare. ` 

PÎRLEA (furios): Asta-i o insultă ... cere răzbunare. (Scoate sa- 
bia ca să lovească oglinda.) 

PAPURĂ (oprindu-l): Ba te poftesc să-mi lași mobilele în pace; 
nu poți lupta cu adevărul.. Am să mă uit şi eu... priviţi şi admi- 
raţi. (Se pune majestos înaintea oglinzii. Oglinda reflectează o broas- 
că purtând scufă.) Ce? un buhai de baltă?. . Eu?... Asta-i bros- 
cărie boscărie vreau să zic; sfărîmați oglinda asta obraznică în 
40 de mii de bucăţi. Buhai de baltă? Pepelea, unde-i Pepelea? 

PEPELEA (ieșind de după oglindă): Aici. 

PAPURĂ: La spînzurătoare ... duceţi-l la ştreang. 

TÎNDALĂ-PĂCALĂ: Pe dînsul cu toţii! 

(Toţi se răpăd asupra lui Pepelea, care scoate fluierul de la briu.) 


PEPELEA (aparte): Am să te văd, fluierașule, ce poţi. 
(Fuge spre ușa din dreapta.) 

PAPURĂ: Nu-l lăsaţi să scape. 
PEPELEA: Sună, fluieraşule, să-i faci a juca de streche. 
(Sună din fluier ca la ușa cortului. Toţi se opresc din goană şi 


încep a juca în loc, sărind în sus, strîmbîndu-se și neputîndu-se 
opri; Pepelea iese, fluierul încetează, dansul se oprește.) 


TOȚI: După el! (Se răped spre ușă, fluierul se aude mai departe, 
danțul iar începe și continuă mai strechiat, păr” ce fluierul tace.) 
Uf! am obosit, nu mai pot, îmi dau sufletul. (Unii cad pe scaune, alții 
se razimă-mpreună, spate de spate.) 

PAPURĂ (căzîna pe treptele tronului): Uf! am jucat fără voie 
ca la ușa cortului, la bătrînețe. Sîntem vrăjiți. 


SCENA XI 


Aceiaşi, DAMELE CURȚII, MACOVEI, TOMA, ȚĂRANI, 
TĂRANCE 


DAMELE (dau tipet afară): A! 

TOȚI (tresărind): Ce este? 

DAMELE (pe terasă): Zmeul! Zmeul! Săriți a răpit pe 
domnița! 


(Zmeul trece călare prin aer, cu Sînziana în brațe.) 


TOŢI: Zmeul! 

DAMELE (vin, alergind spăriete, în scenă): Zmeul! (Se ascund 
după tronuri.) 

PAPURĂ: Ce zmeu? unde-i zmeul?  ce-ați păţit? 

O DAMĂ (răpede): În vreme ce domniţa sta departe pe lerasă. 
grăind cu paserea cea măiastră, soarele s-a-ntunecat ca de un nor și 
deodată a apărut prin văzduh un zmeu călare; el au trecut pe lingă 
domniţa, a luat-o în braţe și s-a dus, s-a dus 

PAPURĂ (buimăcit): S-a dus, s-a dus, unde s-a dus? 

DAMA: Şi s-a făcut în curînd nevăzut. 

PAPURĂ (tare): Unde? 

DAMA: În fundul orizonului. 

TOŢI: A! 

PAPURĂ: Tocmai în fund? 

DAMA: Tocmai. 

TOŢI: A! A! 

PAPURĂ: Ce a a a? ce aţi căscat gurile? La goană 
după el! (Scoate paloșul și umblă pe scenă ca un nebun, strigind:) 
După el, voi toți.. Domni, crai, împărați, Păcală, Tindală, Macovei 
Ostile, să iasă oștile Poporul! Să sară poporul! Cum? .. să-mi 

fure bunătate de fată pe sub nas? După hoț, la goană; înarmaţi-vă 
cu buzdugane, cu ciomege, cu ce-ţi găsi — încălecați pe cai, pe mă- 
gari, pe prăjini, și după zmeu, la goană. Eu plec înainte Hai, nu 
mă lăsaţi singur. 

TOŢI: Hai! Hai! 


COR 


La goană, la goană, la goană, 

În grabă, la fugă, mereu! 

Să-l prindem, să-l facem tocană, 
Pe hoţul, pe hîtrul de zmeu! 


(Toţi iese, alergînd pe ușă şi pe sub arcade.) 


(Sfirşitul actului II) 


ACTUL III 


(Teatrul reprezintă o pădure deasă, prin care se deschide o alee 
ce duce din fața scenei pănă-n fund; în dreapta, un tufar, sub 
care stă ghemuit Statu-Palmă.) 


SCENA I 
STATU-PALMĂ, apoi ZINA CODRULUI 


COR 


(în pădure) 


În pădurea fărmecată 

Stăm închişi, vai! fără vină. 
O! tu, zînă adorată, 
Scoate-ne iar la lumină. 


STATU-PALMĂ: lan auzi cum se bocesc toți nenorociţii prinși 
în codru de Mama-Pădurei! Ce dihanie răutăcioasă!. Pe cine-l 
întilneşte rătăcit pe-aice, îl închide într-un copac Chiar pe mine, 
uncheşul Statu-Palmă-Barbă-Cot, m-a osiîndit să stau în tufarul 
ista şi mi-a luat amanet iepurașul meu cel șchiop De nu l-ar 
fi mîncat ostropăț, sărmanul Dar iată că vine La tufar, mo- 
sule.. (Se ascunde după tufar.) 

ZINA (care vine prin alee): Frate-meu, zmeul, a răpit pe Sînzia- 
na şi de-atunci nu l-am mai văzut. l-a fi fărmecat, şi-l ţine 

226. 670, 


- ety 


legat de poalele ei... Ce proastă beţie e beţia amorului! . Cum ea 
schimbă pe om în neom. Eu despreţuiesc această slăbiciune ome- 
nească. n-am iubit, nici voi iubi vreodată, deşi mulţi s-au îna- 
morat de mine şi s-au rătăcit prin codru, căutîindu-mă. Năucii! le-am 
arătat eu cine-i Mama-pădurei ... i-am atras aci în desime și i-am 
închis în trunchii copacilor În stejarul cel mare am pe Făt-Fru- 
mos; în salcia cea pletoasă, pe un poet bocitor; în tufa ceea de spini 
înveninați, pe un invidios jurnalist, în putregaiul cel de ulm, un 
fost ministru putred la inimă; în strimbătura cea de lemnul-cînelui, 
un fals patriot: în tufarul cela am închis pe Statu-Palmă-Barbă-Cot 
și i-am luat zălog iepurașul lui cel șchiop, ha! ha! ha! (Corul iar se 


repetă.) Ei pling, și eu rîd de bocetele lor Dar ce zăresc? Iaca 
frate-meu, zmeul posomoriît e! efectul amorului! 
SCENA II 


ZINA, ZMEUL (vine prin alee trist, palid și abătut) 


ZINA: Bine-ai venit, frate! Ce-ai păţit de ești aşa trist? 

ZMEUL (oftează): Ha! 

ZINA: Eşti bolnav? 

ZMEUL (dă din cap): Ha! 

ZÎNA: Nu?  .ai perdut poate pe Sînziana? 

ZMEUL (tragic): Ah!... n-am perdut-o, soro.. ea m-a prăpă- 
dit pe mine. 

ZÎNA: Cum? 

ZMEUL: Nu vrea! 

ZINA: Ce nu vrea? 

ZMEUL: Să mă iubească. 

ZINA: Cum se poate? ... tu, zmeul zmeilor! 

ZMEUL: Eu, zmeul zmeilor! 

ZINA: Care va să zică, nu te-ai îndulcit cu nimica pănă acum? 

ZMEUL: Îndulcit? Zi amărit, căci numai amar am înghițit . 
priveşte-mă în faţă, ş-apoi mă-ntreabă de viaţă. 

ZINA: Într-adevăr, eşti cam tras la faţă. 

ZMEUL: Şi tras pe sfoară... Sînt galben ca nufărul, căci nici 
mănînc, nici beau, nici dorm; sînt năuc. 

ZÎNA: Adică înamorat? 

ZMEUL: Înamorat lulea. 

ZINA: Lulea? 

ZMEUL (tragic): Lulea, ascultă: După ce am răpit-o de la curtea 
lui Papură. . am adus-o prin văzduh la palatul meu din insula cea 
nevăzută ... Sărmana! era leșinată de spaimă... cînd s-a trezit 

și a dat cu ochii de mine . în loc să-mi zîmbească, ca celelalte fete 
bine crescute, ştii ce-a făcut? 

ZINA: Ce? 

ZMEUL: S-a-nfuriat ca o pisică sălbatică, şi cît pe-aci să mă 
chiorască cu unghiile sale trandafirii.. Eu am început, după obi- 
cei, a-i înșira vorbe drăgălaşe.. aş! ca şi cînd aș fi grăit politică. 

ZÎNA (rîzînd): Așa efect deşanțat ai produs? 

ZMEUL: Așa! . i-am spus că o iubesc, că vreau s-o fac împără- 
teasa zmeilor, că i-oi aduce toate comorile din lume, botine cu tocuri 
de-o șchioapă, corsete, chirase, degeaba! în sfîrșit, i-am căzut la 
genunchi... Am plins chiar, crezi tu, Pădureanco? 

ZINA: Şi ea? 

ZMEUL;: Ea s-a uitat la mine cu dispreţ şi mi-a zis: Slut eşti cînd 
te scîncești. 

ZINA: Și tu? 

ZMEUL: Eu m-am supărat şi am răspuns: Slut, neslut, ai să fii 
a mea, de voie, de nevoie; şi m-am răpezit s-o apuc în braţe. 

ZINA: Şi ea? 

ZMEUL: Ea mi-a tras o palmă... dar ştii ce palmă? de mi-au 
scăpărat ochii.. (Duios.) Cine ar crede că o miînuşiţă atît de fragedă 
ar pute. . Mi-e umflată falca? 

ZINA: Umilată bine şi tu? 

ZMEUL: Eu m-am făcut că n-am mîncat palma și am dat asalt 
înainte . . 

ZINA: Atunci? 


ZMEUL: Ea a scos, de nu știu unde, un pumnal şi mi-a declarat 
că se ucide de-oi face un pas mai mult. i 


ZINA: Şi tu ai crezut-o? 


ZMEUL: Era în stare să se străpungă, diavoloaica, pentru ca 
să-şi apere ... onoarea. 


O copiliță cu mîna-i albă 

Pe mine, soro, m-a prins de nas. 
Şi lîngă această minune dalbă 
N-am nici putere, nu am nici glas. 
Credeam odată că cel mai tare 

Şi cel mai mare pe lume-s eu. 

Ce nerozie! o fată mare 

E mai zmeoaică decît un zmeu! 


ZINA: De este așa, te jălesc, frăţioare După cîte mi-ai spus, 
Sînziana are mîndrie și energie? 

ZMEUL: Prea multă energie (Își pipăie falca.) Şi eu nu mai 
am vlagă în mine de cînd mă muncește dorul. puterile mi-au 

secat, încît sînt foarte îngrijit, căci am aflat de venirea lui Papură- 
Împărat asupra mea cu oaste mare! 

ZINA: Cine ţi-a adus astă veste? 

ZMEUL: Un șoim cu cap de cuc. 

ZINA! Vro pasere măiastră? 

ZMEUL: Nicidecum! .. Un simplu cuc, care şi-a schimbat nu- 
mele, ca să se coțofănească. 

ZINA: Şi ce-ai de gînd să faci? 

ZMEUL: De-aş fi în apele mele, nu mi-ar păsa de oastea lui 
Papură. dar mă simt fără curaj de cind m-a muiat amorul 
și mă tem 

ZINA: Nu te teme, cît sînt eu în calea lor ali drum decît acest 
din codru nu duce spre insula ta. De-or intra în el, îi prind în mrejele 
mele. 

ZMEUL: Prinde-i, sorioară! mai cu samă pe împăratul Sîn- 
ziana va face tot ce voi vrea eu pentru ca să scape pe tată-său 
ş-atunci voi redeveni iar zmeul zmeilor, cu-o falcă-n cer și cu alta pe 
pămînt. dar ce s-aude? (În stînga e un zgomot de oameni.) 

ZÎNA: Zăresc o oaste mare o fi Papură. 

ZMEUL: O oaste? fug 

ZINA: Mergi degrabă de te închide în cetatea ta. 

ZMEUL: M-am dus! (Iese fuga prin fund.) 

ZINA: Sărmanul frăţior, cine-ar zice c-a fost spaima lumii 
priveşte, din zmeu, s-a schimbat în iepure. Efectul amorului (Intră 
în pădure.) 


SCENA III 


PAPURĂ, PĂCALĂ, TINDALĂ, MACOVEI, 
TĂRANI, OSTAȘI 


(toți sînt înarmaţi cu feliurimi de arme; întră din stînga, obosiţi 
de drum.) 


COR 


Aoleo! nu mai pot, 
Ostenit sînt de tot, 

Am să mor! 
Ce necaz! păn-acum, 
De un an sînt pe drum 
Umblător, mor, zău, mor, 


PAPURĂ: Unde sîntem, Tîndală? 
TÎNDALĂ: La marginea unui codru, auguste. 

PAPURĂ: Ai vorbit de te-ai pripit te întreb, în ce ţară am 
ajuns? 

TÎNDALĂ: Cine poate şti de un veac de om umblăm lela pe 
fața pămîntului, fără a-i da de capăt.. Ne-am perdut şi drumul şi 
cărarea. 

PAPURĂ: Aşa este, mi-am lăsat tronul, masa şi odihna, ca să-mi 
găsesc fata.. în ce hal oi găsi-o! 

PĂCALĂ: Dacă-i găsi-0? 

PAPURĂ: Dac-oi găsi-o, precum zici Dar adică de ce n-aş 
găsi-o? Cu toate că se poate prea bine să n-o găsesc, dar se poate s-o 
şi găsesc... însă în ce hal? în ce hal? asta-i întrebarea? 

PĂCALĂ: Asta. 

PAPURĂ: În sfîrşit, unde ne aflăm? Am trecut, ca Alexandru 
Machedon, prin țara furnicilor, prin ţara căpcăunilor, și abia am 
scăpat teaferi, deși am perdut jumătate de oaste. aşa vom scăpa 
și de-acum nainte. . nu vă temețţi. Dascăle Macovei... tu, care eşti 
membru Societăţii Geografice din Podul Iloaiei, trebuie să cunoşti 
partea asta de lume? 

MACOVEI: Măria-ta. de nu cumva am intrat în împărăţia uri- 
eşilor sau în crăia piticilor, sau în domnia tricolicilor, apoi trebuie 
să nu fim departe de ţara zmeilor. 

TOŢI (cu frică): Oare? 

PAPURĂ: Cum? să fie oare zmeul aşa aproape de noi? 

TOŢI (dînd îndărăt): În codrul ăsta? 

PAPURĂ (se dă după ostași): Ce v-aţi spăriet, voinicilor? au 
nu vă gîndiți la strămoșii voştri?! la acei eroi care sînt meniţi a fi 
esploatați de strănepoţii lor? .. Păcală-Tîndală, unde sînteţi? 

PĂCALĂ-TÎNDALĂ (ieșind dintre ostași): Prezenţi. 

PAPURĂ: Intraţi în codru şi trageţi cu ochiul, nu cumva îţi zări 
zmei pe după copaci. 

AMINDOI (uimiţi): Noi? 

PAPURĂ: Voi, d-apoi cine? eu? Hai, marş de-ţi scăpa 
din ghearăle lor, voi fi marinimos cu voi, iertîndu-vă păcatele 
marş .. 
AMINDOI: Ne-am topit 

PAPURĂ: Pornit-aţi azi? 

AMINDOI: Pornit, auguste. 

PAPURĂ (ostașilor): Pănă se vor întoarce din misiunea lor extra- 
ordinară, de se vor mai întoarce voi întindeţi-mi cortul sub pădu- 
reţul cel stufos, ca să mă odihnesc. (Arată în dreapta, înspre cu- 
lise.) Unde-s Pîrlea şi Lăcustă? 

MACOVEI: Au rămas pe urmă, după obicei. 

PAPURĂ: Pare-mi-se că bat lăturile . Hai! (Iese pe gînduri.) 
În ce hal oi găsi-o? (lese-n dreapta, cîntînd corul de la începutul 
scenei.) 


SCENA 1V 
PACALA, TÎNDALĂ 


TÎNDALĂ: Păcală? 

PĂCALĂ: Ce-i, Tîndală? 

TÎNDALĂ: Te-ai spovăduit păn-a nu pleca de-acasă? 

PACALA: Ba nici am gîndit; dar tu te-ai împărtășit? 

TÎNDALĂ: Nici atît. 

PĂCALĂ: Apoi halal de noi! 

TINDALĂ: Halal! . Păcală, ştii una? 

PĂCALĂ: Ce? 

TÎNDALĂ: Dacă am spăla putina? 

PĂCALĂ: M-am gîndit de mult la asta.. dar unde să mergem? 
încotro s-apucăm singuri-singurei? să ne rătăcim? să ne mă- 
nînce fiarăle? asta vrei? 

TÎNDALĂ: Ferească Sfintul... hai dar în codru de-om întilni 
vreun zmeu... i-om da decoraţiile noastre, ca să-l îmblinzim... 
Cine ştie? poate că şi zmeii să aibă slăbiciune pentru decorații . . 

PĂCALĂA: Bună idee Tîndală nu ești prost de- tot 
Hai! 

(Întră amiindoi în alee și se îndreaptă cu sfială spre fund. Deodată 
mulțime de ţinţari iese dintre copaci, biziind din văzduh, și-i 
atacă.) 

TÎNDALĂ: Păcală, vezi ceva? 

PĂCALĂ: Nimic alt, decît un soi de ţînţari morţi de foame... 
să juri că-s postulanţi. 

TÎNDALĂ (apărindu-se): Hîş, dihanie na! m-a pișcat de 
mină... (Îşi trage o palmă peste mînă.) 

PĂCALĂ: L-ai ucis? 

TÎNDALĂ Ba! ia sama, se pune unul pe obrazul tău. 

PACALA: Îl aud bizîind şi-l pîndesc. 

TÎNDALĂ: Dă-i! 

PACALA: Na! (Își trage o palmă peste obraz.) 

TÎNDALĂ: L-ai ucis? 

PĂCALĂ: Ba nu, ucigă-l crucea. (Înaintînd.) Vezi ceva printre 
copaci, Tîndală? 

TÎNDALĂ: Tufă! ... Stăi... 

PĂCALĂ: Ce-i? 

TÎNDALĂ: Un ţînţar cît un bivol... Iaca vine.  bizie... se 
pune pe virful nasului. na! aoleo! (Își trage un pumn peste 
nas.) 

PĂCALĂ: L-ai turtit? 

TÎNDALĂ: Ba, mi-am turtit nasul! 

PACALA: Să-i fie de bine! 

(Tot apărîndu-se de ținţari și esaminind desimea codrului, ajung 
în fund.) 

TÎNDALĂ: Păcală... apucă tu în dreapta şi eu în stînga... de- 
acum ce-o vrea Dumnezeu cu noi. 

PĂCALĂ: Poate să perim ... Tîndală, să ne îmbrățișăm, pentru 
întăia şi ultima oară... Să ne iertăm... 

TÎINDALĂ (luîndu-l în braţe): Multe ţi-am greşit, frate. 

PĂCALĂ: Şi eu ţie... 

TINDALĂ: Am cătat să te dau peste cap din minister. 

PĂCALĂ: Şi eu pe tine. 

TÎNDALĂ: Ştii că asta nu-i delicat? Dar sîntem chit... 
adio... să ne vedem sănătoși. 

PĂCALĂ: Da! pe ceea lume. 

(Se despart, apucînd unul în dreapta şi celalalt în stînga... ei 
dispar ... Tremolo.) 

TÎNDALĂ (cu glas spăriet, între culise): Păcală! 

PĂCALĂ (asemenea): Tindală! 


(Vin amândoi în scenă, plini de groază și cu nasurile beșicate.) 


TÎNDALA: Ce este? Zmeul? ai văzut zmeul? 

PĂCALĂ: Ba nu... dar tu? 

TÎINDALĂ: Nici eu. 

PĂCALĂ: Apoi de ce m-ai chemat? 

TÎNDALĂ: Mi-a fost dor de tine! 

PĂCALĂ: Zi mai bine că ţi-a fost frică. 

TÎNDALĂ: Frică? nicidecum! groază! 

PĂCALĂ: Iaca! Da ce-ai păţit, Tîndală? Ţi-e nasul roș și um- 
flat ca o sfeclă. 

TINDALĂ: Ș-al tău ca un morcov. 

PĂCALĂ: Sîntem decorați amindoi cu ordinul legumilor. 


TINDALĂ: Taci! S-aude ceva.. la sănătoasa, frate. 
PĂCALĂ: Stăi, nu te teme... vine împăratul. 

SCENA V 
TINDALĂ, PĂCALĂ, PAPURĂ (cu suita) 


PAPURĂ: Ha! ha! v-aţi întors din codru? ați cercetat bine? 
aţi văzut ceva? 

PACALA: Am văzut numai nişte țînțari. 

TÎNDALĂ: Cît niște zmei! 

PAPURĂ: Şi v-aţi războit cu dînşii ... judecînd după halul nasu- 
rilor voastre .. Ha! ha! ha! ce frumoşi sîntețţi! începeţi a da 
mugur. (Toţi rîd.) 


COR 


Ce nas roșcovan, 
Să juri că-i curat 
Morcov degerat 
Sau muc de curcan. 
Ha, ha, ha, ha, ha! 
Ha, ha, ha, ha, ha! 


TINDALĂ: Ce rideți? ... 

PAPURĂ: Dar, în sfîrşit, v-aţi convins că nu-i nici o primejdie 
de trecut prin codru Hai dar, copii, adunaţi-vă-mprejurul meu. 
Și cruce-ajută. Hai 


(Vor să plece spre alee.) 


SCENA VI 
Aceiași, ZINA-CODRULUI 


ZINA: Cale bună, împărate! 

PAPURĂ: Sărut ochii, drăguliță. 

ZINA: Unde mergi cu aşa oaste mare? Vrei să cotropeşti lu- 
mea? .. 

PAPURĂ: Ba, deocamdată, merg să-mi găsesc fata. 

ZINA: Pe Sînziana, care a răpit-o zmeul? 

PAPURĂ: Tocmai! dar nu prea cunoaştem drumul; n-ai pute 
d-ta să ne îndrepți spre țara zmeului? 

'ZÎNA: Cum nu, dar ce-mi dai? 

PAPURĂ: Îți dau un bărbăţel, gigăt și frumușel, într-ales 
Vrei pe Tindală? 

ZINA: Unde-i, să-l văd? 

PAPURĂ: Iată-l. 

ZINA (rizind): Borcănosul ăsta? 

TÎNDALĂ (supărat): Şi ea ride? apoi n-are haz! ... 

PAPURĂ: Nu căta că-i cam beteag la nas... l-au pişcat ţinţarii, 
altminterea-i nostim. 

ZINA (rîzînd): Mai bine vă duc degeaba.. Hai! 

PAPURĂ: Dar nu ne-a mînca ţinţarii? 

ZINA: N-aveţi grijă i-au săturat nasul d-sale! (Arată pe Tîn- 
dală.) 

PACALA (aparte): Pe mine nu m-a văzut? (Se ascunde la față.) 

ZÎNA: Și al d-tale. (Arată pe Păcală.) 

PĂCALĂ: Na. 

ZINA (aparte): Au încăput pe mîna mea? am să-i schimb în do- 
bitoace. 


(lese cu toții în codru, cîntînd. „Ce nas roșcovan“ etc.) 


SCENA VII 
STATU-PALMĂ-BARBĂ-COT, LĂCUSTĂ-VODĂ 


STATU-PALMĂ (ieşind din tufar): S-a dus Mama-Pădurei, ca să 
facă iar vreo răutate.. Cînd aş pute să fug de-aici . cînd aș găsi 
un om să mă poarte în spinare! bătrîneţele m-au făcut olog de 
picioare şi iepurașul meu a perit, sărmanul dar pare că vine 
cineva ... samănă a fi un besmetic, iată-l. (Se pune sub tufă.) 

LĂCUSTĂ (intrînd din stînga, îngrijit): Ce s-a făcut oastea? 
încotro a apucat?. m-am răzlețit de ea, ca să mănînc ceva şi 
m-am rătăcit. Unde mă aflu? de cine să întreb? nu văd țipenie de 
om ba parcă zăresc ceva colo, sub tufă. (Se apropie de tufar.) Un 
moşnegut! Moșule, uncheaşule n-ai văzut trecînd o oaste pe-aici? 

STATU-PALMĂ (surd): Ha! 

LĂCUSTĂ: O oaste? 

STATU-PALMĂ: Ha! 

LĂCUSTĂ (mai tare): Oameni mulți. 

STATU-PALMĂ: Ha! 

LĂCUSTĂ: E surd, sărmanul să strig mai tare. (Striă.) Mo- 
şule, n-ai văzut pe Papură-Ilmpărat? 

STATU-PALMĂ: Ai mîncat păpară? 

„LĂCUSTĂ: Bree, astupate-i sint urechile. (Tare, cît poate.) Pa- 
pură. 

STATU-PALMĂ: Papară? 

LĂCUSTĂ: Oi să mă culc lîngă el, ca să-i chiui la ceafă. (Pus 
pe brînci lîngă el, răcneşte.) Papură, Papură-Împărat. 

STATU-PALMĂ (sărind călare pe umerii lui Lăcustă): Am au- 
zit.. ce strigi aşa? 

LĂCUSTĂ (surprins): Iaca, ce-ai pățit, unchiașule, de încaleci 
pe mine? 

STATU-PALMĂ: Te-am încălecat pentru ca să mă porți în spi- 
nare pe lume. 

LĂCUSTĂ (sculîndu-se): Eu să-ţi fiu cal? Nu-mi spui că ești 
ghiduș? Coboară de pe umeri. 

STATU-PALMĂ: Nici gîndesc. mi-e bine aici. 

LĂCUSTĂ: Ți-o fi, dar mie nu.  dă-te jos. 

STATU-PALMĂ: Ha! 

LĂCUSTĂ: Nu te mai face că ești surd. Hai, destulă glumă! 

STATU-PALMĂ: Ha! ` 

LĂCUSTAĂ: Ei, apoi nu te întrece, ghiujule, că-ți trag o trînteală 
s-o pomeneşti 

STATU-PALMĂ (îl bate cu călcăiele): Hi! hi.  jărpane! 

LĂCUSTĂ: Jărpane? așteaptă, să te hurduc pănă ţi-a ieși su- 
ra să-ţi arăt eu jarpan. (Sare-n loc, se zbuciumă în toate păr- 
tile. 

STATU-PALMĂ: Degeaba te trudești... m-am făcut una cu 
trupul tău. 

LĂCUSTĂ: Una? .. dar cine ești tu, afurisitule? 

STATU-PALMĂ: Statu-Paimă-Barbă-Cot! 

LĂCUSTĂ (îngrozit): Statu-Palmă? Aoleo! aoleo!... aju- 
tor! .. ajutor! oameni buni! (Aleargă nebun.) 

STATU-PALMĂ (rîzînd): Hi! hi! hi!... nu te-aude nime ... doar 
numai Mama-Pădurei. 

LĂCUSTĂ: Mama-Pădurei! . săriţi, nu mă lăsaţi, s-a legat nă- 
pastea de mine ca boala de om sănătos. 

STATU-PALMĂ: Ha! ha! ha! (Rîde.) 

LĂCUSTĂ: Mă duc să mă arunc într-o fîntînă, ca să-l înec... 
(Fuge-n dreapta.) Aoleo! 

STATU-PALMĂ: Hi.  mîrţoagă.. Ha! Ha! ha! 


SCENA VIII 
PIRLEA-VODĂ (vine alergînd de la stînga) 


PÎRLEA: Parc-am auzit zbierînd pe Lăcustă. Ce i s-a întîmplat? 
Să-l fi mîncat vreun balaur? Prost dejun, dar eu, cu toate aces- 
tea, nici n-am ospătat, nici n-am băut... ci am rămas în urmă de 
oamenii mei ... ce să mă fac? încotro să-mi îndrept paşii? drum nu-i, 
doar s-apuc prin cel codru ... Hei!... ce-mi văzură ochii! 


310 


SCENA IX 


PIRLEA-VODĂ, PAPURĂ-IMPĂRAT (cu cap de buhai de baltă), 

TINDALĂ — PĂCALĂ (cu capete de lup), MACOVEI (cu cap 

de măgar), CEILALȚI (cu capete de buratici şi de alte vietăţi. 

les cu toții dintre copaci şi încunjoară pe Piîrlea-Vodă, imitînd 
i cu toţii broaștele.) 


COR 


Ua ca, ua ca, ua ca, ua ca! 
Am păţit-o iaca-așa . 
Ua ca, ua ca, ua ca, ua ca! 


PÎRLEA: Ce vreau buraticii ăştia? îmi dau de ştire că are să 
ploaie.. Bine, bine, vă mulţumesc că-mi anunţaţi ploaie, doar mi 
s-a mai stinge setea din pept. 

PAPURĂ (cu ton plingător): Uà ca, ua, ua, ca! 

PÎRLEA: Curios lucru... cum samănă broscoiul ăsta cu Papură. 
(Tîndală și Păcală se apropie de Pirlea și urlă ca lupii.) Tio, dihă- 
nii! la stînă... să juri că-s Păcală si Tindală. (Macovei rage ca mă- 
garii la urechile lui Pîrlea.) Ha! urechiatule ... ăsta e Macovei în- 
văţatul în picioare. 

ZINA (se arată): În codru, dihăniilor! 


(Papură cu ai lui dispar în pădure, reîncepind corul de buratici.) 


SCENA X 
PIRLEA, ZINA-CODRULUI 


PÎIRLEA: O nevăstuică? 

ZINA (aparte): Cine să fie ardeiul ăsta? 

PIRLEA (aparte): Frumuşică ... ochi plini de foc... talie pli- 
nuţă ... braţe de caş... îmi dau poftă de mîncare... Dacă mi-aş cer- 
ca norocul? ... (Graţios.) Puiculiţă, de-aici ești? 

ZINA: De aici. 

PIRLEA: Şi cum te cheamă, maică? 

ZÎNA: Pădureanca mă cheamă, taică. 

PIRLEA: Pădureanca! se vede că eşti născută în codru? 

ZINA: Ai gicit. 

PÎRLEA: Dar. nu ești sălbatică? 

ZINA: Nu cred. 

PÎRLEA: Bujoraşule, aşa te vreau. 

ZINA: Dar de ce mă vrei aşa? 

PÎRLEA: De ce? Hm! ascultă, măiculiță, ce ai zice dacă 
ţi-aş face o propunere 

ZINA: Ce propunere? 


PIRLEA: Foarte nevinovată. adică să ne primblăm împreună, 
a la brațetă, prin cea desime. 

ZINA: A la braţetă? 

PÎRLEA: Dar; hai să culegem cimbrişor. 

ZINA: Nu te pricep. 

PÎIRLEA: Vorbă să fie parcă n-ai mai cules cimbrişor de cînd 
ești. 

ZINA: De unde să culeg, dacă nu-i? 

PÎRLEA (aparte): E cam prostuţă, dar frumoasă coz. (Tare ş-apro- 
piat.) Cum se poate? un juvaer ca mata, cu o guriță aşa de îm- 
bobocită, cu niște sprincene așa de îmbinate cu o talie asa de ro- 
tunjoară. (Vrea să o apuce de mijloc.) 

ZINA (lovindu-l peste mînă): Nu pune laba. 

PÎRLEA (încântat): Labă? e nostimă de tot Pădureanca! vorbă 
multă, sărăcie. Ştii una? 


ZINA: Spune. 
PÎRLEA: Îmi placi, nevoie mare; m-ai fărmecat, m-ai scos din 
țițini și, de vrei să-ți găsești norocul, n-ai decît să te dai în dra- 


goste cu mine, pre legea mea. 

ZINA: Oare? dar cine eşti d-ta? 

PIRLEA (cu emfaz): Pîrlea-Vodă. 

ZINA: Pîrlea-Vodă cel vestit? 

PÎRLEA (mândru): Eu! i 

ZINA: Cel frumos? 

PIRLEA: Eu! 

ZINA: Cel drăgălaș? 

PÎRLEA: Eu! 

ZINA: Cel şuchet? 

PÎRLEA: Tot eu! văd că mă cunoşti, ca şi cînd m-ai fi făcut. 

ZÎNA (oftind): Ah! 

PIRLEA: Oftezi? oftezi după mine găinușa tatei? mă 
aşteptai? 

ZINA (coborînd ochii): Ah! 

PIRLEA: Ei! nu mai suspina, cănărașule, că nu-s doar nemilos- 
tiv ştiu să compătimesc la amorurile ce aprind Pe cît sînt de 
plăcut, sînt şi marinimos. 

ZINA: Ce bun ești! 

PIRLEA: Aşa mi-i crasisul. (Deschide braţele.) Şi de vreme ce 
m-ai îndrăgit nitam-nisam  vino-n brațele mele eu să te schimb 
pe tine în zîna fericirii şi tu să mă schimbi pe mine în 

ZINA: (înaintează și-l atinge cu o vărguţă): În curcan (Pîrlea 
se preface în curcan.) 

PÎRLEA: Aoleo! 

ZÎNA: Ha! ha! ha! încă unul! la coteaţă. (Il alungă.) 
PÎRLEA: Glu! glu! glu! 


(Pirlea fuge-n pădure. Deodată s-aude-n depărtare fluierul lui 
Pepelea.) 


ZINA (singură): Un fluier? îl cunosc? e fluierul lui Pepe- 
lea, dat lui de Zina-Lacului, duşmana mea de moarte El fură 
minţile şi pătrunde inimile. (Ascultă.) Ce armonie încîntătoare! 
Cu el, Pepelea poate realiza tot ce doreşte în astă lume. Pepelea se 
duce să scape pe Sînziana din insula fratelui meu . .. Cum să-l opresc 
de-a merge înainte? . Cum să-i smulg arma din mînă, fluierul cel 
vrăjit? .. A!.. bună idee!... să iau chipul și glasul Sinzianei, să-i 
ies în cale, să-l ameţesc, să-l orbesc.. minunat! (Fluierul încetează.) 
Are să cadă şi el în mrejele mele. (Intră în pădure.) 


SCENA XI 
PEPELEA și, mai pe urmă, ZINA-CODRULUI 


Arie 
PEPELEA 


În zadar alerg pămîntul, 

În zadar mă ostenesc 

Pe iubita-mi Sînziană 

De la zmeu să o răpesc. 
Calea-i lungă, fără margini, 
Cum e şi iubirea mea, 

Zi şi noapte alerg cîmpii, 
Făr-a mă-ntilni cu ea. 


Sărmana copilă! ... o văd pretutindeni, în flori, în stele, în zori, în 
umbră, dar nu e decit o nălucă ce dispare şi eu rămîn tot singur şi 
nemîngăiat. (Se pune pe o rădăcină. În pădure se aude glasul Sinzia- 
net.) 


GLASUL 


În zadar pling zi şi noapte 
Cerînd lumii ajutor. 

Nu găsesc, vai! nici un suflet 
De-a mea soartă-ndurător. 


PEPELEA: (tresărind): Ce-aud? e glasul Sînzianei. (Se scoală, 
turburat.) 

GLASUL SÎNZIANEI 


Viața mea se ofileşte 

Ca un fir de iarbă-n vînt, 

Și eu, trista Sînziană, 

Mă apropii de mormânt. 
(Zina-Codrului vine în scenă sub figura Sînzianei.) 


PEPELEA: Sînziană-Siînziană! 
ZINA: Cine mă cheamă? 
PEPELEA: Eu, Sînziană! 
ZINA: Cine eşti tu? 


PEPELEA: Nu mă recunoști?... Eu sînt Pepelea, care te-am 
scăpat de zmeu în palatul tău împărătesc... și ţi-am adus o pasere 
măiastră. 

ZINA: Cînd? ..a! mi-aduc aminte e mult de-atunci, ju- 


decînd după chinurile ce-am suferit, cît am fost în puterea zmeului. 

PEPELEA: Dar acuma nu mai eşti în puterea lui? 

ZINA: Nu; am fugit din palatul lui, și de-atunci umblu rătăcina 
noaptea şi stau ascunsă cît e ziua... dorul și speranța mea sînt de-a 
mă. întoarce acasă la tatăl meu. 

PEPELEA: Te-oi duce eu, Sînziană, eu care venisem ca să ucid 
zmeul, să te scap de el. 

ZÎNA: Să-l ucizi?... A! ferește-te de dînsul, căci el are un buz- 
dugan pe care-l aruncă în depărtare de șepte poște, şi tu n-ai nici o 
armă. 

PEPELEA: Te înșeli, Sînziană, am două arme neînvinse, cu care 
pot face minuni. 

ZINA: Două? .. ce arme?... 

PEPELEA: Amorul ce mi-ai inspirat şi care mă face a despreţui 
toate primejdiile, toate piedecile. 

ZINA: Cum? Mă iubeşti? 

PEPELEA: Aş fi venit să lupt de moarte cu zmeul, dacă nu 
te-aș iubi? 

ZÎNA: Ah! Pepeleo! dacă în adevăr simţi compătimire pentru 
mine, nu-ţi expune zilele în zadar; mai bine fugi de aceste locuri și 
mă părăseşte soartei mele nenorocite. 

PEPELEA: Eu să te părăsesc, după ce te-am regăsit? Mai 
bucuros să mor. 

ZINA: Ah! Pepeleo! ce mi-ar folosi un rest de viaţă dacă ai muri 
tu? N-ai înţeles că şi eu, din parte-mi .. te iubesc? 

PEPELEA (fericit): Tu pe mine? O, de-acum sînt împăratul lu- 
mii! Vie zmei, balauri, pajuri năzdrăvane, le voi combate, le voi 
învinge. 

ZINA: Dar cu ce? 

PEPELEA: Cu fluieraşul ăsta pe care mi l-a dat Zîna-Lacului. 

ZÎNA: Ti-ai perdut minţile, Pepeleo? cu o biată trestie crezi 
tu să sfărami buzduganul zmeului? 

PEPELEA: Dar tu nu cunoşti puterea acestei trestioare, prin far- 
mecul ei am scăpat de toate nevoile; Zina-Lacului, care mă ocroteşte, 
mi-a zis să nu mă despart niciodată de fluierașul ăsta,'să nu-l dau 
nimănui, căci pe loc m-ar cuprinde moartea. 

ZINA (cu glas desmerdător): Nici mie măcar? 

PEPELEA: O! ţie-ți dau tot, tu eşti viața mea şi fericirea vieţei 
mele. 

ZÎNA: Adevărat? adă fluierul ca să suflu în el, și el să-mi spuie 
de este adevărat amorul tău? 

PEPELEA (dindu-i fluierul): Ține. 

ZINA (luînd fluierul şi schimbind tonul): A! te-am dezarmat, ne- 
mernicule, și te-am redus iar la nimicirea ta omenească. 

"PEPELEA: Ce zici? 

ZINA: Ai crezut că sînt Sînziana? ... priveşte. . (Își scoate vă- 
lul.) Sînt sora zmeului, Pădureanca, Mama-Pădurei, și te osîndeso să 
intri de viu în pămînt... Peri! 

PEPELEA (desperat): A! (Încet intră în pămînt.) 

ZINA: Peri de la lumina soarelui și te afundă în noaptea mor- 
ţilor. 

PEPELEA: O, Zîna-Lacului, Zîna-Lacului! 


(S-aude un tunet. Zina-Lacului apare în văzduh, purtată pe ari“ 
pele unei pajuri.) 


SCENA XII 
Aceiași, ZINA LACULUI 


ZÎNA-LACULUI: Stăi! 

ZiINA-CODRULUI (înfiorîndu-se): Zîna-Lacului, sînt perdută! 
(Scapă fluierul din mînă.) 

ZINA-LACULUI: Pepeleo, ieşi din pămînt. (Pepelea iese încet pe 
faţa pămîntului.) Iar tu, Pădureanco, Zina-Codrului, tu care nu cu- 
noști pe lume nici mila, nici iubirea, dispari. 

ZINA-CODRULUI (retrăgîndu-se spărietă, se apropie cu spatele 
de un stejar, care se deschide ș-o înghite. Dispărînd): A! 

PEPELEA (îngenunchind): O! Zînă binefăcătoare, cum să plătesc 
binele ce mi-ai făcut? 

ZÎNA-LACULUI: Făcînd şi tu bine altora; sună din fluier, ca să 
dezlegi de farmecele Pădurencei pe toți nenorociţii care gem închişi 
în codrul acest blăstemat. 

Adio, rămii cu bine, 

Împlinește-ţi soarta ta. 

Și gîndește-n veci la mine, 

Eu voiesc a te-ajuta. 

Într-o oară de urgie 

Tu mi-ai fost apărător, 

Eu voi fi cu bucurie 

Al tău înger păzitor. (Dispare.) 
(Pepelea, luînd fluierașul de jos, sună în el; deodată copacii se 
deschid, lăsînd să iasă din trunchiurile lor mai mulţi oameni făr- 
mecați de Pădureanca: Papură, Pirlea-Vodă, Macovei, Tindală, 


Păcală etc. Reapar toți sub figurile lor. Muzică la orchestră. Pe- 
pelea iese.) 


SCENA XIII 


PAPURĂ, PÎRLEA, TÎNDALĂ, PĂCALĂ, MACOVEI 
apoi LĂCUSTĂ și STATU-PALMĂ etc. 


COR 
Din pădurea fărmecată, 
Unde gemeam făr' de vină, 
O! minune, — iată-ne, iată 
C-am ieşit iar la lumină! 


PAPURĂ: Uf! am scăpat! mă întorc acasă. Cine vine cu 
mine? ... 

TOȚI: Eu! Eu! Eu! 

PAPURA: Hai!... de-acum aibă parte Sînziana de zmeul «ei; 


m-am săturat de vînturat lumea. 
PĂCALĂ: D-apoi eu!... 
TÎNDALĂ: D-apoi eu! 


(Lăcustă intră alergînd cu Statu-Palmă în spinare.) 


LĂCUSTĂ (între culise): Ajutor! Ajutor! 

PAPURĂ: Ce mai este? ... 

LĂCUSTĂ (intrînd): Scăpaţi-mă! . nu mă lăsați. 

PAPURĂ: Iaca Lăcustă-Vodă, ce-ai păţit, ce ţi-a crescut în spi- 
nare? ... 

LĂCUSTĂ: Mi-a crescut un unchiaş, Statu-Palmă-Barbă-Cot! 
Am obosit. Sînt mort! (Cade pe pămînt lîngă tufari.) 

STATU-PALMĂ (zărind un iepure lingă tufari, sare din spinarea 
lui Lăcustă și încalecă pe iepure): Iaca iepuraşul meu cel şchiop. Te 
las, Lăcustă; nu mai am nevoie de tine. 

LĂCUSTĂ (sculîndu-se): Uf! greu e de-a fi vită. 

PAPURĂ: Tu o spui, Lăcustă? mă mir, mă mir Vii cu mine 
acasă. Și tu, Pîrleo? 

PÎRLEA: Ba, mergem să găsim pe Sînziana. 

STATU-PALMĂ: Voi fi eu călăuzul. 

PAPURĂ: Călătorie sprincenată. 


COR 


Cale bună, cale bună, 
Hai acasă împreună etc. 


(Papură cu ai lui apucă în stînga; Statu-Palmă, Pirlea și Lăcustă, 
în dreapta.) 


(Sfîrşitul actului IIL) 


ACTUL IV 


(Teatrul reprezintă insula zmeului, în stinga, un palat văzut în 
profil şi terminat în fața publicului prin un turn cu două caturi. 
Turnul are cîte-o fereastră cu gratii de fer la fiecare cat. Dincolo 
de turn, poarta palatului. În fund, o stincă, după stîncă, marea. 


În dreapta, un capăt de pădure... în mijlocul scenei, un puț cu 
ciutură; lingă puț, două poloboace mari, un hiîrleţ și un butuc 
de stejar.) 

SCENA I 


PIRLEA-VODĂ, LĂCUSTA-VODĂ 


(La ridicarea cortinei, unul scoate apă cu ciutura din puț, celalalt 
o deșartă în poloboc.) 


LĂCUSTĂ: În ce hal am ajuns, vere Pirle! noi, odinioară 
domni stăpiînitori, iată-ne acum argațţi la blăstematul cel de zmeu, 
care ne-a prins robi. 

PÎRLEA: Păcatul omului, Lăcustă, vere! mai cuminte făceam 
de urmam pe Papură, să ne întoarcem la domniile noastre, decît să 
alergăm nebuni după Sînziana. 

LĂCUSTĂ: Așa este, dar tatăl ei ştii că făgăduise jumătate de 
împărăție aceluia care i-a deveni ginere. Și mărturisesc că zestrea 
asta îmi făcea cu ochiul. 

PÎRLEA: Şi mie.  ş-apoi eu mai am un păcat, mi-s dragi fetele 
şi nevestele Pentru ele sînt în stare să alerg pănă-n ceea lume... 
natură blăstemată, ce vrei? (Scoate o ciutură.) 

LĂCUSTĂ (vărsînd ciutura în poloboc): Şi iată la ce capăt ne-a 
adus patimile tinereţei! ah! ha! 

PÎRLEA: Taci, vere, nu mai scîrții din gît, că mă înduioșezi. 

LĂCUSTĂ: Buturuga cea de Statu-Palmă ne-a jucat chiulu]. 

El ne-a scos la malul mării şi ne-a dat pe mîna zmeului bun că- 
lăuz, mînca-l-ar guzganii! 

PÎRLEA: Și zmeul, fără nici o consideraţiune pentru nişte per- 
soane simandicoase ca noi, ne-a pus sub aripă şi ne-a adus porto- 
franco în insula asta, perdută-n fundul mărilor. 

LĂCUSTĂ: Ş-aicea zmeul, tot fără acea lipsă de considerațiune, 
ne-a condemnat la muncile publice, ziua-ntreagă trebuie să scoatem 
apă, pentru bucătăria lui. El mănîncă cît un casier și noi.  postește 
robul lui Dumnezeu... Jan priveşte, mi s-au lungit urechile de 
foame. 

PIRLEA: De ce nu le mănînci pe ele, vere? ai avea cu ce să te-n- 
destulezi! 

LĂCUSTĂ: ie ţi-e a glumi, dar nu-i de glumit. Pirleo, zmeul 
are gînd rău cu noi, ziua ne pune la muncă și noaptea ne închide în 
turnul ăsta plin de șoareci ... Viaţă-i asta? te întreb? și mult 
o să mai ție?... 

PIRLEA: Întreabă-l pe zmeu! 

LĂCUSTĂ: Încaltea de-am fi avut... mîngăierea de-a vede pe 
Sînziana, dar unde-i? 

PÎRLEA: O fi închisă şi ea într-un beci, sărmana, jertfa geloziei 
şi a bărbăriei zmeului. 

LĂCUSTĂ: Se poate şi asta, dar, oricum, ea ca ea; însă noi ce ne 
facem? Vere, crezi tu că vom scăpa vreodată de-aicea? 

PÎRLEA: Cum nu, să n-ai îndoială, vom ieși pe ceea lume. 

LĂCUSTĂ: Pușchea pe limbă-ţi . 


Duo 
LĂCUSTĂ ȘI PIRLEA 


Fost-am domn încoronat, 

Ş-acum iată-mă argat, 

Părăsit de-al meu noroc, 

Şi legat de-un poloboc! 
LĂCUSTĂ 

De nu lăsam și casă și domnie 

Ca să alerg după căsătorie .. 

PÎRLEA 


De nu lăsam și tron și bună masă 
Ca să alerg hai-hui după mireasă 

LĂCUSTĂ 


Eu nu păţeam așa ruşine mare, 
S-ajung un prost în desconsiderare. 


PÎRLEA 


Nici eu, nici eu păţeam așa rușine, 
Din domn măreț s-ajung un prost ca tine. 


ÎMPREUNĂ: 


Fost-am domn încoronat etc. 
PÎRLEA: Taci, vine dihania. la lucru, Lăcustă! 


SCENA II 
Aceiași, ZMEUL 


ZMEUL (ieșind din palat): Umplut-aţi poloboacele? 

LĂCUSTĂ: Umplut. (Aparte.) Plesni-le-ar doagele, și ţie capul. 

ZMEUL: Bine; acum le luaţi în spinare și le duceţi în bucătărie. 

LĂCUSTĂ: În spinare? poloboace de cîte 60 vedre unul? 
să ne deșălăm? 

ZMEUL: Ce-mi pasă? doi deşălați mai mult pe lume.. mare 
pagubă? 

PIRLEA: (demn): Nici nouă nu ne-ar păsa dac-ar fi pe spinarea 
altora, dar umerile noastre nu-s deprinse cu asemenea greutăţi... 
Ele au purtat numai sarcinile statului . 

ZMEUL: Ș-acum vor purta poloboace ... Hai la bucătărie, curînd. 

PIRLEA: Non possumus. 

ZMEUL: Ce-ai zis? 

PIRLEA: Am zis catoliceşte non possumus, adică: mă-nchin 
cu plecăciune. 

ZMEUL: Îndrăzniţi a vă împotrivi mie? 

PIRLEA: Îndrăznim. da! fă cu noi ce-i voi. Eşti mai tare 
şi ne ai la mînă, dar după ce ne-am înjosit a scoate apă cu ciutura, 
ca niște argați să ne mai înjosim a căra poloboace, ca nişte ha- 
mali? Niciodată, demnitatea şi filotimia nu ne iartă. 

ZMEUL (ridicînd palma): Vă mănîncă falca, se vede. 

LĂCUSTĂ: Să nu dai, că mă mănii. 

PÎRLEA: (dîrz): Lovește ... fii brutal, cum te arată chipul. Ara- 
tă-ţi arama, ca să te vază Sînziana cine ești. 

ZMEUL (aparte): Sinziana? are dreptate! să mă stăpînesc, 
pănă mi-oi săvîrşi cununia. 

LĂCUSTAĂ (lui Pirlea): Ce stă pe gînduri? 

PIRLEA: L-am făcut marț cu elocvenţa mea. 

ZMEUL: Sumeţia voastră merită o pedeapsă, dar fiindcă mă-nsor 
mine cu Sînziana, vă iert; şi fiindcă o să-mi fiți necesari pentru ospă- 
tul cununiei, vă scutesc de căratul poloboacelor pe astăzi . Mergeţi 
în pădure, ca să daţi la pămînt zece stejari de cei mai groși . Hai! 

PÎRLEA (lui Lăcustă): Hai să tragem un somn la umbră. (Iese în 


dreapta.) 
LĂCUSTĂ: Bine. (leșind.) Poftim! argat hamal şi pă- 
durar! Ce cumul! of! of! 


(Sînziana iese pe furiş si dispare după stînca din fund.) 


ZMEUL: Mișeii, nu pot să ridice măcar un poloboc, plin, lucrul 
cel mai lesne; ce-i un poloboc? o cofă mai măricică, ș-atita tot. 
Să-l duc dar eu însumi în casă pe umăr (Îl ridică.) E uşor-uşurel, 
ca o pană. (lese.) 


SCENA III 


SINZIANA (vine-n scenă cu colivia-n mână) 


SINZIANA: M-am furișat din palat, ca să merg la malul mării 
nenorocita de mine! n-am zărit nici o corabie! nici un ajutor 
nu-mi vine! Sînt uitată și de Dumnezeu și de oameni! numai pă- 
sărica asta mă mai mingiie. 

Spune-mi, pasăre iubită 
Cu grai dulce omenesc, 
Veni-va ziua dorită, 
Acest loc să părăsesc? 


PASEREA: Da! da! da! da! da! da! 
SÎNZIANA 


Peste munți și peste ape 
Veni-va ursitul meu, 
Într-o noapte, să mă scape 
De-nchisoare şi de zmeu? 


PASEREA: Da! da! da! da! da! da! Vine vine 
SINZIANA: Vine Pepelea? 
PASEREA: Vine vine.. vine 


(Pe mare, în fund, se arată o barcă, cu pînzele umflate, şi în 
i barcă Pepelea. Barca dispare după stîncă.) 


SIÎINZIANA (zărind barca): Iată-l... iată-l... el e, vine!!! 

SCENA IV 
SINZIANA, ZMEUL 


ZMEUL (cu mirare): Sinziana afară? 

SINZIANA (aparte): O! Doamne, ce fericire! (Vrea să alerge.) 

ZMEUL (sever): Sînziană, unde alergi? 

SÎNZIANA: Zmeu]?! 

ZMEUL: Cum ai ieşit din palat? Pe unde? 

SINZIANA: Pe uşă. 

ZMEUL: Mă cătai pe mine? 

SÎNZIANA: Ba nici am gîndit. 

ZMEUL: Siînziană, tot supărată ești pe mine, care mă usuc de 
dragoste? 

SÎINZIANA (îi întoarce spatele): Iar începi cu ahturile. Dă-mi 
pace, nu mă mai ameți. 

ZMEUL: Mă urăști? 

SINZIANA: Din toată inima. 

ZMEUL: Dar ce ţi-am greşit de nu mă poţi suferi? 

SINZIANA: Încă mă întrebi? .. m-ai răpit din casa părin- 
tească m-ai depărtat de lume, ai făcut nenorocirea mea ş-apoi 
te miri că-mi ești urît de moarte? 

ZMEUL: Urît de moarte? cînd vreau să te iau de soție? 

SÎNZIANA: Eu, soţia ta? Niciodată! 

ZMEUL (măniat): Asa? Ei bine, află că nu mai tirziu decît mîne 
avem să ne cununăm toate sînt gata am poftit pe toți amicii şi 
pe toate rudele mele. 

SINZIANA: Frumoasă adunătură trebuie să fie, dacă-ţi seamă- 
nă Ha! ha! ha! 

ZMEUL: Rizi? ai vreun gînd ascuns.. vrei să fugi? 

SINZIANA: Vreau să scap de tine prin toate mijloacele, chiar 
de-a fi să mă arunc în mare 

ZMEUL: Ba te-i arunca în brațele mele, nu în valuri, si, pentru 
mai bună siguranță, mergi în casă am să te închid în turnul ăsta, 
de unde n-ai pute să-ţi iei zborul. | 

SÎNZIANA: Așa crezi tu? (Aparte.) Bine c-a venit Pepelea. 

ZMEUL: Aşa hai! (Vrea s-o apuce de braț.) 

SINZIANA (respingindu-l): Nu te atinge de mine. (Intră în pa- 
lat. Zmeul închide poarta c-o cheie mare.) 

ZMEUL (singur): Se face că-i mănioasă? dar cine o crede? 
Cînd a vede mine rochia de nuntă şi beteala o să zburde. Cu toate 
acestea (arată cheia), paza bună nu strică. Acum hai în pădure să 
cărăm lemne pentru ospăţul cununiei. Ha! ha! ha! Bieţii Pîrlea şi 

Lăcustă doboară la copaci, fără a ști că pe unul am să-l pun în fri- 
gare şi pe celălalt am să-l fierb în caldare. Ce chef! ce chef! 
(Pleacă spre dreapta.) 


SCENA V 
ZMEUL, PEPELEA (vine de după stincă.) 


PEPELEA: Bine am găsit, zmeule! 

ZMEUL: Ce? un pămiîntean aicea? de unde? 

PEPELEA: Din lume. 

ZMEUL: Cum ai intrat în împărăția mea? 

PEPELEA: Cum se intră. 

ZMEUL: Și cine ești tu? 

PEPELEA: Fecioru tătîne-meu. 

ZMEUL: Şi ce caţi aicea? 

PEPELEA: Te cat pe tine, ca să ne prindem împreună frați de 
cruce ... cum e datina vitejilor. 


ZMEUL: Tu cu mine? pretenţia ţi-e gogonată. dar ești tu în 
stare să-ți măsori puterile cu ale mele? 

PEPELEA: Vom cerca... nu căta că-s mic; te-am mai învins o 
“dată. 


ZMEUL: Unde? cînd? minciuni! 

PEPELEA: Adă-ţi aminte ... eu te-am alungat din palatul lui Fa- 
pură-Împărat. 

ZMEUL: Tu?... bine că te-am prins în mîinile mele, să mă răz- 
bun ... vino la luptă. 


PEPELEA: Bucuros... care a dovedi va fi stăpîn pe viața ce- 
luilalt. 

ZMEUL;: Se înțelege... am să te string în braţe, pănă ţi-a ieşi 
sufletul. 


PEPELEA: Şi eu pe tine, pănă ţi-a ieşi limba de-un cot. 
ZMEUL: Mare ţi-e lauda. Vină! 
PEPELEA: 'Ţine-te bine, zmeule. 


(Se apucă brăţiș la trîntă, se opintesc și cată să se răstoarne 
unul pe altul.) 


ZMEUL (strîngîndu-l): Îţi place aşa! 

PEPELEA (aparte): Bată-l crucea, că rău mă strînge! 
ZMEUL: Ce-ai holbat ochii la cer? 

PEPELEA: Cat să văd în care nor să te azvîrl. 

ZMEUL: Să mă azvirli în nori? (Aparte.) Asta-i dracul 
PEPELEA: Nu te da, zmeule, acu-i acu, una, două 


322 


ZMEUL: Stăi! eşti viteaz cît și mine... mă prind frate cu tine... 
şi te poftesc la nunta mea. 

PEPELEA: Pe cînd? 

ZMEUL: Pe mîne. 

PEPELEA: Cu cine? 

ZMEUL: Cu Sînziana! O să facem prînz mare, o să avem şi doi 
domni la masă. 

PEPELEA: Care şi care? 

ZMEUL: Pirlea-Vodă şi Lăcustă-Vodă... mi i-a adus peșcheş 
Statu-Palmă. 

PEPELEA: Peșcheş? 

ZMEUL: Dar; aș fi preferat căprioare ... dar cred c-or fi buni cu 
tarhon şi cu ardei, 

PEPELEA: Vrei să-i mănînci? Încalte destul de graşi sînt? 

ZMEUL: Unu-i plinuţ, celălalt slăbuţ, dar împănîndu-i cu slă- 
nină... 

PEPELEA: Vor fi de minune? 

ZMEUL: Acum, fiindcă eşti oaspele meu... spune-mi cum te 
cheamă? 

PEPELEA (răpede): Tot am zis c-am zis c-oi zice, dac-oi zice, tot 
oi zice, ca să zic c-am zis, c-oi zice! 

ZMEUL: Ciudat nume .. . cine ţi l-a dat? 

PEPELEA: Nașul meu, care se cheamă: Rotofei de tei pe miriște 
de mei. 

ZMEUL: O fi fost de neam mare? 


PEPELEA: Se rudea cu Capra calcă-n peatră, peatra crapă-n 
patru. 

ZMEUL: Destul... ziua trece şi noi o perdem cu vorba; cred că 
mi-i ajuta la pregătirile nunţii. 

PEPELEA: Bucuros, ce-i de făcut? 

ZMEUL: Deocamdată, cară polobocul ăsta după casă, la găinărie. 

PEPELEA: Cu ce să-l car? 

ZMEUL: Cu spinarea, cum fac eu. 

PEPELEA: Bine; numai unul? aş vrea să duc două odată. 

ZMEUL (aparte): Zdravăn e! (Tare.) Miine îi cara zece, acum, la 
treabă... Eu mă duc în pădure să aduc lemne te las, îți pregă- 
teşte fălcile, pe mîne... o să facem guleai. (Iese în dreapta.) Ce 
chef! Ce chef! 

PEPELEA (singur): S-a dus; cum să întîlnesc pe Sînziana?... 
Unde să fie?... În palat?... (Merge la ușa palatului.) Uşa-i închisă 
cu 7 broaște... să-i dau de ştire cu fluierul. (Sună din el. Sînziana 
apare la fereastra de sus a turnului.) 

SCENA VI 
PEPELEA şi SINZIANA 
SÎNZIANA: Pepeleo.  Pepeleo! 


PEPELEA (văzind-o): Iat-o! Iat-o ea-i! Sinziană! Tu ești? Tu 
eşti? 


SINZIANA: Eu, Pepeleo, roabă și foarte nenorocită! vrea 
zmeul să mă silească a mă cununa cu dînsul Să nu mă lași, 
Pepeleo! 


PEPELEA: N-ai grijă, iubito am venit înadins ca să te scap 
Poţi ieși la noapte din palat? 

SINZIANA: Ba nu, zmeul mă închide în turn dacă ai ave iarba 
ferului, ai putea să sfărmi broaștele. 

PEPELEA: N-am nevoie de iarba ferului dar spune-mi ce face, 
zmeul după ce te-nchide? 

SINZIANA: Mănîncă, bea, se-mbată și doarme dus. 

PEPELEA: Minunat! . Să fii deșteaptă astă noapte. 

SÎNZIANA: Ah! Pepeleo! de m-ai scăpa de-aice, te-oi iubi 
toată viața mea. ia sama, vine zmeul. (Dispare.) 

PEPELEA (singur, ia hîrlețul de lîngă fîntînă şi începe a săpa 
împrejurul ei, cîntînd): 


Cine sapă 
Dă de apă 
Si s-adapă 
Păn'ce crapă. 


SCENA VII 
PEPELEA, ZMEUL, PIRLEA, LĂCUSTĂ 


(Pirlea şi Lăcustă intră purtind pe umeri un stejar lung şi gros. 
Ei cad pe brînci sub greutatea copacului.) 


ZMEUL: Hai, leneșşilor, mai iute, mai cu inimă; duceţi stejarul 
în lemnărie. 

LĂCUSTĂ: Aoleo  aoleo, nu mai pot. 

PIRLEA: Nici eu, sînt turtit. 

LĂCUSTAĂ: Sînt spetit. 

PIRLEA: Sînt şoldit! 

LĂCUSTĂ: Sînt murit! 

ZMEUL: lan priveşte, mișeii, nu-s în stare să ducă un stejar în 
spate, ei doi. 

PÎRLEA (sculindu-se): Ducă-l cine-i zmeu sau vită noi sîntem 
de-o altă făptură. 

ZMEUL: Ba de-o altă friptură. 

PÎRLEA: Ce friptură . cum friptură? eu, friptură? 

ZMEUL: Tu Stejarul ăsta are să te rumenească pe tine-n fri- 
gare ... şi pe Lăcustă să-l fearbă-n căldare. 

LĂCUSTĂ: Ce căldare, cum căldare eu, în căldare? 

ZMEUL: Așa; nu vreți să duceţi copacii în bucătărie? 

PÎRLEA: Ti-am declarat-o catoliceşte: non possumus. 

ZMEUL: Bine, vă veţi căi în curînd de întețarea voastră. (Se 
apropie, de copac.) 

PIRLEA: Ce zici tu, Lăcustă, te-ai căi? 

LĂCUSTĂ: Ba nici gîndesc; bine c-am scăpat nestricați și frumoși. 

ZMEUL: Poftim o surcea de lemn, şi ei nu au curajul să o 
care, mișeii! 

LĂCUSTĂ: Auzi, vere, cică-i surcea gojgogea stejar! 

PIRLEA: Nu te potrivi, vere, lasă-l să bodogănească. 

ZMEUL: Să-l duc tot eu în bucătărie Haide. (Ridică copacul 
subțioară și pleacă.) 

PÎRLEA: Bre: ian privește, a ridicat copacul subțioară zdra- 
văn e, bată-l codru! 

LĂCUSTĂ: Să juri că merge la Şosea cu bețişorul în mînă, ca un 
coşcodan. 

PIRLEA: Ducă-se călare pe el, pănă s-o lovi de toarta pămîntului. 

ZMEUL (ieșind): Răbdare, răbdare pănă mîne. 

PIRLEA (înaintînd): Ce-a spus? 

LĂCUSTA: Ce-a zis? 

PEPELEA (ieşind după fintînă): A zis că a să vă facă bucate. 

LĂCUSTAĂ: Ce văd? Pepelea? 

PEPELEA: Eu Zmeul m-a poftit la masă. 

PIRLEA: Cum, şi tu ai să mănînci din noi? 

ZMEUL (revenind): Hei! Tot voi zice, umplut-ai poloboacele? 
Ce faci acolo cu hîrleţul? 

PEPELEA: Sap puţul primprejur. 

ZMEUL: Pentru ce? 

PEPELEA: Să vezi, frate zmeule; am chitit așa, decît să cărăm 


apă cu poloboacele, mai nemerit ar fi să iau puţul în spinare şi 
să-l duc în bucătărie, o dată pentru totdeauna. 
ZMEUL (uimit, aparte): Bree! . adineoarea căta să mă azvirle-n 


nori, ş-acum vrea să-mi care puţul? Grozav om şi primejdios! 
Trebuie numaidecît să mă dezbar de el. (Stă pe gînduri.) 

LĂCUSTĂ (lui Pîrlea): Gogonată-i. 

PIRLEA: Nu încape pe uşă. 

PEPELEA: Hei, puneţi mîna cu toții să scoatem puţul din pămînt 
și mi-l aşezaţi pe spate; dar, luaţi bine sama, nu cu gura-n jos; odată 
— una, două! 

ZMEUL: Nu! ... Pepeleo dragă, nu te osteni, lasă puțul la locul 
lui, e deprins din copilărie a sta aici. 

PEPELEA (azvirle hirleţul): Fie cum vrei, eu cătam să te înda- 
torez. à 

ZMEUL (strîngîndu-i mîna): Mulțtămesc, frățioare. 


(Pepelea dă un răcnet de durere.) 


ZMEUL: Ce este? 

PEPELEA: Am crezut că ţi-am frînt mîna, strîngînd-o într-a mea. 

ZMEUL (aparte): E primejdios! (Tare.) Dar începe a înnopta. (Lui 
Pirlea și Lăcustă.) Intraţi la culcuş în turn, voi doi; cît pentru tine. 
frate Pepeleo... n-am unde să te adăpostesc; culcă-te colea, lîngă 
fîntînă, la răcoare, şi dormi întruna pănă dimineaţă. 

PEPELEA: Las'pe mine. 

ZMEUL;: Deci, noapte bună. 

PEPELEA: Visuri cornorate! .. .. 

ZMEUL (urmînd pe Pîrlea şi Lăcustă, care intră în palat, zice 
aparte): Cum o dormi, am să vin să-l ciomăgesc, pănă l-oi ucide. 
(lese.) 

PEPELEA: Zmeul are vrun gînd rău cu mine; să mă prefac că 
dorm ... Unde să mă culc? Ha! pe trunchiul ăsta, dar să-mi pun flu- 
ierul pe pept, ca un scut. 

(Se întinde pe trunchiul de lîngă puț, se acoperă cu mantaua şi-şi afundă 

pălăria pe cap, încât nu se mai cunoaşte.) 


SCENA VIII 


PEPELEA și SINZIANA (ea se ivește la fereastra de sus a 
turnului) 


SÎNZIANA: Pepeleo! 

PEPELEA: Sînziană! 

SINZIANA: Fugim? Zmeul a intrat în casă, sînt cu nerăbdare 
să ies din turn. 

PEPELEA: Fii liniştită și fă-te că dormi.  Ți-oi da de ştire cînd 
a veni momentul. 


SCENA IX 
PEPELEA, SINZIANA, PIRLEA, LĂCUSTA 
LĂCUSTĂ (la fereastra de jos a turnului): lată-ne iar în puşcărie. 
PIÎRLEA: Mai bine aici, decît în frigare şi în căldare. 
LĂGUSTĂ (oţărîndu-se): Brrr... Pîrleo, nu zăreşti pe Pepelea? 

PIRLEA: Pare-mi-se că doarme, colo, lîngă puț. 
LĂCUSTĂ: N-ar putea el să ne scape? 
PIRLEA: Taci, aud zmeul. 

LĂCUSTĂ: Vine să ne taie, de pe-acum. Brrr 
PÎRLEA: Taci! nu tot birii, că birii și eu. 


SCENA X 
Aceiași, ZMEUL 


ZMEUL (iese încet din palat, armat cu buzduganul tainic): Doar- 
me! (Încet.) Frate, îrățioare . Nu răspunde... a adormit... acu-i 
vremea să-i turtesc tidva cu buzduganul. (Se apropie de Pepelea pe 
vîrful picioarelor și lovește în trunchi cu buzduganul.) Na, una; l-am 


amețit. să-i mai dau vreo cîteva (lovește), două, trei, patru, tare 
căpățină! ... 

LĂCUSTĂ: Ce face zmeul dracului? În cine bate cu buzdu- 
ganul? 


PÎRLEA: În bietul Pepelea. 

LĂCUSTĂ: L-a fi ucis hoţul. 

PIRLEA: Cel puţin i-a făcut scăfîrlia numai țăndări. 

ZMEUL;: De-acum cred că-i ajunge ... nu mișcă... L-am ucis! 
m-am dezbărat de el. (Pleacă și iar se întoarce.) Dar tot să-i mai trag 
una, drept adalmaș. (Mai lovește încă o dată; buzduganul se sfărimă.) 
Na! mi-am frînt buzduganul, arma mea cea mai puternică! ... ce fac 
eu acum fără ea, dar fie! încalte l-am ucis... Ce chef, ce chef!... 
Hai de-acum la culcare. (Intră în palat.) 

LĂCUSTĂ: Sărmanul Pepelea! 

PÎRLEA: Parapanghelos de-acum. 

LĂCUSTĂ: Ba iaca învie, învie! mare minune! 


(Pepelea se mişcă şi se ridică.) 


LĂCUSTĂ: Pepeleo .. 

PEPELEA: Cine mă cheamă? 

LĂCUSTĂ: N-ai perit? 

PEPELEA: Nu cred... am dormit dus. 
LĂCUSTĂ: Dar n-ai simţit nimic prin somn? 
PEPELEA: Ba, parcă m-au pișcat niște țînțari. 
LĂCUSTĂ-PÎRLEA: Breee! breee! breee! breee! 


(Au înnoptat; cer cu stele.) 


PEPELEA (sculîndu-se): Groaznic m-o ciumăgit fratele meu de, 
cruce! noroc c-au lovit în fluier dar încalte și-au frînt buzduga- 
nul... minunat! o armă mai puțin în mîna lui... Oare ce face 

el acum? s-a culcat?. a adormit? (Se apropie de poarta pa- 
latului şi ascultă. Se aude un horăit grozav înăuntru.) Doarme bu- 
tuc şi horăieşte ca o moară stricată acu-i vremea de scăpat pe 
Sînziana şi pe bieții voievozi, să le dau semn. 


(Cuartet) 
PEPELEA 
Sinziană, te deşteaptă, 
Eu te chem la sînul meu. 


Al tău mire te aşteaptă 
Să te scape-acum de zmeu. 


SINZIANA 


(ivindu-se la fereastră) 


Ah! Pepeleo, sînt deşteaptă 
Ca şi viul dor al meu. 

A mea inimă așteaptă 

Ca să zbor la sînul tău. 


PIRLEA şi LĂCUSTĂ 


(la fereastra de jos) 


Groază-n mine se deşteaptă, 
Mă frămînt-amar și greu. 
Moartea crudă ne aşteaptă 
în călaarea celui zmeu. 


PEPELEA 


Am călcat, venind la tine, 
Peste nouă ţări și mări. 


S SÎNZIANA 
Am răbdat, gîndind la tine, 
Mii și mii de supărări. 
PEPELEA 


Dar acum soarta suride, 
Raiul dulce se deschide. 


SINZIANA 


Orişiunde-oi fi cu tine 
Va fi raiul pentru mine. 


(Impreună.) 

PEPELEA 


Sinziană, mă așteaptă 
Să te scap de crudul zmeu... 


SINZIANA 


A mea inimă așteaptă 
Ca să zbor la sînul tău 


PÎRLEA şi LĂCUSTĂ 


Moartea crudă ne aşteaptă 
La ospăţul celui zmeu. 


PEPELEA: Zmeul e beat de somn sînteţi gata? 

SÎNZIANA: Gata. 

LĂCUSTĂ: Dar cum ieşim din turn? 

PEPELEA :Feriţi-vă, c-am să deschid turnul prin farmecul fluie- 
rului meu. (Pepelea sună din fluier; fațada turnului se prăbușește, 
formând o scară. Sînziana se coboară, Pîrlea și Lăcustă iese pe sub 
scară.) 

SINZIANA (sus, în capul scării): Pepeleo! 

PEPELEA (coborînd-o): Sînziană, cobori iute. 

SĪNZIANA (coborînd, se aruncă în braţele lui Pepelea): A! scum- 
pul meu mire! 

PEPELEA: Scumpa me4 mireasă! 

LĂCUSTĂ (îmbrăţișind pe Pepelea): A! scumpul nostru liberator 

PEPELEA: Nu-i vreme de perdut... la fugă, barca ne așteaptă 
după. stîncă... Hai! 

PIRLEA: Hai!... şi tu, locaş afurisit, să cadă trăsnetele pe tine, să 
te macini ca mălaiul... să te.... ` 

LĂCUSTĂ: Lasă blăstemurile pe altă dată... acum, la sănătoasa. 


(Fug toți patru şi dispar după stincă.) 


SCENA XI 
ZMEUL (iese somnoros) 


ZMEUL: Pare c-am auzit un vuiet neobicinuit? am simţit ca un 
cutremur, care m-a trezit... s-a fi prăbușit vreo stîncă în mare? ce 
văd?... turnul e deschis? o scară?..; Sînziana a fugit?... cum?... și 
Pîrlea, şi Lăcustă?... încotro au apucat? spre pădure, negreșit... o! de 
i-aș prinde, am să-i mănînc de vii. (Aleargă spre pădure.) 

(O auroră boreală se arată pe cer. La lumina ei se zărește o 


burcă lunecînd pe mare; în ea se află Pepelea, Sinziana, Pîrlea 
și Lăcustă.) 

TUSPATRU 
(cîntă) 
Pe-ale mării blînde valuri, 
Barcă mică, zbori departe. 
ZMEUL (oprindu-se): Ce aud? 
Şi de-aceste crunte maluri 
Cu grăbire ne desparte. 


(Barca se depărtează spre orizont.) 


ZMEUL: Ce văd?... Sînziana cu ucisul meu? unde-i buzduganul, 
să-l azvirl în ei? (Se împedecă de el, rupt jos.) Iată-l, e frînt! (Turbat 
de mănie.) A! ... Cum să-i prind, aripile, aripile... cu ele să-i ajung 
din zbor. (Intră răpede în palat și iese în curînd cu aripi aninate de 
umeri.) 

Arie pe mare 
Am scăpat, o! veselie, 
Şi de zmeu, şi de robie! 

ZMEUL: Ba n-aţi scăpat, oi să mă răped ca un vultur de sus de 

pe stîncă. (Pleacă spre stâncă.) 


(Stînca se deschide și Zina-Lacului apare sub o arcadă luminoasă.) 


SCENA XII 
ZMEUL, ZINA-LACULUI 
ZÎNA: Stăi pe loc, iasmă infernală!... Tu care ţi-ai frînt buzduga- 
nul; cadă și aripile tale! 


(Aripile zmeului cad de pe umerii lui.) 


ZMEUL (c-un răcnet de desperare): A!... Zîna-Lacului! sînt per- 
dut!... (Cade leșinat.) 


(Sfîrşitul actului IV). 


ACTUL V 


(Teatrul reprezintă imperiul Iernii ... munţi de gheaţă, brazi 
incărcaţi de chindie.) 

SCENA I 
GENII DE IARNĂ 
(Toţi sînt albi şi-naripați; se joacă pe gheaţă, patinîind.) 


COR 


Ce dulce viaţă! 

În acest loc 

Nu e verdeață, 
Nu e nici foc; 

Ci numai gheaţă 
Și numai ceață; 
Viscol şi ger, 

Pe cîmp şi-n cer. 
Toată suflarea 
Piere sub vînt, 
Chiar însaşi marea 
Pare-un mormiînt; 
Dar noi ferice 
Trăim aice, 
Jucăm, cîntăm, 
Ne desfătăm. 


SCENA II 
GENII, CRIVĂȚUL 


CRIVĂȚUL;: Genii nemernici, voi jucaţi, şi imperiul Iernii se 
află în pericol de topire! 

UN GENIU: Cum? Ce? Cum, d-nule Crivăţ? 

CRIVĂŢUL: Iarna, graţioasa noastră împărăteasă, care avea să 
fie încoronată chiar astăzi... 

GENIUL: A păţit ceva? 

CRIVĂŢUL: Iarna, frumoasa copilă a Nordului, care avea să-şi 
aleagă chiar astăzi un mire... 

GENII: Ce-a păţit? 

CRIVĂȚŢUL: Iarna, care, pre cît era de încîntătoare părea a fi răce 
şi nesimţitoare... 

GENII: Ei!. .Gei s-a-ntîmplat? 

CRIVĂŢUL;: S-a dat în dragoste cu Prier, domnul Verdeţei, şi 
astă-noapte a spălat putina din palat cu el. 

GENII: A fugit? 

CRIVĂŢUL: Fugit! (În taină.) Dar să rămiie între noi... să nu afle 
poporul. 

GENII: Ol... 

CRIVĂȚUL: A abandonat tronul, bunătate de tron, durat numai 
din sloiuri de gheaţă!... Ce nebunie!... unde a găsi o climă mai plăcută 
decit aice... o țară mai drăgălașă decît a noastră, unde foiesc urşii cei 
albi? 

GENIUL II: Ei bine, ce ne facem? 

CRIVĂȚUL: Să ne cătăm o altă împărăteasă, căci în imperiul 
Iernii nu pot domni decît femeile; şi, după datinile strămoșești, îm- 
părăteasa trebuie să fie frumoasă, albă și, mai cu samă, răce ca ghea- 
ţa... Dar unde să o găsim? 

TOȚI: Unde... unde? 

CRIVĂȚUL: Voi, care-aţi cutrierat lumea, n-aţi întîlnit vreo fată 
cu inima de gheaţă? 

GENIUL 1: Să vezi, d-nule Crivăţ... am fost mai an la Bucureștii... 

CRIVĂȚUL: Şi?... 

GENIUL: Și am găsit una, numai una, însă... 

CRIVĂŢUL: Însă... 

GENIUL: Cum a dat cu ochii de-un roșior, s-a topit... 

CRIVĂŢUL: Nu mă îndoiesc... Roșiorii sînt para focului... dar ce 
s-aude? Ian priviţi... prin văzduh trece un zmeu călare. 


(Zmeul trece prin văzduh.) 


SCENA III 
Aceiași, ZMEUL 


TOȚI (cu grijă): Zmeul! 

CRIVĂȚUL: Întiia dată el calcă pe locurile acestea. Oare ce 
caută el pe la noi? 

ZMEUL (intrînd): Caut ajutor şi răzbunare! 

CRIVĂŢUL: Ajutor? 

ZMEUL: Da! aţi auzit de şotiile ce-am păţit? 

GENII: Ai păţit șotii? Spune-le, să ridem și noi. 

ZMEUL (posomorit): Să rideţi? 

GENII (speriați): Ba-ba-ba-ba, să-să-să plingem. 

* ZMEUL: Ascultaţi dar... am răpit pe Sînziana, fata lui Papură- 
Împărat şi, cînd să mă bucur de prada mea, vine un hoţ şi mi-o fură 
ca din palmă. (Furios.) Pricepeţi aşa obrăznicie? 

GENII (tremurînd): Prii-prii-pri... pri-ce-ce-cepem. 

ZMEUL;: Sînziana cu hoţul ei și cu alți doi pămînteni, doi năuci 
anume Pîrlea-Vodă şi Lăcustă-Vodă, care-i întovărășesc,-umblă acum 
rătăciţi pe faţa pămîntului, fără a pute nimeri la împărăţia lui Pa- 
pură... ei au ajuns pănă aicea şi i-am zărit călcînd peste hotar... mer- 
geţi de le ieșiţi înainte, îi prindeți şi-i schimbaţi în sloiuri de gheaţă. 

CRIVĂŢUL: Pe toți, și chiar pe Sînziana? 

ZMEUL: Ba pe dînsa nu... ea-i frumoasă și albă cît şi împără- 
teasa voastră, păcat numai că-i aşa de răce în privirea mea. (Stă gîn- 
ditor.) 

CRIVĂȚUL (cătră genii, încet): Aţi auzit? frumoasă, albă şi 
răce.... tocmai ce ne trebuie nouă; poate că... cine ştie? ne vine o îm- 
părăteasă nouă!... 

ZMEUL: Vreţi să-mi daţi ajutorul ce vă cer? 

CRIVĂȚUL: Vrem. 

ZMEUL: Hai dar să le ieşim în cale și să-i robim, dar trebuie să 
vă dau de ştire că hoțul are un fluier fermecat, prin care învinge 
tot... Voi, cu suflarea voastră, faceţi să îngheţe aerul din el, ca să nu 
mai poată scoate nici un sunet... astfel vom căpăta izbinaa. 

CRIVĂȚUL: Prea bine, însă ai uitat să ne spui numele hoţului. 

ZMEUL: El se cheamă... Tot oi zice, c-am zis, c-oi zice... 

CRIVĂŢUL: Ce-ai zis? 

ZMEUL: Ducă-se dracului, l-am uitat... Hai. 


(les cu toții prin dreapta, cîntînd repriza corului.) 


SCENA IV 
LĂACUSTĂ-VODĂ 


LĂCUSTĂ (intră prin stînga, tremurînd de frig, sărind şi alune- 
cînd la tot pasul): Brrr... frig e!... rău mă strînge-n spete. (Alunecă.) 
Na! cît pe-aci să cad alivanta... prin ce locuri afurisite m-a adus 
naiba. Brrr!... aici o fi-ngheţînd și ouăle corbului... să nu stau în loc, 
să mă sleiesc (Sare şi lunecă.) Ține bine măi, da ghețuş e!. 
de cînd am scăpat din ghearele şi din căldarea zmeului, am umblat 
hai-hui prin toate colţurile lumii, împreună cu Sînziana, cu Pepelea 
și cu vărul meu Pirlea, fără a da de împărăţia lui Papură. 
Brrrr Am ajuns, în sfîrșit, la marea îngheţată. Brrr, simt că. în- 
gheț ca dînsa. (Sare.) Am lăsat în urmă pe tovarășii mei și am rupt-o 
de-a fuga înainte, doar m-oi încălzi cu miscarea. aş (Tremură.) 
Iaca, mă schimb în sloi mă prefac în îngheţată de Lăcustă . la 
fugă. . (Vrea să alerge, dar alunecă și cade.) Aoleo! (Un urs alb se 
coboară de pe deal în scenă.) Vai de mine! ce se coboară spre 
mine? un urs alb?.  aoleo! .sămă fac că-s mort, ca să nu mă 
mănince. (Stă neclintit jos. Ursul se apropie de el și-l miroasă, îl 
întoarce cu labele, apoi se pune cu șezutul pe el, mormăind.) S-a 
pus turceşte pe burta mea. . greu e, mînca-l-ar cîinii, dar încaltea 
mă încălzește cu blana lui. (Ursul se uită la dînsul. Lăcustă închide 
ochii și se face mort.) Hei!..  de-aş pute să-i spintec cojocul 
am cuțitul la briu. Ian să-ncerc. (Scoate cuțitul și, cînd vrea 

să lovească, ursul se uită la el, el se oprește, apoi zice:) Şi-a-ntors 
spatele; acu-i vremea. (Înfige cuțitul în salele ursului, care sare 
mugind și se depărtează). Pare-mi-se că l-am înţepat, dar nu l-am 
ucis... (Spăriet.) Nu, nu... iaca, dihania fuge... am scăpat! (Sare 
în picioare și fuge lunecînd în dreapta.) Am scăpat! .... am scăpat! 
(Joacă de bucurie. În acest moment intră Pîrlea, alungind furios 
cîțiva genii care traversează scena, spărieţi.) 


SCENA V 
PIRLEA, LĂCUSTĂ 


PÎRLEA (dînd cu sabia în dreapta și-n stînga prin văzduh): Na! 
na! na şi ție, na şi ţie, na şi ţie! Luptă cu Pirlea vă trebuie?... Na, na, 
na! 

LĂCUSTĂ: Ho! vere Pirleo, opreşte, pune piedică. 

PÎRLEA: Cîţi am ucis?... Pe toți? 

LĂCUSTĂ: N-au rămas nici de sămînţă... dar ce-ai păţit, ce te-a 
apucat? 

PÎRLEA: După ce-ai fugit şi ne-ai lăsat, ne-au atacat o ceată de 
dihănii albe, care voiau să răpească pe Sînziana... M-am făcut foc 
şi le-am luat la goană păn-aici, precum ai văzut. 

LĂCUSTĂ: Dar Sînziana ce-a devenit? 

PÎRLEA: Ea o ştie! 

LĂCUSTĂ: Cum? Ai abandonat pe Sînziana? A! vere, nu-i galant 
din partea ta. 

PÎRLEA: Dec!... Dar tu ce-ai făcut?... Nu ne-ai abandonat pe toţi? 

LĂCUSTĂ: Nu-i vorba de mine... mie mi-era frig, am fugit ca să 
mă încălzesc. 

PIRLEA (începînd a tremura de frig): Şi te-ai încălzit? 

LĂCUSTĂ (tremurind): Ba! Ba! Ba!... am devenit gazda fiorului 
şi a guturaiului. (Strănută.) 

PIRLEA: Și eu tij.  (Strănută.) 

AMINDOI: Să vă fie de bine. 

LĂCUSTĂ: Pîrleo! 

PÎRLEA: Lăcustă! 

LĂCUSTĂ: Stai, iaca-ţi îngheaţă nasul. 

PIRLEA: Şi ţie o ureche. 

LĂCUSTĂ: Să ne frecăm iute cu zăpadă... asta-i leacul. 


(Iau zăpadă şi se freacă unul pe altul.) 


AMINDOI: Vîrtos... vîrtos... 
PIRLEA: S-a roşit? 
LĂCUSTĂ: Cît un patriot... dar urechea mea? 

PÎRLEA: Cît alt patriot... le-am scăpat de degerat. 
LĂCUSTĂ: Iġn priveşte... ba nu... iar se-nălbeşte, încă o frecă- 
tură. 

PIRLEA: Destul, vere, că l-ai jupuit.de piele. 

LĂCUSTĂ: Ah! Ah!... vere, viață-i asta? 

PÎRLEA: Viaţă, dar proastă... începe a-mi fi somn. 

LĂCUSTĂ: Şi mie, dar să nu adormi că mori. 

PIRLEA: Apoi ce să facem? 

LĂCUSTĂ: Să ne dăm pe gheaţă, ca să ne întreținem circulaţia 
sîngelui. 

PÎRLEA: Fie şi aşa. 

(Se dau pe gheaţă.) 


SCENA VI 
Aceiaşi, CRIVĂȚUL (se opreşte pe-o movilă de omăt) 


CRIVĂŢUL: Vivat! ... Am prins pe Sînziana... am dus-o la pa- 
fatul Iernii și, prin vrăjirea soţiei mele, Promoroaca, am schimbat-o 
la faţă de samănă acum întocmai cu împărăteasa noastră cea fuga- 


ră... În curînd are să vie aicea Sînziana, pentru ca să fie încoro- 
nată ... iaca, cortejul se înaintează. 


(Marş la orchestră, cortejul intră.) 


PÎRLEA (oprindu-se): Ce s-aude? 

LĂCUSTĂ: O fi vreo nuntă de urşi albi. 

PIRLEA: Vin colea, să o privim. 

LĂCUSTĂ: Şi să fim gata de fugă... Te-ai mai încălzit? 
PÎRLEA: M-am!... 


(În sunetul unui marș fantastic, întră din dreapta dignitarii impe- 
riului Iernii, în haine albe blănite și cu mitre de gheață. După 
dînşii, un car de argint, tras de doi urși albi. Pe car se găsește 
Sînziana, purtînd o mantie albă de stofă argintie și un văl subți- 
re pe obraz. Genii mulţi încunjură carul. Poporul urmează în 
cojoace... Carul se opreşte în mijlocul scenii.) 
t 


SCENA VII 
PIRLEA, LACUSTĂ, SINZIANA, CRIVĂȚUL, GENII, CORTEJ 


COR 


Vivat falnica regină, 
Dulce ca o zi senină, 
Mîndră ca o lună plină 
Şi cu inima virgină. 

PÎIRLEA 
O!-ce minune încîntătoare! 


LĂCUSTĂ 
N-am văzut alta ca ea sub soare. 
AMÎNDOI 
Simt pentru dînsa amor ş-amoare. 
SÎNZIANA 
(în parte) 
Bietul Pepelea, unde-a fi oare? 
CORUL 
Vivat falnica regină etc. 
CRIVĂȚUL 
(prezentind o coroană de briliant) 
Regină-strălucită! Poporu-n fericire 
Ţi-oferă azi corona, rugîndu-te uimit 
Ca să-ţi alegi un mire 
Viteaz, frumos, iubit. 
SÎNZIANA 


(încoronîndu-se) 


Corona pe-a mea frunte o pun azi fericită. 

Dar ce simt? sub coronă un frig cumplit m-a prins. 
În inima-mi răcită 

Tot focul, vai! s-a stins! 


CORUL 


Vivat falnica regină, 
Dulce ca o zi senină 
Mîndră ca o lună plină 
Şi cu inima virgină. 


(Aparte.) 


POPORUL: Ura! .. trăiască împărăteasa noastră! 

PÎRLEA: Frumoasă-i, Lăcustă... încep a mă înfierbînta. 

LĂCUSTĂ: Noroc de tine! 

CRIVĂȚUL: Locuitori din împărăţia Iernii, se face vouă știut că 
astăzi împărăteasa noastră, urmînd datinilor strămoşeşti, are să-şi 
aleagă un mire... Ace] care sărutind-o pe frunte nu va fi cuprins de 
frigul morţii va ocupa tronul alăturea cu frumoasa lui soție. 

PÎRLEA: Ce-au spus, vere, ai auzit? 

LĂCUSTĂ: Auzit, taci. 

CRIVĂȚŢUL: Care dintre voi aspiră la această fericire să se pre- 
zinte. Am zis. 

PÎRLEA-LĂCUSTĂ: Eu! 

PIRLEA: Cum?... şi tu, vere Lăcustă; 

LĂCUSTĂ: Iaca, ba nu, că mi-a fi ruşine. 

SINZIANA (în parte): Ce văd? Pîrlea şi Lăcustă! 

PÎRLEA: Ce voluptate mă așteaptă! 

LĂCUSTĂ: Ah! am s-o strîng în braţe, ca să mă-ncălzesc. 

(Pirlea și Lăcustă pleacă cu brațele deschise, dar cu cît s-apropie de 


carul Iernii, ei se cuprind de fiori, picioarele li se înțepenesc, limba 
li se leagă.) 


PÎRLEA 
Mult o doresc. 


LĂCUSTĂ 
Mult îmi e dragă 


ÎMPREUNĂ 
Dar ce simţesc? 
Limba-mi se leagă. 


CORUL 
Ei simt în pept 
Fiori de gheaţă, 
Nu calcă drept, 
Rău o s-o paţă. 
PÎRLEA ȘI LĂCUSTĂ 

Ah! simt în pept 
Fiori de gheaţă, 
Sint eu deştept? 
Sînt oare-n viaţă? 


PÎRLEA ŞI LĂCUSTĂ 


(lingă car, tremurind) 


Plini de... de... foc 
Mă-nchin ți ţie 
No... no... noroc 
De-acum mi... mie! 
(Unul de o parte şi altul de altă parte întind buzele ca să sărute 


obrazul Sinzianei, dar pe loc rămîn încremeniţi, strigînd:) 
Aoleo. îngheț!“ 

CORUL 


Au îngheţat! 
lată-i zăpadă! 
Sînt buni de dat 
Urșilor pradă. 


(Sint amândoi luați pe sus și răzemaţi de avanscene.) 


SCENA VIII 
Aceiași, PEPELEA (intră alergind) 


PEPELEA: Sînziană .. . Sinziană ... . 

SÎNZIANA (în parte): Glasul lui Pepelea! 

PEPELEA. Unde eşti? ah! iată-te. (Vrea să se apropie, popo- 
rul îl oprește.) 

SINZIANA (aparte): Sărmanul! .. de cînd port corona asta de 
gheață... parcă nu mai simt nimic pentru el! 

PEPELEA: Sînziana, nu-mi răspunzi?... O! în zadar, eşti schim- 
bată la faţă... eu te văd cu ochii sufletului... te recunosc. 

SÎNZIANA (aparte): O Doamne! am ajuns răce ca iarna, inima 
mea nu mai bate! 

PEPELEA: Siînziană! eşti vrăjită... Eu sînt Pepelea, răspunde! 


(Se răpede pintre oameni.) 


CRIVĂŢUL: Nenorocite!... uiţi respectul ce datoreşti împărătesei 
şi tulburi ceremonia cununiei? 

PEPELEA: Cine se cunună, Sînziana?... cu cine?... 

CRIVĂȚŢUL: Cu acel care o va săruta pe frunte şi va avea noroe 
de-a nu muri înghețat pe loc. 

PEPELEA: Eu vreau să-mi cerc norocul chiar de-a fi să mor... 
tot mort sînt fără dînsa. 


(Duo) 
PEPELEA 


Dulce-mpărăteasă, 
Scumpa mea mireasă, 
Eu sînt al tău mire 
Coprins de iubire. 
Ah! îți adă-aminte 
Că prin jurăminte 
Legat sînt de tine, 

Ca și tu de mine. 

SÎNZIANA 
(în parte) 
Sărmanul Pepele! de el rău îmi pare! 
Că poate să moară dintr-o sărutare. 


PEPELEA 


N-am frică de moarte, 
Nici de răle soarte, 
Cînd inima-mi cere 
Dulce mîngăiere. 


(Sînziana se coboară de pe car, Pepelea continuă.) 


Dă-mi o sărutare 
Plină de-nfocare, 
Eu cu-a mea iubire 
Zbor la nemurire. 


(Stringe în braţe pe Sînziana şi o sătură pe frunte. Corona ei cade: 
atunci ea-şi scoate vălul și apare sub figura ei.) 


SÎNZIANA 
Ah! în al meu suflet simt un dulce foc. 
Iubesc, iubesc, iară, iubesc... o! noroc! 
TOŢI 
(cu mirare) 
N-a îngheţat! n-ai murit! 
El e mirele iubit! 
SÎNZIANA ŞI PEPELEA 
(îmbrăţoșaţi) 


Zi de fericire plină! 
Împreună, cu uimire, 
După-o viaţă mult senină, 
Vom zbura la nemurire! 


CORUL 


Vivat falnică regină! 

Vivat falnicul ei mire! 
Aibă viața mult senină 
Şi domnie-n strălucire! 

SCENA IX 
Aceiași, ZMEUL 


ZMEUL (vine răpede și respinge pe Pepelea): În lături! 
TOŢI: Zmeul! 
ZMEUL: Sînziana-i a mea! Și cine îndrăznește să vie să o 

smulgă din brațele mele. (Ridică pe Sinziana în brațe.) 

SÎNZIANA: Pepeleo! 

PEPELEA (scoţind fluierul): O! fluieraș, acum să-ți văd puterea. 
(Suflă din fluier, dar nu scoate nici un glas.) O! fluierașul e mut! 

ZMEUL: Ha! ha! ha! ţi-a îngheţat suflarea, Pepeleo! 

PEPELEA: Ah! sînt pierdut!... Zînă! Zînă binetăcătoare, ajutor 
ajutor!... 


SCENA X 
Aceiaşi, ZINA-LACULUI (apare pe movilă) 


ZÎNA: Iată-imă, Pepeleo! 

TOȚI: Zina Lacului! 

ZÎNA: Zmeule, a sunat ora sfîrsitului tău de pe lumea asta! 

ZMEUL: Nu-mi pasă de tine Sînziana-i talismanul meu... 
și calul ne aşteaptă. 

ZÎNA: Calul tău? priveşte! (Face un semn, calul trece prin aer). 


ZMEUL: Am rămas pe jos, dar fie! rămîn cu Sînziana pe 
pămînt. 
ZINA: Sînziana pe pămînt.. iar tu, zmeule, sub pămînt... 
dispari! 
ZMEUL (afundindu-se): A! (Din locul unde dispare iese o pară 
de foc.) 
TOȚI: A! 
CORUL 
A dispărut, 


Arzînd în pară, 
Zmeul cumplit, 
Cumplita fiară! 


SÎNZIANA ŞI PEPELEA 


Ah! am scăpat 
De cruda fiară, 
În dulce trai 
Reintru iară. 

ZINA 


Veţi fi de-acum 
Ferice iară, 

Hai să vă duc 
L-a voastră țară. 


TOŢI 


Haideţi cu toţi 
În altă ţară, 
Unde-i cer blind 
Şi primăvară. 
ZINA: La palatul lui Papură-Împărat! (Face un semn, toți pleacă, 
un nour se coboară de ascunde scena.) 


SCENA XI 
LĂCUSTĂ, PIRLEA 


LĂCUSTĂ (trezindu-se, strănută): A! m-am dezgheţat, unde 
mă aflu? în nori? m-am înălțat în nori? dar ce zăresc co- 
lo?... om să fie? nu se mişcă.. (Se apropie de Pirlea.) Ciung 
să fie? Ba-i om! e vărul Pîrlea Vere Pirleo! (Îl împinge.) 
Bocnă ... sloi a căzut sub zero! Vere Pirleo! (îl trage de nas) 
trezeste-te. 

PĪRLEA (strănută): Ce-i? cine mă cheamă? tu, vere Lăcustă? 

LĂCUSTĂ: Eu şi cu mine. 

PÎRLEA (încă buimăcit): Sînteți doi? unde-i celalalt? 

LĂCUSTĂ (căutînd împrejur): Care? 

PÎRLEA: Ai zis eu și cu mine Tu şi cu tine fac doi. 

LĂCUSTĂ: Sărmanul! l-a balamucii gerul, aiurează. 

PÎRLEA: Dar unde ne găsim, vere Lăcustă? 

LĂCUSTĂ: Priveşte! . în nori!. hăt sus! 

PĪRLEA: În nori? hăt sus? dar ce facem acum? unde-s cei- 
laiţi? 

LĂCUSTA: Să te-ngrop, dacă știu. 

PÎRLEA: Hai după dinșii, vere Lăcustă. 

LĂCUSTĂ: Unde şi pe unde? 

PÎRLEA: Prin nori. 

LĂCUSTĂ: Prin nori! . atita ne mai trebuia! .. Brece! Prin 
multe am trecut. dar prin nori încă nu N-am deprin- 
dere. .mă umflă groaza, mă pătrunde umezeala. 

PĪRLEA: Ştii una, vere Lăcustă? 

LĂCUSTĂ: Ba zău, nici două. 

PÎRLEA: Ai plămini. 

LĂCUSTA: Ştiu eu... nu mi-am făcut încă vizită domiciliară. 
PÎRLEA: Hai să suflăm, vere, să-i risipim. 

LĂCUSTA: Bucuros, numai de nu ne-or risipi ei pe noi. 
PÎRLEA: Suflă vîrtos. 

LĂCUSTĂ: Iaca. 


(Suflă amândoi peste nori, norii se risipesc, cortina se ridică.) 


PÎRLEA: A! i-am risipit. 
LĂCUSTA: D-apoi ş-așa pepturi, pareă-s foi de ferar. 


SCENA XII 
Tot personalul piesei, afară de ZMEU şi de ZINA-LACULUI 


(Schimbare. Cînd norul se împrăștie, teatrul reprezintă un parc 
plin de frumuseţele primăverei. În fund, fațada palatului lui Pa- 
pură; dinaintea palatului o largă terasă cu scări de marmură. 
Papură, înconjurat de curtea lui, stă pe terasă. Poporul, răspîndit 
printre copaci, în mai multe grupuri. În sunetul unei simfonii, 
Zina-Lacului ține pe Sînziana de mînă, întră pe scenă din dreap- 
ta. Pepelea se găseşte la stînga ei, în urma lor vin Pîrlea și Lă- 
custă-Vodă, Păcală, Tîndală, Crivăţul, genii schimbaţi în haine 
de vară şi purtînd buchete cu flori; ei toţi se-naintează spre 
terasă.) 


PAPURĂ: Precum v-am spus, curtenilor şi voi curtezanilor, de 
mai multe zile îmi ţiuie urechea dreaptă .. semn de veste bună!... 
şi astă-noapte am visat pe Sînziana, sub forma unui bob sositor... 
Trebuie să vie... Dar ce văd? Iat-o! iat-o! 

TOŢI: Iat-o! 


(Sînziana şi Pepelea, împreună cu Ziîna-Lacului, se apropie de 
tron.) 


PAPURĂ: Sînziana, copila mea, tu eşti? 

SÎNZIANA: Scumpul meu părinte! (Se aruncă în brațele lui 
Papură,) 

PAPURĂ: Cine te-a scăpat de Zmeu? Cine te-a readus în bra- 
tele mele? 

SÎNZIANA: Mirele meu, Pepelea. 

PEPELEA: Cu ajutorul generos al Zînei-Lacului. 


PAPURĂ: Ce de treabă zînă! .. îmi vine s-o sărut.. mai vir- 
tos că-i frumoasă coz. 
ZINA: Maiestatea-ta.  binecuvîntează-ţi copiii, căci binecuvîn- 


tarea părinţilor face fericirea copiilor. 


(Pepelea și Sînziana îngenunchează înaintea lui Papură.) 

PAPURĂ (întinzînd miînile asupra capului lor): Norocul să fie 
vecinic cu voi, copiii mei! 
TOŢI: Ura! 
CORUL FINAL 
` 

Trăiască Sînziana, 

Minunea-mpărătească, 

Cu dragul ei Pepelea 

Ferice să domnească. 


(Sfirşitul piesei.) 


DESPOT-VODĂ 


Dramă istorică în versuri. 
5 acte și 2 tablouri 


PERSONAJI: 
ALEXANDRU LAPUSNEANU, domn Moldovii 50 ani 
RUXANDRA-DOAMNA, soția lui Lăpuşneanu 25 ani 
DESPOT ERACLID, compețitor tronului Moldovii 30 ani 
MOȚOC VORNICUL, boier conspirator 55 ani 
ANA, fiica lui . 20 ani 
MAICA FEVRONIA, sora lui Moţoc 50 ani 
TOMȘA, boier neaoş 40 ani 
ILIAȘ, copilul lui Tomşa 14 ani 
SP ANCIOC 35 ani 
HARNOV - 45 ani 
STROICI boieri 25 ani 
TOROIPAN 25 ani 
CIUBĂR-VODĂ 45 ani 
ALBERT LASKI, palatinul Siradii 55 ani 
CARMINA, soţia lui Laski 30 ani 
ROZEL, aventurier francez 25 ani 
SOMMER, poet german 25 ani 
ANTON SECUIUL, şeful secuimei din Ardeal 30 ani 
PISOZKI, comandant castelului; de la Zips . 30 ani 
TOMA CALABAICANUL, om de încredere a lui Lăpuş- 
neanu . 40 ani 
AHMED BAIRACTARUL, trimis a lui Soliman sultanul 40 ani 
LIMBĂ-DULCE, plăieș 30 ani 
JUMĂTATE, idem 30 ani 
UN ŢĂRAN. 
O ȚPĂRANCĂ 
ŢĂRANI — TIRGOVEŢI — BOIERI — OSTAȘI ROMÂNI — 
MERCENARI UNGURI, FRANCEZI, LEȘI, NEMȚI etc. — CA- 
LUGĂRI 
(Drama se petrece la anii 1558—1561) 
Notă. — Versurile precedate de semnul" pot să nu fie declamate în 


cursul reprezentaţiilor (V.A.). 

ACTUL I 


TABLOUL I 


Culmea Carpaţilor ce desparte Bucovina de Transilvania. — Un 
brad în dreapta. — Panoramă de munţi în fund. 
SCENA I 


JUMĂTATE, LIMBĂ-DULCE 
JUMĂTATE 
(rezemat de brad, cîntă) 


Frunză verde de stejar, 
Sus pe munte, la hotar, 
Zi și noapte stau pîndar 


LIMBĂ-DULCE 


(vine din stînga, obosit, aducind un fedeleș pe umăr) 
Uf! iată-mă pe culme cu fedeleșu-n spate! 
JUMĂTATE 
Venit-ai, Limbă-Dulce?. 
LIMBĂ-DULCE 


Venit, măi Jumătate, 
Dar cad de oboseală. Ştii tu că dintr-un zbor 
Sînt zece mii de stinjeni de-aici pîn’ la izvor? 


JUMĂTATE 


Or fi, dar apa-i bună.. lan s-o cercăm de-i rece? 


LIMBĂ-DULCE 
(dindu-i fedeleşul) 


JUMĂTATE 
(bea) 


LIMBĂ-DULCE 
Îţi place? 


JUMĂTATE 


La inimă chiar trece... 
Cuminte zicea tata: «Dă-mi, Doamne, orice-oi vrea, 
Iar mai cu seamă apă ușoară-n calea grea». 


LIMBĂ-DULCE 


Nu se temea de broască, era voinic mos Tincă, 
Dar tati-i era groază de apă... şi-n opincă, 
Iar bei? 


JUMĂTATE 
Încă o duşcă.. Mă arde setea-n pept! 
LIMBĂ-DULCE 
Beţiv mai esti! 
JUMĂTATE 
Gîndește .. de ieri de cînd te-aştept! 
Pe astă culme goală, încredinţată nouă, 


Mîncăm răbdări prăjite și bem numai cînd plouă; 
Cît despre somn . . 


LIMBĂ-DULCE 
Nici vorbă .. Pîndarului e scris 
C-un ochi închis să doarmă, și celalalt deschis. 
(Răsună codrul de un bucium în stinga.) 
JUMĂTATE 
Un bucium se aude în codri... Ce-o fi oare? 
LIMBĂ-DULCE N 


Boierii din Suceava fac astăzi vînătoare. 

I-am întîlnit devale cu patru urși blănii, 

De somnul cel mai vecinic tuspatru adormiti, 

Şi mai era cu dînşii, mult am mai rîs văzîndu-l... 
Un soi de hop-deoparte cu portul şi cu gîndul, 

Numit Ciubăr şi Vodă 


(Se îndreaptă spre fund) 
JUMĂTATE 


Știu, un nebun de soi, 
Cu visuri de domnie, cum sînt mulţi pe la noi. 


LIMBA-DULCE 
Dar ce văd colo-n vale, în Țara Ungurească? 
JUMĂTATE 


Ce vezi? 
LIMBĂ-DULCE 


O ceată-ntreagă cu haină husărească. 
JUMĂTATE 
Mulţi-s? 
LIMBĂ-DULCE 


Mai mulți de zece, mai mulţi, şi vin merei 


Dar ceata se opreşte . .. Iaca! doi dintre ei 
Descalecă şi-n grabă apucă pe cărare 
La deal... Îi vezi? 


JUMĂTATE 
Văd... Iată-i ajunși sub dîmbul mare 
Ţin sfat şi iarăși pleacă.. Or fi niscai fugari, 
Ce vreau să treacă-n tară y 
LIMBĂ-DULCE 
Ce-or fi, maghiari, tătari. 
Să-i prindem! 
JUMĂTATE 
Dar”, să-i prindem, căci noi sîntem de pază 
Aici, la pragul țării Feri, măi, să nu te vază. 
LIMBĂ-DULCE 
Ştii ce? Hai de pe culme pe ei să ne-aruncăm. 
JUMĂTATE 
Ba nu; la pîndă-aice mai bine s-așteptăm. 
Vin’ cole, după stîncă. 
LIMBĂ-DULCE 


Ce pîndă? Lupta-i dreaptă! 


Ei doi, noi doi! nu-ncape nici pîndă, nici.. 
JUMĂTATE 
(oprindu-l) 
Așteaptă. 


Nu fi nătîng, ascultă ... 

LIMBĂ-DULCE 
Române, doi şi doi . 
JUMĂTATE 
Ascultă,-ţi zic! 
LIMBĂ-DULCE 
Ce? 
JUMĂTATE 
Care-i mai mare dintre noi? 


LIMBĂ-DULCE 


Tu . fie pe-a ta voie aşaşi, n-ar fi dreptate 
Cu doi voinici să lupte un om si.. Jumătate. 


(Ies amîndoi prin dreapta.) 


SCENA 2 
DEȘPOT, LASKI 
LASKI 
(după culme, în fund) 
Despot, ajuns-ai? 
DESPOT 


(sărind pe culme) 
Iată! 


LASKI 


(ivindu-se) 


Ha! iată-mă şi eu. 
Greu e suișul, frate! Dă-mi mîna. 


DESPOT 
Ţine. 
LASKI 
(sărind pe scenă) 


Uf! Caldu-i! de m-ai stoarce, ai face, zău, o baltă. 
(Se pune jos, la rădăcina bradului.) 

A fost un timp, odată, cînd stînca cea mai naltă 

Mi ţi-o urcam eu, Laski, ca cerbul cel uşor. 

Acum simt ca o cange înfiptă în picior, 
Şi pare că mă trage 
DESPOT 
La deal? 


LASKI 
Ba nu, la vale. 
DESPOT 


Oricum, eşti verde încă și ai oţel în şale. 


LASKI 


Așa-i! Mă simt, zău, încă puternic cît un tun. 


Mi-e dragă lumea, frate, şi-mi place traiul bun 
Eu nu sînt ca evreii ce zic că viaţa-i lungă 
Sau scurtă, măsurînd-o pe banii lor din pungă. 
Eu zic: Hei! deie domnul mulţi ani ca să trăim 
Și planurile noastre curînd să le-mplinim. 


(Se scoală şi se plimbă pe scenă.) 


Iată-ne-ajunși cu bine pe naltele hotare 

Ce zac între Moldova şi Ţările Maghiare; 

Loc trist, de lupte crunte, cu sînge plămădit. 
Căci fearele-s cumplite, dar omu-i mai cumplit! 
Priveşte colo-n faţă, în zarea luminată: 

Ca mantie regală, frumoasă și bogată, 

Apare-n ochii noștri Moldova, dulce rai. 
Comoară nesecată de bun şi dulce trai. 

Ea are grîu, și miere, şi vinuri, ah! ce vinuri! 
Toiag de bătrîneţe, viu bàlsam pentru chinuri; 
Şi are mii de nade a scumpelor plăceri, 
Copile,-ah! ce copile! muieri, ah! ce muieri! 
Îţi fură ochii, mintea, şi inima ţi-o fură 


Cu-o rază de sub geană, c-un zîmbet de pe gură. 


Şi însă moldovenii, orbi, crunţi, nepăsători, 
Stropesc ades cu sînge grădina lor de flori. 


DESPOT 

Cum e stăpînul casii, aşa-i şi grădinarul? 
LASKI 

Așa, căci Lăpuşneanul. el mînă astăzi carul. 


DESPOT 
El bate-n boi. 

LASKI 


O, Despot, pe-acest mănos pămînt, 
Domnea odinioară un domn viteaz şi sfint, 
Un Ștefan! leu năprasnic, a cărui largă gheară 
Rupea cumplit dușmanii şi-n ţară, și-n afară. 
Pe vremea lui, boierii ostaşi erau, ostaşi 
Cum n-au mai fost! Acuma, nepoţii lor, trufași, 
Mici rîvnitori de tronuri, seci, răi, ieşiţi din minte, 
Păgîni prin a lor fapte, s-ating de cele sfinte, 
De sceptru, de moșie, de neam și de popor, 
Iar ţara, muma, pere, gemind sub talpa lor. 


DESPOT 
Cu Vodă Lăpuşneanul ei astăzi nu se-mpacă? 


LASKI 


Nu! N-ar putea nici dracul pe tron ca să le placă. 


DESPOT 
Le trebuie, se vede, un domn căzut din cer? 
LASKI 


Ba mai degrabă-un . Despot, cu braţul lung, de fer, 
Să bată, să apese pe diîrza lor cerbice, 

Şi-n capul lor sămînţa de vrajbă să o strice 

Şi iată de ce, frate, primit-am Bucuros 

Ca să ajut avîntu-ţi de dor ambițios. 

Sînt leah; cu moldovenii în veci n-am împăcare. 

Tu cauţi un tron, Despot? Eu caut răzbunare! 


(Dindu-i mîna.) 
Fii domn! 
DESPOT 


Prea bine, însă nu crezi mai nemerit 
Ca ferul, deocamdată, să fie poleit, 
Şi mîna zdrobitoare să fie deocamdată 
Ascunsă-ntr-o mănuşă? 


LASKI 


l Ca laba cea şirată 
Ce unghia-și ascunde? 

DESPOT 


Întocmai. 
LASKI 
Minunat! 
Bravo! ... Mănușa... laba pricep, ești diplomat. 
În arta de capcane ești meșter cu ispită .. 
DESPOT 
(zîmbind) 


Am fost crescut la Roma, în şcoala jezuită. 
LASKI 


Eşti om cu două daruri: sub haina de oștean 
Porţi inimă vitează şi cugetul. viclean! 
Așa spunea Carmina cînd ea glumea cu tine. 


DESPOT 


Ah! cît a fost de bună soţia ta cu mine! 

Eu, un pribeag din lume, un zvînturat străin, 
În casa ta mănoasă căzut chiar din senin: 

Eu, peatră nestimâţă din splendidă cunună, 

În pulbere zvîrlită acum de-o rea furtună! ... 
Ah! Laski, multă lume calcat-am pribegină, 
Luceferi mulţi în cale-mi văzut-am strălucind, 
Dar suflet bun și nobil ca scumpa ta soţie 

Eu n-am văzut, mă crede, la nici o-mpărăție! 


LASKI 
Așa-i c-am avut parte în lume de noroc? 
Carmina-i jună, însă de juni ea-și bate joc, 
Şi numai pentru mine suspină ea. 
DESPOT 
(În parte, zîmbind) 
Sărmanul! 


LASKI 
Ş-apoi încă-o virtute: urăște pe sultanul. 


DESPOT 
În toate-i dar perfectă! 
LASKI 
(cu mândrie) 
În toate! 


351 


DESPOT 


Om fericit! 
Nimica nu-ţi lipseşte din cîte ai dorit. 
Mărirea? te alintă ca pe-un copil în fașe; 


Tu stăpînești în pace mulțime de oraşe, 

Eşti cap, ești om de cîrmă, neştiutor de frîu. 
Averea! la picioare-ţi lin curge, ca un rîu. 
Norocul? o soţie frumoasă, iubitoare, 

La Zips, castelul falnic, îţi luce ca un soare, 
Pe inima-i spanioală lipindu-te iubit . 

Om fericit eşti, Laski, de trei ori fericit! 

Iar eu, o biată frunză pe vînt în veci purtată, 
Putea-voi rădăcină să prind în loc vreodată? 
Mă cheamă viitorul la el 


LASKI 
Aleargă dar 
La glasul lui, și fie-ţi mersul nu în zadar! 
Colo, jos, în Suceava, găsi-vei răzvrătirea 
Clocind şi pregătindu-ți mărirea sau peirea. 
Fii om, mergi! 


DESPOT 


Dar! voi merge Născut pe-al mărei mal, 
Deprins sînt din pruncie să lupt cu-al mărei val. 
Voi şti să-nfrunt eu soarta. 


LASKI 


Înfrunt-o  bărbăteşte. 
Iar dacă ea de tine ar ride muierește, 
Găsind că nu ești vrednic de-a fi ce zici c-ai fost, 
Atunci din nou la mine să cauţi adăpost. 
Eu pentru tine, Despot, aici am întins nada. 
Acum îţi zic: La luptă, izbîndă, iată prada! 
Moldova-i o comoară! ferice-ar fi de ea 
Să cadă cu-a ei scule pe mîna ta... ş-a mea. 
Pas! Eu te las, adio, şi s-auzim de bine! 

(Se îndreaptă spre fund.) 

Cînd îi-fi mare, Despot, să te gîndeşti la mine. 


DESPOT 


Adio, Laski. . Viaţa e plină de furtuni. 
Tu cu a ta soţie să faceţi rugăciuni 
Pentru Despot. 


CL / 
Z l 2 LASKI 
l Su? 


(coborînd culmea) 


Adio! 
(Dispare.) 
DESPOT 
Banu. la revedere! 
SCENA 3 
DESPOT (se primblă pe scenă și privește cu mulțămire împre- 
jurul lui) 4 
s. 
A!. .iată-mă-n Moldova! .Măriri, averi, putere 
Aici sînt partea celui ce ştie-a zice: Vreu! 
Eu vreu! .. De-acum ajute-mi în plin norocul meu. 


Eu, slugă-odinioară lui Iacob Eraclidul, 

Dar nobil prin avîntul sufletului ca Cidul; 

Eu, bulgăr de aramă, schimbat în aur; eu, 

Fiu de pescar din Creta, purtat în zborul meu 
Prin Spania, Lehia, Germania şi Franţa, 

Cu-a mea soţie, spada, cu sora mea, speranța, 
Azi vin şi pun piciorul pe-acest pămînt român 
Și zic: Moldovo,-n mine cunoaște-al tău stăpîn! 
Deci pune-ţi mari podoabe, frumoasa mea mireasă, 
Să faci cu mine-o nuntă de mîndră-mpărăteasă, 
Îmbracă-a tale haine ţesute-n mii de flori, 
Încinge curcubeul alungător de nori 

Şi-ntinde pe-ai tăi umeri, în zi de sărbătoare, 
Hlamida ta ce poartă-o lună,-o stea ş-un soare... 
Acum a sosit timpul, de fericire plin, 

Ca să-ţi alegi un mire viteaz, măreț, străin, 

Un mire din Bizanţa, cum se cuvine ţie, 

Ca să fondăm aice greceasca dinastie. 

E timpul, o! Moldovo, uniţi noi amîndoi, 

Să facem visuri, planuri și fapte de eroi, 

Să ștergem umilinţa din fruntea creştinească, 
Să liberăm Bizanta și patria grecească! | 
Întreaga lume-aşteaptă să vadă-n Răsărit 

Un soare nou, eu raze de foc, pe cer ivit, 

Să ardă semiluna cît nu e lună plină, 

Şi planta cea păgînă s-o sace-n rădăcină, 

Eu fi-voi acel soare aprins de Dumnezeu, 

Și tu, Moldovo scumpă, tu fi-vei cerul meu! 

A! tremure Osmanul sub paloșul dreptăţei, 
La răcnetul lui Despot şi al creștinătăţei, 
Căci azi începe ziua creştinei renvieri, 

Căci jur a fi eu, Despot, stăpîn acestei țări... 


(Pleacă şi iese în dreapta. — Bucium şi glasuri depărtate 


în stînga.) 
! 
x. 
SCENA 4 
MOȚOC, TOMȘA, SPANCIOC, STROICI, HARNOV, TOROIPAN, 
VINĂTORI 


(aducînd cerbi şi urşi uciși) 


STROICI 
(întră din stînga, examinînd pe jos urme de feare) 
Pe-aici a trecut cerbul. 


(Întră Toroipan.) 


Vezi urma, Toroipane? 
TOROIPAN 
Văd, iaca! Tomşa, Hărnov, Moţoc, Spancioc, Șoimane, 
Veniţi! 


(Boierii întră, în costume de vinători.) 


Stroici, copilandrul, abia scos din pelinci, 
A dat de urme 


TOŢI 
Urme de cerb? 


TOROIPAN 
(rîzînd] 


Ba, de opinci, 
Era-ncălțat cerbul. 


(Toţi rîd, înaintînd pe scenă. Vînătorii ce aduc vinatul se opresc 
în fund.) 


MOŢOC 
Stroici este copil încă; 
EI, cîte pasări vede... 
TOROIPAN 


Le prinde şi mănîncă. 

STROIGI 


M-am înșelat întocmai ca vărul meu Spaneioc, 
Cînd te-a luat pe tine de urș; ca moș Motoc, 
Cînd te-a luat de bivol; şi chiar, zău, ca şi tine, 
Cînd te crezi om. 


TOROIPAN 


Ia seama cu cine grăiești . 
STROICI 
Cine? 
Măi, pane Toroipane, goronu-i nalt și gros, 
Securea-i mică, însă goronul cade jos. 
TOROIPAN 
Ia seama-ţi zic! 
(Stroici şi Toroipan scot paloşii. — Harnov îi desparte.) 
MOTȚOC 


(intervenind) 


Ajungă atîte vorbe goale. 


SPANCIOC 


Hei! de si-ar sparge capul, ce de mai hîrbi de oale 
Ar zbura-n vînt! 


MOŢOC 


Așa e, Spancioc, dar, fătul meu, 
Stricatul este lesne, și dresul este greu. 
Noi am plecat de-acasă voioşi în vînătoare 


Prin munţi, la cerbi, la iepuri, la urși, la căprioare. 


Din jalnica Suceavă cu toţii am ieşit 

Să răsuflăm un aer mai viu, mai răcorit, 

Să azviîrlim în vînturi gîlceava şi aleanul, 
Să mai uităm în pace pe Vodă Lăpuşneanul, 
Iar nu să facem certe. 


SPANCIOC 
Moţoace, în zadar 
Cutrierat-am munţii chiar pănă la hotar, 
Sărind din stîncă-n stîncă, prin dealuri şi vălcele, 
Și nopţile pe iarbă dormind sub brazi, la ştele. 

Eu, unul, pretutindeni zăresc trecînd, zburînd 
O umbră urîcioasă, muncită de-un rău gînd, 
Ce tainic printre arbori se furișă-n tăcere 

Și cu doi ochi de ură ne fulgeră. 


MOŢOC 
Părere, 

Spancioc! . Tu eşti lunatic, ţi-e frică de strigoi, 
De iele, de vîntoase, de stàfii, de moroi, 
Şi ai ajuns acuma, în mintea-ţi visătoare, 
Să faci din Lăpuşneanul o umbră pînditoare 
Nu-i umbră-acel ce mușcă din sînul betii ţări, 
Nu, chinurile ţării nu-s umbre de dureri, 
Nu-i umbră tirania călare pe robie! 
Da-i umbră, tristă umbră, a noastră bărbăţie, 
Căci de-am avea vroinţă şi inimi de oțel, 
Tiranul. vai! nici umbră n-ar rămînea din el! 


TOMŞA 


Moţoace, eşti prea aspru, şi asprele-ţi cuvinte 
Îmi par nepotrivite cu vrista ş-a ta minte. 
Priveşte împrejuru-ţi cu ochi mai bărbătești 
Şi spune nouă-n faţă, de cine te-ndoiești? 
De mine? 
MOȚOC 
Ba nu, Tomşa. 
SPANCIOC 
De mine? 
MOŢOC 
Niciodată, 
STROICI 
De mine? 
MOȚOC 
Nu, copile, ai inimă curată. 
HARNOV 
De mine, dar? 


MOŢOC 
Nu, Harnov. 


TOROIPAN 
De mine? 


MOTOC 


Nicidecum. 
Nu mă-ndoiesc de nime, boieri, dar 


TOMȘA 


Spune-acum, 
Pe-a cărui frunte astăzi vezi scrisă mișelia 
Cînd este-anevoinţă de-a-şi apăra moşia? 
O, vornice Moţoace, năprasnic luptător, 
De domni ce nu-ţi plac ţie dibaci răsturnător, 
Care-ai văzut atîtea ş-atitea zile rele, 
Răspunde verde-n ochii-mi: în cumpănele grele 
Găsit-ai vreodată român nepăsător 
Cînd draga lui moşie îi cere ajutor? 
Nu, nu! în lumea largă şi care ne-nconjoară 
Mai lesne tu găsi-vei un vultur mort ce zboară, 
Un grec fără trufie, un deal fără suiş, 
Copaci fără de virfuri, văi făr' de coborîş 
Decît, atunci cînd ţara e la neîndemină, 
O lipsă de-ndrăzneală în inima română. 


TOŢI 
Aşa e, Tomsa! 
MOȚOC 


Tomşa, îmi place să te-ascult 
Cînd ne grăiești tu astfel... şi voi, îmi place mult 
Să văd a voastre feţe aprinse de-acea pară 
Ce falnio izbucnește din dragostea de ţară. 
A! simt o nouă viaţă întrată-n al meu sîn, 
Căci întrevăd sfîrşitul tiranului hain... 
Acest stolnicul Petre, un om de rînd, un stolnic, 
Ce pînă la domnie s-a prefăcut nevolnic, 
Pohoi făr-obîrşie, uitat-a cine-a fost.. 
Să te ferească cerul de mintea celui prost! 
El calcă deopotrivă cu-o oarbă nepasare 
Pe capul celui smerin, pe fruntea celui mare, 
Și taie, schinjuieşte şi trece prin popor 
Ca viforul de gheaţă ce cade pe-un ogor. 
Priviţi: e țara plină de tristele-i victime, i 
Ologi, ciuntiţi, orbi, mizeri, sluţiţi de-a lui cruzime, 
Încît de-a sta călăul mult timp domnind aici, 
A să prefacă neamul în turmă de calici! 

HARNOV 


(în parte, arătînd pe Moţoc) 


Amară-i este limba de cînd nu-i la putere. 
Așa turbează vespea cînd nu mai are miere. 


MOȚOC 


Ce mormăiești din buze, tu, Harnov, într-ascuns! 
Îţi place Lăpuşneanul? cu el nu ţi-e de-ajuns? 


HARNOV 
Ba însă-aş zice-o vorbă... 


~a 


TOMŞA ` 


Eu nu ştiu ce ai zice, 
Dar zic eu, Ştefan Tomşa, cu cerul față-aice, 
Că mie nu-mi prieşte și țării nu-i doresc 
Un domn supusă slugă a craiului leșesc, 
Un om a cărui frunte, cînd mîndră, cînd pălită, 
Stă dîrză-n sînul ţării ş-afară umilită. 
Această ţară-a noastră nu știe-a slugări; 
Ea lasă altor neamuri pe brînci a se tîrî. 
De însuși Ştefan-Vodă Moldova e deprinsă 
Să ţie mai sus capul cu cît e mai învinsă. 
Deci peară orice proclet, țăran, vecin, stăpîn, 
Pe tron, sub tron, oricine nu știe-a fi român! 


MOŢOC 
Deci peară Lăpuşneanul cu-ntreaga-i seminţie! 
SPANCIOC 


Prea bine, dar pe cine să-l punem la domnie? 
E lesne-a schimba domnii, bătrînii însă spun: 
Schimbare de domnie, fălire de nebun. 


MOŢOC 


Cum? tu, Spancioc, om tînăr, cu mintea luminată, 
Te-nchini la vorbe proaste din timpi de altădată? 


SPANCIOC 


Mă-nchin și cred, Motoace, în datini strămoşeşti 
Ca-n dogmele preasfinte a legei creştineşti; 
Cred că treptat se perde a neamului fiinţă 

Cînd el se depărtează de-a bunilor credinţă. 


Dar! cred că astă țară, lipsită de noroc, 

Sătulă-i de-a fi astfel tot scoasă-n iarmaroc, 
De-a trece ca o vită din mînă-n altă mînă, 

Şi zimbrul să ajungă un bou ce toţi îl mînă. 

E rău cu rău, se zice, dar mai rău făr' de rău! 

Şi cînd priveso în juru-mi, Moţoace, nu văd, zău, 
Menit pentru domnie din noi toţi nici pe unul, 
Doar numai Ciubăr-Vodă, Ciubăr-Vodă nebunul, 
Şi de vă place vouă, nu, mie-ntr-adevăr, 

Nu-mi place să văd tronul ascuns sub un ciubăr. 


MOŢOC 


Spancioe, eşti bun de glumă, dar gluma-ţi eîteodată ... 


SPANCIOC 
Rosteşte adevărul? 
MOŢOG 
Ba-i groasă și prea lată. 
STROICI 
Dar unde-i Ciubăr-Voaă? Noi l-am uitat de tot. 
TOROIPAN 


Lăsatu-l-am în codru, călare pe un ciot, 
Crezind că se găsește pe Ducipal călare 
Şi intră în Suceava ca domn cu îngiîmfare. 


SPANCIOC 
Sărmanul! încă unul cu gărgăuni domneşti. 
Aceasta-i trista boală a minţei românești! 
(Ciubăr strigă, spăriet, în stînga.) 


CIUBĂR 
Săriţi! ajutor! 
TOŢI 
Ce e? 
MOŢOCG 


Ciubăr strigâ-n pădure. 
Aleargă, Stroici! 


SPANCIOC 


Cu urșii s-o fi-ntilnit la mure. 

CIUBĂR 
Săriţi! mă mîncă ursul! 
SPANCIOCE 


O! trist al lumei curs! 
Cătăm un domn, şi domnul e-n laba unui urs! 


(Toroipan, Stroici și alţi vînători iese răpide în stinga.) 
MOŢOC 
(în parte) 


În contra tiraniei lui Lăpuşneanul ura 
Creşte, şi la toţi imple și inima și gura. 
Răzvrăţul e în aer ca fulgerul în nori. 
Răbdare 


SPANCIOE 
(privind în stânga) 


Ciubăr vine adus de vînători. 


SCENA 5 


Cei dinainte; CIUBĂR-VODĂ (purtind hlamidă petecită și stemă 
de hîrtie poleită, întră, susținut de STROICI și de TOROIPAN) 


TOROIPAN 

N-ai grijă. 

CIUBĂÂR 

(slab) 

Ah! 

MOŢOC 
Ce este? 

STROICI 


| Nimic l-am găsit față 
C-un urs, ucis de Tomșa, pe care-l credea-n viață. 
(Toți rîd.) 
CIUBĂR 


(se pune pe o rădăcină) 
Ah! apă, apă. 
SPANCIOC 
Daţi-i mai bine-un pic de vin! 
E leac de spaimă. 

STROICI 
(dînd un teas lui Ciubăr) 
Ține! 


CIUBĂR 
(bind) 


A!... dar nu-i teasul plin, 
Mai adă! (Bea.) De pe ochi-mi o ceaţă se ridică, 
Ah! sfinte Agaftocle, cum n-am murit de frică! 


SPANCIOE 


Ce? frică? . Ciubăr-vodă, lui Papură nepot, 
Fricos? Eu nu-o pot crede! 


CIUBĂR 


Nici eu, Spancioc, nu pot 
Dar cînd am zărit ursul, deodată-am simţit, frate, 


(Oţărindu-se.) 


Brrr! un pohoi de sloiuri curgîndu-mi ici, în spate. 
Era o matahală cît muntele Ceahlău, 

Ce sta, sugîndu-și laba, înfipt în drumul meu. 

Îi strig în gura mare să deie într-o parte, 

El, nu! Atunci, în grabă, eu dau să fug departe, 
Dar feara mă clocește cu ochii roşi, de foc, 

Şi eu, cu dînsul faţă, rămîn înfipt pe loc. 

Vroiam să-i spun că-s vodă, Ciubăr-vodă, dar glasul 
Mi se tăiase,-o! Doamne, simţeam că-mi sună ceasul. 
Era să mor! o credeţi, boieri? era să mor! 

Ce jale, ce durere pe voi şi pe popor! 

Îmi pare că văzduhul de clopote răsună, 

Prin sate, prin oraşe, toți oamenii s-adună 

Şi zic cu-nduioşire: «Ah! lumea-i pe sfîrşit! 

Ciubăr, adevăratul domn, iată c-au murit!» 


SPANCIOC 


Şi Dumnezeu să-l ierte! ... s-a dus în iad zăloagă . 
Păcat numai de dînsul că îi lipsea o doagă. 


STROICI 
Ș-o sîmbătă. 


TOROIPAN 


Ş-o joie. 

CIUBĂR 
Voi rîdeţi? 
SPANCIOC 


Ba, jelim, 
Şi ca pe-un mort în viaţă voioși te prohodim. 


SCENA 6 
Cei dinainte, DESPOT, LIMBĂ-DULCE, JUMATATE 
LIMBĂ-DULCE 
(în culisele din dreapta) 
Hai, nu întinde vorba, hai! 


DESPOT 
Dar ce vrei, creştine? 
De ce mă-ntorci din cale? 


LIMBĂ-DULCE 


Mergi, zic, cît e cu bine, 
Că jur pe sfinta cruce 


DESPOT 
Măi, ştii tu cine sînt? 
LIMBĂ-DULCE 
De-i face-un pas, cu ghioaga te culc mort la pămînt... 


(Despot, Limbă-Dulce și Jumătate întră pe scenă) 


DESPOT 
Pe mine? 
LIMBĂ-DULCE 
(împingînd pe Despot) 
Mergi! 


MOŢOC 
Ce este, române? 
LIMBĂ-DULCE 
Ce să fie, 


Am prins colea sub stîncă un ungur cu trufie. 

Care-a trecut hotarul, ca vulpea, pe furiș, 
Dar i-am scurtat eu calea pe dîmb, în stejăriș. 


MOŢOCG 
(lui Despot) 
Străine, spune nouă, ce eşti şi cum te cheamă? 
DESPOT 
Dar voi, care vă-i dreptul de-a-mi cere mie seamă? 
TOMȘA 


Al nostru drept înscris e pe ţară-n lung şi-n lat. 
Boieri sîntem de-ai țării în care ai întrat. 
Moţoe cînd te întreabă, răspunde cu-nchinare! 


CIUBAR 
Şi-n fața mea te pleacă! 
DESPOT 


(închinîndu-se lui Moţoc) 
Moţoc, vornicul mare! 


LIMBĂ-DULCE 
(lui Moţoc) 
Stăpiîne, să las robul? 


MOŢOC 
Să-l lași. 
LIMBĂ-DULCE 


Da-i prea limbut, 
Şi limba-i sfredel dulce, de Diavolul făcut. 


SPANCIOC 
De-aeeea Limbă-Dulce te-au poreclit pe tine? 
LIMBĂ-DULCE 


(rizînd) 
Se poate... (Lui Jumătate.) Hmm! boierul m-a păcălit. 
MOȚŢOC 
(lui Despot) 
Străine, 
Urmează-ţi drumu-n pace; eşti liber. 

DESPOT 


Nicidecum, 
Recunoştinta vie mai sclav mă face-acum; 
Dar cine poartă-n sînu-i curată conștiință 
Voios primeşte lanţul numit recunoştinţă. 
Oricum mi-a fi norocul în lume schimbător 
Îmi voi aduce-aminte de-al meu liberator, 
Moţoc. 


CIUBĂR 
Ei! şi de mine, nu? 


MOŢOC “~ 


Ă Vorbele-ţi sînt bune, 
Şi chipul de om neaoș, dar cine eşti, ne spune! 


DESPOT 


Eu sînt în voia soartei un vecinic călător, 
Atras în calea-mi lungă de-un tainic viitor, 
Purtat printre popoare din ţărmuri depărtate, 
Trecut cu spada-n mînă prin lupte încruntate, 
Din frageda-mi pruncie eu sînt . 


TOMȘA 
(cătră Spancioc) 
Un venetic... 
DESPOT 


(auzîndu-l) 


Acel ce-a zis cuvîntul de venetic îi zic 
Că a minţit şi-s gata de-a-nfige cu-a mea pală 
Cuvîntul său în peptu-i... Să iasă la iveală! 


TOMŞA 


Eu sînt! eu, Ştefan Tomşa! Văzut-am pe la noi 
Mulţi pribegiţi fățarnici, vermi palizi de gunoi, 
Ce vin şi-n sînul nostru fac cuiburi veninate. 
Cine eşti tu? Răspunde! La vorbe îngîmfate, 
La provocări sumeţe de-un soi de zviînturat 
Arunc disprețul! 


DESPOT 


Cine-s?. Ascultă înclinat! 
Sînt Despot Eraclidul din Paros! . . Al meu tată 


A fost fruntaș de oameni în Grecia bogată, 
Prinţ falnic! de pe tronu-i căzut și răsturnat 
Sub apriga urgie a turcului turbat., 


CIUBĂÂR 5 
Eşti prinț? deci văr cu mine? 
TOMȘA 
Eşti bun de limbuţie, 
Dar unde ţi-e dovada de naltă obiîrșie? 
(Despot arată un pergament.) 
DESPOT 
Priviţi! Iată diploma lui îrisuşi Carol Quint 
Și gloriosu-i nume în litere de-argint. 
(Motoc şi cu boierii, afară de Tomşa, ezaminează diploma.) 
MOŢOC 


Așşa-i! Fii, Eraclide, partaş de-al nostru soare, 
Ești oaspele Moldovii de bunuri dătătoare, 
Căci astă ţară vecinic primeşte-n sînul ei 
Cu drag pe bunii oaspeţi, cu milă pe cei răi. 
(Cătră vinători.) 
Aduceţi teasuri pline de vin pentru cinstire! 
TOMȘA 
(în parte, ieșind prin dreapta) 
Ades în cupa plină se-ascunde o căire. 
(Boierii ieu teasuri și închină.) 
MOŢOC 
(lui Despot) 
Noroc şi voie bună! 


CIUBĂR 


(asemine) 
Supus să-mi fii deplin! 
DESPOT 


Boieri, pentru Moldova paharul meu închin! 
Să-i deie creatorul în veci zile senine 
Ş-un domn cu omenie, iubit de toţi! 

CIUBĂR 


(înaintînd) 
Ca mine! 
Ca mine!. . Domn ea mine se poate-a fi mai bun? 
Hai, dar, boieri, la Curte! 
DESPOT 
(lui Moţoc) 
Ce zice? 
MOŢOC 
(lui Despot) 
Un nebun! 
SPANCIOC 
Boieri! . . a sa-nălţime Ciubăr ne poruncește. 
La Curte dar, căci tronul de dorul lui tînjeşte. 
MOŢOC 


Și dumneata, pribege, purtat din loc în loc, 
E timp să guști odihna în casa lui Moţoc. 
(Boierii teacă și iese prin dreapta. Limbă-Dulce și Jumătate rămîn singuri.) 
LIMBĂ-DULCE 
Ce zici, Jumătate? 
JUMĂTATE 
Îmi ţiuie auzul. 
- LIMBĂ-DULCE 


Boierilor de astăzi nebunu-i călăuzul. 
Din toţi care-i mai tuieş? 


JUMĂTATE 
Nu știu. 
LIMBĂ-DULCE 


(arătînd în culise) 


Nu ştiu nici eu, 
Dar cel mai cu drăcie, vezi tu? e robul meu. 


(Cortina cade.) 

TABLOUL II 


Un salon în palatul de la Suceava. Portrete de domni pe păreţi. 
Uşi mari în fund. Alte două uși în dreapta şi în stinga. 
O masă de stejar pe planul I, în dreapta. Jilţuri. 


SCENA 1 


ALEXANDRU LĂPUȘNEANU, DOAMNA RUXANDRA. (Amin- 
doi stau pe jilţuri, lîngă masă. Doamna lucrează la un aèr.) 


LĂPUȘNEANU 


În vremea-ndelungată cît singur, cu smerire, 
Am fost spre închinare la sfînta monastire 
A Slatinei, aice cum ai mai petrecut, 

Iubita mea Ruxandră? 


DOAMNA 


În aur am cusut 
Doi îngeri lîngă Sfînta Maria-născătoare, 
Pe aèr. 


LĂPUŞNEANU 
Este gata? 


DOAMNA 


Mai am încă o floare 
De crin deschis a coasă în alb mărgăritar, 
Și aerul l-om pune pe-al Slatinei altar. 


LĂPUȘNEANU 


Îmi place, scumpă Doamnă, frumoasă și cu minte, 
Să văd măiastra-ţi mînă lucrînd odoare sfinte. 
Giîndirea ce se-nalţă la cer, la Dumnezeu, 

Din cuget și din casă alungă duhul rău... 

Dar spune-mi: auzit-ai de un pribeag din lume, 
Un Despot. mi se pare c-acesta-i al său nume 
Aice, la Suceava, în lipsa mea sosit? 

Se zice că-i odraslă de neam preastrălucit, 

Că-i domn de Samos, Paros şi că-i în legătură 

Cu împărați .. că are întinsă-nvățtătură 

Şi limbă mlădioasă, o limbă ce-n curînd 

Pe toţi boierii tineri i-a fărmecat pe rînd. 

Ce ai aflat de dînsul? 

DOAMNA 


(cu sfială) 


Am auzit mult bine, 
Şi. chiar a cerut voie la doamna să se-nchine. 


LĂPUŞNEANU 
Şi... l-ai primit în Curte? 
DOAMNA 
Primit. 
LĂPUŞNEANU 


(posomorîndu-se) 


Într-adevăr? 


DOAMNA 


Era o datorie. . Despot îmi este văr. 


LĂPUȘNEANU 
Cum? văr măriei-tale? De unde pănă unde? 
DOAMNA 
(zimbind) 


Mărgăritaru-n scoică de marea se ascunde. 
Despot, pe malul mărei născut, e fiu curat 
Lui Iacob Eraclidul, din Paros alungat, 

Ce se rudea de-aproape cu maica-mi .răposată. 


LĂPUŞNEANU 
Crezi? 
DOAMNA 
I-am văzut chiar spița pe pergament lucrată. 
LĂPUȘNEANU 


(sculîndu-se, în parte) 


O spiţă-nchipuită de dînsul, pre cât ştiu, 
Ce-l face rudă bună cu Hercul Olimpiu. 
Hmm! plastogratul! îi zboară sus gîndul... (Tare.) 
- Şi ce cată 


Aici, la noi? 


DOAMNA 


Sărmanul! .... cu inima-nfocată 
EI vrea la pragul ușii măriei-tale-a sta 
Şi viaţa-i s-o jertfească pentru măria-ta, 
Că-i om de sînge nobil, ce-n apă nu se schimbă, 
Viteaz, ce are-n suflet, el are și pe limbă. 


LĂPUȘNEANU 


Prea bine.. Văd că Despot e meşter vrăjitor. 
La toți deopotrivă el v-a vrăjit pe dor. 
Am grabă de-a-l cunoaște. 


DOAMNA 
(se scoală veselă) 
Te-nduri să-i faci primire? 
LĂPUŞNEANU 


Cum nu?.. Doresc chiar astăzi să cerc a lui vrăjire. 
El are ca să vie cu vornicul Moţoc. 


DOAMNA 


O, de-ar cădea pe dînsul o rază de noroc, 

Ca el să fie-un oaspe plăcut măriei-tale! ... 
Moţoc şi eu în taină am pus de gînd şi-n cale 
Cu fiica lui, cu Ana, pe Despot să-l unim 

Și de corona ţării credinta-i s-o lipim. 


LĂPUȘNEANU 
(luînd-o de mînă) 


Să-ţi fie viaţa dulce ca chipul şi ca glasul, 

Tu, care cu iubire mă-ntîmpini la tot pasul, 
Privind în domnul ţării pe scumpul tău bărbat, 
Şi-n soțul vieţei tale, pe Domnu-ncoronat! 


(Se îndreaptă cu doamna spre ușa din stînga.) 


Acum te du să cauţi de pruncușori, de casă, 

Și, ca o gospodină, găteşte mare masă, 

Ca să cinstim cu prînzul pe Despot... văru] tău. 
x 


DOAMNA 
Ah! Doamne! (Vrea să-i sărute mîna.) 

LĂPUȘNEANU 


(atrăgind-o la sîn) 


Nu, iubito aici, pe sînul meu. 
(Sărută pe doamna, care iese în stînga.) 


SCENA 2 
LĂPUȘNEANUL (privind lung după RUXANDRA] 


Muierea tot muiere! o biată ciociîrlie, 

Spre tot ce strălucește zburînd cu veselie . 

O inimă comoară, ș-un cap frumos dar sec! 

A-nduioșit-o Despot cu glasul lui de grec, 

Și toti boierii dușmani oblăduirei mele 

Sînt prinşi de-acest paingăn în desele-i rețele. 
(Se primblă tulburat.) 


A, scorpie grecească! ... eu planul ţi-am pătruns, 
Tu vrei să-mpungi în mine cu ghimpele-ti ascuns. 
Tu vrei, ființă-oloagă, născută-n putrezime? 
S-ajungi prin tîrîire l-a tronului nălțime, 

Dar Vodă Lăpuşneanul va ști, prevăzător, 

Pe-o scorpie ca tine s-o farme sub picior, 

Şi nu-a lăsa în viața-i pe tronul ţării sale 

Să fluture nici umbra deşertăciunei tale! 

(Scoate un ravaș și-l citeşte.) 


Ioan Sigmund Polonul, prin mine întronat 
În Țara Ardeleană, de ştire azi mi-a dat 
Şi-n ţară şi-n afară să fiu cu priveghere, 
Căci Despot zvinturatul rîvneşte-a mea putere. 
Te-oi urmări, vrăjmașe, cu aprigul meu veghi, 
Pîn' ce din priveghere ţi-oi face un priveghi 
S-alăture cu tine vei întîlni mormîntul 
Cînd tu din întuneric îi vrea să-ţi iei avîntul. 
(Pe ginduri.) 
Cum să-i deschid capcană? .. Ce cursă să întind, 
Pe el cu-ai lui tovarăşi în laţu-mi să-i cuprind? 
A! ce să perd eu timpul cu intrigi mici de curte?! 
Domnia tare cere braţ lung şi vorbe scurte. 
Cînd dușmanul în taină s-apropie de cort, 
Scurtează-i drumul grabnic prin moarte, sau ești mort! 
(Merge la ușa din dreapta, o deschide și cheamă.) 
Toma! 

SCENA 3 
LĂPUŞNEANUL; TOMA CALABAICANUL 


LĂPUȘNEANU 
Tu eşti bulgarul Toma Calabaicanul. 
TOMA 
Sînt Toma, credinciosul rob al lui Lăpuşneanul. 
LĂPUȘNEANU 
Cînd am cuprins Ardealul, ce erai tu? 
TOMA 
Nimic. 
LĂPUȘNEANU 


Te-am miluit cu viaţa în lupta de la Cic. 
(Toma sărută poala lui Lăpuşneanul.) 
Eşti om tu cu credinţă? 
(Toma îngenunchează.) 
De-ai meritat şi meriţi a noastră îndurare 
(În taină.) 


Cunoști pe Despot grecul? pe-acel străin trufaş 
Ce zvirle bani cu pumnul prostimei din oraș? 
El vrea să mă ucigă .. 


(Toma se scoală, punînd mîna pe hamger.) 
TOMA 


El trebuie să moară! 


LĂPUȘNEANU 


Bine, voinice Toma! ... Văd, gîndul tău se-nsoară 
Cu-a mea dorință Bine! . tu vei ieși bogat 
Din astă însoţire .. . (Tainic.) Azi este la palat 


Prînz mare . Vin boierii cu domnul să cinstească. 


Tu să-l slujeşti pe Despot la masa cea domnească, 
Tu singur să ai grijă de-a-i fi paharul plin 


(Dindu-i un şipușor.) 

Și .. tainic şipul ista să-l verşi în al său vin. 
Ai înțeles? 
(Toma ie şipul și se închină în tăcere.) 
Fii vrednic şi mut pînă la groapă... 
(Toma sărută mîna lui Lăpuşneanu și iese.) 
LĂPUȘNEANU 
(singur) 


În groapă cade-acela ce altui groapa sapă. 


SCENA 4 
LAPUSNEANUL; un căpitan de seimeni 


CĂPITANUL 
(la ușa din fund) 


Măria-ta! boierii, la curte adunați... 


LĂPUȘNEANU 
Să între.. Căpitane, pe lîngă-acei chemaţi 
Mai este cine-n sală? 
CĂPITANUL 
Străinul Despot este. 


LĂPUȘNEANU 
Prea bine: mergi la Doamna să-i duci această veste. 


(Căpitanul iese.) 


LĂPUȘNEANU 


(singur) 


O! sarcină amară de tron ameninţat! 

Anevoinţă crudă de-a fi neîmpăcat! 

M-obligă boierimea, în veci ambițioasă, 

În gheară să-mi schimb mîna, şi sceptrul meu în coasă ... 
O! lege-a ospeţiei, te calc, dar ce să fac? 

Prin moartea unui dușman eu țara mi-o împac! 


SCENA 5 
LĂPUȘNEANUL; DOAMNA RUXANDRA, ANA, DAME ALB 
CURȚEI (întră prin stinga) 


DOAMNA 


Măria-ta, dă-mi voie cu-a mele jupînese 
Urare să-ţi aducem. 


LĂPUȘNEANU 


(înaintind spre dame) 


Flori mîndre şi alese 
Din stratul boierimei, cu drag vă mulțămesc. 
Aşa cunună-o prinde pe doamna ce-o iubesc. 


(Doamna, urmată de jupănese, se îndreaptă spre masă.) 


DOAMNA 
(încet, Anii) 
Măria-sa e vesel! 


ANA 
Dar. 
DOAMNA 


Cu-atita mai bine 
Pentru Despot. 
(Se pune pe jilt.) 


ANA 


(încet, doamnei) 
La Curte el vine astăzi? 
DOAMNA 


Vine. 
(Damele formează grup împrejurul Doamnei.) 


SCENA 6 
Cei dinainte; MOȚOC, HARNOV, SPANCIOC, STROICI, TOROI- 
PAN, boieri (întră prin fund) 


LĂPUȘNEANU 
(pe jilt) 
Bine-aţi sosit la curte, boieri preacredincioşi! 

MOŢOC 


Mulţi ani măriei-tale! Boierii azi, voioşi, 
Lăsînd de ei departe şi vrajba, şi gîlceava, 
Se-nchină toţi lui Vodă, întors acu-n Suceava. 


HARNOV 


Plecați ei se închină în faţa celui uns, 
Pe care sfînta cruce cu raze l-a pătruns, 
De-a potolit în ţară pornirile pizmașe, 
Dind scule şi icoane la sfintele locașe. 


LĂPUŞNEANU 


Mă bucur că gîlceava din țară a perit, 
Boieri, căci e o boală ce-aduce rău sfîrșit... 
Dar nu zăresc pe Tomșa? 


HARNOV 
El n-a venit. 


LĂPUŞNEANU 


Cum? oare 
Să n-aibă mulțămire de-a noastră sărbătoare? 
E Sfîntul Alexandru astăzi, e ziua mea. 


HARNOV 


La veselia noastră părtaș a fi nu vrea, 
Se vede, 
LĂPUŞNEANU 


Fie! însă nu-i nici Ciubăr nebunul? 


HARNOV 
(rîzind) 


Păreche minunată, fiind ei tot ca unul, 
Se cred deopotrivă meniţi, între fruntași, 
Să meargă înainte de gloate cu trei pași. 


LĂPUȘNEANU 


În lipsa lor să facem, boieri, azi împreună, 
Ospăţ de sărbătoare, frățesc, cu voie bună. 


BOIERII 


Trăiască-a ta mărire! 


HARNOV 
(linguşitor) 
În veci slăvit să fii! 


MOȚOC x 


Dar soarele lucește pe munți şi pe cîmpii. 
E drept ca ziua-aceasta și la străini să fie, 
Precum la toți românii, izvor de bucurie. 


LĂPUŞNEANU 
E drept. 
MOȚOC 


Deci, învoiască acum măria-ta 
Lui Despot, al meu oaspe, să vie-a-l saluta. 


LĂPUŞNEANU 
Să vie! 
(Moţoc iese prin fund.) 
DOAMNA 
(Anii) 
Bun e Vodă! 
ANA 
Dar! (În parte, zimbind.) 
Ca nealtădată. 
LĂPUȘNEANU 
(în parte) 


S-apropie de mine năpirca-nveninată. 


Z 
SCENA 7 = 
Cei dinainte; DESPOT, MOȚOC 


MOŢOC 

(pe prag) 

Măria-ta slăvită Despot! 
(Il prezentă.) 


LĂPUȘNEANU 
Fii bun sosit 
La Curte, Despot! 
(Despot înaintează în mijlocul salonului.) 


DESPOT 


Sire!... cu sufletul uimit 
Şi tremurînd m-apropii de sacra-ţi maiestate, 


Ca să-i aduc la rîndu-mi urările-mi plecate. 

Să vă-mpletească cerul a gloriei cununi 

Şi-n veci să le ferească de grelele furtuni! . . 
Eu, Despot Eraclidul, condus de-o blindă stea, 
Răpit de al meu suflet curat ca spada mea, 
Depun în ziua mare, ca lumea să le vadă, 

Depun azi, la picioare-ţi, braţ, inimă și spadă... 
Părintele meu Iacob, odinioară domn, 

Păn-a nu-nchide ochii atinşi de-al morţei somn, 
Mi-a zis: Te du cu bine în cale depărtată 

Şi mergi drept la Moldova în mari viteji bogată; 
Acolo tu găsi-vei un domn măreț, viteaz, 

La pragul ţării sale veghind cu ochiul treaz, 
Ş-un înger de virtute, frumoasa lui soţie, 

Ce mie mi-e nepoată şi vară bună ţie. 

Mergi drept la ei, tu, Despot, ca să le duci prinos. 
Lui Vodă a ta spadă și braţu-ţi credincios, 

Tar doamnei aste scule, șiraguri și paftale, 
Purtate de-a sa maică în ziua nunţii sale. 


(le un ecrin din minele unui pagi rămas la usa din fund și vine de-l 
prezentă doamnei, îngenunchind dinaintea ei.) 


DOAMNA 
Ah, preţioase scule! 
ANA 
Ce dar strălucitor! 
LĂPUȘNEANU 
(în parte) 
O! greci, vicleni în vorbe şi-n darurile lor! 
DOAMNA 
(lui Despot) 
Prin aste suvenire mă-ndatorești mult, vere. 
Admir cu-nduioşire aceste juvaere, 
Dar pot să pun pe mine comoara ce-ai adus? 
DESPOT 
Lumina de sus cade şi iar se-ntoarce sus. 


LĂPUȘNEANU 


Domniţă, aste scule străbune le primeşte 
Şi-n semn de mulțămire cu ele te găteşte, 
Ca să serbăm norocul ce azi ne-a dăruit 

Un văr măriei-tale, şi mie-un ... neam iubit 

SCENA 8 
Cei dinainte, TOMA CALABAICANUL 


TOMA 
(în fund, pe prag.) 


Merindele-s pe masă. Noroc şi poftă bună! 
LĂPUȘNEANU 


Boieri, prietinia la sînu-i ne adună. 

Hai să ciocnim la masă pahare de Cotnar. 

Să bei frăţeşte, Despot. . (în parte) paharul cel 
amar! 


(Lăpuşneanul dă mîna Doamnei. — Despot, Anii. — Boierii, damelor, 
și se îndreaptă spre fund.) 


SCENA 9 
Cei dinainte; CIUBĂR-VODĂ (se arată în fund) 


CIUBĂR 


Staţi! .. încotro vă duceţi, boieri, făr-a mea ştire? 
Ce-i astă-adunătură? Ce-i astă pregătire 
De prînz și de beţie aici, în casa mea? 


LĂPUŞNEANU 


(rizind) 
Ha, ha! Iaca nebunul Ciubăr. 


HARNOV 
Popa-belea! 


CIUBĂR 


Dar eu sînt! Ciubăr-Vodă, născut din fiu în 
tată 

Cu tron pe cap, cu stemă sub mine așezată! 

Eu, care-n strună dreaptă prin Ștefan mă pogor 

Din Caesar, știți, al lumei stăpîn, învingător. 

Cum dar, stolnice Petre, cum dar tu, Lăpuşnene, 

Te răţoiești la soare fudul cu-a mele pene? 

Mult ai să stai tu încă pe tronu-mi strămoșesc? 

Destul acum, ajungă-ţi, că, zău, te-afurisesc! 

leşi din palat! .. Aice eu singur, eu am dreptul 

Să stau dîrzoi cu capul, să stau umflat cu peptul, 
Şi ca o moaste sfintă să fiu de toţi slăvit. 
Dă-mi tronul, că mă miînii... 


HARNOV 
(rîzînd) 
Nebunu-i mucalit. 


LĂPUȘNEANU 


Ba, decît să te mînii, măria-ta Ciubere, 
Mai bine mergi în sală, ca să te pui pe bere, 
Să te măsori cu Despot. 


CIUBĂR 


(înveselit) 
Sub masă-l voi lăsa! 
(Se întoarce spre fund şi pleacă strigind) 
Loc, loc! feriţi, că trece Ciubăr şi urma sa! 


(Cortina cade, în vreme ce tofi se îndreaptă spre fund.) 


ACTUL II 


TABLOUL I 


Salon în casa lui Moţoc. Uşă în fund, ușă în stinga, ușă în 
dreapta. Fereastă în dreapta. O masă lungă în stinga, pla- 
nul I, cu jilţuri împrejur. O icoană la păretele din fund, cu 


lampă aprinsă. 


SCENA 1 


DESPOT 


Calăul, Lăpuşneanul, la masa lui domnească, 

Grăindu-mi cu blîndeţă a vrut să m-otrăvească. 

Dar! am simţit amarul ucigător în teas. 

Vrăjmașa lui cercare zadarnică-a rămas, 

Căci port eu totdeauna un balsam din Morava 

Ce nimicește moartea desotrăvind otrava 

*Iată-l! (Arată un şip.) O, rouă scumpă din plaiuri 
îngereşti, 


*Esență-apărătoare a vieţii omenești! 
*Dator îţi sînt cu viaţa, dar mult mai mult 
datoare 
"Ţi-a fi a mea gîndire în zi răzbunătoare! 
(Stă puţin pe gînduri.) 


Calăul. prepuielnic hrăneşte-un cuget rău, 
Și el a să mă peardă de nu l-oi perde eu. 
Răbdare! toţi boierii de răzvrătire-s gata, 
Moţoc, precît îmi pare, vrea să-şi mărite fata 
Cu mine, ca prin mine, de el pe tron urcat, 
S-ajungă socru-mare de ginere-ntronat. 
*O, de-ar vroi norocul curînd să-și schimbe pasul! 
“Cind el vroiește, anii nu-aduc ce-aduce ceasul. 
*Aş fi pe tron, eu, Despot, nalţat şi fericit, 
* Aş fi o! vis feeric! cu Ana însoţit, J 
Ana L 

*Cu Ana, dulce floare căzut-aici din stele 
*Să fie floarea vieții şi a coronei mele! .. 
Dar ce-a zice Carmina de care sînt iubit? ... | 
A! ea-i frumoasă, jună, şi Laski-mbătrînit. 
Curînd s-a stinge focul și apriga-i durere, 
Găsind într-un alt Despot o nouă mingiiere. 

(Se primblă agitat.) x 
Amorul pentru Ana și glorie m-aprind 
A cărie dulci mreje mai tare mă cuprind? 
Ah! tronul, tronul, tronul! la el de-a drept m-oi 


| duce 
Chiar de-a fi pîn’ la dînsul să calc pe sfînta cruce! 


(Se stînge candela icoanii.) 


Ce! candela icoanii s-a stins în untdelemn! 
De-aș fi din astă țară, aş crede că-i rău semn, 
Dar omul de-o natură înaltă și vitează 

Iubit de ceruri este, și cerul îl păstrează. 


SCENA 2 
DESPOT, MOŢOC 


MOŢOC 
(venind din stînga) 
Ce faci, iubite oaspe, și cum te mai găseşti 
Sub sarcina de daruri a dragostei domnești? 

De cînd ai fost la Curte poftit la ospătare 
L-ai fărmecat pe Vodă. 


DESPOT 
O crezi? 
MOŢOC 
Aşa se pare. 

Căci nu e zi lasată de bunul Dumnezeu 
În care să nu-ţi deie dovezi de placul său. 
Alaltaieri primit-ai o sabie turcească. 
Ieri, un caftan, şi astăzi, o iapă arăpească. 

DESPOT < 
Știu, iapa de la Tunis, pe care nici un brav 
A-ncăleca nu poate? 


MOŢOC 


Haramu-i cu narav, 
Pe toți mereu trîntește şi, fără de sfială, 
I-a tras lui însuşi Vodă o sfîntă de ţrînteală. 


(La fereastă) 


Ian cată prin ogradă cum se frămîntă-n loc! 
Să juri c-a fost hrănită de zmei numai cu foc. 


DESPOT 
Mă duc s-o-ncerc. 


MOȚOC 


Mai bine o lasă, că-i nătîngă, 
De nu ţi-ar frînge capul... 


DESPOT 


N-am teamă să mi-l frîngă. 
Deprinsu-m-am cu caii spanioli şi arăpești, 
Ce sub a lor copite au ăripi vultureşti. 

Ş-apoi . ceva îmi spune cu-o tainică șoptire 
Că moartea respectează pe omul cu menire. 


MOȚOC 


Dar dacă tu n-ai teamă, eu am, căci mă-ngrijesc 
De mîna lăpușneană cu dar  prietinesc. 
Cunoscător de oameni sînt eu la bătrîneţe. 

Tu ai, iubite oaspe, apucături măreţe. 


Boierii te admiră; poporu, -adimenit, 
Deasupra lui te vede ca pe un domn iubit. 


DESPOT 
Domn! 
MOȚOC 


Și de ce nu, Despot?... Un om de nalţă fire 
Unit cu mine poate s-atingă-orice mărire. 


DESPOT 
Dar Lăpuşneanul? 
MOŢOC 
Steaua-i în cer s-a stins de mult. 


DESPOT 
(în parte] 
Mă cearcă... 


MOŢOC 
(observindu-l, în parte) 
Priceput-au? 


DESPOT 


(asemine) 
Să-l cred? 
MOŢOC 
(asemine) 


Dar! 
DESPOT 


(asemine) 
(Se apropie de Moţoc cu o sftală stimulată.) 
Aș vrea... și n-am curagiul de-a te-nţelege bine. 
MOŢOC 
În mine ai credință? 
DESPOT 


(cu supunere) 
Fă ce-i vroi cu mine... 


(Aruncă ochii pe fereastră.) 

Dar ulița şi curtea sînt pline de norod... 
Să vază de-s mai tare decit un voievod. 
Mă duc Vii jos în curte? 

(Iese prin fund.) 


MOŢOC 


Vin, dar; fă înainte 
Strunește bine gura iepei și fii cu minte. 


MOŢOC 
(singur) 
Despot e la părere zburdalnic şi ușor, 
Dar are minte coaptă și ochi pătrunzător, 
Și inimă-ndrăzneaţă, și-nvățătură multă. 
Pe mine mă respectă, de mine el ascultă. 
Aşa domn ne convine, aşa ginere vreu. 
Domnind, el va fi braţul, iar capul voi fi eu! 
(Iese prin fund.) 


SCENA 3 
ANA, MAICA FEVRONIA, (întră prin fund) 


MAICA 
Și Vodă a fost vesel, zici tu, ca niciodată? 
ANA 


Dar! cît a ţinut masa, cu fruntea-nseninată 
Măria sa pe Despot zîmbînd la ascultat. 

Era cu Vodă-n față la masă așezat, 

Plăcut, isteţ la vorbă, purtînd mărirea-n sine, 
Sub haina spaniolească ce-l prinde-aţit de bine! 
încît, zău, de m-ai crede, măicuţă, între noi, 
Adevăratul Vodă părea dintre-amîndoi 

El, Despot! . Lângă dînsul, la spate, în picioare, 
Sta Toma, vel-paharnic, ținînd două ulcioare, 
Din care-i dregea singur vin dulce în pahar, 
Făcînd turcești talimuri, cît poate un bulgar. 


MAICA 
Dar spune-mi: Doamna, Doamna era şi ea voioasă? 
ANA 


Voioasă, fericită, la față luminoasă, 
Căci ea vedea pe Vodă prin Despot fărmecat 
Şi pe-al ei văr, pe Despot, de lume admirat. 

MAICA 


(zâmbind) 


De lume şi de tine? 


ANA 


(exaltindu-se) 


Si cum să nu-l admire? 
El ne-a făcut de viața-i o lungă povestire, 
O halima întreagă și plină de minuni 
Ca cele de pe timpul vitejilor străbuni. 
Ne-a spus a sale lupte și trecerile sale 
Prin cîmpuri sîngeroase, prin curți imperiale, 
Cînd simplu om de oaste, cînd prinț adevărat, 
Recunoscut de Carol, augustul împărat 
*Ne-a spus cum el, viteazul, a răsipit îndată 
*Gu cavalerii negri, a frîncilor armată 
*La Renti, Valenciena Hezdin şi Teruan 
*Sub contele de Schwarzburg, vestitul căpitan, 
*Şi ce-a vorbit cu-a lumei puternică treime, 
*Regi, filosofi şi Papă. şi altele-o mulţime. 
Apoi ne-a spus de ţărmuri scăldate-n aer cald 
Ce sînt cu drag încinse de-o mare de smarald 
Și au fructe de aur, şi zile-n veci frumoase, 
Şi nopţi de încîntare ca ziua luminoase. 
Ah! Ce să-ţi zic, măicuță?... Mesenii- încîntați 
Rămas-au, ascultîndu-l, flămînzi și însetați, 
Atit era de vie și de atrăgătoare 
Vorbirea lui! 


MAICA 


Nepoată, aş pune o prinsoare 


Că dintre toţi mesenii cel mai cu drag răpit 
Ai fost tu, Anicuţa. 


ANA 


(uimită) 
Eu? 


MAICA 


Tu.. Vezi? te-ai roșit... 

> 13 , an 
Ascultă-mă, copilă: Tu ești o dulce floare. 
Ce n-a văzut sub ceruri decît zile cu soare 
Și nici macar visează de zilele cu nori, 
Amare, furtunoase, cumplite pentru flori. 
Alină, înfrînează a ta închipuire, 
C-ades ne rătăceșşte a inimei pornire, 
Şi cînd din fărmecare cercăm să revenim 
În braţele durerei cuprinse ne găsim. 
Nu zic că Despot este om rău.. Doamne fereşte! 
El e creştin, se-nchină, pe Dumnezeu slăvește 
Și mie totdeauna mîna-mi sărută, dar, 
Ca să nu-ţi fie lipsă dumnezeiescul har, 
Gîndește, copiliță cu blîndă inimioară, 
Că paserea ce cîntă e pasere ce zboară. 
Străin e Despot.. 


ANA 

(răpide) 
Despot? ah, maică, nu-i străin. 
E văr cu Doamna noastră, e conte palatin, 
E cavaler de aur, e prinţ de la Elada, 
Distins de Papa-n Roma, de Carol în Grenada, 
Şi de al meu părinte, iubit.. înttr-un cuvînt, 
El e oaspele nostru şș-un oaspe știi că-i sfînt. 


MAICA 


Sfînt, sfînt, nu totdeuna. (În parte.) Curată 
nebunie, 
Cu fată mare-n casă asemine-ospeţie. 


(Tare) 


Ah! scumpă nepoţică, tu faci un vis frumos, 
Dar visul. 
(Zgomot de glasuri în curte.) 


ANA 


(alergind la fereastră) 
Ce s-aude? ce zgomot? 


MAICA 
Unde? 


ANA 


Jos. 
Priveşte ici în curte. 

MAICA 


(apropiindu-se de Ana) 
Ce? 
ANA 
O mulţime mare 
Se uită-n fund spre poartă cu spaimă şi mirare. 
MAICA 
Ce-i oare? Vai de mine! o fi iar vreun bunt? 


ANA 


Ba nu; în depărtare nu vezi lucind un punt? 

El vine și tot creşte.. dare un om călare 

Ce văd? e însuși Despot! Ah! Doamne „sare, 
sare 


Chiar peste zidul curței! 
MAICA 


(speriată) 


Sărmanul! s-a zdrobit? 
ANA 


(veselă) 
Ba nicidecum. 

MAICA 

Nu? 
ANA 
Iată-l... în loc el au oprit 
Fugarul alb de spume și, vesel, cu mîndrie, 
Se-nchină-n dreapta,-n stînga, la toţi zîmbind, 
și mie! 

Ah! pare că-i un rege! 

MAICA 


Fugi, dragă, din fereşti. 
Nu stă o fată mare în ochii bărbătești. 


(Glasuri zgomotoase afară.) 


GLASURI 
Ura! — Trăiască Despot! — Frumos viteaz el este! — 
Să juri că-i Sfîntul Gheorghi! — Chiar zmeul din 


poveste! 


25 — Comedil şi drame 

DESPOT 


(sub ferești, în curte) 


Na, oameni buni! Voi astăzi să beţi în cinstea mea, 
Şi-n sănătatea Doamnei să beţi! 


GLASURI 


F Vom bea, vom bea, 





MAICA 


Fugi din fereastă, fugi.. Despot întră-n casă. 
Hai în camara noastră. 


ANA 
Ba, vină lîngă masă. 


(Merg de se pun pe jilpuri, lîngă mesuţa din dreapta.) 


SCENA 4 
ANA, MAICA FEVRONIA, DESPOT (întră prin fund) 
DESPOT 
(rîzînd) 


Ce vesel a fi Vodă cînd teafăr m-a vedea! 
A! dona Ana! (Se-nchină Anii.) Maică 
(Sărută mina Fevroniei.) 


ANA 
(în parte) 
Cum bate-inima mea! 
MAICA 
De ce-i atîta lume în curte adunată? 
DESPOT 
Ca să mă vadă-n luptă cu-o feară blăstemată, 


O iapă tunisiană ce-n fugă pîn-acum 
A dus pă ceea lume vro zece oameni. 

ANA 


Cum? 


Ș-ai îndrăznit? 
DESPOT 


Mai bine era s-arăt sfială 
Deciît să vadă lumea că-s om cu îndrăzneală? 


Ş-apoi . cum de n-ar trece prin foc chiar cei fricoși 


Cînd sînt cu-nduioșire priviţi de ochi frumoși? 
Şi cum, prin ce cuvinte aş spune a mea fală 
Văzîndu-te prezentă la lupta-mi triumfală, 


Atunci cînd mii de oameni stăteau cu ochi deschis, 


Să mă privească-n curte ucis de-un cal? 


ANA N 
(înfiorată) 
Ucis? 
MAICA 
Fereşte, Doamne sfinte! 
DESPOT 


În Spania se spune 
Că Linda Raia, fiica lui Boabdil, minune 
Ascunsă în Alhambra, la lume s-arata 
O dată pe an numai, ş-atunci soarele sta 
Pe cer ca s-o admire, uitînd. de a lui cale, 
Şi mii de flori frumoase ieşeau pe-a vegăi vale, 
Si inimele-n sînuri ca ele înfloreau, 
Și maurii în lupte sub ochii săi mureau, 
Crezînd că merg în raiul lui Mohamed, ferice 


(Apropiindu-se de Ana.) 


O altă Lindă Raie, de la feresti, de-aice, 
S-au arătat azi mie, ș-atunci, cînd te-am zărit, 
Mă jur pe-astă icoană, chiar rege m-am simţit! 


MAICA 


(cu spaimă) 


Dar candela e stinsă! Vai! candela e stinsă! 
Semn rău! nenorocire! de groază sînt 
cuprinsă. 


(Merge.la icoană, ia candela și iese în stînga.) 

SCENA 5 
ANA, DESPOT 


ANA 
(îngrijată) 
Semn rău? 
DESPOT 
Ce-mi pasă mie! ... O candelă s-a stins, 


Dar alta, mai cerească, în mine s-au aprins, 
Ce luminează tainic o gingaşă icoană. 


ANA 
(zimbind) 
Icoana unei sfinte? 


DESPOT 
Dar’ 


ANA 
Care? 


DESPOT 
Sfînta Ană. l 


ANA 
Patrona mea slăvită? 


DESPOT 


Și zeitatea mea, 
Ce mă conduce-n lume, precum îi conducea 
Luceafărul pe magii din Răsărit, şi care 
Ca să ajung la dînsa, mă-ndeamnă a fi mare. 
(Ana voiește a se retrage.) 
DESPOT 
(oprind-o) 
O, dona Ana, lasă pe-un biet nenorocit 
S-apropie altarul de care-i despărțit 
Și, tremurînd, să-ţi zică: Angelică madonă, 
Căci nu pot a depune pe îrunte-ţi o coronă?! 
ANA 
(rîzînd) 
Cum? o coroană, mie?! 


DESPOT 


| Dar’, suflet îngeresc! 
Eşti visul fericirei mele. 


ANA 
Eu? 
DESPOT 
"Te iubesc! 
ANA 


(veselă, în parte) 
El! Despot mă iubeşte! 
DESPOT 
Ieu martur provedința, 
Care-mi cunoaște gîndul și-mi vede conştiinţa. 
Iubesc în tine cerul şi naltul creator, 
În tine iubesc lumea, prezent şi viitor, 


În tine am credinţă, în tine îmi pun traiul, 
El făr' de tine-i iadul. Ah! darcu tine-i raiul! 


(Ingenunchează.) 


ANA 
(în parte) 


D! Doamne, îmi perd mintea.  Ce-aud? Ge-am auzit? 


DESPOT 
Ană,„-un cuvînt. 


ANA 


Ah! Despot, mi-e sufletul uimit, 
Mi-e mintea tulburată ... În casa părintească 
N-a îndrăznit nici unul mie-astfel să-mi grăiască. 
Cum? mă iubeşti pe mine? 


DESPOT 


Dar'!. te iubesc, perdut, 
Mai mult și decît țara în care m-am născut, 
Mai mult şi decît tronul! 


ANA 
(cu glas solemn) 


Despot, aste cuvinte 
Le-aude cerul! ... 

DESPOT 


(apucînd-o de mînă) 


Ană, prin mii de jurăminte 
Mă leg eu cătră tine 


(Moţoc apare în fund.) 


SCENA 6 
ANA, DESPOT; MOȚOC 


MOŢOC 
(simulind indignarea) < 
De cînd pe-acest pămînt 
Trădarea neagră calcă şi spurcă pragul sfînt 
Al ospețţiei? 


sa 


ANA 
(spăriată, în parte) 
Doamne! 


MOTOC 

Ce? nici o respectare 
Nu mai există-n lume? . şi oarbă desfrînare 
Răpeşte azi copiii sub ochii părintești? 

(Anii) 

Cum de-ai uitat, sărmană nebună, cine eşti? 
Cum de-ai uitat de muma ce te-a născut, copilă 
Lipsită de ruşine? 


ANA 
Iertare! Fie-ți milă! 
MOTȚOC 
Cum de-ai uitat de mine? 


ANA 


(desperată, cade-n genunchi) 
Ah! tată, îl iubeset 
DESPOT 


Nu ne-osîndi, Moţoace, cu glasu-ți părintesc. 
Iubirea e un înger ce-n casă cînd păşeşte 


uti 


Și pragul, şi căminul cu pasul lui sfințește. 
Iubesc pe a ta fiică şi de soție-o vreu. 
Primește-mă în brațe ca pe copilul tău. 


MOŢȚOC 
(vesel, în parte) 
Al meu e Despot! Planu-mi ie zbor acum mai tare. 
DESPOT 


(rugător) 
Moţoace 
ANA 
Taţă . 


MOȚOG 


(după o pauză) 
Fie! şi pinecuviîntare, 
Copiii mei! 
ANA 
(aruncându-se în braţele tătîni-său) 
Ah! tată! 
MOTOC 
(sărutînd-o) 


Trai bun şi cu noroc! 
DESPOT 


(în parte) 
E scară de-nălțare un socru ca Moţoc. 
MOŢOE 
(Anii) 
Acum mergi de te roagă, copila mea, în pace, 
La cel de sus, ce toate le face şi desface. 
(Ana pleacă în stînga. Despot o conduce pînă la ușă.) 
DESPOT 
Cînd te-i ruga, iubito, la sfîntul Dumnezeu... 


ANA 


(cu dragoste) 


Giîndi-voi tot la tine. 


MOȚOE 


(în parte) 


A! Despot e al meu! 


SCENA 7 
MOȚOC, DESPOT 


MOȚOC 


Acum sîntem noi singuri! Să ne privim în față. 
Norocul, ştii, atîrnă de la un fir de aţă, 

Slab omului nemernic, bun celui iscusit, 

Și tare ca odgonul pentru cel hotărît. 

Despot! a sosit timpul ca să cercăm norocul 

Noi doi!. cu sumețţie în vînt s-aprindem focul. 
Te uită drept în ochi-mi şi-mi spune: ești bărbat? 
În stare să-nfrunţi moartea cu gînd nestrămutat? 
Esti om în stare-a merge de-a drept cătră mărire, 
Pe margini de prăpastii călcînd făr-oțărire? 


DESPOT 


Sînt! .. Tron, sau moarte! iată deviza ce-am înscris 
În falnicul meu suflet, în peptul meu decis. 

Venit-am în Moldova cu gîndul și cu planul 

Din scaunul domniei s-alung pe Lăpuşneanul, 

Și de pe ai săi umeri hlamida să smuncesc. 

Sînt gata! 


MOŢOC 
Gata? 
DESPOT 
Gata să mor sau să domnesc! 
MOŢOC 


Bine . Acuma, Despot, mă lasă. . timpul trece. 
De-a țării boierime, cei mai fruntaşi, vro zece, 
Aici au să s-adune, spre a ne concerta. 


(Îl conduce pănă la ușa din dreapta și-i dă mîna.) 
Dea domnul să-ţi pot zice curînd: Măria-ta! 


(Singur.) 

Moţțoace, vilva lumei e rîu cu nalte maluri 
Faci bine, nu faci bine să te azvirli în valuri? 
"Și oare căzînd tronul pe mîna lui Despot, 
Nu ar cădea şi țara cu-ai săi boieri, cu tot? 
(Stă pe gînduri.) 

Oricare înălţime sub cer se prăbușește, 
Tot surpă și doboară ce-n cale-i întîlnește 
Gîndeşte-te, Moţoace . (Hotărit.) A! fie cum a fi! 
Nu are parte cine nu știe-a se jertfi. 

(Uşile din fund se deschid.) 
Dar vin boierii.  iată-i. La lucru-acum, Moţoace! 


SCENA 8 


MOTOC, TOMȘA, HARNOV, SPANCIOC, STROICI, TOROIPAN 

și alți cinci boieri întră prin fund, dau mîna cu Moţoc şi merg de 

se așază împrejurul mesei; Tomsa, în capătul din stînga; Moţoc, 
în capătul din dreapta. 


MOŢOC 


Poftim, boieri, prietini, poftim, veniți încoace 
Şi v-așezaţi pe jilțuri ca sfetnici înţelepţi, 
Preciît viteji la lupte, pre-atit la cuget drepți. 
Poftim! 


STROICI 


Dar unde-i Despot? să-l lăudăm în faţă 

De fapta lui de astăzi, frumoasă și semeaţă. 
Noi l-am văzut călare pe zmeul arăpesc, 
Zburînd cum zboară văzul din ochiul omenesc, 
Și sub fereasta doamnei, venită ca să-l vadă, 
Silind să steie iapa şi pe genunchi să cadă, 
Apoi sărind cu dînsa trei buţi de Odobeşti, 
Sub ochii cei de pardoș, sub ochii lăpușnești. 


SPANCIOC 


Se zice că în vreme ce gloata striga ura, 

De ciudă, Lăpuşneanul cumplit își mușşca gura. 
El s-aștepta ca Despot, slăbind ca un mișel, 

Cu iapa s-o pățească cum a pățit-o el. 


STROICI 


Doar un fecior ca dînsul de zmei grijă nu are. 
Voinic e din picioare, voinic şi de călare. 

TOROIPAN 


Așa-i, şi precît Despot pe cal e îndrăzneț, 
E și armaș de frunte. 


HARNOV 


(cu entuziasm comic) 
Sumet măreț. isteț! 
UN BOIER 


Şi e mintos. 
ALTUL 


Şi darnic. 
ALTUL 
Şi de înaltă viţă. 

ALTUL 
Stejarul bun și trainic dă trainică mlădiţă. 

MOȚOC 
Boieri, îmi pare bine că vă aud, pe rînd, 
Pe Despot, al meu oaspe, cu toţii lăudînd, 
Fiind de lumea-ntreagă iubit, apreţuit, 


Căci am o bună veste cu voi de-mpărtășit . . 
Cu fiica mea, cu Ana, vrea Despot să se-nsoare. 


HARNOV 

(lingușind) 
Păreche minunată! Ea, lună; și el, soare! 
Și cînd e cununia? 

MOŢOC 


Cînd? Voi sînteți chemați. 
A hotărî și ziua, şi. 


TOŢI 
Noi? 4 
MOŢOC 
Voi! ascultați: 
Ne-am plins în multe rînduri de vodă măeelarul, 


Şi-n orice întîlnire ne-am revărsat amarul 
Prin vorbe și blăstemuri, întocmai ca muieri, 

Ba Lăpuşneanu-i aprig și rău pentru boieri, 
Ba Lăpușneanu-i tiran, ba-i feară fär’ de nume, 
Ba-i hoţ, calău, urgelnic, ba-i ciumă pentru lume. 
Aşa-i? 
BOIERII 
Așa! 
MOŢOC 


Ei bine, ce sîntem noi aici? 
Stăpini pe soarta noastră, sau robi plecaţi sub bici, 
Ca, fără de păsare şi fără sînge-n vine, 
Noi să răbdăm pe tronul acestei ţări . pe cine? 
Pe-un tiran, un fățarnic, o ciumă, un viclean. 
Un dușman al Moldovii, un hoţ, un Lăpușnean? 
Răspundeţi: Se cuvine ca noi să fim o turmă, 


Şi el, cu ghioaga-n mînă, de noi să rîdă-n urmă? 
. 


BOIERII ` 
Nu, nu! 
MOŢOC 


Ce dar să facem? 
STROICI 
Din tron să-l răsturnăm! 
MOȚOC 
Jurați pe cea icoană că vreţi? 
BOIERII 
(se scoală şi întind minele spre icoană) 
Jurăm! jurăm! 
MOȚOC 
Juraţi, boieri, că-n ceasul cînd eu v-oi da de ştire, 
Voi îţi sări la goană cu toţi într-o unire? 


BOIERII 
Jurăm! 
MOŢOC 
(către cer) L} 
Atotputernic! Tu, Doamne, sfînt, sfînt, sfînt! 
Primeşte la altaru-ţi al nostru jurământ, 


Și pentru-al ţării bine din cer ne luminează, 
Și inimele noastre acum le-mbărbătează! 


Ed 

BOIERII 


Amin! 
(Se pun iar pe jilțurile lor.) 


SPANCIOC 
Amin! Dar’! însă, întreb iar pe Motoc: 
Diînd jos pe Lăpuşneanul, urcăm pe cine-n loc? 
MOTOC 
Pe-un om viteaz şi darnic, de viţă strălucită, 
Armaş, călăreț ager, cu minte iscusită, 
Precum aţi spus-o însuşi . Pe-un om ce-au învăţat 
De la-mpăraţii lumei a fi chiar împărat; 
Pe-un om ce are dreptul la tron ca să aspire 
Şi prin iubirea noastră, și prin a lui rudire. 
SPANCIOC 
Dar unde-i? 
(Moţoc se duce la ușa din dreapta, o deschide și aduce pe Despot.) 
t 
, aae pe SCENA 9 
> Cei dinainte; DESPOT 
f MOTȚTOC 
Iată-l! 
BOIERII 
(sculîndu-se) 
Despot? 
MOTOC 
Despot! 
(Tomsa se ridică indignat, răsturnînd jilțul său.) 
TOMȘA K 


Un bizantin! 
Un grec!. Ce? oare-n ţară nu creşte decît spin? 
Ce? tot pămîntul nostru e în așa stirpire, 
Şi neamul nostru ager e în aşa-njosire, 
Cît pe moșia noastră să nu găsim un pom, 
Și pentru tronul ţării să nu găsim un om?! 
Unde-am ajuns, o! Doamne! Ce ţi-am greșit noi ție 


Ca un boier de-al ţării, un moldovan, să vie 
C-un zvînturat de mînă, să ni-l arunce-aici 
Ca domn, cum se aruncă pomana la calici?! 
Rușine, fărdelege, batjocură, trădare! 


MOȚOC 
Minti, Tomşo! 


TOMȘA 


é 
O, Moţoace, mă jur: păcatul mare 
Că n-ai întrat, bătrîne, de viu chiar în mormînt 
C-un ceas mai înainte de-a zice-acest cuvînt 
Vrei greci tu la domnie? Deci sufletu-ţi răspundă 
De răul care-n ţară prin greci a să pătrundă! 


MOȚOC 


(stăpînindu-se) 


Tu aiureşti, sărmane Eu nu-s hain, nebun 
Cînd vi-l aduc pe Despot şi domn eu vi-l propun. 
Mi-e inima amară precum îţi e și ţie 

De a vedea Moldova un cuib de anarhie, 

În care tot smintitul se crede-un om prădat 
Cînd vede tronul ţării de altul ocupat. 

Mi-e inima atinsă de-a mortței grea lovire 

De a vedea Moldova un cîmp de jăfuire, 

Pe care toţi aleargă turbaţi, neodihniti, 

Ca să ajungă tronul din care-s îmbrînciți. 

Au ochi ca să nu vadă, urechi să nu audă, 
Căci inima lor stearpă cu cîrtiţa e rudă, 

Şi toți vecinii, dușmani acestei mîndre ţări, 
Gătesc a ei cădere prin chiar ai săi boieri, 
Hrănind în al lor suflet o poftă de domnie 
Ce-aduce lor peire, şi ţării calicie. 


Destul! . vreu pace-n ţară domnind sub cer senin, 
Şi iată de ce, Tomşo, propun un domn străin. 
TOMȘA 


Cuvîntul tău, Moţoace, mai rău te osîndeşte. 
El laudă străinul, şi neamul tău huleşte. 


(Despot se înaintează cu multă demnitate.) 
DESPOT 
(grav) 


Viteze Tomşa! Despot, de tine-aici respins, 
Respectă tulburarea din sufletu-ti aprins 

Şi-n tine el admiră virtutea strămoșească. 

Ce vrea corona ţării pe-o frunte românească. 
Dar dacă prin mînie acum n-ai fi orbit, 

De-ai fi, cum se cuvine, cu gîndul liniștit, 

Ai înțelege, Tomșa, că naştere și nume 

Sînt jocuri de-ale soartei, care domnește-n lume. 
Nu, Tomșa, nu e locul ce face pe-un bărbat 
Străin, sau fiu al ţării, om rău sau lăudat, 

Căci omul mare-n suflet, moşnean, străin el fie, 
În suflet poartă lumea întreagă drept moşie! 

Nu, Tomsa, nu-i cu dreptul de-a zice că-i străin 
Acel care dorește la toţi noroc deplin 

Şi care pentru ţara ce l-a primit cu bine 

E gata să jertfească tot sîngele din sine. 

Străin este acela crunt, orb, nelegiuit, 
Ce-nfige-n rana țării cuțitul otrăvit! 

Străin este acela ce, orice nume poartă, 

Nu-i pasă de-a lui ţară chiar de-ar vedea-o moartă! 
Nu dar eu, văr cu doamna, străin aice sînt, 

Ci Lăpuşneanul, dușman acestui drag pămînt! 


HARNOV 
Jos Lăpușneanul! 
STROICI 


Moarte hainului! 


TOROIPAN 
Sfîrşească 

Şi viaţa-i, şi domnia! 

HARNOV 

Şi Despot să trăiască! 
BOIERII 
(afară de Tomșa) 

Dar’, dar’! 

TOMȘA 


(cătră cer) 
Sînt orbi,-o! Doamne din cer, nu-i asculta! 


DESPOT 
Boieri, recunoştinţa 


TOMȘA 


Recunoştința ta? 

(Trece măreț 


(Iese. 


Pe cine vrei să-ntuneci? Cum, noi s-avem credinţă 


În vorbele-ţi viclene ş-a ta recunoștință, 

Cînd tu, chiar văr cu doamna, faţarnic ca un hoţ, 
Vrei să răstorni din culme pe ea şi pe-al ei soț? 
A, șărpe, vrei să luneci sub mantia domnească? 
În lături! 


DESPOT 


Lăpușneanul a vrut să m-otrăvească! 
În cupa lui perfidă eu moartea am beut, 
Şi făr-a mea ispită, de mult aş fi perdut. 
El vrea,a mea peire? Deci gheară pentru gheară! 
El zice: Peară Despot! Eu: Lăpuşneanul peară! 


MOŢOC 
Se va-mplini cuvîntu-ţi, poporul e cu noi. 


TOMȘA 
Cu voi, poporul?!. Fie! . Eu nu mai sînt cu voi! 
Mă duc, vă las orbirei, las ţara-n seama voastră. 
Să daţi seamă de dînsa! 


din fund.) 


DESPOT 
Eşti dar în contra noastră? 
Boieri, Tomşa ne lasă. El are-ntru nimic 
Lui vodă să ne vîndă. 


TOMŞA 
(cu dispreţ) 


Pribeag, cu suflet mic! 
Românul viețuieşte și moare, cînd se jură, 
Cu arma albă-n mînă, nu cu trădarea-n gură. 
Învață de la dînșii a fi român, de poţi. 
Boieri, gîndiţi la muma ce v-a născut pe toți! 


Boierii rămîn pe gînduri. Despot şi Moţoc grăiesc încet 


deoparte.) 


SCENA 10 
Toţi, afară de Tomşa 


SPANEIOC 
E aspru eu noi Tomşa. 


pe dinaintea boierilor şi se îndreaptă spre ușa 

HARNOV 

Lăsaţi-l ca să fie. | 

Avea gărgăuni, poate, de domn, cine mai știe?! 
SPANCIOC 


Eu ştiu! Te-nșeli! Nu, Tomșa, român dintre 
străbuni, 

E om în toată firea, ferit de gărgăuni, 

El nu vrea domn pe Despot pentru că-i grec, dar, oare, 

Să n-aibă el dreptate de ţară cînd îl doare? 

Străbunii, duși de timpuri prin feluri de nevoi, 

Aveau o zicătoare, venită păn! la noi; 

«Să te ferești, române, de cui străin în casă». 

Pe mine astă vorbă în pace nu mă lasă, 

Boieri, şi eu ca Tomșa încep a sta pe gînd. 


HARNOV 


Ştii că . maică... îmi vine fireşte, judecînd 
Mă-ntreb şi eu acuma. 


MOŢOC 
Ce? 
HARNOV 


Dacă e prielnic, 
Deși-am jurat.  s-alegem un grec? 


MOTOC 


Om şovăielnic! 
Cînd omul are cuget, cuvîntu-i e cuvînt, 
Și fapta-i şi cuvîntul deopotrivă sînt. 


HARNOV 
Așa-i, dar voi ce ziceți, boieri? 
UN BOIER 
Stim noi? 
MOȚŢOC 
Ruşine! 


{Despot vine în fața boierilor.) 


Lă 


DESPOT N 


Boierii stau pe gînduri, nedumeriţi? Prea bine. 
Deci facă-se lumină în ochii tuturor! 

Să spuie toţi de-a rîndul cu glas deschis, ce vor? 
Eu, fără ameţeală de visuri de-nălţare, 

Vreu gloria Moldovii ș-a ei neatîrnare! 

Mai mult. Vreu să rump jugul cumplit și rușinos 
Ce-apasă omenirea în fiii lui Hristos! 

Mai mult Vreu românimea,-naintemergătoare 
În sfinta cruciadă, lui Hrist liberătoare. 

Ca nime-n cursul lumei, nici crai, nici împărat, 
De soartă-i să dispuie cu dreptul uzurpat. 

Această sentinelă la Răsărit, cu fală, 

Are-o menire mare şi providenţială, 

“E zidul ce opreşte potopul fanatic . 

Căzut acum e zidul, eu vreu ca să-l ridic! 


(O pauză ... Boierii încep a se aprinde.) 


STROICI 


(entuziast) 
Dar’, dar’! 


DESPOT 


O cruciadă l-apus se pregăteşte 
În contra semilunii lui Mohamed, ce crește 
Ca meteor de moarte pe cerul creştinesc. 
Doi împărați şi papa, vicari dumnezeiesc, 
Filip, Ferdinand, Pavel, cu fulgerii în mînă, 
Stau gata să detune în hidra cea păgînă, 
Şi tristele victime din tristul Răsărit 
Așteaptă-acea minune a lanţului zdrobit. 
Sublimă încercare! măreaţă făptuire, 
Ce-nalţă omenirea păn' la dumnezeire! 
Cui se cuvine fala de-a fi începător 
De nu acestui ager, mărinimos popor, 
Ce,-mpărtăşind cu Ștefan și inima, şi gîndul, 
Au îngrozit osmanul ani patruzeci de-a rîndul? 
Iată ce vreu eu, Despot, străinul Însă voi 
Ce vreţi? 


STROICI 


Vrem domn ca tine, în pace şi război! 
În ochii mei deschis-ai o zare nouă, largă 
Tot sufletul spre dînsa cu tine vrea să meargă! 

SPANCIOE 


Despot! de ţi-a fi faptul ca rostul să trăieşti! 
Fii domn în țara noastră pe Ștefan s-aminteşti! 
HARNOV 
Trăiască Despot-vodă! 
MOȚOC 


Tăcere, cumpătare, 
Urechea lăpușneană aude-n depărtare. 
Boieri, noaptea se-ntinde și timpu-i priincios, 
Hai s-aţiîțăm răscoala în breslele de jos, 
Și miîni, în zori de ziuă, să vadă mîndrul soare 
În brînci pe Lăpuşneanul, pe Despot în splendoare! 


BOIERII 
Hai! 
SPANCIOC 


(se apropie de Despot şi-i dă mîna) 
Să fii român verde! 


DESPOT 
Român m-oi arăta! 

STROICI 

(dînd mina cu Despot) 

Despot, noroc! 

MOȚŢOC 
(asemine) 

Unire! 
HARNOV 

(închinîndu-se plecat) 
Mulţi ani, măria-ta! 

(Ceilalţi boieri se-nchină și ies cu toţii prin fund.) 

DESPOT 


(singur) 


E vis?.. Sînt domn, eu, Despot? Din mio iată-mă,-s mare! 
Boierii, capi ai ţării, cu-o nobilă mișcare 

Mi-au dat frățeşte mîna, voioşi m-au aclamat 

Un singur numai, Tomşa, din toţi cel mai bărbat 

El mi-a jurat o ură cumplită, nempăcată, 

El chiar mă va ucide, cînd va putea, vreodată 
Un glas de presimţire mi-o spune-n taină. dar 
Prudent e să laşi viața vrăjmașului barbar? 
Răbdare! a mea spadă o voi plînta-o-ntr-însul, 
Și dacă moldovenii vor fi nătîngi ca dînsul, 

Voi şti eu din lei aprigi a-i face mieluşori. 


SCENA 11 


DESPOT; TOMA CALABAICANUL, ANA, MOTOC, MAICA FE- 
VRONIA, seimeni 


TOMA 
(la ușa din fund) 
Pe dînsul, copii! 
(Seimenii se aruncă pe Despot de-l prind.) 
DESPOT 
(surprins) 
Ce e? 
TOMA 
(amenințindu-l pe Despot cu pumnarul) 
Să nu te miști, că mori! 
DESPOT 


(zbătîndu-se) 


Săriţi, prietini, oameni! 


TOMA 
Taci, taci, vulpe vicleană! 
ANA ~. 
(întră spărietă din stînga) 
Despot! 
MOŢOC 
(întră prin fund şi, văzînd lupta lui Despot, se răpede asupra lui 
Toma) 
Ce-i? Hoti! 
TOMA 
(respingînd pe Moţoc) 
În laturi. ! Dreptatea lăpuşneană 


L-a osîndit pe Despot la moarte! 

MOŢOC 
O, calău! 
ANA 
Ce-aud? Ah, Despot! 
DESPOT 


(lingă ușa din fund) 


Ană! 


ANA 


(cade leșinată pe jilt) 
E mort norocul meu! 


(Moţoc şi Maica Fevronia se apropie de Ana. Seimenii ies prin 
fund cu Despot.) 


Cortina cade. 


TABLOULII 


Un beci de închisoare. Fereastă cu gratii în stînga. Uşă în fund. 
O masă cu două scaune în mijloc. Un fînar aprins. 


SCENA 1 


DESPOT (pe scaun, lîngă masă) 


O, soartă schimbătoare ce rîzi de omenire! 

Nebun cine se-ncrede în tine cu orbire! 

Nebun cine se urcă pe-al muntelui suiș, 

Prapastia-l așteaptă cu-adîncu-i prăvăliș! 

Așadar eu, sărmanul, a soartei jucărie, 

Ajuns, iubit de-un înger, aproape de domnie, 
Iată-mă-acum aice din raiul meu căzut 

Şi din lumina lumei în umbră iar perdut! . 

Sînt eu? Sînt treaz? În viaţă? . Şi adevăr e oare? 
Eu, Despot, vultur falnic, eu zac la închisoare! 


(Se scoală și cată împrejur.) 


Aceşti păreți sînt umezi, trişti, negri! Ah, ei sînt 
Nu ziduri de palate, dar ziduri de mormînt! 

În ele cine întră din ele nu mai iese 
Decît pe-o raclă neagră, cu zilele-i culese! 


(Infiorîndu-se.) 


O, reci fiori de groază prin sufletul meu trec, 
Răsuflu-aburi de moarte.. Un biet străin, un grec, 
La cine pot să aflu o rază de-ndurare? 
La doamna numai, însă nici o putere n-are, 
Căci vodă Lăpuşneanul de milă-i depărtat 
Cît de pămîntul negru e cerul înstelat. 
Cum? mort în floarea vieţii? cum? 
mort ca un mişel 
Ucis de Lăpuşneanul, lipsit de tron?. Şi el?! 
O! nu, nu, nu se poate! .. Cu unghiile tocite 
Voi sparge-această hrubă ce-n sînul ei mă-nghite 
(Se azvirle turbat peste păreți și lovește cu pumnii.) 


Deschide-te, morminte! .. dă-mi drumul, să-mi răzbun! 


Cădeţi, infame ziduri! (Căzînd pe scaun.) Ah! 
Doamne, sînt nebun .. 
(După o scurtă pauză.) 
Mizerie! Cu gîndul pătrund bolta cerească, 
Şi braţul meu nu poate o peatră să urnească! 
(Înduioșindu-se.) 
*Ah, nu-i nici o sperare Cei ce m-au cunoscut 
*Vor zice:-a fost un Despot, a fost. Ce s-a făcut? 
*Și toti m-or da uitărei. chiar Ana lume, lume! 
*Uita-va și amorul, și jalnicul meu nume. 
Adio, planuri nalte! Adio, mari sperări, 
A lumei ideale, sublime aspirări! 
Adio, tot: junie, lumină, fericire 
Nălucă este omul, şi viața — o clipire. 
(Priveşte fereasta.) 


O, Despot, te salută a veciniciei zori. 
Fii om! Cînd vine moartea, te-nchină ei şi mori! 


(Stă abătut, cu capul plecat pe brațul lui.) 


SCENA 2 

DESPOT, CIUBÂR-VODĂ (întră; uşa se închide după el) 
CIUBĂR 

Ei! .. Despot, frate Despot, așa-i că ai păţit-o? 

DESPOT 


(tresărind) 
Ce-aud? Ce văd? Smintitul? 


CIUBĂR 
Cu vodă-ai împlinit-o? 
(Priveşte beciul.) 


Frumos palat! Priveşte: ce stofe pe păreţi! 
Pe jos ce de covoare ţesute cu  . bureţi! 

Ce mobile-aurite! Ce mîndre policandre! 
Mărire ţie, vodă, măi vodă Alexandre, 

Ce bine stii în curte pe oaspeţi să primești 

Și pe-ale tale rude cu drag s-adăpostești! 


DESPOT 
(în parte) 
Sărmane Despot! iată la ce-ai ajuns pe lume: 
Să rîdă și nebunii de tine cu-a lor glume! 
CIUBĂR 
Despot! 
DESPOT 


Ce vrei, năuce? 


CIUBĂR 


Năuc ești tu, și prost! 
Tu vezi ce sînt eu astăzi, iar nu ceea ce-am fost. 
Am fost odinioară un domn în strălucire, 
Cît soarele cu mine era-n nepotrivire; 
Puternic ca trei Caesari, frumos ca Machedon, 
Călare pe un sceptru, iar nu pe-acest baston. 
Si mă loveam cu capul de nouri şi de stele 
Și măsuram pămîntul cu pasurile mele! 
Dar vodă Lăpuşneanul, un hoţ, un destrămat, 
M-a prins, și de-a mea vilfă în drum m-a dezbrăcat. 
Și eu, şi tu ajuns-am ca două frunzi uscate, 
De-o pînză de paingăn în aer aninate. 
Tot vîntul, mic sau mare, ne clatină suflînd 
Ei, ș-ăpoi? Vîntul bate, şi cînii fug lătrînd. 


(Se apropie de fereastă.) 


DESPOT 


(în parte; sculîndu-se) 


O! Doamne, să fiu oare și eu în a lui stare, 
În cîmpul nebuniei, pe-un gărgăun călare? 
Cum? visurile mele de falnic viitor 

Să fi făcut din mine un om aiuritor, 

Ca dînsul? 


CIUBĂR 


Frate Despot, știi tu ce-i mădrăguna? 
O fată ce aleargă pe cîmpi cînd iese luna 
Şi merge de se scaldă în roua de pe flori, 
Cu gînd să se mărite c-un împărat în zori. 
Am prins-o într-o noapte, frumoasă, goală, albă, 
Dar hoțul, Lăpuşneanul, mi-a șters-o, ca pe-o salbă! 
Ce-mi pasă! Scaraoțchi îi este lui nănaș, 
Iar eu al mădrăgunii sînt mire drăgălaș. 


(le o poză maiestuoasă) 


DESPOT 


Dar bine, Ciubăr, spune-mi: Cum ai întrat aice? 
Și tu ești, ca şi mine, închis? 


CIUBĂR 


Eu? Cine zice 
C-a îndrăznit vrodată o mînă de capcîn 
Măcar să se atingă de-al lumelor stăpîn? 
Nu! Am venit eu însumi la tine-n puşcărie, 
Trimis de Lăpuşneanul, să-ţi ţin tovărășie, 
Ca să-ţi grăiesc de moarte ca un prietin bun 
Păn? ce-a veni calăul, al temniței tăun. 


DESPOT 
Cum? Lăpuşneanul însuși ţi-a dat astă solie? 
CIUBĂR 
El. şi-ţi trimite iată un dar de berbănţie. 
(Aruncă pe masă ecrinul oferit de Despot doamnei Ruzadrii.) 


Şiraguri și paitale, să ai cu ce-amăgi 
Nevasta lui Satana, spre a vă îndrăgi. 


(Se pune pe un scaun în faţă cu Despot.) 

Ei! ce mai zici tu, Despot? . Așa-i că viaţa-i scurtă! 


Așa-i că nu plătește nici cît un dram de turtă? 
În faptul viu al vieţii ne pare drumul lung, 

Trei paşi de-abiă, şi-n capăt picioarele ajung. 
Omul, ca iarba! Viaţa, ca iapa cea bălțată! 
Cît trece dealul mare, nu se mai vede iată! 
Eu, unu], cred că omul nerezemat de tron 

E mic ca și o muscă pe muntele Sion 

Dar tu, ce ești acuma sosit pe prag de moarte, 
Ce zici? 


DESPOT 
(în parte) ! 
O, ce idee! (Tare.) Eu zic că relei soarte 
E drept să ne supunem, cînd altfel nu putem. 
CIUBĂR 
Cum asta? 
DESPOT 


__ Tu, de pildă, lipsit de diadem, 
Să duci o viaţă tristă și plină de nevoie, 
Iar eu în astă ţară să fiu domn făr' de voie. 


CIUBĂR 
Ce? Tu? Domn? 


DESPOT 


Eu, Ciubere! (Tainic.) Crezi tu că-s destinat 
A trece-n ceea lume tăiat sau spînzurat? 


Te-nşeli! . Ai mei prieteni sînt gata ca să vie 
În zori şi să mă ducă de-a dreptul la domnie. 
CIUBAR 


Ce spui? Ce spui? 
DESPOT 


Și martur mi-e sfîntul Dumnezeu 
Că eu fug de putere ca de păcat. 


CIUBĂR 
Nu eu! 
DESPOT 


Așa-i fatalitatea, şi n-am, vai, ce mă face, 


Am să fiu domn, Ciubere, de-mi place, de nu-mi place. 


Ah! x 


(Face un gest de desperare.) 
CIUBĂR 

Şi te plîngi de asta? Eşti un nebun, nătîng! 

DESPOT 
Decît păstor de oameni, mai bine, zău 

CIUBĂR 

Te pling 
DESPOT 


Eu sînt un biet om simplu, eu n-am visuri deşarte, 
De grijile mărirei doresc a fi departe. 
Mi-e teamă să fiu capul unui popor. 


CIUBĂR 
Ba, zău, 
Deciît a fi în coadă, mai bine-n frunte vreu. 
DESPOT 


(observînd pe Ciubăr, care se exaltează la cuvintele lui) 


Nu-mi place pompa lumei, nici la a mea ivire 
Poporul să m-aclame, poporul să m-admire, 

Și oștile să-nchine stindarde-n fața mea, 

Şi-n frunte-mi să lucească surguciul, ca o stea, 
Şi surlele să cînte, şi tunul să detune, 

Şi clopotele toate în cale-mi să tot sune. 
Ş-apoi, Ciubere dragă, eu am cugetul drept, 

Şi mult şi greu se bate a mea inimă-n pept 
Cînd ştiu că tronul ţării e dreapta moştenire 

A lui Ciubăr. 


CIUBĂR 
(îmbrăţişind pe Despot) 


Ah, frate, ești bun, bun peste fire. 


Nu eu cînd vine fala aş zice ba!. . nu eu! 
Hei, căci nu vrea norocul să fiu în locul tău! 
DESPOT 


Ai vrea? 


410 


CIUBĂR 
Cum nu! 


DESPOT 
E lesne. 
CIUBĂR 
Cum, cum, cum? 
DESPOT 
Foarte lesne. 
CIUBĂR 
Dar cum? | 
DESPOT ~ 


Te schimbă-n Despot, din cap şi pînă-în glezne, 
Si mîni, în zori de ziuă, poporul, adunat, 
În locul meu te-a duce pe tine la palat. 


CIUBĂR 
Mîni? 


DESPOT 
Mîni. (În parte.) S-a prins nebunul! 
CIUBĂR 


(încântat) 
Despot, m-ai scos din minte. 
Domn! eu, Ciubăr! gă-mi iute a ta îmbrăcăminte, 
Dă-mi pălăria! „7 
DESPOT 
Na-ţi-o! 
(Ciubăr schimbă hlamida pe mantaua lui Despot.) 


CIUBAR 


Şi-n schimb na stema mea, 
Dar fii cu îngrijire, să nu te culci pe ea. 


(Schimbă stema pe pălăria lui Despot.) 
DESPOT 


Ce-ţi pasă, mîni te-așteaptă o stemă-mpărătească. 


CIUBĂR 


(vesel) 
A, ştiu că Lăpuşneanul de ciudă-a să plesnească. 
DESPOT 
Acum, ici, lîngă masă, te-așează liniştit 
Şi stăi ca un om mare, pe gînduri adîncit. 
(Ciubăr se pune pe scaun.) 
Așa, și pălăria pe frunte ţi-o apasă, 
Nicicum să te cunoască cine-ar întra în casă. 
CIUBĂR 
Bine-i aşa? 
DESPOT 
Prea bine. 
CIUBĂR 
Dar tu ce-ai să devii? 
DESPOT 


Eu, dintre morți, Ciubere, mă-ntorc pintre cei vii. 

Noroc de-acuma nouă! Cu pene-mprumutate, 

Tu zbori cătră mărire, eu — cătră libertate! 
(Îmbrăcat cu hlamida şi încoronat cu stema lui Ciubăr, vine în 

fața scenii.) 

Nebun aici întrat-am? Nu știu, dar nebun ies. 

Priviţi! . din pompa lumei cu ce, vai, m-am ales? 

Cu-o stemă de hîrtie, cu-o cîrpă de hlamidă, 

Cu tot ce poate face pe oameni ca să ridă. 

Dar bună-i răzbunarea! pre sfîntul Dumnezeu, 

Voi rîde mult mai tare şi eu la rîndul meu! 


(Iese.) 
UN GLAS 


(afară) 
Stăi! Cine-i? 


DESPOT 


(imitând glasul lui Ciubăr) 


Ciubăr-Vodă. 

GLASUL 


Treci. 
(Hohote de ris afară.) 


CIUBĂR 
(singur) 
Prost! să-mi lasă mie 

Tot ce-i mai scump: mărire, putere, avuțţie, 
Și el să nu vroiască a fi chiar domnitor! 
Nebun! (Cască.) Dar eu, cu minte... mă-nalţ.. şi 

zbor, şi zbor 
Sus, sus, pe vîrful lumei ce-n visuri se arată 
Cînd omul mîndru doarme cu gura lui căscată . 
Poznașă întîmplare! (Cască.) Eu, domn, eu, 

domn, eu, domn! 
Pe tron. mă urc.. cu fală și... însă... cad de somn! 


(Adoarme cu capul pe masă.) 


Cortina cade. 


ACTUL III 


Salon în castelul lui Laski, în Ardeal. În fund, ușă mare şi largă, 

de tapelă. În dreapta, uşă tainică. În stînga, ușă mare. Alăture 

cu capela o fereastă Panoplii şi portrete de palatini pe păreţi. 

O canapea, în dreapta, planul I. O masă mică lingă ea. Pe masă, 
un ecrin cu juvaere. 


SCENA 1 
CARMINA, DESPOT (pe canapè) 


CARMINA 


Tu ești, iubite Despot?! ... te-ascult, te simt, te văd! 
Tu eşti, inima-mi spune, si tot nu mă încred. 


DESPOT 
Eu sînt, eu, lîngă tine, iubita mea Carmină. 
CARMINA 


Grăieşte-mi, prelungește părerea mea divină; 
Îmi pare că sînt prada celui mai dulce vis. 
El sufletu-mi îngînă şi raiul mi-a deschis. 

DESPOT 


(cuprinzînd-o cu braţele) 
Nu vezi? a zburat visul, lăsîndu-mi mie prada. 
CARMINA 


Ah! Despot, scumpe Despot, mă cred că-s în Grenada! 
Vorbeşte-mi tu de dînsa, cu glasul tău iubit, 

Să mă report ferice, în gîndul meu răpit, 

La patria-mi cu soare, cu-amor, cu poezie... 

O, magică Grenadă! o, dulce-Andaluzie! 


(Plinge.) 


DESPOT 
Carmina ... 
CARMINA 


Ah! mă lasă să pling.. mie- dor 


DESPOT l 
Nu vreu. 
Vreu să-mi zîmbeşti. 


CARMINA 


(zimbind pintre lacrimi) 
Vrei? fie  . (Plînge.) Ah, nu pot, scumpul meu 
DESPOT 


De ce atite lacrimi cînd după despărțire 

Ne regăsim ferice în leagăn de iubire? 

Cînd Laski-i dus departe, şi oaspeţii cu el? 
Gîndeşte, sîntem singuri, noi singuri în castel! 


CARMINA 


Mă iartă... sînt muncită de-o crudă presimţire 
Fantasma morței zboară pe-a mea închipuire 
De ce te-ai dus de-aice, de ce m-ai părăsit? 


DESPOT 


Pentru că-mi ești tu dragă, pentru că te-am slăvit, 
Pentru că-n exaltare, împins de-a mea simtire, 

Am vrut sub cer să-ţi caut un cuib de fericire; 

Am vrut, lărgind în ochi-ţi al lumei orizon, 

Să-ţi pun pe frunte-o stemă, și la picioare,-un tron, 
Dar soarta păn-acuma s-au arătat contrară . 

CARMINA 


Ah! lipsa ta, iubite, a fost mult mai amară! 
Ai pătimit tu, Despot, știu, multe-ai pătimit, 
Dar eu, eu, făr' de tine, aici cum am trăit? 
În lacrimi, în durere, în grijă, în mustrare, 
Lipsită de-orice sprijin, străină de sperare. 
închisă-n aste plaiuri sălbatice, pustii, 
Cătînd ziua şi noaptea, pe drumuri, dacă vii, 
Şi-n loc de tine, Despot, găsindu-mă cu cine? 
Cu soțul meu, cu Laski, bătrîn, gelos de mine, 
Cu Zay, al său prietin, un ungur îngîmfat, 
Ce vecinic mă insultă cu-amoru-i desfrînat! 
Și alţii, de-ai lui Laski tovarăși de beţie, 
Care-i mănîncă-avutul, rivnind a lui soţie. 


DESPOT 


Şi eu, în gheara morţei de două ori căzut, 
Am fost numai prin tine în luptă susținut. 
Căci numai pentru tine şi pentru altul nime 
Am vrut s-ating în zboru-mi a lumei înălțime; 
Am vrut și tot vreu încă norocul a cerca, 
Alăture cu mine pe tron a te urca. 

Tu, prin a ta frumseţă, regină ești născută; 
Eu vreu să fii prin mine în raze învăscută. 
Destule zile negre mîhnirei ai jertfit, 

E timp ca să reîntri în nimbul strălucit, 
Lipită, alintată în dulce legănare, 

Pe-o inimă ferbinte şi plină de-adorare. 


CARMINA 
O, vis din soare! 


DESPOT 


Visul va fi realizat, 
Carmină, căci amorul e zeu înaripat, 
Şi el ne va conduce, păreche-ncoronată. 
Pe tronul cu splendoare din țara-nvecinată. 


CARMINA 
Pe tron?! (În parte.) Dorul meu falnic! 
DESPOT 
Dar'! Orice tu dorești 
Se va-mplini! .. Zi numai, iubito, că vroieşti, 


CARMINA 


A! cine-i la-ntuneric și fuge de lumină? 
Dar ce pot face? Spune-mi! 
DESPOT 
Mult poate o regină! 
Pe Laski ş-ai tăi oaspeţi de vrei a-ndupleca 
În calea-mi îndrăzneață cu mine-a s-arunca, 
Noi doi avem mărirea, ei — fală ş-avuţie. 


CARMINA 
(decisă) 
Cu toţii, Despot, astăzi se vor închina ţie! 
DESPOT 
O! scumpa mea domniţă, tu mă rensuflețești! 
Ce jertfe vrei! 
CARMINA 
Vreu numai pe tron, să mă iubeşti. 
DESPOT 
Ah, viaţa mea întreagă a ta-i! 


(O strînge la pept.) 
(Zgomot de cai în curte.) 
CARMINA 
(mergind la fereastă) 
CGe-aud afară? 


A! Laski şi prefectul Zay vin.. Iată-i, la scară. 
Au și sosit.. O, Doamne, ce supărare! 
DESPOT 
Zay 


Dispune de-o oştire cu zece mii de cai. 
El poate să m-ajute. 


CARMINA 
Cum? 
DESPOT 


Luînd învoire 
De la-mpăratul. 


CARMINA 


Bine; azi am să-i fac primire 
Ca niciodată, însă gelos să nu apari. 
(Rizind.) 
Zay crede că-i Apolon perdut pintre maghiari. 


SCENA 2 
CARMINA, DESPOT; LASKI 
LASKI 


(afară) 
Carmina! 


(Carmina se depărtează de Despot şi merge spre ușa din stînga.) 


CARMINA 
(lui Despot) 


Vine.. 
LASKI 
(întrînd prin stînga, sărută pe Carmina) 
Carmen! A! Despot! scumpe frate! 
DESPOT i 


Scumpul meu Laski! 
LASKI 


Cum? pe neașteptate? 
Ce vînt, ce întîmplare la noi iar te-au adus? 
Cînd ai venit? 


CARMINA 
Chiar astăzi. 
DESPOT 
Și multe am de spus. 
LASKI 
Zi, sînt cu nerăbdare 
CARMINA 


Laski, o întîlnire 

își perde, cînd sînt martori, sincera ei pornire. 
Aveţi, cred, multe taine... aice dar vă las. 


LASKI 
Mergi, dragă, în grădină; acolo au rămas 
Şi Zay, ş-ai noștri oaspeți... 
CARMINA 
Mă duc. 


(Ea preschimbă cu Despot o ochire furtivă şi iese prin stinga, 
condusă de Laski pănă la ușă.) 


SCENA 3 
DESPOT, LASKI 
LASKI 
(întorcîndu-se răpide) 


Acum răspunde! 
Prin mari furtuni trecut-ai ... o ştiu; însă de unde 
Revii? 
DESPOT 


De la Moldova, din iad, unde am fost 
Zdrobit, şi vin la tine să caut adăpost. 


LASKI 
Cum? Tu renunți?! 
DESPOT 


Nu, Laski! un om viteaz din luptă 
Nu se retrage grabnic cînd arma lui e ruptă. 
Destinul crunt l-oi frînge din nou sub paşii mei. 


LASKI 
A! bravo! Aşa, Despot, te vreu! 
DESPOT 
Așa mă vrei? 
Iubite Laski, crede că-n viața-mi tulburată 
Nu am perdut credinţa în tine niciodată. 


Deci vin aice iară ca barca la liman 
Și-ţi zic: Întinde-mi mîna... sînt domn pănă-ntr-un an! 

LASKI 


Și mina, şi averea, și toată-a mea putere 
Sînt ale tale, Despot.. Dispune,-ordonă, cere; 
Ce vrei? 


DESPOT 
Vreu bani şi oameni. 


LASKI 
Bani? Voi amaneta 
Mosiile, castelul, și sper a căpăta 
Vreo zece mii de galbini... de nu, chiar le voi vinde, 
Ca să putem în grabă războiul a-ntreprinde. 


DESPOT 
Atita somă numai? 


LASKI 


Mai mult nu cred să pot. 
Căci ... ţi-o declar în taină, sînt ruinat de tot. 


DESPOT 
Tu, ruinat? 
LASKI 


A, frate, nu-ntîrzie ruina 
Cînd Laski-i palatinul, și Carmen — palatina! 
*Eu, știi, cu mîna spartă, născut răsipitor, 
*De tot ce-i scump, tablouri, cai, arme, iubitor, 
*Ținînd casa deschisă, în care tot drumeţul, 
*Zi, noapte, își găsește culcușul și ospățul, 
*La vîrstă-naintată perdut de-namorat, 
*Cu-o nobilă spaniolă voios m-am însurat; 
*Carmina din Grenada, silfidă-ncîntătoare, 
*Cu foc de soare-n suflet și-n ochi cu foc de soare! 
*Sosită-aici, sărmana . în tristul meu castel, 
*Urîtul o cuprinsă; şi, ca s-o scap de el, 
*Am aruncat cu pumnul întregul meu tezaur, 
*Vroind să-ntind pe cale-i un lung covor de aur 
*Am adunat în juru-i poeţi şi baladini, 
*Ș-o curte-mpărătească de neaoşi palatini. 
*Dar oricare fîntînă de la o vreme seacă... 
*Ce vrei? ş-a mea avere cătră secare pleacă! 
Deci, azi, ca jucătorul ce-aruncă, nu-n zadar, 


Pe cartea unui altui chiar ultimu-i dinar, 
Vroiesc cu tine, Despot, să fac tovărășie 

De cîștigat în parte: eu — bani, şi tu — domnie, 
Ș-arunc pe a ta carte întregul meu avut. 


DESPOT 
Eu, domn, îți dau Hotinul, cu-ntregul său ținut. 


LASKI 
Primesc! Noroc! 


(Dau mîna amindoi.) 
DESPOT 


Dar oameni? 


LASKI 


Oameni? . . A! hoit să fie, 

De corbi nu este lipsă Cîţi trebuie? O mie, 
Trei, patru, şăpte, zece?. În vînt cît oi striga, 
Mulţime de strînsură aici va alerga — 
*Hoţi buni de ștreang, la streanguri meniţi cum li 

se cade 
*Ce ştiu numai să ardă, să taie și să prade. 
*Chiar în castel acuma avem cîțiva străini, 
*Naprasnici șefi de bande, eroici spadasini, 
*Ce vîntură-Europa cu spada vecinic goală, 
*Cătînd moartea-n războaie ş-avînd groază de boală — 
*Villel, care comandă cincizeci de burghinioni, 
*Rozel, ce are-n mîna-i o sută de valoni; 
*Şi Sedleţ, şi Legmanul, cu multă călărime, 
*Ș-Anton iubit fanatic de crunta secuime, 
*Şi alții mulți, afară de toţi voinicii mei, 
*Ce-s lupi cînd n-au prilejul ca să devie lei. 


DESPOT 


Prea bine, dar cu-o mînă de bravi, cît de bravi fie, 
A merge la Moldova ar fi o nebunie: 

Ştii însuşi: moldovanul e iute la război, 

Tot omul e în stare a se lupta cu doi. 

Ne trebuie-o putere, pot zice-mpărătească, 

Nu se învinge lesne o ţară românească. . 

Ce zici de Zay prefectul? ... El este ascultat 

De Ferdinand? Cum oare l-am face aliat? 


419 


420 


LASKI 


O, de-ar vrea Zay, complotul, cu sprijinul său tare, 
Ar merge strună, însă ... 


DESPOT 
Ce strică o cercare? 


LASKI 


Hai să cercăm, dar află că Zay, prefect regal, 
Ţi-a cere-n schimb de sprijin ca să devii vasal 
Lui Ferdinand. 


DESPOT 
Eu? 
LASKI N 


Spune! primeşti cu el a face 
Tratat de închinare, fie-n. război sau pace? 


DESPOT 
(după o pauză) 
Primesc! 


LASKI 


Deci adă mîna ... Noroc! .. ș-acuma hai 
În turn ... Acolo tainic să te-nvoieşti cu Zay 
Dar, iscălind tratatul, ăi fi tu cu credinţă? 


DESPOT 


Credința cea mai sfîintă! (În parte.) Cît mi-a fi 
de priinţă ... 


LASKI 


Moldova închinată lui Ferdinand.. Ce dar! 
Şi pentru-a lui coronă ce scump mărgăritar! 


DESPOT 
Prea bine; dă de ştire lui Zay cît mai degrabă. 


LASKI 


(Iese prin dreapta.) 


Merg; tu ascute-ţi limba şi să te văd la treabă! 


DESPOT 


N-ai grijă,-n trei cuvinte pe Zay l-am încurcat 
(în parte, vesel) 
Prin farmecul Carminei, frumosul avocat. 


(Iese după Laski.) 


SCENA 4 


CARMINA, ROZEL, SOMMER, ANTON SECUIUL și alți aven- 


turieri (întră pe ușa din stînga) 


ROZEL 


*Contesă, Francisc primul, al Franţii galant rege, 
*Erou, poet şi vesel, iubea mult a culege 

*Pe cîmpi de sînge — lauri, în lume — desfătări, 
*ȘŞi pe frumoase buze — ferbinte sărutări. 

*Eu am, francez ca dînsul, aceeași aplecare 

*Şi pentru vitejie, şi pentru sărutare. 


CARMINA 


(rîzînd) 


*Te cred, însă un rege cu titlu de galant, 
*Cînd n-ar purta coronă, cum s-ar numi? 


ANTON 
(posomorit) 


*Berbant. 
ROZEL 
*A fi berbant e probă de-o inimă-arzătoare 
*Și de-o natură vie, artistă, simţitoare, 
*Ce lesne se înalță spre tot ce-i luminos, 


(rizînd) 
*Lăsînd pe-Anton Secuiul să mormăie pe jos. 
ANTON 
(în parte) 
*Frînc tuieş! 
SOMMER 


*Francisc, primul rege-n galanterie, 
"A și compus, îmi pare, o mică poezie, 
*Un cîntic, o deviză cu vesel înţeles? 


421 


422 


ROZEL 


*Dar', Sommer; aste versuri, ce le cînta ades: 
*«Femeia este schimbătoare, 
*Nebun cine se-ncrede-n ea!» 


CARMINA 
*A! pentr-un galant rege ideea nu-i galantă. 
ROZEL 


*Eu am mai completat-o prin astă variantă: 


*Femeia des e schimbătoare, 
*Ferice cui se-ncrede-n ea! 
*Ah! deie-mi dulcea sa favoare 
*Si schimbă-se-apoi cît a vrea! 


(Toţi râd.) 
CARMINA 
*Bravo, Rozel! 
ANTON 


*Palavre! mai bine-n războire 
*As vrea ca să se schimbe această amorțire 
*Ce se numește pace, căci timpul de răgaz 
*Preface-n om netrebnic pe omul cel viteaz. 


CARMINA 
*Cum? preferaţi războiul decît o viață lină?! 
ANTON 
*Dar'! paloșului nostru i-e teamă de rugină. 
ROZEL 


Contesă-orice fiinţă se naște pre pămînt 

Cu-o tainică menire, c-un dor şi c-un avînt: 

Noi să ne batem, floarea să scoată dulci parfume, 
Şi dumneata, contesă, să fii iubită-n lume. 


CARMINA 


Ei bine, fiți dar veseli; eu cred că nu tîrziu 
Se va preface-n faptă un dor atît de viu. 


ROZEL 
Ne-nșeli? 


CARMINA, 


Nu; am o veste, o veste cum vă place 
De cînd a voastră armă dormind în teacă zace. 
Urîtul vă mănîncă de vii; sînteți mîhniţi, 
Cu ochii stinși, la față galbini și vestejiţi, 
Cît cine-acum vă vede și cine vă cunoaște 
Se-ntreabă cu mirare: ce sînt? ostaşi, ori moaşte? 


ANTON 
Așa-i! decît urîtul, mai bine ştreangu-n gît... 
CARMINA 


Eu v-am găsit de lucru şi leacul de urît. 

Sus paloșul, la soare! sus fruntea! vîntul bate 
Şi-ndeamnă a navală în ţări învecinate. 

Vroiţi voi după dînsul cu toți să vă luaţi? 


TOȚI 
Vrem! unde? 


CARMINA 
Nu departe colèa, peste Carpați. 
ANTON 
Cum? la Moldova? Éljen! 


CARMINA 
Acolo stăpîneşte 
Un domn pe care ţara întreagă îl urăște; 
Cît îţi sufla deasupră-i, din tron el va cădea, 
Şi toată-a lui avere a voastră-a rămînea. 


ROZEL 
Dar tronul său? 
CARMINA 


Acelui cu inima regească 
Ce-a şti cu mîna largă pe toți să răsplătească, 
Lui Despot. 


TOŢI 
Despot? 
ROZEL 
Fie! ... de-l vrei, şi eu îl vreu. 

ANTON 
Și eu! 
CEILALȚI 
Şi eu! 
CARMINA 


(în parte) 


O! Despot, eşti domn, iubitul meu! 
Curind dorința noastră va fi realizată! 


SCENA 5 


Cei dinainte; DESPOT (vine răpide din dreapta, tulburat) 


DESPOT 


Amici! .. din turn zărit-am o numeroasă ceată 
Venind despre Moldova cu steag moldovenesc. 
Ei par că vin aice E poate-un sol domnesc, 
Trimis de Lăpuşneanul în goană după mine. 


CARMINA 
Ce? În castelul nostru?! 


DESPOT 


(la fereastă) 


Priviţi! aice vine! 


Dar’! ceata lîngă poartă afară s-a oprit. 
ROZEL 
De-a fi un sol de pace, să fie bun sosit, 
De nu, amar de dinsul! . cu astă pală vie 
Îi aau pe ceea lume o grabnică solie. 
CARMINA 


Ba nu, Rozel; stăi pacinic.. De-a fi sol moldovan, 
Ca să scăpăm pe Despot, urmează al meu plan 


ROZEL 
Cum? 
CARMINA 


Mergi de pregăteşte capela funerară 
Ca pentr-o-nmormîntare. 


SCENA 6 
Cei dinainte, LASKI (întră din dreapta), PISOZKI (întră din 
stînga) 


LASKI 


Ce vuiet e afară? 
Ce oameni sînt la poartă? 


CARMINA 


(la fereastă) 


Pisozki,-n foişor, 
De sus cu ei grăiește... Vom ști curînd ce vor. 
Iată-l că vine! 


PISOZKI 
(întrînd) 


Pane! sosit-a cu putere 
Un sol de la Moldova. 


LASKI 
Ce caută? Ce cere? 
PISOZKI 
Nu știu, însă de Despot, sosind, a întrebat. 
DESPOT 
De mine? Lăpuşneanul în urme-mi a călcat... 
LASKI 


(lui Pisozki) 


Mergi!. porțile deschide! ostașii să se-adune 
În șiruri păn” la scară; fanfarele să sune 

Și steagul să se-nchine, deplin desfășurat, 

În calea lui, căci solul e ca şi-un împărat. 


Mergi! 
(Pisozki iese.) 
CARMINA 
Laski, astă pompă? 
LASKI 


E dreaptă; se cuvine. 

CARMINA 


Dar se cuvine, spune, din casă de la tine, 
Răpind pe al tău oaspe, un braț îndrăznitor 
Să lase-o pată neagră pe vechiul tău onor? 


LASKI 


Contesă, te alină. Bătrînul Laski știe 

A-şi împăca onorul cu sacra-i datorie. 

Lui Sigismund al nostru credință am jurat. 
Respect pe el în solul trimis de-un aliat. 


CARMINA 


Respectă tu calăul, eu respectez victima. 
Ţin oaspele în casă și dau afară crima, 
Căci e o crimă oarbă de-a vinde-oaspele său. 


DESPOT 
Mai bine moarte mie! 
CARMINA 


'Tăcere! Te scap eu. 
Cu mine vină-n grabă; prin moarte simulată 
Să te ferim, amice, de moarte-adevărată. 


LASKI 
A! planu-i bun; vă duceţi! 
(Fanfare în curte.) 
T SCENA 7 


LASKI, ANTON SECUIUL, SOMMER și ceilalți oaspeți (în 
dreapta); PISOZKI, TOMA CALABAICANUL, urmat de seimeni; 
CARMINA 


PISOZKI 
(întră anunţînd) 
Solul! 


LASKI 
(făcînd doi paşi înaintea solului) 


Fii bun venit! 


TOMA. 


(întră pe ușa din stînga, întovărăşit de doi căpitani de seimeni) 


Eu, Toma, sol de pace, în numele slăvit 

Lui vodă Lăpuşneanul, domn Țării Moldovene, 

Şi-n numele lui Sigmund, domn Ţării Ardelene, 

Vin ca să cer pe Despot, aici adăpostit! 

Lui vodă el e duşman viclean si nemblinzit; 

Deci viu şi-ntreg am ordin să-l ieu, să-l duc în ţară. 
Am zis. r 


n 


(Carmina reîntră şi se opreşte lîngă ușa din stînga.) 


LASKI 
Eşti sol de pace?. Deci, Toma, îţi zic iară, 
Bine-ai întrat în casă-mi .. . şi iată-al meu răspuns: 


În zidurile mele oricine a pătruns 

Devine-un oaspe sacru, căci legea ospeției 

Îi pune-un scut puternic sub pavăza frăției. 

Aici eu sînt stăpinul! Aici stăpîn sînt eu, 

Mai mult decît un rege stăpîn pe tronul său, 

Și nime n-are voie, şi nime drept nu are, 
Cerîndu-mi pe-al meu oaspe, să-mi ceară o trădare! 
Un oaspe face parte din zidul strămoșesc, 
Precum onorul sacru din suflet omenesc. 

O peatră scoasă. zidul, slăbit, se prăbușește... 
O faptă rea.  onorul ca frunza vestejeşte 

Eu sînt dintr-acei oameni ce viețuiesc şi mor 

În casa lor întreagă cu-ntreg onorul lor! 


CARMINA 
(înaintînd) 
Bine, Laski. 
TOMA 


Destulă atîta limbuţie! 
Nu mă uimești pe mine cu seaca ta mîndrie. 
i-am spus că vreu pe Despot viu În zadar pe el 
Tu cerci de a-l ascunde în vechiul tău castel. 


CARMINA, 


Castelul n-are teamă de oaspeți a răspunde. 
Pe vii el nu-i trădează, pe morți el nu-i ascunde. 
Despot e mort! 

TOMA 
Mort, Despot? 
CARMINA 


Îl ceri tu în zadar, 
A fost rănit de moarte trecînd peste hotar 
Ş-au espirat aice, în crîncenă durere. 


TOMA 
NN 


Nu cred; e iscodire vicleană de muiere. 
Seimeni! naval’ cu toţii!. . Castelul cercetaţi 
În numele lui Sigmund și Lăpuşneanul! 


(Ciţiva seimeni întră pe scenă.) 
CARMINA 
(se răpede înaintea ostașilor) 
Staţi! 
Vroiţi pe Despot? Iată-l! 
(Deschide ușele din fund.) 


(Notă: Se vede lăuntrul capelii, luminată cu policandre. Pe o masă, 
acoperită de catefea neagră, stă Despot lungit, palid ca un mort şi cu crucea 
pe piept. Ciţiva călugări îl încunjură, purtind torţii aprinse. Rozel, deghizat 
în eapucin, stă în genunchi lîngă catafalc. Un cor de glasuri, împreunat de 
acordurile unui organ, psalmodiază: «Beati qui moriuntur in Domino».) 


TOMA 
(oprindu-se lîngă ușa capelii) 
Mort? 
CARMINA 


Mort! Te du de spune 
Lui vodă, a sa frunte cu lauri s-o-ncunune. 
El a ucis pe Despot! 


TOMA 


E mort.. Chiar mort îl vreu! 


(Face un pas. Rozel se scoală și se pune în fața lui Toma, pe 
pragul capelii.) 


ROZEL 


În lături toţi! Cadavrul este-a lui Dumnezeu. 

TOMA 


(amenințător) 
În lături tu! 
ROZEL 


Profane, turbarea-ţi e semeață. 
Respectă măcar moartea în omul făr'de viaţă. 


LASKI 


(se înaintează maiestos) 


Stăi, Toma! Lăpuşneanul a vrut pe Despot viu, 
Solia-ţi încetează aproape de secriu.. 

(Toma stă puţin nedumerit, în vreme ce ușa capelii se închide, 
după ce mai întăi Rozel şi alfi ostași deghizați în călugări au 
ieșit şi s-au pus de pază dinaintea capelii.) 

TOMA 


(cătră seimeni) 


E mort! pentru domnie deci teamă nu mai este. 
Haideţi, lui Lăpuşneanul să ducem astă veste. 


(Iese cu seimenii lui.) 


CARMINA 
(la fereastă) 


S-a dus, curtea-i deşartă şi poarta s-a închis. 
(Merge la usele din fund.) 
Despot! 
(Uşele se redeschid. Despot apare pe prag.) 


SCENA 8 
Cei dinainte; DESPOT, ROZEL 


DESPOT 
Tată-mă-s iară mai viu și mai decis! 
(Se înaintează în mijlocul scenii, scoțînd spada.) 


Din toate-a noastre spade să facem toţi o spadă, 
Pe vodă Lăpuşneanul la vulturi să-l dăm pradă! 

ROZEL 
Pas, Despot! unde-i merge, voioși mergem și noi! 
DESPOT 


Norocul şi izbînda cu mine şi cu voi! 
Să dăm armelor noastre atingerea frățească. 


(Toţi, în rond, ating vîrfurile spadelor.) 


Scînteia-nflăcărărei din ele să zbucnească, 

Ş-acea scînteie zboare ca fulger răzbitor 

Lui Lăpușneanu-n frunte, să scrie: Trădător! 
Acum el mort mă crede Eu mort, şi el în viaţă. 
E timp viul cu mortul să se-ntilnească-n față. 

La arme, frați! i 


TOŢI 
La arme! 
DESPOT 


Ca domn sau ca ostaş, 
În luptele de moarte mă jur a fi fruntaş! 
La lupte, fraţi! 


TOŢI 
La lupte! 
LASKI 


Deci, haideţi, fiecare 
Să ne-adunăm ostaşi în codri, la hotare. 


TOŢI 
Hai! 
DESPOT 
Gloria vă cheamă! Zburaţi la glasul ei! 
LASKI 
Hai! .. . Moarte sau izbîndă! 


DESPOT 
Izbînaă, frații mei! 


(Toţi pleacă prin stînga. Laski se întoarce de la uşă și zice lui 
Despot.) 


LASKI 


Tu stăi ascuns aice păn’ ce ţi-i lua zborul. 
Te las. 
(Iese.) 


DESPOT 
(întinzînd brațele) 
Carmina! 
CARMINA 


(aruncîndu-se n brațele lui Despot) 
Despot! 
DESPOT 


Al nostru-i viitorul! 


Cortina cade. 


ACTUL IV 


Sala tronului în palatul de la Suceava. — În dreapta, pe planul 

I, o fereastă; pe planul II, tronul cu cortine de catefea stacoşie şi 

cu torsade de aur. În fund, arcade ce se deschid pe o altă sală 

mare. În stînga, ușa apartamentului domnesc. Pe pilastrele arca- 

delor, panoplii, dintre care una compusă de armele lui Ștefan 
cel Mare. 


SCENA 1 
LIMBĂ-DULCE, JUMĂTATE (în sentinele, lîngă arcade) 


LIMBĂ-DULCE Ra 


Ai fi crezut, fîrtate, acum trei ani ş-o lună, 

Că Despot, ca un fulger plecat dintr-o furtună, 
Pe Lăpuşneanu-n frunte de-a dreptul va lovi, 
Și oastea lui domnească în clipă-o va strivi? 


JUMĂTATE 


Hei! dacă vînzătorul Moţoc nu-ntorcea cuiul 

În broasca țării, Despot, şi Zay, si-Anton Secuiul 
Nu-ntrau așa de lesne în ţară... Dar Moţoe... 
Trădarea cică-i feară eu zece limbi de foc. 

LIMBĂ-DULCE 


Ce vrei? ... Așa e lumea! Şi iată, ca prin vrajă, 
EI, domn, şi noi, plăieșii, la ușa lui, de strajă. 


JUMĂTATE 


Hei, bine zicea tata: «La noi să nu te miri 

Nici cînd îi videa plopii dînd flori de trandafiri». 
Cîte-am văzut cu ochii de cînd sîntem pe lume! 
Războaie, năvălire, locuste, focuri, ciume, 

Şi dintre toate, răul cel mai îngrozitor, 
Luptă-ntre fraţi, peirea sărmanului popor! 


LIMBĂ-DULCE 
Adiîno ţi-e rostul! ... parcă te-aud eetind pe carte. 
Dar vodă Lăpuşneanul ştii unde-i? 


JUMĂTATE 
Hăt. . departe, 
În Țarigrad, cu doamna și copilașii săi, 
LIMBĂ-DULCE 
Ce-a fi făcînd el oare? 
JUMĂTATE 
El? paşte bobocei. 
LIMBĂ-DULCE 
Ba, mai degrabă-aş crede că vodă, alungatul, 
Pe Despot, mări-l paşte întocmai ca păcatul. 
JUMĂTATE 
Se poate, căci în ţară, sub domnul ist grecese, 
Străinii calu-și joacă şi zilnic se-nmulţesc. 


Încît noi, pămîntenii, purtîndu-i în spinare, 
Nu mai avem în ţară nici loc de îngropare. 


LIMBĂ-DULCE 


Pămîntul gras prieşte spinoaselor urzici, 
Moldova-i năvălită de greci şi eretici, 

Şi biruri peste biruri, vînaturi pentru masă, 
Ș-un galbin pe tot anul de fiecare easă, 
Încît biata sudoare a muncii s-a schimbat 
Într-un părîu de aur ce curge la palat. 

Pe noi ne duce foamea la margine de groapă, 
Şi din avutul nostru locustele se-ndoapă. 
Rău e cînd rîde culmea de moşunoi, de jos, 
Dar vai de cap cînd talpa-i mincată păn'la os! 
Aceste gînduri negre în mine turba-mplîntă 
Şi, zău, simt cîteodată că dracul mă descîntă, 
Miînia ferbe-n mine, şi, de n-aş fi plăiaș, 

De n-aș fi român, frate, m-aș face ucigaș! 


JUMĂTATE 


Hei! asta, Limbă-dulce, n-ar fi încă nimică, 
Românul rabdă multe, căci el e tare-n chică. 
El are mîna largă, deși este sărac, 

Lipsit de lumînare, lipsit și de colac; 

Dar Despot cu pacatul a dat mîna frăţească, 
El rîde cu păgînii de legea ereştinească, 
Icoane și potire el le topește-n bani 

Și vrea pe toţi românii să-i facă luterani. 
Crezi tu una ca asta? 


LIMBĂ-DULCE 


A fi croind, păgiînul! 
Îl cred, a fi vroind-o... nu vrea însă românul! 
În lege ca în pele-i născut; el bucuros 
Dă pelea, dar rămîne în lege-i credincios! 


(Tropote de cai și strigăte de «ura» afară.) 


JUMĂTATE 
Dar ce s-aude? 


LIMBĂ-DULCE 
Vine măria-sa călare. 
JUMĂTATE 
De unde oare vine acum? 


LIMBĂ-DULCE 
De la primbare. 
Ca totdeauna Iaca, a şi sosit. La loe! 


(Se pun în sentinele, în fund.) 
(Nouă strigăte, afară: «Ura, să trăiască vodă!») 


Beţivii strigă ura cu glas din poloboc. 


(După intrarea lui Despot, ei se retrag dincolo de arcade.) 

SCENA 2 
DESPOT, LASKI, SOMMER 


DESPOT 


A, dulee este viața și bună e puterea 

Cînd domnul răspîndeşte în ţară mîngiierea, 
Și mii de mii de glasuri, într-un acord frățese, 
Cu-a elopotelor zvonuri în cale-i se unesc! 


SOMMER 


Cît vulturul ești falnic și cît albina harnic, 
Cît toamna cea mănoasă îmbelșugat şi darnic! 
Cum dar să nu te-aclame poporul fericit? 


DESPOT 


Sînt vesel, mă simt mare, puternic şi iubit, 

Și de-ntîlnese mîhnirea, eu rîd, iar ea dispare, 

Ca negurile dese cînd soarele răsare. 

Îmi pare, seumpi prieteni, că cerul mai senin 
Creat-au pentru mine cel mai frumos destin 

Și cel mai demn de-un suflet cu-avînt de înălţare 
Mărirea-neoronată de-a lumei adorare! 

Căci m-am nălţat prin mine, și braţu-mi, hotărît, 
Lovind orice obstacol, minuni a săvîrşit. 


SOMMER 
Pe-o bună hotărîre cînd braţul se măsoară, 
El, mic, printr-însa creşte, și munţii mari doboară. 
LASKI 
Așa-i!. . Pe Lăpuşneanul, învins, rătăcitor, 
Silitu-l-ai cu spaimă să fugă la Bosfor, 


Ș-acolo să tînjească, în lîncedă sclavie, 
De-a tronului Moldovii duioasă nostalgie. 


SOMMER 
Hmm! Lăpuşneanul însă nu-i om, măria-ta, 
Din moartea-i aparentă a nu se deştepta. 
DESPOT 


O ştiu: cunose prea bine a sale intrigi, însă 
Politica tureească în punga mea e strinsă. 


Ea sufere de-o boală... de aur; eu, bun vraci, 
Vro zece mii de galbini i-am dat peste haraci; 
Ş-aşa de bine, Sommer, i-am lecuit durerea, 
Cît Soliman sultanul mi-a confirmat puterea, 
Lăsînd pe Lăpuşneanul străin de diadem, 

Şi mie trimiţîndu-mi o pală ș-un alem. 

Azi trebuie să vie Ahmed bairactarul. 

Cu pompă-orientală, ca să-mi aducă darul . 
Boierii însă nu știu de birul ce-am mărit. 


SOMMER 
Oricare act în taină e mult mai nimerit. 
LASKI 


(rîzînd) 
Dar ce-or zice boierii? dar ce-a zice poporul? 
DESPOT 
(supărat) 


Boierii toţi vor ziee cum zice domnitorul! 
Poporul e din fire-i blajîn ṣi înţelept. 
El dă tot pentru vodă cînd vodă este drept. 


LASKI 
Și vodă-i drept! o ştie în lume orișicine 
(Apropiindu-se de Despot) 
Ostaşii mei cer plata ce lor li se cuvine. 


DESPOT 
Iar plată, iar? 
LASKI 


(încet şi amenințător) 


Gindeșşte că ei, cu peptul lor, 
Fac zid între Moldova şi între domnitor! 


DESPOT 


(încet lui Sommer) 
Cînd oi scăpa de dînșii? 
SOMMER 


(încet) 


Cînd s-a îndura cerul. 

DESPOT 
A (lui Laski) 


Mergi de te înţelege eu Harnov, vistierul. 
(Laski se închină şi iese prin fund în dreapta.) 


SCENA 3 
DESPOT, SOMMER 


DESPOT 


Omidă riesăţioasă! ... Sommer, l-ai auzit 
Cum căina poporul de dinşii calicit? 
Dar cine poate zice că-i jertfa nepăsărei? 
Că nu doreso a-l pune pe calea-naintărei, 
Cînd am fondat eu tine și Peucer Gaspăr 
A noastră-Academie din tirg de la Cotnar? 
Cînd eu la despărţenii pun stavili numeroase, 
Cînd, afirmînd a ţării vechi datini glorioase, 
Am şi bătut monedă cu efigia mea? 

(Arată o monedă de aur.) 
Priveşte şi ceteşte exerga de pe ea. 


SOMMER 
(cetind) 


HERACLIDIS + DESPOTAE + PATRIS » PATRIAE + VIN- 
DEX + ET « DEFENSOR + LIBERTATIS + PATRIAE + 


Exerga e pompoasă, dar nu este deplină, 
Căci a uitat Ardealul și ţara cea vecină, 
Valahia lui Mircea. 


DESPOT 


Dar eu nu le-am uitat! 
Eu vreu cu trei coroane să fiu încoronat, 
Cu-a mea, cu a lui Mircea ş-a lui Sigmund polonul. 
O, gîndul meu în zboru-i străbate orizonul. 
Peste Carpaţi, pe Sigmund îl săp, şi în curînd 
Moldova cu Ardealul vor fi tot într-un gînd. 
Rozel s-a dus din parte-mi în Țara Bulgărească 
Şi-n Grecia, răscoala creștină s-o urzească. 
Ah, Sommer, vreu a pune, trecînd peste Balcani, 
Piciorul meu în cuibul cumpliţilor sultani! 


SOMMER 
Sublim avînt! 

DESPOT 


Norocul îmi va-ntări avântul 
€înd spada mea vitează își va rosti cuvîntul. 


SOMMER 


Pe-a gloriei nălțime pas, zbori, măria-ta, 
Şi eu, poetul Sommer, triumful ţi-oi cînta. 


(Sunete de clopote în oraș. Trece o procesie pe sub ferești.) 
Dar clopotele sună... Să fie-o sărbătoare? 


DESPOT 


Ba nu... o simplă rugă de ploaie cerșetoare. 
E secetă în ţară, și după-un vechi eres, 

Toţi preoţii cu prapuri și cu icoane ies 

La cîmp, ca să înalțe la cer o sfîntă rugă, 


(rizind) 


Pe cînd poporul primblă prin sate-o papalugă. 
Priveşte al prostimei cortegi nenumărat, 
Condus de-o psalmodie cu tonul trăgănat, 
Cum merge cu spăsire și cum îngenunchează, 
Crezînd că mîndrul soare se şi înnourează. 
Ha, ha, popor nemernic și superstiţios! 
(Privind cu luare-aminte pe fereastă.) 
Dar ce văd?.. un călugăr fanatic si bărbos! 
Să juri că-i Ciubăr-vodă. (Strigă afară.) Părinte, muceniee, 
Ce veste-n ceea lume? Vin’ de mi-o spune-aice. 
(Întorcîndu-se cătră Sommer.) 
A, Sommer, te răpede din cale-i să-l opreşti 
Şi să-l trimiți la mine apoi să te gătești 
Ca rector a te-ntoarce l-a noastră-Academie 
De la Cotnar; acolo poemul meu vei serie. 
Cu-a mea prerogativă, ce Carol Quint mi-a dat, 
Azi te numesc al curţei poet laureat. 


SOMMER 
Pentru-a cînta pe Despot ar trebui un Omer! 
DESPOT 


Nu-s încă Agamemnon, mă mulțămesc cu Sommer. 


(Sommer iese prin fund în dreapta.) 

DESPOT 


(singur) 


Ciubăr-vodă călugăr! ... Cum?! din senin, din vînt, 
Spînzurătoarea face dintr-un nebun un sfînt?! 
Ce-ar ride-acum Carmina, ea, care este-n stare 
A-nnebuni chiar sfinţii cu-o simplă sărutare! 


(Pe gînduri.) 


Carmina! cătră dînsa mă simt eu strîns legat 
Promisu-i-am chiar tronul... iubirea i-am jurat, 
Și ea, în părăsire văzîndu-se uitată, 

Aice de trei zile sosit-au desperată. 

Ea stă-n palat ascunsă ... Ce-o să devin cu ea, 
Căci a se reîntoarce l-al ei castel nu vrea, 

Şi Laski-i în Suceava! ... periculul sporeşte... 
Dar știe de pericul femeia cînd iubește? 
Amoru-i pune-n suflet puteri dumnezeieşti. 


SCENA 4 
DESPOT; CIUBAĂR-VODĂ (în haine de călugăr, întră prin fund) 


CIUBĂR 
Măria-ta . 
DESPOT 
(rîzind) 
Nu-i glumă?... Cum? tu, Ciubere, ești? 


Tu, care-odinioară purtai un falnie nume, 

Azi te revăd călugăr, rentors din ceea lume? 
Prin ce minune stema căzut-au de pe cap? 
Şi-n locul ei pe frunte-ți crescut-au un poteap? 


CIUBĂR 
(grav) 


Aşa vroit-au cerul! 


DESPOT 


Dar cerului ce-i pasă 
Că porţi pe ai tăi umeri hlamidă sau o rasă? 

CIUBĂR 


Ce vrea cu noi el face! Tu-n umbră aruncat, 

Din ura lăpuşneană prin mine ai scăpat. 

Am fost eu dus la moarte în locul tău, şi-n urmă 
Trimis din mila doamnei în creştineasea turmă. 

Acum eu sînt călugăr smerit, dar luminat, 

De vechea-mi nebunie prin rugă vindecat. 


DESPOT 


Ce? nu mai visezi tronul? 


CIUBĂR 


Las altor minți uşoare. 


Rîvnind deşertăciunea, a rătăci sub soare. 
Eu m-am retras în umbră, aproape de mormiînt, 
Slăvind în lume numai pe Dumnezeul sfînt. 


(Cu estaz.) 
Lumin-adevăraţă! 


DESPOT 


Duioasă convertire! 
Deci nu mai ești, Ciubere, al mădrăgunii mire, 
Călare pe un sceptru, frumos ca Macedon, 
Cu tron pe cap? 


CIUBĂR 


Altarul m-a vindecat de tron. 


DESPOT 


Ha, ha! pricep, hlamida ţi-a fost haină fatală? 
Tu ai înlocuit-o prin haina monacală, 
Ca să înșeli mai lesne poporul credincios. 


CIUBĂR 
(indignat) 


Nu-i înşelat acela ce crede în Hristos! 
DESPOT 


Îţi place peste ţară să-ntinzi întunecimea, 
Şi prin eresuri proaste să speculezi mulţimea, 
Făcînd-o, eînd nu plouă, s-alerge cimpii... 

CIUBĂR 


Eu? 
DESPOT 
Tu... vrei să-nșeli şi oameni, și chiar pe Dumnezeu! 
(Ride.) 
CIUBĂR 


Tu rîzi de o credinţă preasfîntă și străbună, 
O, Despot, dar ie seama, ie seama la furtună! 


DESPOT 


Furtuna e în tidvă-ţi, Ciubere ... Drept să spun, 
Erai mult mai cu minte pe cînd erai nebun. 
Mergi iar la monastire, să-nchizi a tale zile 

Sub sfintele molitve a sfîntului Vasile. 


CIUBĂR 


Nebuni, odinioară, am fost, Despot, noi doi, 

Dar tu rămas-ai singur nebun dintre-amîndoi, 

Căci fugi de fapta bună, de eer şi de crezare 

Ca liliecii nopţii ce fug de ziua mare. 

Tu crezi, beat de putere, că Dumnezeu de sus 
Se-nchină ţie, verme, și e al tău supus. 

Rămii în întunerie! (Cătră cer.) O, Doamne, cu-ndurare 
Dă orbilor lumină şi răilor iertare! 


(Iese.) 
DESPOT 


Mergi, sfînte, mergi, preasfinte, de-a dreptul mergi în rai, 
Condus de toţi nebunii din lume cu alai! 


(Ride cu hohot.) 


SCENA 5 
DESPOT, MOȚOC (întră prin fund, din stînga) 


DESPOT 
A! vornice Moţoace, ce ziei de-acest lunatic? 
MOȚOC 


Primejdios e, doamne, căci este-un om fanatie. 


DESPOT 


Ce-mi pasă! Dar răspunde: ne vii cu bune veşti? 
MOȚOC 
Prea bune! 'n fericire mulţi ani să viețuieşti, 
Măria-ta! 
DESPOT 


Ce veste din Țara Muntenească? 
MOŢOC 


Împinși de noi în taină ca să se răzvrătească, 
Boierii sapă tronul lui: Mircea, pre cît stiu. 


DESPOT 


A! bine. Însă Tomșa e mort, sau încă viu? 
Ce face? ce urzeşte vrajmașul? în ce parte 
De ţară el se află? aproape, sau departe? 
Undit-ai cu-a ta minte în cugetu-i ascuns? 
Aflat-ai a lui planuri? Pătrunsu-l-ai? 


MOŢOC 


Pătruns! 
Măria-ta să fie în pace, nepăsare. 
Sărmanul Tomșa-i searbăd şi suflet nu mai are 
De cînd ai prins la mînă zălog pe fiul lui. 


DESPOT 


O! dar .. am pus piciorul pe puiul șărpelui, 
Dar șărpele-i aproape, în umbra mea îl simt, 

Și cercul său de ură se face tot mai strîmt. 

De cînd sînt în Suceava, de cînd sînt în domnie, 
El n-a dat ochi eu mine. 


MOȚOC 
*Se teme de urgie... 


DESPOT 


*Se teme? ... Nu, Moţoace... Desigur au aflat 
*Că eu pe toţi oștenii români am dezarmat, 

*— Veniturile ţării fiind acum secate, — 

*Şi că pe lîngă mine, aice, în cetate, 

*Nu am deeît un număr restrîns de buni plăieşi, 

*Cu ungurii lui Laski, voinici de cei aleși. 
*Eu cred c-a lui dîrzie devine şi mai tare 
*Văzînd acum scăderea puterei de-apărare. 


MOŢOC 


Ce-ţi pasă dacă Tomșa ar fi înverșunat, 
Cînd toţi locuitorii, supuși, s-au bucurat 
Văzînd pe tronul ţării odrasla Eraclidă, 
Ce-a scuturat eu mîna-i copacul de omidă 
Ș-a scos din al Moldovii pămînt suferitor 
Pe Zay, Anton Secuiul și toţi ostașii lor? 


DESPOT 

Așa-i! am scos din sînu-i locustele străine, 

Ce mâncau tot, şi-n urmă m-ar fi mîneat pe mine. 
MOȚOC 


O știm, şi noi, boierii, plecat îţi mulțămim. 
Ne costă mult străinii aduşi în țară. . Ştim 
Ce darnic a fost Despot plătind a lor simbrie. 
Ei au luat cu dînșii întreaga visterie 

Dar astfel se cuvine să fie dătător 

Un domn măreț în toate şi... recunoscător. 


DESPOT 


Îmi place să am mîna deschisă,-mbelșugată, 

Ca bunelor serviciuri să verse bună plată. 

*Pe Zay, Anton Secuiul, Rozèl ş-alţi căpitani 
*I-am încărcat de daruri, de scule şi de bani; 
*Le-am dat şi arme scumpe, şi blane de samur, 
“Si haine-n flori de aur cusute pe-mprejur; 
*Lui Laski celui lacom, lui Laski palatinul, 
*Cu zece mii de galbini i-am dat întreg Hotinul. 
“Apoi pe toţi boierii cu care-am complotat 

*La ranguri de mărire pe rînd i-am ridicat, 
*S-apropieţi de mine, sub a coronei rază, 

“A lor înaltă frunte acuma scînteiază. 

*Ei sînt chiar ai mei sfetnici, deşi-mprotivitor, 
*Nu totdeauna pacinic admit părerea lor. 


MOȚOC 


Așa-i. te-ai plătit grabnic de orice datorie, 
Da-ţi mai rămîne una de achitat. 


DESPOT 
Cui? 


MOȚOC 
Mie! 


DESPOT 
Ce vrei să zici, Moţoace? 
MOŢȚOC 
Cum? nu mă înţelegi? 
DESPOT 
Nu! Ţi-e legată limba? Fă bine s-o dezlegi. 
MOȚŢOC 


Nu? Cît a fost Moldova în luptă mult amară, 
Eu am păstrat tăcere.  Aeum e pace-n ţară 
Şi vin şi-ţi zie la rîndu-mi cu glasul de părinte! 
De Ana, de-a mea fiică, îţi mai aduci aminte? 


DESPOT 


Ah. Ana? Cum? trăiește? Cum?... 


nu-i adevărat 


Că a murit? 
MOȚŢOC 
Trăieşte cu-amoru-i neuitat. 
Respecţi tu jurămintul de-a o lua soție? 


DESPOT 
Trăiește încă Ana? 
MOȚOC 


Dar'!. La călugărie 
Se hotărise-a merge din ceasul ce-a văzut 
În cursa lăpuşneană iubitul ei căzut, 
Dar jertfii sale crude am pus împotrivire. 
Ea-i soră numai.. Ana aşteaptă pe-al ei mire. 


DESPOT 


Ah, martur îmi e domnul cît încă o iubesc! 
Ea-i cerul meu. şi însă de cer mă despărţesc. 
MOȚOC 

De Ana? tu? 

DESPOT 


(îngăimat) 


Pricepe cu agera ta minte. 
Domnia cu amorul nu are legăminte. 
Nu! Fiecare treaptă a-ntinsei omeniri 
Işi are-a sale drepturi s-a sale-ndatoriri. 
Ce vrea ca om, vai, domnul nu poate să-mplinească, 
Silit fiind adese natura să jertfească, 
Pe inimă-i să calce, ş-oricît de desperat, 
Supus să se închine raţiunelor de stat. 
Aceste adevăruri ... te vor convinge ele, 
În interesul țării ş-a dinastiei mele, 
M-obligă ... cît de mare ar fi durerea mea. 
Deşi iubesc pe Ana... casă renunţ la ea... 
Şi ehiar o alianţă să cat ele m-obligă, 
Pentru-ale mele planuri. cu spiţa unui rigă... 
Această declarare voi face azi la sfat. 
Nu te mîhni, Moţoace... ce vrei? sînt obligat 


(Se îndreaptă spre apartamentul său.) 


Azi ușele-s deschise . Ţin curte de dreptate 
Moţoace . .. te-am vrut socru? ... te vreu şi mai 
mult... frate! 


(Iese prin stînga) 


SCENA 6 
MOTOC (posomorit, priveşte cu ură după Despot) 


Dar! ... frate, precum Abel şi Cain! ... A! tu crezi 
Că mi-i fugi din mînă ca apa?... Şi nu vezi 

Că palidă mi-e fruntea și scurtă răsuflarea 

Sub viforul ce naște în mine răzbunarea? 

A lui Moţoc copilă nu-i demnă. tu mi-ai spus, 
Alăture cu tine să steie pe tron, sus? 

Iți trebuie-alianţă de regi. mi-ai spus tu mie, 
Tu, ce-ai avut drept sceptru un băț de ealieie? 
Aş rîde dacă rîsul ar mai găsi vrun loe 

Pe lîngă-a lui mînie în peptul lui Moţoc. 

O! grec, atît de mare-i a lui deșărtăciune, 

Cît își admiră umbra cînd soarele apune 

Și crede, cînd o vede lungită pe pămînt, 

Că umbra cu statura-i deopotrivă sînt... 


Dar ţi-oi scurta eu, Despot, și umbra şi lumina, 
Şi-n loc de-a ta mîndrie, ţi-i măsura tu vina, 
Ş-atunce vei pricepe cît eşti tu de pitic. 

Nimic ai fost! ... și iarăși prin mine-i fi nimie! 


SCENA 7 
MOȚOC, SPANCIOC, STROICI (se arată în fund) 


SPANCIOC 


Moţoc șede pe gînduri cu faţa nourată? 

Semn rău! Semn de furtună în zare adunată. 
(Se apropie de Moţoc.) 

Hmm! ... Vornice Moţoace, ești trist, posomorit. 

De viaţă, de putere, de lume ţi-ai urit? 

Viaţa trece, puterea trece, și lumea trece; 

Zi dar mîhnirei tale ca dînsele să plece, 

Miîhnirea-i oaspe dușman, ce trebuie-alungat. 

Ea-i parte femeiască, tu eşti încă bărbat. 


MOTOC 
(răpide) 


Spancioc, unde mi-e Tomşa? 
SPANCIOO 


(zîimbind) 
Nu ştiu. 
MOŢOC 
Tu, Stroici, răspunde, 
Unde-i Tomşa? 
STROICI 


N-am știre. 
MOŢOC 


Ba știți... El este unde 
Ar trebui cu toţii să fim de mai avem 
În vine-un dram de sînge curat de-orice blestem. 
Nu știți unde e Tomșa? Nu? Dar cine vă crede?! 
Voi ştiţi, o ştiţi, ea mine, că Tomşa se răpede 
Acuma spre Suceava cu partizanii săi 
Şi cu-a lui oaste mică, dar oaste tot de zmei. 
Ştiţi că viteazul Tomşa român cu preştiinţă, 
A spus de mult că Despot nu-i ţării de priinţă 

Şi vine să-l răstoarne! ... Sînteţi chiar pregătiți, 
Și însă voi, ca mine, vă faceţi că nu ştiţi. 


SPANCIOC 


Moţoace, cunoşti multe! iar dacă Tomşa vine, 
Gîndeşti că bine face? 


MOŢOC 


Dar, dar! el face bine! 
Căci Despot pe toţi răii din eulme-au întrecut! 
Chiar cerul, ca pămîntul, răbdarea şi-au perdut. 


SPANCIOC 


Cum? .. tu ne grăiești astfel? tu, care-odinioară 
Vroiai să legi de Despot pe dulcea ta fecioară, 
Pe Ana, şi-mpreună să-i urci pe tron? 


MOȚOO 


Spancioc, 
În rana ce mă arde, ah! nu arunca foc. 
Am fost orbit de ură în contra tiraniei 
Ş-aprins ea totdeauna de dragostea moșiei 
Acest faţarnie, Despot, amar ne-a înșelat 
Şi-n inimele noastre dibaci s-au încuibat, 
Că-i om cu două feţe: în suflet poartă ură, 
Şi duleea dizmierdare în ochii-i şi pe gură. 


SPANCIOC 
Așa-i!...el avea miere pe buza lui, și noi 
Ne-am adunat în juru-i ca muștele de roi. 
Proşti! am crezut că-i matcă de stup, şi deodată 
Trezitu-ne-am c-un trîntor şi cu mierea mîncată. 
STROICI 


E trîntorul în faguri? afară el din stup! 
E lupu-n stîna ţării? pe lup, zăvozi, pe lup! 


MOȚOC 


Dămol, Stroici! să fim gata, cînd lupul se arată, 
Să-mpingem spre capcană jigania turbată, 

Și Despot de la sine în ea va fi condus. 

Aşa e scris acelui ce cată tot pe sus. 

Netotul! . În mărire se-ndeasă făr' de cale? 
Mărirea să-l înece în valurile sale! 


STROICI 
A! bine zicea Tomşa, dar nu l-am ascultat. 
MOȚOC 


Dar’! ... Despot e urgia cumplitului păcat! 
El vrea ca să supulie, lipsit de-orice căinţă, 
Vroința omenirei la simpla lui vroință. 

Şi-i mîndru cu boierii! şi, vai, nepăsător 

De ţară, de oștime, de lege, de popor! 

Căci au umplut moşia de litfe blestemate 

Şi de naravuri rele, hidoase, desfrînate. 

EI, lacom, seacă ţara .. . el, grec nerușinat, 
Petrece cu-o spanioală ascunsă în palat. 

Şi în disprețul legei, credinţa lui profană 
Din paraclis făcut-a capelă luterană. 
Semeaţă fărdelege! O! cum nu vă treziţi, 
Răzbunătoare umbre a domnilor măriți, 

Ca sub privirea voastră, sub fulgerul privirei, 
Tiranul să dispară în hăul nimicirei?! 


SPANCIOC 


Maţoace, lasă morții şi cheamă pe cei vii. 
Cine-i strechiatul Despot îl știm precum îl ştii: 
Un grec trecînd prin ițe ca sprintena suveică, 
Un cuget ce răsună de glas de cucuveică. 

Dar ce facem cu dînsul? 


MOŢOC 
Ce facem? 


SPANCIOC 
Dar”. 
MOŢOC 
(în taină) 
Ce faci 
Cînd cîntă cucuveica pe casă? 


SPANCIOC 
O alung. 


MOŢOC 
Taci! 
Boierii și breslaşii la curte se adună . 
(Boieri, breslaşi şi ţărani întră şi formează grupuri în fund. Os- 
taşi români și străini se aşază în rânduri dincolo de arcade.) 

SCENA 8 
MOȚOC, SPANCIOC, STROICI, TOROIPAN, HARNOV, breslași, 
țărani, oșteni, CIUBÂĂR-VODĂ (ascuns între popor) 


SPANCIOC 


Și chiar prostimea vine cu dînşii împreună, 
Ca să privească fala deșertului pe tron. 
Azi Despot vrea să-ntreacă pe însuşi Solomon. 


HARNOV 


(apropiindu-se) 


Ei, vornice Moţoace, ai vre o supărare? 
Eşti trist! 


MOŢOC 


(întorcînd spatele) 
Îţi pare. 
SPANCIOC 


(apropiindu-se) 


Spune-mi: tot suferi de mustrare? 


HARNOV 
(oftâînd) 
Toi! ... Ah! eu n-am odihnă și-n veci sînt tulburat 
De cînd pe Lăpuşneanul din tron l-am răsturnat. 
SPANCIOC 


Și însă-acea mustrare ţi-aduce mari foloase; 
Jăleşti pe Lăpuşneanul, dar rozi mereu la oase 
Scăpate pentru tine din mîna lui Despăt. 


HARNOV 
Mustrarea nu m-opreşte de a trăi cum pot. 
SPANCIOC 


Știu! ţi-ai făcut dintr-însa o bună moșioară 
Şi ţii prea bună casă cu conştiinţa chioară. 


HARNOV 
Nu te pricep. 


(Se îndreaptă spre ușa din stînga.) 


SPANCIOC 


Cu-atita mai bine... Acum mergi 
Domneasca urmă, cîne, cu limba să o ştergi. 


(Harnov iese.) 


Ciocoi cu falca largă, cu ceafa-n veci plecată! 
El s-a făcut lui Despot unealtă blestemată. 


SCENA 9 
Cei dinainte. DESPOT, HARNOV 


(Uşele din stînga se deschid. — Doi copii din casă întră purtînd 
pe perne de catifea, unul arcul și celălalt topuzul domnesc; ei 
merg de ieu loc lîngă tron. — După dinşii, patru căpitani unguri 
şi leşi în uniforme bogate. — Pe urmă Harnov, şi, în fine, Des- 
pot, purtînd coronă şi hlamidă.) 


HARNOV 


(anunţînd) 
Măria-sa slăvită! Capetele plecaţi! 
POPORUL 
Ura! 


(În sunetul muzicei, care ezecutează un marş triumfal, Despot 
întră maiestos, se închină uşor la boieri şi la popor şi merge de 
se suie pe tron.) 


DESPOT 


Azi împrejuru-mi văzîndu-vă-adunaţi, 
Boieri și tu, prostime, simt mulțămire mare. 
Azi e ziua dreptăţei, şi domnul, cu răbdare, 
Dator e să asculte pe-orice jăluitor, 

De neam mărit el fie, sau fie din popor, 
Chiar dacă-n contra noastră ar fi vreo tînguire. 
Cine-are a se plînge? 


(Tăcere.) 
Nime? .. Deci fac de ştire 
Că vreu prin cununie să leg al meu destin 


Cu fiica lui Sborovski, regescul palatin. 
Așa cere-nteresul politic, așa cere 


29 — Comedii şi drame 

Chiar viitorul țării... şi buna mea plăcere 
Cu pompă maiestoasă curînd voi celebra 
Această nuntă, care pe toţi va bucura. 
E dar cu drept ca ţara l-a tronului serbare 
Voioasă bani să deie şi orice bunuri are. 
Tu, Harnov, cu asprime, de grijă vei purta 
La sporul visteriei. 

HARNOV 


(închinîndu-se) 


Ascult, măria-ta. 
UN ŢĂRAN 


N-avem de unde... milă! nu mai avem nimică . 
Sîntem lipiți de ţărnă şi lumea e calică ... 

Străinii fără cuget și multele nevoi 

Au stors, mărite doamne, și măduva din noi! 


O ŢĂRANCĂ 
Nu-ngreuia, stăpîne, a ţării grea povară. 
Ne pling beţi copilaşii de foame. 


HARNOV 
Ce? Afară! 
Afară, mojici! 
(Alungă ţăranii şi iese cu dînșii.] 
DESPOT 
Harnov, să stai pe capul lor. 
MOŢOC 
(lui Spancioc) 
Prea bine! Despot însuși cu foc zvîrle-n popor. 


HARNOV 


(întorcîndu-se) 


Măria-ta!. trimisul lui Soliman sultanul. 

La ușa ta domnească așteaptă cu firmanul. 
DESPOT 

Să între! 


(Fanfare în curte. Intră prin fund, din dreapta, Ahmed bairac- 
tarul, urmat de mai mulți pași, dintre care doi poartă un steag 
verde și o sabie bogată.) 

SCENA 10 
Cei dinainte; AHMED bairactarul, HARNOV 


BAIRACTARUL 


(după o temenea) 


Alah, ţie, mărite beilerbei, 
Să verse-a sale daruri din cer, precum le vrei, 
Și fie-ţi calea plină de flori de iasomie! 
Sultanul, ce întinde a sa împărăție 
În patru părți a lumei, cît ochiul, ostenit, 
Nu-i vede începutul şi fundul nesfîrşit, 
Vărsîna azi peste tine lumina-i suverană, 
Confirmă-a ta domnie pe Țara Moldovană, 
Şi-n semn de mulțămire că însuşi ai crescut 
Cu zece mii de galbini haraciul din trecut, 
Prin mine îţi trimite o palmă-mpărătească 
Ș-un steag cu semiluna lui Mohamed! 


DESPOT 
(sculîndu-se) 
Trăiască 
Sultanul preaputernic! 


BAIRACTARUL 
Şi Despot, robul său! 


(La cuvîntul de rob, boierii sînt cuprinși de indignare.) 


MOȚOC 

(înaintînd) 
Rob?! Domnul ţării noastre?! Pre sfîntul 

Dumnezeu, 

Ce-aud?.. În aste ziduri de capişte străbună 
Cuvîntul de robie cu fală azi răsună?! 
Şi boltele-nvechite nu cad, sub peatra lor, 
Să-ngroape-aici cuvîntul de rob umilitor?! 
Ce-aud? Tu însuți, Despot, din buna ta vroinţă 
Ai mai crescut hâraciul cu-a ţării umilință, 
Făr-a-ntreba de mine, de bresle, de boieri 
Și de popor, ce zace în lipsuri şi dureri? 
Ai mai crescut haraciul cu-o mînă de risipă, 
Făr-a vedea că ţara sărmană-o dai de rîpă? 
Ce lege-ţi învoieşte ca să despui de ea? 
Ce sfetnic îndrăznit-au? ... 

DESPOT 


Ce lege? Vrerea mea! 
Ce sfetnic? Astă spadă, simbol al demnităței, 
Unealtă-a vitejiei şi cumpăna dreptăţei! 
Eu port toată puterea, pe cap, pe braț, pe pept. 
Puterea covirșește universalul drept! 


SPANCIOC 


(înaintând) 


Vorbeşti de a ta spadă, tu, Despot? Unde?...'n 
față 
Cu armele lui Ştefan? Priveşte-le şi-ngheaţă! 


(Adresîndu-se cătră armele lui Ștefan cel Mare.) 


Odoare ciocîrtite sub mii de lovituri, 
Care-aţi tăiat aripa vrajmașilor vulturi, 
Săriţi din zid şi spuneţi lui Despot rătăcitul, 
Cu-a voastră zînghenire ce-o știe Răsăritul, 
Că cine-şi cată reazem afară din popor 

Se reazemă pe-o umbră de nour trecător 
Ne-ai zis odinioară tu, Despot, cu glas tare! 
«Vreu gloria Moldovii ş-a ei neatîrnare. ` 
Ea-i zidul ce oprește potopul fanatic; 
Căzut acum e zidul, eu vreu ca să-l ridic! 
Aşa vorbeai atunce, ş-acum? 


DESPOT 
Îţi îngrădeşte 
Gura, Spancioc! 
SPANCIOC 
Nu, Despot! ... Acel care-ţi grăiește 

Boier e, stîlp de-al ţării, cu drept moştenitor 
De a vorbi cu domnii fățiș, îndrăznitor, 
Cu capul sus, cu glasul tare! 

DESPOT 


Gura-ţi închide, 
Spancioc! .. Moartea te paşte! 


SPANCIOC 
Ş-apoi! de m-ai ucide? 


Ucisul care moare zîmbind, dispreţetor, 
Ucide mult mai crîncen pe-al său ucigător... 


7 


452 


Despot! am îost cu tine cît ai fost om al ţării. 
Te-ai lepădat de ţară? ... De-acum te las perzării! 


(Iese prin fund.) 
MOŢOC 
Rămii în părăsire, Despăt, cu-ai tăi străini . 
Tu porți pe sub coronă cununa cea de spini! 


{Iese prin fund, împreună cu alfi boieri.) 


SCENA 11 
Toţi (afară de Moţoc şi de Spancioc) 


DESPOT 


(furios) 


Periţi, periţi din ochii-mi, fiinţi cutezătoare, 
Gu limbă îndrăzneață sub buze cobitoare! 
Vîrtelniţi cîrmuite de al trădarei vînt! 
Ca să-mi grăiți voi astfel uitat-aţi cine sînt? 
Înșelători de gloate, umblaţi cu țara-n gură, 
Cercînd a mă atinge cu-a voastră mușcătură. 
Ha, ha! v-a lovit mila de ţară cînd am vrut 
Dintr-un haraci mai mare să-i fac un mare scut? 
Ei bine, şi poporul, şi voi, cu-averea voastră, 
Plăti-veţi și haraciul, și cununia noastră! 
V-oi scoate eu din gură toţi dinţii cei de lup; 
V-oi vinde şi cenușa, și pelea de pe trup. 

(Ceilalţi boieri părăsesc sala.) 
Și dacă n-a ajunge, voi pune la topire 
Icoane, policanăre, cruci, tot! 

(Deodată Ciubăr-Vodă iese dintre popor, aprins, indignat, fanatic.) 


CIUBĂR 
Nelegiuire! 
Blestem! ... Apostazie! 


DESPOT 


Ce văd? Iar un smintit? 
Ciubăr-vodă? 
CIUBAR 
Eu însumi! Și-ţi spun, cu glas uimit, 
Că inima-ţi șerpoaică de milă fiind stoarsă, 

Apuci pe calea morţii ce nu-are cale-ntoarsă 
Tu vrei să-ntinzi pe scule o mînă de tălhar, 
Dar trăsnetul, ie seama, te-așteaptă pe altar. 


DESPOT 


Ai zis? (În parte.) Răbăare, Despot. (Tare.) Zi 
tot ce ai a-mi spune 
Dar cumpănește-ţi bine cuvintele, nebune! 
CIUBĂR 


Păgîne, rîzi de lege c-un rîs neomenos? 

Prefacă-ţi-se rîsul în bocet dureros, 

Şi toată veselia din sînul tău să peară! 

Străin s-ajungi de lege, străin s-ajungi de ţară, 

Să fugă toţi de tine, toți, chiar ș-ai tăi copii, 

Și alungat pe lume de spectrul tău să fii! 
DESPOT 


Ciubere! meriți moarte! Diîrzia ta e mare, 
Dar mi-ai scăpat tu viața. Eu ţie-ţi dau iertare 


SCENA 12 
Cei dinainte; HARNOV (vine spăriat din fund) 
HARNOV 


Măria-ta, boierii oraşu-au părăsit, 
Și larma se întinde că Tomşa a sosit. 


DESPOT 


Cum? Tomşa? 


SCENA 13 
Cei dinainte; LASKI (vine din fund, alergînd) 


LASKI 


Despot, Despot! în zarea depărtată 
S-aude zgomot mare ş-o oaste se arată. 
E Tomşa! 


DESPOT 


(în picioare) 


Tomşa? Tomșa? (Cătră ostași.) La ziduri, bravi 
ostaşi! 

Să nu rămilie-n ţară nici urmă de vrăjmași! 

(Face un gest poruncitor. Ostaşii ies în grabă după Laski.) 


Cortina cade 


ACTUL V 


Acelaşi decor ca la actul precedent. — La ridicarea cortinei se 


aud tunuri în depărtare. 


SCENA 1 
CARMINA, ILIAȘ 


(Carmina, în mijlocul scenii, stă, ascultînd cu spaimă. 
Iliaș, suit pe un scaun lingă fereastă, cată afară.) 


ILIAȘ 
Auzi cum bate tunul? 


CARMINA 


(în parte) 


Dar; azi e luptă cruntă! 


Chiar Despot la bataie s-a dus şi moartea-nfruntă. 


Toţi l-au urmat... palatul acum e părăsit. 
Eu singură rămas-am cu-acest copil robit, 


Cu Iliaș O, Doamne, cît tremur de uimire! 

Mă simt amenințată de o nenorocire 

De-ar şti soțul meu, Laski! de-ar şti c-aici eu 
sînt! 

ILIAȘ 
A! cum aleargă caii cu nările în vînt! 
Iată-i, s-ajung! bataia pe cîmp e încleștată 
CARMINA 
(în parte) 


Şi poate chiar acuma, în lupta desperată, 


Rănit de moarte, Despot... O! nu, el este-al meu. 

Îl apără și gîndu-mi, şi-ntreg amorul său. 
Nu cade-n fața morţei acel ce prin iubire 
Își face rai în viață şi scut de nemurire. 


ILIAŞ 


Priveşte-i! . Cum se bate ostaș lîngă ostaş! 
Mă duc și eu la luptă. 


(Se coboară de pe scaun.) 


CARMIN A 
(oprindu-l) 


Stăi, dragă Iliaș! 
Cînd a plecat azi vodă, te-a confiat el mie, 
Să te păzesc, copile, de crunta vijelie. 
Stăi lîngă mine-aice. (În parte.) Vai, pot eu 
prevedea 
Ce soartă mult cumplită pe noi azi va cădea? 


(Stringe pe copil la sîn și îl sărută.) 
ILIAŞ 


Adevărat să fie aceea ce se spune 
De-o sfîntă apărută la noi ca o minune? 
Se zice 
CARMINA 
Ce se zice? 


ILIAȘ 
Că-i fiica lui Moţoc, 
Că-i însăşi Ana. 
CARMINA 
Ana? 


ILIAȘ 


Dar!.  Cică-n acest loc, 
Pe uliți unde zace grămadă-n putrezime 
De trupuri nengropate şi de răniți mulțime, 
O gingașă copilă, cu chipul îngeresc, 
Revarsă mîngiiere la cei ce pătimesc. 
Poporu-i zice sfîntă şi urmele-i sărută 
Așa numeau creştinii pe biata mama! Hai, 
Hai să videm pe Ana. 


(Carmina îl oprește) 


SCENA 2 
CARMINA, ILIAȘ; HARNOV (vine alergînd din fund) 


HARNOV 


Amar de noi şi vai! 
Ne-a învins Tomşa! 


ILIAŞ 
Tata? 


CARMINA 


(încremenită) 
Învins? 


ILIAȘ 
Ce bucurie! 
El e învingătorul! ... el trebuia să fie! 


(Aleargă iar la fereastă.) 


HARNOV 


Taci, taci, nenorocite! ... Fugi, peri, te fă ascuns, 
Să nu te vadă Despot de furie pătruns. 
Ah! Ah! S-au sfîrşit toate! Domnia-i la perzare! 


(În parte.) 


Revino, Lăpuşnene, să stingi a mea. mustrare! 


CARMINA 
Învinși! Dar spune, Harnov, cum Tomşa ne-a 
învins? 

HARNOV 


Ah! Ah! Zadarnic, Despot, cu paloșul încins, 
Ieșit-au din cetate ș-a dat pe loc navală 

În oamenii lui Tomşa, toți oameni buni de pală. 
Eroica-i cercare deodată s-a lovit 

Şi frînt ca de o stîncă, de peptul oțelit 

Al dușmanului Tomşa! ... Mulţi au perit în luptă! 
Şi Despot se întoarce din cîmp cu arma ruptă. 


(O bombă loveşte în zidurile palatului.) 
A! tunurile-acuma chiar în palat lovesc... 
Ai noştri fug! Tomşănii turbat îi urmăresc. 

ILIAȘ 


Iaca tătuca! Vine! (Deschide fereasta și strigă.) 
Tătucă! | 
(Un tun. Fereasta se sparge.) 


ILIAȘ 
(căzînd ameţit) 
A! 
CARMINA 
(spăriată,, aleargă la Iliaș) 
Rănit? 

Mort poate! 

HARNOV 


(plecîndu-se spre Iliaș) 
Ba nu. 


CARMINA 


(fringîndu-şi mînele) 
Doamne! 


HARNOV 
E numai amețit. 
S-a spăriat copilul. 


(ÎL ridică pe braţe.) 
CARMINA 


E rece ca de gheață... 
Hai să cercăm de-a-l face a reveni la viață... 


(lese grabnic în stînga.) 


SCENA 3 
DESPOT, LASKI (vin prin fund) 


DESPOT 

Învins! Învins de Tomşa! O! tristă umilință! 
LASKI 

Despot, curaj! 
DESPOT 


O, Laski, lipsit de biruință, 
Speranţa-mi de pe urmă în tine-i. 

LASKI 


Nu te las, 
Dar dintr-ai mei tovarăși puţini au mai rămas! 
DESPOT 
O ştiu! . Şi Rozel însuși, în Ţara Elinească, 


Perit-au făr-a-ncepe răscoala creștinească! 

Şi sfînta cruciadă în care am sperat 

Rămas-au amînată pe-un timp îndelungat! 
(Se primblă tulburat.) 


O! dac-ar fi cu mine Moţoc, Moţoc dușmanul! 
De-ar vinde el pe Tomșa, precum pe Lăpuşneanul 
Atunci. Dar cum să-nduplec pe crîncenul Moţoc 
Cînd am respins pe Ana ş-am stins al ei noroc? 
Atit de mare-i ura ce mi-a jurat el mie, 

Că numai dacă Ana ar fi a mea soție, 

S-ar stinge acea ură de moarte .. Însă, vai! 

E prea tîrziu! 


LASKI 
N-ai grijă pe mine cît mă aii 
DESPOT 

N-am grijă, căci ne leagă pe amîndoi destinul, 
De-oi perde eu Suceava, tu, Laski, perzi Hotinul . 

LASKI 
A! merg să mor sub ziduri, sau să înving! 

(lese răpide.) 


DESPOT 
Mergi, mergi, 
Dar mult mă tem, sărmane, la moarte că alergi! 


SCENA 4 


DESPOT 


Invins! de cer şi oameni lasat în părăsire! 

Şi Lăpuşneanul vine asupră-mi cu oştire. 

Şi toţi vecinii, Sigmund, Mircea, asupră-mi vin, 
Şi ţara-i în răscoală, şi-s singur! Crunt destin! 

Ce groaznic întuneric urmat-au după soare! 

Ce vifor aprig după o zi încîntătoare! 

O! deșteptare aspră din cel mai splendid vis! .. 
Cînd mi-am deschis eu ochii, vai, cerul s-a închis! 
Ș-acum nu văd în juru-mi decît deşertăciune, 

Sub mantia regală văd numai goliciune! 

*Sînt trist ca clătinarea de arbori desfrunziţi 
*Cînd suflă vîntul iernii pe codrii înnegriți 
*Şi-mi par că-s o ruină pe care buhna ţipă, 

*Si timpul odihnește bătrîna lui aripă... 

Destin, destin naprasnic, în pumnul tău deschis 
Mi-ai arătat corona dincolo de-un abis. 

Eu, orb, dorind lumina, eu, mic, rivnind mărimea 
Făr-a vedea!abisul, văzui numai nălțimea. 

Ca vulturul vroit-am zenitul să pătrund, 

Dar m-au atras adîncul şi-acum iată-mă-n fund... 


(După o pauză) 


*Ce stranie cădere! Si însă lumea vie 

*Nicicum nu se urneşte din vechea-i temelie. 

*Nu!.. oarba nepăsare rămîne mută cînd 

*Pe Despot de pe tronu-i/îl vede azi căzînd.. .. 

Dezbracă-te o! Despot, de pompele lumești, 

Căci cerul ține friul voinței omenești, 

Şi nu-i nimic al nostru decît mormîntul rece, 

Și el ca noi devine un putregai ce trece! 

Ce-am fost cînd, dintre oameni ieşind, am rupt eu 
rîndul? 

Culegător de umbră cu mîna și cu gîndul! 

Ce sînt? o părăsire, un vreasc făr' de rasad! 

Ce-oi fi? un pumn de țărnă pe-o scîndură de brad! 

Deci pentru ce răbdare cînd cupa-i deșertată? 

Ce-mi face-un rest de viaţă cînd viaţa-i condemnată? 

Mișelul rabdă ... omul viteaz nu-i răbdător. 

Cu brațul lui de sineşi el e liberator. 


(Priveşte spada lui cu gînd de sinucidere.) 


Dar ce zic? Nalţă spada, Despot! Un om ca 
tine 

A nu peri în luptă este-a peri-n rușine! 

Deciît în cartea ţării să las o neagră pată, 

Mai bine cu-al meu sînge s-o văd azi inundată. 

Despot am fost în culme! Căzut, tot Despot sînt! 

Viteazul nu s-ascunde de moarte în mormint! 


(Stă adîncit pe gînduri.) 


SCENA 5 


DESPOT; ANA (se arată, în fund, în negru și acoperită pe obraz cu un văl) 


ANA 
(uimită) 
Măria-ta! 


DESPOT 


(tresărind) 
Ce este? 
ANA 


Poporu-n agonie, 
Rugîndu-mă cu lacrimi, mi-a dat trista solie 
Pentru Suceava-n doliu a cere mila ta. 


DESPOT 
(în parte) 


Ce glas aud? 
ANA 


Orașul întreg, măria-ta, 
Espiră în durerea morței ... Trei luni de luptă, 
De foamete grozavă, de spaimă nentreruptă 
Adus-au poporimea la ultimul ei ceas; 
Redusă-n jumătate, ea zace fără glas. 
Pe uliți, pe sub ziduri, o palidă grămadă 
Cu tärna sîngerată s-a prefăcut plamadă. 
Bisericile-s pline de morți şi de copii, 
Femeile-s vadane, şi casele pustii. 
O! doamne, fie-ți milă! ... Suceava în ruină 
Cade-n genunchi, ca mine, se roagă și se-nchină. 


(Îngenunchează.) 
DESPOT 
(în parte) 


Acest glas mă pătrunde... O, dar’ .. e glasul ei! 
E Ana! (Ridicîndu-i vălul.) Tu eşti, Ană?.... te 
văd cu ochii mei! 
ANA 


(confuză) 


Măria-ta ... 

DESPOT 


(în parte, fericit) 


Speranţa în cale-mi iar răsare! 


(Anii) 
Eşti tu, copilă 'scumpă, ființă de-adorare? 
ANA 
(în parte) 
O! Doamne! 
DESPOT 


Tu? Ah! cerul tot e îndurător, 
Căci îmi trimite-un înger iubit şi iubitor 
Ca să lumine umbra în care eu dispar 
Cînd soarta mă azvirle deșertului amar 


ANA 


(se depărtează, uimită, de Despot) 
DESPOT 


O! nu fugi de mine, copilă, dulce Ană! 

Eclipsul se întinde pe fruntea-mi suverană, 

Dar tu-mi rămiîi.. acuma desfid destinul rău. 
Lovească-mă! nu-mi pasă de am sufletul tău! 


ANA 
O! Despot, nu e timpul de zis aste cuvinte. 
Suceava, te gîndeşte, e plină de morminte. 


Solia mea e sacră, şi eu acuma sînt, 
În astă-oră solemnă, străină de pămînt. 


DESPOT 


Străină fii de lume, de cer și de lumină, 
Dar tu în veci de mine nu poți a fi străină. 


(Ana ridică ochii la cer.) 


O! nu invoca cerul .. Nu, Ană . te iubesc! 
Cum te-a răpit el mie, şi eu lui te răpesc. 


(O strînge la pept cu ezaltare.) 
Ai fost a mea mireasă, vei fi a mea soție! 
ANA 


Ah! te conjur pe lege, pe tot ce-i sacru mie, 

Taci, taci, cerul ne-aude! taci! ... simt la glasul tău 
Că uit s-a mea fiinţă şi chiar de Dumnezeu! 


DESPOT 


Dar! .. uită tot pe lume în ora deșteptărei; 
Cînd sînt eu la peire, fii îngerul salvărei, 

Tu, singura speranţă a mea pe-acest pămînt, 
Tu, raza ce dizmiardă o peatră de mormânt. 


(Ana se luptă cu simțţirile sale.) 
ANA 


O! Despot, sînt răpită de farmecul simţirei 
Ai milă.. nu ne duce în volvura peirei, 
Căci nu mai văd lumina în cerul meu lucind 
Şi mintea mea în umbră se perde rătăcind . 
În munţi, la monastire, ascunsă-ntr-o chilie, 
Vroind să scap, sărmană, de-a dorului urgie, 
Mi-am înălţat gîndirea la cer, la Dumnezeu 
Şi Dumnezeu și îngeri aveau toţi chipul tău! 


DESPOT 


(dizmierdător) 


kd 


O! scumpa mea! 
ANA 
Şi moartă în floarea tinereții, 
Afară din cuprinsul ş-al inimei, ş-al vieții 
Am vrut să fug de mine, ṣ-aice am fugit, 
Sperînd să aflu moartea acelor ce-au murit, 


Dar n-a vrut cerul aspru îndurător să-mi fie, 
N-a vrut moartea de mine! 


DESPOT 


Nu! te-a lăsat ea mie, 
Ca să-mi renvii prestigiul cu-al tău ceresc amor, 
Făcînd pe-al tău părinte să-mi vie-ntr-ajutor. 


ANA 
El? 
DESPOT 
El! căci ține firul cumplitei mele soarte. 
Tu, fiica lui, poți astăzi a-mi da viață sau moarte! 

ANA 
(veselă) 
Eu? 
DESPOT 
Tu! 
ANA 
Ah! tot voi face cu dor neobosit, 
Chiar de ţi-ar fi norocul cu viața mea plătit. 
În tabăra lui Tomşa mă duc, alerg îndată, 
Cu lacrimele mele să-nduplec pe-al meu tată. 
(Carmina se arată pe pragul uşii din stînga.) 


DESPOT 
(strîngînd-o la sîn) 
O! scumpa mea soţie! 
ANA 
(fericită) 
O! Despot, scumpul meu! 
DESPOT 


A! cine de-acum poate să ne despartă? 


SCENA 6 
DESPOT, ANA; CARMINA 


CARMINA 
(înaintând și despărțindu-i) 
Eu! 
DESPOT 
Carmina! 
CARMINA 
Eu! Carmina! 
DESPOT 


Tu? 
CARMINA 


Mă cunoşti! priveşte, 
Eu sînt și de ai suflet, privindu-mă, roşește! 
Dar ce zic?... ești în stare tu ca să mai roşești? 
Cinismul și minciuna în tine le-nsoțeşti. 


ANA 
(lui Despot) 


Astă femeie. cine-i? 
CARMINA 
Cine-s ... Sînt, câ şi tine, 
O victimă-nşelată de el făr' de rușine. 
ANA 
Adevărat e, Despot? taci? este-adevărat? 
CARMINA 
Tăcerea lui grăiește. 
ANA 
(după o mică luptă cu sine) 


Rămii dar neiertat! 

(Se îndreaptă spre fund. Cu durere, în parte.) 
Ah... cum mă pedepsește cerul, nenorocită! 
Ş-am meritat pedeapsa la care-s osîndită! 

DESPOT 


Nu.. Ană... Stăi! 


(Face doi pași spre Ana.) 
ANA 
(în fund, oprindu-l c-un gest.) 
Departe ... 
(Iese.) 


DESPOT 
(abătut) l 
Şi tu mă pärăseşti! 


SCENA 7 
CARMINA, DESPOT 


CARMINA 
Infame! ... tu, infame!... om infernal ceieşti! 
Nimic nu-i sacru ţie! A tale jurăminte 


Ascund ipocrizia sub magice cuvinte... 

O! crudă mișelie! Trei ani eu te aştept 

Cu dorul, cu speranța, cu nerăbdarea-n pept... 

Şi însă eu de tine eram dată uitărei!... 

Ce-am fost dar pentru tine... o pradă-a desfrînărei? 


DESPOT 
Ascultă-mă Carmină . 
CARMINA 


O! taci, nu mai cerca 
Prin falsă protestare din nou a te spurca. 
Om făr' de conştiinţă, om fără de mustrare, 
În mintea-mi dezorbită ai stins orice crezare. 
Tu m-ai trădat pe mine?, pe mine m-ai trădat? 
O! Dumnezeu, stii bine cît eu l-am adorat, 
Cum sub a lui picioare am pus cu fericire 
Onorul meu ca treaptă la scara-i de mărire, 
Şi el! O! cine-ar crede?! (Plîngînd.] 

Cum poate-n lume-a fi 

Pedeapsă pentru inimi ce vreu a se jertfi?! 


DESPOT 


(luîndu-i mâna) 
Carmina mea 


CARMINA 


Departe, om fără de simţire! 
Contactul tău insuflă dezgust și oțărîre. 


Eşti om? . O, nu, în peptu-ţi nimic nu-i omenesc! 
Eşti domn? Nu, în purtare-ţi nimic nu e 
domnesc! 


Porţi streanţa infamiei ca purpură regală, 
Servească-ţi ea la moarte de fașă mormiîntală. 
Şi de mai este-n ceruri dreptate, Dumnezeu, 
Ajungă-te şi ura şi tot blestemul meu! 


SCENA 8 
CARMINA, DESPOT, LASKI (venind răpide prin fund) 


LASKI 
Despot, întreg poporul vrea porţile să strice, 
Vrea să capituleze ... Ce văd? ... Carmina-aice? 


CARMINA 
Aicel (decisă) 
ice! 
LASKI 


Cum? de unde? 


CARMINA 
Castelu-am părăsit 
Și lîngă-al meu complice de crime am venit. 


LASKI 


Complice tu de crime! Ce spui? Care ţi-e vina? 


CARMINA 


Ştii tu cine e Despot? Ştii tu cine-i Carmina? 
Doi trădători! 
DESPOT 
Carmina... 
CARMINA. 


Acest om l-ai crezut 
Prietin?.. Pentru dînsul mari jertfe ai făcut, 
I-ai dat și al tău sînge, ṣi bunuri, şi domnie? 
El, drept recunoștință, a vrut ş-a ta soţie. 


LASKI 
EI? Iadul mă cuprinde! (Lui Despot.) Tu, tu? 


CARMINA 
Ascultă tot: 
Sînt adulteră, Laski! victima lui Despăt! 
Jertfind onor și lege, în oarba-mi fericire, 
Te-am înferat.pe frunte cu-a mea prostituire. 


LASKI 
O, trădători, vreți moarte? 
CARMINA 


Dar! pentru-acest pacat, 
Eu cu al meu complice o moarte-am meritat. 
Ucide-ne-mpreună, ca pentru vecinicie 
Să fim doi spectri gemeni, uniţi prin infamie 
Şi-n iadul ce ne-aşteaptă deschis, să-l însoțesc, 
Căci, cît e de culpabil.. ah! tot, tot îl iubesc! 


467 


LASKI 


(turbat, scoate hamgerul și amenință pe Carmina, care, înfiorin- 
du-se, se apropie de Despot) 


A!... mori, infamă! 
DESPOT 
(scoțind spada) 
Laski! 
LASKI 
(înjunghiind pe Carmina) 
Cu tine crima-ţi peară! 
CARMINA 


(căzînd moartă) 


Ah!... Despot!... 
DESPOT 


Om de sînge! turbată, cruntă 
eară. 
A scris a ta osîndă pumnarul tău vrăjmașş... 


(Ridică spada asupra lui Laski.) 

LASKI 

Ucide! 

DESPOT 
(stăpînindu-se) 
Te-aş ucide de-aș fi un ucigaș! 

Ca tine.. De-al meu paloş te apără cu spada. 

LASKI 


Eu să combat cu tine? Nu! ... te las a fi prada 
Lui Tomșa, care vine a fi răzbunător 
Şi mie, și Carminei, infame trădător! 
Rămii cu a ta crimă... Eu părăsesc cetatea. 
Curînd te vor ajunge pacatul şi dreptatea! 
(Iese.) 
DESPOT 


Ucigător sălbatic de gingașe femei, 
În veci să porți stigmatul ce-nfeară pe mișei! 

SCENA 9 


DESPOT (privind cu durere pe Carmina moartă în mijlocul sceniij 


Ea, moartă! . .'. ușa morţii eu, Despot, am deschis-o! 
A înjunghiat-o Laski, dar, vai! eu am ucis-o! 

Eu! .. căci în a mea poftă de zbor ambițios 
Primind, fără iubire, amoru-i generos, 

Am profanat, o bărbar, robit de o idee, 

Altarul cel mai sacru — un suflet de femeie. 


(Îngenunchează lingă Carmina şi-i ridică capul pe genunchiul lui.) 


O, nobilă victimă, amorul tău. ceresc, 

Acea scînteie vie din ochi dumnezeiesc, 
Rivnit-au pentru mine măriri, pompe deșarte ... 
Ei bine, măcar moartă. de tron să ai tu parte. 


(O ie în brațe şi o aşează pe tron.) 


Aici îţi era locul! Pe tron să viețuiești, 

Pe tron să mori... Carmina! .. cît de măreaţă ești, 
Sub palida, duioasa şi sacra maiestate 

A morții, pe-acest scaun de naltă vanitate 

Purtînd pe a ta frunte cel mai suprem odor — 
Corona de martiră a cruntului. amor! 


(Se pune în genunchi la picioarele tronului.) 


O, dacă eu în ceruri mai pot găsi iertare, 
Gîndește tu la mine de sus cu îndurare 
Și lasă ca să cadă la glasul meu uimit 

O jalnică privire pe-un biet nenorocit! 


(Zgomote de popor afară.) 
Ce larmă se aude? Poporul strigă-afară ... 


(Merge de ascultă în fund.) 


SCENA 10 
DESPOT, LIMBĂ-DULCE, JUMĂTATE, POPORUL 
(palid, strențăros, desperat) 
LIMBĂ-DULCE 
(afară) 
Hai sus, la vodă... 


DESPOT 


Gloata se suie-acum pe scară .. 
Să fie vreo răscoală? 


(Vine de acopere pe Carmina cu cortinele tronului.) 


JUMĂTATE 
(afară) 
Hai sus!. ne-am săturat 
De-atite lupte oarbe, de-atit sînge vărsat! 
POPORUL 


(năvălind în sală) 


Hai, hai! 
DESPOT 
Ce vreţi? Ce este? 
LIMBĂ-DULCE 


Măria-ta! poporul 
De nouăzeci de zile îl seceră omorul, 
Încît a noastră grijă nu e cum să trăim, 
Nu, Dumnezeu o ştie, dar e cum să murim! 
Răbdăm nenorocirea de nouăzeci de zile, 
Văzînd cum per de foame nevesti, copii, copile, 
Și ne-au ajuns cuțitul Nu vrem a mai'răbda! 
Poporul vrea lui Tomșa cetatea a preda. 


DESPOT 


Lui Tomsa, al meu dușman, să închinaţi cetatea? 
Români! unde vă este credința și dreptatea? 


LIMBĂ-DULCE 


Credinţa ne-am plătit-o cu trei luni de dureri! 
Dreptatea noi o cerem! tu n-ai dreptul s-o ceri 
Cînd ţara-i chiar prin tine adusă la peire. 


DESPOT 


Sumeţe! 
LIMBĂ-DULCE 


Sumeţia-mi e rod de suferire. 
Destul amar! destulă batjocoră pe noi! 
Hai să deschidem poarta, români! 

POPORUL 
Hai 


DESPOT 
Staţi! . O, voi, 

Copiii-acelor oameni giganţi de altădată, 
Ce înfruntau sub Ştefan răstriștea-nviforată, 
Ei toţi în locul vostru sub zid s-ar îngropa 
Şi poarta cu-a lor trupuri luptînd ar astupa... 
Şi voi? gîndiți ce-ar zice eroii din vechime 
Găsindu-se azi faţă cu-a voastră micşorime?! 
Dar ce-mi perd eu cuvîntul? .. Strămoșii erau zmei 
Români de viță bună, și voi, niște mișei! 
Vă plingeţi voi de lupte? 


LIMBĂ-DULCE 
Ba nu... de sărăcie. 
DESPOT 


(aruncând o pungă cu galbini poporului) 
Na. puneţi polială la-a voastră mişelie. 
LIMBĂ-DULCE 


Români! ... nu vă atingeţi de banii eu păcat, 
Ce poartă a lui Despot chip mîndru-ncoronat! 
E aur de icoane, e aur de potire, 

Topit chiar de Satana cu a lui Despot știre! 
E foc ce arde mîna! ... Despot, sîntem ţărani, 
Nu vindem ţara noastră, nici cugetul pe bani! 
Ca să-ţi culeagă darul ș-a ta pomană seacă, 
Ar fi ca să se plece românul... nu se pleacă 


(Respinge punga cu piciorul.) 
Opinca îți azvîrle pomana înapoi. 
Nici noi sîntem de tine, nici tu nu ești de noi! 


(Cătră popor.) 
Hai! 
DESPOT 
(amărit, în parte) 
Cîtă umilire mi-a rezervat azi soarta! 
S-a sfîrșit tot! (Tare). Vă duceţi, sărmani! ... 
deschideţi poarta! 
(Poporul se răpede să iasă. Despot rămîne în stînga, abătut.) 

SCENA 11 
Cei dinainte; MOTOC, SPANCIOC, STROICI, boieri și ostaşi 
(vin prin fund) 
MOŢOC 


Poarta-i deschisă, Dăspot! . . Cetatea s-a predat, 
Şi Tomșa te ajunge; el întră în palat. 
Gutremură-te . .. moartea s-apropie de tine! 


DESPOT 


Nu eu, boieri, dar Tomşa cutremură-se-n sine, 
Căci ţin în a mea gheară copilu-i drăgălaș. 
Un pas... şi el rămîne lipsit de copilaș! 


(Iese în stânga, pe cînd Tomsa întră prin fund.) 


SCENA 12 
Cei dinainte; TOMȘA, căpitani, seimeni, CIUBĂR-VODĂ 
TOMȘA 
(arătînd pe Despot) 
Pe dînsul! ... înainte! dușmanu-i la strîmtoare. 
SPANEIOE 
Stăi, Tomșo! un pas numai, și copilașu-ți moare! 
TOMȘA 
Copilul meu? 
SPANCIOG 


Dar'!.. Despot, învins, desperător, 
E-n stare să-l ucidă cu braț răzbunător. 


TOMȘA 
(după o scurtă luptă cu sine) 


O! rumpe-mi-se peptul în spasmele durerii, 
Mai bine rău părinte decît rău fiu al ţării! 


(Cătră oșteni.) 
Nainte! 


(Uşile din stinga se deschid. Despot apare.) 


SCENA 13 


Toţi: DESPOT, şi mai pe urmă ANA și ILIAȘ (Despot se arată 
maiestos, cu hlamida pe umeri şi cu corona pe cap) 


CIUBĂR-VODĂ 
(arătînd pe Despot) 


Iată-l! iată cumplitul fariseu! 
Tu, antihrist! tu, Despot, cuprins de duhul rău, 
În ţărna ce te-așteaptă cobori din înălţime! 


TOMŞA 
Ce mi-ai făcut copilul, calău plin de cruzime? 


(Despot se întoarce spre ușă și face un semn. Iliaș întră şi vrea 
să alerge la tată-său.) 


DESPOT 


j (apucînd pe Iliaș de mînă) 


Viteze Tomșa, iată copilul tău iubit! 
Am respectat zălogul, odor neprețuit, 
Şi l-am păstrat în viaţă cu dragoste, cu bine, 
Cum merită odrasla unui viteaz ca tine. 
(Lui Iliaș.) 
Mergi, Iliaș. 


ILIAȘ 
(aruncîndu-se în braţele lui Tomșa) 
Tătucă! 
DESPOT 


(lui Tomșa) 


Sărută-l fericit 
Şi fie-ţi gîndul aspru de dînsul îmblînzit! 
(Înaintînd.) 
Eu, Despot, domn Moldovii prin însăși voia ţării 
Ș-ajuns prin mine însumi la culmele puterii, 
Azi sînt căzut din tronul lui Ștefan celui Sfînt 
Şi vin şi-n faţa lumei declar acum că sînt 
De-a mea fatalitate învins contra dreptăței ... 
Deci spada mea ciuntită o-nchin fatalităţei! 
(Aruncă spada lui jos.) 


TOMȘA 


Despot! păşind spre tronul de tine uzurpat, 
Pe un păcat de moarte picioru-ţi a călcat, 

Şi purpura domnească, picînd pe-a ta privire, 
I-a fost, nenorocite, o pînză de orbire. 
CIUBĂR 


Blăstem! 
POPORUL 


Blăstem lui Despot! 
TOMȘA 


Auzi?... om nenţelept! 
Această ţară bună te-a priimit la pept. 
Tu, Despot, ai vîndut-o lui Ferdinand germanul, 
Lui Sigismund polonul, lui Soliman sultanul, 
La toţi dușmanii care ţi-au fost de ajutor 
Să te priveşti în față c-un vis amăgitor. 


MOŢOE 
Ai ris de toate; țară, oștime... 
CIUBĂR 
Lege . 
Ei bine, 
Fiți voi judecătorii! .. Spuneţi: ce se cuvine 
Lui Despot ereticul, de ţară vînzător? 


MOŢOC 


Pedeapsa ce așteaptă pe-oricare trădător: 
Moartea! 


TOMȘA 


CIUBĂR 
Dar', moartea! 
POPORUL 
Moartea! 
DESPOT 


(privind în fața tuturor cu mărire) 


Boieri, și tu, oștime! 
Mormîntul, ca şi tronul, e sacră înălțime, 
Şi cînd vorbește omul pe peatră de mormiînt, 
E drepi să se asculte solemnul său cuvînt... 
Rîvnit-am tronul țării, dar rîvna mea regală 
A fost însufleţită de-o ţintă colosală. 


Visînd neatîrnarea, vroit-am prin români 
Să dau loviri de moarte osmanilor păgîni. 


Am vrut cu-al nostru paloș, frîngînd soarta-ncruntată 


Să scol creștinătatea pe-al ei mormînt culcată 
De-mi ajuta norocul s-ating visu-mi din zbor, 
Aș fi numit de lume erou, liberator; 
Dar nu m-a dus destinul și timpul la izbîndă, 
Și iată-mă, eu, Despot, căzut azi la osîndă! 
Așa lumea-i deprinsă pe om a-l transporta: 
Învingător, pe-Olimp; învins, pe Golgota! 
(Mică pauză. Toţi îl ascultă cu bunăvoință.) 


Vreţi moartea mea? Sînt gata! Ucideţi! 
căci n-am teamă 

De-a mele fapte-n viață să dau în ceruri seamă, 

Dar tronul mai sus este de braţul omenesc, 

Și singurul său jude e judele ceresc! 

Dar mirul e o rouă cerească, sănctitoare 

Pe fruntea ce-au atins-o, în veci neperitoare! 

Nici soarele nu poate să o prefacă-n nor, 

Nici omul să o șteargă cu braţu-i muritor! 


-Vreţi moartea mea? Ucideţi! Dar eu, tristă victimă, 


Istoria Moldovii vreu s-o scutesc de-o crimă, 

Să nu poarte stigmatul în ziua renvierii 

Că a plătit cu moarte pe Despot, domn al ţării. 
(Scoțindu-și corona de pe cap şi aruncînd-o.} 


Mi-arunc din cap corona! Din mînă sceptru-mi scot... 


Nu mai sînt domn! acuma ucideţi pe Despot! 
(Toţi rămin încremeniţi.) 
ILIAŞ 


(cu lacrimi) 
Iertare, tată! 
BOIERII 


Tomşa, iertare! 
POPORUL 
Îndurare! 


TOMȘA 


O cereţi? Fie! Despot, de moarte ai iertare, 
Dar tu la monastire pe viață-i fi închis. 


(Ciubăr, dînd semne de o exaltare fanatică, se înaintează 
şi strigă.) 

CIUBĂR 
Iertare? Gui? .. Lui Despot?... Iertare? Cine-a zis? 
În veci nu iartă ceriul pe-acel care-l desfide. 
(Se răpede furios şi înjunghie pe Despot.) 
Ai vrut să ucizi legea? Mori! Legea te ucide! 
DESPOT 


(căzînd) 
Ah! mor! 


TOȚI 
(cu reprobare) 
O! 
TOMȘA 
(lui Ciubăr) 
Grunt fanatic! Turbat ucigător! 
Peri! Nu e sfinta cruce unealtă de omor! 


(Ciubăr se retrage aiurit, cu ochii [intiţi la trupul lui Despot. Seimenii îl 
arestează. În fund răsună deodată un țipăt dureros.) 


ANA 
Despot! 
(Vine alergînd desperată, şi îngenunchează lîngă Despot.) 
Mort! ... Despot, moartea mă va uni cu tine. 
O, Doamne .. .. fie-ţi milă... de dînsul... şi de mine! 
(Cade leșinată pe peptul lui Despot.) 
MOŢOG 
(limit) 
€opila mea! 
TOMȘA 
(oprindu-l) 
Moţoace, aşa vrea Dumnezeu, 
Acel ce-şi vinde ţara își perde neamul său! 


Cortina cade. 


FÎNTÎNA BLANDUZIEI 


Piesă în trei acturi şi în versuri 


Iubitului meu frate, 

locotenent-colonel Iancu Alecsandri, 

fost agent diplomatic al României la Paris, 
dedic această piesă: 


PERSONAJE: 

HORAȚIU 57 de ani 
MECENA 60 de ani 
POSTUMUS, pretor 65 de ani 
SCAUR, libert 50 de ani 
ZOIL, parazit 40 de ani 
GLUTTO, idem 40 de ani 
HEBRO 40 de ani 
GALLUS, notari a lui Horațiu 25 de ani 
GETTA, sclava lui Scaur 20 de ani 
NEERA, celebră cîntăreață 30 de ani 
CEBAL 

STROBIL 

MENAS 

COERAX 


SCLAVI, SCLAVE 


Acţiunea se petrece în timpul împărăției lui August. 10 ani 
înainte de Hristos. 

ACTUL 1 


Un frumos tablou cîmpenesc în vecinătatea orașului Tibur. — În 

fund, colnice cu livezi, printre care se zăresc citeva case de ţară. 

O cărare se coboară de pe colnice în mijlocul scenei. — În dreap- 

ta, planul I, fintîna Blanduziei, în umbra unui mare stejar. — 
Faptul zilei. 


SCENA 1 
GETTA 


(purtind o cunună de flori pe cap, se pogoară pe cărare şi culege 
ierburi pe împrejurul fîntînei) 


GETTA 


A! iaca mintă-creaţă, și cimbru, și sulcină, 

Şi ierburi de cîmpie, și plante de grădină. 

Ce de mai flori în cale-mi răsar jur-împrejur 

Pe locurile-aceste, aproape de Tibur! 

S-ar crede că, în grabă, frumoasa zee Flora 

A părăsit culcușu-i, surprinsă de-Aurora, 

S-a mers ca să se scalde în Anio cu ea, 

Avînd de marturi numai pe mine şi o stea. 
(Vine lingă fîntînă şi aşează plantele într-un paner.) 


Eu am cules pe urmă-i comoara parfumată 
Ș-am împletit pe frunte-mi cunună rourată 
Și mi-am împluft, voioasă,. cămeşa de la sîn, 
Ca să-mi alin simţirea și gîndul să-mi alin. 
(Scoate cîteva flori din sîn, le priveşte cu drag şi le sărută.] 
Hai, scumpe sorioare, uitîndu-ne sclavia, 
Să ne-oglindim în apa fîntînei Blanduzia. 
Pe faţa ei, se zice, că, dup-al nostru dor, 
Apare-n faptul zilei un scump liberator. 
(Se pleacă pe fîntînă și priveşte în fund.) 


SCENA 2 


GETTA; GALLUS (vine repede, din stînga, grăind în cantonadăy 
el ţine în mână un papirus şi o spadă) 


GALLUS 


Să duc oda Lydiei, și spada de rugină 
S-o şterg? Bine. (Se oprește). A! Cine pe apă se înclină? 


Stăpinul meu, Horaţiu, cu mintea cam în zbor, 
Ar zice că-i Naiada acestui mic izvor. 
Ce face? 

(Se apropie pe după stejar.) 


GETTA 


O! fîntiînă cu apa limpezie, 
Arată-mi pe ursiiul, dar, vezi, plăcut să fie 


GALLUS 
(plecîndu-se pe deasupra Gettii) 
Eu sînt! 
GETTA 
(speriată) 
A! 
GALLUS 


Ce te sperii? ... doar nu-s de speriat. 
Tu ești frumoasă fată, şi eu, frumos băiat. 
Priveşte! 
GETTA 


Dar de unde ai răsărit? 
GALLUS 


(arătînd în stînga) 
De-acasă, 
De-aice, vezi? Horaţiu invită mîni la masă 
Pe gingaşa Lydia.. Mergeam.. dar te-am zărit, 
Şi iată-mă prin farmec deodată-n loc oprit. 


GETTA 


(observîndu-l) 
Esti sclavul lui Horaţiu? 
GALLUS 


(cu mândrie) 


Sînt Gallus! Al meu tată 
A fost un brenn puternic în Gallia Comată. 
El s-a luptat cu Caesar, neîmpăcat aprins, 
Şi s-a ucis el însuși cînd s-a văzut învins. 
Eram copil atunce; dar tu ce ești? 


GETTA 
(cu sfială) 
Eu? 

GALLUS 


Eine? 
GETTA 
(tristă) 
Sînt Getta, o victimă a Romei. 
GALLUS 
O! destine, 
Aceeaşi umilire ne-ai dat la amindoi: 
Sclavia! .. Dar ce-mi pasă cînd Venus e cu noi, 


Cînd zeea de la Pafos te-a scos în a mea cale, 

Să prind a mele lanţuri de lanţurile tale, 

Şi-n veci legat de tine, să fiu un semizeu! 
Precum ar spune-n versuri cîntînd, stăpînul meu. 


GETTA 
Bun este el cu tine? 
GALLUS 


O! bun de pus pe rană, 
încît eu, lîngă dînsul, uit soarta mea dușmană. 
Poet, el cu gîndirea se primblă tot prin nori, 
În braţe amoroase căzînd adeseori. 

Şi, pentr-un vers ce saltă pe sprintene dactile, 
În loc să guste somnul, preface nopți în zile 
Şi uită pe Mecena, pe-August, amicii săi, 

Pe Roma-mpărăteasa și chiar pe dumnezei. 
El vine cîteodată aici, lîngă fîntînă,. 

De muza-i drăgălașă condus cu drag de mînă, 
Şi pe tăbliți de ceară scriind c-un stilețel 

A muzei blînde șoapte, ce-aude numai el. 


GETTA 7 
Aici? 
GALLUS 


Dar’, căci fîntîna îndeamnă la răcoare 
Frumoasele vecine de versuri iubitoare, 
Dorite ca să vadă pe-al lor poet visînd, 

Şi sub stejar, la umbră, minuni improvizînd. 


GETTA 


Lydìa... şi ea vine? ... Lydia cine este? 


GALLUS 


Bachantă-ntre vestale, vestală-ntre neveste! 
Atit de bine ştie, cu chip amăgitor, 

Să tulbure simţirea oricărui muritor. 

A fost ea multă vreme în strînsă legătură 
Cu dragul ei Horaţiu. 


GETTA 
Și 
GALLUS 


Bate-m-aș pe gură! 
Destăinuiesc secrete intime de poet, 


Ce nu sînt ale mele. (În taină:) Şi eu am un secret... 


Doreşti să-l afli? 
GETTA 
Gare? 
GALLUS 


Aş vrea pe vecinicie 
Să fiu al tău Horaţiu, și tu a mea Lydìe. 


GETTA 


(cătînd cu groază împrejur) 


O, taci! ... De-ar duce vîntul cuvintele ce spui 
Lui Scaur sau lui Hebro, calău cumplit al lui, 
La mari şi grele chinuri aș fi pe loc espusă. 


GALLUS 
Hebro? 
GETTA 
E]! iazmă oarbă, de furie condusă. 
GALLUS 


Cum? pe cerescul Joe! stăpînul tău barbar 
E-n stare? 
GETTA 


Dar’, e-n stare a mă lega de-un par, 
A mă sfîşia cu biciul, sau... mintea-mi se-nfioară, 
Întocmai ca pe-o vită a mă-nhăma la moară, 
Căci a decis în gîndu-i să-mi deie de bărbat 


31 — Comedii și drame 

Pe Hebro, haldeeanul, un villic nempăcat. 
Urît, viclean și lacom, ce pe stăpinu-i pradă 
Și vecinic schinjuieşte a sclavilor grămadă. 


GALLUS 


O! nu mai spune, Getta... m-apucă reci sudori! 
De este așa, însă, cum te găsesc în zori 

Pe-aice singurică, de casa lui departe? 

N-ai teamă de pedeapsa de eare-o să ai parte 
Gînd te-i întoarce-acasă? 


GETTA 


N-am grijă-n acest rînd 
Stăpînu-mi, Scaur, însuşi mi-a poruncit, oftînd, 
S-adun în faptul zilei, şi flori și buruiene, 
Navalnic, odoleană, sulcină, sînziene 
Și altele, pe Valea Sabină, să le scald 
În apa Blanduziei cît soarele nu-i cald. 


GALLUS 
Și ce vrea el să facă din ele? 
GETTA 


(zîmbind) 


Scăldătoare! 
Bătrîna Canidie, vestita vrăjitoare, 
I-a spus ca să se ude în şăpte nopţi pe trup 
Cu sînge de năpiîrcă, de buhnă și de lup, 
Pe cînd ea-i va tot face descînteci fioroase 
În dealul Esquilinus, topind la foc de oase 
O galbenă păpuşă de ceară. 


GALLUS 
(râzînd) 
E- nebun? 

Vide-mi-l-aş călare pe-o creangă de alun, 
Luat vîrtej în goana Harpiilor grozave! 
Şi pentru ce se spurcă în farmeci şi-n otrave? 

GETTA 
În taină şoptesc sclavii că el e-namorat. 


GALLUS 
De tine? 

GETTA 


(oțărindu-se) 
Ba, departe de mine-acest păcat! 
GALLUS 
De cine dar? 
GETTA 
Să zice, de una din vecine, 
Ge-şi bate joc de dînsul, lăsîndu-l în suspine. 
GALLUS 
(arată în stînga) 


A fi Neera, poate? Ea şade colo, vezi? 
În villa cea clădită pe-o culme-ntre livezi. 
GETTA 
(arătînd asemine în stînga] 
Și colo, mai departe, se-nalță-a noastră casă, 
Cu albă colonadă deasupra pe terasă. 


GALLUS 


O văd; sîntem aproape și poate chiar meniţi, 
Scurtîndu-ne cărarea, să fim nedespărțiţi . . . 

Ce zici? de-o întîlnire mai pot avea sperare? 
Cînd? 


GETTA 
(coborînd ochii şi zimbind) 


Cînd i-a fi lui Scaur nevoie de scăldare. 


GALLUS 


Ascultă: pintre ierburi aruncă la un loc 

Urzici, şi mătrăgună, şi scai, și siminoe. 

Cînd s-a uda, hurezul, să-l usture la pele, 

Să te trimită iară la strîns de floricele. 
(Cătînd în stînga:) 


A! .. vine-aici Horaţiu... Te las, odor iubit! 
Mă duc... şi nu m-aș duce... dar vine și-s grăbit. 


(Iese, alergînd, în dreapta.) 

SCENA 3 


GETTA 
(pe gînduri) 


Să ne scurtăm cărarea ... amor... nedespărțire... 
Să fie oare-n lume atîta fericire? 

De cîte mi-a spus Gallus mi-e cugetul uimit, 

Dar el s-a dus!.., cu mine el numai a glumit. 


(Cade miîhnită pe o laiţă lingă fîntînă.) 


Ah! sclavă osîndită durerei păn’ la moarte 
Și fără vină-n viaţă victima crudei soarte! 
Ce-am fost în a mea ţară, ş-aici, acum, ce sînt? 


Aveam palat! ... aice nici parte de mormînt. 
Aveam părinţi puternici, şi nume, şi mărire . 
Tot am perdut! ... speranţa mă lasă-n părăsire. 


(Mică pauză.) 


Nu știu ce simt; îmi vine adeseori să pling 
Cînd văd o păsărică oprită noaptea-n crîng, 

As vrea să zbor la dînsa, rugînd-o: «Sorioară, 
Mă du, mă du cu tine pe unde-aripa-ţi zboară! 
Ş-ades mi-aduc aminte, ca printr-un vis duios, 
De-un viers cîntat de mama, cu glas armonios. 


“(Îşi reazămă capul pe mînă, ţintind ochii“în spațiu.) 


SCENA 4 


GETTA; HORAȚIU (întră din stînga, inspirat și scriind pe tă- 
bliță de ceară) 


HORAȚIU 
(declamînd) 


«Fîntîna Blanduziei! vei deveni tu încă 
Gelebră-ntre izvoare cînd voi cînta stejarul 
Ce-nfige rădăcina-i adîne în alba stîncă 
Din care ieşi vioaie și dulce ca nectarul! 
Fîntina mea iubită! ... 

(Se opreşte auzind glasul Gettii.) 


GETTA 
(cîntă sotto voce) 


În ai Daciei munţi mari 

Cresc stejari lingă stejari 
Și viteji cu braţe tari... 


HORAŢIU 


(cu mirare, în parte) 


Ge glas pătrunzător 


Aud lingă fîntînă?! (Zărind pe Getta:) Tablou încîntător 


Poetică ivire!... Romană-i, sau străină? 
Ea cîntă-un viers sălbatic din Dacia Transalpină 
GETTA 


(în parte, sculindu-se) 
Destule-atite visuri; să plec acum e timp. 
HORAŢIU 
(în parte) 
Frumoasă-i ca junia, ca Hebe din Olimp! 
(Se întîlnesc amindoi în mijlocul scenei.) 
Gopilă drăgălașă ... 
GETTA 
(în parte) 
Horațiu! 
HORAȚIU 
Fii ferice, 
Œa gîndul ce spre tine m-a îndreptat aice! 
GETTA 
(în parte) 


El! 
HORAȚIU 


Spune-mi adevărul: din care lume eşti 
Şi cine sînt părinții pe care-nveseleşti 
Cu scumpa ta privire? 


GETTA 
Părinții mei, sărmanii, 
Perit-au lîngă Istru, în luptă cu romanii. 
HORAȚIU 


(cu milă) 


Orfană,-aşa de jună?! 


485 


GETTA 
(plecînd capul) 


Şi sclavă! 
HORAȚIU 
Tu? tu ...? 


GETTA 
Dar’! 
Răpitu-m-a de-acasă un crîncen mercenar 
Şi-n Roma, sub coronă, de el am fost vîndută... 
De-atunci în înjosire şi-n umbră sînt perdută. 


HORAŢIU 
Şi cine azi dispune de tine pre pămînt? 
GETTA 
Ah!, Scaur. 
HORAŢIU 


Acel libert ce n-are nimic sfînt? 
Căci n-am avut eu parte să te plătese cu aur, 
Răpindu-te sclaviei şi ghearelor lui Scaur?! 


GETTA 
N-au vrut cu mine zeii să fie-ndurători. 
HORAŢIU 


Goneam din ceriu-ți aspru oricare negri nori 
Ş-atita îngrijire aveam de-a ta junie. 
Că ne știai durerea, uitînd a ta moşie. 


GETTA 


Ești bun pre cît ești mare; tu poţi dintr-un cuvînt 
Să mâîngii osîndiţii ce-n desperare sînt, 

Dar ca să merit raiul ascuns în a ta milă 

Ge sînt eu pentru tine? 


HORAȚIU 


Ce eşti, dragă copilă? 
Eşti nobila odraslă a celui brav popor 
Ce ştie ca să moară cînd nu-i învingător, 
Și meriţi cu tot dreptul, de este-n cer dreptate, 
Respect în omenire şi-n Roma libertate. 

GETTA 


(ezaltîndu-se) 


Ah! aste mari cuvinte în veci nu le-oi uita. 
€u ele soarta-mi aspră de-acum voi înfrunta, 
Prin ele al meu suflet renaşte la mîndrie, 
€ăci ele de Horaţiu au fost rostite mie! 


HORAŢIU 

Tu mă cunoşti? ... De unde? 
GETTA 
| De-aici, din depărtări, 

Și din al lumei splendid concert de admirări. 
Dar cine te cunoaşte cu-a ta marinimie 
Se pleacă în uimire şi se robeşte ţie. 
Horaţiu, sînt o sclavă, nu am nimic al meu; 
Priimeşte-astă cunună, o-nchin numelui tău. 


(Scoate cununa de pe frunte, îngenunchează și o prezentă lui Horaţiu.) 


HORAȚIU 


(se pleacă să o ridice) 
Copilă, suflet nobil... 
GETTA 


(îi apucă mîna și o sărută) 
HORAŢIU 
Ge faci, ce faci? ai minte? 
GETTA 


Sărut pe a ta mînă duioasele-ţi cuvinte. 
(Fuge tulburată, prin fund, în stînga.) 


SCENA 5 


HORAȚIU 


(pătruns) 


Ge stranie fiinţă! ... Aş crede c-am visat 

De n-aş vedea în mînă-mi cununa ce mi-a dat, 
Cunună împletită cu flori de primăvară, 

Ca dînsa ... De ce însă grăbit-a să dispară? 

Era pătrunsă, lacrimi jucau în ochii săi... 
Nu îndrăznea să cate fățiș în ochii mei... 


Şi glasu-i în suspinuri... şi peptu-i în mișcare... 

Şi faţa-i luminoasă... și juna-i exaltare... 

Să fie? l-a mea vîrstă! Să poate? Sînt uimit... 
Ce simt acum în mine de mult nu am simțit, 

De mult! ... de cînd voioasa şi falnica-mi junie 


Împlea tot universul de-amor și poezie. 
(Privind cununa.) 

Cununa asta simplă, neprețuit odor, 
Privind-o, are-un farmec mult mai atragător 
Decît acele toate corone strălucite. 
În Capitolul Romei cu fală dobîndite . 
Avut-am mari triumfuri, dar, jur pe dumnezei! 
Nu e triumf mai mare în Cîmpii Elizei 
Pentru-un poet ce-aspiră la gloria divină 
Ca sacra-nghenunchere de gingașă vergină, 

(Stă puţin pe ginduri.) 
Cuvintele-i din urmă cuprind în sînul lor 
O taină izvorită din inimă, cu dor. 
«Ah! cine te cunoaște cu-a ta marinimie 
Se pleacă în uimire și se robește ție.. » 

(Cu îndoială:) 
Dar cine are parte de-al ei duios amor? 
Poetul ce nu moare, sau omul muritor? 
Poetu-n veci e tînăr cînd omu-mbătrineşte, 
Și geniul, nu fruntea încîntă și răpește. 
(Cu tristeță.) 

Amară cugetare! ... fior de-al iernii vînt! 
Voi puneţi amorţire pe-al inimei avînt 
Și umbra îndoielii pe orice nălucire, 
Căci soarele cu-amurgul nu pot avea-ntilnire! 

(Se plimbă tulburat.) 
Ce-ar zice Roma-ntreagă cînd s-ar vesti prin ea 
Că o copilă, sclavă, ocupă mintea mea? 
Ar zice cu un hohot ce-ar răsuna în spaţiu: 
«Satir acum ajuns-au satiricul Horațiu! .. » 


Hei! zică! ... sucul vieţii tot ferbe-n al meu sîn. 
Corona e căzută dar fruntea nu-o înclin. 
(Tare.) 


Nebun acel ce vede trecînd o fericire 
Și nu-i aține calea, s-o prindă cu grăbire! 

SCENA 6 


HORAȚIU; NEERA (urmată de două servitoare, se coboară pe 
cărare şi se apropie de Horaţiu. — Servitoarele rămîn în fund) 


NEERA 


Și mai nebun e omul acel nepăsător 
Ce scapă dintre brațe-i norocul fugător. 
Nu este-aşa, Horațiu? 


HORAȚIU 


Neera? .. Ce minune! 
Tu, steua Romei, zeea plăcerilor nebune, 
Măiastră cîntăreață, pe cîmp, în acest loc? 
Cum? 


NEERA 
(veselă) 
Cine ştie? Poate c-alerg după noroc. 
HORAȚIU 
(zîmbind) 


E lesne pentru tine să-l întîlnești, Neeră, 
Cînd tu reverși lumină pe-a Romei naltă sferă 
Ş-ai înhamat junimea romană l-al tău car. 


NEERA 


Sub dulcele-ţi cuvinte s-ascunde-un gînd amar, 
Horaţiu; al tău zimbet acopere-o mustrare, 

Dar oare-am meritat-o? .. şi vina mea e mare 
Că sînt prea adorată, că-mi place a videa 

Un lung cortegi de oameni răpiți pe urma mea, 
Senatori şi proconsuli ce poartă laticlave 

Și ţin în a lor poale destinul lumei sclave? 


HORAŢIU 


O ştiu; e mare gloata de tineri şi caduci 

Pe care, după placu-ţi, c-un deget îi conduci. 
Origo şi Cynthia, puternice rivale, 

Riîvnesc cu gelozie triumfurile tale. 


NEERA 


Aşa-i, dar sînt geloasă şi eu ... precum mă vezi. 

HORAȚIU 
(ironic) 
De cine? de Minerva? 
NEERA 
Nu rîde... Ge? nu crezi? 
HORAŢIU 
Neero, filomela cunoaște gelozia? 
NEERA 
Horaţiu, sînt geloasă de-Origo şi Eynthia. 
HORAŢIU 


(rizînd) 
Tu? 
NEERA 
Eu. 


HORAȚIU 
A te pricepe nu pot, nu sînt augur. 
NEERA 


Ascultă: de o lună, aici, lîngă Tibur, 
Neera, steua Romei, de tine-aşa numită, 
Trăieşte-acum retrasă din Roma, părăsită. 
Neera... filomela.. e chiar vecina ta, 
Și tu n-ai venit încă... 
HORAȚIU 
(confuz) 
Te rog a mă ierta. 
Am fost... şi sînt. 


NEERA 


N-am dreptul eu să te iert pe tine. 
Ce este o Neeră pe lîngă. 


HORAȚIU 


(luînd-o de mînă) 


O ştii prea bine! 
Tu ești inspiratoarea poeţilor, tu ești 
Frumseța, tinereţa, puteri dumnezeieşti! 

NEERA 


Dar aste scumpe daruri ce sînt? ... o vanitate, 
Cînd nu-s de a ta liră în lume celebrate. 

Ce-ar fi fără luceferi cortegiul înstelat? 

Al meu, făr-un Horaţiu, e gol şi-ntunecat . 
Cunoşti acum secretul amărăciunei mele. 
Origo şi Cynthia, ferice, ah! de ele, 


Au partea glorioasă, căci au... și e destul, 
Eynthia — pe Virgiliu, Origo — pe Tibul. 
HORAŢIU 
Şi tu? 
NEERA 


Eu?...Eu?... Admiră a inimei pornire. 
E stranie-neercarea-mi, dar are-a sa mărire. 
Eu am decis în gîndu-mi să fac întăiul pas 
Spre cel mai viu luceafăr din falnicul Parnas 
Și-ţi zic: Vrei tu, Horaţiu, să fiu a ta iubită, 
Eu, care sînt de-o lume urmată şi dorită? 
(Horaţiu dă semne de mirare.) 


O! pasul meu, ştiu bine, e mult cutezător, 

Dar astfel mi-e natura sub boldul unui dor. 

Neera și Horaţiu au dreptul de a face, 

În sfera lor înaltă, oricare pas le place. 

Eu dintre toți poeţii pe tine te-am distins. 

Aş vrea să zic: Venit-am, văzut-am ş-am învins! 
HORAŢIU 


(în parte, cu amărire) 
Şi ea, şi ea în mine numai poetul vede! 
(Tare.) 


Neero, ale tale destăinuiri, mă crede, 
Ar îmblînzi pe Cerber ş-ar face pe-un mort viu, 
Dar 


NEERA 
(răpide) 
Spune! 
HORAȚIU 


În auzu-mi răsună-acum tîrziu! 

NEERA 
Tîrziu? Iubeşti pe alta? 
HORAŢIU 


(îngăimat) 
O! nu... 


NEERA 
Iubeşti, pe cine? 


HORAŢIU 


Pe mine l-a mea vristă crezi tu că se cuvine? 


NEERA 


Un geniu vrîstă n-are. 
HORAȚIU 


Dar omul e mîhnit 
Cînd în amurgul vieții pășeste neoprit. 
În tainele naturei e lege ca să zboare 
Amurgul cătră noapte, aurora către soare. 


NEERA 
(în parte) 
Să-l cred? 


HORAȚIU 


(în parte) 
Oare crezut-a? 


NEERA 


(observîndu-l, în parte) 


Poet și ipocrit! 
El cată să-mi ascundă secretul său.  gicit. 


HORAȚIU 


(luînd-o de mînă) 
Te-am ofensat, Neeră? 


NEERA 
(tristă) 


Pe mine?... Nu. 


HORAŢIU N 

| Mă iartă. 

Cu trista-nţelepciune aprinsu-mi dor se ceartă. 

NEERA 

Miîhnire, nu ofensă în inimă simțesc 

De visul cel mai dulce, ah! să mă despărțesc. 

Păcat! (Oftînd:) Așa vrea soarta cu noi, 
Horaţiu; fie! 

Amorul stins rămîne frăţească amicie. 


(Întinde mina lui Horaţiu.) 
HORAŢIU 
Și ea nu se va stinge, mă jur pe Apolon! 


NEERA 
(veselă) 


Acum, poate, amice, din naltul Helicon, 
De-ţi va permite muza să te cobori în vale, 
La villa-mi te-i abate din visurile tale? 


HORAȚIU 
O! dar’, și chiar acuma de vrei... 
NEERA 


Mă-ntrebi de vreu? 
Îmi place-a videa vulturi zburînd la cuibul meu. 
Hai! o să fac cu tine primblare triumfală... 


(În parte.) 


De ne-ar zări-mpreună urîta mea rivală! 


SCENA 7 
NEERA, HORAȚIU; MECENA și POSTUM (venind 
din dreapta) 


MECENA 
Horațiu cu Neera! 
HORAȚIU 


Meçena cu Postum! 
De unde? 

MECENA 
De la Roma, 
NEERA 
(rizînd) 
Pe jos? 
POSTUM 
Ba nicidecum. 


Ni s-a stricat carucca, dar nu sîntem de jale 
Cînd Iuno se arată cu grațiile sale. 


NEERA 
Postum e tot zburdalnic? 
MECENA 
Tot flutur. 
POSTUM 


Hei! ce vreţi? 
Mă arde vecinic focul nebunei tinereți, 


HORAŢIU 
(încet, Neerii) 
Tăciune care scoate mult fum, puţină pară, 
POSTUM 
(încet, Neerti) 
Cu mine nici vulcanul Vezuv nu se compară. 
NEERA 


(zimbind) 
Te cred. 
POSTUM 
(încîntat) 


Zău? A! 
NEERA 


Horaţiu, te las cu-amicii tăi, 
Cînd îţi vroi, acasă v-aştept pe cîtetrei. 


POSTUM 


Ah! te-om urma oriunde, dar şă ne faci plăcere 
De-a ne cînta trei imnuri. 


NEERA 


Oricare le veţi cere. 
Veniţi, concertu-mi astăzi va fi înveselit 
Prin comica-ngîmiare a unui bàrbar scit. 


POSTUM 
A! cine? 
NEERA 
Scaur. 

HORAŢIU 

(tresărind) 

Scaur? 
NEERA 


Gel putred de-avuţie, 
Ce-n pele-i se îngraşă de-amor 
POSTUM 
Şi lăcomie. 
Am auzit de dînsul... Un sclav înfumurat, 
De Scaurus Emiliu din lanţuri liberat. 


NEERA 
(rîzînd) 
Ar vrea să mă coboare la el pe punți de aur. 
Eu rîd; veniți să rîdem! 
POSTUM 
(declamind) 


Venim... Delendus Scaur! 


(Neera se îndreaptă spre fund și apucă pe cararea de pe coline, 
urmată de servitoare. Iese în stînga.) 


SCENA 8 
HORAȚIU, MECENA, POSTUM 


MECENA 
Acum, că sîntem singuri, Horaţiu, scump amic, 
Răspunde: stai pe gînduri, ești trist, ce ai? 
HORAŢIU 
Nimic. 
MECENA 
De patru luni, amice, din Roma zgomotoasă 
Ai dispărut, şi lumea, surprinsă, curioasă, 


Chiar însuși împăratul, cu tine-obicinuitb 
Se-ntreabă, ce devine poetu-i favorit? 


POSTUM 


Zoil, pizmaș, pretinde cu zimbetul pe buze 

Că te-ai retras deoparte, cam părăsit de Muze, 
Pe-o stîncă din CGiclade, plingîndu-te mereu 
Şi-nchipuindu-ţi falnic că eşti un Prometeu. 


HORAȚIU: 
(cu dispreț) 


Zoil se crede vultur ce-ațintă ochii-n soare, 

Şi-i oaspe-a-ntunecimei, o buhnă cobitoare. 

E] vecinic distilează veninu-i mînjitor, 

Cu gînd ca să păteze tot ce-i strălucitor. 

Nu, n-am fugit din Roma, nu m-am retras pe-o 
stîncă, 

Dar am avut o sete de liniște adîncă 

Ș-am alergat aice, la cîmpul înflorit, 

Întocmai ca ostaşul de lupte ostenit. 


MECENA 


Cum? tu, adoratorul frumseţilor romane, 
Distins de patriciane, iubit de curtizane, 

La Forum, sub portice, cu drag încungiurat, 
La băile sonore simpatic ascultat? 

Tu, fiul scump al Romei, deprins cu-a Romei viață, 
Om pizmuit la spate, şi admirat în faţă, 

Ai părăsit deodată şi circul lui Tarquin, 

Şi templul lui Apolon pe dealul Palatin, 

În care ceteai versuri cu-amicul tău Virgiliu, 
Și marele teatru lui Scaurus Emiliu! 

Horaţiu, orice-ai spune, nu făr-un grav motiv 
Te-ai izolat aice, ca un tablou votiv, 
Despreţuind a Romei petreceri numeroase. 
Cuvinte elocuente, triumfuri glorioase, 

Și cursele de care cu-a lor agitatori, 

Și luptele barbare de sclavi gladiatori. 

Un om ca tine, oaspe lui Caesar și Mecena, 
Cînd lumea îl aclamă, nu părăseşte scena. 


POSTUM 


Secretul lui Horaţiu e lesne de gîcit: 
Neera, cîntăreața, cu care l-am găsit. 

Ea-l ţine-ascuns la sînu-i, ca pe un scump tezaur, 
Legat în mii de noduri c-un fir de păr de aur. 
Ferice de Horaţiu! ah! eu îl înțeleg, 

Eu, care-aşa de lesne mă leg și mă dezleg! 


HORAŢIU 


Postum, ești încă tînăr şi inima-ți tot zburdă. 
La glasul Afroditei a mea acum e surdă. 

Tu ești de-abia în floare, eu sînt cu capul sur, 
Retras din tinerețe sub cortu-mi, la Tibur. 
Am fost şi eu pe marea iubirei furtunoase 
Ş-abiè din ea scăpat-am ... udat pănă la oase! 
E timp să las la alţii de soiul lui Postum 

Să schimbe în tămiîie a patimilor fum, 

Si pe altarul Gnidei la Venus s-o închine, 

În dor ca să atragă zîmbirele-i divine. 

Cît pentru mine, ziua-mi o văd spre asfințit, 
Sub valul vieţii focul se stinge potolit. 


POSTUM 


Ce? nu mai ești ca mine? În faţa frumuseții 
Nu să mai bate peptu-ţi ca-n timpul tinereţii? 
A ta închipuire nu saltă sprintior 

Prin lumea drăgălașă de visuri de amor? 


HORAȚIU 


Dar”; însă n-am curagiul s-ascult a lor şoptire 
Temîndu-mă de-a lumei sardonică zîmbire. 
Căci gîndul de izbiîndă sub frunte veștejită 

E chiar o spadă ştirbă în teacă ruginită. 

Pe cînd dar tinereţa cu pas triumfător 

De mine se desparte, lăsîndu-mă în dor; 

Pe cînd Zoilii latră în umbra mea, departe, 
Cu gînd, pentru a-i scoate din umbră, să mă-ntarte; 
Pe cînd Postumii'zilei, la cîmpii olimpii, 
Se-ntrec în zbor de care cu patru cai libii, 

Eu împlu a mea cupă cu vinul din amforă 
Ș-o-nchin, făcînd libaţii, la vesela Auroră, 
Culcat pe iarba verde, aproape de-un izvor, 
Ce-mi fură ochii, gîndul, în cursul său uşor. 
Atunce, Ja răcoare, gustînd o pace dulce, 
Chem muza drăgălașă pe brațe-mi să se culce 
Şi,-ncoronat pe frunte cu foi de trandafiri, 

Văd hore vii de Nimfe, de Fauni, de Satiri, 
Şi uit Senatul Romei cu vorbele-i pompoase, 
Şi uit chiar omenirea cu poftele-i hidoase. 
Amici! iată secretul... 


POSTUM 


(rizind) 


Dar”, îl cunosc acum, 
Vezi nimfe ca Neera! 


HORAŢIU 


(rîzînd) 
Şi fauni ca Postum. 
MECENA 


Horaţiu, nu-i acesta motivul ce te face 

În viaţă cîmpenească a te retrage-n pace 
Şi a brăzda cu plugul ogorul părintesc, 
Departe de-al lui Caesar palat împărătesc. 
Amice, porți jignire în suflet şi în minte 
Că Caesar se opune la blinda-ţi rugăminte 
Să ierte pe Ovidiu, ce moare exilat. 


HORAŢIU 
(amărit) 


Şi oare n-am dreptate să fiu chiar revoltat? 
Ovidiu-e victimă, ş-August, cezărul mare, 
Nu vrea să se mărească mai mult prin îndurare. 


MECENA 


Ei bine, tot mai este un chip a te-ncerca 
Pe Caesar la clemenţă de a-l îndupleca. 


HORAȚIU 
Ah! spune-l! 
MECENA 


Se vorbește că nimfa Blanduziei 
Ți-ar fi dictat un codex de arta poeziei; 
August vrea să te-audă cetind acel poem. 
Supune-te în grabă la ordinu-i suprem, 
Și muza ta, sînt sigur, prin nobila-i cîntare 
Va scoate pe Ovidiu din trista-i exilare. 


HORAȚIU 


(desperat) 
Ah! ce fatalitate pe mine a căzut! 
MECENA 
Cum? ce zici? 
HORAȚIU 
Manuscrisul, Mecena, l-am pierdut! 
MECENA 
Perdut?! Cînd? 
POSTUM 
Unde? 
HORAȚIU 
Unde? N-am cea mai mică știre. 
MECENA 
Ce perdere fatală! 
HORAŢIU 


Şi ce nenorocire! 
În el îmi concentrasem întregul meu talent. 
Speram posterităţei să las un monument. 


Dar'! ... bine zici, Mecena, e perdere fatală, 
Căci ea pentru Ovidiu va deveni mortală! 
POSTUM 


Destul! deveniți tragici ca nişte corifei. 

O carte e perdută, vei scrie alte trei! 

Acum, să mergem sprinteni, ca tineri eu-nfocare, 
Conduşi de a Neerii plăcută invitare. 


MECENA 
Să mergem! 
POSTUM 


Fii, Horaţiu, al nostru călăuz! 
HORAŢIU 


De-a tale graţii însă, Postum, nu face-abuz. 
Pe scara bătrîneţii te urci tot spre junie. 


(Încet, lui Mecena:) 


Şi de pe vîrful scărei cade-n copilărie. 

POSTUM 


Mă urc spre fericire semeţ, învingător! . .. 
Femeia-n veci respinge cu braţ atrăgător. 


+ 
(Pleacă şi se suie încet pe cărarea din fund, conversîind şi apu- 
cînd în stinga.) 


SCENA 9 


SCAUR, ZOIL, GLUTTO (Scaur, în haine scumpe, este adus din- 
tre culisele din stinga într-o sellă purtată de patru sclavi. Doi 
alți sclavi urmează cu apărători şi-i fac vint.) 


SCAUR 
Încet, ba nu, mai iute... ba mai încet, zic, vite! 
Mă urducaţi ... Zoile, hei! Glutto! parazite! 


(Zoil şi Glutto se apropie grabnic de sellă). 
Departie-i cea fîntînă a Blanduziei? 


ZOIL 
(posomorit) 
Nu. 
GLUTTO 
(cu glas blind) 
Colea, umane Scaur. 


SCAUR 
(cătră sclavi) 
Colea? Stati! staţi acu! 
(Sclavii, ajunşi la mijlocul scenii, se opresc şi depun 
sella jos.) 
SCAUR 
(pogorindu-se) 
Aţi meritat în parte cincizeci şi cinci de bețe. 
Gătiţi-vă spinarea. 
UN SCLAV 
Stăpiîne ... 
SEAUR 


Taci, sumeţe! 
(Cătră Zoil şi Glutto, arătînd, în fund, pe Horaţiu, 
Mecena şi Postum:) 
Văd colo niște oameni pe jos mergînd încet. 
Îi ştiţi? 


ZOIL 


Unu-i Horaţiu, ce trece de poet. 


SCAUR 
Horaţiu? care-i? care? Cel slab şi slut ca tine? 
ZOIL 
Ba celalalt, în stînga ... Macar de-ar fi ca mine! 
SCAUR 
Horaţiu! el, Horaţiu! .. Acest nume pocit 
Mă-nghimpă ca o vespe cu acu-i otrăvit. 
ZOIL 
D-apoi pe mine! 
GLUTTO 
(rîzînd) 
Așa e. 
SCAUR 
Cum? 
ZOIL 


Ah! el e de vină 
Că din întunecime nu pot ieşi-n lumină 
El nămoleşte drumul ce duce la Parnas, 
Încît de culmea-i naltă departe am rămas. 


GLUTTO 
(oftind) 
Așa-i. 
ZOIL 


Zoil, rar geniu, sublim, fără păreche, 
Nu află să-l asculte o singură ureche, 
Cînd el, oriunde merge, de toţi e ascultat 
Şi-n laude pompoase la ceruri înălțat. 


(Cu amărăciune!) 
Şi însă ce-i Horaţiu? ... Un om fără simtire, 
Iar nu, ca mine, suflet hrănit cu amărîre, 
Nu zbuciumat, ca mine, de al furorei spasm, 
Nu un poet de frunte, cu turbă şi sarcasm... 
El, om de lume, vesel, încununat cu roze, 
Asistă chiar în viaţă l-a" sale-apoteoze, 
Şi eu, o! strîmbătate! ... infern! ... destin amar! 

GLUTIO 
Stropeşti cu fere neagră al gloriei altar. 
ZOIL 
Peri, limbă rea, de-aice! 
SCAUR 


l Cu tine împreună... 
Ce mă interesează invidia-ţi nebună? 
Ce-mi pasă mie, Scaur, de-un versificator 
Schimbat prin turba urei în cîne lătrător? 
Eu sînt cel mai de jale, eu am un drept de ură 
În contra lui Horaţiu, acelui hoț ce-mi fură 
Simţirele Neerii. 


GLUTTO 
(tînguitor) 
Așa e! 
SECAUR 
Taci, tu! 
GLUTTO 
Tao. 


SCAUR 


De-o lună și mai bine eu nu trăiesc, ci zac! 

Căci e o lună plină și alta jumătate 

De cînd, sosit din Persis, cu-averi nenumărate 
Zărit-am pe Neera cu peptu-i voluptos, 

Ce pare-o plăsmuire în peatră de Paros. 

De-atunci sîngele-mi ferbe, şi noaptea mă munceşte; 
Aş vrea... i-aş da tezauri ... dar ea nu mă vroieşte! 
Puteţi voi întelege să nu vroiască ea 

Pe-un om cu-a mea figură, un om cu starea mea? 


GLUTTO 
A! nu-i de crezut, 
SCAUR 


Glutto, trimisu-i-am odoare 
Mulţime: stofe grele de Tyr, mîndre covoare, 
Parfume de la Indus, în vas de chilimbar, 
Onixuri, juvaere, tot ce-i mai scump, mai rar, 
Ş-un papagal vorbăreț, ş-o albă cățelușă, 


Apoi cînd la Neera m-am dus, chiar de la uşă 
Dihania cea verde în capu-mi a zburat, 
Și totodată haita de pulpă m-a muşcat 


GLUTTO 


Dar cred că, spre răsplată, zburdalnica Neeră 
Te-a fi primit cu braţe deschise... 


SCAUR 
Hmm, viperă! 
Cînd de-ale mele daruri am vrut să fiu plătit 
Măcar cu o zîmbire, ea m-a despreţuit, 


Zicînd că pentru dînsa au mult mai scumpe haruri 


Trei versuri de Horaţiu decît a mele daruri. 


ZOIL 
(în parte, cu dispreţ) 


Trei versuri de Horaţiu! 
GLUTTO 
Atunci, ce-ai mai făcut? 
SCAUR 


(furios) 
Era dar la picioare-i, rugînd-o, am căzut. 
GLUTTO 


Și ea? 
SCAUR 


M-a lăsat, Glutto, în trista mea postură 
Şi a ieșit din casă cu hohotul în gură. 
GLUTTIO 
Cum? Zău, fără sperare? 


SCAUR 
Ba, mi-a adăogit: 
«Fă-mi ode ca Horaţiu de vrei să fii iubit.» 
Pe Plutus! ode, ode, cînd nu stiu nici a scrie! 
Să fac eu ode-n versuri, eu, om cu avuţie? 
Nu-i treaba mea! 


GLUTTO 


Nu, Scaur; cu drept eşti supărat. 

SCAUR 


E treaba unor trîntori ce nu au de mîncat, 
Cum sînteţi voi... Eu cumpăr tot, şi poeţi de-mi place... 
Nu mă-njosesc la versuri, nici nu pot a le face. 


GLUTTO 
(aprobind) 
Așa-i... 
ZOIL 
(în parte) 
Ce vită proastă! Și el, ca toți ceilalți: 
O vită nencălţată zadarnic vrei s-o-ncalţi! 
SCAUR 
(apropiindu-se de fintină, în parte) 
Mai bine-oi urma sfatul ce-mi dete Canidia 
S-arunc bănuţi de aur colea, în Blanduzia, 
Și astfel, cu-ajutorul de vrăji ce mi-a făcut, 
S-ajung a fi Neerii și altora plăcut. 
(Aruncă monezi de aur în fîntînă.) 


ZOIL 
c 5d? (în parte) 
„e Vad! 
GLUTTO 
(în parte) 


Ce văd? azvirle în apă o comoară! 
SCAUR 


Acuma la Neera ferice Scaur zboară! 

Ea te-a poftit la dînsa, şi cine ştie? . 7ău, 
Cînd te-a vedea mai bine, vai de rivalul tău! 
Hai, Glutto, hai, Zoile, sărmanilor, veniţi, 
Pe muza armoniei cîntînd s-o auziti. 


(Merge de se urcă în sellă.) 


GLUTTO 
A? unde? 
SCAUR 


La Neera! Voi, sclavi, în legănare. 
Încet să-mi duceți sella, c-apoi vai de spinare! 
(Sclavii ridică sella şi încep a urca pe cărarea din fund.) 

GLUTTO 
(alergind la fîntină) 
Zoile, lăsăm banii? 
ZOIL 


(asemine) 
Ba-i scoatem. 


GLUTTO l 
Şi-mpărțim? 


(Se pleacă amindoi pe fintînă şi bagă minele în apă.) 


SCENA 10 
ZOIL, GLUTTO,; GALLUS 
GALLUS 
Ce faceţi voi aice? 
ZOIL 


(Surprins) 
Noi? 


GLUTTO 
Noi? ne răcorim. 
GALLUS 


Profanatori nemernici! Spurcaţi cu-a voastră mînă 


A divului Horaţiu poetică fîntînă! 
În laturi! 
ZOIL 
(indignat) 
Noi? 


GALLUS 
(ridică spada) 
În laturi, vă zic, de nu... 


ZOIL 
(răstăt) 
Ş-apoi? 
GALLUS 


Din doi mișei fac patru lovind cu spada-n voi. 

GLUTTO 
(supus) 
+ 


ZOIL 
(mândru) 
Mă duc. 


{Iese amândoi pin fund, alergind după Scaur.) 


GALLUS 
(apropiindu-se de fintînă) 


M-am dus... 


Sînt singur? O! nimfă Blanduzie, 
Sub chipul sġump al Gettii arată-te-acum mie, 


(Cade în genunchi.) 


Fii zeea noastră blîndă şi fă pe gîndul meu, 
În sahimb de-a mea iubire să-mi deie-amorul său! 


Cortina cade. 


ACTUL II 


O terasă largă, cu o colonadă în fund, de-a lungul scenii. — În 
stînga, o parte din faţada palatului lui Scaur, cu un peron de trei 
scări de marmoră, pe care se deschide uşa principală. — Deasșu- 
pra uşei, bustul poleit al lui Scaur; de-a laturele ei, statuieie lui 
Plutus şi Mercur. — Pintre coloane se vede o grădină frumoasă. 
— Pe terasă, cam în stînga, o masă încunjurată cu trei jilțuri, 
acoperite cu pei de tigru. — Altă masă, mai mică, rotundă, ală- 
ture, cu două scaune de bronz. — În dreapta, față cu palatul, co- 
loane scurte de. porfir purtînd vasuri de bronz pline cu flori. Etc. 


SCENA 1 
CEBAL, STROBIL, MENAS, COERAX (Cei doi dintăi, în picioa- 
re, rezemaţi de coloane. Ceilalţi, la pămînt, jucînd murra.) 


CEBAI, 
Te ustură spinarea, Strobil? 


STROBIL 
(posomorit) 
Rău, dar pe tine, 
Cebal? 


CEBAL 
Nu simt durerea pe ling-a mea ruşine. 
STROBII 


Stăpînul nostru, Scaur, n-a vrut a se-ndura 

Pe cînd ne bătea Hebro. El sta şi număra 
Lovirile de bețe, sorbind în liniștire 

O duşcă de Falernum la fiece lovire. 

Cincizeci și cinci în capăt sorbit-au, partea mea! 


CEBAL 
Ah! înghiți-l-ar moartea! 
STROBIL 
Nu vezi tu că şi ea 
Fuge de dînsul? 
CEBAL 


Poate, dar sfînta răzbunare 
Nu pere niciodată din lume. 


STROBIIE 
Nu... răbdare! 


(Menas şi Coerazx, stînd față-n față jos, deschid delaolaltă mînele 

lor drepte şi strigă cîte un număr de la unu pină la zece. Numă- 

rînd apoi degetele deschise, acela cîştigă care a pronunţat un nu- 
măr egal cu ele.) 


MENAS | | Trei! 


COERAX Cinci! 
MENAS Patru! 
COERAX Șăsă! 


(Se opresc de se răfuiesc. Menas, perzînd, scoate o portocală din 
sîn și o dă lui Coeraz.) 


CEBAL 


Ian priveşte cum joacă amîndoi 
La murra-n nepăsare, deşi bătuţi ca noi. 


STROBIL 


Sărmanii! din pruncie sînt a sclaviei pradă. 
Şi omul pe brînci cade sub lanţul ce-l degradă. 


{Iese amindoi printre coloane.) 

MENAS 

COERAX 

MENAS i Patru! 
COERAX 


MENAS 
COERAX 


Doi! 
Opt! 


Şăsă! 


Nula! 
Şăpte! 


MENAS } | Zece! 


COERAX 


Nula! 


MENAS: Oprește, m-ai furat! 
COERAX: Minciuni... 

MENAS: Acum, la urmă, ce număr ai strigat? 
COERAX: Eu? Şăpte. 

MENAS: Ba nu, zece A! hoț! Na! 


(li dă un pumn) 


COERAX: (dînd în Menas): Na şi ţie! 
MENAS: Mai na! 

COERAX: Și na! 

MENAS: Corb! 

COERAX: SȘărpe! 

MENAS: Guzgan de căsăpie! 

SCENA 2 


MENAS, COERAX, HEBRO (iese din stînga, purtînd un bici la 
brîu. El are părul ros și fața arămie) 


HEBRO 
Ce vuiet e pe-aice? 
MENAS 
(spăriat) 
Vai! 
COERAX 
(îngrozit) | 
Hebro! 
(Se scoală răpide amindoi și fug, dispărînd în grădină.) 
HEBRO 
(răpezindu-se după ei, se oprește între coloane) 
| Au fugit. 
Se vede că i-e poftă de biciul împătrit. .. 


Tălharii! ticăloşii! (Revenind în scenă.] Un 
sclav fără bătaie, 

Ca moara fără apă, ca vita fără paie... 

Stăpînul meu aseară voios mi-a poroncii 

Să pregătesc pe astăzi un prînz nepomenit, 

Căci au să-i vie oaspeţi de frunte, mai cu seamă 

Neera, pentru care, sărmanu,-și face samă 

Atît l-a scos din minte și mi l-a prins de nas 

Vicleana cîntăreaţă cu dulcele său glas, 

Cît el, fiind la dînsa cu tidva tulburată, 

I-a zis: «Cea-ntăi ființă de casa mea legată 

Ce-ţi va ieși nainte cu flori pe pragul meu. 

De-a fi un sclav, om liber l-oi face,-n dorul tău.» 

Frumos! ... și prin urmare eu, ca un om cu minte, 

Cînd a sosi Neera îi voi ieşi nainte, 

Ș-ăâşa, de-o neghiobie de-amor m-oi folosi, 

Şi Scaur, fără voie, chiar azi m-a dezrobi. 

Apoi, ieşind la lume din a sclaviei haină, 

Cu-averea grăsulie ce-am adunat în taină 

Dar cine vine? Getta? A! Getta, vin’ colea. 


SCENA 3 
HEBRO; GETTA (venind din grădină) 
GETTA 
Ce vrei? 
HEBRO 


(în parte) 


E frumuşică ... (Tare) Privește-n fața mea. 
Cum crezi tu că m-ar prinde fudula libertate? 


GETTA 
(vrînd să iasă) 
Nu ştiu. 


HEBRO 
(oprind-o) 


Ba nu, răspunde, dînd frica după spate, 
Cum crezi tu că m-ar prinde? 


GETTA 


Adevărat să spun? 

HEBRO 
Dar’, spune! 


GETTA 
Ca pe-o buhnă cu pene de păun. 
HEBRO 


(atins) 


Ce-ai zis? Te-aş crede-o proastă de nu te-aș 


ști glumeaţă,; 


Dar te găsesc cu mine destul de îndrăzneață 
Cînd port şi zi și noapte ăst bici la brîul meu. 


GETTA 
O! nu mă sparii lesne, cît eşti de slut şi rău. 
| HEBRO 
Nu te-ndirzi, sărmană, nu-aprinde-a mea mînie 
Cînd ştii că-n scurtă vreme tu ai să-mi fii soţie. 
GETTA 


Eu?! Mai degrabă, Hebro, în lume s-a videa 
Un şărpe din Libia unit cu-o rîndunea. 


HEBRO 


Cum îndrăznești în faţă-mi s-arăţi: împrotivire 
La ordinul lui Scaur? ... Dar ştii ce pedepsire 
Te-aşteaptă? . ... Închisoare în beci întunecos, 
Cu furca-n gît! flagelul cumplit şi nodoros 
Ce lasă virci pe spate! în frunte, înferarea 
C-un fer aprins! ... 


GETTA 
(în parte) 
Ah! tremur! 


HEBRO 


Auzi? Stigmatizarea 
Şi moartea, moartea! 


GETTA 


Fie! Voioasă eu prefer 
Să sufăr schinjuirea, ruşinea şi să per. 


HEBRO 
Dar pentru ee în contra-mi atîta dușmănie? 
GETTA 


Și mă întrebi, tu, Hebro? tu, feară de urgie, 
Hienă îmbrăcată în pele de om! 


HEBRO 
(indignat) 

Eu? 
GETTA 


Calău, ce pe-a ta urmă atragi blăstămul greu! 
Crud, aprig cu-ai tăi semeni, şi eare,-n lașitate, 
Săruţi cu lingoșire chiar biciul ce te bate! 


HEBRO 
Taci! (furios) 
acl: 
GETTA 
(cu dezgust) 
Verme! 

HEBRO 

(turbat) 


Tu chemi moartea cu glasul tău semeț! 
GETTA 
Stăpîn eşti pe-a mea viață, iar nu pe-al meu dispreț. 
HEBRO 


Nebuno! (Stăpinindu-se:) Dar ce-mi pasă de 
vorbele ce-ai spus?! 

Atît de jos te tîrii, şi eu atît de sus! 

Nu-mi pun mintea cu-o fată ce în curînd, smerită, 

De a mă strînge-n brațe-i va fi prea fericită. 


GETTA 
Infame! 
HEBRO 
(ridicînd biciul) 
Iar? 
GETTA 
(demnă) 
În mine?! 


HEBRO 
Taci! 
(Se aude înlăuntrul casii glasul lui Scaur.) 


SCAUR 
Hebro! 


HEBRO 
Ai noroc 
Că sînt chemat de Scaur. (Pe pragul ușei) Am să te 
pun pe foc (Iese.) 


SCENA 4 


Ce-o să mă fac?... Pedeapsa barbară,-ngrozitoare 
M-ameninţă aice, şi sprijin n-am sub soare! 
Sînt singură, espusă la crîncenul destin 
De a trăi cu Hebro sau de-a peri sub chin! 
Ce-o să mă fac? . În lume să fug. . Să fug! Dar unde? 
În care bizunie putea-voi a m-ascunde, 
Să scap de al lui Scaur braţ lung, răzbunător? 
Ah! nime, nime-n lume nu-mi vine-n ajutor! 
El singur . . . Gallus, Gallus! el singur ar vrea 
poate 
La el se duc şi doru-mi, şi gîndurile toate 
De tînd la Blanduzia cu el m-am întîlnit; 
Dar unde-i? ... De atunce, vai! nu l-am mai zărit! 


(Plînge.) 


SCENA 5 
GETTA; GALLUS (se ivește pintre coloane) 
GALLUS 


(cu sfială) 
Pst. .Getta! 


GETTA 
Gallus? Gallus! 


GALLUS 
Am alergat aice 
Să-ţi dau o bună veste. 


512 


GETTA 


Ah! cît sînt de ferice 
De-a te videa! Crezusem că tu m-ai fi uitat. 


GALLUS 


Eu să te uit? Doar moartea să mă fi îngheţat! 

O! nu; din alba ziuă de cînd lîngă fîntînă 

Mi te-am zărit, pe frunte cu flori, cu flori în mînă, 
Gîndirea mea răpită de-un vis îndelungat 

La tine, tot la tine se-ndreaptă nencetat. 

Căci din acea zi blîndă eu nu mai Simt durerea, 

Ci numai bucuria și numai renvierea. 


GETTA 


Adevărat să fie? O! dar’, adevărat. 

În cuget ceva-mi spune că nu m-ai înșelat. 
Ah! Mai grăieşte, Gallus, și încă mai grăiește. 
Duiosu-ţi glas de frate mîhnirea-mi risipește 
Vai! Sînt nenorocită, amice-ndurător, 

Cum n-am fost niciodată, încît aș vrea să mor. 


GALLUS 
Ei bine, Getta scumpă, alungă-ți tu mîhnirea, 
Şi-n față cu ochi veseli privește fericirea. 
GETTA 


(cu o tristă îndoială] 
Eu? S-o privesc în față? 
GALLUS 


Ascultă: am aflat 
Că vine azi Neera la prînz în ăst palat. 
Şi Scaur, prins de dînsa în mreji măgulitoare, 
Vroind a recunoaște cu fală-a ei favoare, 
Decis-a să libere chiar azi din sclavii săi 
Pe-acela care-n drumu-i ieşi-va mai întăi. 


GETTA 
De unde ai aflat-o? 


“GALLUS 


Din vorbele rostite 
Ieri seara de Horaţiu şi-n treacăt auzite. 

Ah! Getta, într-un suflet aici am alergat, 
Să-ţi dau de ştire ție.. Pindește nencetat 
Momentul de sosire a veselei Neere 

Şi-n tainică sperare undește mîngîiere. 
Dorita libertate s-apropie din cer. 


GETTA 
(uimită) 
Eu, liberă? Prin tine? Și tu? Tu? 


GALLUS 

Eu nu sper 
Nimic pe astă lume... Din ea gonit afară, 
Sînt gemine cu soarta nedreaptă şi amară. 
Un sclav nu are parte în viaţă de-adăpost. 
Rămîn pănă la moarte tot sclav, precum am fost 
Dar facă ce-a vrea cerul! ... Tu liberă fii, dragă, 
Ș-alt om n-a fi ca mine ferice-n lumea-ntreagă .. . 


GETTA 
(cu adîncă înduioşire) 
Tu mă iubeşti! 
GALLUS 
(confuz) 
Ah! Getta... 
GETTA 


Dar’, văd cît mă iubeşti 

Dorindu-mi libertatea, amorul tău jertteşti, 
Căci libertatea sacră de care-aş avea parte 
Mai mult decît sclavia de tine m-ar desparte. 
O ştii? 

GALLUS 

(plecând capul) 
O știu. 
GETTA 


Şi spune: tot încă mai dorești 
Să nu mai fie Getta ce este? tot vroiești? 


GALLUS 


Ah! cruț-a mea simțire, nu-mi face întrebare, 
Vai! inima-mi slăbeşte sub crunta-i încercare. 
Devin neom! și poate în stare n-aş mai fi 
Dorindu-ți libertatea amoru-mi a jertfi. 


Tu ești pentru-al meu suflet ca raza de la soare 
Ce luce și mîngîie pe om la închisoare, 

Căci din copilărie zi bună n-am avut 

Ca ziua neuitată în care te-am văzut. 

Copilă, fii ferice, dar lasă-mă a-ți spune, 

În ora de-a te perde, gîndirile-mi nebune: 

Ce faci, mai bun îmi pare de tot ce s-a făcut. 


Ce zici, mai mult îmi place de tot ce-i mai plăcut. 


Vorbirea-ți începută se schimbă în zimbire, 
Ca mugurul de floare deschis în înflorire 
Va frînge despărțirea în pept inima mea, 
Dar nu va putea stinge amorul meu din ea. 


GETTA 


Tu mă iubeşti, amice! și poţi tu crede, frate, 
Că între-a ta iubire și între libertate 
M-aş cumpăni eu, Getta? O! nu! 


GALLUS 
Getta. 


GETTA 
Nu vreu 

Să fiu din lanţ afară, și-n lanț, iubitul meu, 
Ce-mi face libertatea cînd inima-i robită? 
Mai fi-va cu putinţă să fiu eu fericită? 
Zadarnic printre oameni m-aş arăta zîmbind, 
Ca soarele de toamnă prin neguri strălucind; 
Zimbirea de pe buze mi-ar fi în veci legată 
Cu-amărăciunea vie în suflet încuibată .. 
Cum mă iubeşti tu, Gallus, aşa eu te iubesc. 
Uitîndu-mă la mine, la tine mă gîndesc. 
Renunț pe astă lume de-a fi ce-am fost odată, 
Sînt sclavă, rămîn sclavă, dar sclavă adorată! 


GALLUS 
Gîndește: libertatea e viitorul tău. 


GETTA 


(exaltată) 
Ea-i o dumnezeire, amoru-i dumnezeu! 


GALLUS 


Dar Scaur? El e-n stare, în oarba lui furoare... 

GETTA 
O știu: să mă flagele și chiar să mă omoare? 
Nu-mi pasă; mi-e scump chinul plătit cu-al tău amor. 
E splendidă furtuna cind soarele-i în nor. 

GALLUS 


Ah! Getta, ne-a dat cerul o inimă ș-o soartă. 
Viu cît îi fi în viață si mort cînd îi fi moartă, 
M-arunc în lupta lumei. 
GETTA 
Lupta-vom amîndoi. 


GALLUS 
(întinzînd brațele) 
O! Getta.. 
GETTA 
(aruncîndu-se în brațele lui) 
Gallus! .. 
GALLUS 
Cerul se va-ndura de noi! 
(Rămân îmbrățișaţi, în dulce estaz.) 


SCENA 6 
GETTA, GALLUS; HEBRO (ieșind din palat) 


HEBRO 
(în parte) 


E timp să-nchid toți sclavii.. Acuş Neera vine. 
(Văzind pe Getta cu Gallus.) 
Ce văd? Infern! A! 


GALLUS 


Getta, te-ncrezi deplin în mine? 
Hai să fugim la Istru! 
HEBRO 
(în parte) 
Să fugă! (Apropiindu-se) Să fugiţi?! 
Dar unde sînt eu?! 
(cu mânie) 


Hebro! 

HEBRO 
(strigă) 


Cebal, Strobil, săriţi! 


(Sclavii răpede vin în scenă din grădină.) 


SCENA 7 


GETTA, GALLUS, HEBRO,; CEBAL, STROBIL, MENAS, 
COERAXĂ 


HEBRO 


Pe dînşii! Apucați-i, legaţi-i iute-n, silă, 
Ș-aduceţi bice triple, și-i bateţi fără milă! 


GETTA 


(cu ton poruncitor, arătînd pe Hebro) 
Strobil, Cebal, pe dinsul! 


HEBRO 
Hein? Ce? 
GETTA 
Îl cetluiţi 
Și-l aruncaţi în beciuri de vreţi liberi să fiţi. 


CEBAL 
Noi, liberi?! 

STROBIL 

Cum? 
HEBRO 
Ei?! Liberi?! 
GETTA 
Aici are să vie 

Neera.. Voi, toţi sclavii, ieşiţi cu veselie 
In eale-i, şi chiar astăzi vă dezrobiţi cu toţi. 


HEBRO 
De unde-o ştii? (Sclavilor.) Pe dînşii! 


GETTA 
Pe dînsul! 


CEBAL și STROBIL 
(apucînd pe Hebro) 
Pe el! 

HEBRO 
(luptînd) 
Hoţi! 
Voi îndrăzniți? Pe mine? 
STROBIL 
(astupîndu-i gura) 
Taci! 
CEBAL 
Taci, feară! 


HEBRO 
(tremurînd) 
Iertare 


CEBAL 
Acum ne-a sunat ora de veche răzbunare. 
(Îl apucă pe Hebro și-l scot prin grădină.) 
GALLUS 


Şi noi acum la fugă; timp n-avem de perdut. 
În mine ai un frate, şi-n peptul meu, un scut! 
Hai! 

(Vreu să plece.) 


SCENA 8 
GETTA, GALLUS; SCAUR, ZOIL, GLUTTO (ieşind din palat) 


SCAUR 
(pe prag) 
Getta! 
GETTA 
(cu oțărîre, în parte) 
Scaur! 
GALLUS 
(în parte) 
Scitul! 
SCAUR 
(arătînd pe Gallus) 


Acel străin ce cată? 
GETTA 


E sclavul lui Horațiu... 


GALLUS 


Vestesc că el, îndată, 
Gu-amicii săi, aice, la masă va sosi. 


SCAUR 
Prea bucuros de oapeţi cu toţii m-or găsi. 
(Gallus iese prin fund.) 
Tu, Getta, adă cupe de aur. 
GLUTTO. 


(cu lăcomie) 
Colosale! 
SCAUR 
Și flori de pus pe frunte 


GLUTTO 


(cu rugăminte comică) 
Şi copte cu migdale. 


(Getta întră în casă.) 


SCENA 9 
SCAUR, ZOIL, GLUTTO 


SCAUR 
A!.  bună-i bogăția! Mă simt azi mulțămit 
Şi darnic. 
ZOIL şi GLUTTO 
(în parte) 
Darnic? 
SCAUR 


Baia de azi m-a răcorit 
De-a pelei usturime, pe care-o căpătasem 
Acum o săptămînă, cînd trupul îmi frecasem 
Cu sînge de lup vînăt. 

GLUTTO 
Cum? Sîngsele de lup. 

Minjit-a pelea fină a divului tău trup? 
Şi pentru ce, stăpîne? Ah! pentru ce? 

SCAUR 
Nu-ţi pasă. 
(Cu emfaz:) 

O mare strălucire azi plână pe-a mea casă! 
Mecena vrea să vie, amicul lui August, 

Aice! cu pretòrul Postum, un om de gust, 
Ce mi-a făcut mulțime de fine complimente 
Privind a mea persoană ş-a mele ornamente. 


(Arată braţele și colierii ce poartă.) 


Postum şi cu Mecena vor fi, cred, în estaz 

Cînd mi-or videa tot luxul conform cu-al meu obraz, 
Tablouri, mozaice, coloane porfirine, 

Ce-mi fac un mare cadru, precum mi se cuvine, 

Și, negreșit, Mecena, uimit se va grăbi 

De mine şi de fastu-mi cu Caesar a vorbi. 

Ş-August, fără-ndoială, va arăta dorință 

Cu Scaurus a face de-aproape cunoştinţă; 

Jar cînd prin amicie ne vom lega noi doi... 


GLUTTO 


(cu rugăminte comică) 
Să te gindeşti atunce, stăpîne, şi la noi. 
SCAUR 


(cu protecţie) 
Dar’, Glutto; voi, ca umbre, veți fi tot după spate. 


ZOIL 
(în parte) 


Ce cap lipsit de crieri şi plin de vanitate! 
SCAUR 


D-apoi ce vor mai zice cînd vor gusta în plus 
Luxosul prînz 


GLUTTO 


Vor zice că eşti un Lucullus! 


SCAUR 


(așezindu-se lîngă masă) 


Ce vom avea la masă? Rosteşte, Glutto, spune! 

GLUTTO 


(cu lăcomie) 


De toate cele rare și scumpe de minune! 
Fazani umpluți cu trufe, şi stridii de Lucrin, 
Cucoare împănate şi marinate-n vin, 
Privighetori în siruri pe frigarele-nfipte, 

Cegi grase din Tanàis, trei ferte şi trei fripte 
În untdelemn de Lesbos, şi. ce este mai bun, 
Un blid de limbi gustoase 


SCAUR 
De care? 
GLUTTO 
(înghițind) 
De păun? 
Prea bine, și ce vinuri? 


GLUTTO 
(răpide) 


Falernum, Surrentinum 
Coecubum şi Albanum, Massicum și Setinum, 


Și Chium, şi Lesbium! Vechi, galbin, roș, de toate 


(Îşi şterge gura.) 


Amforele sabine, ce zac de mult pe coate, 
Stau gata ca să verse plăcutul lor nectar 
În cupe mari de aur, de jasp, de chilimbar. 


SCAUR 
Prea bine: și ce fructe? 
GLUTTO 


De toate! pere, prune, 
Și mere dulci, culese la lună.. şi alune! 


SCAUR 
Îţi plac? 
GLUTTO 
Ah! 
SCAUR 


Astă masă mi-a fi bun ajutor 
Să-mpingă pe Neera în lațu-mi prinzător. 

Stomahu-i văr primare cu inima vecină: 
Cînd el e plin, și dînsa dorește a fi plină. 


GLUTTO 
Așa-i! 
ZOIL 
(tresărind, în parte) 
Cum?! iar începe s-aprobe?! Ce neghiob! 


SCAUR 
Și cît pentru Horaţiu 


GLUTTO 
Așa e 


SCAUR 
Ce? 
GLUTTO 
(închinîndu-se) 
Aprob. 
SCAUR 


Nu te grăbi Ascultă, și cînd ţi-a veni rîndul. 
GLUTTO 

E de prisos, stăpine; eu iți aprob şi gîndul. 
SCAUR 

Aprobă în tăcere, cum să cuvine. 
GLUTTO 


(umil) 
Dar’ 
SCAUR 


Taci Cît pentru Horațiu, Neera în zadar 
Se-ncearcă să aprindă în mine gelozie 
Zicînd că-i amoroasă de-un fleac de poezie. 
Sper s-o convingă Bacchus, al vinurilor zeu, 
Că e mai mult un Scaur decît un biet Orfeu. 


ZOIL 
(indignat) 


Orfeu! Cine? Horațiu? Orfeu?! O! profanare! 
Orfeu! Îmi trec prin vine fiori ce-mi dau turbare. 
Un egoist de frunte, interesat, venal, 

Un curtizan nemernic de tron imperial, 


Împărţitor de ode în veci linguşitoare, 
Nesăţios de lauri, de bani şi de onoare! 
Ascultă, Scaur: lumea se-nșală prea as mult 
Asupra lui Horaţiu, în straniul ei cult! 
Chiar scumpa ta Neeră de dînsul e orbită, 
Şi astfel ea de tine nu poate fi-mblînzită. 

E timp să smulgem masca acestui scamator 
Ce prinde rînjitorii de ochi. 


SCAUR 
Eu? Rînjitor? 

GLUTTO 

(distras) 

Așa-i! 
SCAUR 
Ce-ai zis?! 
ZOIL 


Așa e! repet și eu ca dînsul. 
Horaţiu nu posedă nici un talent într-însul. 


SCAUR 
Dar unde? 
ZOIL 
Vrei s-o afli? 
SCAUR 
Cum nu? 
ZOIL 
Vrei? Eşti decis 
În ochii tuturora să-l facem noi de rîs? 
Eu singur știu secretul prin care, într-o clipă, 
Renumele-i de fală să cadă în risipă. 


SCAUR 
(răpide) 
Secretul dă-mi-l, dă-mi-l, Zoile zi curînd! 
ZOIL 
Pe-o mie de sesterţii sînt gata să ţi-l vînd. 
li dai? 
SCAUR 


Cu bucurie! 
ZOIL 


Ascultă, dar': Rivalul 
Ce te opreşte-n pace de a-ţi juca tu calul. 

SCAUR 
(buimăcit) 
Eu? Care cal? 


ZOIL 


Horaţiu, acel poet. vestit, 
Posedă-un sclav de merit, cu dînsu-mbătrînit, 
Anume Hirsus mutul. 


SCAUR 
Ei și? 
ZOIL 
El cîntă-n liră, 
Și proştii pe Horaţiu l-ascultă și admiră. 


SCAUR 
Pricep ba nu, grăiește mai simplu. 


ZOIL 
Vreu să zio 
Că sclavul face totul stăpînul lui — nimic. 
El serie-acele ode ce ameţese o lume, 
Şi hoțul de Horațiu cu ele-și face nume. 


SCAUR 
Aşa să fie, Glutto? 
GLUTTO 
Mi-ai zis să tac, eu tao. 
SCAUR 
Apoi astfel de versuri și eu știu ca să fac. 
A! scamator! .. Chiar astăzi te-oi da, zău, de rușine. 
Să-nşele el pe Gaesar! ba încă şi pe mine! 


În faţă cu Neera, Zoile, — am să-l desfid 
Să cînte, să-mprovize ha, ha! mult am să rîd... 


GLUTTO 
(lingușitor) 


Să rizi, te prinde rîsul. 
ZOIL 
Dar să nu uiţi cea mie 


De sesterţi, promisă. 

SCAUR 
Promisă? Cînd? Cui? 


ZOIL 
GLUTTO 


(încet lui Zoil) 
Zoile, parte dreaptă, ori spun că ai mințit. 
Cinci sute-mi dai? 
ZOIL 
Dau, Glutto. (În parte) Ce hoţ! 
GLUTTO 


(în parte, rizînd) 
L-am păcălit! 


SCENA 10 


SCAUR, ZOIL, GLUTTO, HORAȚIU, POSTUM (vin amindoi 
prin grădină) 


— SCAUR 
A, iaca ş-ai mei oaspeți! Dar nu-l văd pe Mecena! 
POSTUM 
El s-a întors la Roma s-asculte «Adriena». 


SCAUR 
Asa? (supărat) 
șa? 
ZOIL 


(în parte, rizînd încet) 


Adio visuri și planuri de trufie! 
Adio legătură cu Caesar! 


SCAUR 
S-a dus? Fie! 
Postum, ilustre, salve! 


POSTUM 
(ironic) 
Bogate Scaur, ered 
Că văd pe însuși Plutus de-aproape cînd te văd. 
Grădina ta e demnă de Nimfe Hesperide. 

SCAUR 


La personagi de frunte ea porţile-și deschide 
Voios Horaţiu, salve! Ce fericit om ești! 
Tu, frate cu Apolon, în locul lui domneşti. 


HORAȚIU 
(satiric) 
Ai parte prea frumoasă pe lume și tu, Scaur, 
Pe braţe de Danae căzînd în ploi de aur. 
Glykira te-ar distinge de-ai fi un Galais. 
Chiar Venus ti-ar suride de-ai fi un Adonis. 


SCAUR 
(maliţios) 
Și chiar Neera? 
HORAŢIU 


Poate, de-ar vrea blonda Neeră 
Să se coboare 
SCAUR 
(triumfal) 
Sigur şi asta te desperă. 
(Zgomot în grădină.) 
Dar ce-i? 
GLUTTO 
(privind afară) 
Neera! 
SCAUR 
Vine? 
(Aleargă înaintea Neerii.) 
POSTUM 


(frecîndu-și mînele, cu mulțumire) 
A și venit? he, he! 


SCLAVII 


(afară) 
Neera! salve, salve! Neera, evohe! 


SCENA Il 


Cei dinainte; NEERA (urmată de toţi sclavii lui Scaur, care arun- 
că flori sub paşii săi) 


SGAUR 


(alergînd înaintea Neerii) 


Neeră, sînt ferice, uimit, nebun ... Ah! vină! 


NEERA 


Îmi faci, bogate Scaur, primire de regină 
Scoţîndu-mi înainte cu flori pe-ai tăi iloţi, 
Şi astfel liberîndu-i pe toți. 

SCAUR 


(cu mirare) 
Pe toţi? 


NEERA 
Pe toți. 
SCAUR 


Dar cum? De unde-aflat-au a mea făgăduință? 
NEERA 
Nu știu. Ţi-ai dat cuvintul. De ai cumva căinţă. 
(Face un pas ca să iasă.) 


SCAUR 
(oprind-o) 


O! nicidecum. Neeră.. sînt liberi toţi, căci vreu 
Să nu găsești aice decît un sclav, pe-al tău. 
Pe Scaur. 


NEERA 


Bravo, Scaur Eşti demn de o favoare 
Sărută-mi mîna. Iat-o! 


(Întinde mîna.) 


SCAUR 
(sărutînd-o) 


Esti mîndră ca un soare 
Şi dulce ca o lună! 


NEERA 


(arătind sclavii, în fund) 


Acum, în fața lor, 
Declară-a ta vroință şi. junele pretor, 
Postum, să consacreze a ta marinimie 
Lovindu-i cu vindicta pe cap. 


POSTUM 


E uzul. 

SCAUR 
(oftînd) 


Fie! 


NEERA 


(cătră sclavi) 
Îngenuncheţi aproape de-al vostru suveran. 
(Sclavii se înaintează și cad în genunchi.) 


SCAUR 


(sclavilor) 
Fiţi liberi după uzul poporului roman. 
POSTUM 


(atingindu-i cu băţul lui pe cap) 


Declar că sînteţi liberi conform cu uzul nostru. 
De astăzi, viață, suflet și trup, tot e al vostru. 
Vă duceţi și vă tundeţi în templul Feronin. 


SCLAVII 


(sculîndu-se, strigă) 
Evohe! Evohe! 


CEBAL 
Sîntem scăpați de chin! 


(Sclavii ies cu zgomot, nebuni de bucurie.) 


SCENA 12 


Precedenţii, afară de sclavi 


POSTUM 


Acum, spre celebrarea acestei mîndre zile, 
Să bem în sănătatea lui Scaur. 


TOŢI 
Dar’! 


SCAUR 
Zoile, 
S-aducă vin din timpul lui Bibul, și Massic, 
Să facem trei libaţii în modul cel antic, 
Neerii grațioase, a cărei sorioare, 
Trei Graţii, sînt modeste... 

POSTUM 
(zimbind) 


Şi fără cingătoare. 


(Zoil întră în casă şi revine îndată, urmat de şese june sclave de 

diverse naţipnalităţi, îmbrăcate în costumuri bogate din ţările lor. 

Ele aduc tablale cu fructe, cupe de preţ, cununi de flori, paste 

zaharite etc. şi le depun pe masă; apoi se retrag în fund şi în 
dreapta, formînd grupe graţioase.) 


NEERA 
Devii poetic, Scaur. 
SCAUR 


Și cum să nu devin 
În față cu-Afrodita, la care mă închin, 
Și-n faţă cu Horaţiu, ce-l văd în nerăbdare 
Spre Olimp să ne urce cu dulcea sa cîntare? 


HORAȚIU 
Eu? 


POSTUM 


Să te văd, amice; recheamă-acum din cer 
Pe muza ta. 


NEERA 


Horaţiu, dă-mi voie ca să cer 
Și eu astă favoare. 


HORAȚIU 


Favoarea-i pentru mine, 
Dar nici o inspirare în minte-acum nu-mi vine. 


NEERA 


Cu greu să poate-admite că nu ai fi dispus 
Să cînți. 
HORAȚIU 
Nu; a mea liră e mută. 


ZOIL 
(încet, lui Scaur) 
Ce ţi-am spus?! 


34 — Comedii şi drame 

SCAUR 


(cu sarcasm) 


Adeseori să-ntîmplă să-ți fie lira mută. 
Sau numai cînd nu-i Hirsus, ce-n taină te ajută? 


HORAȚIU 


(rîzînd) 
Hirsus? Mutul? 


SCAUR 


Horaţiu, plătești tu eu mari sume 
Pe sclavul tău să scrie ca tu să-ţi faci renume? 


NEERA 
(lui Postum) 
Ce spune? 


POSTUM 


Bate cîmpii, sărmanul; e gelos. 
Cum să vorbească altfel cînd e Zoil în dos? 


NEERA 
Horaţiu, nu te aperi? 
HORAŢIU 


Eu? Orice apărare 
M-ar pune deopotrivă cu joasa-i acuzare. 


SCAUR 


Aşa?! Să fiți dar marturi.  Desfid, nu în zadar, 
Pe falnicul Horaţiu de-a face-un vers măcar. 

Şi jur pe însuși Joe să-i dau orice va cere 

Pe-un cîntic în onorul olimpicei Neere! 


HORAŢIU 
Mă faci să rîd. 
SCAUR 
Hei, ride cît vrei, dar cînt-acum 
De poţi. 
ZOIL 
(tare) 


Nu poate! 


SCENA 13 


Precedenţii; GETTA (vine din palat aducînd o amforă de aur) 


HORAȚIU 


(tresărind în parte) 


Getta! (Tare:) Voi toţi, şi mic și mare, 

Sînteţi aice marturi de oarba-i înfruntare. 

A! tu pretinzi în fața-mi că a cînta nu pot? 

Cînd te-a cioplit natura nu te-a sfîrşit de tot, 

Aduceți-mi verbină şi mirtul Ioniei, 

Să mă-ncunun pe frunte la glasul armontei, 

Și voi, amici, pe perne voioși vă rezemați, 

Vă-ncoronați cu roze, și beţi, şi m-ascultaţi. 
(Neera merge de se așează pe jîlţul de lingă masă, în fund. Pos- 
tum se pune pe jilfjul din dreapta mesti, şi Scaur pe cel din stîn- 
ga. Zoil și Glutto ieu loc dindosul lui Scaur, la mesuța apropiată. 
Toți se încunună cu roze. Horaţiu își pune o cunună de mirt și 
rămîne în picioare. Getta, după ce a umplut cupa lui Horaţiu, se 
retrage deoparte, cu amfora în mînă, spre uşă, în față cu Hora- 

fiu. — Două sclave nubiane umple celelalte cupe.) 


HORAȚIU 
(inspirat, declamă privind la Getta) 
I 
Hèbè, tu a lui Joe iubită fiică! Zînă 
Ce torni nectarul vesel în cupele cereşti; 
Tu, care cu-o zîmbire în inimi verși lumină 
Şi dalba ta junie în doruri sufletești, 


Privește-n a mea cupă, să se-ndulcească vinul, 
În ochii mei priveşte, de-mi îndulcește chinul! 


SCAUR 
(mirat, se întoarce spre Zoil) 
E] cîntă? 


ZOIL 
(cu dispreţ) 
Prost. 


NEERA 


(observînd pe Horaţiu, în parte) 
La cine Horaţiu se tot uită? 
(În tot timpul declamărei acestei ode, Neera cată să surprindă 


privirile lui Horaţiu și dă semne de tulburare cu cît se convinge 
că Getta e inspirătoarea versurilor lui.) 

HORAȚIU 


(declamă, 


II 


Mîhnirea, tristă umbră, sub paşii tăi dispare. 
Tu porți o cingătoare de splendid curcubeu. 
Tovarășă de cale ai vesela sperare, 
Tovarăș de iubire ai tot sufletul meu. 
Și eu, în aiurire, devin, cînd te privesc, 
Culegător de stele pe spațiul ceresc. 
SCAUR 
(lui Zoil) 
Tot cîntă? 


ZOIL 
Prost. 


NEERA 
(în parte, indignată) 


La Getta priveşte și mă uită? 
HORAŢIU 
(declamă,) 
III 

Amici, a noastre zile sînt păsări trecătoare. 
N-avem în scurtul vieţii nici timpul de sperat. 
Ferice care cîntă cu inima la soare 
Şi dă chiar nemurirea pe-un dulce sărutat! 


Hebe, săgeata scumpă de care vreu să mor 
E-n ochii tăi, în tolba divinului! Amor! 


(Toți se scoală, cuprinși de entuziasm, și aplaudă, afară de Zoil.) 


POSTUM 


(lui Horaţiu, golindu-şi cupa.) 


Evghe! 
NEERA 


(încet, lui Horaţiu) 


Cunosc, Horaţiu, ascunsa ta gîndire. 
Ți-am urmărit ochirea. 


HORAȚIU 


(zîmbind) 


Ai darul de ghicire? 

SCAUR 
(lui Zoil) 
Tu ieși! 
ZOIL 
(confuz) 
Dar 
SCAUR 
Iesi! 
(Zoil iese, furişîndu-se pe după coloane.) 


Horațiu, declar că-s încîntat 
De oda ce din parte-mi tu ai improvizat 
Şi, drept răsplată, darnic, țin mîna mea deschisă. 
Alege dar, poete, averea cea promisă. 
Vrei aur, vrei palate,vrei stătuie? Ce vrei? 


(Toți stau în nemișcare.) 


HORAȚIU 
(după o mică pauză se apropie de Getta, îi pune mina pe umăr 
şi zice tare) 
Vroiesc pe Getta! 
TOŢI 
Getta?! 
GETTA 


(transportată) 
Pe mine? — O! dumnezeii! 


(Fiecare din personagi îşi esprimă simţirea prin jesturi și jocul 

fizionomiei: Neera — aruncind Gettii o ochire de mânie; Scaur — 

rizind de Horaţiu și arătîndu-l cu degetul lui Glutto, încremenit: 

Postum — aprobă alegerea amicului său; Getta — închinîndu-se cu 
recunoștință dinaintea poetului.) 


Cortina cade. 


ACTUL III 


Cabinetul de lucru al lui Horaţiu, în stil pompeian. — În fund, 
două biblioteci cu manuscripte; ele sînt despărțite prin o uşă în- 
chisă cu o portieră de covor oriental. — În stînga, o fereastră, şi 
o uşă, între care o panoplie cu arme diverse, antice. — În dreap- 
ta, pe planul I, o mare fereastră, ce are privire în cîmp, asupra 
fintinei Blanduziei, şi uşa principală a casii. — Lîngă biblioteca 
din dreapta actorului, masa de lucru a lui Horaţiu, încărcată cu 

statuiete de bronz, pergamente, tăbliți de ceară şi un stilețel pen- 
tru scris. — Spre fereastra din stinga, o altă masă, rotundă, mai 
mică, pe care se găsește o spadă goală. — Mobile de bronz. — 
Statuiele lui August şi Mecena, în colţuri, în fund. — La ridi- 
carea cortinei să aude între culisele din stinga preludele unei lire. 


SCENA 1 


GETTA, GALLUS (lîngă fereasta din stînga, privind afară) 


GETTA 


Stăpînul nostru, vesel, la umbră, în grădină, 
Cu oaspeţii lui Scaur rîd, cîntă şi fac cină. 


GALLUS 
Dar Scaur nu-i cu dînșii, 
GETTA 


Nu, el e supărat, 
Căci sclavii lui cei liberţi azi prînzul i-au furat 
Şi au fugit în lume nebuni, plini de beţie, 
Lăsîndu-i masa goală şi casa lui pustie, 
Tar oaspeţii, atunce, riîzînd, l-au părăsit, 
Ș-aice cu Horaţiu la cină au venit. 


GALLUS 
A! bună festă! Scitul de ciudă-a să turbeze 
Ş-a se ivi prin Roma nici c-a să mai cuteze. 
(Prelud mai accentuat de liră.) 


Ascultă,-acum Neera preludă-armonios, 
Să cînte-un imn lui Bacchus. 


NEERA 


(cîntă între culise) 


Io, Bacchus! fală ţie, 
Cel mai vesel dintre zei! 
Fă din viață-mi o beţie, 
Dulce ca şi ochii tăi! 
MESENII 
(în cor) 
Io, Bacchus! 


GETTA 
(lui Gallus) 
Ce glas melodios! 


NEERA 


Io, Bacchus! numai ţie 

Mă închin... fă dar să mor 
Între doi butuci de vie, 
Sub un soare-mbătător. 


MESENII 
Io, Bacchus! 


GETTA 


Mă simt pătrunsă, Gallus, de-o veselă uimire. 
Ce văd, ce-aud aice îmi dă rensuflețire 

Şi cred că visez încă... Din al răstriştei val 
leșind, respir ca omul ajuns înot la mal. 

Și mă întreb cu spaimă de este cu putință... 


Cum? Am scăpat de Hebro, de chin, de suferință? 


Şi nu mai sînt eu sclava lui Scaur? Nu mai sînt 
Cea mai nenorocită ființă pre pămînt? 

Horaţiu este astăzi arbitru pe-a mea viață? 

Ah! am ieşit la soare din cea mai neagră ceaţă! 
A fost destul Horaţiu să cînte, s-al său glas 
Schimbat-au într-o clipă al soartei mele pas, 
Ş-atit este de mare cereasca-mi bucurie, 

Că simt chiar libertatea în noua mea sclavie 


Ah! spune-mi, spune-mi, Gallus: e oare-adevărat? 


Nu-s prada nălucirei? de lanţuri am scăpat? 
GALLUS 


Alungă orice grijă, iubită Getta Crede 

În tot ce la lumină acuma ochiu-ţi vede. 

Nu este-o nălucire. Al tău ş-al meu noroc 
Ne-a adunat din lume, ferice, la un loc. 
De-acum pănă la moarte vom fi tot împreună, 
Purtind a fericirei neveştedă cunună. 

Priveşte împrejuru-ți: Aice ne aflăm 

În sanctuarul tainic în care noi lucrăm, 
Horaţiu recitîndu-mi a muzei dulci accente, 
Prescrise-n zbor de mine pe-aceste pergamente 


GETTA 
Ce norocit ești, Gallus! 

GALLUS 


O! dar’, sînt norocit 

De cînd pe calea vieţii zîmbind mi-ai răsărit! 
De-atunci toată durerea de mine se fereste 
Şi teată bucuria în sufletu-mi sporește. 


GETTA 


Să mă deprinzi, amice, pe vellum să prescriu, 
Ca tine, lingă tine, lucrînă, în veci să fiu. 

Şi să-mi citeşti comoara de scrieri geniale 
Ce sînt încredințate supravegherii tale. 

Văd două biblioteci bogate, colo-n fund. 

Ah! lasă-mă în ele cu mintea să pătrund. 


(Se apropie amindoi de bibliotece.) 


GALLUS 


Ce zile-o să petrecem plăcute, încintate, 

Cu toţi poeţii Romei ș-ai Greciei bogate! 
Cu Plaut, cu Virgiliu, cu Omer înzeit, 

Şi mai ales cu-al nostru Horaţiu mult iubit! 


(Deschide o bibliotecă.) 


Admiră-a lui Horaţiu poetice volume, 
Purtînd fieștecare în frunte-i al său nume. 


(Scoate cîteva cilindre şi le trece Gettii.) 


GETTA 


(cetind) 


„Epistole“ şi „Ode“, „Epode“, „Sătiri“. Tot 

A fost compus de dinsul?... A mă opri nu pot 

Să le sărut, uimită. (Le sărută.) Toate-au fost 
scrise-n ceară, 

Cu-acest stilet, menite în veci ca să nu peară? 


(Ridică stiletul de pe masă și-l privește cu admirare.) 
GALLUS 


Aşa-i dar ne lipseşte acel mai glorios 
Din autografe. 


GETTA 


Care? 

GALLUS 


Poemul preţios 
Ce l-a compus Horaţiu în zilele trecute. 
El l-a perdut! 


GETTA 
Ce? Toate foițele-s perdute? 
GALLUS 
Dar’, toate! — erau legate cu artă,-nfășurînd 
Un mic şi scump cilindru! 
GETTA 
Dar spune-mi: unde? cînd? 
GALLUS 


Nu pot răspunde alta decît că-i de mirare 
Cum un poet nu-și perde și capul în visare. 


GETTA 
(aducîndu-și aminte) 


Aşteaptă 
GALLUS 
Ce? 
GETTA 
Horaţiu mi-ai spus că merge-ades 


La Blanduzia, unde un loc el şi-a ales 
Sub un stejar, la umbră, în pace să lucreze. 


GALLUS 
Adevărat, acolo îi place să viseze! 
GETTA 
Ah! ce speranță! Gallus, poemul nu-i pierdut! 
GALLUS 
Eşti sigură? 
GETTA 
Cilindrul... îmi pare l-am văzut 


Aproape de fîntină... în iarba ce-am călcat-o. 

GALLUS 
În iarbă? Hai degrabă să-l căutăm! 


GETTA 
Hai! 


SCENA 2 


GETTA, GALLUS; POSTUM (vine din stînga, vesel, cu ochii ste- 
clind și purtînd cunună de roze) 


POSTUM 
Iat-o! 
Suavisimă copilă, ești singură? 
GETTA 
(în parte) 
Ce vrea? 
GALLUS 
(în parte) 
Postum! Ce gînduri are? 
(Se pune la masă și se face că prescrie manuscripte.) 


POSTUM 
(în parte) 
A! Gallus e cu ea? 
Nu-mi pasă de prezenţă-i. Un sclav nu-i om. 
(Gettii:) Copilă 


Îmi placi, ești frumușică şi tînără Mi-e milă 
De tine, căci am suflet duios şi m-am decis 
Ca sclavă să te cumpăr. 
GETTA 
(ironic) 
Făcut-ai acest vis? 
POSTUM 
Mai mult; eu lui Horaţiu făcut-am după masă 
Propuneri . 
GETTA 
i? 
POSTUM 


Horaţiu mi-a spus că el te lasă 
In voie de-a decide cum îi vroi. 

GETTA 
Eu? 


POSTUM 
(dizmierdător) 
Tu. 
Îmi place dar a crede că priimești 


GETTA 


(răpide) 
Ba nu! 


POSTUM 

(Surprins) 
Nu?! .. Cum să poate? — Ascultă: fii blîndă şi-nţeleaptă 
O soartă strălucită la mine te aşteaptă. 


GALLUS 


(în parte) 
Ce spune gîrbovitul? 
POSTUM 


Tu nu știi cine sînt? 
Pretor, puternic, mare, bogat și cu avînt 
De verde tinereță! Am fost prin lumea-ntreagă 
Cuceritor de inimi! Dar ca să mă-nțeleagă 
Nu am găsit nici una... O crezi? Nu crezi. Te cred 
Noi însă ne pricepem.. în ochii tăi o văd. 
Ai grații tinerele, guriță zîmbitoare, 
Ochire ce promite plăceri îmbătătoare. 


GETTA 


(în parte) 
Nebun e, sau glumeşte? 
POSTUM 


(încet, Gettii) 


Eros îți este drag? 
Lași uşa ta deschisă amorului pribag? 


GALLUS 


(făcîndu-se că citeşte tare versurile cele scrise) 


«Ai măsurat tu marea, ai măsurat pămîntul, 
Acum îți mai rămîne ca să-ţi măsori mormîntul.» 

POSTUM 
(tresărind) 
Ce-ai spus? 


GALLUS 


N-am spus nimică..  Prescriu iei pe curat 
Epoda lui Horaţiu cătră. ` 


POSTUM 
Aşa? (În parte): Ciudat! 

Hmm (Gettii:) Ca să-mi urmez sirul ideei, Getta, zic: 
Păcat de a fi jună, frumoasă ș-alt nimic. 
Femeea-n lume are o nobilă menire: 
Să fie admirată, să deie fericire 
Cu nurii săi, cu chipu-i de minţi fărmecător 
Și mai presus de toate cu-ardentul ei amor. 


(Sentenţios:) 


De stai fără iubire în primăvara dulce, 
Trimite-ţi tinereţa în groapă să se culce 


(Graţios:) 


Deci eu fiind pe placu-ți, și tu fiindcă-mi placi, 
Propun... 


GETTA 
Ce? 
POSTUM 


O păreche cu mine tu să faci. 
Consimţi? Aud? Răspunde. 


GALLUS 
(declamind) 
«Oiţele şi lupii 

Mai lesne-or ținea casă, și trîntorii cu stupii.» 

POSTUM 

(surprins) 
Oiţi? Ce-a zis? 

GETTA 


(zimbind) 


Prescrie. 


POSTUM 


A? (În parte:) Pare că-nadins 
O face... Pe-a lui față un zîmbet am surprins. 


(Gettii:) 


Ascultă: Vreu să-ţi cumpăr o casă cu grădină 
La Roma. 


GETTA 
Mie? 


POSTUM 


Unde, în glorie deplină, 
Măreţ încunjurată de-un fast persienesc, 
Vei duce-n lenevire un trai împărătesc. 
Cînd te-i trezi, pe-ameazi, dih somnul liniștit, 
Eu însumi, în tunică brodată învestit, 
Pe palme-ţi voi aduce smochine rourate 
Şi pe-o tăblie cupe de-onix, frumos săpate, 
Cu vin spirtos de Setia, ce-n sînge varsă foc 
Şi mintea predispune la visuri de noroc. 
Apoi, văpsindu-ţi părul, sau brună, sau bălaie, 
În cadă argintie-notînd vei lua baie 
Și te-i orna cu benghiuri, cu roş de crocodil, 
Şi mînele-ţi vei şterge în coame de copil 
Sau de pitic.. Hein? 


GALLUS 


(declamînd) 


«Nu e mai tristă nebunie 
Ca strechea bătrînețţii! 


POSTUM 


(tresare ofensat) 
Ce?! Streche?! Eu?! 


GETTA 
(liniştindu-l) 
Prescrie. 


POSTUM 
A? Hmm! Unde rămas-am? 


GETTA 
În baie 

POSTUM 
Cum? 


GETTA 
Pitic. 
POSTUM 


Prea bine, între prînzuri vei mesteca mastic 
De Hio şi ți-i pune, la mini și la picioare, 
Inele și brațele cu petre lucitoare, 

La gît o amuletă pentru diochii, şi-n sîn, 
Pentru răcoare-,un şărpe cu ochii de rubin; 
Apoi în plumetită pe şolduri bine strînsă, 

Și de-un colan, sub peplum, pe talie încinsă, 
Purtînd cercei de aur cu alb mărgăritar, 
Umbrela într-o mînă, oglindă-n buzunar 

Şi sprintene sandale de purpură subţire, 
Te-i arăta la lume, ca lumea să te-admire 
Ieși-vei la primblare purtată-n baldachin 
De siriani octofori pe dealul Palatin 

Şi falnic precedată de negri-n haine albe, 
Împodobiţi cu place de-argint pe lîngă salbe. 
Iar eu, de tine mindru, te voi urma supus. 


GALLUS 


(declamă) 
« Lihnit, fără suflare şi gîrbov 
POSTUM 


(furios) 
He? Ce-ai spus? 


GETTA 
(îngrijită) 
Prescrie 
POSTUM 
Ce? Prescrie? (Lui Gallus:) Lipsești! . .. 


GALLUS 


(sculîndu-se) 


Dar 


POSTUM 


Ieşi afară, 
Cutezător obraznic! ... Auzi?! Așa ocară! 

GALLUS 
(încet, Gettii) 


Te-aştept la Blanduzia. 
(lese prin dreapta.) 


POSTUM 


(apucîndu-l tusa) 
De ciudă, na, tuşese. 
GETTA 
Vroieşti un pic de apă? 
POSTUM 


Ce? să mă-mbolnăvesa? 
Falernum adă-mi. 


GETTA 


Bine. (În parte:) Mă duc la Blanduzia. 
Prin tusa-i bătrînească i-a trece nebunia. 
(lese în dreapta.) 
POSTUM 
(singur) 


M-a întrerupt, calăul, în cel mai bun moment, 

Cînd tocmai începusem a fi chiar elocuent, 

În soiul lui Ciceron, și gingaș, şi poetic, 

În soiul lui Horaţiu... Acum mă simt bezmetic, 

În soiul unui . unui.. na! iar m-a apucat. (Tușește.) 
Amorul ofticeşte cînd peptu-i zbuciumat . 

Am să mă plîng lui Gallus și sper că-n a lui piele 
Amicul meu va-nscrie lungi versuri cu nuiele. 


(Cade pe un scaun.) 


SCENA 3 
POSTUM; SCAUR, GETTA, GLUTTO 


SCAUR 


(afară) 
A! vespe, a! năpircă! 

GETTA 


(afară) 
În lături! 


SCAUR 
A! te-am prins! 
POSTUM 
Ce este? Parcă-i Scaur de furie aprins. 


SCAUR 
(întră prin dreapta, trăgînd pe Getta de mînă) 


Nu vrei să vii? lan vin’, c-avem o socoteală 
În față cu pretorul. 
POSTUM 


Ce? Ai vro bănuială 


Pe Getta? 
SCAUR 
Dar’ 
GETTA 
Pe mine? 
SCAUR 


Tu azi ai îndemnat 
Pe sclevii mei să-nchidă în beci întunecat 
Pe Hebro și să iasă cu toţii înaintea 
Neerii aşa este? 
GETTA 
Așa. 


POSTUM 
Nu-ţi pune mintea 
Cu o eopilă, Seaur. 
SCAUR 
Copilă? pe Caron 
Zi iazmă infernală din negrul Acheron. 
Ea mi-a furat toţi sclavii, ea mi-a mîncat festinul! 


GLUTTO 


(cu jale) 
Trei ferte și trei fripte! 


SCAUR 


Ea mi-a băut tot vinul, 
Și eu în ochii voştri rămas-am rușinat. 


GLUTTO 


(în parte) 

Și eu de foame lînced? Ceva nu-i de mîncat? 
(Cercetează prin biblioteci, apoi iese pe furiș în stînga.) 
POSTUM 

Dar ce vrei de la dînsa? De ce astă turbare? 


SCAUR 


Vroese să o răseumpăr, cu preţ oricît de mare, 
Ca să o dau lui Hebro! El o va pedepsi 
Cum merită. 


GETTA 


(apropiindu-se de masă, pune mîna pe stilet) 


Barbare! tu moartă mă-i găsi 
Cînd îi cerca... 


POSTUM 


Drăguţă, nu este caz de moarte. 
El vrea cu lanţuri grele de fer ca să te poarte, 
Eu vreau cu vii ghirlande de flori să te încing. 
Alege! 


SCAUR 


(repezindu-se spre Getta) 
Ah! îmi vine de gît pe loe s-o strîng, 
Șerpoaică-nveninată! 


GETTA 


(amenințindu-l cu stiletul) 


Un pas mai înainte 
De-i face, mori! 


POSTUM 


(lui Scaur, rîzînd) 
Ie seama, şerpoaica are dinte. 


(Scaur rămîne încremenit de spaimă.) 


35 — Comedii și drame 

SCENA 4 
Precedenţii; HORAȚIU, NEERA (întră din stînga) 
HORAȚIU 


Ce este? 
NEERA 


(veselă) 
Ce văd? Scaur de viu înmărmurit? 
HORAŢIU 


Și Getta ţine-n mînă stiletu-mi ascuţit? 
Postum, ce se întîmplă? 


SCAUR 


Horaţiu, răzbunare! 
Ea, sclavă, îndrăznit-au a-mi face-ameninţare 
De moarte! O clipă, eram ehiar înjunghiat. 


HORAŢIU 
(Gettii) 
Dar pentru ce? 
GETTA 
(confuză) 
Stăpîne... 
NEERA 


(lui Scaur, rîzînd) 
Şi tu te-ai speriat? 


HORAȚIU 
(lui Scaur) 


Oricare-ar fi motivul ameninţărei sale, 
Eu nu-s unealta urei ș-a răzbunărei tale. 


SCAUR 
Aşa? Atunci mi-o vinde... 
HORAȚIU 


Pe ea? .. Cine ţi-a spus 
Că a-ţi complace ţie Horaţiu e dispus? 


SCAUR 


Oricare preţ ai cere, sînt gata să. 

POSTUM 
Aşteaptă. 
Tu vrei să o răscumperi, în ura ta nedreaptă. 
Eu încă vreau s-o cumpăr, în dragostea ce-i port, 
De cînd cu trei cuvinte ţi-a dat aspect de mort. 


SCAUR 
Ce?! Vrei tu concurenţă aice să-mi faci mie?! 
E mare nebunia-ţi! 

POSTUM 


Cît ş-a ta mojicie! 
SCAUR 
(furios) 
Mojic? 
POSTUM 
Dar’, mojicie de libert îngîmfat! 
SCAUR 
A! ciung pirlit! A! flutur iernatic, degerat! 


POSTUM 
(cu dispreț) 


Sclav bun de ştreang! 
HORAȚIU 


(lui Postum, vrind să-l liniştească) 
Amice 


SCAUR 
A! vulpe deșelată! 
Strigoi din lumea moartă, cu faţa ta zvîntată 
Faci graţii lîngă fete, dai ochii peste cap, 
Zbierînd amoru-ţi veşted cu glas dogit de țap? 
POSTUM 


Profiţi ca-n saturnale de limba ta cea lată 
Ca să-ţi probezi, mişele, sclavia de-altădată! 
SCAUR 
Profit de-a mea avere să fac pe placul meu. 
(Lui. Horaţiu:) 
Sesterţii nouă sute îţi dau pe Getta... 


HORAȚIU 
Zău? 
Găsesc că peste margini a voastră glumă trece. 
POSTUM 


O mie. 
SCAUR 


Două. 
POSTUM 
Patru. 
SCAUR 
Cinci. 
POSTUM 
Sese. 
SCAUR 


Nouă. 
POSTUM 
Zece. 


(Emoțiunea Gettii merge crescînd, în vreme ce această scenă 
continuă.) 


NEERA 


E tîrguire-n formă aice, pre cît văz. 
Staţi, dar, l-acest spectacol pe scaun să m-aşez. 
Horaţiu, vin” să ridem... Acum, urmaţi cu preţul. 
(Neera se pune pe un scaun lingă mesuța din stînga. Horaţiu, 
îngrijit, urmărește cu ochii pe Getta, care dă semne de uimire şi 
de indignare.) 


GETTA 


(în parte, cu durere) 
N-a fost destul sclavia, vai! îmi lipsea disprețul! 


NEERA 
Adjudecat o dată. 


SCAUR 
Ofer treizeci de mii. 
NEERA 
Adjudecat de două! ... Aşa îmi placi să fii. 
Postum, nu-ţi perde rîndul; priveşte, marfa-i bună. 

HORAȚIU 


{vrind să oprească pe Neera de a urma) 


Neeră ... 
NEERA 


(urmând) 
Jună, albă, rotundă ca o lună. 
GETTA 


(acoperindu-şi obrazul cu minele) 


HORAȚIU 
Taci, te rog, Neeră! 
NEERA 


Ce păr! ce ochi! ce dinți! 
Nu vă opriţi! 
GETTA 
(plingînd) 
Ah! | 
HORAŢIU 


Pliînge! 
GETTA 


(desperată) 
Sărmanii mei părinţi 
Priviţi din lumea voastră cumplita-mi umilire 
Priviţi, voi, umbre sacre, la cîtă înjosire 
Ajuns-a fiica voastră de cînd ea v-a perdut! 
Eu, viță de neam mare! Destinul crunt a vrut 
Să fiu, ca o bacchantă, batjocura vînzărei. 


(Arătînd pe Scaur și pe Postum:) 
Şi preţul urei crude sau prețul desfrînărei! 


HORAŢIU 
(apropiindu-se de Getta) 
Getta! 
GETTA 


(exaltată) 


Nu, sînt sătulă de-atît grozav amar! 
E trist a fi victima războiului barbar, 
Dar cînd nenorocirea legată de sclavie, 
Devine prin cruzime stigmat de infamie, 

Un sînge nobil încă zbucneşte revoltat, 
Căci viața-i o ruşine onorul de-i pătat. 
O! moarte, strig la tine, ah, vină de mă scapă! 


(Ridică stiletul şi vrea să se lovească. Horaţiu îi opreşte brațul.) 


HORAŢIU 
Getta 


GETTA 
(leşinînd în braţele lui Horaţiu) 
A! 
NEERA 
(alergând lingă Getta) 
E rănită? 


HORAȚIU 
Apă! Aduceţi apă! 
(Postum aduce un filț, pe care Horaţiu așează pe Getta.) 


NEERA 
(îmbrăţișînd pe Getta) 


Lăsaţi-mă cu dinsa.  leşiţi! 
SCAUR 
Eu? 
HORAȚIU 


(cu autoritate) 
Dar’, ieşim! 
Sîntem nedemni pe Getta în față s-o privim. 


(Horaţiu și Scaur iese în stinga.) 


SCENA 5 


GETTA, NEERA (Getta, leșinată pe un scaun. — Neera îi deschide puțin tu- 
nica, îi varsă în sîn esență dintr-un şipuşor de aur; o face să aspire acea 
esenţă și o îngrijește cu multă compătimire.) 


NEERA 
(deschide ochii) 


Copilă scumpă Getta! Se mișcă? Ea revine? 
GETTA 


A! unde-s? .. Ce se-ntîmplă?, 

NEERA 
Nimic; ești lîngă mine. 
GETTA 


Mi-e capul greu.. sînt slabă... Ce-i? Oare am visat? 


Eram scoasă-n vînzare? 
NEERA 
Nu... 
GETTA 


(veselă) 
Nu-i adevărat? 
NEERA 


A fost o glumă numai, să rîdem de o ceartă 
Între Postum şi Scaur. 


GETTA 


(cu amărăciune) 
Vai! Cruntă glumă! 
NEERA 
Tartă. 


Nu ne-a trecut prin minte că tu ai fi crezut 
În casa lui Horaţiu s-ajungi iar de vîndut. 


GETTA 


(sculindu-se) 
Așa-i? Am fost nebună? 
NEERA 
(observînd-o) 


Horațiu. te iubește, 
O ştii ... chiar tu din parte-ți (În parte) Nicicum 
nu se uimeşte 


GETTA 
Ştiu cît e bun şi nobil, măreț, îndurător. 
NEERA 


(cu intențiune) 


Și mai presus de toate cuprins de-al tău amor, 
Căci îl iubeşti ... în taină. . cum trebuie să fie... 

GETTA 
O! Dar’, simt cătră dînsul recunoștință vie 
NEERA 


Recunoştinţă .. numai? 
GETTA 


(cu inocență)] 
Ce alta? 
NEERA 
(în parte) 
Mă înşel? 

Ori Getta ne înşală pe mine şi pe el? 

GETTA 
Mă duc să respir aer sînt încă tulburată. 

(în parte) 
Aş vrea să văd pe Gallus. 

NEERA 


Cu mine vină-ndată 
În atrium, iubită, puţin să ne-odihnim ... 


GETTA 
Eşti bună, generoasă. 
NEERA 


(susținînd-o de talie și sărutînd-o) 
Aș vrea surori să fim. 


(iese amindouă pe ușa dintre biblioteci.) 


SCENA 6 
HORAȚIU (întră preocupat) 
Nu-i nime? Unde-i? Poate s-a dus ca să respire 
Al cîmpului viu aer, s-aline-a ei mîhnire. 
(Se apropie de fereasta din dreapta.) 
La Blanduzia poate? Ba nu, nu le zăresc. 


(Vine în scenă.) 


Ce mare neastîmpăr în cugetu-mi simţesc! .. . 
Era să se ucidă în oarba-i desperare, 

Crezînd că-i umilită, ea, fiică de neam mare! 
Ea! Cine-i?.. Îşi ascunde familia, nevrînd 
Să vadă al său nume ca dînsa jos căzînd. 
Sublimă abnegare și nobilă mîndrie, 

Ce pun aureolă pe trista ei sclavie! 

O! ce transfigurare pe chipu-i a lucit 

Cînd a atins de sînu-i pumnarul răpezit! 

Din inima-i fecioară pe fruntea ei senină 

Se răspîndise tainic o stranie lumină. 

Îmi pare c-o văd încă... şi tremur cînd gîndesc... 
De-abie avut-am timpul de moarte s-o feresc. 


SCENA 7 
HORAȚIU; GETTA 


HORAŢIU 


(tresărind) 


Ea-i! (Tare:) Scumpă Getta, spune, ești bine? 

Cer iertare 
De scena, fără ştire-mi, ce te-au adus în stare 
Să perzi mintea. 


GETTA 


Stăpîne.. fii blînd, fii iertător 
Căci minţile-mi furase nazaru-ngrozitor 
Ființa osîndită, ce sufere şi geme, 
Prepune lesne răul... de-o umbră chiar se teme. 


HORAȚIU 
Dar nu ţi-au spus nici gîndul și nici inima ta 
Că-n veci de lîngă mine eu nu te-aș depărta? 
N-ai înțeles, copilă, din prima întîlnire 
Atragerea-mi spre tine ş-a mea... compătimire? 
GETTA 


(confuză) 
Stăpîne ... 
HORAȚIU 


Cum vroit-ai tu, jună, tu, să mori? 
Lumina dulce-a zilei apune oare-n zori? 

GETTA 


Mă iartă ... n-aveam dreptul ca să dispun de mine. 
Vai! sclavul n-are suflet şi nici se aparține. 


HORAŢIU 


Dar tu nu mai eşti sclavă aici în casa mea, 
Regină eşti menită să fii.. dacă ai vrea. 


GETTA 


Regina lui Horaţiu e soartă triumfală! ... 
Nu Getta, ci Neera e demnă de-așa fală 


HORAȚIU 


Nu vrei a mă-nţelege sau nu ştiu ce grăiesc... 
Nu vrei.. 
GETTA 


A te pricepe, stăpîne, nu-ndrăznesc. 
HORAŢIU 


(luptîndu-se cu sine) 


Ah! sînt un om în luptă cu sine, care tace 

Ș-ar vrea, n-ar vrea să facă ce-i nevoit a face. 

Dar nu mai pot învinge simţirea ce m-a-nvins . 

Iubesc. De-a mea iubire sînt însumi eu surprins. 
(Getta, înfiorată, se depărtează.) 

Și sufăr! Eu, Horaţiu, alesul Asteriei, 

A Chloei, a Glykirei, a Pyrrhăi, a Lydiei, 

Ce-au înflorit cararea întregii mele vieți 

Cu-a lor nemuritoare şi vesele frumseţi; 

Eu, ce acum ajuns-am pe culmea de pe care 

Tot omul cată-n urmă-i cu-o lungă suspinare, 

Resimt un foc în sînu-mi mai splendid, mai curat, 

Ca soarele-n apusu-i măreț, înflăcărat, 

Și văd în orizonturi o lume încă vie 

De dulci simţiri, înalte, necunoscute mie 

Tu singură, tu, Getta, avut-ai sacrul dar 

Să mă-ngenunchi, ferice, l-al dragostei altar. 

Schimbat-ai pe Horațiu din omul nepăsărei 

În omul suferinţei, în omul adorărei. 


GETTA 
(în parte) 
Ce-aud? 


HORAȚIU 


Gopilă scumpă, surprinsă văd că eşti 
De-a mea destăinuire ș-avînturi sufleteşti. 
Te-ntrebi în tine, poate, de-i numai o părere 
A-nchipuirei mele, dorită de plăcere? 
Nici eu nu m-aş încrede în doru-mi răpitor 
De ar călca hotarul impus de-al tău onor 
Şi dacă-n mine, Getta, cu dorul meu n-ar creşte 
Durerea nempăcată ce nopţile lungeşte! 


(le pe Getta de mînă.) 


Poet sînt, și poetul nu e scutit de chin, 
De tot ce-i omenire nimic nu-i e străin. 
Mai gingaş în durere, mai viu în fericire, 
Din patima ce moare el face-o nemurire 
Dar tremuri? Cobori ochii? O! dulce, scump odor, 
În glasu-mi de uimire nu simţi al meu amor? 
Ah! lasă al tău suflet să vie cătră mine, 
Cum sufletul meu, Getta, se suie cătră tine. 
Ca vulturul spre ceruri izbit în falnic salt, 
O inimă înaltă aspiră la ce-i nalt! 

GETTA 


(cu desperare) 
Fatalitate crudă! 


HORAŢIU 
Ce ai? Ce simţi? Răspunde! 
GETTA 
Aş vrea în sînul morţei de tine-a mă ascunde. 


HORAȚIU 
Tu? 
GETTA 


Ochii mei spre tine nu-s demnă să-i ridic. 
Sînt o nenorocită, căci nu găsesc nimic 
În trista omenire mai trist, respingător, 
Ca omul fără cuget, nerecunoscător 
Ai înfrînat urgia grozavei mele soarte. 
Tu m-ai răpit lui Scaur, tu m-ai scăpat de moarte. 
Datoare-ți sînt cu toate comorile lumești, 
Onorul, libertate! . mai mult, tu mă iubeşti, 
Şi eu sînt osîndită a pare o fiinţă 

Lipsită de-ndurare şi de recunoştinţă. 

Ah! martur îmi e cerul, Horaţiu, te ador 
Ca pe un zeu de pace, blind, binefăcător, 
Ca pe corona miîndră din fruntea omenirei 
Și nu pot adorărei să pun masca iubirei .,.. 


(Cade în genunchi.) 
Stăpine, fie-ţi milă. Mi-e sufletul robit... 
HORAȚIU 


(cu dureroasă uimire) 


Iubeşti pe altul? Spune, un altul e iubit? 


(În parte) O! Ceruri! (Tare) Ş-acel altul plecarea ta o 
ştie? 
GETTA 
Dar’ 
HORAȚIU 
Şi e demn cu tine alăture să fie? 
GETTA 


(sculîndu-se] 
E fiu de brenn puternic, de căpitan viteaz! 
HORAŢIU 
Destul! Mergi și mă lasă. 
GETTA 
(rugătoare)] 
Stăpiîne 
HORAŢIU 
(arătind ușa) 
Mergi 
(Getta iese pin dreapta.) 
HORAȚIU 


(singur) 

Sînt treaz? 
O! lume-nșelătoare! adînc-amărăciune! 
Noroc, plăcere, viață, amor deșertăciune! 
Mă simt trăsnit de-un fulger și-n țărnă răsturnat 
Pe pragul unui templu spre care m-am urcat.. 
Sfîrşit cumplit!. Horațiu, ca om te-ai stins cu-ncetul 
Şi n-au rămas din tine decît numai poetul! ... 

(Cade pe scaun.) 


SCENA 8 
HORAȚIU; NEERA 


NEERA 
Eşti amărit, Horaţiu? 
NEERA 


Eu? 
Dar’; ştiu tot. 
HORAŢIU 
(sculîndu-se) 
Ce ştii? 
NEERA 


Că Getta te domină, și tu nu poți să fii 
Alesul ei. 
HORAȚIU 


(cercind să se arate vesel) 


Oricine ţi-a dat această veste 
Te-a înşelat... Horaţiu nu e nebun. 


NEERA 
Ba este! 
Vorbirea ta cu Getta de-aici am auzit. 
Esti adorat de dînsa, nu însă şi iubit. 
HORAŢIU 
(plecind capul] 

Așa-i! Mi-a declarat-o în faţa-mi cu mîhnire, 
Şi eu. 

NEERA 


Tu eşti victimă de-a ta închipuire. 
HORAŢIU 


O! nu; pornirei mele cercat-am să rezist. 
Ea m-a învins... Poţi ride, Neeră, dar sînt trist. 
Ş-acuma lumea-mi pare deșartă . 


NEERA 
Nu... eroare! 

HORAȚIU 


Perdut-am judecata de minți conducătoare 
Şi ce-am rămas pe lume? Nimic, nici cît eram. 
Sînt om ce nu fac umbră, căci soare nu mai am! 


NEERA 


(cu sarcasm) 


Tu eşti acel Horațiu, filòsof de renume, 

Tu, ce vorbeai de patimi ca de-ale .mărei spume? 
Mi-ai zis, îți adă-aminte, că: «Omul e mîhnit 
Cînd în amurgul vieții pășeşte neoprit; 

Că-n tainele naturei e lege ca să zboare 
Amurgul cătră noapte, aurora cătră soare». 


HORAȚIU 
Eşti crudă. 
NEERA 
Pe Neera, Horaţiu, ai respins 
Cînd, inima-i pe mînă, ea mîna ţi-a întins. 
I-ai zis, vrînd în amaru-i să verşi o îndulcire, 
Că zorile cu-apusul nu pot avea-ntiîlnire. 


HORAȚIU 
Ba nu... ascundeam rana din sînul meu lovit. 


NEERA 


Lovit? Rănit? De cine? De-o sclavă, de-o copilă, 

Menită să inspire nu dragoste, ci milă, 

Și tu,-n adimenirea de-un vis amăgitor, 

Schimbat-ai sclava-n zee, şi mila în amor. 
HORAŢIU 

A! nu vorbi de Getta cu-atita uşurinţă, 

Neeră; cînd Horaţiu distinge o fiinţă, 

Ea dacă nu răspunde la viul său îndemn, 

Rivalul ce-i preferă de dînsul nu-i nedemn. 


NEERA 


(privind pe fereastă, începe a rîde cu hohot) 
Rivalul tău? Priveşte colò, la Blanduzia! 


HORAŢIU 
(privind) 


Ce? Gallus?. A! 


NEERA 


(ironică) 
Cunoaşte şi tu ce-i gelozia. 


HORAȚIU 
Infamul sclav! 
NEERA 


(luînd de mînă pe Horaţiu şi apropiindu-se de fereastă) 


Privește rivalul tău de soi 
Cum ține pe-a ta zee de mînă... ș-amîndoi 
Cu fruntele plecate cum stau cetind pe-o carte... 
Lăţimea unei umbre abia îi mai desparte. 
Ce zic? . Nu, nu; priveşte-i... Perduţi într-un estaz, 
Obrazul lui atinge frumosul ei obraz. 
În ochii unui altui se-neacă-a lor privire 
Și vezi? o sărutare consacră-a lor iubire. 


HORAŢIU 
A! moarte lor! 
(Se repede şi ie spada de pe masă.) 


NEERA 
(îngrozită) 
Opreşte! mă sparie-al tău gînd. 
(Privind pe fereastă, scoate un răcnet de groază.) 


A! iată-i! împreună vin vesel, alergînd. 


SCENA 9 


HORAȚIU, NEERA (în mijlocul scenii); GETTA și GALLUS (în- 
tră pe ușa din dreapta); SCAUR, GLUTTO și POSTUM (apar 
în stînga) 


GALLUS 
(cu bucurie) 
Stăpîne 


HORAȚIU 
Moarte vouă! M-aţi înşelat! 
GALLUS 


(punîndu-se dinaintea Gettii) 


Lovește! 
(Cu mândrie.) 


Sînt brenn! Iubesc pe Getta, şi Getta mă iubeşte. 

GETTA 
Tu ne-osîndești la moarte? În pace-o aşteptăm. 
Cu gloria ta-n mînă murind, te salutăm, 


(Arată manuscrisul.) 


HORAȚIU 


(în parte) 
Găsit e manuscrisul!! Ovidie, sperare! 
(Tare) 
Voi, în genunchi! V-aşteaptă cumplita-mi răzbunare. 
(Getta şi Gallus îngenunchează.). 


POSTUM 


(vrând să reţie pe Horaţiu) 
Horaţiu, de-al tău nume fii demn! 
NEERA 


(asemine) 
Ah! fii uman! 


(Horaţiu îi respinge, se apropie posomorit de junii sclavi, ridică spada ca 
să-i loveasră și apoi, zimbind, îi atinge ușor cu spada pe cap.) 


HORAŢIU 
Fiţi liberi după uzul poporului roman. 
(Azvirle spada.) 
De-acum a voastră-i lumea... 
GETTA 


(dîndu-i manuscrisul) 
Şi tu al ei! 


HORAȚIU 
(în parte) 
O! carte, 
Mă redeştepţi din visuri tîrzie şi deşarte . . 
Din bunurile vieţii cu tine mă aleg. 
O! glorie, Horaţiu nu va peri întreg! 
(Postum şi Neera strîng minele lui Horaţiu, felicitindu-l. Getta şi 


Gallus, mai în fund, dau semne de fericirea ce î-a cuprins. Scaur și 
Glutto, în stînga, esprimă o adîncă mirare.) 


Cortina cade. 

OVIDIU 


Dramă în 5 acturi şi în versuri 


PERSONAGII: 


AUGUST OCTAVIU CAESAR 
OVIDIU 

MECEN A 

ALCIDIU PINAX, histrion 
IBIS 

HILLARIUS, augur 
TIGELLIUS, 

COTTA, PRI 
CLEVETIUS, patriciani 
BARRUS, 

RUTUBA, gladiator 

MUSS, ştrengar din Roma 
SARMIS, locuitor din Tomis 
GETTOR, oştean sarmat 

UN LICTOR 

MARCIANUS 

R RIS, curtizane 
GLYCE, 

SARMIZA, tînără fată din Tomis 
DAVA 

Popor roman, popor, sarmat, patriciani, lictori, octofori, sclavi, sclave. 


Acţiunea se petrece în al 17-lea an după Hristos. Primele patru 
acturi la Roma, cel după urmă la Tomis, în Sarmaţia 

ACTUL I 


Grădina palatului împărătesc în Roma. — Rediuri despărțite prin 

straturi de flori. — În stînga actorului, faţada palatului, cu peron 

de marmură şi ușă de bronz. — În dreapta, o stincă acoperită cu 

lier, purtind statuia lui Iulius Caesar. — Noapte cu nori, printre 

care luna se iveşte din cînd în cînd. — O fereastră luminată la 
rîndul de sus al palatului. 


SCENA 1 
IBIS şi HILLARIUS (venind din fund) 


IBIS 


Hillarius, augure, doresc să te consult. 
Tu eşti talmaci de visuri și mi-ai prezis de mult 
O tristă catastrofă, o șotie ciudată. 


HILLARIUS 
Așa-i, Ibis; grăiește, tu ești om bun de plată, 
Eu — bun de sfaturi. Spune, ai iar vrun neajuns? 
IBIS 
Ah! de-o amărăciune cumplită sînt pătruns! 
HILLARIUS 


Ți s-a-necat flotila cu sclave lesbiane, 
Frumoase, învestite în stofe diafane? 


IBIS 
Nu; sint muncit în crieri de-un gînd mult mai amar! 
HILLARIUS 


Tu, cartagen, tu, rudă cu însuși Amilcar, 
Tu, împlîntat în aur din cap pănă-n picioare, 
Cum? Ce? Nu te mai bucuri de-a zeilor favoare? 


IBIS 


(posomorit) 


Amice, pretutindeni, vai! sînt întimpinat 

De semne-ngrozitoare, ce m-au înspăimîntat. 
Ducîndu-mă la țară, ieri, să prînzesc, o cioară 
A cîrîit în stînga 

HILLANRIUS 


Semn rău! Fire-ar să moară! 


IBIS 


Apoi, trei iepuri sprinteni, vînați de doi ogari, 
Tăiatu-mi-au cărarea ieșind de prin tufari. 


HILLARIUS 


Semn și mai rău! 
IBIS 


Augure, crezi tu că în zadar 
Ieri, strănutînd la masă, stricat-am un pahar? 


HILLARIUS 
Grozav! 


IBIS 


Vezi? ... Prevestirea de tine an făcută 
S-a împlinit! 
HILLARIUS 
Corina? 


IBIS 
Corina e perdută! 


HILLARIUS 
Şi ea? 
IBIS 


Dar”; astă-noapte de-acasă a ieşit 
Şi-n taină cu Ovidiu la el s-a întîlnit. 


HILLARIUS 
Ovidiu? 


IBIS 


O! pe lume nu e nici o făptură 
Să poată ca s-aprindă în mine-atita ură 
Pre cît acest Ovidiu corupt, corumpător, 
Pescuitor de-amoruri prin versuri de amor. 
De cînd el mai cu samă a scris «Arta iubirei», 
Femeile, perdute pe cîmpul rătăcirei, 
În braţe-i se aruncă orbiș, într-un noroc, 
Ca fluturii de noapte ce dau zburînd în foc. 

HILLARIUS 


(rîzind) 


Ce vrei? berbantul are un farmec de plăcere 
Ce-n veci adimeneşte o minte de muiere, 

Căci ea se-ngînă lesne cu-nșelătorul gînd 

De-a preschimba în èrou pe un mişel de rînd. 


IBIS 


Corina, înzestrată de calități înalte, 
Căzut-a şi ea-n cursă, ca toate celelalte, 
Ş-a ei deșertăciune, pe-un vers măgulitor, 
Jerifit-a lui Ovidiu și cuget, şi onor, 
Uitînd, fără mustrare, geloasa mea iubire 
Și răspunzindu-i numai cu-a sa dispreţuire. 


HILLARIUS 
Te mîngiie; chiar Venus pe Vulcan a-nşelat. 
IBIS 


Şi însă orice visuri i le-am realizat! 

Orice dorinţă, fie nebună chiar, ei bine, 

A fost un ordin sacru, o lege pentru mine. 
A vrut prin lui de stofe aduse de la Tyr, 

De sclavi, de giuvaeruri, de villa în porfir 
Să-ntreacă pe-ale Romei bogate patriciane? 
Ea le-a-ntrecut pe toate, păn' și pe curtizane, 
Căci mă simţeam ferice şi mîndru de-a vedea 
Ca stea în fruntea Romei lucind Corina mea. 
Şi-n adevăr, Hillariu, cînd ea pleca de-acasă 
În lectică, lasată pe perne de matasă. 
Frumseţea ei superbă năștea un viu fior 
Prin gloata îmbulzită de simț admirător. 
Toţi o doreau. zadarnic. 


HILLARIUS 


O crezi? 


IBIS 


Căci neputința 
De-a fi iubit de dînsa descuraja dorința. 
Eu, orb! mă credeam singur pe lume-alesul ei. 
Ah! nu eu, dar Ovidiu era.. Infern! 


HILLARIUS 
Ce vrei? 
Muierea-i ca o rază ce luce cînd pe-o floare, 


Cînd pe un scai de toamnă, şi-n veci e schimbătoare. 


IBIS 


Ah! ce mi se întîmplă îmi pare că-i un vis, 
O rană sîngerindă în sînu-mi s-a deschis, 
Şi mintea-mi se frămîntă în dor de răzbunare. 


HILLARIUS 
Te cred. 
IBIS 
(în taină) 
Augure, spune-mi, la via mea turbare, 
Poţi tu să-mi faci complice Infernul? 


HILLARIUS 
Pot. plătit. 
IBIS 
Întreaga mea avere stă gata de jertfit! 
HILLARIUS 


Averea ta întreagă? 
IBIS 


Și ştii cît e de multă! 
Aş da-o să dispară Ovidiu. 


HILLARIUS 


Dai?.. Ascultă: 

Cunosc în pleava Romei un brav gladiator 
Ce are meseria de crunt omoritor. 
E], pentru-o sumă bună, e gata să ucidă 
Pe cine vrei, și-n urmă e-n stare ca să rîdă, 
Murind în aspre chinuri, făr-a destăinui 
Secretul tău! 

IBIS 


Ah! unde-i? Voios l-oi dărui 
Cu mii de mii sesterţii, dar vreu.a mă ascunde. 
Grăieşte tu cu dînsul. 


HILLARIUS 
Eu? Fie, însă unde 
Să-l afle pe Ovidiu? 

IBIS 
Aice, sub palat. 


HILLARIUS 
În parc? 


IBIS 


Dar’; de cînd Caesar din Roma a plecat 
La insula Caprea, Ovidiu, ca o feară 
După vînat, aice în fiecare seară, 
Se furișă prin arbori şi are întîlniri 
Cu-o fată ameţită de-a lui adimeniri. 


(Arată ușa de bronz.) 


Ea vine tremurîndă pe ușa ceea,-n taină, 
Purtînd un văl pe frunte şi o bogată haină, 
A fi vro fiică jună de nobil scăpătat, 
Crescută cu nepoata lui divul împărat. 
De-ar fi ucis aice mișşelul, noi vom spune 
C-a fost surprins de gardă. 


HILLARIUS 


Dar’; planu-i de minune. 
Nu crezi tu însă, Ibis, că dacă mini, în zori, 
Şi el și ea ar zace morţi, colea, pintre flori, 
Cu mult mai drept în Roma uşor s-ar presupune 
Că însuși tatăl fetii a vrut să se răzbune, 
Sau poate că custozii în singe au spalat 
Onorul locuinţei lui Caesar? 


IBIS 
Minunat! 

Dar”! ... amîndoi odată ş-alăture să peară! 
Prinzîndu-i moartea crudă pe amîndoi în gheară 
Eu recîștig amorul Corinei şi-s ferit 
De-orice prepus de crimă.. Așa-i mai nimerit 
Mergi, scumpul meu Hillariu, mergi de te înțelege 
Cu ucigașul... 


HILLARIUS 
Bine, dar eu ce voi culege 
Din rolul de complice? 


IBIS 
Tot ce-i dori. 


HILLARIUS 


Ce-oi vrea? 


Mă duc, tu ne așteaptă. 
(Iese; în parte:) 


Îl ţin în mîna mea. 


SCENA 2 


IBIS 


În fine,-o să văd smulsă o plantă otrăvită 
Din calea vieții mele, prin ea nenorocită. 


Am să dizbar eu Roma de-un irîndav desfrînat, 


Care-n onorul casnic loveşte nencetat, 
Pe fete și neveste scoţindu-le din minte, 
Şi pe bărbaţi insultă, soț fie sau părinte. 
O! scumpă răzbunare, al Furiilor dar! 
Mi-oi potoli eu setea din acrul tău nectar 


Cînd voi videa pe-Ovidiu zăcînd fără suflare, 
Precum un şărpe putred lungit pe o cărare. 


SCENA 3 


IBIS; CORINA (vine agitată, din stînga) 


Aici să fie oare? 


Ea cată pe Ovidiu. 


CORINA 


(în parte) 
IBIS 
(în parte) 


Corina? Negreșit 


CORINA 


(în parte) 


Mi-e sufletul uimit 


De-o crudă tulburare ... Nu-l văd aici. 


Ibis? 


IBIS 


(tare) 


Corină ... 


CORINA 


(tresărind) 

IBIS 
Pe cine cauţi acuma prin grădină? 


CORINA 
(îngăimată) 
Pe... tine! 
IBIS 


(cu sarcasm) 


Cum? Auzul nu mă înșală? Eu 
Recîștigat-am astfel un loc în gîndul tău, 
Ga tu, nepăsătoare de frică și rușine, 
Prin Roma,-n sînul nopţei, s-alergi tu după mine? 
Mă-ntreb, uimit, la care zeu bun şi-ndurător 
Să mulțămesc de pasul ce faci în al meu dor? 
Cui să închin prinoase că ţi-ai adus aminte 
De-a tale numeroase și sacre jurăminte? 


CORINA 


Sarcasmul nu te prinde nicicum; mai bine taci 
Și-ndreaptă cătră însuți mustrările ce-mi faci. 
Tu crezi că o femeie preschimbă cu plăcere 
Averea-i sufletească pe-a sculelor avere? 
Crezi tu că sub povara de aur mînjitor 
Se stinge într-un suflet tot simţul iubitor? 
Și că, sorbind în treacăt a luxului otravă, 
Femeia-i destinată a deveni o sclavă? 
Nemernice!. N-ai dreptul, grăind precum grăiești, 
Să stai cu mine faţă! 
IBIS 
Tu mă disprețuiești! 
Ovidiu te deprinde cu-atita sumeţie, 
De mă înfrunţi pe mine, Ibis? 
CORINA 
Ovidiu? Fie! 
IBIS 
Pe dînsu-l caţi? 
CORINA 
Pe dînsul.. Mi-ai spus, și te-am crezut, 
Că el în toată seara, aice, nevăzut, 


Prin umbră se strecoară şi vine, se-ntilneşte 
Cu o necunoscută cu care se iubește. 


Ai vrut să-mi pui un ghimpe în inimă, ai vrut 
Să-l depărtezi de mine, om prost şi prefăcut, 
Ș-ai răspîndit asupră-i o neagră calomnie. 


IBIS 
El nu a venit încă, și speri că n-a să vie? 
Cap sec! Şi tu, la rîndu-ți, acum te măgulești 


Că pe a lui simţire tu singură domneşti. 
Ș-atît e de-nteţită a ta mîndrie oarbă, 

Că toată judecata din crieri ţi-o absoarbă. 
Cum? Tu, Corina jună, frumoasă, ce priveşti 
De sus la omenire, cu ochi împărătești, 

Tu, care vezi în juru-ţi o vastă-ngenunchere 
De adorări sfioase și fără mîngîiere, 

Mai lesne ai admite chiar cerul răsturnat 
Decît a ta cădere din visu-ți adorat? 

Ei bine, azi, Corina, cu toată mîndra-i fală, 
Pe sînul lui Ovidiu posedă o rivală. 


CORINA 
(indignată) 
Ibis! 
IBIS 
Ş-acea rivală superbă, fără preț, 
La rîndul ei spre tine privește cu dispreţ. 


CORINA 
(Stăpînindu-se:) 
Ibis! 

Dar a ta gură zadarnic mă insultă. 
Invidia, cînd latră, Corina n-o ascultă. 
Cuprins eşti de mînie că sufletu-mi, trezit 
Din umbră, spre lumină voios s-a repezit, 
Și, despărţit de tine, scăpînd de-a ta robire, 
Găsit-a în Ovidiu o nouă-nsufleţire. 

IBIS 
(furios) 
Ovidiu? 
CORINA 
Dar’, Ovidiu; în el numai în el 
Mă-ncred, căci el nu minte cu vorbe de mișel. 


IBIS 


Eu mint... cu mişelie? Eu mint? .. Dar ce ai zice 
Cînd l-ai videa tu însăți, cu ochii tăi, aice, 

Ținînd pe-a sale braţe un fraged, nou odor, 
Jurîndu-i, ca şi ţie, tot vecinicu-i amor? 


CORINA 
A! taci, e clevetire. 


IBIS 
Ce-ai zice? Spune, spune,. 
Ce-ai face? 
CORINA 
Cu-a mea mînă eu viața le-aş răpune! 
IBIS 


Aşa? Deci ai rabdare; curînd o să te-ncrezi 
De minte sau nu Ibis, văzînd ce ai să vezi. 
Şi de-a fi adevărul? 


CORINA 
O, ceruri! 


IBIS 
Vrei să moară? 


CORINA 
Vreu, vreu! Și el, și dînsa! O! turba mă-nfioară! 
IBIS 


Mergi, dar”, şi stai ascunsă, cu ochiul pînditor. 
'Te-oi răzbuna eu însumi de-al tău înselător, 
Ș-atunce vei pricepe cît ești tu de nedreaptă 
Cu mine. 


CORINA 
(cată-n jur) 
Dar nu vine.. nici a veni. 
IBIS 
Așteaptă 


Colò, după copacii din fund, şi-l vei zări. 
Dar de-a muri Ovidiu? 


CORINA 
(depărtîndu-se) 


Eu încă voi muri. 


SCENA 4 


IBIS 


(privind după dînsa) 


Ba nu-i muri; amorul, ce încă mă cuprinde, 

Pe capul tău cu milă aripile-și întinde; 

El, prin a lui putere, va deveni un scut, 

Ce te-a feri de moarte. . deși, vai! te-am perdut. 
Ah! cine ştie? poate că jalnica-mi ființă 

Va deștepta în sînu-ţi a ta recunoștință. 


Și 


SCENA 5 
IBIS; HILLARIUS, RUTUBA 
HILLARIUS 
Ibis, iată omul! 
IBIS 


(observă pe Rutuba; în parte) 
Cioplit e din topor. 
(Lui Rutuba:) 
Eşti om cu hotărîre? 
RUTUBA 


Eu?... Sînt gladiator 
Și mă numesc Rutuba; în față mă priveşte. 
Un om nici cît o gîză în ochi-mi nu plăteşte. 


IBIS 
Așa-mi convii, Rutuba, viteaz, neomenos. 
RUTUBA 


O ştiu, n-am preţ; întreabă pe oricare gelos. 

Eu îi feresc onorul de orișice ispită, 

Căci am o meserie de mulţi aprețuită 

În Roma. Nu mă laud, dar în glas mare-o zic: 
Morala-i susținută de brațul meu voinic. 


IBIS 


Te-admir! 

RUTUBA 


Și ai dreptate Zărobesc de porunceală, 
Ucid, sau rănesc numai, cum vrei, după tocmeală. 
Atît, pentru-o bătaie, și pentru-o rană,-atiît, 
Iar pentru-o înjunghiere, sau strîngere de git, 
Ceva mai mult. 
IBIS 


Prea bine; deci spune cît mi-i cere 
Pe-o moarte de om? 


RUTUBA 
Tînăr? 
IBIS 
Dar', tînăr. 
RUTUBA 
Şi-n putere? 
IBIS 


Şi 
RUTUBA 


Prețul se socoate pe neamuri şi pe ani, 
Pentru străini mai ieftin, mai scump pentru romani. 
Pentr-un bătrîn, cinci sute sesterţii, pentr-un june, 
Cinci mii, căci el posedă mai multe zile bune, 

Un mai bogat tezaur de fapte și iubiri. 
Fac pagubă prin moarte-i sărmanei omeniri. 


IBIS 
Nu cinci, dar chiar şi zece îți dau pe a lui moarte. 
RUTUBA 


Om generos! Se vede că nu ţi-e drag prea foarte 
Primesc; însă Rutuba e un artist de soi, 

Aș vrea să ştiu pe cine doreşti ca să-l despoi 

De zile, să-l trimitem prinos pe ceea lume? 


IBIS 
Pe un infam netrebnic 


RUTUBA 


Şi care-i al său nume? 

IBIS 
Ovidiu! 
RUTUBA 
Ce?! Ovidiu?! Poetul glorios?! 
Ovidiu, fala Romei, ce cîntă-armonios?! 
Amicul lui Mecena?! El, floarea tinerimei, 
Nalţat de însuși Caesar pe treptele nălțimei? 
Ho, ho! se schimbă treaba.. Voiești ca să dizbar 
Prezentul, viitorul de-un geniu așa rar? 
E faptă făr' de lege, ce mintea-mi oţărăşte . 
Cincizeci de mii sesterții nu-i scump cine-o plătește. 


HILLARIUS 
Cincizeci de mii?! Rutuba, e prea... 
RUTUBA 


Pentr-un augur 


Să poate. 
IBIS 


Te juri însă că-l vei ucide? 
RUTUBA 
Jur. 
IBIS 


Ți-i dau fără tocmeală, dar vreu ca, totodată, 
Alăture cu-Ovidiu, să mai ucizi ş-o fată. 


RUTUBA 


O fată? O ființă plăpîndă? Un odor 

Ce lumea-nveselește cu chipu-i zîmbitor? 

O fată ce-i menită ca să devie mumă, 

Să nască poate-un èrou, un Caesar? . Nu e glumă! 
Ah! Îmi slăbește brațul și tremur cînd gîndesc 
Să-mplînt pumnarul rece în sînu-i fecioresc . 


Cît dai? 
IBIS 
Cît vrei în totul? 
HILLARIUS 


Dar’, cîte mii? O sută? 

RUTUBA 


Să ne-nțelegem bine De-a fi copila slută, 
Cincizeci de mii pe dînsa, cu alţi cincizeci pe el, 
Iar de-a fi patriciană cu chipul frumusel, 

Nu pot pentru-acea sumă să curm a sale zile: 
Eu sînt milos, îmi place privirea de copile. 
Deci, ca să-ncheiem tîrgul ce facem între noi, 
Cer numai două sute de mii pe amindoi. 

Nu-i mult. 


IBIS 


(dînd mîna lui Rutuba) 
Nu! Adă mîna.. Hillariu, vin’ de taie, 


HILLARIUS 


(atingînd miinile lor) 
Să-l rupă-n bucățele a cînilor potaie 
Şi să-l încolăcească toți șărpii din pămînt 
Pe-ace| ce s-ar desface de sacru-i jurămînt! 


SCENA 6 
IBIS, HILLARIUS, RUTUBA; CORINA 


' CORINA 
(alergând) 
Soseșşte, iată-l! 
RUTUBA 
(scoțînd pumnarul) 
Unde-i? E mort! 
IBIS 


(oprindu-l) 


Așteaptă încă. 
Nu a sosit momentul . Aice, lîngă stîncă, 
Curînd are să vie odoru-i așteptat. 
Cînd amîndoi vor face un grup îmbrățișat, 
Cu-o singură lovire, ca fulgerul de iute, 
Îi vei schimba, Rutuba, în două leșuri mute. 


CORINA 


(revenind) 


S-apropie şi-i singur. 

IBIS 


Mult singur nu va fi. 
Veniţi să stăm la pîndă și gata de-a-i jertfi. 


CORINA 


(în parte) 
O, ceruri! 
IBIS 
Haide! 


HILLARIUS şi RUTUBA 
Haide! 


{Iese cu toţi în dreapta.) 


SCENA 7 
OVIDIU și apoi IULIA 


OVIDIU 


O! noapte-ndurătoare, 
Întinde a ta umbră dorită, protectoare, 
Pe cel mai viu, mai dulce, mai dragalaş odor, 
Pe-al Iuliei ș-Ovidiu misterios amor. 
Şi tu, o, Venus, zee, născută-n marea lină, 
Tu, cărei al meu suflet în veci cu drag se-nchină, 
Pe Iulia-mi iubită îndeamn-o cu-al tău glas 
Aice, lîngă mine, să-ndrepte al ei pas! 


(Priveşte la fereastra luminată.) 


Ah! iată sus fereastra cu tainică lumină, 

La care se arată precum o stea divină. 

Văd umbra-i în mișcare... Ea pleacă, a plecat. 
Lumina de fereastră acum s-a depărtat. 

Ah! inima uimită saltă-n bataie deasă 

Şi pare că din sînu-mi vroieşte acum să iasă. 


(Ascultă.) 
Dar’, vine. (Exzaltat): Fericire, puteri dumnezeieşti! 
(Iulia deschide ușa. Ovidiu aleargă spre ea.) 


Ah! Iulie-adorătă! 

IULIA 


(coboară scările) 


Ovidie!. . Tu eşti? 
Nu-i nime în grădină? Nu-i nime să ne vadă? 


OVIDIU 


Nu, nu, privește, norii s-au adunat gramadă 
Ca să ne-ascundă lumei şi zeilor din cer. 
Privește, ceru-i negru, şi stelele, ce per, 

Cu toate-ale lor raze s-au concentrat în tine, 
Ca numai a ta faţă în ochi-mi să lumine. 


(Se apropie amindoi de bancă, lingă stîncă.) 


IULIA 


La glasul tău, amice, simt grija că s-a dus. 
Tu mă iubeşti? 


OVIDIU 


Amorul mă-nalţă-atit de sus, 
Cît uit, în fericire-mi, eu, om perdut în gloată 
Că ești în culmea Romei, a lui August nepoată 
Și mintea-mi nebunită mă face să-ndrăznesc 
Ca să apropiu doru-mi de-un crin împărătesc. 


IULIA 


Ai inimă cu ăripi, ce-n sus la cer aspiră. 
Semeaţa nebunie îmi place şi-mi inspiră 

O dulce-nduioșire ce gîndul mi-a furat 

Şi-l duce tot la tine, amice, nencetat. 

Un geniu are drepturi ce nime nu le are, 
Căci geniul posedă şi tronuri, și altare. 


OVIDIU 


Semeţ sînt, dar amorul ar fi zeul Amor 

De-ar măsura distanța cînd el s-avîntă-n zbor? 
Dar inima ce bate în toată-a ei simţire 

La scumpa-i aspirare cunoaște-mpotrivire? 

Am fost nebun, să poate, că ochii n-am închis 
Cînd Iulia părut-a în ceru-mi, ca un vis, 

Dar este cu putinţă de-a-nchide-n zi senină 
Și sînul la iubire, şi ochii la lumină? 

IULIA 


O! nu! nu îi închide cînd e ca să priveşti 

Cît te iubește-n lume ființa ce iubeşti 

Şi cîtă fericire, necunoscută încă, 

Renvie și mîngiie simțirea sa adîncă . 

Pe culmea înălțată, pe care m-am născut, 

Nu poate să s-oprească nici dorul cel tăcut. 

A lui August odraslă de soartă e menită 
Să-apară ca o zee de-abia întrezărită 

Şi să inspire teamă în loc de dulce dor. 

Dar zeea, cînd tresare de-al dragostei fior 
Spre omul ce-o slăvește, din culme se coboară 
Şi-i pare, la tot pasul, că tot mai sus ea zboară. 
Aşa voit-a Joe, ca Olimpul ceresc 

Să-l lege prin iubire cu raiul pămîntesc, 

Să şteargă dintre inimi oricare departare. 
lubirea-i cea mai dulce şi sacră nobilare! 
Regina Enidei, Venus, iubit-a un păstor, 

Eu te iubesc pe tine, poete-ncîntător! 


OVIDIU 
Eşti dulce și augustă! Mărire ai și milă, 
Mărire de regină și farmec de copilă, 
Încît ades îmi pare un vis norocul meu 
De-a fi iubit de tine făr-a fi dumnezeu, 
Ş-atîta maiestate în jurul tău domneşte, 
Că, de-a-ţi atinge mîna, dorința-mi se sfiește, 
Şi mintea mea, în luptă cu sufletu-mi robit, 
Mă pleacă la picioare-ţi, îngenunchet, uimit. 


(Cade-n genunchi.) 


CORINA 


(lîngă stîncă, în parte.) 
Infamul! 
IULIA 
(ridicînd pe Ovidiu) 


Iată mîna-mi . Amorul cînd ne-adună, 
Eu uit că sînt princesă şi mi-amintesc că-s jună 
Întăia-oară Eros mă duce-n Empireu, 
Şi sînt a ta, Ovidiu, precum tu eşti al meu. 


(Sed amândoi pe bancă.) 


31 — Comedii şi drame 

Eu te iubesc, amice, chiar din copilărie. 
Amorul meu cu mine crescut-a în frăţie, 

Căci te-am văzut adese la bunul meu venind, 
Cu toţi poeţii Romei în Roma strălucind, 
Cu-amicii tăi, Mecena, Virgiliu şi Horaţiu, 

A căror geniu falnic străbat al lumei spațiu, 
Stimaţi, iubiți de Caesar, v-am auzit ades 
Cetind a voastre imnuri, şi-n taină te-am ales 
Pe tine ca poetul închipuirei mele. 

Ador a tale versuri și am undit în ele 

O gingașă comoară de visuri cu fiori, 

Ge ziua mă încîntă şi noaptea pănă-n ziori 
Ah! spune-mi, în ce plaiuri culegi a tale cînturi? 
Ce muză îţi inspiră poeticile-aviînturi? 
Corina? Ce-i Corina? Există? Gine-i ea? 


OVIDIU 

(îngăimat) 
Tu, Iulio, tu numai ești, dragă, muza mea, 
Corina e un nume.. poetic . ce de lume 
Ferește-a noastră taină şi dulcele tău nume. 
Simţirea iubitoare ne vine de la cer, 
Ea fuge de lumină ca cel mai sfînt mister, 
Şi sacră e ființa cu suflet generos 
Ce face din iubitu-i un rege glorios. 


(Se scoală.) 


Ah! Iulie-adorată, de-aș asculta mîndria 

Ce simt gîndind la tine, aş face nebunia 

Să strig în lumea-ntreagă cu glas triumfător! 

A mea, a mea e fiica lui Jupiter Stator. 

Dar nu, al tău Ovidiu în nime nu se-ncrede. 

Sub soare şi sub stele necontenit te vede. 

Şi-i place-n tăinuire, redevenind poet, 

Să spuie numai nopței mult-scumpul lui secret. 
Atunci cînd pacea umbrei, domnind peste cîmpie, 
Îndeamnă la iubire, la vis, la poezie, 

Gînd mii de șoapte blînde, sub cer trecînd în zbor, 
Deșteaptă-n al meu suflet răsunete de dor, 
Atunci cu-nvăpăiere eu le descriu pe toate, 
Sperînd c-a mele versuri te vor pătrunde, poate. 


TULIA 


O! dar’, ca dulce fulger în sînu-mi au pătruns, 
Şi, vezi, amoru-mi gingaș eu nu ţi l-am ascuns. 


(Pleacă capul pe sînul lui Ovidiu.) 


OVIDIU 
(o strînge în braţe) 
Ah! Iulie! 


IULIA 
(cu glasul slab) 


Ovidiu! 


OVIDIU 


(arătînd luna plină) 


Iubita mea, priveşte 
Regina albă-a nopței din ceruri ne zîmbește. 


SCENA 8 
OVIDIU, IULIA; CORINA, IBIS, HILLARIUS, RUTUBA 


CORINA 


(cu durere, în parte) 
Ah! inima-mi se rumpe. 
IBIS 


(lui Rutuba, venind de după stîncă) 
Ucide-i . Moarte lor! 


(Ibis, Hillarius şi Rutuba se înaintează repede, cu feţele ascunse 
sub mantale.) 


CORINA 


(voind să-i oprească, desperată) 
O, nu, nu, nu pe dînsul... 


IBIS 
(se apropie de Ovidiu) 


Infame trădător! 
OVIDIU 
Ce vreţi voi, mizerabili? 
IBIS 


Acum mi-ai căzut pradă! 
(Lui Rutuba:) 


Ucide-o-ntăi pe diînsa. . el moartă să și-o vadă. , 

OVIDIU 


(vrind să apere pe Iulia) 
În lături, hoţi! 


(Ibis şi Hillarius îl apucă de braț și-l ţin în loc. Rutuba ridică 
pumnarul asupra Iuliei.) 


IULIA 


(ridicîndu-și vălul și arătindu-se) 


În lături! ... Priviţi în faţa mea! 
Sînt Iulia, nepoata lui Caesar! 


IBIS 
(lăsînd pe Ovidiu) 


Cum? 
CORINA 
Ea? 
RUTUBA 
(scăpînd pumnarul) 
Ea? 
(Toţi rămîn încremeniți. Ovidiu și Iulia se apropie unul de altul.) 
IULIA 
Ovidiu, vin! cu mine. Iar voi 


(Face un semn poruncitor cătră ucigași, ca să se depărteze; Ovi- 
diu şi Iulia pleacă repede și întră în palat.) 


CORINA 
O, durere! 
Rivala mea-i princesa! 
HILLARIUS 
Sîntem perduți! 
IBIS 
Tăcere! 
Ovidiu dispărut-a cu lulia-n palat . 
Triumf! De însuși Caesar voi fi eu răzbunat! 


Cortina cade. 

ACTUL II 


Forum al lui Caesar. — În dreapta şi în stînga, de-a lungul culi- 
selor, galerii cu coloane de marmoră (portice), începind de la al 
doilea plan şi întinzîindu-se pănă în fund; ele sînt ridicate de la 
pămînt pe două trepte. — Fundul scenei e ocupat cu templul zeei 
Venus Genitrice, precedat de o largă scară, ce se coboară în pia- 
tā. — Pe laturile lui se deschid două strade ducînd spre Capitol, 
ce se vede în fund. — Patriciani şi matroane se primblă sub por- 
tice, unde sînt espuse tot soiul de mărfuri. — Mişcare animată de 


popor în piaţă. Trecătorii intră prin culisele libere, atit în dreap- 
ta, cît şi în stînga. Unii intră în templu, alții se opresc pe trep- 
tele porticelor şi formează grupe variate. 


SCENA 1 


RUTUBA, MUSS, PYRRHA, SAGA, histrioni, popor 
(Mai mulţi precupeţi întră din toate părțile, strigînd 
mărfurile lor.) 


PRECUPEȚUL I 
(purtind o cutie) 


Paste! 


PRECUPEŢUL II 


(purtînd două ulcioare) 
Apă de Virgo! 


PRECUPEȚUL III 
(purtând dinţi de elefant.) 


Ivoriu de Libia. 


PYRRHA 


(cu un paner pe cap) 
Naramze de la Chius! 
SAGA 


(cu un paner pe braţe) 
Lămiîi de Messenia! 
MUSS 


(luînd o lămiie) 


Dulce-s? 

SAGA 
Nu pune laba! 


MUSS 
Zbircite sînt de ger, 
Priviţi, numai mătuşa lipseşte din paner. 


(Fuge spre fund.) 
SAGA 
Ge-ai zis, piciler obraznic? 
(Aleargă după Muss. Poporul ride cu hohot.) 


RUTUBA 
(apropiindu-se de Pyrrha) 


De unde vii, zvirlugă? 


PYRRHA 


La Forum Cupedinis am dat numai o fugă, 
Ca să v-aduc naramze Uf! cît m-am ostenit! 


MUSS 


(revenind în scenă) 
Cum, Pyrrha, la Ovidiu azi nu te-ai odihnit? 
PYRRHA 
Ce vrei să zici, gîndace?! 


RUTUBA 
(împingînd pe Muss) 


Fugi, Muss, lipsesti de-aice 


MUSS 
(răstit) 


Nu-mpinge, că, pe Hercul... 
RUTUBA 
Peri, şoarec de portice! 
MUSS 
Gladiator de crişmă, zăvod flămînd, năuc! 


RUTUBA 
(ameninţindu-l) 
Măi, piciule. 


MUSS 


(cu o demnitate comică) 
Gios pumnii! Te-am priceput, mă duc. 


PYRRHA 
(strigă, plecînd spre fund) 


Naramze de la hius! 


RUTUBA 
(oprind-o) 
Frumoasă Pyrrha,-mi spune: 
De ce cînd vinzi naramze, naramzele-s mai bune? 
PYRRHA 
(rizînd) 
Știu eu? 
MAI MULȚI TREGĂTORI 
Dă-mi mie una. 


PYRRHA 


(împărțindu-le portocale) 
Na, na! 
RUTUBA 
Și mie opt. 
SAGA 


(revenită în scenă) 


Ce vra să zică pofta de fruct încă necopt! 
Ea vinde poame crude; ar vinde porumbăle, 

Și proştii, zău, ar crede că cumpără mărgele, 
Cînd eu, ca vai de mine, pe strade strig mereu! 
(Strigă:)] 

Lămii de Messenia! dar le mănînc tot eu. 


(Merge de se amestecă între poporul retras în fund.) 


SCENA 2 


IBIS, HILLARIUS (intrînd din dreapta și primblindu-se în fața 
scenii.) 


IBIS 


Augure, n-am odihnă de-acum o săptămină. 
Ovidiu tot trăieşte! 

HILLARIUS 


El ne-a scăpat din mînă 
Ca apa. 


IBIS 
Şi Corina, deși chiar l-a surprins 


Gu Iulia, amoru-i nu scade, nu s-a stins! 
Din contra! 


HILLARIUS 
Cum? 
IBIS 


Se luptă cu gîndurile sale 
Și singură pe sine tot cată să se-nșale. 


HILLARIUS 
Iar tu? 
IBIS 
Îi sînt — ai crede? — tot mai nesuferit. 
HILLARIUS 
Aşa ţi se cuvine; de ce n-ai reuşit? 


Succesul încunună oricare faptă, fie 
Sau rea sau bună. Lumea-i o vastă neghiobie. 


IBIS 


O ştiu, însă crezut-ai că Iulia, din tron, 
Să cadă-n înjosire iubind un histrion, 
Ce minţile-ameţește cu șiruri de cuvinte? 


HILLARIUS 


Ea are foc în sînge Ce vrei?... Îţi adă-aminte 
De mama sa, ce-n Roma, prin lubrice purtări, 
Atras-a pe-al ei nume blestemuri şi ocări. 

Pe unde-a sărit capra, mai sus căprița sare. 


IBIS 
Ce-ar zice împăratul de-a Iuliei purtare? 
HILLARIUS 


Grozav ar pedepsi-o, sînt sigur. 

IBIS 
Dar pe el, 
Pe-Ovidiu? 


HILLARIUS 
Iar ucide cu moarte de mișel. 
IBIS 
A! de-am putea a-l face să afle adevărul! 
HILLARIUS 


Dar cine să-ndrăznească a-nfige-n peptu-i ferul, 
Şi inima-i de tată să o străpungă? 


IBIS 
Eu. 


HILLARIUS 
Tu? Speri că el te-ar crede? 


IBIS 
O sper, însă e greu. 
La un grozav pericol cunosc că m-as expune. 


HILLARIUS 
August cîteodată are furori nebune. 
IBIS 
Așa-i. 
HILLARIUS 


A lui miînie, în primul său avînt, 
li dă porniri de feară ce urlă pe-un mormânt. 


IBIS 


Cum dar, feriți, departe de crîncena lui gheară, 
Să facem pe Ovidiu în cangea ei să peară? 
Ascultă: un custode de la palat mi-a spus 

Că l-al lunonei templu azi Iulia s-a dus, 
pe-altarul zeităţei ofrande ca să facă. 

Cortejul ei pe-aice, prin Forum, a să treacă 

Eu am urzit îndată un infernal complot. 


HILLARIUS 
Cum? 

IBIS 
S-o insulte plebea. Pe bani ea face tot. 


HILILARIUS 
Tot, Însă.. 
IBIS 
Noi, în piaţă, hai să-mpărțim mari sume 
Din partea lui Ovidiu, lucrînd în al său nume, 
Și astfel împăratul, gelos de-al său onor, 
Va crede pe Ovidiu un laş, insultător, 
Ș-atunci nici chiar Apolon nu-l scapă de osîndă. 


HILLARIUS 
Complotu-i bun, dar cere bani mulţi pentru izbîndă 


IBIS 
(dînd trei pungi lui Hillarius) 


Na bani; mergi de-i împarte la cine crezi, mergi, zbori! 


HILLARIUS 
Priveşte, piaţa-i plină de bravi răzvrătitori. 
IBIS 


(arătînd pe Rutuba, în fund) 


Rutuba e cu dînșii, mă duc la el; tu cată 
Să ne cîştigi pe Pinax, el are limbă lată 
Și multă influenţă în clasele de jos. 


HILLARIUS 
Ga dînsul în batjocuri nu-i nime generos. 
IBIS 
Găsește-l şi-i vorbește, dar fii cu chibzuinţă. 
(Merge în fund de se sfătuieşte cu Rutuba.) 


HILLARIUS 
(singur) 
Întăi gîndesc la mine, ca om de conştiinţă. 
(Cîntărind pungile:) 
Trei pungi rotunde, pline şi scumpe la privit 
Ca să-mi rămiîie mie, ce-ar fi de chibzuit? 


(Pleacă spre stînga şi se întilneşte cu Pinar, care întră.) 


SCENA 3 


HILLARIUS, PINAX, (Pinar histrionul, cărunt, slab şi îmbrăcat 
în hdine sarace întră posomorit prin stînga şi se întîlneşte cu 
Hillarius. Ei se privesc lung, cu un aer de sarcasm.) 


HILLARIUS 
(în parte) 
Ha! iacă tocmai Pinax E istovit la faţă. 
PINAX 


(în parte, trist) 
Nu am mîncat nimică de astăzi dimineață. 
(Oftează greu.) 


HILLARIUS 
Tot slab? 


PINAX 
Şi tu tot gras? 
HILLARIUS 
Priveşte, în pele nu-mi încap 
PINAX 
Dar’; seameni cu Silenus. 
HILLARIUS 


Și tu cu un proţap. 

Pe două căi contrare ne-am apucat noi drumul 
Eu, îmbucînd coliva, tu, mirosind parfumul, 
Eu, speculind prostia, cîmp lat, bogat, cu rod, 
Tu, mila omenească, pomana O! nerod! 

PINAX 
Dar'; ești dibaci, Hillariu, o recunosc aice. 
Tu ești augur de piață; știința ta prezice 
Tot ce dorește omul supus la slăbiciuni 
Și rîzi de el, şirete, purtîndu-l cu minciuni. 
Te-ai înrudit cu Plutus prin falșa-ţi meserie. 


HILLARIUS 


(rîzînd) 


Şi tu rămas-ai rudă cu trista sărăcie. 

PINAX 
Decît bogat ca tine, prefer sărac să fiu. 
HILLARIUS 
Dar”; histrion şi leneş. 
PINAX 


(mândru) 


Așa, din tată-n fiu. 
Străbunii mei, în Roma, toţi filosofi ca mine, 
Avut-au mare faimă în gloatele latine, 
Lăsîndu-mi o maximă ce-am practicat mereu: 
«Mănîncă de la alţii, iar nicicum dintr-al tău.» 


HILLARIUS 


Maximă înțeleaptă! Et te-a adus în stare 
Prin pelea ta uscată să te prevezi în zare. 
Stomahul tău se-ntinde păn' la calende greci, 
Căci, bute danaidă, el nu se umple-n veci, 


Și însă prin mulțime de chipuri. . ruşinoase 
Cercat-ai să prinzi carne pe şirul tău de oase. 
PINAX 


(cu amărîre) 


Așa-i! Ah! pentru-o pîne cît geniu cheltuiesc! 
Minciună cu minciună neîncetat cîrpesc, 

Dar, vai! din toată-această măiastră cîrpitură 
Nu mă cîrpesc adese cu nici o-mbucătură. 
Zadarnic dimineața patronilor dau zor, 

Ei mistuit-au lacom chiar inimele lor, 

Și numai la-mpăratul găsesc cîte-o pomană 
Cînd sînt cu istovire lihnit, lipsit de hrană. 


HILLARIUS 
Și însă-ai fost odată un acrobat ușor 
PINAX 


Dar”; ce entuziasmuri nășteam eu în popor 
Cînd alergam pe-odgonul întins lung peste Tibru, 
Săltînd, făcînd chiar tumbe cu meșter echilibru! ... 


(Arătîndu-şi genunchii:) 


Dar aste balamale acum s-au ruginit . . 


(Cu emfaz.) 
Sînt soare fără raze, ajuns la asfinţit! 
HILLARIUS 
Şi ai mai fost, îmi pare, poet chiar, în junie. 
PINAX 


Dar’; ş-am comis atunce o vastă tragedie, 
Sperind că voi întrece pe însuşi Euripid. 


HILLARIUS 
Tu? Care? 
PINAX 
«Cleopatra!» 
HILLARIUS 


A! spune-mi-o, să rîd. 
PINAX 


Antoniu în Egipet triumfător sosește 

Să vezi cum Cleopatra de-amor îl nebunește! 
Pontifii, l-al ei ordin plecînd vroinţa lor, 
Închină lui Antoniu un lung și lat covor 

Ei îl aduc pe umeri cu alte scumpe-odoare 
Și-l dau pe tăvălucul în față-i, la picioare. 
Iar cînd întreg covorul pe scenă s-a destins, 
Ce văd în el eroul şi publicul surprins? 


HILLARIUS 
Un leu, sau boul Apis fript gata în frigare? 
PINAX 


Ba, Cleopatra-n Venus cînd s-a născut din mare! 


HILLARIUS 


(rîzînd) 
Sublimă tragedie! Aş fi vroit s-o văd. 


PINAX 
(cu amărire) 


Şi însă-au şuierat-o rivalii mei. 

HILLARIUS 


Te cred 
Ş-acum ce faci, sărmane? 


PINAX 


Politică pe strade 
Gu pleba, care-n Roma stă gata ca s-o prade. 


HILLARIUS 


Aș plinge a ta soartă dac-aș putea să pling. 
Tot ce pot face, Pinax, dă-mi mîna 


(Pinax întinde mîna deschisă, ca pentru pomană.) 
Să ţi-o strîng 
PINAX 
O! suflet bun și nobil! Ce? Mina ta-i deșartă? 
HILLARIUS 
S-a deşertat şi-i goală de mult ce a fost spartă. 


PINAX 
(cu dispreț) 
Eşti grec. 
HILLARIUS 


Ca tine, Pinax, sînt grec și mă fălesc. 
PINAX 
Dar”; însă n-aduci daruri. 
HILLARIUS 


(rîzînd) 


Din contra, le primesc. 


PINAX 
Om scump! eînd îi fi bolnav, mă cată-aici în piaţă. 
HILLARIUS 
Esti medic? 
PINAX 


Nu, dar vesel te-aș vindeca de viaţă. 


(Hillarius rîde cu hohot. Pinaz, furios:) 


Mîncău de şese prînzuri pe fiecare zi! 

Gras egoist! de mine tu pari a te păzi, 

Crezînd că foamea tristă e boală lipicioasă. 
Hei! căci nu am avere și masă-n veci mănoasă? 
Ţi-aş arăta eu, Pinax, ce este-un om fudul 

Şi ce e, mai cu seamă, un egoist sătul! 


(Pleacă spre fund.) 


HILLARIUS 
(arată o pungă) 
Pinax, priveşte! 
PINAX 


(întorcându-se grabnic) 


O pungă? Om infernal.. Şi-i plină? 


Tantal renaște-n mine; fugi, aprigă jivină, 
că, pe Mercur 


HILLARIUS 


Ascultă și nu te agita: 
Această pungă plină vrei tu să fie-a ta? 


PINAX 
Mă-ntrebi? Degrabă spune-mi, ce vrei tu de la mine? 
O crimă? căci degeaba nu cred s-o dai 
HILLARIUS 
Vezi bine!. 


Vreu o manifestare în piaţă, cu ocări, 
Cu huiduiri, cu zgomot, cu zvon de fluierări. 


PINAX 


Ceva complet? E lesne, dar trebuie bună plată, 
Căci o să am nevoie de-o plebă îmbătată, 
De marinari, de leneși, de histrioni, de hoți. 


HILLARIUS 
Găteşte-ţi tu amicii, si-ți dau toţi banii. 
PINAX 
Toţi? 
Toţi? Spune-mi, cui să facem așa ovațiune? 
HILLARIUS 


Te prinzi s-o faci? Răspunde! 

PINAX 
Cum nu, amice; spune! 
HILLARIUS 


Pe-aici prin Forum, Pinax, a să vedeți trecînd 
A lui August nepoată... 


PINAX 
Ce?! Iulia?! Şi cînd? 
HILLARIUS 
Chiar astăzi pe l-ameazi. 
PINAX 
Ea! ruda maiestoasă 
A lui Octaviu Caesar! Stii tu că gluma-i groasă? 
HILLARIUS 
Știu, dar și punga-i grasă. priveşte-o. Hei? ce nuri! 
PINAX 
(lacom) 


Ah! dă-mi-o, şi sînt gata să fluier, să. 
HILLARIUS 
Te juri? 
PINAX 
Jur! Fapta-i îndrăzneață, e demnă de Alcidiu. 
Dar cine o plătește? 
HILLARIUS 
(dindu-i punga) 
S-o spui la toţi Ovidiu! 
PINAX 


(mirosind punga) 


Hmm! Bine zic evreii: monezele nu put. 
(În parte.) 
Cu ele de la Roma mă fac azi nevăzut. 
(lese pe furiș din piaţă.) 


HILLARIUS 


(singur, cântărind pungele) 


Mi-au rămas două! 


SCENA 4 
HILLARIUS; IBIS (revine din fund) 


HILLARIUS 


Ibis, ţi-ai pregătit răsplata? 
Rutuba? 
IBIS 
Se aține; dar Pinax? 


HILLARIUS 
Este gata. 
(Să aude riîsete multe în dreapta. Ibis se uită între culise.) 


IBIS 
Ovidiu vine-aice,; ca să nu-i dăm prepus, 
Hai noi să stăm la pîndă în templu, colo sus. 
(Pleacă amândoi spre fund.) 


SCENA 5 


OVIDIU, COTTA, CLEVETIUS, TIGELLIUS,; IBIS, 
HILLARIUS 


(Mai mulți tineri patriciani întră cu Ovidiu, veseli și eleganți.) 
OVIDIU 
(zărind pe Ibis) 


Pe Bacchus Gorniferul! e Ibis! Salve ţie, 
Om ghiftuit de toate, de-amor, de avuţie. 

Cum? Mai consulți augurii? Ce vrei, ce mai pretinzi 
Cînd ai tu pe Corina și-n ochi-i te oglinzi? 


IBIS 


(posomorit) 


Rizi tu, Ovidiu, astăzi, dar poate mîni vei plînge. 
Cînd nu s-așteaptă omul, atunce capu-şi fringe 


(Se suie scările templului, cu Hillarius, şi întră în el.) 
COTTA 
Vorbeşte-n aforisme ca un filosof grec. 


TIGELLIUS 


Şi are mez la vorbă. 

CLEVETIUS 
Cît are fructul sec. 
COTTA 


Hei, voi glumiţi, dar Ibis, îl știu, e rău de gură. 
Să mă ferească Joe de-a lui ascunsă ură! 


OVIDIU 


Eu nu cunosc ce-i ura cu infernalu-i chin. 

Am numai oaspeţi veseli și blînzi în al meu sîn: 
Amor, prietinie, senin, compătimire, 

Tovarăși scumpi de cale, ce duc la fericire; 

Ei îmi arată lumea prin văl trandafiriu, 
Făcîndu-mă-al iubirei poet iubit să fiu. 

Şi-mi spun că nu-i fiinţă mai tristă, mai muncită 
Ga omul ros de ură ş-invidie urîtă. 


COTTA 
Tu ești un om, în viaţă, condus de năluciri, 
Și aerul din Olimp în Roma îl respiri. 
OVIDIU 


E dulce acel aer cînd trece-n răsuflare 
Prin buze alipite cu dulce sărutare. 


COTTA 


Gum să cunoaşte omul de-amoruri îmbătat! 
Corina ta, amice, deplin te-a fărmecat. 
Zîmbirea-i te conduce pe-o cale înflorită, 
În care-nţelepciunea se perde, rătăcită. 


CLEVETIUS 


Corina ş-alte multe zburdalnice frumseţi, 

Ce-l țin legat de pragul nebunei tinereţi 

Se spune chiar, în taină, că falnicu-i avînt 
Vînează dulci amoruri nu numai pre pămînt, 
Dar mai presus mult încă, în regiuni înalte, 
Spre care numai vulturi au dreptul ca să salte. 


OVIDIU 
(îngrijit) 


Ce vrei să zici, Clevetiu? 

GLEVETIUS 
O veste din senin 
S-a răspîndit în Roma, că-n parcul Palatin, 
Îndurătoarea lună și stelele mişcate 
Zărit-au două umbre cu drag întrulocate, 
Și că din ele una erai tu însuși. 


OVIDIU 
Eu? 
CLEVETIUS 

Iar cealaltă — o fiică de neam de semizeu. 

OVIDIU 
Elevetius, prin gură-ţi bîrfește-n veci minciuna. 
Tu minți, făcînd să mintă și stelele, şi luna, 
Găci n-ai nimică sacru în gîndu-ți uricios, 
Eşti un Zoil de strade, un rău invidios, 
Şi nu permit ca limba-ţi în față-mi să profane 
Divina inocenţă a fiicei suverane. 


COTTA 
(lui Clevetius) 


Dac-ar afla-mpăratul ce vorbe-n lume porți, 


El te-ar trimite-n Tàrtar, să minţi printre cei morţi. 


CLEVETIUS 


N-am grijă, căci lui Caesar eu am făcut pomană. 


COTTA 
Tu? 
OVIDIU 
Lui? 
GLEVETIUS 
Eu. 
TIGELLIUS 
Unde? 

GLEVETIUS 


Lîngă Colona Pompeană, 
August mi-a întins mîna şi datu-i-am un as. 


COTTA 
Și, negreșit, cu gura căscată ai rămas. 
(Toţi rîd.) 

OVIDIU 


Nu rideţi. Într-o noapte, August, din înălțare, 
Văzutu-s-a prin visuri căzut în cruda stare 
De cerşetor .. De-atuncea, în fiecare an, 


Gerșește-o zi întreagă sub haine de sărman. 
Așa voit-au zeii, ca,-n culme de putere, 
Să știe ce-nsemnează nălțare și cădere. 


CLEVETIUS 


Ba e zgîrcit si lacom. El însuşi a dat foc 
Căsuţei sale proaste, vrînd un palat în loc. 
Apoi, prin mii de chipuri, tirane sau viclene, 
Şi-a căptușit cuibarul cu ale țării pene. 
Schimba-s-ar toate-n spinuri mortale! 


OVIDIU 
Limbă rea! 
August, optzeci de stâtui de-argint, ce le avea 
În Roma ridicate, a pus de le-a topit 
Și la poporul mizer în bani le-a împărţit. 


CLEVETIUS 


Dar’, el a vrut ca-n Roma să aibă fiecare 
O mică părticică de Caesar, spre gustare, 
Și astfel să cîştige renume în popor 
De om cu dărnicie, de binefăcător. 
L-a sale fapte, însă, de lume lăudate, 
Nu gloria-l îndeamnă, ci seaca vanitate. 
În minte-i tot e calcul profund de ipocrit: 
Simplicitatea-i? . mască de mîndru parvenit, 
Clemența-i aparentă? cruzime-ndestulată, 
Mărirea-i? pe nisipuri o stătuie nălțată. 
OVIDIU 
(cu dispreț) 
Orb! 
CLEVETIUS 


Tu ești în orbire de nu vezi, sub August, 
Cum s-a cuprins junimea de-al vieţii chiar dezgust. 


OVIDIU 
O! ştiu că voi, junimea romană. ce junime! 
Nimic nu vă mai place și nici iubiţi pe nime. 

A voastre inimi stoarse în nesimţire zac, 

Sărmani! nici chiar lumina, nici Venus nu vă plac, 

Vă sinucideţi zilnic în modul cel mai jalnic, 

Vrînd să ucideți timpul! (Aprinzindu-se) În secolul ist 
falnic, 

Cînd artele frumoase, ajunse-n culmea lor, 

Schimbat-au Roma-n splendid muzeu neperitor, 

Cînd geniul pășeşte la templul nemurirei, 

Încunjurat cu fală de stelele-omenirei, 

Horaţiu și Virgiliu, Tit Liviu şi Tibul, 

Nu e permis în Roma de viață-a fi sătul. 

Nu! Cînd acest imperiu domnirea lui întinde 

În patru părți a lumei şi-n mînă-i le cuprinde, 

Tot omul, tot romanul, privindu-l, e dator 

Să aibă-un suflet mare, ca el predomnitor, 

Să simtă vieţi o sută în nobila sa viaţă 

Ș-un foc care topește a nesimţirei gheaţă. 

A fi Civis Romanus este-a fi om de fer! 

Așa ziceau străbunii, și nu-ncăpeau sub cer. 

Noi ne-am schimbat credinţa, căzînd din înălțime. 

Priviţi, iată-un specimen de-a Romei tinerime! 


(Arată pe Barrus.) 


SCENA 6 


Precedenţii; BARRUS (istovit și grotesc, întră prin stînga, 
întovărășit de doi negri, servitorii lui) 


CLEVETIUS 


He! bun sosit! o! Barrus! tot încă pintre vii? 
Noi te credeam ad patres. 


BARRUS 
Bufon! 
COTTA 
De unde vii? 
BARRUS 


(cu glas femeiesc) 


Amici, vin de la baie şi am ieşit la soare... 
Am căpătat o tusă şi.. 


(Tușește.) 

OVIDIU 


_ Barrus, pun prinsoare 
Că iar ţi-ai smuls în baie tot părul de pe trup. 


BARRUS 
Ai zice că-s Diana; îmi vine să mă pup! 
Am mușchi vînjoşi, ca dinsa. Priviţi, așa-i! 


(Își golește braţele.) 


TOȚI 
(pipăindu-le) 


Așa e! 
CLEVETIUS 
Dar ai perdut, îmi pare, cîţiva din ei în baie. 
BARRUS 


Nu, căci mai dinioare zvirlit-am ușurel 
Vro zece javeline și discul de oțel 
Pe Eimpul lui Mart. 


TOŢI 
Bravo! 
BARRUS 


Apoi, la Capenea, 
Am întîlnit pe Ehloe, pe Glyce şi Actea. 
Mi s-au jurat tustrele că port pe cap un nimb 
Ş-ar vrea a lor figură cu-a mea să facă schimb. 
Tuspatru mă urmează, în stofă diafană 
Mergînăd ca să se primble pe Galea Apiană. 
Acolo mă așteaptă, zburdînăd, catirii mei, 
Mă duc să-i mîn, cu caru-mi să alergăm tustrei. 


(Privind în culise.) 
A! iată-le, tuspatru! 
ELEVETIUS 
Catirii? 
BARRUS 


Ba nu, ele. 


CLEVETIUS 


Acuma zici tuspatru, acuma zici tustrele, 
Încalte zi tusşăpte, să fie-un cont deplin. 


BARRUS 


(supărat) 
Cum de mai ești cu viață avînd atît venin? 
(Toţi rid.) 


SCENA 7 


Precedenţii; ACTEA, TYNDARIS, CHLOE, GLYCE (întră din 
dreapta, în tualete elegante, şi urmărite de tineri patriciani) 


BARRUS 
Ha! iaca ş-ale mele frumoase-admirătoare. 
ACTEA 
Ovidiu, salve! 
CELELALTE 
Salve! 
OVIDIU 


(dindu-le mîna) 


Fragmente vii din soare, 
Ce zeu propice nouă aice v-a-ndreptat? 


CLEVETŢIUS 


E negreșit Manasiu, zaraful cel bogat, 

Ce vinde sub portice parfume indiane 

Și scumpe sulimanuri, şi coame lungi, germane, 
Tot ce frumseții poate s-adaoge un spor. 


ACTEA 
Seca-ţi-ar limba-n gură, obraznic lătrător! 
TYNDARIS 
Năpircă de lagumuri . 


CHLOE 
Paingăn miînjitor! 
OVIDIU 


Nu vă-njosiţi, iubite, a sta la convorbire 
C-un om ce face pată în toata omenire; 


599 


600 


Mai bine sub portice veniţi să vă primblaţi, 
Şi cu-ale voastre graţii pe noi să ne-ncîntaţi. 


ACTEA 


Unde-i vroi să mergem, noi mergem bucuroase; 
Ovidiu, de-a ta liră sintem prea amoroase. 


COTTA 
Învingător ferice! Priviţi, toate-l iubesc! 
CLEVETIUS 


(cu sarcasm) 
Păn' şi ființi înalte, de sînge-mpărătesc! 
OVIDIU 
De-i mai rosti, nebune, acest cuvînt o dată, 
Eşti mort! 
(Se înaintează spre Clevetius, ameninţător. Amicii lui îl opresc.) 


CLEVETIUS 


(depărtîndu-se) 
Mă face-a ride mînia-ți îngimfată. 
(Lui Barrus:) 
Pe Calea Apiană vin’, Barrus, să te-admir 
(Iese.) 


ACTEA 
Ba vină cu noi, Barrus, și fugi de-acest satir. 
(Curtizanele, întovărășite de toţi junii patriciani, se suie pe trep- 


tele porticelor și se primblă pintre colonade, admirînd stolele, 
obiectele de artă etc. espuse de vînzători greci, indiani etc.) 


SCENA 8 
OVIDIU (rămas în urmă, este abordat de CORINA care vine din 
dreapta) 


CORINA 
(foarte agitată) 
Ovidiu, stăi! 
OVIDIU 
Corina?! 


CORINA 


La 
De astăzi dimineață 


Te caut Un pericol te-ameninţă în piață. 
OVIDIU 

Cum? 
CORINA 


Un complot sub mînă în contra-ţi e urzit 
De-un om ce te urăște, un dușman nemblînzit. 


OVIDIU 
Ibis? - 
CORINA 


Oricine fie . Pe-ascuns, din a ta parte, 
La pleba de pe strade mari sume se Împarte, 
Ca să insulte astăzi pe Iulia în drum, 
Ş-astfel să-nfurieze pe-August asupra-ți. 


OVIDIU 
| Cum?! 
Și tu, Gorină, însăși atîta eşti de bună, 
Cît aperi pe Ovidiu cu Iulia-mpreună? 
Eu sînt nedemn de mila ce încă îmi păstrezi. 


CORINA 


O! nu, prea generoasă ori simplă tu mă crezi; 
Mi-ai dat lovire crudă prin crudă ofensare. 
Corina, ca și Ibis, doreşte răzbunare. 

El vrea a ta peire, căci eu te-am adorat, 

Eu vreau de-o infamie să nu fii acuzat 

Te-am preveştit. Adio! de-acum îţi sînt străină, 
E moartă pentru tine de-acum a ta Gorină 


(Cu înduioşire:) 


Corina ta! o! ceruri, am fost, dar nu mai sînt... 
Ovidiu, fii ferice, Corina e-n mormânt! 


(Cu lacrimi:) 


Adio! 
OVIDIU 


Ah! Corină, întoarce încă-o dată 
Asupra lui Ovidiu privirea-ți împăcată, 
Căci dacă-a fi să peară poetu-ţi favorit 

Şi care pe Gorina cîntind a nemurit, 
Să aibă mîngîierea de-o moarte liniştită, 
Gîndind că-și perde viața iertat de-a lui iubită. 


GORINA 


Dar nu vrei a pricepe că nu vreu ca să mori? 

Nu vezi că sînt cuprinsă de-a groazei reci fiori, 

Căci întrevăd ce soartă cumplită și fatală 
Te-așteaptă? .. Ah! acuma uit chiar pe-a mea rivală 
Şi mă gîndesc la tine, și simt că-nnebunesc, 

Și vreu să scapi de moarte, căci încă te iubesc. 


OVIDIU 
Corina mea. 
CORINA 


Ovidiu, la luptă, fii om verde, 
Mergi, apără-mi rivala de-un scàndal ce te perde, 
Tu o iubeşti, iubeşte-o ferice, cu onor, 
Corina se răzbună jertfind al ei amor 


Adio 
(Se depărtează răpide şi iese din scenă.) 
OVIDIU 
(singur) 
Suflet nobil! S-a dus. O! umilire! 


Cît mă simt mic în faţă cu nobila-i jertfire! 


(Iese, pe ginduri, trist și se duce sub porticul unde sînt 
amicii lui.) 


SCENA 9 


RUTUBA, MUSS, popor, IULIA, un lictor (Poporul, înșirat pe 
piață de-a lungul porticelor, avind pe Rutuba în frunte. — Corte- 
jul împărătesc întră prin fund, precedat de patru lictori și ur- 
mat de alți patru, toți înarmați cu scuturi şi spade. Opt siriani 
duc pe umerii lor o lectică aurită, în care Iulia stă întinsă și re- 
zemată pe perne de purpură. Două sclave, pe lîngă lectică, poartă, 
una un cortel înfipt într-o trestie de India, și alta, o apărătoare 
de pene de păun, cu care face vint şi răcorește pe Iulia. Doi sclavi 
în urma lor duc două scări poleite, pentru coborîrea din lectică. 
Cortejul înaintează încet. — Ibis şi Hillarius se arată la ușa 


templului.) 


MUSS 
(alergînd din fund) 
Cortejul vine, iată-l! 


RUTUBA 
(la un grup de oameni) 
Colea voi vă grupaţi 
(La alții:) 
Și voi în ceea parte fiţi gata să strigați: 
«Jos lectica! la Tibru!» cînd vi s-a da semnalul. 
(Cortegiul întră.) 
RUTUBA 
Muss, piciule, începe! 
MUSS 
(scoțind un fluier din sîn) 
Stăi, să-mi gătesc cavalul. 
(Fluieră.) 


GAPUL LIETORILOR 


(Alte șuieraturi se aud în grupuri.) 


RUTUBA 
Daţi gură! 
PLEBA 
La oarba! 
LICTORUIL 


Hoţi buni de spînzurat! 
PLEBA 
La Tibru. 
MUSS 
(arătînd pe lictor) 
Ce-mi văd ochii? Un morcov degerat? 
(Risete în grupuri.) 


RUTUBA 
Taci, Muss, el e lictorul Mănîncă-foc. 
MUSS 
Ba paie. 
Grozav e! Gu-a lui spadă chiar vîntu-n două-l taie. 
RUTUBA 


(apostrofînd pe lictor) 


Ce duceți voi pe umeri? E marfă de vîndut? 
E proaspătă? Cît cereţi în preț de tot'scăzut? 

MUSS 


Cît poate ca să ceară? Un as, atita face. 
(Pleba se-ndreaptă împrejurul lecticei.) 


LICTORUL 
(scoțînd spada) 


În lături, plebă sclavă! 
MUSS 
În lături tu, măi dace! 
RUTUBA 


(înaintând) 


Jos lectica în fața poporului roman! 
La Forum şi la circuri el este suveran. 


(Lectica a sosit în mijlocul scenii. Sub portice, curtizanele şi 
patricianii privesc. Zgomot.) 


TULIA 


(ridicîndu-se pe coate) 


Sus lectica, octofori, sus, pleba să mă vadă! 
Cît de mai sus pe dînsa disprețul meu să cadă. 


PLEBA 
La Tibru! 


SCENA 10 
Precedenţii; OVIDIU şi amicii lui 
OVIDIU 
(se arată sub porticul din stînga; indignat, cu glas tare) 


Mizerabili! 


TULIA 


(zărindu-l, în parte) 
Ovidiu! 
OVIDIU 
Sacrilej! 
Voi atacați în Forum al Iuliei cortej?! 
Amici! pe dînşii! Moarte acelor ce-o insultă! 


(Coboară grabnic treptele porticului, cu patriciani, se izbesc asu- 
pra grupului ce-au înconjurat lectica și-l resping.) 

POPORUL 
A! a! a! moarte vouă! 
(Lupta crâncenă. Ovidiu se apropie de lectică)- 
TULIA 


Ovidiu, pleba-i multă. 
Voi n-aveţi arme. 
OVIDIU 


Arme cu-acești bețivi mişei? 
Priveşte şi ascultă ce trebuie cu ei. 
(Cătră plebă.:) 
Popor măreț, eroic, al Romei scump tezaur! 


Gunoşti moneda nouă, moneda cea de aur 
Ce poartă a lui Caesar augustă efigie? 


GLASURI DIN GRUPE 
Ba nu — nu încă — unde-i? — arat-o — să ne vie 
OVIDIU 


(aruncînd în aer un pumn de monede) 
Iat-o! 
PLEBA 
(vesel și lacom) 
He! 
OVIDIU 


(aruncînd iar bani) 


Na, în țărnă cădeţi și adunaţi, 
Ş-apoi pentru Ovidiu cinstiți și vă-mbătați. 


(Pleba se depărtează de lectică, cătînd bani pe jos.) 


TULIA 


(coborîtă din lectică) 
Ovidiu, ți-oi fi vecinic mult recunoscătoare. 
(Îi întinde mâna.) 


OVIDIU 


(sărutîndu-i mîna) 
Nu cer decît o rază ferbinte de la soare. 
(Încet:) 


Şi soarele meu dulce s-aprinde-n ochii tăi. 

(Cătră amicii săi:) 


Acum să mergem grabnic. Voi toți, amicii mei, 

Și voi, lictori, octăfori, toţi, în cohortă deasă, 

Să ducem la palatu-i pe-a noastră împărăteasă. 
(Cortejul pleacă şi iese prin dreapta, patricianii încunjurînd pe 
Iulia, Hillarius și Ibis au coborit scările templului și s-au ames- 

tecat cu pleba, fără a fi zăriți de Ovidiu.) 


IBIS 
(lui Rutuba) 


Pe urmă-i! 


HILLARIUS 
(plebăi) 


După dînșii! 
OVIDIU 


(rămânând în urma cortejului) 


Eroi, acum strigați 
În cor: Evohe Gaesar şi Iulia! 


PLEBA 
Bani daţi? 


OVIDIU 


(azvirlind iar monede) 
Na, na! 


PLEBA 
(strigă) 


Evohe Gaesar și Iulia! 
OVIDIU 


Prea bine! 
(Iese) 


IBIS 


(în fața scenii) 
N-a reușit complotul; o! plebă! o! rușine! 
HILLARIUS 


Întăi de toate banii, virtutea — după bani! 
Aceasta e deviza modernilor romani! 


Cortina cade. 

ACTUL III 


Sala de primire în palatul lui August, cu statui între coloane și 


fereşti ce dau pe grădină. — În stînga, ușa care duce în aparta- 
mentul împăratului. — În dreapta, altă ușă, pe planul întîi, și tro- 
nul. — Galerie cu colonadă, în fund. 
SCENA 1 


MARCIANUS, IBIS şi PINAX (intră în galerie, unul din stînga, 
altul din dreapta, și vin în scenă) 


PINAX 
Marciane, favorite al lui August slăvit! 


MARCIANUS 


Ce este? 

PINAX 

(închinîndu-se] 

Salve! 
IBIS 
(asemine) 
Salve! 

MARCIANUS 

(lui Ibis) 


Ce cauţi? 


IBIS 
Am venit 


Ca să salut pe Caesar în casa palatină. 


(Vrea să înainteze.) 


MARCIANUS 
(oprindu-l) 
Nu-i voie. 


IBIS 
Cum?! 


PINAX 


Iubite, la faţa lui divină 
Vreu să mă-nchin. 


MARCIANUS 


Nu-i voie. 

PINAX 


Ce spui? Acest palat 
Deschis e ca şi mîna lui Caesar, nencetat. 
Oricînd, oricine poate să vie-aice, frate, 
Să ceară de la Caesar sau milă, sau dreptate. 


MARCIANUS 


Așa-i, dar astă-noapte abia s-a înturnat 
Din insula Caprea, în care el a stat 
O lună-ntreagă bolnav, ș-acum se odihneşte! 


PINAX 


Odihna fie-i dulce! 
MARCIANUS 


El astăzi nu primeşte. 
Mergeţi! 


IBIS 


(dîindu-i un papirus) 


Aş avea însă a-i spune tăinuit 
Geva care-l priveşte; te rog, dar, umilit, 
Să-i dai papirul ăsta chiar astăzi dimineaţă. 


PINAX 


(asemine, dînd un papirus) 
Ș-al meu mai înainte. 
IBIS 


Voi aştepta în piaţă 
Răspunsul. 


PINAX 
Și eu. 
MARCIANUS 
Mergeţi la poartă amindoi. 
(Întră în apartamentul lui August.) 


PINAX 
(lui Ibis) 


Și păn-atunce, vere, ce crezi să facem noi? 


IBIS 
(cu dispreț) 


Cum? Vere? Îmi zici vere, așa, deopotrivă? 
Tu mă compari cu tine? 


PINAX 


Cu mine? . Dimpotrivă, 
Nu se compară prostul cu omul învățat. 


IBIS 
Nici cel pe brînci, ca tine, cu omul înălțat. 
PINAX 


Te-ai înălțat? Această izbîndă e prea mică. 
Şi fumul din gunoaie în aer se ridică. 

Te crezi și tu o gîscă din vechiul Capitol. 

Și eşti un pui de curcă, fără tiuleie, gol. 


MARCIANUS 


(revenind) 
Ce? tot sînteţi aice? 


IBIS 
(lui Pinax) 


Tu ai noroc, sărmane, 
Că ne găsim în templul puterei suverane 


PINAX 


(cu emfaz) 


Nu se uimeşte-un vultur de-un bizet de ţinţar. 
MARGIANUS 
Ieșiți, vine-mpăratul, fugiţi 
IBIS 
Mă duc. 


PINAX 
Dispar. 


(Iese cu Ibis prin fund) 


38 — Comedii şi drame 


609 


610 


SCENA 2 


AUGUST (ieşind din stînga, se dirige spre fereastră, pe gînduri.) ~ 


Căzut-a rouă noaptea? (Privind în grădină:) Dar’, 
vesela natură 

Pe tot firul de iarbă a pus o picătură. 

Semn bun!.  Ajute-mi zeii ş-acest prielnic semn 

Prin fapte bune astăzi de mine să fiu demn... 

Opt lustri de domnire aproape sînt la număr 

De cînd acest imperiu îl port pe al meu umăr, 

Și cît mai multă lume s-adună-n mîna mea, 

Povara-mpărătească devine tot mai grea. 

Sub jugul Romei pus-am mulțime de popoare; 

Sciţi, lupi flămînzi de iarnă, indiani striviți de soare, 

Cantabri, suevi, iliri, egipțiani, dalmaţi 

Respins-am în trei rînduri pe dacii nempăcaţi... 

Ce spintecau moşia şi o scurtau de zile, 

Ș-am răzbunat în sînge pe Gaesar, tatăl meu... 

Azi Roma-i capul lumei, ş-al Romei cap sînt eu. 

Sînt tot: August şi Caesar... Pontif cu daruri sfinte, 

Imperator cu nume de-al patriei părinte. 

Am tot: putere, faimă, a lumei avuții, 

Şi însă n-am nimică, căci nu mai am copii! 

A morţei ş-a ruşinei familia mea toată 

A fost şi e victimă!... O singură nepoată 

Îmi mai rămîne-n casă, și pentru ea mă tem, 

Căci maică-sa atras-a eternul meu blestem 

Prin desfrînări hidoase., şi sîngele corupt 

Ades din sînul mamei cu laptele e supt. 

Dar nu... Iulia-i albă în suflet și pe frunte, 

Întocmai ca zăpada lucind pe vîrf de munte. 

În inima-i vergină, mult-limpede izvor 

Nu-i încă nici o umbră lasată de vreun nor 

Ea-i dulce ca lumina frumoasei dimineţi, 

Şi-n ochi are văpaia fecioarei tinereţi. 


(Priveşte pe fereastră.) 


Iat-o! Colò-n grădină se primblă şi citeşte, 
Ea m-a zărit, se-nchină la mine şi-mi zîmbește, 
Ol farmec al prunciei, putere, blînd mister! 
Cînd ne zîmbesc copiii, fug norii de pe cer. 

Un prunc în fașe este pre cît un zeu de mare. 
Cu cît el e mai fraged, cu-atit el e mai tare. 

SCENA 3 
AUGUST; IULIA (vine alergind din dreapta) 


IULIA 
A! scumpul meu părinte! 
(S-aruncă-n braţele lui.) 
AUGUST 
Gopila mea! 
IULIA 


(mustrîndu-l) 
E Frumos! 
Te duci din Roma singur, fugar, misterios, 
Petreci o lună-ntreagă departe-n, tăinuire, 
Ș-apoi revii cu noaptea şi tu nu-mi dai de ştire! 


AUGUST 


(zîmbind) 
Mă iartă; să-ți cer voie, drăguță, am uitat. 
IULIA 


Nu rîde. . n-ai dreptate . Eşti mare, împărat, 
La tine universul cu fală se închină, 
Nici o profană mînă de toga-ţi cezarină 
Nu poate să s-atingă Eşti zeu şi fiu de zeu! 
Şi însă vezi ce splendid e privilejul meu. 
Eu vin oricînd îmi place, şi Caesar se-mblinzește, 
Și ochiul său de vultur pe loc se limpezește. 
Îl cert... cu dizmierdare, mă joc cu sceptrul său 
Şi-mi pare că-s un flutur pe coama unui leu. 
Deci care-i mai puternic şi cine pasul are? 
Eu? 
AUGUST 
Tu. 
IULIA 


Cui se cuvine să deie ascultare 
Stăpînul lumei? 
AUGUST 
(cu dragoste) 
Ție. 


TULIA 
Aşa, m-ai împăcat. 

AUGUST 
Mă ierţi? 
IULIA 
Ca totdeauna, c-un dulce sărutat. 
(Îl sărută.) 
AUGUST 
Ce-ai mai făcut în lipsă-mi? 
IULIA 
(confuză) 
Nimică. 
AUGUST 


Cum? Nimică? 
IULIA 


Ba, ţi-am cusut o togă, nici largă, nici prea mică, 
Precum îţi place ţie s-o porți la zile mari, 


AUGUST 


Ce mîndru-oi fi la circuri în loja de cezari! 
Dar spune-mi, în grădină primblîndu-te citeai 
O carte, şi cu dînsa dulci ore petreceai. 
(li ia manuscrisul.) 
Unde-i? Care-i? .. Ovidiu! Ce văd? «Arta iubirei»! 
(În parte:) 
Cum de-a ajuns sub ochi-i? (Iuliei.) A! te-ai 
dedat citirei? 
Îţi place poezia? Şi spune-mi, cum găsești 
Acest nămol de versuri uşoare? 
IULIA 


(cu entuziasm) 
O! cerești! 
AUGUST 


Gereşti? (In parte.) Ea le declară cerești 
Şi ea-i cuprinsă 
În mreaja lui Ovidiu, cu mintea sa aprinsă! 
(Iuliei) 
Ș-ai înțeles subiectul poemei.. lămurit? 

IULIA 


Ba! n-am priceput totul, dar multe am ghicit 
Din el. 
AUGUST 


Ghicit? (In parte:) Ovidiu corumpe Roma-ntreagă. 
Veninul de pe buze-i în miere se descheagă 
Şi curge dulce-n inimi.  (Iuliei:) Spune-mi, te-ai întîlnit 
Cu el în a mea lipsă? 


IULIA 
Cu cine? 


AUGUST 
Ai vorbit 
Cu dînsul vreodată? 


IULIA 
Cu cine? 
AUGUST 
Cu poetul 
Ovidiu! 
IULIA 


(confuză) 
AUGUST 
(în parte) 


Cum oare să aflu tot secretul? 
O văd că e confuză.. Ce se petrece-n ea? 
Enigmă e femeia. 


IULIA 


(în parte) 
Ce are? 
AUGUST 


Draga mea, 
Purtarea ta-i corectă, precum ţi se cuvine, 
Distanţa: e prea mare între-un poet şi tine. 


IULIA 


Guvîntu-mi pare aspru ieşit din gura ta 
&ind ştiu că-n tinereţe cercat-ai a cînta 

În versuri hexametre Sicilia stîncoasă. 

Un geniu poartă bine corona maiestoasă; 

O văd, privind la tine, poet şi împărat! 

E rudă cu Apolon poetul inspirat! 

Și, dar, nici o distanţă n-o pot eu înţelege 
Între a lui Caesar fiică ş-al poeziei rege. 

A zis chiar luliu Caesar: «E mult mai glorios 
De-a-ntinde-n ochii lumei hotarul spaţios 

Al geniului sacru, cu-avînt de înălţare, 
Decit a lărgi cercul romanelor hotare». 


AUGUST 


Pentru poeţii noștri ce viu entuziasm! 
Faci versuri poate? 


IULIA 


Caesar, mă mir de-al tău sarcasm, 
Tu, car€ cu poeţii trăieşti în confrăție 
Horaţiu și Virgiliu posedă-o-mpărăţie, 
Ca tine; al lor geniu, cu-al tău, în zbor unit, 
Clădesc din timpul nostru un secol strălucit. 
Ovidiu. 
AUGUST 


Taci; Ovidiu, profanator de muze, 
Nu vreau prin al său nume să spurce-a tale buze. 


IULIA 


Profanator de muze, Ovidiu, care-a scris 
«Metamorfoze», «Arta iubirei»?! 


AUGUST 
Taci, am zis! 
Tu eşti copilă încă, nu știi ce otrăvire 
Ascund unele plante sub mîndră înflorire 
Și nu poți înţelege, și nu vreau să-nţelegi 
Cît rău Ovidiu face Italiei întregi. 
(Azvirle manuscrisul.pe fereastră.) 


Azviîrle-această carte ce mînele-ți pătează 
Şi-n sîn, pe nesimţite, otravă infiltrează. 
IULIA 
| (în parte) 
Ce sacrilej! 


AUGUST 


(imblinzindu-se) 


Ascultă, tu ştii cît te iubesc, 
Mai mult decît la tronu-mi la tine mă gîndesc. 
Și vreau să calci ferice, în cursul vieţei tale, 
Pe treptele virtuţei străbune şi regale. 
Ajunsă ești acuma pe al juniei plai, 
Cînd inima se mişcă de-un dor venit din rai, 
Și eu, privind la tine, visez de-o însoţire 
C-un rege supus Romei şi demn de-a ta mărire. 


IULIA 


Un rege? care? cine? Vrun part, vrun get turbat, 
Ce vrei prin înrudire să-l faci un aliat? 

Nu mă simţ demnă, Gaesar, de-a ta marinimie, 
Jertfirea-i prea antică, nu sînt Ifigenie, 

N-am sînge grec în mine. 


AUGUST 
O! Nu te revolta... 

Ţi-ai linişti pornirea de-ai vrea a m-asculta. 
Alesul meu e rege al ţărilor daciane, 
E Cotizon cel tînăr... Fruntarele romane 
Adeseori supuse la crunte năvăliri, 
Imperiul meu simte grozave zguduiri. 
E timp să pui tu capăt la luptele barbare 
Ş-a m-ajuta cu fală l-a. Romei apărare, 


IULIA 


Ce vis! Cum? sînt chemaătă a salva Roma, eu?! 

Să-i,fac de-a lung pe Istru un zid cu brațul meu?! 
(Devine din ce în ce mai nervoasă.) 

Al tău imperiu, Caesar, e putred, e de milă, 

De-şi cată astăzi reazem un număr de copilă? 

A tale legioane întrate-s în pămînt, 

Şi singura putere a Romei azi eu sînt? 

O! dacă-au decis zeii ca Roma să dispară, 

Şi tu din cartea lumei să fii respins afară, 

Ei bine, peară Roma cu toţi bărbaţii săi, 

Decît a fi datoare cu zile-unei femei! 


AUGUST 


Gindeşte-te la rangul ce îl ocupi... Tu eşti 
A Romei fiică; trebui cu drag să te jertfeşti. 

Mărirea ne impune îndatoriri măreţe, 

Și lauru-nfloreşte în suflete-ndrăznețe. 

Esti Iulia! domniță de neam împărătesc... 

Şi nu uita că-s Gaesar Să faci ce-ţi poruncesc! 


IULIA 
(demnă) 
Gaesar Augustul poate, în oarba-i părtinire, 
Să înfrîneze-o lume, iar nu a mea simțire. 
Voința ta-i deprinsă să plece tot sub ea, 
Dar se găseşte față azi cu voința mea, 
Ge-mi spune: de o crimă să te scutesc pe tine, 
Pe mine — de-o jertfire, pe Roma — de-o ruşine! 


(Iese în dreapta.) 


AUGUST 
(singur) 


Copilă! ... Am deprins-o a-şi face tot pe plac. 

Cunoaşte slăbiciunea-mi. Mi-e dragă Gum să fac? 
(Cu mândrie:) 

Ce foc! Ce exaltare! Ge splendidă miînie! 

E maică-sa-n picioare, şi-mi seamănă şi mie! 


SCENA 4 
AUGUST; MARCIANUS 


AUGUST 
Ce este? 


MARGIANUS 
(dindu-i papirii lui Pinaz şi Ibis) 
Pănă-n ziuă doi oameni au venit 
Gu-acești libeli. 


AUGUST 


(deschizind unul) 
Iar Pinax? bufonul flămînzit. 
(Citeşte:) 


«Cînd între linguşire şi tine închizi uşa, 
Nu-ntoarce de tot cheia păn’ ce ne-om umplea gușa. 
Eşti tare,-ntinde mîna sărmanului slăbit. 


Eşti mare, te coboară spre cel mai mic, smerit, 
Și nu uita pe Pinax, ce n-are, drept avere, 
Decit o foame vastă ş-o mînă care cere.» 
Marciane, unde-i Pinax? 


MARGIANUS 
În piaţă el s-a dus. 
AUGUST 


Să-i dai ce se cuvine! 
(Deschide al doilea papirus şi cileşte:) 


«August, cel mai supus, 


Cel mai cu umilinţă, cel mai cu devotare 
Voieşte ţie grabnic să spuie-o taină mare.» 


O taină mare? (Lui Marcianus:) Unde-i străinul ce ţi-a dat 


Acest libel? 
MARGIANUS 


Aşteaptă aici lingă palat. 
AUGUST 
Să vie. (Marcianus iese.) Taină mare? 


A fi, ca totdeauna, 
Vreun basm ţesut maestru de munca sa, minciuna. 


SCENA 5 
AUGUST, IBIS (vine prin fund) 


AUGUST 
Tu scris-ai aste rînduri? 
IBIS 
Eu, Caesar. 
AUGUST 
Eşti străin? 
Și cum te cheamă? 
IBIS 
Ibis, rob ţie şi hain 
Acelor ce au gînduri în contra ta tesute. 


AUGUST 


Un fapt ai să-mi descoperi? Ce lucru?.. Spune iutel 

IBIS 
(oftînd) 


Un lucru fără seamăn, un fapt atit de rău, 
Cît nu se poate spune făr-a ofta din greu. 
Tu știi, acum o lună, scandalul fără cale, 
Insulta cea făcută 


AUGUST 
Cui? 
IBIS 


Chiar nepoatei tale 
De pleba Romei 


AUGUST 


(sculîndu-se) 


Pleba, zici tu, a insultat 

Pe Iulia? Cind? Unde? 
IBIS 

_ Cum? încă n-ai aflat? 
Pe cînd lipseai din Roma, augusta ta nepoată, 
Trecind în Forum, fost-a oprită-n loc de gloată 
Și, sacrilej de moarte! infam! nepomenit! 
Expusă fluierărei poporului plătit. 


AUGUST 
Plătit? plătit de cine? 
IBIS 


De-un om la gînd subţire, 
Ea virful unui ghimpe otrăvitor din fire. 


AUGUST 
Dar cine-i cl? 
IBIS 
Ovidiu! 
AUGUST 
Ovidiu?! 
IBIS 


L-am văzut 
Zvirlind cu pumnii banii poporului căzut 


În turbă de beţie; apoi, cînd pleba strînsă 
De el fu de lictorii cortejului respinsă, 
Ovidiu, luînd masca de falnic salvator, 

A aruncat o ploaie de aur în popor 

Și l-a făcut să schimbe insulta în urare. 


AUGUST 
Dar cu ce gind Ovidiu? Dece astă purtare? 
IBIS 
Cu gînd de-a naște-n sînul domniței dulci simțiri 
Recunoștinţă vie, plăpînde-adimeniri. 
AUGUST 


(indignat) 
Ce îndrăznești a zice, mișel defăimător? 
IBIS 


De nu spun adevărul, sînt gata ca să mor! 
Pe Iulia văzut-am, uimită, mîna dîndu-i, 
Şi-n ochii tuturora el mîna sărutindu-i. 


AUGUST 


(se repede furios și-l apucă de git) 
Minciună! Galomnie! Infame, o huleşti! 
IBIS 


(cade-n genunchi) 


Iau martor Roma-ntreagă Tu poţi să mă turtești 


Ca pe un fir de iarbă A lui Ovidiu ginduri 
Le știu. dar n-am curajul 


AUGUST 
Grăieşte! 


IBIS 
'N multe rînduri, 
Ca umbră nevăzută pe urmă-i lunecînd. 
În casa palatină surprinsu-l-am întrînd, 
Cold, jos, în grădină, l-a stelelor clipire 
Gu Iulia avut-a ascunsă întîlnire. 


AUGUST 


EI?! Ea?! Mintea-mi s-afundă în hău întunecos... 

IBIS 


Stăpine 
AUGUST 

Destul, du-te! mergi şi aşteaptă jos. 
SCENA 6 
AUGUST 


Ce? Adevărat să fie? Cum?! Ea, nevinovată, 
Ca frunza încă-n mugur de vînt nesărutată? 

Ea! o copilă încă!. . născută pe un tron! 

Ea! limpede-auroră din vastu-mi orizon, 

Să-și fi perdut mîndria, onorul, ruşinia, 

Să fi căzut? Ce este, dar, nevinovăția? 

Un putregai, un verme în fruct atrăgător? 

Sub mască de virtute, un vițiu zimbitor? 

În ce să cred de-acuma cînd mă-ndoiesc de dinsa. 
Cînd roua dimineţii ascunde glod într-însa! 

O! de-a fi adevărul, amar va fi de ea! 

Amar va fi de dînsul, expus la ura mea? 


SCENA 7 
AUGUST, MECENA, OVIDIU (vin din fund) 
AUGUST 


Adevărat, Mecena, că Iulia, pe stradă, 
A fost victima plebei ş-a hoților grămadă, 
În Forum, ziua mare? 


MECENA 
Dar', este-adevărat. 
AUGUST 


Și cum de-această crimă n-am fost eu informat 
În insula Caprea? 
MECENA 


Avut-am îngrijirea 
De orice supărare să-ţi apăr liniştirea, 
Culpabilii de-atunce au fost, ca nişte hoţi, 
Supușşi pedepsii aspre, executaţi . .. 


AUGUST 
Nu toți, 
Cel mai culpabil, şeful acelei oarbe gloate, 
Ttrăieşte încă. 


MECENA 
Cine-i? 


AUGUST 
(arătînd pe Ovidiu) 


Iată-l! 
OVIDIU 
Eu?! 
MECENA 


Nu se poate. 
August, eşti în eroare! 


OVIDIU 


Oricine ţi-ar fi spus 
Aceasta, minte! 


MECENA 
Caesar, respinge-orice prepus. 
De tot ce se înalță, invidia-i legată, 
În urma strălucirei stă umbra tupilată. 
Ovidiu a fost vecinie leal și cumpănit. 
Lealitatea are un suflet liniştit. 


AUGUST 
A! Crezi tu pe Ovidiu leal? 


MECENA 
(2îmbind) 


| Ovidiu este 
Un vînător ferice de versuri şi neveste. 
Poeţii şi amanții, de visuri îngînați, 
N-au timp pentru comploturi, ei sînt prea ocupați. 
AUGUST 


Orb eşti de-l judeci astfel... A! tu nu-l cunoşti încă. 
Cinismul fără margini, brutal cît şi o stîncă, 

Nebuna cutezare și viţiul abject 

În mintea lui secat-au tot simţul de respect, 
Gorumpător de inimi, poet de saturnale, 

E] ofensează cerul cu scrierile sale, 

Încît, după opt lustri de lupte, de ani grei, 
Văd Roma-n decădere, zăcînd sub ochii mei. 
Am vrut să fac din Roma regină suverană, 
El cată ca să facă din ea o curtizană. 


OVIDIU 


Pre cît eşti just în toate, cu mine ești nejust, 
Prin glasul tău grăieşte mînia, nu August, 
Minia, umbră deasă, întunecă gîndirea 

Alină al tău suflet chemînd nepărtinirea 

Şi-i recunoaşte, Caesar, c-al tău admirator 

Nu poate să devie un laş insultător. 

Tu m-ai primit aice, în casa palatină, 

Cu toţi poeţii Romei ce ţie se închină, 

Căci însuţi fiind geniu pe tron imperial, 
Protegi în orice spirit avîntul genial. 
Comis-am poate versuri de tine rău văzute, 
Dar jur pe mîna-ţi dreaptă, pe sacra ta virtute 
Că n-am avut în viaţă-mi alt ţel şi alt îndemn, 
Decît, stimat de Caesar, să fiu de dinsul demn. 
Un pom produce fructe și bune, ş-ades rele, 
Nu se condamnă pomul securei pentru ele, 

Cu timpul, tot ce-i putred se scutură, perină, 
Şi fructele frumoase rămîn pe crengi lucind. 


AUGUST 


Ştii bine-a te preface În nerecunoștință, 
Uitînd însă prea lesne a mea bunăvroinţă, 
Uitînd că-n a mea casă ai fost oaspe iubit, 
Prin neagră laşitate iubirea mi-ai plătit. 


OVIDIU 


Care mi-e crima? 


AUGUST 


(indignat) 


Crima? Zi crime, şi de-acele 
Ce merită asprimea întregei uri a mele. 


MEGENA 
August, te rog, alină furtuna de amar 
Ge-ţi tulbură simţirea. 

AUGUST 

Mecena, în zadar 

OVIDIU 
Dar ce-am făcut? 

AUGUST 

Întreabă mîrşava-ţi conștiință, 

Pe cînd eu la Caprea zăceam în suferinţă, 


Pe Iulia, în Forum, cu scop ai insultat, 
Cutezător infame! 


OVIDIU 


Eu?! 


SCENA 8 
AUGUST, MECENA, OVIDIU; IULIA (care ascultase la ușa din fund) 
IULIA 
(întră răpide) 


Nu-i adevărat! 
E neagră calomnie asupră-i aruncată. 
La Forum prin Ovidiu de plebă-am fost scapată. 
El a-nfrînat-o singur, făcîndu-mi el un scut 
Cu braţul său, ș-aice, luptîna, m-a petrecut. 
Acesta-i adevărul, iau martor însuşi cerul. 
AUGUST 


Taci, nu cerca, semeaţă, a mă orbi.. Misterul 
Ce între voi există îl ştiu. 


` OVIDIU 


(în parte, oțăriîi) 
O! cer! 
IULIA 


AUGUST 


Ştii? 
Tot. 

IULIA 


Îi ştii? Decidă soarta! În sînu-mi nu mai pot 
Să-l țin ascuns. . Natura-mi cu taina nu se-mpacă, 
Și inima-mi, trezită, nu poate să mai tacă. 

Amor pentru Ovidiu în sufletu-mi simţesc; 

Tă tot ce-i vrea cu mine, o! Gaesar, îl iubesc! 


AUGUST 


(revoltat) 


Ce zici acum, Mecena, de-atita îndrăzneală? 
Ce zici de-al tău Ovidiu, de inima-i leală? 


MECENA 


La dreapta-ţi tulburare cu tine mă unesc, 
Dar și l-a ta mărire permite-mi să gîndesc. 
Nu te-nteţi-n asprime cînd poţi să dai iertare 
Și fie-ţi mîna blîndă cît simţi că e mai tare. 
Nu întreba el cine-i, întreabă cine eşti, 
Iertarea-i o podoabă în gurile domneşti. 


AUGUST 


Nu-s Gaesar, ci părinte atunci cînd dezonorul 
S-apropie de mine, mai crunt decît omorul, 
Și vine de-nferează pe frunte-ai mei copii. 


MECENA 


Ba Caesar eşti! Și Caesar voiesc în veci să fii, 

Căci sceptrul nu dă roade cînd e stropit cu sînge, 

Și cerul nu zîmbeste cînd omenirea plînge. 
AUGUST 


(cu durere) 
Ah! n-ai copii, Mecena! 
MECENA 


Dar am mai mult, căci vreu 
Să poarte acest secol măreț numele tău. 


AUGUST 


(încet, lui Mecena) 


Ah!. . de ce simț în mine, Mecena, nu-ți dai seamă. 
De furia-mi aprinsă chiar mie mi-este teamă. 

(Lui Ovidiu:) 
Ce meriți? 


OVIDIU 
(plecînd capul) 


Merit moartea! Culpabil, o aştept. 
N-am dreptul, nici speranţa în ochi-ţi să mă-ndrept. 
Cuvintele rostite de Iulia sublimă 
Dictează-a mea osîndă.  Loveşte! De-i o crimă 
A ne iubi-mpreună s-a spune-o-n faţa ta, 
Pe mine numai, Caesar, e just de-a nu ierta. 
Am fost atras spre ceruri de-a Iuliei splendoare 
Distruge-n mine-atomul ce zboară cătră soare. 


IULIA. 


(îngenunchează) 


Ai fost şi tu-n junie ca mine simţitor, 
Ah! fii, o, scump părinte, cu noi îndurător! 


AUGUST 
Destul! Lipsiţi din ochi-mi, perfid, şi tu, vicleană 
(Ameninţător:) 
Aproape-i Capitolul de Stinca Tarpeeană! 
(Face semn lui Ovidiu, care iese abătut.) 
IULIA 


A! . Nu vrei să te-ndupleci la ruga mea? Nu vrei? 
Gîndeşte l-a mea mamă, am tot sîngele ei! 

M-oi compromite astfel, ş-aşa departe-oi merge, 

Cît lustrul de eoronă pe frunte-mi se va şterge. 


AUGUST 


Un pas greşit de-i face, pedeapsa cea mai grea 
Te va lovi, nebuno! 


IULIA 


(amenințătoare) 
Ei bine, vei vedea! 


(Vrea să iasă.) 


AUGUST 
(apucînd-o de braț) 


Stăi! Stăi pe loc! 

IULIA 
(furioasă) 
A! 


(Se aud fanfare în curte. Clienţii încep a întra prin galerie.) 


MECENA 
Caesar, devii stăpîn pe tine, 
Fanfarele răsună, al Daciei sol vine. 
E ora salutărei, clienţii au întrat, 
În faţa lor te-arată nu om, dar împărat. 
(Iese prin fund.) 


SCENA 9 


AUGUST, IULIA; COTTA, TIGELLIUS, CLEVETIUS, BARRUS 
şi alți patriciani (intră şi se așează în rînd în fața tronului). 
— IBIS (mai deoparte, în stînga.) 


COTTA 


Noroc, Auguste Gaesar! a ta reînturnare 
În Roma, peste Roma ca soarele apare. 
(Clienţii se închină.) 


AUGUST 
Prea bine! Salve vouă! 


CLEVETIUS 


(cu umiălitate) 


Ani mulți, în toate buni! 
AUGUST 


Amici, clienţi! Cunoaşteţi o vorbă din străbuni: 

Destinul ne aduce, în timpurile grele, 

O mînă cu veşti bune, şi alta cu veşti rele, 

Azi el e favorabil.. Viteazul Cotizon 

S-apropie în pace de-al Romei splendid tron. 
(Fanfare mai apropiate.) 


SCENA 10 
Cei dinainte; MECENA, apoi SOLUT, (întră prin fund, cu cor- 
tejul său) 


MECENA 
| (anunţind) 
Solul! 

SOLUL 


(înaintează şi vine în fața lui August) 


Salut pe Gaesar şi Roma glorioasă! 
Venit-am sol de pace din Dacia muntoasă 
Şi zic tot ce-al meu rege mi-a poruncit să zic: 
Poporul vostru-i mare, poporul nostru-i mic, 
Dar ei sînt deopotrivă ca două vii șiroaie 
Ce vin clocotitoare, umflate după ploaie, 
Şi se-ntîlnesc în cale, şi-n frunte se lovesc, 
Păn' ce cu înfrățire ei apele-și unesc. 
Voi tari! Noi tari! Și ura mai mult ne întăreşte. 
E timp să ne dăm mîna cu toți prietineşte 
În numele şi-n dorul lui Gotizon, deci, viu 
Să cer pe-a ta nepoată, August, pentru-al său fiu. 
Sau luptă necurmată, sau pace... Hotărăște! 


AUGUST 


(indignat de atîta îndrăzneală, face un semn de mânie; apoi, pri- 
vind la lulia, se stăpînește) 


Primesc! 
SOLUL 
Însă domniţa? 
IULIA 


(demnă) 


Domnița. nu primeşte! 
Lui €Cotizon îi spune tu, sol, din partea mea 
Că înrudiri cu bàrbari nici eu, nici Roma vrea. 
Nepoată sînt de Caesar! mai mult, eu sînt romană! 
Și nu dau astă mînă pe-o pace de pomană! 


(lese maiestoasă-n dreapta. Ambasadorul se-nchină şi iese prin 
fund. Tablou.) 


IBIS 


(apropiindu-se de Caesar, coborit de pe tron) 
Ți-am spus tot adevărul? 
AUGUST 


(posomorit) 


Așa-i! Grăiește-ncet, 
Dar te-a împins păcatul să afli un secret 
Ge pune deopotrivă în ochi-mi ş-osindeşte 
Pe cel pîrît de-o crimă cu cel care pirăşte. 

IBIS 


Stăpîne,-aste cuvinte mă umplu de fiori. 
Sînt criminal în ochi-ţi? 
(August face un semn afirmativ.) 
Şi ce-mi ordoni? 
AUGUST 
Să mori! 
(August pleacă în dreapta. Toți rămîn consternaţi. Tablou.) 


(Cortina cade.) 


ACTUL IV 
La villa lui Ovidiu. — Salon de lux despărțit de triclinium prin 
o cortină de purpură. — Masă mare în triclinium, în fund, aşezată 
pe o estradă. — Candelabre, mobile de bronz, panere cu flori. — 
în salon, statuiele zeițelor Venus şi Hebe. — Uşă în stînga şi 
altă uşă în dreapta. — Din dosul cortinei din fund, ce este in- 


chisă, se aud instrumente, executind un imn, şi următoarele toas- 
turi: «La Chloe! La Actea! La Tyndaris! La Glyce!» 


* 


SCENA 1 


OVIDIU (întră pe ușa din stînga, urmat de un sclav) 


OVIDIU 
Zici tu că o străină mă caută aice? 
Să vie 
(Sclavul se-nchină și iese pe uşa din dreapta.) 


OVIDIU 
(singur) 


Însă de-amoruri simt un profund dezgust. 
SCENA 2 
OVIDIU; IULIA (întrînd răpide pe usa din dreapta) 


IULIA 


Ovidiu, fugi, te-ajunge urgia lui August 


OVIDIU 


Tu, Iulio?! 
IULIA 
În grabă, nebună îngrozită, 
Am alergat. 
OVIDIU 


(luînd-o de mină) 


Tu însași, copilă mult-iubită, 
Ai îndrăznit prin Roma? 


TULIA 


Ovidiu, eşti espus 
La trăsnetul de moarte ce fulgeră pe sus. 
N-am teamă pentru mine de orișice-ntîmplare, 
Căci n-am altă gîndire decît a ta scăpare. 
Fugi! 
OVIDIU 


(coprinzind-o în braţe) 
Iulie 
IULIA 
Fugi grabnic, amice, eşti perdut... 


OVIDIU 
O ştiu. 


TULIA 


Octaviu Caesar de tine-i cunoscut. 
E blind, ca primăvara, cînd e în amicie, 
Dar aspru, cît şi iarna, cînd e în dușmănie. 
În contra ta, iubite, grozav el e pornit. 
Cercat-am să-l înduplec, dar nu am reușit. 
Amorul nostru sacru în ochii lui e crimă, 
Lui Caesar nempăcatul îi trebuie-o victimă. 


OVIDIU 


(cu amărire) 


Îi trebuie-o victimă, zici tu, pentru că-n sîn 
Port flacăra ș-avintul amorului divin? 


(Se aude după cortina din fund toasturi: 
“La Venus, zeea blondă!'.., la bruna Asterie!») 

TULIA 


(tresărind) 


Ce?. Villa ta răsună de glasuri de orgie? 
Cînd eu de grijă tremur, și plîng, și simt că mor, 
În valul desfrînărei arunci al tău amor? 

(Se depărtează de el.) 


OVIDIU 


Ah! nu vezi tu în astă nebună desfrînare 

Cea mai vădită probă de crunta-mi desperare 
Din casa palatină ieşit-am azi nebun. 

Am vrut pe pragul vieţii amicii să-mi adun 
Şi ultima mea noapte s-o fac ca să devie 

O epohă sinistră de falşă veselie 

De Stînca Tarpeeană August mi-a pomenit. 
E un decret de moarte, o ştiu, sînt pregătit. 


Fie! A mea cenușă de-acum pe vînturi zboare, 
Rămin a mele versuri a patriei odoare. 
IULIA 


O! taci și te ascunde o zi, o zi macar. 
Dă vreme lui Mecena să cerce 


OVIDIU 
(uimit şi trist) 
În zadar! 
De-acum grăbita moarte oriunde mă așteaptă. 
Octaviu, triumvirul, sub Caesar se deşteaptă 
Ca să răzbune tronul, ce-l crede ofensat. 
August, la bătrînețe, de nori întunecat, 
Nu sufere privirea juneţei arzătoare. 
Nimic mai plin de jale ca un apus de soare! 
Nimic mai plin de umbră ca un apus de tron! 
Octaviu vede golul de jur în orizon 
Şi-n ceruri pretutindeni o deasă, neagră ceaţă. 
El simte și răspînde fiori mortali de gheaţă. 
Acei fiori din sînu-i în sînu-mi au întrat. 
Vae victis! fie Caesar de mine salutat. 


IULIA 
Trezește-te, Ovidiu. rațiunea ta declină, 
Alungă desperarea, urmează-mă! 


OVIDIU 
Nu. 


IULIA 
Vină! 


OVIDIU 
(desperat) 


Dar viaţa pentru mine ce-a devenit? Nimic 
Cînd Iulia-i perdută din viaţă-mi. 


IULIA 
(apucîndu-l de braţ şi trăgindu-l spre ușă) 
Vină,-ţi zic. 
Nu vrei să perzi din ochi-ţi pe Iulia? . Ei bine, 
Ori în ce parte-a lumei, ea va fugi cu tine. 


OVIDIU 


(pătruns) 


Tu să împarți exilul c-un bet nenorocit? 

Vai! nu-i destul, iubito, că te-am adimenit 

A nimici distanţa ce-n lume ne desparte, 

Din razele coronii făcîndu-mi mie parte? 

Ah! du-te, fugi de mine, căci sînt un om fatal. 
Respiri în a mea casă un aer infernal. 


Mergi, lasă-mă în umbră, şi tu, cu-a ta splendoare, 


Tu, rază virginală, te-ntoarce iar în soare. 
IULIA 


Eu să te las aice, de Caesar prigonit? 
Renunț la tot, la Roma, la tronul strălucit, 
Şi te urmez oriunde, păn' şi-n pustietate. 
Nenorocirea crudă te face al meu frate, 
Precum amorul nostru în zeu te-a prefăcut. 
Vin’, ah! iubite, vină, timp nu e de perdut. 
Îmi pare c-aud pasuri în atrium, ai milă 
De-a mea durere, vină a 


OVIDIU 


_Sublimă eşti, copilă, 
Dar glasul conștiinței . 


IULIA 


O! nu, nu-l asculta, 
Ascultă-mă pe mine, Ovidiu, sînt a ta! 

Avem acelaşi suflet, avem aceleaşi soarte, 
E drept aceeași viață s-avem, ş-aceeași moarte. 
(Strigăte în fund, după cortină: 
«Ovidiu, hei, Ovidiu! ...») 


OVIDIU 
Auzi amicii mei? 
Te rog, nu te espune a te-ntilni cu ei. 
IULIA 


Nu-mi pasă; desperarea ce inima-mi zdrobeşte 
Stă faţă cu rusinea și o nesocotește. 


OVIDIU 


(rugător) 


O! nobilă princesă, o! suflet înzeit, 
Ascultă rugămintea acelui osîndit. 


IULIA 
(decisă) 


Nu! 
OVIDIU 


Mintea mi se perde sub crîncena mustrare. 
În numele iubirei, implor a ta-ndurare. 


Fugi! 
IULIA 
Nu! 
(Glasuri după cortină, mai apropiate: «Ovidiu!») 
OVIDIU 
(desperat) 


Iată-i. Nu vrei? Deci îți ordon! 
Nici pată pe-a ta frunte, nici pe al Romei tron! 


(Iulia, surprinsă de tonul poruncitor a lui Ovidiu, pleacă capul. 
Ovidiu o apucă de mînă cu violență şi iese cu dînsa pe ușa din 
dreapta. Îndată, după plecarea lor, cortina din fund se deschide, 
lăsînd a se vedea masa din triclinium și oaspeţii ce vin în salon.) 


SCENA 3 


ACTEA, CHLOE, TYNDARIS, GLYCE (în splendide costumuri), 
COTTA, CLEVETIUS, TIGELLIUS şi alţi patriciani (veseli şi 
puțin ameţiţi) 


AETEA 
A dispărut Ovidiu, s-a dus leul orgiei 


Şi ne-a lăsat aice cu drojdia beţiei. 
(Arată pe bărbați cu dispreţ.) 
Priviţi-i, sorioare, cum şovăiesc mergînd 
TYNDARIS 


(rîzînd) 
Să juri că-i bate vîntul. 
TIGELLIUS 
Ştiţi voi ce-mi trece-n gînd? 


TOŢI 
Ce? Ce? 
TIGELLIUS 


Să dăm foc Romei. 
COTTA 


Ba nu, alta mai bună, 
În cire să facem praznic cu fearele-mpreună. 


CLEVETIUS 
Ba, să le dăm pe Gaesar hrană... 
TOŢI 


(rîzînd) 
Și mai bun plan. 
AGTEA 


Dispare zilnic faima stomahului roman! 
O singură amforă de vin mai generos 
Învinge azi pe-un tînăr şi îl răstoarnă jos! 
O! tinerime tristă, bastardă,-n decădere! 


(Curtizanele rîd.) 


COTTA 


Cum vreți pănă la urmă să mai păstrăm putere 
Cînd vinul şi frumsețea ne varsă foc în sîn? 


ACTEA 


Se stinge lesne focul movilelor de fîn... 
De voi e numai vorba și lauda pompoasă. 
Sînteți uscate plante, nevrednice de coasă, 

Aveţi în vine lapte, nu sînge de străbuni. 

În lături, pitici vestezi, născuţi în șăpte luni! 
COTTA 

Ce mîndră eşti, Actea, în juna ta pornire, 

Cînd ea pe noi revarsă a sa desprețuire! 

Îmi plac, în gură dulce, accente de furori. 

Pe fruntea mea cad ele ca frunzele pe flori. 


TYNDARIS 


A! șărpi de lingușire, cum ştiţi, pe nesimţite, 
Din noi să faceţi lesne victime ., fericite! 


COTTA 
Ah! scumpe-nşelătoare, cum rîdeţi de bărbați! 
CHLOE 


(rîzînd) 
Bărbaţilor le place să fie înşelați. 
COTTA 
Femeilor le place să rupă-n nepăsare 
Şi inima ce crește, și floarea ce răsare. 


Dar dacă-ai vrea, Actea, să nu rîzi cînd îţi spun 
Că te iubesc, aș trece-n Empireu. 


ACTEA 


(întorcîndu-i spatele) 
Drum bun. 
CLEVETIUS 


(rîzînd) 


Ha, ha, ian admiraţi-i, ha, ha, ce parodie 
A scenii lui Horaţiu cu gingașa Lydie. 


SCENA 4 


Precedenţii; BARRUS (sculîndu-se de la masă, vine în scenă, 
şovăind) 


BARRUS 


Trăit-am ieri? Să poate Trăi-voi mîni? Nu ştiu. 
Dar azi am trăit bine; mă simt parcă mai viu. 

ACTEA 
Ha, iaca Barrus! 
TYNDARIS 


Hercul. 
CLEVETIUS 
Gu muşchii săi de aţă. 
CHLOE 
Apolon. 


GLYCE 
Eros. 


CLEVETIUS 
Vultur clocit în ou de rață. 
BARRUS 


Destul! de-a voastre daruri nu vreu să vă dispoi, 
Eu sînt pontif! în sînu-mi port zeul cel de soi, 
Pe Bacchus, drăgălașul! Golit-am o amforă, 
Ce-a pus pe fruntea nopții lucire de-auroră, 
Ş-acum mă cred in Olimp, văzînd cu ochii mei 
Pe Iuno, pe Minerva, pe Venus cu ai săi. 


(Arată curtizanele.) 


Ce grup! ce scump tezaur de forme-a tinereţii: 
Sînteți cu toate demne de premiul frumseţii. 
Cui să dau mărul oare? 


(Scoate un măr din buzunar. Curtizanele întind mîinile, ca să 
primească mărul.) 


Staţi, să gîndesc adînc. 
(Oferă mărul Acteii.) 
Cui? ție. 
(Oferă mărul Chloei.) 
Ție. 
(Oferă mărul lui Tyndaris.) 
Ţie Ba mie, şi-l mănînc. 
(Mușcă din măr. Patricianii râd.) 


GURTIZANELE 


(îndignate, se depărtează de el) 

BARRUS 


E cam acru mărul Voi, Aspazii de frunte, 
Ge faceţi peste inimi și pungi o largă punte, 
Priviţi: sînt june, tare, isteț, jigit, frumos, 
Chiar Pàris în fiinţă. (Tragic:) Şi însă ce folos! 
Aș vrea să mor, o credeţi? căci viața-mi pare seacă; 
Puah! ghiftuit de toate, dezgustul mă îneacă. 


ACTEA 
Cum! să ne lași în lacrimi? 
BARRUS 


O! dar”, căci mi-e destul 
De lume! 
CLEVETIUS 


Mistuieşte cam greu cînd e sătul. 
BARRUS 


Clevetius, răspunde, așa-i că am dreptate? 
Stomahul şi averea ne sînt azi ruinate. 

Eu nu mai am nimică; tu ai ceva? dar rîd, 
Căci mîni în zori de ziuă am gînd să mă ucid. 


CLEVETIUS 


Ucide-te, iubite; îi face, zău, prea bine 
Și tu să scapi de lume, şi ea, Barrus, de tine, 


BARRUS 


A! mulțămesc, amice, de sfatul ce mi-ai dat. 
Deci lasă-mă-n extremis să-ți dau şi eu un sfat! 
Eşti lacom; pune capăt acestei pofte slute, 

Ce te-a-ngprășat, priveşte, de seameni cu o bute. 


CLEVETIUS 
Beţie fericită! Mă vede împătrit. 
BARRUS 
Dar bute care-o umple veninul otrăvit! 
(Toţi rîd. Clevetius începe a se supăra.) 
Esti trîndav, cuib de viţiuri, bătrîn, cam smuls de pene, 


Şi... cine-ar putea crede?.. alergi după Sirene! 

Mai bine fă odgoane de vînt sau de nisip 
Decît să-ți cerci norocul cu ele . Tu ai chip 
Nurliu, plinuţ și rumen, ca persica gustoasă, 
Ai nuri chiar de bacchantă, nebună, voluptoasă. 
Rotund ești ca bobiţa ce s-a umflat de must, 
Şi pelița-i plesneşte la ploi. . Ai cap îngust 
Şi o guriţă largă, ca o ciupercă veche. 
Cînd rizi, te muști cu dînsa de nas şi de ureche. 
Amice, te păstrează ca un specimen rar, 
De tot ce-i în natură mai estraordinar. 
(Toţi râd.) 


ACTEA 
Portretu-i de minune! 
CLEVETIUS 


(lui Barrus) 
Obraznică dîrdală! 


BARRUS 
(atins) 
Ce? uiţi că-s Hercul? 
CLEVETIUS 


Hercul? Vai de a ta Omfală! 
Lămiie stoarsă, grier zvîntat, sarbăd moroi. 
BARRUS 
(sujlecîindu-și mânicele) 
Vezi tu aceste brațe?  . De-aș vrea. Însă nu vroi 
Minia mă sluțește și gîtiţa mi-o uscă. 
(Măreţ.:) 
Nu se răstoarnă-un munte ca să turtească-o muscă. 
Te las încă pe lume să tîrîi trupul tău. 
Eu, mini, gîndind la tine, otravă am să beu, 
Sau poate-mi voi deschide în baie patru vine. 
(Cu înduioşire:) 
De m-ai iubi, Clevetiu... 


CLEVETIUS 
Ce? 


BARRUS 
(strîngind la pept pe Clevetius) 


Ai muri cu mine. 


ACTEA 
Clevetiu, n-ai ce face, mergi să mori. 


CLEVETIUS 
(respingînd pe Barrus) 


Eşti nebun? 


BARRUS 
(cu dispreţ) 


Adio dar; ești numai de viață demn și bun. 
ACTEA 


(în jale prefăcută) 
Adio deci! 
CHLOE 
(asemine) 
Adio! | 
GLYCE 


Adio, scump tezaur! 
TYNDARIS 
Adio! Noi te-om pune în sarcofagi de aur. 


BARRUS 
(plângînd) 


Adio, merg în haos! (Se duce pănă la ușă.) Ba nu, 
decît să mor 
M-am răzgîndit, mai bine mă fac gladiator. 


(Se întoarce.) 
(Ris cu hohot.) 


SCENA 5 
Precedenţii; OVIDIU (revine din dreapta) 


OVIDIU 
(palid) 
Amici! 
ACTEA 
Ovidiu, vină s-azviîrli un snop de raze 
Pe-acești linniţi de ìstov, cu sarbede obraze. 
Dar ce văd? Ca şi dînșii eşti palid, aiurit. 
Ce ai? 

OVIDIU 


(nervos) 


Eu? . Ți se pare Sint vesel, fericit 
Şi vin să rîd de moarte cu rîsul nebuniei. 
Veniţi pe lîngă mine, regini a veseliei, 
Să beu pe-a voastre buze nectarul plin de foc. 


ACTEA 
Venim cu fericire. 
(Curtizanele încunjură pe Ovidiu.) 
COTTA 
Ce om plin de noroc! 
OVIDIU 
Aşa-i!. Din tinerețe mă bucur de-a fi-n lume, 
Scriind pe sînuri albe a lui Ovidiu nume, 
Amici! a noastre zile se sting ades în ziori, 
E drept să le aşternem un lung covor de fiori 


Şi să gustăm estazul, avînd pe cer un soare, 
Şi pre pămînt femeia, de-amor inspiratoare. 


CLEVETIUS 
Femeia? rătăcire 
OVIDIU 


Îmi place-a rătăci 
În lumea cea menită pe om a-l ferici 
Și unde la tot pasul, cu farmec, scînteiază 
Zîmbirea de femeie, ce viața luminează. 


COTTA 


Pygmalion, cu tine, înamorat, artist, 
Nebun de Galatea. 


OVIDIU 


Şi cum vreți să-i rezist 
Cînd darnica natură i-a dat, ca la o soră, 
O formă-atrăgătoare şi albă de amfòră, 
Un glas care pătrunde şi varsă, dulce dar! 
Urechei — armonie, și inimei — nectar, 
Un sîn cu două cupe rotunde, adorate, 
Din care sorbi şi viaţa, şi dulcea voluptate? 

ACTEA 


Poete, peste inimi tu cum să nu domnești 
Cînd ştii atît de bine să ne adimenești? 


CLEVETIUS 
Sărman poet! ajuns-ai în tristă nebunie! 
OVIDIU 


Voi rideţi? Rîsul vostru e rîs de comedie. 
Toţi voi sînteți ca mine: supuși femeiei, sclavi, 
Dar faceţi ca fricoșşii ce vreu să pară bravi, 
Eu le iubesc pe toate, ș-aș vrea pe toate ele 
Să le confund într-una, să fie toate-a mele! 
Păn' la sfîrşitul lumei, lungind al vieţii fir, 
Aș vrea, cîte s-or naște, cu drag să le admir, 
Căci eu iubesc în ele acea divinitate 

Ce viața ne-o urzește cu zile încîntate 

Şi leagă faptul vieţii cu-apusul ei mîhnit 
Prin lanț în înflorire de-amor fără sfîrșit. 


CLEVETIUS 


(sarcastic) 
Dar timpul nu-ți șopteşte, trecînd, de bătrîneţe? 
OVIDIU 


Cît am simţire-n suflet, am parte de juneţe. 
Iubesc, căci am menire în veci ca să iubesc. 
De sînt poet, talentu-mi femeiei datoresc. 


COTTA 


Oricare-ar fi făptura-i, femeia pentru tine 
Posedă săvîrşirea făpturilor divine? 


OVIDIU 


Dar’! . Tot ce altor oameni le pare un defect, 
În ochii mei lucește plăcut, vioi, perfect; 

De-i mică, nu e mică, ci astfel nimerită 

Cit poate să încapă în inima-mi răpită. 

E naltă? văd pe Iuno, cu mersul maiestos, 
Chemîndu-mi adorarea prin chipul ei frumos. 
E gingașă? în minte-mi ea-i gingaș comparată 
Cu trestia mlădie de Zefiri legănată. 


E brună? vălul nopţii, pe fruntea sa întins, 
Ascunde-nflăcărarea amorului nestins. 

E blondă? coama-i lungă, în vînt filfiitoare, 
Maiestru se-mpletește cu razele din soare. 
E simplă? un ce tainic mă face să doresc 
Natura-i adormită în braţe-mi s-o trezesc. 
E vie? mă-nviază,; isteaţă? îmi promite 

Un drag şi scump tezaur de zile-nveselite. 
Și astfel, eu, Ovidiu, neprețuind nimic 

Mai sus decît femeia, mă-nchin la ea şi zic: 
Mai duice-i răsuflarea din buzele copilei 
Decît aromul nopţei sorbit de faptul zilei! 
Ferice dar de omul setos de sărutări 

Ce soarbe fragezimea verginei răsuflări! 
Ferice de acela ce-n farmecul ei crede, 

Şi rai, dumnezeire în ea numai le vede, 
Căci soarele undeşte lumina-n ochii ei, 

Și ea de nu-ar fi-n lume, n-am crede-n dumnezei 
Deci, adă-mi tu, Actea, o cupă nencepută, 
Ș-întăi cu-a tale buze ferbinte o sărută, 

Ca s-o deşert în fala zburdalnicei juneţi 
Şi-n dragostea eternă a veselei frumseți. 


ACTEA 
(prezentîndu-i o cupă) 
Ovidiu, iată cupa! 


OVIDIU 


Lasat-ai tu să cadă 
În ea a ta iubire? 


ACTEA 
O! dar', Ovidiu. 
OVIDIU 


(luînd cupa) 
Adă! 
Acum, amici, ca mine, durerile uitati, 
Și pănă-n ora morţei beţi vesel și strigați: 


(Declamă:) 


Toarnă-n cupa mea de aur 
Vinul roș ce-mbărbătează, 
Şi aprinde, si turbează, 

Ca şi sîngele pe taur. 

lo, Bacchus! cînd oi zice 
Că-s sătul de vin ş-amor, 
Pe-al meu cap din ceriu pice 
Trăsnetul fulgerător! 


TOŢI 
(bînd) 
Io, Bacchus şi Venus! 


SCENA 6 


Precedenţii; IULIA (apare în fund, pe estrada din triclinium) 


IULIA 
(cu glas tare) 
Noroc şi veselie! 
OVIDIU 
(scăpînd cupa din mînă) 
A! Iulia! 
IULIA 


Ovidiu, fă-mi parte la orgie. 


Nepoata lui Octaviu ie loc azi pintre voi, 
Frumoase curtizane a Romei! 


ACTEA 
Pintre noi? 
IULIA 


Şi ea,-nvocînd pe Venus, sub ochii zeităței, 
Îşi schimbă tronul splendid pe-altarul voluptăței. 
(Se coboară în scenă.) 


OVIDIU 


(apropiindu-se de Iulia, tulburat) 


O! ceruri! ştii tu bine ce faci? ştii unde ești? 


IULIA 

Aice îmi e locul, aice te găsești. 
OVIDIU 

Dar tu te perzi, copilă, desfizi aspra furtună. 
IULIA 


O ştiu, mă perd, nu-mi pasă; ne perdem împreună. 
Nu ne iubim? 

ACTEA 


(cătră amicele ei) 
Ce spune? 
IULIA 


Şi dacă-al tău destin 
Te duce la peire, eu lingă tine vin. 
Vreu Roma să mă vadă, vreu Caesar să mă știe 
Tronind lîngă Ovidiu în ultima-i orgie, 
Și ăstfel dobîndindu-mi în lume dreptul meu 
De a dispune liber de mine precum vreu. 


(Cătră curtizane:) 


Deschideţi-vă rîndul, în cor să se-ntrunească, 
Cu voi, Lais a Romei, odrasla-mpărătească, 
Şi-mi daţi o cupă largă de vin îmbătător, 
Cu voi să fac libaţii nebunului Amor! 
ACTEA 

(cătră curtizane) 
Strigaţi-eu toate: Evghe! rivalei suverane, 
Ce se proclamă soră cu-a Romei curtizane! 


CURTIZANELE 
Evghe! 
OVIDIU 
(atrăgind pe Iulia deoparte) 


Ah! pintre ele, iubito, nu şedea. 
Gindește-te la Caesar, din ceruri nu cădea. 


IULIA 


(depărtindu-se) 
Prefer azi chiar Infernul, n-am teamă de nimică. 
Rămîn! 
OVIDIU 
(apucând-o de mînă, cu violență) 


Nenorocito! perzi mintea! 


IULIA 
(privindu-l drept în față) 
Ce? Ai frică 
De moarte? 

OVIDIU 


Frică? Mie?... Al dacă ai decis 

Să-nfrunţi orice osîndă, păşind peste abis, 
Să întri-n gura lumei, mai neagră, mai grozavă 
Decît a unui şărpe cu limba de otravă, 
Vină,-n orgia nopţei voioşi să ne-aruncăm, 
Şi-n cupele de aur norocul să-necăm. 

(Ezaltat, cu desperare!) 
Amicilor! dați zborul nebunelor avînturi! 
Întunece-se mintea şi ducă-se pe vînturi! 
Și valurile mărei înalțe-se-n zenit 
Şi cadă, pe noi cadă tot cerul prăbuşit. 
Noi, imitînd Satirii şi datina cea veche, 
Să ne-narmăm ferice cu-o gingașă păreche 
Și fiecare facă-şi un scut apărător 
Din două brațe albe ş-un sîn încîntător. 
A mea păreche iat-o, din cele mai alese, 
Frumoasă, iubitoare, coronă-ntre princese. 
Desfid cu dînsa-n brațe pe Caesar şi pe zei, 
Plecaţi-vă toţi capul şi toate-n faţa ei, 
Și tu, a mea iubită, tu, dulcea mea soție, 
Închină-te la Venus ... De-acum ce-a fi, să fiel 


IULIA 


(merge în faţa statuiei lui Venus şi, ridicînd cupa, declamă) 


Venus! Zeea voluptăţei, 
Varsă-n mine focul tău, 
Ca să las eternităţei 
Falnic suvenirul meu. 
Viața noastră e divină, 
Cerul nostru e senin 
Cînd de spume-i cupa plină 
Și de-amor sufletul plin! 
(Se aude un zgomot de pasuri afară) 


OVIDIU 
Ce zgomot se aude?! Mergi, Cotta, şi vezi cinei 


COTTA 
(se suie pe estradă și priveşte în dreapta, speriat) 
E însuşi Caesar! Caesar! 


TOȚI 
(îngroziți) 


August? A! 


COTTA 
Iată-l, vine! 
OVIDIU 


Ah! Iulie, fugi grabnic; amicilor, fugiți, 
Lăsaţi-mă-aici singur. 
IULIA 


(cu glas poroncitor) 


Nu, staţi, nu vă clintiți 
(În fund apar lictorii, care precedă pe August) 


SCENA 7 
Precedenţii; AUGUST, MECENA, LICTORI 


AUGUST 
(pe estradă) 


Aice-i! Iat-o! . fiica cezarilor căzută 

În lupanar, la rîndu-i, şi-n veci de-acum perdută! 
Ol lume,-nchide-ţi ochii, o! cer, te-ascunde-n nori, 
Să nu vezi tu, ca mine. 


IULIA 
(îndrăzneață) 
Ce? 
AUGUST 
Cum mă dezonori! 
Cum Roma devenit-a lagum de putrezime, 
Ce-nfectă şi altarul, ş-a tronului nălțime! 
Ruşine! degradare! mizerie! gunoi! 
Vai! ăcvila romană e roasă, în noroi, 
De vermi! Ea cătră ceruri, murind, ochii ţinteşte, 
Spunîndu-le că Roma ca dînsa putrezeşte. 
Grozavă decădere! ... A fi romani, nepoți 
De cei mai falnici eroi, ş-a deveni iloți 
A fi de-acelaşi sînge cu-nvingători de-o lume 
Ş-a geme sub povara măreţului lor nume! 
Ce ziceţi, umbre sacre, gigantici luptători, 
Tu, Romulus, tu, Remus, ai Romei fondatori, 
Privind aceşti nemernici ce zac în infamie, 
Nedemni de libertate şi copți pentru sclavie?! 
A căror braț, în țara bătrînului Tarquin, 
Nu poate să ridice decît un teas de vin, 
Pe cînd străbuna spadă, de regi umilitoare, 

Le stă cu umilire călcată sub picioare! 
Dar nu, nu se va zice că judele suprem, 
August, permis-a Crimei să poarte diadem, 
Şi-n Roma lui Virtutea să fie nimicită. 


(Cătră Ovidiu:) 
Tu, coruptor infame! (Iuliei): Şi tu, nenorocită, 
Exilul vecinic fie al vostru crunt martir! 


MECENA 
August, iertare! 
TOŢI 
(umili şi rugători, afară de Ovidiu și Iulia) 
Caesar! 
, AUGUST 
(arătind pe Ovidiu, ca să-l aresteze) 
Lictori! 
OVIDIU 


(față cu August) 
Crunt triumvir! 
Tu ţi-ai proscris amicii, copiii tăi chiar Fie! 
La rîndu-i viitorul pe tine te-a proscrie. 


AUGUST 


(lictorilor) 
La Tomis, între bărbari, să moară neiertat! 


IULIA 
(îmbrăţișind pe Ovidiu) 


Trimite-ne-mpreună pe țărmul depărtat, 
Nu mă despart de dînsul. 


OVIDIU 
(strîingînd-o la pept) 


O! scumpa mea iubită! 
IULIA 
O! scumpul meu Ovidiu! 
AUGUST 
Lictori 
(Face un semn.) 


(Lictorii apucă pe Ovidiu şi-l trag deoparte; Iulia vrea să-l 
urmeze.) 


AUGUST 


(smunceşte pe Iulia din brațele lui Ovidiu) 
Prostituită! 


(Iuliu scoate un răcnet dureros și cade în brațele lui Mecena; toţi 
rămân încremeniți. Tablou.) 


Cortina cade 


ACTUL V 


La 'Tomis. — O cameră cu mobile simple. — În dreapta, planul 

întăi, un horn cu vatră, în care arde focul. — Dincolo de vatră, 

un pat roman, lingă el, o masă mică cu manuscrise şi tăblițe de 

ceară. — În stinga, o fereastră largă, prin care se vede portul, și, 
în depărtare, dealuri acoperite cu zăpadă. — În fund, uşă. 


SCENA 1 


SARMIZA, DAVA, cîteva femei sarmate. 
(Vint mare afară) 


SARMIZA 


(pe un scăunaş, lingă vatră, aţiță focul) 
Ce crivăţ! Ce furtună! Cum vijiie prin horn! 
DAVA 


Bătrîna iarnă albă mereu suflă din corn 
De şepte nopţi şi zile, ca lupii din răstoace 
În Tomis să s-adune pe gheaţă şi să joace 
La nunta ei cu gerul. 


O FEMEILE 
Au nun viscolul orb. 
ALTA 
De frig în cuiburi crapă şi ouăle de corb. 
DAVA 


Grozav timp! . Nu ţin minte să fi văzut vrodată 
Așa cumplită iarnă, furtună-aşa turbată. 

Să crezi sfîrşitul lumei! Şi bieţii de bărbaţi 

Se luptă-acum sub ziduri cu geții nempăcați, 

Care-au trecut calare pe Istrul prins de gheaţă 

Și-nconjură oraşul . (S-apropie de fereastră.) 
Ei se zăresc prin ceață 

Precum un cîrd de vulturi la prada lor zburînd 

Și zidurilor noastre cu toți navală dînd. 

S-aude-n cîmp, departe, nechezuri sunătoare 

Și larmă, raget, vuiet de roţi scîrțiitoare, 

Şi-n aer, vîjiitul de malduri de săgeți; 

Dar nu ne pasă nouă de fearele de geți 

Cînd astăzi chiar Ovidiu s-a dus, chiar el, romanul, 

Ca să comande gloata tomiţilor. 


SARMIZA 
Sărmanul! 
DAVA 


De ce oftezi, Sarmiză? La Gettor te gindeşti? 
N-ai grijă, el e tînăr, viteaz, și tu-l iubeşti. 
N-are ce face moartea cu el. 


SARMIZA 


Aşa e, mamă. 
Dar oaspele Ovidiu Oh! pentru el mi-e teamă. 
Slab, suferină şi gingaș, el încă nu-i desprins 
Cu-a noastră climă aspră. La faţă pare stins, 
De-abia stă pe picioare, cu greu se mai răsuflă, 
Ş-acum el e-n zăpadă sub crivățul ce suflă. 
S-a fi sleit într-însul şi măduva din os... 
Mă duc să-i dau să beie vin fert şi călduros. 


(Ia un ulcior de la foc.) 


DAVA 


Drăguţa! l-îngrijește întocmai câ pe-un tată. 
Și el o adorează ca pe-a lui însaşi fată, 
Căci seamănă aievea cu-a sa copilă. 


SARMIZA 


Dar', 
Şi astă-asemănare cuprinde scumpul dar 
De-a alina în treacăt cumplita lui mîhnire; 


E rar cînd pe-a lui față luceşte o zîmbire. 
Ş-oricine-l întîlneşte își pleacă fruntea jos, 
Căci sub durerea naltă e chipul maiestos. 


DAVA 


Aşa-i, el te uimeşte, şi graiu-i cu plăcere 
L-asculți curgînă din buze-i ca cea mai dulce miere. 


SARMIZA 


Îl roade dorul ţării de cînd el a plecat 

Din Roma.. Vai de omul pe lume-nstrăinat! 

El este zi şi noapte muncit de-a lui gîndire, 

Ce-n lumi de întuneric pătrunde-n rătăcire. 

Cînd vine primăvara și cîmpul e-nverzit, 

Atuncea mai cu seamă Ovidiu e mîhnit, 

Căci urmăreşte jalnic cu lunga lui cătare 

Pe valurile mărei corăbiile-n zare, 

Şi nori, și păsărele, ce vin din ţara lui . 

O, credeţi? ... Recunoaște suflarea vîntului! 

Atunci el pleacă ochii, suspină greu și plînge. 

l-e dor, i-e dor de ţară și inima-i se frînge. 
(Vuiet de glasuri afară.) 

Dar ce s-aude afară? (Ascultă.) E zvon îngrozitor. 


(Iese.) 


DAVA 
Puternice Zamolxis, ne vină-n ajutor! 


(Sarmiza revine iute.) 


FEMEILE 


(speriate) 
Ce-i? 
SARMIZA 


Veste bună — Ovidiu cu-ai noștri, într-o clipă 
Respins-au năvălirea ş-au pus-o în risipă. 
Toţi sciţii fug, toţi geții, luaţi de goană, fug, 
Şi Gettor cu tomiţii din fugă îi distrug. 
Acum a noastre cete revin triumfătoare. 
Furtuna trece, Tomis e azi în sărbătoare! 

SCENA 2 
Precedenţii; OVIDIU, SARMIS, locuitorii din Tomis 
(Ovidiu apare, slab, ostenit, înghețat, cu părul sur, și înaintează 
încet, cuprins de fiori) 


POPORUL 
Ura! Ura! trăiască romanu-nvingător! 
OVIDIU 


(în parte, obosit) 
Zadarnică urare! 


SARMIS 
(lui Ovidiu) 


Măreţe luptător! 
Poporu-ţi hărăzește onorul cel mai mare, 
Corone de verzi lauri! 


OVIDIU 


(în parte, 
Corone funerare! 
(Cătră popor) 


Amici !Voi lui Zamolxis ofranda o-nchinaţi, 
Depuneţi-o-n altaru-i, la templu-i alergați. 
El ne-a condus la luptă, el e triumfătorul. 
Lui se cuvine ruga, mărirea şi onorul! 


POPORUL 
La templu! 
SARMIS 
Fală ţie, Ovidiu, şi noroc! 


(Iese cu toţii prin fund, afară de Sarmiza.) 


SCENA 3 


OVIDIU, SARMIZA 
(Ovidiu, cuprins de fiori, cearcă a se apropia de vatră) 


OVIDIU 


Noroc şi fală mic? Mai bine-un pic de foc. 
Din tălpi şi pănă-n creștet îmi trec fiori de moarte, 


Picioarele,-ngheţate, nu pot să mă mai poarte. 
Sarmiză, vină, dragă dă-mi sprijin brațul tău. 


(Sarmiza îl susține, ca să s-apropie de vatră, şi trage un şilţ 
în partea focului.) 


SARMIZA 
Aşează-te pe scaun. Aşa. Cum te simţi? 


OVIDIU 
Rău! 
(Îşi întinde miânele, tremurind, spre vatră.) 


A! bun e focul! dulce pătrunde el în vine, 
Ca glasul mîngiierej în peptul cu suspine. 
Amic răpit din ceruri de divul Prometeu, 

Eşti cel mai scump tezaur plătit cu chinul său. 
Tu ne dai tot: lumină şi veselă căldură, 

Şi el, legat pe-o stîncă de Joe-n a sa ură, 

Sub căngi de vultur rabaă martirul cel deplin 


(Trist:) 


Așa-i decretul aprig al orbului destin... 
Tot omul ce se nalță supus e la cădere. 
Învingător? mărire!  Învins? îngenunchere! 


SARMIZA 
(în parte) 


În gîndurile-i negre el iar s-a adincit 
Cum tremură! la față cît e de istovit! 


(li prezintă un teas de vin fert.) 


Bea vinul ist ferbinte, cu miere-n jumătate, 
Din pept alungă frigul ş-aduce sănătate. 


OVIDIU 


(luînd teasul și bind) 


A! mă simțese mai bine Ades tu te-ai espus 
Săgeţilor dușmane în cîmp şi mi-ai adus 

O caldă băutură, pe cînd, alb de zapadă, 

Luptam sub asprul crivăț cu-a geților gramadă. 
O! lume nențeleasă! Din Roma alungat, 

Nici o înduioșire în urmă n-am lasat, 

Şi-aice, pe-aste țărmuri, sălbatice, mortale, 

O gingaşă străină de mine-i este jale! 

Ah! vină lîngă sînu-mi, de-aproape să-mi vorbeşti, 

Să te privesc de-aproape cu ochii părinteşti, 
Tu, care pentru mine înlocuiești, copilă 

Pe fiica mea iubită, pe gingașa Perillă, 
Sărmana!-nstrăinată departe, lîngă Nil 

Ea mi-a lipsit din braţe în ora de exil. 

Şi vail! n-am avut parte în cruda-mi desperare 
De-a ei mîngîietoare și dulce sărutare. 


(Sarmiza plînge. Ovidiu o dizmiardă pe obraz cu mîna.) 


Tu plîngi, Sarmiză dragă, tu plîngi? .. Perilla mea 
Ca tine, cu durere, mult ar fi plins și ea 

În noaptea cea fatală de jaliște adîncă. 

Pe care-n orice noapte o văd ş-o revăd încă. 


SARMIZA 
(duios) 
Stăpine! 
OVIDIU 
(scoțind un vaiet de durere) 
Ah! 
SARMIZA 
Ce este? 
OVIDIU 


În pept, ici, am simţit 
Trecînd ca o săgeată cu vîrful otrăvit 


(Mică pauză.) 


Lictorii de acasă veniră să mă ieie 

Și, ca pe-un om de crime, osîndei să mă deie. 

Sub trista rază-a lunii, plîngînd şi suferind, 

Plecai cu moartea-n suflet prin lume pribegind. 
Trecui şi cîmpi, și dealuri, și mări, tîmpit de minte, 
Mergînd tot înainte, nainte, tot nainte, 

Pănă ce-am pus piciorul pe-acest pămînt pustiu, 
În care-mi pregătise exilul un sicriu 

Și iată-mă apæpape de pragul veciniciei! 

Pe dînsul nu mai pere amarul nostalgiei. 


SARMIZA 
(în parte) 
Cum sufere! 


OVIDIU 


Ştii, dragă, ce ţară-i ţara mea? 
Tu meritai, Sarmiză, ca să te naști în ea, 


Atît e de frumoasă şi de-nveselitoare 

Cu sînu-i dulce, verde și poleit de soare, 
Cu proaspătul său aer de viață dătător, 
Cu-a sale vii izvoare pe cîmpul roditor. 
Cu florile-i deschise, cu fructele-i de aur, 
Cu al naturei blinde în veci mănos tezaur! 
În dulcea Ausonie, cu nume-armonios, 
Lin curge rîul vieţii sub soare luminos, 
Cu drag el se strecoară prin rediuri vuietoare 
De cîntice voioase, de şoapte uimitoare, 
Şi pe mişcarea lină a mărei de smarald, 
În care la lumină copilele se scală 


(Înfiorîndu-se:) 


Aice-i întuneric, tristeță necurmată! 
În loc de flori, zăpadă şi marea-i înghețată! 


(Arată fereastra.) 


Priveşte prin furtuna ce viscolă sub cer, 
Se pare că văzduhul chiar tremură de ger! 
În nori se suie corbii, să vadă alba iarnă 
Cum vine pe cîmpie troiene să aștearnă, 

Și luptă greu eu vîntul cumplit, vîjiitor, 

Ce ca pe frunzi, uscate îi spulberă din zbor 
Dar ce văd? Două vase cu pînzele latine 
În port, cold. . De unde-s? 


SCENA 4 


OVIDIU, SARMIZA; GETTOR și, mai pe urmă, IBIS 
(întră prin fund) 


GETTOR 
Sarmiză! 

OVIDIU 
Cine-i? Cine? 

GETTOR 


Eu, Gettor, de la goană acum am revenit 
Ș-aduc un rob. 


SARMIZA 
(s-apropie de Gettor) 


A! Gettor, pe frunte eşti rănit? 

GETTOR 


(vesel) 


M-a îndrăgit în luptă o sabie duşmană, 
Şi-n semn de-a ei favoare m-a dăruit e-o rană, 


SARMIZA 
Te doare rău? 
GETTOR 
Nu. 


OVIDIU 
(privind la Gettor) 


Gettor, mi-e drag cum te rosteşti. 
Unde ţi-e robul? 
GETTOR 
Iată-l! 
(Aduce pe Ibis.) 


OVIDIU 
Ce? Ibis? Rob tu ești? 
IBIS 


(posomorit) 
Eu. 
OVIDIU 


Tu, aici? Tu,-n viaţă? ~ 
IBIS 


August mă urgisise 
Și, fără nici o vină, să mor îmi poruncise. 
La ordinu-i năprasnic n-am vrut să mă supun, 
Căci mai întăi de toate aveam să mă răzbun. 


OVIDIU 
De cine? 
IBIS 
Chiar de tine, căci ura mea tot crește 
OVIDIU 
Cum? dușmănia-n tine și astăzi mai trăiește? 
IBIS 


Dar’! Și va fi tot vie cît fi-vom amîndoi 
Pe lume .. Ura umple văzâuhul dintre noi. 


OVIDIU 


Nu, Ibis; exilatul, cînd vede-un om din țară, 
Chiar dușman fie, ura-i o lasă ca să peară. 
Și-ntinde cu drag mîna, zicînd cu glas uimit: 
Fii în aceste locuri, o! frate, bun venit! 


IBIS 


Nu vin din Roma; frate nu vreu să fiu cu tine. 
Tu nu-mi inspiri, Ovidiu, decît simţiri haine. 


GETTOR 
M (făcînd un pas) 
işel! 


OVIDIU 
(lui Gettor) 


Tăcere, Gettor! (Lui Ibis:) De unde vii acum? 
Și cum tu rob ajuns-ai? Răspunde-n pace. 


IBIS 

Cum? 
Ascultă. Deși Gettor un semn numai așteaptă, 
Ca unui rob din luptă, să-mi taie mîna dreaptă, 
Deşi a mele vorbe au să aprindă-n zbor 
Furoarea ta cumplită, setoasă de omor, 
Voiesc, rîzînd de viaţă în ultima-i clipire, 
Să-ţi spun c-am fost unealtă l-a ta nenorocire. 


OVIDIU 
Tu? 
IBIS 


Îți aduci aminte de timpul depărtat 
Cînd pleba zgomotoasă în strade-a insultat 
Pe Iulia, nepoata lui Caesar... ? Eu plătisem 
insulta, şi complotul cu bani îl pregătisem 
Din parte-ţi. 
GETTOR 
Infamie! 
(Vrea să s-arunce pe el; Ovidiu îl oprește c-un gest.) 
IBIS 
Aşteaptă încă Eu 
Am întărtat pe Caesar, pîrînd amorul tău 
Cu Iulia, şi astfel, avîndu-l de complice, 

Din culmea fericirei te-am aruncat aice. 
Ți-am otrăvit nectarul din cupă, dar am vrut, 
Perzînd eu pe Corina, să fii şi tu perdut. 


OVIDIU 


Din inima-ți vrăjmaşă ai stors, zîmbind, amarul, 
Și, fără de mustrare, tu mi-ai umplut paharul. 
Om rău şi fără suflet! 


IBIS 
Dar tu fost-ai mustrat 

Cînd dragostea Corinei din sînu-i mi-ai furat? 
Ascultă tot: În urmă, cu-o dreaptă așteptare, 
Dorind ca să mă bucur de mizera ta stare, 
În Dacia fugit-am pe-ascuns, la Cotizon, 
Ca să te am aproape, sub ochi, în orizon, 
Și prin a urii mele dibace uneltire, 
Pe geţi condus-am însumi la-a Tomii năvălire, 
Sperînăd să fac din tine, fiind învingător, 
Un sclav, pe brînci, în ţărnă, călcat d-al meu picior, 
Ș-ajuns în cea mai tristă ş-adîncă degradare 


OVIDIU 


Ş-ai dat o viaţă-ntreagă pe-un dor de răzbunare? 
Orb! În mormînt de ură tu însuși te-ai închis. 


(Ride.) 
A! Sub a mea povară sînt ani de cînd n-am rîs. 
Sărmane! Conştiința-ţi, de întuneric plină, 


Precum o neagră buhnă, fugit-a de lumină . 
Şi, vezi cum a vrut soarta, rîzînd de planul tău, 
Să fim nu slav eu ţie, dar tu, tu sclavul meu! 


IBIS 


Sclav, însă a ta soartă e-n mîna mea cuprinsă. 

Nu crezi? ... Tu ştii ce luptă de mult este aprinsă 
Între romani cu dacii . August, pe-al morții pat, 
N-a vrut să lase-n urmă-i un duşman nempăcat, 
Ș-al dacilor nou rege, condus de-a mea povaţă, 
Cerut-a de la Caesar ca să te ierte-n viață. 

Iertat ești tu, Ovidiu. 


OVIDIU 


Iertat? 


IBIS 
Ş-acuma poţi 
Să te rentorci la Roma; eşti așteptat de toţi 
Cu brațele deschise, şi-n semn de sărbătoare 
Ausonia-nflorită te-aşteaptă cu-al ei soare. 


OVIDIU 
(palpitind) 
Eu să mă-ntorc! O! ceruri! Ce zic? Mă-nşeli amar. 
IBIS 
Sigiliul lui Octaviu tu îl cunoşti? 
OVIDIU 
O! dar’ 
(Ibis desfășură un pergament sub ochii lui Ovidiu.) 
IBIS 
Priveşte, iată-l! iată-l pe-acest papir Ceteșşte! 
OVIDIU 
(cetind) 
«Iertare lui Ovidiu! » A! mintea-mi aiureşte, 
Sînt liber, liber! . Dă-mi-l, decretu-mpărătesc. 
Vroiesc să plec îndată. 
IBIS 


(cu zimbet infernal) 


Vroiești? Eu nu vroiesc 
'Ți-am spus că astă mînă cuprinde a ta soartă. 
Corina-i moartă! Fie și libertatea-ţi moartă! 


(Aruncă papirul în sobă.) 


OVIDIU 
(desperat) 


Ah! bârbar, ce lovire în inimă mi-ai dat! 
GETTOR 
A! feară-nveninată! 
IBIS 
Acum m-am răzbunat! 


Cu mine fă ce-ţi place; aştept a ta lovire. 

OVIDIU 


Te-ai coborit prin faptă-ţi mai jos de omenire. 

Nu meriţi nici osîndă, nici milă, chiar, nimic; 

Om crunt, pentr-o lovire din parte-mi eşti prea mic, 
Purta-vei pe-al tău nume eterna înferare. 


Mergi fugi! 
GETTOR 
Îl lași?! 
OVIDIU 


Cînd omul pogoară spre mormînt, 
Cuvîntul de iertare e ultimu-i cuvînt. 
(Ibis iese cu fruntea plecată.) 

Acum, Sarmiza, Gettor, veniţi ici, lîngă mine, 
Privirea voastră-mi face plăcere şi mult bine. 
Voi vă iubiţi în floarea juniei și zîimbiţi 

Cu veseli ochi la ceruri Copii, fiţi fericiţi! 
Şi cînd în calea voastră veţi întîlni morminte, 
De cainicul Ovidiu aduceţi-vă-aminte. 

(Sarmiza și Gettor se apropie de Ovidiu și îi sărută mînele.) 
Sînt ostenit Vă duceti în port ṣi cercetaţi, 
De la străinii astăzi în Tomis dezbarcați, 

Din care parte-a lumei vin vasele uşoare 
Şi dacă pentru mine nu au vreo scrisoare 
(Sarmiza şi Gettor, oprindu-se la ușă:) 


GETTOR 
Mergi tu la port, Sarmiză, eu, după robul meu. 


SARMIZA 
Cum? L-a iertat Ovidiu . 


GETTOR 


(scoțînd un pumnar) 


Dar nu l-am iertat eu! 


SCENA 5 


OVIDIU 


Sînt singur e mai bine; pe marginea de viaţă, 
Cu moartea voiesc singur să mă găsesc în faţă. 

S-apropie sfîrsitul. cu ochi păingenit 
Să mai admir cerescul abis nemărginit. 


(S-apropie şovăind de fereastră, se reazemă de ea și privește în departe.) 


In orizonul tainice, prin a zăpadei valuri, 

Văd Roma ce se-ntinde pe șăpte nalte dealuri, 
Cu templuri mari, cu circuri, cu Forumi spaţioşi, 
Și pretutindeni stàtui de oameni glorioși. 

Tot ce-a fost mare, nobil, model în omenire 
De-amor pentru virtute, de-a patriei iubire, 

Sub chipuri făurite în bronz neperitor 

Domină-n nemișcare poporul mișcător, 

Și gloria-i aclamă cu. voce triumfală, 

Poeţii sînt cu dinșii ... lar eu? Soartă fatală! 


(Se apropie încet de masă.) 


Te naşti, te crezi un geniu: în zborul tău înalt 
Aspiri să iei, pigmeie, Olimpul cu asalt. 

Dai lumei ce te-admiră o singură clipită 
Întreaga ta comoară din inimă-ţi undită, 

Şi care e răsplata mărețului tău dar? 

Amara nepăsare! Exilul mult amar! 


(Luînd manuscrisele de pe masă:) 


Copiii mei, voi, «Tristii» și voi, «Metamorfoze», 
Și tu, «Arta iubirei» ... Ce mîndre-apoteoze, 
Ce lauri vă așteaptă în timpii viitori? 
Paingănul urzi-va pe voi învălitori. 

Şi eu, căzînd în haos, ca grindina în marea, 
Avea-voi două giulgiuri: şi moartea, şi uitarea! 
(Se pune pe jilt, obosit, și ia de pe masă o tăbliță de ceară.) 
Fie ce-a fi de-acum ... om sînt... un pai în vînt 

Să cerc încă o dată pe lira mea să cînt. 


(Scrie pe tăbliță cu stiletul, declamiînd:) 


«O! soare, veselie, izvor de-ntinerire, 

A lumilor podoabă, a cerului zîmbire, 

Ochi splendid care-n tine oglinzi tot universul, 
Tu Iuliei şi Romei pe raza ta du-mi versul. 


(Slăbind:) 
Pe raza ta.  du-mi versul. pe raza. 


(Adoarme cu capul rezemat pe braţ.) 

SCENA 6 
OVIDIU, IULIA, SARMIZA (întră prin fund) 


IULIA 
Tu mi-ai spus 
Că-i aice? 
SARMIZA 
Dar’ 
IULIA 
Unde-i? 
SARMIZA 


Colò pe jîlț s-a pus, 
Să caute odihnă. 


IULIA 


(în parte) 


Mi-s minţile perdute 
Și tremur de uimire (Sarmizei:] Ce face? 


SARMIZA 
Doarme. 


IULIA 
Du-te. 


(Sarmina iese.) 


SCENA 7 
IULIA, OVIDIU 


IULIA 


(se apropie de Ovidiu și-l priveşte oțărindu-se) 


El e? .. Cum! El? Ovidiu? Acesta-i? Nu mă-nşe]? 
O! ceruri! un cadavru apare-n ochi-mi. El, 

Pe care-odinioară, cu-o tainică ardoare, 
Văzutu-l-am la Roma în toată-a lui splendoare? 
Crunt destin!: Cum sperasem aici să-l întîlnesc, 

Şi cum. durere cruntă! în ce stare-l găsesc 
Nu pe al meu Ovidiu din timpul strălucirei, 

Dar spectrul său! . un spectru în ghearele peirei, 
Slab, palid, pe-a lui frunte purtînd asprul sigil 
Înfipt cu nendurare de crincenul exil. 

(Cu furie) 


O! Caesar August, feară odată-ncoronată, 
Nu poate chiar Infernul să-ţi deie o răsplată 
Mai lungă, mai grozavă decit a fi/silit 

Să vezi pe-Ovidiu àstfel, de tine prigonit! 


(Înduioșindu-se) 


Ovidiu, fala Romei, Ovidiu, a mea fală, 
Îl strînge-n braţe moartea, cumplita mea rivală 


(Plingind) 


Şi eu? . Vai, pe ce lume fiinţa-i rătăceşte 
Cînd lulia-i aproape şi el nu o simțește?! 


Ovid (Chemîndu-l) 
vidiu! i 
OVIDIU 


Ce glas? Cine-i? Sînt prada unui vis? 


IULIA 
Nu, Iulia-i cu tine. 


OVIDIU 
(privind lung la ea) 


Tu, Iulia, mi-ai zis? 
Dar’, tu ești, umbră sacră. văd forma ta divină, 
Venit-ai să mă mingii cînd soarele declină, 
Venit-ai mult departe, vai! după ani de dor 
Te-ntoare iar la Roma şi lasă-mă să mor. 


IULIA 


Să mori, tu? Nu se poate cît sînt eu lîngă tine 
Nu-s umbră mă priveşte, simte-a mea mînă 


(Îi apucă mîna.) 
OVIDIU 
(tresărind) 
O! ceruri! dar’, tu însăţi, tu, viața mea, tu eşti! 


(Atrăgînd-o în braţe): 


ține. 

La Tomis! lîngă mine! Puteri dumnezeieşti! 
Mi-aţi învoit cu milă în ora de plecare 
Să strîng în braţe viața-mi pe-a zilelor hotare. 


(Dezmierdând-o plingînd:) 


Ah! dulce, neuitată, stea vie, scump odor, 

Tu patrie, tu Roma, tu glorie, amor, 

Tu eşti! . tu eşti!. . O! Venus, îndurătoare zee, 
Aprinde-mi focul vieții din ultima-i scînteie 

Dar ce zic? Înșiși zeii sînt surzi la al meu glas. 
Ce-mi mai rămîne încă pe lume? Abia un pas. 


IULIA 


Un pas numai, amice? De ce aste cuvinte 

Cînd viitorul vesel ne luce înainte | 
Cu-a sale dulci promiteri de scumpe desfătări? 
Amorul nimicește a morței încercări. 


OVIDIU 


Amorul poate-n braţe-i tot cerul să cuprindă, 

Dar nu cenușa rece din nou să o aprindă . 

Din cale-i al meu suflet pe buze-mi s-a oprit 

Să se-ntilnească-o clipă cu sufletu-ți iubit. 

Grăieşte-mi, ah! grăiește de nu vrei să-și ia zborul, 

Şi pune moartea crudă în luptă cu amorul. 

Abia-abia răsuflu.. (Arată inima.) Mă doare-aici 
cumplit, 

Ah! inima-mi slăbeşte. 


IULIA 


O! Nu, căci am venit! 
Din recea nepăsare, în fine, deşteptat-am 
Pe-amicii tăi din Roma, şi grabnic alergat-am 
La Tomis, lîngă tine, de-aicea să fugim, 
Și restul vieţii noastre iubind să-l mai trăim. 


OVIDIU 


Speranţă goală, oarbă! . Sînt gata de întrare 
În lumea unde-i umbră şi mic cezarul mare 
Ani mulţi cu umilire la el m-am prosternat, 
Rugîndu-l să mă ierte şi el nu m-a iertat. 


Curînd, ca dînsul, umbră, voi zice umbrei sale: 
Octaviu, a mea moarte e pata vieţii tale. 


IULIA 


Așa-i! Octaviu Caesar a fost nenduplecat, 
Dar Roma te dorește cu fală aclamat. 

Exilul lui Ovidiu va fi celebru-n lume, 
Legînd numele Romei cu a lui Tomis nume. 
Ai suferit, destinul cu tine-a fost barbar, 

Dar pentru mine fost-a el mai puţin amar? 
Opt ani eu, lepădată în lacrimi pe o stincă, 
C-un singur trist tovarăș, durerea mea adincă, 
Trăit-am cum trăiește un val rătăcitor, 


Cînd fărămat de maluri, eînd preschimbat în nor. 


In zori, în mezul zilei, în orele de noapte, 
Am așteptat din ceruri ale-ndurărei şoapte 
Să-mi spuie că urgia lui Caesar va cădea, 
Că Iulia cu-Ovidiu iar, iar s-or revedea. 

Și iată-mă acuma, o! lucru necrezut, 
Aproape de Ovidiu! . Trecutul e trecut! 
Avut-am zile negre? S-au șters ca o părere. 


Uit tot ca prin minune, — exil, lacrimi, durere, — 


Şi-mi pare că-s ieșită dintr-un grozav mister. 


Te văd? .. renviu ferice; te simt?... mă nalț la cer. 


Priveşte, în extazu-mi de gingaşă răpire, 

Iau o transfigurare de îndumnezeire 

Şi-mi vine să strig lumei: iubesc, iubesc, iubesc! 
Ovidiu e cu mine, nimic nu mai doresc. 


OVIDIU 


Dar’, ești dumnezeire sub chipu-ţi de femeie, 
Și farmecul tău poate iluzii dulci să-mi deie. 
Ah! mai vorbește, spune-mi de timpul neuitat 
Cînd pe-amîndoi Amorul la sîn ne-a adunat. 


IULIA 


(în parte) 


O! crud e de-a ascunde în ora de jălire 
Amarul trist din suflet sub buze cu zîmbire 

Și de-a grăi ca mine de timpul fericit 

Cînd glasu-i plin de lacrimi şi sufletul zdrobit. 

OVIDIU 


Îți mai aduci aminte de;/prima întîlnire 
La Bajes, într-o noapte? 
(Ascultă cu uimire, cînd reînviind, cînd slăbind.) 


IULIA 


O, scumpe suvenire! 
Era o noapte lină, cu cerul înstelat, 
Duios îndemnătoare de vis îndelungat. 
Febè, regina lumei, din faţa ei bălaie 
Lăsa, zimbinăd, să cadă o ploaie de văpaie 
Pe undele mișcate.alene de Zefiri 
Şi-n larg acoperite cu foi de trandafiri. 
Deodată-o barcă mică trecu în repejune 
Ș-un glas uimit îmi zise: «Olimpică minune! 
Acel ce-ar avea parte de tot amorul tău 
Ar fi, mă jur pe Venus, rîvnit în Empireu!» 
Surprinsă, ofensată de-atita sumeţie 
Ovidiu, într-o clipă mi-am dat inima ţie. 


OVIDIU 
(palpitînd) 


Dar’ parcă te văd încă în barcă lunecînd 
Măreai cu-a ta frumseţă al nopței farmec blînd 
Mai spune Ah! mai spune. 


IULIA 


(emoționată, ştergîndu-şi ochii pe ascuns) 


De-atunci, în exaltare, 
Gîndind la tine numai, la tine, poet mare, 
Mi-am îmbătat simţirea cu-a tale poezii, 
Ce pot să redeștepte pe morți între cei vii. 
O'seară, prin frunzisul grădinei, fără știre, 
Te-am întîlnit.. O! ceruri! Cuprinsă de uimire 
Era să cad (Cu dragoste:) Căzut-am, iubite, 

| pe-al tău sîn, 

Destăinuind amoru-mi într-un duios suspin. 
Mi-ai zis atunci, Ovidiu, îți mai aduci aminte? 
Mi-ai zis: «Amorul nostru, cît soarele ferbinte, 
Prea mare pentru spațiul acestui mic pămînt, 
Din templul nemurirei ne-a face un mormînt!» 


OVIDIU 

(căzînd treptat în aiurări] 
Mormiînt și nemurire Cuvinte mari, deşarte 
Absurdă antiteză, fără-nţeles.  De-o parte, 
O urnă ce aşteaptă ca să înghiță-n ca 
O mînă de cenușă răcită A cui? A mea! 
De alta, o speranţă ce naște închipuirea 
Mormiînt si nemurirea mormiînt și nemurirea 


IULIA 
Ovidiu! (În parte:) A lui minte se perde, e-n delir. 


OVIDIU 


(cu o zimbire amară) 


Și nemurirea. Viata atîrnă de un fir 

Un liliac în zboru-i îl rupe de-l atinge 

Şi iarba creşte grabnic pe omul ce se stinge 
(Cu un țipăt de durere:) 

Ah! iar săgeata cruntă! 


IULIA 


Ce ai? Spune-mi, ce ai? 


OVIDIU 


Mi-e inima-ncolţită de-un dinte crîncen Vai! 

(Perdut:) 
Ce plaiuri încîntate colo mi se arată? 
E patria-nflorită.  Sulmone  regretată... 
Un vultur plână, plână sub ceruri sus, mai. sus, 
Îmi face semn din ăripi mă cheamă 

dar s-a dus 

M-afund în oceanul de noapte şi tăcere. 
Ah! Iulio dă-mi mîna mă doare Ce durere! 
Aici! Aici! 

(Leşină.) 


IULIA 


Espiră! Năprasnici dumnezei! 
Cum de-l răpiți voi mie acum, sub ochii mei? 
Ajungă-vă blestemul ce vi-l arunc în faţă! 

(Privind la el) 
Ovidiu! Nu m-aude... 


(Îl ia de mină.) 


E mîna lui de gheaţă. 
Vai! lată-l în a morței cumplite-mbrăţișări . 


De-abia se mişcă sînu-i în slabe răsuflări. 


(Aleargă la ușă, nebună.) 


Săriţi în ajutoru-mi, bărbaţi, femei, voi care 
Nu rîdeţi cum rîd zeii de cruda-mi disperare. 


(Uşa din fund se deschide. Sarmiza întră repede, 
Sarmis şi de poporul din Tomis, aducînd o cunună de lauri. 
După dinşii întră amicii lui Ovidiu, purtind corone cu frunze 


de aur.) 


SCENA 8 


TOŢI 
(întrînd grabnic prin fund) 
Ce este? 


IULIA 
(desperată) 


El espiră! 


SARMIZA 
(alergind lingă pat) 


Sărmanul! 


GETTOR 


(întrind) 


Vă vestesc 


urmată de 


IULIA, OVIDIU; SARMIZA, SARMIS, popor, apoi GETTOR 


Mai mulți străini din Roma, ce-n urma mea sosesc. 


SCENA 9 


Precedenţii; COTTA şi amicii lui Ovidiu 


COTTA 
Ovidiu unde-i? 
SARMIZA 
(arătindu-l 
Iată-l în ultimele-i ore! 
IULIA 
(în parte) 
Amicii lui în Tomis! 
(Se pleacă pe mort şi strigă:) 


Ovidiu, în picioare! 
Roma lui Iuliu Caesar, priveşte, a venit 
Să te salute. 


OVIDIU 


(tresărind) 


Roma? 


IULIA 


(în parte) 


Din moarte l-a trezit 
Al patriei scump nume. 


(Ovidiu se reazimă pe braț și-și privește amicii.) 


COTTA 


Ilustre, tu, romane, 
Ovidiu, fala Romei ș-a gintei suverane, 
Victimă neferice al cruntului destin, 
Azi Roma te recheamă cu drag lîngă-al ei sîn. 
Primeşte-aste corone; prin noi ţi le trimite... 
Salut şi onor ţie, poete strălucite! 

OVIDIU 


(se scoală-n picioare, rezemîndu-se de pat) 


Din morţi, la glasul Romei, pe lume iar reviu. 
Sînt rechemat de Roma îmi spuneți voi? Tirziu. 
Opt ani de exilare, opt ani de lungă jale 

M-au dus pe-a vecinicei nemărginită cale 

De mine-a vieţii poartă, amicilor, s-a-nchis, 

Şi ce mai văd în faţă-mi îl văd ca printr-un vis. 
Ah! Văd şi mă cutremur, cum timpul aprig vine 
Mărirea sacră-a Romei s-o schimbe-n mari ruine. 
Şi cum din depărtare potopul cel barbar 
Se-ntinde să distrugă al zeilor altar 

Văd Roma cum expiră Vai! Roma nu mai este! 
Puterea ei? — legendă! Istoria-i? — poveste! 

A fost, s-a şters, cu nume, cu glorie, cu tot 

Văd multe, multe, multe, dar a grăi nu pot 

Fiorul mă cuprinde şi glasul mi se curmă 


(Mică pauză.) 


Staţi! Norul greu dispare lumina 
crește-n urmă 
Trec secoli! o! minune! Aici, în răsărit, 


Vlăstarul, fiu al Romei, stejar a devenit, 
Şi Istrul moștenește al Tibrului renume 
Se nalță-o nouă Romă, renaşte-o nouă lume. 
Mormîntu-mi se deschide din el, în viitor, 
Un lung torent de viaţă se-ntinde roditor. 
(Cu entuziasm) 
Dumnezeiri! Nu, ginta latină-n veci nu moare! 
(Șovăie şi cade pe pat.) 


Ah! iată noaptea. noaptea ah! mor ah! 
soare! soare! 


(Expiră.) 
IULIA 
(c-un strigăt desperat) 
Mort! Mort! 
(Cade-n genunchi și-i sărută mîna plingind.) 


(Toţi cad în genunchi.) 

COTTA 


(întinzînd corona spre Ovidiu) 
Adio, geniu în veci neperitor! 


IULIA 


(cu lacrimi) 
Adio, suflet nobil, iubit şi iubitor! 


Cortina cade. 


